
V mrazivo strhujúcom príbehu sa znova stretávame s hlavnými postavami predošlého Thilliezovho románu Syndróm E, komisárom Sharkom a poručíčkou Henebellovou.
  

Archeológovia nachádzajú pozostatky skupiny neandertálcov, ktorých zavraždil kromaňonec. 
Jedenásť mužov za mrežami. Spáchali barbarské zločiny a všetci sú... ľaváci. 
  

Aké prepojenie môže existovať medzi vraždami, ktoré od seba delí viac než 30 000 rokov? 
  

Je tajomstvo zla ukryté v genetike? Dedí sa z generácie na generáciu prostredníctvom génov, alebo je podmienené spoločnosťou a kultúrou, v ktorej žijeme?
  

Napätie, nečakané zauzlenia, prekvapivé súvislosti a informácie.

.

POZNÁMKA  AUTORA

Často sa ma pýtajú, odkiaľ čerpám inšpiráciu. Z krátkych správ v novinách? Z pohľadu na krajinu? Na ulici či zo stránok časopisov? Pravdupovediac, neviem to presne. Neexistuje ani tajomstvo, ani presný postup. Verím viac na princíp zhody a náhody, ako keď vidíme strom, z ktorého strhla všetko lístie búrka a zrazu zbadáme veľké oči, ktoré sa nám dívajú priamo do tváre.

A tak som sa pred dvomi rokmi, keď som hľadal materiál na druhý diel svojho diptychu venovaného násiliu, zúčastnil, povedzme nie celkom náhodne, na vedeckej konferencii o evolúcii, ktorú organizoval jeden vedec. Uprostred prednášky tento profesor vysvetlil: Charles Darwin jedného dňa dostal poštou orchideu pochádzajúcu z Madagaskaru - Angraecum sesquipedale, bežne nazývanú Hviezda Madagaskaru. Táto rastlina má tridsať centimetrov dlhú stonku, z ktorej vyteká nektár. Žiadny z motýľov, ktorých Darwin poznal, nebol schopný zájsť do takej hĺbky. Ako teda mohlo dôjsť k opeleniu kvetov, bez ktorého by takýto druh orchidey zanikol? Predpokladal, že na Madagaskare žijú motýle s dostatočne dlhým cuciakom, ktorý im umožňuje vysať nektár zo spodnej časti rastliny.

Tohto motýľa objavili o štyridsaťjeden rokov neskôr, pomenovali ho symbolicky Xanthopan morgani praedicta, aby tak vzdali hold Darwinovmu predpokladu. Jeho cuciak dorastá do dĺžky dvadsaťpäť až tridsať centimetrov...

Tento objav mi pripadal taký výnimočný, že som mal pocit, že si zaslúži svoj vlastný príbeh. Začal som s výskumom v oblasti biológie, evolúcie, DNA a premýšľal som o zápletke. Zvyšok je alchýmiou slov.

V tomto románe sa opäť stretávajú Lucie Henebellová a Franck Sharko. Ich vzťah sa záverom Syndrómu E neskončil. Skôr naopak, na posledných stranách prežijú nečakaný incident. No ak aj postavy zodpovedajú

rovnakému psychologickému rámcu ako v predchádzajúcom románe, rád by som zdôraznil, že tu ide o samostatný príbeh nezávislý od predchádzajúcich kníh.

Prajem vám príjemné čítanie.

..

Dnes nemalo byť pekne. Nikde na celom svete by ľudia nemali mať právo smiať sa, behať po pláži alebo rozdávať si darčeky. Niečo alebo niekto by ich mal zastaviť. Nie, nemajú právo na šťastie, ani na bezstarostnosť. Pretože inde, v mraziacom boxe na konci chodieb osvetlených neónkami, bolo jednému malému dievčatku zima.

Zima, ktorá ju už neopustí. Nikdy.

Podľa policajných orgánov bolo neidentifikované telo dievčatka vo veku medzi sedem a desať rokov nájdené v blízkosti hlavnej cesty medzi Niortom a Poitiers. Lucie Henebellová ešte nevedela podrobnosti o tom, ako bolo telo nájdené, ale od chvíle, keď sa táto správa dostala na kriminálku v Lille, zamrela. Prešla viac než päťsto kilometrov hnaná adrenalínom, nehľadiac na únavu, psychické utrpenie, strach z najhoršieho, ktorý ju neustále prenasledoval, a s jedinou vetou na perách: „Nech to nie je jedna z mojich dcér, zmiluj sa, bože, nech to nie je jedna z mojich dcér.“

Ona, ktorá sa nikdy nemodlila, ktorá zabudla na vôňu sviec, žobrala o zmilovanie. Dovolila si veriť, že by to mohlo byť iné dieťa, stratené dievčatko, o ktorom sa v policajných záznamoch ešte nepíše. Dieťa, ktoré zmizlo včera večer alebo počas dňa. Nešťastní budú iní rodičia, nie ona.

Ach nie, ona nie.

Lucie sa snažila samu seba presvedčiť ešte raz: je to iné dieťa. Relatívne krátka vzdialenosť medzi miestom, kde zmizli Clara a Juliette Henebellové - Les Sables-d’Olonne, a miestom, kde okoloidúci našli telo, nemohla byť náhoda. Rovnako krátky čas, päť dní, ktorý uplynul od únosu do chvíle, keď Lucie vystúpila z auta na parkovisku pred inštitútom súdneho lekárstva v Poitiers.
Je to iné dieťa... Ale prečo sa Lucie ocitla tam, sama, tak ďaleko od domova? Prečo jej zvierala hrdlo obruč a prečo sa jej z kyseliny v žalúdku chcelo vracať?

Dokonca aj v podvečer sa asfalt na parkovisku topil. Medzi niekoľkými policajnými autami a autami zamestnancov sa vznášal ostrý zápach dechtu a spálenej gumy. Leto roku 2009 bolo pekelné, a to po všetkých stránkach. Vstup len pre zamestnancov. To najhoršie ešte len malo prísť spoločne s tým odporným slovom, ktoré jej hučalo v hlave: neidentifikovateľné.

Dieťa, ktoré tam leží, nie je moja dcéra.
Lucie sa pozrela na mobilný telefón, opäť zavolala do odkazovej schránky, aj keď na displeji nesvietila malá obálka. Možno sa cestou stratil signál, možno jej nechali naliehavý odkaz: správu, že našli Čiaru a Juliette, že sú v poriadku a onedlho ich odvezú domov k ich hračkám.

Buchnutie dverí za dodávkou ju vrátilo do reality. Nemala žiadny odkaz. Odložila mobil a vošla do budovy. Lucie poznala inštitút naspamäť. V každom meste bol rovnaký. Vrátnicu mala pred sebou, laboratóriá boli na poschodí a na prízemí, márnica a pitevne, symbolicky umiestnené v podzemí. Mŕtvi už nemali právo na svetlo.

Policajný dôstojník s hrubými črtami a privretými očami si zobral od asistentky dokumenty. V jej hlase bol váhavý, neistý tón. Hlasivky mala unavené od plaču, kriku, bezsenných noci. Podľa záznamov prišlo telo - ďalšie slovo, ktoré jej zvieralo žalúdok - o 18:32. Súdny lekár už nepochybne skončil prehliadku. Určite si už prečítal príbeh posledných chvíľ toho dieťaťa vpísaný do jeho tela.

Je to iné dievča. Nie je to ani Clara, ani Juliette.
Lucie ledva stála na nohách, ruky a nohy sa jej triasli, telo ju odmietalo poslúchať, prikazovalo jej otočiť sa a utiecť. Chodbami prechádzala pridŕžajúc sa stien, zahalená temnotou, zatiaľ čo ľudia vonku si niekde užívali krásny letný večer. Najhorší bol tento kontrast, život všade naokolo išiel ďalej, kým tu...

O tridsať sekúnd neskôr stála pred lietajúcimi dverami s okrúhlymi okienkami. To miesto páchlo smrťou bez nádeje, ktorá by ten pach mohla zmierniť. Lucie týmito atramentovými chodbami viedla rodičov, bratov a sestry na „identifikáciu“. Väčšina z nich sa zrútila ešte skôr, než videla telo. Už len v samotnom vstupe na toto územie bolo niečo príšerne neľudské. Niečo neprirodzené.

Za sklom videla tvár s rúškom pozorne zahľadenú na stôl z nehrdzavejúcej ocele, ktorý Lucie nevidela. Toľkokrát túto situáciu zažila; toľkokrát ju vnímala len ako začiatok nového prípadu, prísľub vzrušujúceho vyšetrovania, ako výnimočný príbeh. Vyzerala ako ten prekliaty súdny lekár, ktorý sa venuje jednému z mnohých prípadov a večer, keď príde domov, si pustí televízor a otvorí pivo.

Dnes však bolo všetko úplne inak. Bola policajtkou a obeťou. Lovcom a korisťou. V skutočnosti bola len matka stojaca nad mŕtvym dieťaťom. Nie je to ani jedna z mojich dcér. Je to neznáme dieťa. Namiesto mňa budú trpieť iní rodičia.
Tie slová jej dodali odvahu a Lucie obomi rukami zatlačila do dverí a zhlboka sa nadýchla.

Pred inštitútom súdneho lekárstva zaparkoval za dodávkou, ktorá priviezla zdravotnícky materiál, asi päťdesiatročný muž. Bolo to strategicky dobré miesto, ktoré mu umožňovalo pozorovať prichádzajúcich a odchádzajúcich bez toho, aby na seba zbytočne upozorňoval. V zlepených slnečných okuliaroch a s niekoľkodňovým strniskom pôsobil ako chlapík s nekalými úmyslami. Na čele sa mu perlil pot. To teplo, to skurvená odporné teplo, do riti... Zložil si okuliare a viečka si utrel vreckovkou, pričom neustále sledoval situáciu. Nemal by ísť do vnútra a zistiť si informácie o tele toho dieťaťa? Alebo bude lepšie počkať, kým policajní vyšetrovatelia, ktorí boli pri pitve, vyjdú, a potom im položiť pár otázok?
Franck Sharko, zaborený do sedadla, si šúchal spánky. Ako dlho už nespal? Ako dlho sa po nociach prehadzoval v posteli z jednej strany na druhú, schúlený pod ťarchou výčitiek? Hudba, ktorá tlmene znela z autorádia, jemný vánok horúceho vzduchu, ktorý prúdil medzi dvomi otvorenými oknami, ho uspávali. Hlava mu klesla na plece a ten náhly pohyb ho prebral. Jeho telo chcelo spať, jeho myseľ mu v tom bránila.
Policajný komisár z Centrálnej jednotky pre násilné zločiny si do dlane nalial minerálku, pretrel si ňou tvár a vystúpil, aby si natiahol nohy. Vzduch sa mu lepil na prepotené oblečenie. V tej chvíli si pripadal trápne. Pokojne mohol vstúpiť do budovy, na vrátnici ukázať svoj preukaz a ísť sa pozrieť na pitvu. Zhromaždiť informácie mechanickým a profesionálnym spôsobom.
Koľko pozostatkov videl, koľko orgánov rezaných skalpelom súdnych lekárov si pamätá za viac než dvadsaťpäť rokov, z ktorých dvadsať strávil na oddelení trestnej činnosti? Dvesto? Trikrát viac?
Pokiaľ šlo o deti, už dávno sa nedokázal dívať na ich pitvy. Skalpely sa až príliš leskli nad ich holými, bielymi bruškami. Bolo to ako bozk Zla. Mal rád pohľad na malé Henebellové, hrajúce sa na pláži. Hrali sa s loptou a behali v piesku pod láskavým dohľadom svojej matky. Bolí prázdniny, bezstarostná hra, obyčajné šťastie. A, bože, dvojičky s krásnymi modrými očami zmizli pre neho.
Odvtedy ešte neprešiel ani týždeň.
Bol jedným z najdlhších, najbolestnejších, odkedy prišiel o vlastnú rodinu.
Čo sa zistí pri pitve, čo odhalí biologická a toxikologická analýza? Aké peklo na papieri vypľujú tlačiarne v laboratóriách? Spamäti poznal priebeh smrti, jasnú logiku ukrytú v nepochopiteľnosti. Veľmi dobre vedel, že aj potom, čo človek dodýcha, nenájde svoj pokoj, kým polícia a zdravotníci neukončia vyšetrovanie. To absolútne hanobenie tela, chráneného pred svetlom, sa mu hnusilo. A pokiaľ šlo o vrahov detí... Komisár zaťal ruky v päste, až mu zbeleli hánky na prstoch.
Zo zvuku motora Sharko usúdil, že zaparkovalo nejaké auto. Naťahoval sa ukrytý za dodávkou na horúcom asfalte. Kĺby mu praskali ako vysušené drevo. Nakoniec sa vrátil do svojej starej rachotiny, ktorá nemala ďaleko od toho, aby skapala, ale zatiaľ ešte držala...
Práve v tej chvíli ju zbadal a celé jeho vnútro sa rozpadlo na tisíce čiastočiek. V sivom tričku a nohaviciach s vlasmi ležérne učesanými do vrkoča tam kráčala Lucie. Modré oči nedokázali rozžiariť jej tvár. Vyzerala ako z portrétu starých majstrov, z poškodeného obrazu, tak ako on. Keď ju takto videl, ako sa potáca po chodníku ako potápajúca sa loď, prišlo mu zle.
Takže Lucie Henebellová to už tiež vedela. Sledovala všetky správy, všetky tímy, ktoré pracovali na prípadoch súvisiacich s deťmi, a keď bolo treba zatelefonovala kdekoľvek. A pri prvom náznaku sa postavila a išla na miesto. Bože dobrý, čo bude robiť v tej hrobke? Prizerať sa na porcovanie jedného z vlastných detí? Dokonca ani on sa nebol schopný vtedy dávno pozerať na posmrtnú prehliadku svojej malej Éloise. Bolo by to horšie ako prehltnúť odistený granát.
Ako teda mohla ona ako matka nájsť v sebe toľko sily? Prečo potrebovala trpieť a vzbudzovať v sebe nenávisť a zlosť? A čo ak nakoniec pôjde o nejaké neznáme dieťa? Hádam je Lucie Henebellová odsúdená na to, aby sa túlala po márniciach a hľadala svoje dve deti, až kým nepadne mŕtva od vyčerpania? A čo ak nájde jedno a druhé už nie? Ako sa z toho nezblázniť?
S rukami na volante Sharko dlho váhal, či má ísť za ňou. Mal by vojsť? Alebo zostať tu a počkať, kým vyjde? Ale akoby mohol nechať Lucie vyjsť z budovy, zlomenú a šialenú smútkom bez toho, aby ju objal? Akoby ju mohol neobjať, neprivinúť si ju celou silou a nešepkať jej do ucha, že jedného dňa to všetko bude dobré?
Nie, existovalo len jedno riešenie. Ujsť. Tú ženu až priveľmi miloval.
Otočil kľúčom v zapaľovaní a naštartoval. Vybral sa smerom do Paríža.
Keď sa silueta obrovského inštitútu objavila v spätnom zrkadle, Sharko pochopil, že ju už určite nikdy neuvidí.
Nikdy v živote necítil väčší smútok a zlosť.
Vracala sa bez toho, aby si všímala bolesť hlavy, horúce slzy, detské ručičky, ktoré jej trhali vnútro. Chcela sa čo najrýchlejšie dostať z toho miesta poznamenaného chladom smrti. Lucie nejedla, ani nepila. Len vracala. Jej telo fungovalo na adrenalíne, na nervovom vypätí. Prekračovala povolenú rýchlosť, kolesami prechádzala po diaľničnom osvetlení smerom na sever. A keby skončila v protihlukovej stene, nič by sa nestalo. Šoférovala do úmoru stovky vyasfaltovaných kilometrov, len aby nemyslela, len aby už prestala myslieť navždy. Napriek tomu sa jej však v mysli vynárali obrazy, ktoré jej zaplavovali mozog. Príliš malé telo, ktoré sa na obrovskom pitevnom stole strácalo. Posmešný lesk chirurgických nástrojov pod neónovým svetlom...

Keby len mohla nevedieť. Nezaoberať sa tým, či by to mohlo byť jedno z jej detí. Jedna z jej fontán života, ktorú nosila a sprevádzala osem rokov vo dne v noci, počas chorôb a školských besiedok, ktorú dokonale poznala s každým ukrytým detailom, s každou nebadateľnou črtou tváre, ktorá odlišovala jednu od druhej.

Krv jej krvi.

Potrebuje trpezlivosť, pretože čas bude ako jed prúdiť pomaly jej žilami a na konci cesty ju čaká hrôza: či už je jedna z jej dcér mŕtva, alebo sa ešte chveje v rukách vraha. Horšie a horšie a najhoršie z najhoršieho...

Aké monštrum ich unieslo? Prečo? Clara a Juliette zmizli, keď si zašli po zmrzlinu na pláži v Sables-d’Olonne. V priebehu sekundy sa stratili v dave.

Uniesol ich niekto hroznou náhodou? Alebo ich pozorovali? Prečo? Lucie si v hlave prehrávala všetky možné scenáre, všetky možné ohavné príbehy, až kým jej z toho nebolo zle. A jeden scenár nahrádzal ďalší, ešte horší. Hororové predstavenie nikdy nekončilo.

Príval tieňov, ktorý priniesol Franck Sharko. Chcela, aby nežil, a nikdy, nikdy ho už nechcela vidieť. Tak to bude lepšie: mala pocit, že je schopná skočiť mu po krku a zabiť ho holými rukami.

Aké budú najbližšie dni, keď bude čakať na výsledky analýz, vyšetrovania, objasnenie vraždy? Aký diabol si dovolil zničiť život dieťaťa? Nech už je kdekoľvek na zemi, Lucie ho nájde, aj keby pri tom mala prísť o všetky sily.

Nie je to ani Clara, ani Juliette. Nie je to ani Clara, ani Juliette. Dnes večer som videla... niečo iné.
Do jej bytu v centre študentskej štvrti v Lille presvitalo cez okno slabé svetlo. Bola to príjemná lokalita, obyčajná, živá, naplnená rozhovormi a ľudským teplom. Tento bulvár bol prázdny, semafory menili farby z oranžovej na zelenú a červenú monotónne ako na konci sveta. Lucie mala strach vrátiť sa domov. Štyri steny bez Čiary a Juliette boli desivejšie ako sarkofág.

Jej matka Marie Henebellová pila jednu šálku kávy za druhou a pri vedomí sa udržiavala tabletkami. Boli tri hodiny ráno a táto pani s prameňmi odfarbených vlasov, ktorá obyčajne prekypovala energiou, počas niekoľkých dní zostarla o desať rokov. Vzhľadom na povolanie ich matky vychovávala dievčatá práve ona. Ona im menila plienky, kŕmila ich z fľaše, bdela pri ich postieľkach, keď ochoreli alebo keď Lucie zavolali do práce uprostred noci.

A dnes, bože, dnes...

Lucie sa v jej objatí nehýbala. Tlačila si k nej svoje zmáčané líce. Keby tak mohla utiecť ďaleko, ďaleko odtiaľto a nikdy sa nevrátiť. Kráčala by po dlhej pieskovej lagúne, ktorá by ju priviedla doprostred oceánu. Už teraz sa bála zajtrajška, bolesti, vracajúcej sa s každým prebudením, ak by sa jej vôbec podarilo zaspať na prázdnych posteliach v ružovo zelenej izbe uprostred plyšových hračiek čakajúcich na návrat svojich majiteliek. Juliettin slon, ktorého vyhrala na strelnici, nosorožec, ktorého si Clara túlila k hrudi. Zo všetkých týchto predmetov sa stali ostré nože, ktoré sa jej zarezávali do tela.

Lucie sa nehýbala, a tak ju jej matka objala silnejšie a zľahka jej dýchala na šiju, pričom nepovedala ani slovo. Čo sa dá v takých chvíľach povedať? Že dvojičky sa nakoniec nájdu, živé a zdravé, a že všetko bude tak ako predtým? Policajtka, a teda aj matka policajtky vedeli veľmi dobre, že ak sa dieťa nenájde do štyridsiatich ôsmich hodín, šanca, že ešte žije, je takmer nulová. Potvrdzovala to realita a štatistiky.

Marie si všimla priesvitné, uzatvárateľné vrecko, ktoré jej dcéra zvierala v pästi. Hneď všetko pochopila. V sáčku bola maska, priesvitná skúmavka, pár latexových rukavíc, papier a tri vatové paličky používané na výtery a odber vzoriek DNA.

Luciin šepot prichádzal k Marie spoza chrbta.

„Ako to prežijem, mami? Ako to zvládnem?“

Vyčerpaná Marie Henebellová sa posadila na pohovku. Vysoká, štíhla žena, ktorá si ešte aj v šesťdesiatke dokázala zachovať príťažlivosť. V tú noc celé jej telo volalo o pomoc, ale ona sa držala a držala... „Budem tu pre teba. Vždy tu pre teba budem.“

Lucie prikývla a potiahla nosom.

„To dieťa na pitevnom stole... Prekliala som ho, mama, prekliala som ho za to, že mi dovolilo pochybovať. Nie je to moje dieťa. Viem, niekde v hĺbke duše viem, že to nie je moje dieťa. Ako by sa jedna z mojich dcér dostala až tam? Ako by vôbec... jej niekto mohol tak strašne ublížiť? To nie je možné.“

„Viem, že to nie je možné.“

„Som si istá, že... že to monštrum bolo tam, keď... keď ju zachvátili plamene. Pozeral sa.“

„Lucie...“

„Možno ho už čoskoro chytia. Možno drží iné dievčatá a moje deti...“ Marie odpovedala s beznádejou v hlase, ktorá bola podľa Lucie neklamným znamením absolútnej rezignácie.

„Možno, Lucie, možno.“

Policajtka už nemala silu hovoriť. V pološere si šla umyť ruky a otvorila vrecko, ktoré jej dali v policajnom laboratóriu. Každý jej pohyb bol ťažký, akoby vážil tisíc ton a viedol ju k tomu, aby si pripustila nemožné. Navliekla si rukavice a vrátila sa do obývačky. Pozrela sa na matku, ktorá pred ňou ustúpila, a priložila si trasúce sa prsty k ústam.

Lucie ten postup poznala, sama si vatový tampón vložila so úst a počkala, kým nasiakne jej slinami. Tvár zmáčanú od slz si utrela do pleca, nič nesmelo kontaminovať vzorku, ani len smútok jej matky. Vedela, že jej skutok bol odporný, neskutočný: vo svojom materskom DNA plánovala nájsť dôkaz, že jedna z jej malých dcér je možno mŕtva.

Potom Lucie vatu pritlačila na označené miesto na ružovej kartičke-karte FTA, kým nevstrebala jej DNA, vložila ho do plastového vrecka a potom ho starostlivo zalepila hrubou samolepiacou páskou s nápisom: „Súdne zapečatené. Neotvárať.“

Zásielka mala odísť hneď ráno do súkromného laboratória, kde ju založia medzi stovky ostatných. Jej budúcnosť - ich budúcnosť - závisela od hlúpej molekuly, ktorú ani nebolo vidieť. Rad miliónov písmen A, T, G, C, ktorý predstavoval jedinečný genetický vzorec - zhodný jedine v prípade jednovaječných dvojčiat - a ktorý toľkokrát pomohol odhaliť podozrivých zločincov.

Napriek svojim prianiam a nádejam si Lucie nemohla pomôcť a mala pocit, že by bolo možno dobré naučiť sa žiť bez jej malých hviezdičiek. Ak niečo také malo prísť, ako sa jej podarí prežiť?

(1)
O rok neskôr

Na miesto činu prišla ako prvá skupina veliteľa Maniena z kriminalistického oddelenia parížskej polície. K tragédii došlo vo Vincenneskom lesíku pri ZOO, neďaleko od jazera Daumesnil a niekoľko kilometrov od slávneho čísla 36 na ulici Orfèvres. Obloha bez obláčika, voda priezračná, hoci teploty boli na začiatok septembra dosť nízke. Chladnejšie premenlivé leto s častými búrkami dovolilo Parížanom zhlboka dýchať.

Mŕtve telo skoro ráno objavil bežec. Športovec s mobilným telefónom vo vrecku najskôr zavolal na číslo 112. Ani nie o hodinu neskôr záchranári informovali kriminalistov a nakoniec sa to dostalo na najvyššiu úroveň - do kancelárií policajných vyšetrovateľov.

Za volantom zeleného Póla sedel asi štyridsaťročný muž, ktorý bol dobodaný na hrudníku. Stále mal zapnutý bezpečnostný pás. Bežca zaujala zvláštna poloha jeho hlavy-bradou sa opieral o hruď. Okienko na strane vodiča bolo úplne stiahnuté.

Franck Sharko, dvojka v skupine štyroch policajných dôstojníkov, sa držal vpredu. Ráznym, rozhodným krokom mieril k miestu činu. Niekoľko metrov za ním ho nasledovali jeho šéf a kolegovia. Vošiel na miesto, ktoré predtým zaistili záchranári, a blížil sa k autu zaparkovanému medzi stromami, ukrytému pred pohľadmi okoloidúcich.

Policajti z ulice Orfèvres poznali Vincenneský lesík veľmi dobre, najmä tie cestičky a zákutia, kde sa stretávali transvestiti, prostitútky či transsexuáli. Napriek tomu bola práve táto časť trošku od ruky a mala povesť pokojného miesta. A práve preto, že z jednej strany susedila so ZOO a z druhej s jazierkom, predstavovala ideálne miesto pre vraždu.

Sharko oblečený v trochu väčších rifliach akoby sa patrilo, v čiernom tričku a obutý do pláteniek, ktoré už mali najlepšie časy za sebou, si natiahol latexové rukavice, cez otvorené okno chytil obeť za krk a otočil si jej hlavu k sebe. Veliteľ Manien, päťdesiatročný muž, ktorý na polícii strávil dvadsaťdva rokov, pribehol a zúrivo Sharka chytil za tričko.

„Do riti, čo to robíš?“

Sharko jemne postrčil hlavu mŕtvoly späť do auta. Prezeral si jej oblečenie postriekané krvou a mŕtve oči, sinavú tvár.

„Mám pocit, že ho poznám... Tebe jeho tvár nič nehovorí?“

Manien sa rozzúril. Chytil komisára, akoby bol mladistvým delikventom.

„A čo postupy? Tie nepoznáš? Robíš si zo mňa srandu?“

„Frédéric Hurault... Áno, je to on. Frédéric Hurault. Bol u nás asi pred desiatimi rokmi. Vtedy som riešil jeho prípad ja a tebe som robil šéfa. Spomínaš si?“

„Teraz ma zaujíma iba to, čo robíš ty - tu a teraz!“

Sharko sa pozrel na svojho šéfa s nižšou hodnosťou, než mal on sám. Odkedy znovu požiadal o zaradenie, už nebol komisárom, hoci ho tak mnohí ešte stále volali: „Ako sa máte, komisár?" Jeho kompetencie sa obmedzovali na obyčajného policajného poručíka. Bola to cena, ktorú zaplatil za to, že sa vrátil na ulicu, do špinavých nôr, na miesto ohavného zločinu potom, ako niekoľko rokov strávil v príliš čistých kanceláriách v Nanterre na oddelení analýz správania zločincov. Sharko však po tomto preradení túžil, bez ohľadu na to, že sa ocitol pod velením takého debila, akým je Manien. Jeho bývalých nadriadených táto žiadosť prekvapila: prípady preradenia do nižšej hodnosti boli vo francúzskej polícii raritou. Ako kompenzáciu mu ponúkli vedenie skupiny v rámci kriminalistického oddelenia. Odmietol. Chcel skončiť tam, kde začal: v prvej línii s búchačkou v ruke, tvárou v tvár tieňom.

„A spomínaš si, za čo ho súdili?“ opýtal sa sucho. „Pretože zabil dve deti, ktoré nemali ani desať rokov. Svoje vlastné dcéry.“

Manien vytiahol cigu a držiac ju v prstoch s obhryzenými nechtami si ju zapálil. Bol to tenký a nervózny chlapík s výrazom cigaretového papiera - bledý, hrubý, napätý. Veľa pracoval, málo jedol a ešte menej sa smial. Niektorí sa mu vyhýbali, iní ho považovali za idiota. Sharko patril do oboch skupín.

Bertrand Manien si nedával servítku pred ústa:

„Prídeš ku mne na koberec. Odkedy si v mojej skupine, stále ma serieš. Také typy ja v tíme nepotrebujem. U Bellangera sa uvoľnilo jedno miesto, Fontès pozajtra odchádza do zámoria. Vypadneš odtiaľto bez jediného slova. Vyhovuje to mne aj tebe.“

Sharko prikývol.

„Dobre.“

Manien si s chuťou potiahol z cigy, za oblakom dymu, ktorý sa rýchlo rozplynul, slastne privrel oči.

„Povedz, kedy si sa normálne vyspal? Teda viac ako dve hodiny denne, myslím.“

Sharko sa poškrabal na čele. Pod ofinou sa mu vytvorili tri rovnobežné vrásky. On, ktorý sa počas celej svojej policajnej kariéry strihal na krátko, nezašiel k holičovi už celé mesiace.

„Neviem.“

„Ale vieš, a veľmi dobre. Myslel by som si, že to fyziologicky nie je možné, aby si toľko vydržal. Myslel som si, že bez poriadneho spánku umrieme. Uvoľni sa, komisár, nikdy si nemal odísť z Nanterre. Spomenieš si na meno týpka, ktorého si nevidel desať rokov, ale ani zaboha nevieš, kde si si odložil búchačku. Takže teraz sa vrátiš domov a vyspíš sa tak, až z toho zdochneš. A pritom si počkáš, kým ťa zavolá Bellanger. Padaj, vypadni.“

Manien po týchto slovách odišiel. Ráznym vojenským krokom. Všivavá sviňa, a ešte aká hrdá. Odchádzal a podával ruky policajným technikom a dôstojníkovi poverenému dohľadom nad postupom, ktorí vybaľovali svoje kufríky, dokumentáciu a tvárili sa pritom vážne. Vždy to vyzerá rovnako, roj hmyzu živiaci sa mŕtvolami, pripravený zaútočiť na telo, pomyslel si Sharko. Čas plynul, ale nič sa nezmenilo.

So zovretými perami sa ešte Poslednýkrát pozrel na telo obete, ktorého sa už zmocňovali zriadenci. Frédéric Hurault umrel s prekvapením v očiach, pravdepodobne si to ani neuvedomil. Uprostred noci, v tme, na mieste, kde nestála ani jediná pouličná lampa. Dobodali ho do hrude, rozpárali ho. Bodná zbraň mu viackrát zasiahla aj brušnú dutinu. Vrah to vyriešil v priebehu dvadsiatich sekúnd, bez zbytočného kriku a krvi. A svedkov. Čaká ich odobratie stôp, pitva, vyšetrovanie na okolí. Takéto známe miesto umožňuje riešenie 95 % trestných činov.

Zostáva však stále tých päť percent, ktorých spisy plnia podkrovné kancelárie kriminálky. Hŕstka zákerných zabijakov, ktorým sa podarí prekĺznuť sieťou vyšetrovania. Takí sa stopovali najhoršie a ich zatknutie si človek musel zaslúžiť.

Akoby na truc nadriadeným sa Sharko ešte raz prešiel po mieste činu, dokonca si prezrel aj vozidlo a zmizol bez toho, aby sa niekomu pozdravil. Všetci ho mlčky pozorovali, okrem Maniena, ktorý neprestával hrešiť.

Nezáležalo na tom. V tej chvíli Sharko takmer už nevidel a chcelo sa mu spať...

*               *               *

Noc. Sharko stál v kúpeľni na úplne novej elektronickej váhe, ktorá merala hmotnosť s presnosťou na desatiny gramu. Nebola to chyba, ani zlé nastavenie, presne ukazovala sedemdesiat kíl a dvesto gramov. Hmotnosť, akú mal vo svojich dvadsiatich rokoch. Znovu sa mu vyrysovali svaly na bruchu a vystúpili mu kľúčne kosti. Z výšky sto osemdesiatich piatich centimetrov pozoroval svoje choré telo s nechuťou. Na papier zavesený na stene si pred niekoľkými mesiacmi nakreslil graf s hmotnosťou, ktorá klesala. Takýmto tempom krivka vyjde z papiera a skončí na kachličkách.

Bez trička sa vrátil so svojej izby, miestnosti bez života. Posteľ, skriňa, dve kôpky z rozloženej železnice a v kúte miniatúry vláčikov. Rádiobudík, z ktorého už celú večnosť nevyšiel jediný tón, ukazoval 03:07.

Čoskoro mal prísť čas.

Posadil sa uprostred matraca a čakal. Viečka sa mu zatvárali. Uprene sa díval na červené a agresívne čísla.

03:08... 03:09... Sharko proti svojej vôli začal v hlave odpočítavať sekundy. 60,59,58,57... Tohto rituálu sa nedokázal zbaviť, vykonával ho každú noc. Peklo, ktoré mu vypuklo vo vnútri horiaceho mozgu.

Číslo na minútach sa zmenilo.

03:10. Mal pocit výbuchu, konca sveta.

Presne pred rokom a šestnástimi dňami, presne na minútu mu zazvonil telefón. Ani v tú noc nespal. Spoznal mužský hlas technika z policajného laboratória v Poitiers, ktorý mu oznámil to najhoršie. Slová prichádzajúce zo záhrobia:

„Výsledky sú oficiálne. Porovnávacia skúška DNA Lucie Henebellovej a spáleného tela v lese je pozitívna. Ide teda buď o Claru, alebo o Juliette Henebellovú, nemáme však žiadny spôsob, akoby sme sa v tejto chvíli mohli dozvedieť viac. Je mi to veľmi ľúto.“
Unavene sa zošuchol pod prikrývku, ktorú si pritiahol až k brade v márnej nádeji, že sa mu podarí ešte na dve, možno tri hodiny zaspať. Len toľko, aby prežil. Len skutoční nespáči vedia, koľko trvá noc, aká je dlhá a kedy sa začnú zjavovať fantómy. Zvuk noci, ktorý sa ozýva... A potom myšlienky, ktoré pália v hlave... Starý policajt vyskúšal všetko, aby sa zbavil týchto múk. Márne. Ležať bez pohybu, lieky na spanie, dýchacie cvičenia či šport, aby sa fyzicky vyčerpal. Telo sa poddalo, ale duša nie. Odmietal ísť za psychoterapeutom. Už mal plné zuby všetkých lekárov, ku ktorým už dlhé roky chodieval liečiť svoju schizofréniu.

Už nikdy, nikdy nenájde pokoj.

Zatvoril oči a predstavoval si žlté balóny plávajúce na vlnách - snažil sa tak zaspať. Po istom čase cítil príboj, ševelenie vetra, praskanie piesku pod nohami. Nohy mu oťaželi, znehybnel, dokonca počul, ako mu srdce zásobuje unavené svaly krvou. Ale zakaždým, keď prišiel spánok, sa morská pena sfarbila do krvavo červenej a vlny vyplavovali polosfúknuté balóny na pláž, kde sa vliekli čierne tiene detí.

A myslel na ňu, opäť a stále. Na ňu, na Lucie Henebellovú, z ktorej obrazu zostala len tvár, úsmev a slzy. Čo s ňou je? Sharko si nenápadne zistil, že niekoľko dní po zatknutí vraha a dráme, ktorá by pochovala akúkoľvek ľudskú bytosť, podala výpoveď. A odvtedy? Darilo sa jej držať hlavu nad vodou alebo sa potácala na dne rovnako ako on? Ako vyzerali jej dni? A noci?

Jeho veľké choré srdce policajta mu začalo biť rýchlejšie. Príliš rýchlo na to, aby dokázal zaspať. Sharko sa otočil na bok a začal odznova. Vlny, balóny, teplý piesok...

V pondelok 6. septembra mu telefón zazvonil o 7:22, práve keď pil bezkofeínovú kávu a pred sebou mal ani nie do tretiny vyplnenú krížovku. „Boh zla a násilia“ na štyri, Sharko vpísal „Seth“ a potom mlčky nechal túto hru, pretože sa nevedel dostatočne sústrediť. Kedysi by sa mu možno do niekoľkých hodín takúto krížovku podarilo dokončiť, ale teraz...

Na druhom konci linky bol Nicolas Bellanger, jeho nový šéf, ktorý ho žiadal, aby sa čo najrýchlejšie dostavil do Centra primátológie v Meudone, štyri kilometre od Paríža. V klietke sa našlo telo ženy, ktorú podľa všetkého napadol a zohyzdil šimpanz.

Sharko položil. Blížil sa koniec jeho kariéry a oni mu dávali prípady s opicami. Presne si vedel predstaviť, ako ho ohovárajú a dávajú mi riešiť záležitosti, ktoré si ostatní pohadzujú ako horúci zemiak. Už videl tie posmešky, pohľady a otázky typu: „Tak čo komisár, teraz si to rozdávaš s makakmi?“

Napriek pocitu, že už dosiahol dno svojho smútku, vedel, že sa dá padnúť ešte hlbšie.

(2)

Keď prešli okolo Meudonského observatória, pokračoval Sharko po malej ceste uprostred lesa so svojím novým kolegom z Bellangerovho tímu tridsaťročným Jacquesom Levalloisom, vezúcim sa na sedadle spolujazdca. Levallois, najväčší frajer v ročníku so svalnatým telom, prišiel na kriminálku pred rokom potom, čo na skúškach poručíkov skončil prvý a vyškolil sa u svojho strýka, zástupcu veliteľa na drogovom.

V to ráno nebolo komisárovi veľmi do reči. Nikdy s Levalloisom nepracoval a ten, ako nakoniec všetci, poznal pohnutú minulosť svojho nového spoločníka. Nekonečné vyšetrovania tých najhroznejších prípadov... Tragické okolnosti úmrtia jeho manželky a dcéry pred niekoľkými rokmi... A tá čudná choroba, ktorá mu zasiahla mozog a z ničoho nič zmizla... Levallois ho považoval za skutočného veterána, jedného z padlých hrdinov, ktorých možno len zbožňovať alebo neznášať. Mladý poručík ešte nevedel, ktorý z týchto postojov by mal zaujať. Jedno však bolo isté: Sharko bol dobrý vyšetrovateľ.

Napriek blízkosti k hlavnému mestu bolo miesto, kde sa dvaja policajti ocitli, odrezané od sveta: všade naokolo sa ťahali lesy, ich koruny a bohatý porast filtrovali svetlo. Nenápadná tabuľa oznamovala: „Centrum primátológie, UMR 6552 EEE“

„EEE znamená etológia - evolúcia - ekológia,“ povedal Levallois, aby prelomil ľady mlčania.

„A čo znamená etológia - evolúcia - ekológia?“

„To fakt neviem.“

Sharko odbočil a zaparkoval na parkovisku vedľa desiatky áut patriacich zamestnancom a vozidla policajných záchranárov. Centrum uprostred lesa pripomínalo malý izolovaný tábor chránený vysokými a pevnými drevenými palisádami, ktoré obkolesovali budovy. Vchod zakrývala mreža, v tejto chvíli otvorená. Dvaja poručíci - mladý aj starý - vošli do objektu a vybrali sa smerom k rozprávajúcej sa skupinke mužov a žien, ktorá postávala na konci cestičky vysypanej antukou.

Na samotnom centre nebolo nič výnimočné. Z jednej aj z druhej strany stáli obrovské výbehy, v ktorých zvieratá pôsobili slobodne, boli však uväznené nenápadným plotom a koruny stromov pokrývala zelená sieťka. Opice všetkých veľkostí sa hrali alebo lozili, škriekali a hlúčik lemurov pozoroval dvoch návštevníkov veľkými nefritovými očami. Chabá kópia amazonskej džungle prenesená do Paríža.

Tmavovlasá žena s vpadnutou tvárou sa odpojila od skupinky a pristúpila k nim. Mohla mať asi päťdesiat rokov a trochu pripomínala Sigourney Weaverovú vo filme Gorily v hmle. Levallois hrdo vytiahol svoj policajný preukaz.

„Kriminálna polícia z Paríža. Ja som poručík Levallois a toto je...“

„Komisár Sharko," predstavil sa.

Podali si ruky. Žena mala podivuhodne silný stisk.

„Clémentine Jasparová. Pracujem ako primátologička a som aj riaditeľkou centra. Je hrozné, čo sa tu stalo.“

„Jedna z vašich opíc napadla zamestnankyňu?“

Jasparová smutne prikývla. Tá žena má blízko k prírode, pomyslel si Sharko, keď si prezeral jej popraskané prsty, tvár opálenú slnkom, ktoré vo Francúzsku nesvieti. Na predlaktí mala veľkú jazvu, ktorú jej tam mohla zanechať rana od mačety.

„Neviem, čo sa mohlo stať. Shery nikdy neublížila ani muche. Nie je možné, aby bola schopná urobiť niečo také hrozné.“

„Shery je...“

„Moja opica. Samička šimpanza z východnej Afriky, ktorú mám už veľmi dlho.“

„Ukážete nám miesto, kde sa to stalo?“

Prikývla a ukázala na dlhú bielu modernú jednoposchodovú budovu.

„Tamto sú klietky a laboratória. Prišli už dvaja záchranári. Jeden je vo vnútri a druhý... Neviem, asi išiel na obhliadku chodníkov, myslím, že telefonuje. Poďte za mnou.“

Policajti kývli na pozdrav ostatným zamestnancom, ktorí boli z toho, čo sa stalo, zjavne v šoku. Stáli tam piati či šiesti skôr mladí ľudia, ktorí zvierali v dlaniach plastové poháriky s kávou a horúčkovito diskutovali. Sharko si pozorne prehliadol ich tváre a potom sa obrátil k Jasparovej.

„Čo presne v centre robíte?“

„Venujeme sa najmä etológii. Snažíme sa pochopiť, akým spôsobom sa počas biologického vývoja menili spoločenská organizácia u primátov a ich kognitívne funkcie. V skutočnosti študujeme ich pohyby, spôsob, akým využívajú nástroje a ako sa rozmnožujú. Na ôsmich hektároch máme asi stovku primátov z desiatich rôznych druhov. Väčšina z nich pochádza z Afriky.“

Ani Sharko, ani jeho kolega sa neunúvali vytiahnuť zápisník, aby si robili poznámky. Načo aj, veď tento prípad bol už vopred uzavretý. V korunách stromov sa ako synchronizované baletky z konára na konár presúvali ryšavé balóny: rodina orangutanov s mláďatami.

„A obeť? Čomu sa presne venovala?“

„Eva Loutsová študovala na univerzite v Jusieu. Špecializovala sa na evolučnú biológiu a u nás pracovala tri týždne v rámci prípravy svojej diplomovej práce.“

„Čomu sa venuje evolučná biológia?“

„Dobre, viete, čo je genóm?“

„Nie celkom.“

„Je to kompletná sekvencia DNA z našich dvadsiatich troch chromozómov. Ide o rad pozostávajúci z viac ako troch miliárd údajov a akýmsi spôsobom je návodom na použitie nášho organizmu. S týmto genómom obnovujeme dejiny života. Evolučná biológia sa venuje štúdiu spôsobov a dôvodov, prečo sa objavujú nové druhy, nové vírusy, akým je HIV, SARS a prečo iné vymizli. Rovnako sa snaží nájsť odpoveď na množstvo otázok súvisiacich s vývojom života. Napríklad, prečo starneme a umierame. Určite ste už niekedy počuli o prirodzenom výbere, mutáciách, genetickom dedičstve.“

„Darwin a spol.? Áno, počuli.“

„Tak tomu sa tu venujeme.“

Vošli do budovy s klietkami. Prešli okolo malej kancelárie vybavenej počítačom a ocitli sa uprostred veľkej haly s klietkami rôznych veľkostí, z ktorých väčšina zívala prázdnotou. V niektorých bolo zopár lemurov. Na policiach bolo naskladaných veľa gumených hračiek. Farebné geometrické útvary, puzzle s veľkými časťami, formičky. Nepríjemne tam páchla stará koža a výkaly. Jasparová sa zarazila a prstom ukázala smerom ku klietke.

„Tamto sa to stalo. Môžete sa ísť pozrieť. Ospravedlňte ma, že nepôjdem s vami, ale veľmi ma to rozrušilo.“

„Chápeme.“

Sharko spoločne s kolegom prešli k miestu činu. Dvaja muži si podali ruky s tretím - fúzatým policajtom zo záchranárskej jednotky, ktorý dohliadal na miesto, kde sa tragédia odohrala. V poslednej z klietok, v obrovskej kocke s trojmetrovými mrežovanými stenami ležala na slame a pilinách obeť s roztiahnutými rukami a zaklonenou hlavou, akoby sa slnila. Z temena jej tiekla krv. Veľká rana - zjavne spôsobená uhryznutím - sa jej ťahala po pravom líci až k brade.

Dievča malo asi dvadsaťtri, dvadsaťštyri rokov. Blúzku mala roztrhanú, topánky sa povaľovali niekoľko metrov od tela uprostred klietky. V krvi boli utopené kovové ťažidlá na papier, pravdepodobne z medi alebo bronzu.

V pravom rohu tej istej klietky sa chúlil šimpanz, chlpy na predlaktí, ako aj ruky a chodidlá mal od krvi. Bol veľký a čierny so širokým chrbtom a štíhlymi, chlpatými končatinami. Pozrel sa na prichádzajúcich. V jeho očiach Sharko na mikrosekundu zahliadol výraz strašného zmätku. Veľká opica Shery sa opäť schúlila a otočila sa návštevníkom chrbtom.

Fúzatý policajt od záchranárov sa pohrával s nezapálenou cigaretou v prstoch.

„Nedá sa nič robiť. Ten sprostý makak sa nepohol ani o centimeter. Dostali sme príkaz počkať na vás a potom ho uspať.“

Sharko sa obrátil smerom k Jasparovej, ktorá stála obďaleč.

„Kto našiel telo?“

Primátologička nepočula otázku. Rýchlo k nim prišla a na fúzatého muža sa zamračila.

„Shery nie je makak. Je to samička šimpanza, o ktorú sa starám tridsaťsedem rokov.“

Policajt mykol plecom.

„Makak či nemakak, všetky sa nakoniec proti nám vzbúria. Skôr či neskôr, a tu máte dôkaz.“

Poručík Jacques Levallois mu jemne naznačil, že môže odísť na vzduch. Napätie sa dalo krájať, vo vzduchu to iskrilo. Sharko pokojne zopakoval otázku:

„Kto našiel telo?“

Jasparová už stála vedľa neho. Nízka a územčistá žena si nervózne pukala prstami a robila všetko preto, aby sa nepozrela smerom k úbohej obeti. Sharko vedel, že väčšina ľudí potom, čo ukojí svoju zvedavosť, nedokáže pozrieť smrti priamo do očí. A navyše pohľad na toto polonahé stvorenie bol obzvlášť neznesiteľný.

„Hervé Beck, náš kŕmič. Každý deň o šiestej ráno chodí čistiť klietky. Keď sem prišiel, hneď zavolal políciu.“

„Dvere na klietke boli zatvorené, keď prišiel?“

„Nie, boli dokorán otvorené. Keď si Hervé všimol telo, zatvoril ich, aby Shery neušla.“

„A kde je Hervé?“
„Vonku s ostatnými.“

„Dobre. Tie ťažidlá, ktoré ležia pri obeti... Neviete, odkiaľ sú?“

„Z Evinej kancelárie.“

„Neviete, prečo by študentka vchádzala do klietky s ťažidlami?“ „Shery je maskotka nášho centra. Na rozdiel od iných zvierat chodieva do klietky len spávať, inak sa voľne pohybuje po priestoroch. Občas si berie so sebou nejaké predmety, najmä lesklé. Eva ju mala zatvoriť, keď ukončí prácu. Obyčajne chodila do centra neskôr, a tak pracovala do noci a odchádzala ako posledná. Dôverovali sme jej.“ Primátologička sa pozrela na svoju nešťastnú spoločníčku.

„Shery je úplne pokojná. Všetci primátologovia vo Francúzsku ju poznajú, pretože je milá, inteligentná a najmä sa dokáže dobre vyjadrovať.“

„Vyjadrovať?“

„Dorozumieva sa americkou znakovou rečou Ameslan. Naučila sa ju pred tridsiatimi rokmi v Inštitúte pre komunikáciu medzi šimpanzmi a ľuďmi v Ellensburgu. Celý život som strávila pozorovaním jej pokrokov, delila som sa s ňou o každú radosť a každý smútok. Hovorím vám, ona nemohla...“

Náhle zmĺkla, pretože si uvedomila, že stojí pred hrozným dôkazom - zakrvavenou opicou s obeťou pri nohách dobitou ťažidlami na papier a dohryzenou jej zubami. Ako sa to mohlo stať? Ako mohla Shery spáchať taký hrozný čin? Clémentine sa snažila so zvieraťom komunikovať, ale jej snaha a volanie cez mreže boli márne, schúlená opica sa ani nepohla.

„Nechce nám nič povedať. Myslím, že je naozaj traumatizovaná.“ Sharko si s kolegom Levalloisom vymenil chápavý pohľad. Mladý poručík si zobral mobilný telefón a odišiel. Sharko si vložil ruky do vreciek svojich priveľkých riflí. Necítil sa veľmi dobre pri tom úbohom zvierati, ktoré sa chúlilo v kúte klietky, a pri príliš mladom tele obete, ktorá na neho hľadela prázdnymi očami.

„Otvoríme vyšetrovanie, prebehne súd. Môj kolega šiel zavolať policajných technikov, ktorí odoberú vzorky, aj vyšetrovateľov, ktorí všetkých vypočujú.“

Zdalo sa, že primátologičku jeho slová upokojili. Ale bol to len obyčajný zaužívaný postup. Aj keby našli chlapa obeseného na povraze v zamknutej izbe, museli by začať s vyšetrovaním. Bolo potrebné vedieť rozlíšiť náhodnú samovraždu od maskovaného zločinu. Sharko sa zahľadel na opicu. Na chvíľku sa zamyslel, či aj zvieraťu možno odobrať odtlačky prstov.

„Viete, že budú musieť vojsť do klietky a takisto odobrať vzorky z vášho... vašej spoločníčky, najmä pokiaľ ide o zuby a nechty, aby sa zistilo, či sa tam nachádza krv obete, čo by mohlo dokázať, že ju napadla. Bude ju treba uspať.“

Clémentine Jasparová sa chvíľu uprene dívala na mreže a potom nepresvedčivo prikývla.

„Chápem. Ale sľúbte mi, však jej neublížite, keď sa zistí, čo sa presne stalo. Tá opica je ľudskejšia ako väčšina ľudí naokolo. Zobrala som ju umierajúcu z džungle, kde ju zranili pytliaci. Matku jej zabili pred očami. Je ako moje dieťa. Je celý môj život.“

Sharko vedel lepšie, ako ktokoľvek iný, ako sa človek cíti, keď mu z náručia vytrhnú milovanú bytosť - či už je to zviera alebo človek. Snažil sa odpovedať čo najšetrnejšie.

„Nič vám nemôžem sľúbiť, ale urobím, čo bude v mojich silách.“

Clémentine Jasparová si smutne povzdychla.

„Dobre. Idem po hypodermickú pištoľ.“

Šepkala. Sharko prešiel ku klietke a čupol si, dával pozor, aby sa nedotkol mreže. Bolo zjavné, že ranu na líci obete spôsobili zuby zvieraťa. Vinníkom bola opica, to bolo úplne jasné. Zviera zaútočilo ťažidlami na papier, dohrýzlo obeť do tváre a nepochybne sa nikdy nepríde na dôvod, prečo sa tak zachovalo. Komisár už počul o náhlych záchvatoch agresivity u primátov, ktoré boli schopné zabiť svojich rodičov bez zjavnej príčiny. Eva Loutsová si pravdepodobne nedávala pozor a opicu vyrušila v nevhodnej chvíli. Jedno bolo isté - budúcnosť tohto úbohého zvieraťa s odstávajúcimi ušami a milou tváričkou nevyzerala dobre.

„Tridsaťsedem rokov, stará harcovníčka. Vieš, že máš toľko rokov ako žena, ktorú som ľúbil? Nikdy nie je neskoro na to, aby nám preskočilo, čo? Prečo nám nepovieš, čo sa vlastne stalo?“

Jasparová sa vrátila s nástrojom, ktorý pripomínal maliarsku pištoľ. Sharko sa postavil a pozrel sa na strop.

„Všimol som si, že všade sú bezpečnostné kamery. Nemohli by sme...“

„Nič na nich nie je. Eva Loutsová ich mala zapnúť spolu s bezpečnostným systémom.“

Riaditeľka s povzdychom namierila zbraň na opicu.

„Odpusť, zlatko...“

V tej chvíli sa Shery obrátila a pozrela sa žene priamo do očí. Opierajúc sa o päste sa pomaličky presunula k okraju klietky. Jasparovej sa triasli ruky.

„Je mi ľúto, nemôžem.“

Sharko si zobral pištoľ.

„Nechajte. Ja to spravím.“

Pri mreži sa opica trošku narovnala, zložila si ruky, dlane obrátila von a pritiahla si ich k papuli a potom ich jemne odtiahla. Keď Sharko namieril zbraň na zviera, Jasparová mu chytila ruku.

„Počkajte! Začala sa s nami rozprávať.“

Shery urobila iné gestá: zdvihla obe ruky nad hlavu a dlaňami tlačila nadol, ako keď sa deti strašia. Potom si pravú ruku priložila k perám a buchla ňou do zeme. Tieto gestá zopakovala tri-štyrikrát a prešla k telu Evy Loutsovej a nežne ju pohladila po zranenom líci. Sharko nikdy nevidel v očiach živého tvora toľko citu. Z toho zvieraťa vyžarovalo niečo hlboko ľudské. Napriek všetkému ho v tej chvíli pichlo pri policajtskom srdci. Ako je možné, že ho dokázala tá opica tak rozcítiť?

„Čo hovorí?“

„Stále opakuje to isté:,Strach, monštrum, zlé... Strach, monštrum, zlé...“‘

V Jasparovej hlase znela nádej.

„Hovorím vám, Shery je nevinná. Niekto tu bol. Niekto, kto Eve ublížil.“

„Opýtajte sa Shery, či pozná to ,zlé monštrum'?“

Žena ukázala opici niekoľko znakov a ľudoopica ju pozorne sledovala.

„Jej slovná zásoba pozostáva z viac ako štyristo slov. Pochopí nás, ak sa budeme vyjadrovať presne a jasne.“

Po chvíli Shery pokrútila hlavou. Sharko nechápal - žena vedľa neho sa rozprávala s opicou, ktorá je našou evolučnou sesternicou.

„Opýtajte sa jej, prečo to monštrum prišlo sem.“

Shery opäť zareagovala na sériu gest. Ukazovákom a prostredníkom na pravej ruke ukázala písmeno V a potom prstami rýchlo narazila do dlane ľavej ruky. Potom ukázala na mŕtvolu jemným pohybom celej končatiny.

,„Zabiť.‘ ,Zabiť Evu.'“

Sharko si pošúchal bradu skeptický a zarazený.

„Čo si podlá vás predstavuje pod slovom ,monštrum'?“

„Agresívnu, zákernú postavu, ktorá koná zlo. Určite nejde o človeka, pretože to by použila slovo ,človek'. A tomu... tomu celkom nerozumiem.“

„Vedia si opice vymýšľať alebo klamať?“

„V prípade ohrozenia života občas ,zavádzajú'. Ak sa opice bijú medzi sebou a nejaká ich pozoruje, môže vydať zvuk, ktorý ostatné opice upozorní na nebezpečenstvo, a tak sa rozutekajú preč.

Ak Shery tvrdí, že videla monštrum, naozaj ho videla. Možno to bola iná, väčšia a agresívnejšia opica, ktorú považuje za monštrum.“

Sharko nevedel, čo si má o tom myslieť. Doliehala na neho únava a jeho myseľ sa v nej topila ako v blate. Opica, klietka, mŕtvola uhryznutá do tváre, ba dokonca aj vražedná zbraň boli na mieste, všetko vyzeralo také jednoduché. Príliš dokonalé. Ale prišlo sem nejaké „monštrum“. A v takom prípade sa z hovoriacej opice stal svedok vraždy.

Potreboval ďalšiu kávu a niečo pod zub. Kým premýšľal, opica sa vrátila do kúta a opäť sa im obrátila chrbtom. Policajt na ňu namieril pištoľ.

„Veľmi by som ti chcel veriť, Shery, ale momentálne nemám na výber.“

Vystrelil. Malá šípka s červeným hrotom sa zapichla opici do chrbta. Zviera si ju snažilo vytrhnúť, ale len sa zapotácalo a nakoniec dopadlo niekoľko centimetrov od tela Evy Loutsovej. Jasparová zovrela pery.

„Nemáme na výber... Je mi to ľúto, zlatko...“

Sharko jej vrátil hypodermickú pištoľ a opýtal sa:

„Prečo by podľa vás chcelo ,zlé monštrum' ublížiť Eve Loutsovej?“

„Neviem. Ale predvčerom som našla niečo veľmi zvláštne, čo sa týka Evy. Možno sa to spája...“

„Čo konkrétne?“

Jasparová sa Poslednýkrát pozrela na mŕtvolu a potom na nehybné telo Shery. Sťažka si povzdychla.

„Poďte, dáme si kávu, stále zívate. Potom vám to vysvetlím. A zatiaľ to... to oznámim jej rodičom.“

Sharko ju chytil za zápästie.

„Nie, prosím. Zrúti sa im svet, smrť dieťaťa sa rodičom takto neoznamuje, nie po telefóne. Naši ľudia sa o to postarajú. Bohužiaľ, aj to je súčasť našej práce.“
(3)

Začiatok školského roka na základnej škole je pre väčšinu detí šťastným okamihom. Po dvoch mesiacoch sa kamaráti stretávajú, rozprávajú si zážitky z prázdnin, ukazujú si novú tašku so Spidermanom alebo peračník s Prieskumníčkou Dorou. Novučičké tenisky, vôňa novej kože, nikdy nepoužívané ceruzky a gumy... Deti sa porovnávajú, prezerajú, zdravia a smejú sa. Detský svet hýri farbami a ozýva sa smiechom.

Keď v to pondelkové ráno Lucie prišla k plotu, žiaci sa práve zhromažďovali na dvore. Pískali, kričali a niektorí aj plakali. O niekoľko minút ich začnú vyvolávať a chlapcov a dievčatá rozdelia do nových tried, v ktorých spoločne strávia celý rok. Niektorí rodičia stoja za svojimi deťmi, najmä za tými mladšími, ktoré sú v škole prvýkrát. Je to pre ne veľmi dôležitá chvíľa.

Súkromná škola svätej Heleny nebola školou, kam Lucie predtým Juliette vodievala. Detský psychiater jej vysvetlil, že neexistujú pravidlá, ako sa zmieriť so smrťou sestry, navyše v prípade, že šlo o jej dvojičku. Preto sa Lucie rozhodla, že zmení školu. Noví kamaráti, nové učiteľky, nové zvyky malej pomôžu. Rovnako aj pre Lucie bolo prestrihnutie pupočnej šnúry s minulosťou lepšie. Nechcela, aby sa na ňu stále pozerali ako na úkaz, aby sa s ňou nedokázali rozprávať bez toho, že by povedal: „Je mi ľúto, čo sa vám stalo.“ Tu ju nikto nepoznal, nikto si ju neprezeral... Bola len matkou zaseknutou v dave.

Lucie pozorovala deti na dvore spoza plota a vo farebnom zástupe hľadala Juliette. Malá sa na ňu usmiala, horela nedočkavosťou a evidentne sa tešila, že sa Vracia do školy. Na chvíľu zostala sama uprostred ľahostajného davu, potom sa k niekomu pridala a potiahla svoju novú tašku na kolieskach. Nikto si ju v skutočnosti nevšímal, deti sa medzi sebou poznali, rozprávali sa a smiali. Učiteľka sa pozrela smerom k plotu a rodičom, pohľadom im naznačila, že všetko je v poriadku, a vrátila sa k svojim povinnostiam. Zem sa neprestala točiť, všade na svete ide život ďalej, nech to stojí, čo to stojí.

Keď sa skončilo vyvolávanie žiakov a väčšina rodičov sa vzdialila, prešla Lucie na dvor smerom k budove. Keď sa všetky deti stratili vo dverách, zavolala na učiteľku.

„Prepáčte, prosím. Zabudla som sa opýtať na niečo dôležité. Keď chodia deti na vychádzky, idú s nimi aj učitelia? Ten plot tamto, vždy ho zatvárate?“

„Keď odídu poslední rodičia z dvora. Nebojte sa o svoje dieťa. Ak je niekde v bezpečí, tak je to práve tu. Ako sa voláte?“

„Henebellová. Juliettina mama.“

Učiteľka sa zamyslela.

„Juliette Henebellová... Neviem, ktorá to je, je mi ľúto, viete ešte som si nestihla priradiť tváre k menám. Ale čoskoro sa to naučím. A teraz, ak dovolíte...“

Vybehla po schodoch a stratila sa na chodbe.

Lucie odišla zo školského dvora s pocitom úľavy. Učiteľka mala pravdu, neexistoval dôvod na obavy. Táto škola bola v Lille preslávená svojou bezpečnosťou a starostlivosťou o deti.

Sama so sklonenou hlavou a s rukami vo vreckách sa Lucie pomaly vybrala hore po bulvári Vauban, jednej zo študentských štvrtí, v ktorej sídlili školy a fakulty HEC, ICAM, ISEN... Na chodníkoch sa míňali mladí ľudia, úradníci v oblekoch a zásobovači každého druhu. Po dvoch lenivých letných mesiacoch sa do hlavného mesta francúzskeho Flámska vrátil život. Lucie si pomyslela, že už bol najvyšší čas.

Pozrela sa na hodinky. Bolo 8:35. Mala ešte pol hodinu do začiatku pracovnej doby v call centre pri Euralille, ktoré nebolo ani dva kilometre od jej domu. Pracovala od 9:45 do 18:30 so štyridsaťpäťminútovou prestávkou na obed. Bola to podradná práca na dobu určitú, konkrétne pol roka, v rámci ktorej sa nechávala celé dni urážať, ale zároveň bola dostatočne ubíjajúca na to, aby Lucie nemusela premýšľať. Vzhľadom na jej momentálnu situáciu to vlastne bolo ideálne zamestnanie.

Zaváhala. Zájde do kaviarne, minie niekoľko eur a počká tam alebo pôjde domov a prebehne sa s labradorom? Rozhodla sa zájsť radšej na prechádzku, mala by šetriť. A okrem toho jej veľmi záležalo na tom, aby každý deň chodila aspoň na pol hodinu behať so psom okolo Citadely. Robilo jej viac než dobre, keď si okysličila mozog a svaly. Korene jej tela sa museli prebudiť k životu.

Lucie zamierila k svojmu bytu v apartmánovom dome, kde bývali študenti aj miestni. Fasáda zapadala do architektonického štýlu štvrte - jednoduché tehly, rázna a funkcionalistická stavba bez zbytočných okrás. Lucie dlho zvažovala, či sa nemá na všetko vykašľať. Odsťahovať sa z mesta, pozerať sa na iné tváre na nové ulice. Vynulovať tachometer. Ale načo? Kam by šla? A odkiaľ by na to zobrala peniaze? Odísť z Lille by znamenalo opustiť matku. A toho Lucie vo svojich tridsiatich ôsmich rokoch nebola schopná.

„Lucie?"

Zastavila sa na chodníku, keď začula svoje meno. Ten tvrdý, chrapľavý hlas prichádzal akoby zo záhrobia. Otočila sa a nepohnuto stála.

Bol to on, jej bývalý šéf z lillskej policajnej jednotky pre vyšetrovanie násilných zločinov.

Neskrývala prekvapenie.

„Veliteľ Kashmareck?“

Za ten rok sa ani za mak nezmenil. Stále bol vojensky ostrihaný, s hrubými črtami a čeľusťami pitbulla. Mal na sebe čierne rifle, nezničiteľné topánky Doc Martens obité oceľou na špičkách, prúžkovanú modrú košeľu, ktorá mu prepožičiavala nádych elegancie. Pristúpil k nej a pôsobili tak trošku trápne, keďže Lucie natiahla ruku na pozdrav a on sa k nej naklonil, aby ju pobozkal na líce. Nakoniec si podali ruky a zahanbene sa usmiali.

Kashmareck, starší od nej o desať rokov, sa na ňu mlčky pozeral. Nedalo sa povedať, že by vyzerala úchvatne, ale policajný veliteľ čakal najhoršie. Blond vlasy jej narástli a teraz jej splývali do polovice chrbta. Líca sa jej prepadli a črty zostrili, čím sa zdôraznila modrosť jej očí, ktoré si nelíčila. Bola prirodzená, pekná a schopná stratiť sa uprostred zamestnancov, pričom žiadnemu z nich by ani vo sne nenapadlo, aký žiaľ prežívala. Bola to takmer tá istá Lucie, ktorú poznal.

„Pozveš ma na kávu?“

„No... o chvíľu musím do práce a...“

„Nie je to nadlho. Musím ti povedať niečo dôležité. A nechcem to hovoriť tu.“

Lucie na chvíľu prestalo biť srdce a zmysly sa jej zostrili: skutočnosť, že za ňou prišiel jej bývalý policajný veliteľ, neveštila nič dobré.

„Ide o Carnota?“

„Poďme dnu, prosím.“

Lucie sa mohla tu a teraz zrútiť. Stačilo vysloviť meno vraha jej dcéry a chcelo sa jej zvracať. Urobila všetko preto, aby vyzerala silná, a svojho bývalého šéfa zaviedla do bytu. Mozog jej bežal na plné obrátky. Čo jej prišiel oznámiť? Grégory Carnot dostal tridsať rokov, z toho dvadsaťpäť nepodmienečne. Ten bastard hnije za mrežami väznice vo Vivonne viac ako šesťsto kilometrov odtiaľto. Previezli ho? Oženil sa v base? Napísal knihu o svojom skurvenom živote?

Kashmareck mlčky vošiel do bytu. Počas tých niekoľkých rokov, čo spolu pracovali, nikdy svoju podriadenú nenavštívil. Obaja rešpektovali hierarchiu.

Malý pieskovo hnedý labrador na neho vyskočil. Radostne ho pohladil, mal rád psov.

„Ako sa volá?“

„Klark.“

„Nazdar, Klark. Aký je starý?“

„Skoro rok.“

Z predsiene sa vchádzalo do obývačky, kde sa hromadili detské veci. Hračky, maľovanky, oblečenie, videohry, cvičebnice, ktoré deti vypĺňali cez prázdniny.

„Ospravedlňujem sa za neporiadok,“ povedala Lucie.

Veliteľ si veci smutne prehliadal.

„Nemusíš sa ospravedlňovať.“

Na príborníku stáli desiatky rámčekov s fotografiami. Dvojičky, ktoré boli od seba na nerozoznanie. Raz mu Lucie vysvetľovala, že jedna z nich - už si nespomínal ktorá - má v ľavej dúhovke malý čierny fliačik v tvare vázy. Kashmareck sa necítil príjemne a zaťal zuby. Vo svojej kancelárii už videl toľkých nešťastných rodičov a toľko utrpenia v ich tvárach. Považovala Lucie tieto fotky za mučenie či zaslúžený trest alebo sa rozhodla celej tej tragédii pozrieť priamo do očí a prekonať ju? Ako sa správajú rodičia, keď prídu o svoje deti? Popierajú to? Sú rozhnevaní a neprestávajú sa pýtať: „Prečo ja?“ A čo katolíci? Primknú sa k bohu alebo naopak, úplne ho zavrhnú? Toľko otázok, ktoré by sme si nikdy nemali klásť.

Keď prišli do kuchyne, Lucie zapla kávovar.

„Skôr než sa ma opýtate, ako sa mám, odpoviem sama-neprejde sekunda bez toho, aby som nemyslela na to, čo sa stalo. Tou tragédiou som prekročila hranicu, veliteľ. Stala som sa súčasťou skupiny ľudí, ktorí stáli vedľa nás, ale my sme sa nimi nikdy nezaoberali - obete. Ale obete neprestávajú dýchať a niekedy sa dokonca aj zasmejú. Život ide ďalej a musí ísť. A tak sa mám v rámci možností dobre.“

Lucie sa obrátila k dvom bábikám v rohu miestnosti, ktoré boli oblečené a učesané presne narovnako.

„A potom, stále mám Juliette... Musím jej dať všetko, čo môžem.“ Veliteľ sa vážne zahľadel na bábiky a potom na Lucie. Všimla si to a považovala za vhodné mu to vysvetliť:

„Šokujú vás tie dve bábiky, však? Dve bábiky, ale len jedno dieťa...“ Naučeným gestom jednu z nich zobrala a narovnala jej sukňu. „Pre Juliette Clara stále existuje. Psychiater povedal, že ešte istý čas, možno celé roky, potrvá, kým sa od nej Juliette fyzicky odpúta, ale zvládne to. Niečo v jej hlave ju ochraňuje, akýsi mechanizmus, vďaka ktorému sa Clara vždy vráti, keď ju Juliette potrebuje. Vďaka nemu niekedy zvládame duševnú bolesť a prijmeme viac než sme v skutočnosti schopní. Každopádne puto, ktoré spája jednovaječné dvojčatá je nezničiteľné. Clara zostane navždy v jej mysli, aj po päťdesiatich rokoch. Bude žiť navždy... A dnes si to želám najviac na svete. Aby žila v jej mysli a rovnako aj v mojej.“

Policajný veliteľ si vytiahol stoličku a posadil sa, lakte si oprel o stôl a ruky si zložil pod bradu. Chvíľu sa mlčky na Lucie pozeral a potom sa porozhliadol okolo. Ani jedna fľaška alkoholu, žiadne lieky. Nevidel žiadne známky toho, že by sa opúšťala. Riad čistý a odložený. Vôňa citrónu v celej miestnosti.

„A ty? Ty si vyhľadala pomoc? Myslím psychológa.“

„Áno aj nie. Na začiatku som k jednému chodievala, ale... mala som pocit, že to nikam nevedie. V skutočnosti si na veľa z tých sedení ani nepamätám. Myslím, že som sa nejako obrnila.“

Ponorila sa do ticha a Kashmareck uznal, že je na čase zmeniť tému. „Veľmi nám chýbaš. Aj pre nás to bolo ťažké, veď vieš.“

„Bolo to ťažké pre všetkých.“

„Vychádzaš nejako s peniazmi?“

„Dá sa... Práce je dosť, najmä ak ste pripravený robiť čokoľvek.“ Lucie vložila do kávovaru kapsulu a stlačila gombík. Stroj rýchlo naplnil dve šálky. Hodiny na stene tikali. 8:50.0 hodinu sa rozozvučia telefóny, hlasy na druhej strane jej budú nadávať a ju z toho budú páliť uši. Lucie sa posadila oproti policajtovi, podala mu šálku a prešla priamo k veci.

„Čo sa stalo s Carnotom?“

„Našli ho vo väzení, brutálne zavraždeného a vykrvácaného.“

.

Štyria policajní technici a zástupca prokurátora, ktorí prišli zobrať telo Evy Loutsovej, práve dorazili na miesto činu.

Jeden bol v saku a kravate, ďalší štyria v bielych overaloch, aby sa čo najlepšie zabezpečili stopy zločinu. Pokiaľ šlo o veterinára z centra, ďalších vyšetrovateľov, chlapcov z márnice, tí nikdy nemeškali. Už teraz sa tu prešla desiatka ľudí, ktorí miesto navštívili s jediným cieľom - zistiť pravdu.

Kým Levallois vypočúval kŕmiča Hervého Becka, Sharko sa prechádzal s Clémentine Jasparovou po chodníčkoch vysypaných štrkom, vedúcich pomedzi farebné prístrešky opíc. Okolo nich šumeli koruny stromov, praskali konáre. Doliehali k nim exotické výkriky a škreky. Tragédia, ktorá sa v centre odohrala, primáty nezaujímala, od rána sa venovali svojim zvyčajným činnostiam - ískali si srsť, zbierali termity v kmeňoch a hrali sa s mláďatami.

Primátologička sa zastavila pred malou umelou rozhľadňou, z ktorej bol výhľad na niektoré z kolónií. Lakťami sa oprela drevené oplotenie, vo vysušených a popraskaných rukách držala obal na spisy.

„Eva robila výskum k svojej doktorandskej práci. Venovala sa predovšetkým základným princípom biologickej evolúcie a konkrétne latéralité u veľkých opíc. Chcela pochopiť, prečo sú napríklad ľudia v oveľa väčšej miere praváci než ľaváci.“

„To prišla študovať sem, do centra?“

„Áno, mala tu zostať až do konca októbra. Na téme začala pracovať v roku 2007, ale lateralite sa naozaj začala venovať až na konci leta 2009. Vtedy zúžila svoj výskum na päť veľkých ľudoopov - ľudí, opice bonobo, šimpanzy, gorily a orangutany. U nás mala najskôr vypracovať štatistiky, vyplniť tabuľky. Pozorovať rôzne druhy, sledovať, ktorou rukou chytajú paličky, ktorými chytajú mravce, vyrábajú nástroje alebo rozbíjajú orechy. Potom plánovala z pozorovania vyvodiť závery.“

Sharko popíjal svoju štvrtú bezkofeínovú kávu v to ráno.

„Pracovala samostatne?“

„Áno. Bola samostatná jednotka. Bola to veľmi milá a príjemná slečna, ktorá mala zvieratá veľmi rada.“

Jasparová musí mať tiež rada zvieratá, pomyslel si Sharko. Svoje primáty pozorovala s láskou v očiach, akoby každý z nich bol jej dieťaťom.

Podala mu zložku.

„A teraz sa pozorne pozerajte. Toto sú výsledky jej pozorovaní, odkedy pred dvadsiatimi dňami prišla do centra. Boli na stole, pravdepodobne si ich chcela zbaliť včera pred odchodom...“

Sharko otvoril zložku.

„O aké konkrétne výsledky ide?“

„V prípade každej opice z jednotlivých kolónií si Eva mala zostaviť tabuľku s niekoľkými parametrami. Opakovanie určitých pohybov uvedených na zozname u konkrétneho zvieraťa určujú lateralitu.“

Sharko otvoril obal a prezrel si niekoľko listov papiera. Tabuľky so zoznamom rôznych pohybov boli prázdne.

„Nepracovala teda?“

„Nie. Alebo teda, určite nie na téme, ktorú jej vybral školiteľ. Napriek tomu mi však tvrdila opak. Hovorila mi, že v priebehu troch týždňov jej práca pokročila a že výskum skončí načas.“

„Prečo sem chodila, keď nič nerobila?“

„Pretože to od nej vyžadoval jej školiteľ, pretože by jej šiel po krku, keby vedel, že nedodržiava jeho usmernenia. Olivier Solers nie je na svojich študentov veľmi milý. Netoleruje, keď sa niekto vzpiera jeho teóriám. Keby si na ňu zasadol, Eva by prišla o možnosť dokončiť svoj doktorát.“

„Bola ambiciózna?“

„Veľmi. Ja som ju poznala najskôr len po mene. Napriek tomu, že bola taká mladá, pracovala na serióznom výskume laterality u niektorých vtákov a rýb. Presnosť a originalitu jej práce si všímali najprestížnejšie vedecké časopisy, čo je v prípade dvadsaťpäťročnej študentky veľmi zriedkavé. Eva bola geniálna, dláždila si cestu k Nobelovej cene.“

Sharko sa musel pousmiať. Stál nohami pevne na zemi, a predsa ho smiešnosť tém, ktorým sa vedci venovali, prekvapovala.

„Prepáčte, ale... trochu tomu nerozumiem. Načo je nám dobré vedieť, či je ryba ľaváčka alebo praváčka? A navyše pravdupovediac mám trochu problém predstaviť si, ako ryba praváčka vyzerá. Opica, to ešte ide, ale ryba?“

„Chápem. Vy hľadáte a zatýkate zločincov, plníte väznice, to je veľmi konkrétne.“

„Bohužiaľ, áno.“

„My sa snažíme pochopiť, odkiaľ prichádzame, aby sme zistili, kam smerujeme. Kráčame po lane života. A pozorovanie rôznych druhov, či už ide o rastliny, vírusy, baktérie alebo zvieratá, nám v tom pomáha. Lateralita u istých druhov rýb, ktoré žijú v spoločenstvách, je veľmi výrazná. Videli ste niekedy, ako sa správa húf rýb, keď na ne zaútočí predátor? Všetky sa otočia rovnakým smerom, aby držali pokope a lepšie sa tak ubránili útoku. Nepremýšľajú, nehovoria si:,Pozor, asi sa musím otočiť doľava ako moji spoločníci.“ Nie, toto spoločenské správanie je súčasťou ich prirodzenosti, ich genetickej výbavy, ak chcete. V prípade týchto rýb lateralita zabezpečuje prežitie najschopnejších, a preto existuje, bola vybratá.“

„Vybratá? Kým? Vyššou inteligenciou?“

„To určite nie. Pre kreacionistické názory, že ,boh stvoril človeka a všetky druhy, ktoré obývajú planétu,“ nie je v našom centre miesto, ani v žiadnej inej vedeckej spoločnosti. Nie, vybrala si ju Evolúcia s veľkým E. Evolúcia podporuje množenie všetkého, čo prospieva šíreniu génov, šíreniu génov tých najlepších, a eliminuje zvyšok.“

„Slávny prirodzený výber, ktorý sa zbavuje krívajúcich kačíc.“

„Dá sa to povedať aj tak. Niekedy, keď sa celý húf otočí na jednu stranu, niektoré z rýb to neurobia, pretože nie sú schopné simulovať takéto správanie. Genetický nedostatok? Sú krívajúcimi kačicami, ako vravíte? Vždy práve takéto ryby zahynú najrýchlejšie, pretože ich napríklad zožerie predátor, lebo nie sú prispôsobené a sú tak slabšie ako ostatné. Ide o prejav prirodzeného výberu. Keby u ľudí ľaváctvo prinášalo nejaké výhody, asi by sme boli pravdepodobne všetci ľaváci, ak by sme mali fungovať ako húf rýb. Problémom je, že to nie je náš prípad a napriek tomu medzi nami žijú ľaváci. Prečo by Evolúcia šírenie tejto asymetrie medzi pravákmi a ľavákmi podporovala? A prečo v takomto rozmere? Prečo sa jeden z desiatich ľudí narodí ako ľavák do sveta, kde je všetko prispôsobené pravákom? Témou dizertačnej práce Evy Loutsovej bol pokus tieto otázky zodpovedať.“

Sharko musel priznať, že sa nikdy nad podobnými vecami nezamýšľal, pretože ho tieto vedecké debaty naozaj nezaujímali. Mal pocit, že existuje oveľa viac závažnejších a dôležitejších tém, ale pravdepodobne máme každý iné priority. Vrátil sa preto k tomu, čo ho zaujímalo - teda ku konkrétnym veciam.

„Eva Loutsová sem teda chodievala každý deň v podvečer?“

„Okolo piatej popoludní. Vtedy väčšinou zatvárame centrum. Tvrdila, že chce mať pokoj, aby mohla pozorovať opice nerušene.“

„No a keď sa pozrieme na tieto prázdne tabuľky, tak zistíme, že tu len chodila, aby predstierala, že pracuje...“

Akože si nikto, a jej školiteľ zvlášť, nevšimol, že klame.

„Alebo sa počas dňa venovala niečomu inému... Bola som šokovaná, keď som našla tieto papiere. Prečo by také poctivé dievča zrazu začalo klamať? Čo ju priviedlo k tomu, aby ohrozila svoju budúcnosť?“ „Máte nejaké podozrenie?“

„Ani nie. Ale lateralitu skúmala aj u ľudí v minulosti, ako aj v súčasnosti a na tejto téme pracovala asi rok. Určite zabŕdla do rôznych oblastí. Len pred niekoľkými dňami sa mi priznala, že prišla na niečo veľké.“

„Na čo konkrétne?“

„To, bohužiaľ, neviem. Ale bola z toho nadšená, videla som jej to na očiach. Na začiatku výskumu nosila Eva pravidelne informácie svojmu školiteľovi, čo mu umožňuje dohliadať a usmerňovať prácu študentov. Potom sa mi niekedy v júni Olivier Solers sťažoval, že za ním chodieva čoraz menej. Stáva sa to často, takže si pre to starosti nerobil. Školiteľ chce mať obyčajne kontrolu nad všetkým a doktorand sa tomu prirodzene vzpiera, pretože túži po nezávislosti. Avšak od polovice júla Eva odmietala nosiť akékoľvek informácie do laboratória, o podstate svojho výskumu hovorila čoraz nejasnejšie a sľubovala príspevky na konferencie, pričom zaručovala, že ak to vyjde, bude to niečo objavné.“

Sharko sa nervózne pohrával s prázdnym plastovým pohárom, ktorý nemal kam odhodiť. Snažil sa na prípad pozrieť z iného uhla. Loutsová prostredníctvom svojho výskumu získala množstvo kontaktov. Istým spôsobom bola ako novinárka, ktorá určite prišla na niečo citlivé a uzavrela sa.

Vŕzganie dverí ho vrátilo do reality. Z budovy s klietkami vynášali dvaja zriadenci z márnice Loutsovej telo na nosidlách. Čierne plastové vrece pripomínalo spálený kmeň stromu. A na prach sa obrátiš... Potom sa vrátili do budovy s prázdnymi nosidlami. Clémentine Jasparová si pritiahla prsty ku krku.

„Šli po Shery? Prečo ju vezú do márnice?“

„Súdny lekár len odoberie nejaké vzorky, nebojte sa.“

Sharko jej nedal čas, aby sa začala ľutovať.

„Mala Eva priateľa?“

„Trochu sme sa o tom rozprávali, ale nie. Nebola to jej priorita. Na prvom mieste bola jej kariéra. Bola samotárska a posadnutá ochranou životného prostredia. Nemala ani mobil, ani televízor, aspoň tak mi to povedala. A veľmi rada športovala. Keď bola mladšia, profesionálne šermovala a vyhrala viacero šampionátov. V zdravom tele zdravý duch.“ „Mala niekoho, komu sa zdôverovala?“

„Až tak som ju nepoznala. Ale... Neviem. Vy ste policajt, zájdite k nej domov. Určite tam sú aj výsledky jej výskumu.“

Stojac tvárou v tvár mlčaniu a Sharkovej skepse, ukázala na šimpanzov, veľké opice, ktoré zjavne milovala najviac na svete.

„Pozrite sa na ne pozorne, komisár. A povedzte mi, čo vidíte.“

„Čo vidím? Rodiny. Zvieratá, ktoré harmonicky a spokojne spolunažívajú.“

„Vidíte aj ľudoopy, bytosti, ktoré sa nám podobajú.“

„Vidím len primáty, je mi ľúto.“

„Ale my sme primáty! Šimpanzy k nám majú geneticky bližšie ako ku gorilám. Často sa hovorí, že máme spoločných 98 percent DNA, ale ja by som to povedala inak: 98 percent našej DNA je DNA šimpanzov.

Sharko nad tým chvíľu premýšľal.

„Je to provokatívne, ale z tohto hľadiska...“

„Nie je na tom nič provokatívne, je to realita. Predstavte si teraz, že by vám zobrali dar reči a zavreli vás k nim do klietky. Boli by ste tým, kým ste - tretím šimpanzom pri šimpanzovi pygmejskom a šimpanzovi africkom. Šimpanz bez srsti chodiaci po dvoch. Na rozdiel od vás však žiaden z vašich bratrancov vedome neničí prostredie, v ktorom žije. Naše evolučné výhody, akými sú reč, inteligencia, schopnosť kolonizovať planétu, nás tiež stoja darvinovskú cenu - sme zvieratami schopnými spáchať to najväčšie zlo. Avšak Evolúcia ,usúdila', že je to nízka cena za výhody, ktoré nám to prináša. V tejto chvíli...“

V jej hlase bola sila a zároveň znel rezignovane. Sharko cítil, ako ho prebodáva jej zvierací pohľad a ostrosť jej myšlienok. Táto žena v džungli a v savane určite zažila svoje, o tajomstvách života musela vedieť viac než ktokoľvek iný, musela si uvedomovať, že sa rútime priamo hlavou proti múru.

Dlaňou pohladila drevené oplotenie rozhľadne, v ktorej stáli.

„Máte deti, komisár?“

Sharko prikývol so zovretými perami.

„Mal som dcéru... Volala sa Éloise.“

Stíchli. Obaja vedeli, čo znamená, keď sa o dieťati hovorí v minulom čase. Sharko sa ešte raz pozrel na opice, zhlboka sa nadýchol a nakoniec povedal:

„Urobím všetko, čo bude v mojich silách, aby som zistil pravdu. Sľubujem vám to.“

.

Lucie, šokovaná veliteľovou správou, nechala cukor na kuchynskej linke. Prstom si chytila koreň nosa a zhlboka sa nadýchla.

„Carnot, mŕtvy... To nie je možné. Čo sa stalo?“

„Podarilo sa mu prstami vytrhnúť si žily z krku.“

„Spáchal samovraždu? Prečo?“

Kashmareck sa svojej kávy ani nedotkol. Rozprávanie takýchto príbehov nebolo príjemné, Lucie by sa to však tak či tak dozvedela a on jej to radšej povedal osobne, akoby jej to mal zatelefonovať niekto iný.

„Bol extrémne násilný.“

„To som vedela.“

„V poslednom čase to však bolo zvláštne. Napadol a ubližoval každému, kto sa k nemu priblížil. Počas jednej z vychádzok ďalšieho väzňa dohrýzol a dobil takmer na smrť. V tej diere bol známa firma. Čierna ovca a častá obeť dozorcov. Avšak v tomto prípade ho našli utopeného vo vlastnej krvi. Musel... musel mať výnimočný dôvod na to, aby také niečo urobil.“

Lucie sa postavila a prešla k oknu s prekríženými rukami, akoby jej zrazu bolo zima. Po bulvári chodili bezstarostní ľudia.

„Kedy? Kedy sa to stalo?“

„Pred dvomi dňami.“

Po jeho slovách nasledovalo dlhé ticho. Tá správa bola taká brutálna, že Lucie cítila, ako ju zahalila sivá hmla.

„Neviem, či by sa mi malo uľaviť alebo nie. Tak veľmi som si priala, aby trpel. Každú hodinu, každý deň. Aby si uvedomil to zlo, ktorého sa dopustil.“

„Ľudia ako on necítia tak ako ty alebo ja, Lucie, sama to vieš najlepšie.“

Ach, áno, vedela to. V minulosti ich stretla a skúmala veľmi často. Nevyrovnaných jedincov, sériových vrahov, odporné trosky, ktoré sa vzdialili normálnosti. Spomínala si na staré dobré časy, keď robila stážistku na polícii v Dunkerque a za svojím stolom sa pohojdával na vlnkách, ktoré k nej prichádzali zvonku. Maličké dvojičky sladko spali v postieľkach. Cez deň sa venovala papierom a termín

psychopat bol len abstraktným pojmom. Po večeroch čítala odborné knihy venované ľudskému šrotu, akým bol Carnot. Keby len vedela... Keby len vedela, že to najhoršie zlo môže zaútočiť na kohokoľvek, kedykoľvek.

Vrátila sa k stolu a pery si namočila v káve. Čierna hladina sa čerila, tak sa jej triasla ruka. Rozhovor s veliteľom konečne uvoľnil hrču, ktorá jej zvierala hrdlo.

„Každú noc sa pokúšam predstaviť si, čo ten hajzel môže celé dni robiť vo väzení. Vidím, ako kráča, rozpráva sa, dokonca sa smeje s inými. Predstavujem si, ako hovorí o tom, že uniesol Čiaru a ako sa mu nepodarilo zabiť Juliette. Každý deň si hovorím, že je to zázrak, že sa nám podarilo nájsť Juliette živú po trinástich dňoch, čo strávila zavretá v miestnosti...“

Policajný veliteľ videl v Luciiných očiach toľko bolesti, že sa do nich nedokázal priamo pozrieť. Pokračovala, akoby tie slová už dávno ležali na dne jej srdca.

„... vždy, keď zavriem oči, vidím pred sebou Carnotove malé čierne oči, odporné vlasy, prilepené na čele, a telo veľké ako býk... Neviete si predstaviť, ako intenzívne sa mi jeho tvár vryla do pamäti. Celé dni a dlhé noci som takmer cítila jeho dych na krku. Neviete si predstaviť, akým peklom som prešla od chvíle, keď identifikovali telo jednej z mojich dcér, a momentom, keď našli druhú živú. Sedem pekelných dní, sedem dní, keď som nevedela, či ide o Čiaru alebo Juliette. Sedem dní, keď som si predstavovala všetko, keď mi pichali sedatíva, aby som vydržala a... nezošalela.“

„Lucie...“

„A ona sa našla živá, bože. Moja malá Juliette bola živá, keď som s policajtmi dorazila ku Carnotovi. Bolo to také... nečakané, výnimočné. Bola som šťastná, napriek tomu, že moju druhú dcéru len pred siedmimi dňami našli zhorenú na popol. Šťastná v momente absolútneho nešťastia...“

Lucie zaťala ruku na stole do päste, nechtami poškriabala obrus.

„Šestnásť rán nožom, veliteľ! Čiaru v aute niekoľko sto metrov od pláže zabil šestnástimi ranami nožom, brutálne, a potom pokojne

prešiel ďalšiu stovku kilometrov, aby ju nechal v lese. Polial ju benzínom, zapálil a díval sa, kým Juliette kričala v kufri auta. Potom odišiel a zatvoril ju u seba, ani sa jej nedotkol a kŕmil ju, dával jej piť. Akoby nič. Keď ho zatkli, na volante bola ešte krv, ktorú sa ani neunúval umyť. Prečo? Prečo?“

Lucie miešala kávu napriek tomu, že cukor bol stále na stole.

„Teraz, keď je mŕtvy, nedostanem to, čo chcem - odpovede. Skurvená odpovede.“

Kashmareck nevedel, ako pokračovať. Nikdy sem nemal chodiť a ešte viac Lucie rozrušovať. Ale dívala sa na neho a očakávala nejakú reakciu:

„Nikdy by si ich nedostala. Také správanie nie je ani vysvetliteľné, ani ľudské. Je isté, že Carnot nebol pri zmysloch už viac než rok a evidentne sa to ešte zhoršilo. Jeho násilné útoky boli nečakané. Podľa väzenského psychiatra bol Carnot v jednej chvíli pokojný ako baránok a v druhej ti skočil po krku.“

Veliteľ sa prudko nadýchol, zdalo sa, že váži každé slovo.

„Pravdepodobne by som ti to nemal hovoriť, ale viem, že sa to skôr či neskôr dozvieš: psychiater žiadal o psychiatrické vyšetrenie, pretože tento pacient prejavoval známky vážnej duševnej patológie.“

Videl, ako sa Lucie takmer zosypala. Chytil jej zápästie a pritlačil ho na stôl.

„Medzi nami, je dobré, že ten skurvysyn zdochol. Je to dobre, Lucie.“

Lucie pokrútila hlavou. Chladne si vytiahla ruku z veliteľovho zovretia.

„Duševná patológia? Čo za duševnú patológiu? Akého druhu?“

Kashmareck siahol do vnútorného vrecka na bunde a vytiahol hromádku fotografií, ktorú rozložil na stole.

„Takéhoto.“

Lucie si zobrala snímky a prezerala si ich. Zavrela oči.

„Čo sú to za kraviny?“

„Sú to obrazy, ktoré namaľoval na múry v cele zvyškami farieb, ktoré si zobral z maliarskej dielne vo väznici.“

Na obrázku bola nádherná krajinka. Slnko zapadalo nad morom, pri ktorom žiarili útesy, na oblohe leteli vtáky a na hladine pokojne plávali plachetnice.

Kresba, ktorá začínala asi meter nad zemou, však bola nakreslená hore nohami.

Lucie fotku otáčala všetkými smermi. Policajný veliteľ si odpil z kávy. Jej chuť mu zostala na jazyku.

„Zvláštne, nie? Vyzerá to, akoby sa Carnot zavesil na strop ako netopier a maľoval. Zdá sa, že takéto obrazy začal maľovať krátko predtým, ako sa dostal do väzenia.“

„Prečo to kreslil naopak?“

„Nestačilo mu len maľovať naopak. Tvrdil, že celý svet vidí naopak a čoraz častejšie. Vraj to trvalo niekoľko minút, niekedy viac, akoby si nasadil okuliare, ktoré celý svet obrátili hore nohami. Keď sa mu to stalo, stratil rovnováhu a spadol na zem.“

„V delíriu...“

„Presne tak. Psychiater si myslel, že ide o halucinácie. Či možno aj o...“ „Schizofréniu?“

Policajt prikývol.

„Carnot mal dvadsaťtri rokov. Nie je nezvyčajné, že psychické poruchy a choroby sa prejavia práve vo väzení, najmä v takom veku.“ Lucie pustila fotky z rúk. Rozleteli sa po stole.

„Chcete mi povedať, že mal nejaké psychické problémy?“

Zovrela pery aj dlane. Všetko v nej sa vzpieralo.

„Nechcem, aby sa príčina smrti môjho dieťaťa zamietla pod stôl kvôli takýmto psychiatrickým pičovinám. Carnot bol za svoje skutky zodpovedný. Vedel, čo robí.“

Kashmareck horlivo prikývol.

„Súhlasíme s tebou. Preto ho súdili a nakoniec aj odsúdili.“

Videl, že je rozrušená, zúfalá, hoci sa pred ním snažila svoje pocity ukrývať.

„Je koniec, Lucie. Blázon alebo nie, nezáleží na tom. Už to skončilo. Zajtra ho pochovajú.“

„Nezáleží na tom, hovoríte? Práve naopak, veliteľ, na ničom inom nezáleží.“

Lucie sa opäť postavila a začala chodiť hore-dole po izbe.

„Grégory Carnot zobral mojej malej dcérke život. Ak... ak za tým bola nejaká porucha, chcem to vedieť.“

„Už je neskoro.“

„Ako sa volá ten psychiater?“

Policajt sa pozrel na hodiny, dopil kávu a postavil sa.

„Už ťa nechcem dlhšie zdržiavať. Čaká ma práca.“

„Jeho meno, veliteľ.“

Policajt si povzdychol. Nemal s takým niečím počítať? Počas tých niekoľkých rokov, čo spolu pracovali, sa Lucie nezastavila pred žiadnou prekážkou. Niekde hlboko v jej vnútri driemu predátorské inštinkty. „Doktor Duvette.“

„Zožeňte mi povolenie navštíviť ho. Zajtra.“

Kashmareck zaťal zuby, potom prikývol.

„Pokúsim sa, ak ti to pomôže, nech už to bude akokoľvek... Ale dáš si pozor, dobre?“

Lucie prikývla s prázdnym výrazom na tvári zbaveným všetkých emócií. Kashmareck poznal ten výraz tak dobre, až ho zamrazilo. „Sľubujem.“

„A určite sa u nás zastav, všetkých nás to veľmi poteší.“

Lucie sa na neho zdvorilo usmiala.

„Je mi ľúto, veliteľ. To všetko si musím držať čo najďalej od tela. Ale pozdravujte odo mňa všetkých a povedzte im, že... sa mám dobre.“ Prikývol, natiahol sa po fotografie, ale Lucie mu v tom zabránila. „Nechám si ich, ak vám to neprekáža. Spálim ich. Istým spôsobom to pre mňa bude znamenie, že všetko sa takmer skončilo. A... ďakujem, veliteľ.“

Pozrel sa na ňu ako na priateľku.

„Romuald. Myslím, že mi môžeš hovoriť Romuald.“

Odprevadila ho k dverám. Skôr než sa za ním zatvorili, povedal: „Ak by si sa jedného dňa chcela vrátiť medzi nás... dvere máš vždy otvorené.“

„Dovidenia, veliteľ.“

Zatvorila. V rukách dlho zvierala kľučku a zhlboka dýchala. Zažila skutočný šok, ktorý jej narušil ráno.

Keď sa vrátila do kuchyne, vyliezla na stoličku a rukou nahmatala obálku na hornej časti linky. V hnedom obale bol zapaľovač Zippo a poloautomatická pištoľ Mann kalibru 6,35 mm. Zberateľský kúsok v dokonalom stave. Ani sa jej nedotkla a zobrala zvyšok.

V obálke boli dve aktuálne Carnotove fotky. Spredu a z profilu. To zviera malo trochu sploštený nos, vysoké čelo a vpadnuté oči. Mal meter deväťdesiatpäť, bol to chlap, z ktorého šiel strach, obor.

Podarilo sa mu prstami vytrhnúť žilu z vlastného hrdla. Tie slová jej hučali v hlave. Dokázala si presne predstaviť hrôzu, ktorú vyvolával pohľad na neho, ležiaceho v kaluži krvi vo väzení. Mladý obor ulepený od vlastnej čiernej a teplej krvi, s rukami stiahnutými okolo krku... Naozaj bol šialený? Akí démoni museli Carnota posadnúť, aby si ublížil takým brutálnym spôsobom?

Keď sa dívala na jeho fotky, cítila len zlosť. Odkedy Clara umrela, nedokázala sa na jej vraha pozerať ako na ľudskú bytosť, napriek tomu, že z nevysvetliteľných dôvodov ušetril Juliette. Bol pre ňu omylom prírody, parazitom, ktorého osudom bolo skôr či neskôr šíriť zlo. Samozrejme snažili sa nájsť všetky možné vysvetlenia, pripisovali to sadizmu, úchylke, pudovým pohnútkam, ale v zásade k žiadnej uspokojivej odpovedi nedospeli. Grégory Carnot bol súčasťou zvyšku sveta. Clara a Juliette mali to nešťastie, že mu práve tej chvíli skrížili cestu tak, ako sa niektorým ľudom stane, že ich poštípe smrtonosný komár na ceste z letiska. Náhoda, zhoda náhod. Nie však šialenstvo. Nie, šialenstvo nie...

Carnotove fotky už boli roztrhané, zlepené niekoľkokrát. Lucie ich položila do drezu spolu s fotografiami jeho kresieb.

„Áno. Je dobre, že si mŕtvy. Horíš v pekle so svojimi hriechmi. Si za svoje činy úplne zodpovedný a zaplatíš za ne.“

Škrtla zapaľovačom.

Plamene najskôr pohltili Carnotovu tvár.

Lucie to neprinieslo ani uspokojenie, ani úľavu.

Matný pocit chladu, ako keď na popáleninu tretieho stupňa nanesiete krém.

(6)

Ulica Rapée je povinnou jazdou pri každom vyšetrovaní násilných zločinov v jurisdikcii 36. Policajti tam len zriedka chodia preto, aby obdivovali Seinu a člny, ktoré sa po nej plavia. Povedzme, že pohľad, ktorý sa im tu naskytne, nie je taký malebný.

Sharko stál s prekríženými rukami medzi dvomi pitevnými stolmi v jednej z najväčších miestností parížskeho Inštitútu súdneho lekárstva. Okolo boli holé steny, nekonečné chodby a neónky, ničiace farby neskorej jesene. A nehovoriac o pachu zdochnutého jeleňa, ktorý nakoniec vždy presiakol pod kožu každého návštevníka. Levallois stál za komisárom a opieral sa o stenu. Bol trošku bledý. Priznal sa mu, že pitvy veľmi nemusí. Keby to bolo naopak, bolo by to znepokojivé.

Súdny lekár Paul Chénaix mu rozprával všelijaké bizarné príhody z pitevne, ale aj on mal u seba na stole opicu po prvýkrát. Uspané zviera ležalo na chrbte s roztiahnutými končatinami. Dlhé prsty malo stiahnuté, akoby v dlaniach zvieralo neviditeľné jablko. Na pravej strane ležalo nahé telo Evy Loutsovej ožiarené inkvizítorským svetlom neónky, aká sa používa aj na operačných sálach a nevrhá žiadny tieň.

Sharko si mlčky šúchal bradu a pozoroval dve nehybné telá ležiace vedľa seba v takmer identickej polohe, takmer identického tvaru. 98 percent nášho DNA je DNA šimpanzov, hovorila primátologička.

Keď dvaja policajti prišli, Chénaix končil s vonkajšou prehliadkou tela obete. Oholil jej lebku a v záhlavnej časti jasne vystúpili fraktúra a hematóm. Eva Loutsová, vulgárne natiahnutá na oceli, prišla aj o ten zvyšok ľudskosti, ktorý jej po smrti zostal.

„Je to všetko možné, len nie nehoda. Ak sa môžem zamiešať do vašich záležitostí, Cheeta je tu zbytočne.“

Prvá dobrá správa dňa. Clémentine Jasparová si príde po svoju opicu, svoje tridsaťsedemročné „bábätko“, ktoré bude celé a zdravé. Na druhej strane to však znamená, že došlo k vražde a zaváňalo to náročným vyšetrovaním.

„Rana do hlavy bola smrteľná. Obeť bola pravdepodobne zrazená k zemi a krvácanie z rany na lebke celú vec dokončilo. Čas úmrtia odhadujem medzi 20.hodinou a polnocou. Sinky na lopatkách a na krížoch dokazujú, že telom sa po smrti nehýbalo. Pokiaľ ide o uhryznutie, je veľmi ťažké povedať, či k nemu došlo pred smrťou alebo až potom.“

Chénaix pätnásť rokov pitval mŕtvoly. Malá briadka, okrúhle okuliare, húževnatý výraz, ktokoľvek by si mohol v plášti ľahko pomýliť s univerzitným profesorom, keďže jeho znalosti z rôznych medicínskych odborov boli ohromujúce. Ten muž bol studnicou vedeckej múdrosti a poznal odpoveď takmer na všetko. So Sharkom sa veľmi dobre poznali.

Komisár v tichosti prešiel okolo stola a obeť preskúmal zo všetkých uhlov. Po tom, ako zvládol vždy náročný prvý kontakt, už nevidel telo nahej ženy, ale územie vyšetrovania, na ktorom sa ukrývali stopy a indície, ktoré musí pozbierať.

„Ukázali ti ťažidlá na papier?“

„Áno, sedí to.“

„A prečo teda vylučuješ opicu? Je tam predsa uhryznutie. A práve keď sme sem šli, sme sa dozvedeli, že sa ich dotýkala. Nemohla tie predmety zobrať a zaútočiť nimi?“

„Pravdepodobne sa ich dotýkala až po smrti obete. Ale rozmery uhryznutia nezodpovedajú tomu, čo by mohla opica reálne urobiť. Rany sú veľmi jemné. Diastéma, teda interval medzi rezákmi na hornej čeľusti, nie je vôbec rovnaká. Rovnako ani rozpätie čeľustí. K tomu už len dodám, že na ďasnách opice sa nenašla žiadna krv. Pokiaľ ide o krv na končatinách a chlpoch, dostala sa tam, pretože opica sa obete po smrti dotýkala. Vrah chcel spáchať takmer dokonalú vraždu, bol vypočítavý, ale nie dosť na to, aby nás oklamal.“

Obrátil sa k uspatému šimpanzovi.

„Sladká Shery, s radosťou ti oznamujem, že ešte tých banánov poješ veľmi veľa.“

Jeho slová na krátku chvíľu uvoľnili atmosféru, potom sa vrátili späť ku konkrétnym otázkam.

„Kto ju teda uhryzol, keď nie opica?“

„Niečo väčšie ako tento šimpanz. Tvar čeľustí a diastéma sú opičie, ale veterinár tvrdí, že skôr patrili nejakej väčšej ľudoopici. Vylúčil aj gorilu aj orangutana. Myslí si, že šlo o iného, mohutnejšieho šimpanza. V každom prípade zviera začalo byť pod vplyvom okolností agresívne.“

Súdny lekár ukázal na sklenené skúmavky ležiace pri umývadle.

„To sú vzorky krvi z rany. Posielam ich do labáku. Vyžiadal som si analýzu slín. Tak by sme mohli získať DNA zvieraťa, ktoré zaútočilo, a teda zistiť aj to, k akému druhu patrí.“

„To sa dá? Zistiť druh zvieraťa na základe DNA?“

„Zo sekvencie genómu áno. Teraz je to v móde. Rozoberáme molekuly DNA rastlín, baktérií, psov vložíme ich do obrovských prístrojov a dostaneme sa ku genetickej mape každého druhu. Ide o úplný a podrobný zoznam všetkých génov, aj tak by sa to dalo povedať.“

Levallois mieril k debničke vystlanej slamou. Zdvihol banku, ktorá vyzerala takmer prázdna.

„Pokrok nezastavíme. Čo je vo vnútri?“

„Nepochybne mikroskopický úlomok zubnej skloviny. Našiel som ho v rane na tvári obete. Aj na ňom je DNA, ktoré možno zanalyzovať v prípade, že by sa sliny zmiešali s krvou do takej miery, že by ich nebolo možné odlíšiť. Teraz je to na biológoch.“

„Ešte niečo?“ opýtal sa Sharko.

Súdny lekár sa na neho usmial.

„Podám ti prst, a ty chceš celú ruku.“

„Poznáš ma...“

„Ale to, čo som ti povedal, nie je zlé, však? Teraz začnem s vnútrom.“

Sharko podal lekárovi ruku a on ju pevne stisol.

„Čo? Nezostaneš?“ opýtal sa.

Levalloisovi, ktorý stál za ním, sa zalesklo v očiach. Sharko mu nedal čas a zamieril k východu.

„Nemám dnes chuť na držky. Môj kolega to zvládne aj bezo mňa. Zbožňuje pitvy.“

„A čo naše pivo? Už ma pozývaš celé veky.“

„Však už pôjdeme. Dovtedy si daj jedno na moje zdravie.“

Potlačil lietajúce dvere a odišiel bez toho, aby sa obrátil.

Vonku sa zhlboka nadýchol. Napriek tomu, že to robil relatívne často, si ešte stále neprivykol pohľadu na mŕtvoly. Mal z toho žalúdočné problémy, bolo to skrátka nestráviteľné.

Zavolal Clémentine Jasparovej, že si môže vyzdvihnúť svoje zviera celé a zdravé, a požiadal ju, aby sa s opicou pokúsila porozprávať. Sľúbila, že mu hneď zavolá, a nekonečne mu ďakovala. Sharko vedel, že urobí všetko, čo bude v jej silách, aby mu pomohla. Mal pocit, že je to úprimná a nesmierne ľudská žena.

Bezmyšlienkovito sa posadil na malú železnú lavičku na nábreží. Nebolo tu veľa ľudí. Blízkosť inštitútu a množstvo policajných áut náhodných prechádzajúcich odrádzalo. Neďaleko bol prístav Paris-Arsenal, kde kotvili veľké lode. Fúkal jemný vetrík, svietilo septembrové slnko, bolo tam príjemne. Evu Loutsovú však už takýto pohľad nečaká. Niekto, „monštrum“, ju brutálne pripravilo o jej najzákladnejšie právo - právo dýchať. Potom ju nechal v klietke ako nejaký kus mäsa. Sharko premýšľal o rodičoch tejto mladej dievčiny. Snažili sa ich uchrániť pred pravdou, rozprávajú im o „zločine“ bez akýchkoľvek prídavných mien a vzápätí im prisľúbia, že urobia všetko, čo bude v ich silách, aby chytili „toho, kto to spravil“. Otec s matkou asi ani nepočuli koniec vety, pretože ich svet sa náhle rozpadol na márne kúsky.

Sharko si pošúchal spánky a potom, čo si nasadil slnečné okuliare so zlomeným a zlepeným rámom, natiahol krk a pozrel sa na oblohu. Na líca mu dopadali príjemné lúče. Zatvoril oči, predstavil si vraha, ktorý prišiel do budovy s klietkami s agresívnou opicou. Jeden sa postaral o obeť a zviera o uhryznutie na tvári v dôsledku svojich divokých inštinktov. Možno to bolo „monštrum“, o ktorom hovorila Shery. Jeden z jej opičích druhov.

Naokolo hučali motory a ozývali sa hlasy. Žblnkot rieky... Šelest vetra... Tiene, ktoré príjemne tancovali na pozadí jeho viečok... Všetko sa rozplývalo ako hrsť piesku hodená do vzduchu.

Keď ho za plece chytila nejaká ruka, Sharko sa prudko strhol a chvíľu mu trvalo, kým si uvedomil, kde je. Zaškeril sa, pomasíroval si krk a postavil sa. Pred ním stál Levallois.

„To bolo super, nechať ma v pitevni. Ani sme poriadne nezačali, a už mi robíš takéto veci."

Sharko sa pozrel na hodinky. Prešla takmer hodina a pol. Zažíval. „Prepáč, ale je to teraz trochu ťažké.“

„Pre teba je to ťažké stále, aspoň podľa toho, čo mi povedali iní. Zdá sa, že s Manienom ste si liezli na nervy, až kým ťa nevyhodil.“ „Nechaj, nech si zlé jazyky hovoria, čo chcú. Na chodbách 36 sa šokujúcich príbehov ešte napočúvaš. Klebety a ohováračky, ktoré nemajú väčšinou s realitou nič spoločné. Takže, poďme k pitve.“

„O nič si neprišiel. Dobre, že si sa na to nedíval, fakt... Chénaix sa so svojimi skalpelmi hrá ako čelista so slákom. Je to totálne odporné. Ak mám z niečoho v tomto povolaní hrôzu, tak je to toto.“

„Bola obeť znásilnená?“

„Nie.“

„Nebol tam sexuálny motív.“

„To akože vážne?“

Jacques Levallois bol nervózny, a tak vytiahol mentolovú žuvačku a nasadil si slnečné okuliare. Bol to dobre vyzerajúci chlapec, skoro ako Brad Pitt vo filme Sedem.
„Fakt... Nie je to nič, o čom by som chcel rozprávať svojej žene.“

„V takom prípade jej to nehovor.“

„To sa ľahko povie. Ja vlastne nerozumiem - a ani niektorí iní - jednému... V Nanterre si musel zarábať dvojnásobok za polovicu starostí. Ani nie o desať rokov pôjdeš do dôchodku. Prečo si si to prišiel vyžrať na kriminálku? Prečo si požiadal o zníženie hodnosti? Nikdy som také niečo nevidel, nedáva to zmysel. A čo plat? Vystačíš si s ním?“

Sharko sa nadýchol, ruky si zložil medzi kolená ako vetchý starec, čo kŕmi holuby. Jeho kolegovia netušili o jeho poslednom vyšetrovaní, ktoré viedol z Nanterre. Vzhľadom na politické, vedecké a vojenské záležitosti, zostal prípad syndrómu E v utajení.

„S peniazmi problémy nemám. A pokiaľ ide o moju motiváciu, je čisto osobná.“

Levallois žuval žuvačku a s rukami vo vreckách sa díval na rieku.

„Si dosť zatrpknutý. Dúfam, že všetci nedopadneme ako ty.“

„Na nič nemáš nárok. Stane sa z teba to, čo osud bude chcieť.“

„Zdá sa mi to strašne fatalistické.“

„Skôr realistické.“

Sharko ešte niekoľko sekúnd pozoroval nákladný čln, postavil sa a zamieril k autu.

„No poď. Dáme si niečo pod zub a potom budeme musieť zájsť k Eve Loutsovej.“

„Nemohli by sme si kúpiť sendvič a ísť k Loutsovej priamo? Pretože ja akosi po všetkých tých odpornostiach nemám veľmi chuť do jedla.“

(7)

Bol to príbytok slobodnej študentky. Veľká knižnica, knihy porozkladané vo vysokých kôpkach, preplnené regály, rohový pracovný stôl, ktorý zaberal polovicu obývačky, najnovšie počítačové vybavenie: veľký počítač, tlačiareň, skener, napaľovačka, CD mechanika. Dvojizbák Evy Loutsovej bol pár krokov od Bastilly, na ulici Roquette - úzkej, mačacími hlavami vykladanej uličke, ktorá sa strácala v spleti stredovekého mesta.

Policajti si súdnym príkazom objednali zámočníkov, ktorí im otvorili. Už niekoľko hodín zvonili mobilné telefóny, vyšetrovatelia si oznamovali najnovšie informácie. Keď sa dokázalo, že šlo o zločin, prišli posily z Bellangerovho tímu, ako aj množstvo iných policajtov z iných skupín. Kým Sharko a Levallois prehľadávali byt, ďalší vypočúvali Evinho školiteľa, jej rodičov, priateľov alebo prezerali výpisy z účtu. Slávna mašina z 36 sa dala do pohybu.

S rukavicami na rukách sedel Jacques Levallois pred počítačom obete a Sharko chodil po byte. Pozorne si prezeral dekorácie. V priebehu mnohých vyšetrovaní prišiel na to, že predmety vždy našepkávajú dôvody svojej existencie tým, ktorí ich chcú počúvať.

V spálni bola Loutsová na mnohých zarámovaných fotkách v rôznom veku buď priviazaná lanami k mostu, z ktorého skákala, alebo na padáku či v šermiarskom oblečení. Štíhle, atletické telo, ktoré akoby vystreľovalo do dráhy. Mala asi meter sedemdesiat, výraz pantera: oči zelené ako papraď v lese, dlhé mihalnice, siluetu bez jedinej neproporčnej časti. Komisár mlčky a starostlivo preskúmal v rukaviciach zvyšok spálne. V rohu bola veslica, stacionárny bicykel, pár činiek. Oproti posteli bola na stene zavesená farebná grafika znázorňujúca genealógiu človeka od Australopitheca africana po kromaňonca. Zdalo by sa, že Loutsová na odhaľovaní tajomstiev života pracovala ešte aj počas spánku.

Sharko skúmal ďalej. Prešiel skrine a poličky. Už-už chcel zo spálne odísť, keď mu niečo napadlo. Vrátil sa k rámiku s fotkou dvoch šermiarok v dueli. Zvraštil obočie a ukazovákom najskôr prešiel po Loutsovej flerete a potom po meči jej súperky.

„To je veľmi zvláštne.“

Prekvapený svojím zistením zvesil rámik zo steny, vložil si ho pod pazuchu a pokračoval v prehliadke. Kúpeľňa, chodba, kuchyňa všetko pekne zariadené. Podľa prvých správ z vyšetrovania matka aj otec pracujú v slobodnom povolaní a dcéru určite finančne podporovali. Na poličkách a v chladničke našiel rôzne výživové doplnky, bielkoviny v prášku, energetické nápoje, ovocie. Železná disciplína v stravovaní. Zdalo sa, že mladé dievča sa o seba staralo, tak o telo, ako aj o hlavu.

Sharko sa vrátil do obývačky, poobzeral sa po miestnosti vo výške pracovného stola. Nebol tam televízor, presne ako povedala Jasparová. Prezrel si knihy v knižnici aj tie, ktoré ležali na zemi a Eva Loutsová v nich niečo nedávno hľadala. Biológia, eseje o evolúcii, genetike, paleoantropológii: primitívny svet, o ktorom takmer nič nevedel. Bolo tam aj veľmi veľa vedeckých časopisov, ktoré si Loutsová pravdepodobne predplácala. Rozvrh seminárov a konferencií bol nalepený na stene, vytlačený na recyklovanom papieri. Hodiny preplnené prednáškami na nestráviteľné témy: paleogenetika, mikrobiológia, taxonómia, biofyzika.

Poručík Levallois sa snažil niečo vydolovať z toľkých cudzích slov a sveta na papieri, ktorý ho obklopoval. Sústredil sa na svoju úlohu a prechádzal programami v počítači. Sharko ho pozoroval a mimovoľne sa hral s latexovými rukavicami na rukách.

„Tak čo?“

„Klávesnica je pre ľavákov, je to trošku nepríjemné, ale prešiel som si všetky súbory podľa dátumov. Najnovší dokument má dátum spred roka.“

„A našiel si niečo o latéralité?“
„Nič. Vôbec nič. Je zrejmé, že tu niekto bol a všetko vymazal. Vrátane dizertačky.“

„Vieme sa k tým súborom nejako dostať?“

„To ako vždy záleží na tom, ako operačný systém riadi mazanie. Je možné, že nejaké útržky nájdeme, ale rovnako sa nám nemusí podariť nájsť nič.“

Sharko sa pozrel do predsiene.

„Kľúče sme nenašli ani u obete, ani v stole, hoci bolo zamknuté. Potom, ako vrah zabil Loutsovú, prišiel sem, pokojne zahladil stopy a zamkol za sebou. Povedal by som, že nešlo o vraždu v amoku.“

Levallois ukázal na rámik, ktorý držal pod pazuchou.

„Prečo sa tu s tým motáš? Páči sa ti šerm?“

Sharko prišiel k nemu.

„Pozri. Nič si si nevšimol?“

„Okrem dvoch dievčat, ktoré stoja oproti sebe v helmách, že pripomínajú dve veľké muchy, nič. Nie.“

„A napriek tomu je to jasné. Obidve sú ľaváčky. Keď vieš, aká je pravdepodobnosť - každý desiaty človek je ľavák, je to minimálne zaujímavé.“

Jacques Levallois so záujmom chytil obrázok do rúk.

„Máš pravdu. A zhodou náhod je to aj téma jej dizertačky.“

„Dizertačky, ktorá zmizla.“

Sharko ho nechal vlastným myšlienkam a otvoril zásuvky. Vnútri našiel kancelárske potreby, papier a ďalšie vedecké časopisy. Jeden titulok ho zaujal: „Násilie“. Išlo o známy americký časopis Science. Číslo bolo z roku 2009. Sharko si zbežne prezrel jeho obsah. Písalo sa v ňom o nacizme, masakroch na stredných školách, agresívnom správaní niektorých zvierat, sériových vrahoch. Úvod v angličtine bol veľmi stručný: kde hľadať príčiny násilia? V spoločnosti? V historickej situácii? Vo vzdelávaní? Alebo v častiach chromozómov, ktorým hovoríme gény?

Sharko zatvoril časopis a povzdychol si. Možno mal odpoveď potom, čo prežil všetky hrôzy počas vlaňajšieho vyšetrovania. Skončil s prehliadkou a obrátil sa k počítaču.

„A čo záložka s obľúbenými stránkami na internete? Pozrel si sa tam?“

Levallois odložil rámik a pokrútil hlavou.

„Žiadna záložka s obľúbenými linkami, žiadna história vyhľadávania, žiadne cookies. V jej mailoch som nenašiel nič zaujímavé. Budeme musieť zavolať poskytovateľovi služieb, aby sme zistili, čo robila na webe.“

Sharko si všimol, že takmer všade sú zvyšky lepidla, na podložke s mapou sveta napríklad. Nepochybne šlo o nalepovacie lístky, ktoré odlepil a pravdepodobne zobral vrah.

Pohľadom sa pristavil na disketovej mechanike.

„Veľmi by ma zaujímalo, či si Loutsová robila zálohy pevného disku.“

„Zbežne som sa už pozrel. Ak aj nejaké cédečka mala, sú preč.“

„Musí sem prísť celý tím, aby to tu poriadne preskúmali a zobrali počítačové vybavenie.“

Ozvalo sa zvonenie. Levallois zdvihol svoj mobil. Chvíľu sa s niekým rozprával a potom sa vrátil k Sharkovi.

„Dve správy. Prvá sa týka toho tela vo Vincenneskom lesíku, Frédérica Huraulta. Náš šéf ti odkazuje, že tvoj bývalý nadriadený ťa chce hneď teraz vidieť u seba v kancli.“

„Mňa? Dobre... a ďalšia správa?“

„Robillard sa začal prehrabávať v policajných spisoch. Zjavne ani nie pred mesiacom Eva Loutsová požiadala o výpis z registra trestov - samozrejme, je čistý - s cieľom získať povolenie na vstup do niektorých väzníc.“

„Väzníc?“

„Minimálne desiatich. Povedal by som, že naša obeť sa chcela stretnúť s rôznymi francúzskymi väzňami. Takže sa sám seba pýtam - načo by študentka, ktorá sa venuje pozorovaniu opíc, chodila do väzenského pekla?“
(8)

Lucie sa na druhý deň ráno pripravovala na dlhú cestu do väzenia vo Vivonne pri Poitiers. Balila fľašky s vodou a pár

vecí na prezlečenie do ruksaku. Potom z obalu vytiahla celkom nový mobilný telefón, ktorý ukázala matke.

„Pre Juliette. Bude ho nosiť v ruksaku a ja sa jej vždy dovolám. Viem, že je ešte malá, ale nemôže z neho telefonovať, má to špeciálny paušál. Len chcem... chcem mať pocit, že som pri nej, keď budem chcieť. Čo myslíš?“

Marie Henebellová neodpovedala. Sedela na pohovke so zvrašteným obočím a s dlaňami medzi stehnami. Od minulého leta bývala v dcérinom byte tak často, že si z neho spravila druhý domov. Lucie prerobila svoju malú pracovňu na spálňu. Z televíznej obrazovky pred ňou sa hrnuli videoklipy. Marie sa postavila, vypla televízor a vážnym hlasom prehovorila:

„Nestrkaj ruku do pasce, Lucie. Nechoď do toho väzenia, ani na pohreb tej obludy. Všetko sa len zhorší. Psychológ povedal, aby si sa odpútala od... toho všetkého.“

„Seriem na to, čo hovorí nejaký psychoš. Nemám na výber.“

„Samozrejme, že máš.“

Marie Henebellová to veľmi dobre poznala. Zájde tam, rany sa otvoria, pozrie sa zlu priamo do očí, bude hľadať odpovede, ktoré nikdy nenájde. Dlho premýšľala, zvierala dlane a nakoniec povedala:

„Musím ti niečo povedať.“

„Teraz nie. Idem sa s Klarkom a Juliette prebehnúť okolo Citadely.“ Marie si ustarostene prešla rukou po tvári.

„Ide o rodinnú históriu a dvojičky, ktoré sa v nej narodili.“

Tá veta Lucie zaťala do živého, pozrela sa, či Juliette nemôže vyjsť z izby a prešla k svojej matke.

„Aké dvojičky?“

Marie si zahryzla do pery. Prezerala si nechty nevediac, kam sa pozrieť. Dcére naznačila, aby sa posadila oproti nej.

„Odkedy sa to stalo, Lucie, sa s niekým stretávam...“

„S mužom?“

„So ženou, ktorá je psychoterapeutka a genealogička zároveň a ktorá sa venuje riešeniu medzigeneračných konfliktov. Hovorí sa tomu psychogenealógia. Bola by som rada, keby si na jedno z našich stretnutí šla so mnou.“

Lucie cítila, ako sa jej červeň nahrnula do tváre. Už len toto chýbalo. „Ďalšia psychoška? Prečo si mi nič nepovedala?“

„Prosím ťa. Už takto je pre mňa ťažké rozprávať sa o tom s tebou.“ Lucie rázne pokrútila hlavou.

„Rob si, čo chceš, ale ja tam nevkročím. Mám už po krk psychológov.“

„Nepochopila si to, ona nie je psychologička. Pomáha nám vnímať našu minulosť, vzťahy s našimi predkami. Pokrvné zväzky.“

Marie sa zahľadela na podlahu, kam sa dívala vždy, keď jej chcela oznámiť niečo dôležité, niečo neznesiteľné a nepochopiteľné. Tú vetu vyslovila jedným dychom:

„Tiež som mala dvojičku.“

Lucie sa cítila, akoby jej niekto päsťou vrazil do brucha a vyrazil jej dych. Schúlila sa v kresle.

„Dvojičku... sestru?“

„Volala sa France. Narodila sa ako prvá v pôrodnici v Liévin v júni roku 1950.“

Lucie sa stiahlo hrdlo. Jej matka takmer nikdy o minulosti, svojej mladosti nehovorila, akoby všetko zatvorila do starého kufra, od ktorého stratila kľúč. Pravdupovediac, Lucie vedela veľmi málo o svojej rodine a predkoch. Tie duše, telá boli roztrúsené v čase a priestore ako čiastočky prachu.

„Keď... keď sa to stalo, mali sme štyri roky. Bývali sme vtedy ešte v Calonne. Spomínaš si na fotky domu z mladosti tvojich starých rodičov?“

Lucie prikývla a počúvala ju so zovretými perami. Samozrejme, že si spomínala. Bol to malý domček z červených tehál v baníckom regióne. Uhlová pec, fľakatá podlaha, veľká kaďa, v ktorej sa kúpala celá rodina... Jej starý otec bol baník, jej stará matka rozdávala pri vchode do štôlne, do ktorej sa každé ráno o šiestej ponárali muži, lampáše... Robotníkom, ktorých vôbec nepoznala, čo umierali priskoro na choroby pľúc a hrdla.

Marie nostalgicky spomínala, slová, ktoré jej vychádzali z úst, akoby vyleštil čas.

„Stalo sa to uprostred leta. Hrali sme sa s France v záhrade. Vykopávali sme do zeme jamy malými palicami tam, kde rástli maliny, za kurínom tvojho starého otca. France bola šikovnejšia ako ja, do tej čiernej a tvrdej zeme veľmi rýchlo kopala jamy. A tak vyhrabala aj granát. Otec nám ukázal, ako vyzerá, a povedal nám, že ak nájdeme muníciu z vojny, nesmieme sa jej dotýkať. V tej baníckej oblasti sa nestávalo zriedka, že ľudia našli náboje, helmy, či dokonca kostry Nemcov zahrabané v zemi.“

Lucie sa triasli ruky, jej matka však pokračovala:

„A tak som France povedala, aby tam zostala, kým zabehnem po rodičov. Keď som vbehla do verandy, počula som výbuch.“

Šúchala si ruky, ako vždy, keď spomínala na tú tragédiu. Lucie cítila, ako sa jej tlačia slzy do očí.

„Jej smrť sa stala tabu, Lucie. Nikdy sme sa o tom nerozprávali. Moji rodičia, strýkovia, tety, bratranci a sesternice sa tvárili akoby... akoby France nikdy neexistovala. Úplne sme ju popreli a toto hrozné tajomstvo pochovali na dno našich duší. Nemáme jedinú jej fotku, nič, čo by nám ju pripomínalo. Dokonca aj ja som na ňu zabudla, časom, pretože som nemala na výber. Mala som štyri roky... Bola som maličká. Niekedy som o tom naozaj pochybovala: existovala naozaj? Nebola som si tým vôbec istá.“

Lucie sa postavila a matku objala.

„Ach, mami... Prečo si mi to nikdy nepovedala?“

Marie hladila dcéru po chrbte, pevne ju držala a takmer sa rozplakala.

„A ja, ja som otehotnela, keď som mala dvadsaťdva rokov. Po prvom ultrazvuku mi povedali, že... že...“

Lucie sa trochu odtiahla, aby sa jej mohla pozrieť do očí. Videla v nich vinu a smútok. Celé telo sa stiahlo v kŕči a mechanicky dopovedala:

„... že čakáš dvojičky. Ale narodila sa len jedna z nich, pretože jej telo počas tehotenstva absorbovalo svoju sestru.“

x„Ty... moja jediná,“ povedala Marie.
Lucie sa postavila a zhnusené zaťala ruky v päste. Poznala ten príbeh, kedysi si ho užila naplno. Najskôr začala trpieť na strednej škole bolesťami hlavy. Testami sa zistilo, že pod lebkou má odporný výrastok. Keď mala asi šestnásť rokov, chirurg jej vyoperoval dermoidnú cystu, v ktorej boli organické zvyšky jej dvojčaťa. Zuby, nechty, vlasy, ktoré dominantný plod absorboval v maternici počas prvých mesiacov tehotenstva. Podobných potvrdených prípadov môže byť na svete viac.

Lucie sa zmenila, odkedy sa to dozvedela. To, čo iní videli len ako problém v prenatálnom vývoji, ona vnímala ako odpornú, hnusnú špinavosť. Aké neľudské inštinkty ju viedli k tomu, že zahltila celú maternicu? Neskôr zistila, že v prírode existuje niečo podobné - vnútromaternicový kanibalizmus u žralokov piesočných. V ich prípade vyvinutejšie embryá požierajú slabšie. Jav, na základe ktorého sa ešte pred narodením vyberajú odolnejší jedinci, preukazujúci genetickú a inštinktívnu silu. Lucie sa veľmi dlho nad týmto prírodným úkazom zamýšľala. Mala podobne ako tieto žraloky aj ona silnejší inštinkt predátora? Zachovala si tieto prehistorické živočíšne vlastnosti, ktoré sa v bežnom človeku niekde rozptýlili? Bolo preto hádam neuveriteľné a nepochopiteľné, že sa stala policajtkou a pátrala po ďalších predátoroch, ku ktorým sama patrila?

Znovu sa pozrela na matku, ktorá bola z ich rozhovoru veľmi rozrušená.

„A vlani Clara... Bože! Nie, mami, ja nemôžem uveriť, že...“

Stíchla, neschopná čeliť dôkazom. Matka ju chytila za ruky.

„Toto sú skutočnosti. Niečo s dvojičkami v našej rodine nie je v poriadku. Neviem či... sa dvojičky narodili aj niekomu predtým, to by bolo treba skúmať na matrikách, ale jedno je isté: nevyriešené konflikty, tajomstvá, nevypovedané veci sa vždy vrátia, zopakujú v ďalšej generácii. Nevieš si ani predstaviť, o koľkých prípadoch mi hovorila táto terapeutka. Freud údajne hovoril o možnosti prenosu zla z jednej rodinnej generácie na druhú. Jung, Dolto hovoria o kolektívnom nevedomí, synchronicite. To všetko existuje.“

„Nie je to možné.“

„V histórii existujú také prípady. Napríklad Arthur Rimbaud, ktorý nedokázal vyriešiť svoje rodinné problémy a ušiel, opustil svojho syna. Rovnako ako jeho otec a starý otec pred ním... A čo potom už len to prekliatie rodiny Kennedyovcov alebo Rockefellerovcov? Existujú veci, ktoré sa nedajú vysvetliť, Lucie, ale napriek tomu existujú. U terapeutky som stretla mladého muža, ktorému sa od detstva vracajú nočné mory, v ktorých sa pozerá na horiacich ľudí. Snívalo sa mu to dovtedy, kým sa mu starý otec nepriznal, že sa mu podarilo utiecť z koncentračného tábora, čo nikdy nikomu nepovedal. Odvtedy sa mu sen nevrátil. Génmi niečo prechádza, veľký biologický stroj nejako funguje, keď nás núti platiť dlhy našich predkov, napriek tomu, že o nich nevieme. Z generácie na generáciu sa dedí aj niečo iné ako DNA, som si tým istá.“

Lucie pokrútila hlavou. Jej príliš racionálna povaha bývalej policajtky nemohla uveriť týmto šialeným historkám a prekliatiu. Policajt sa skláňa pred faktami, konkrétnymi dôkazmi a nie pred predpokladmi pritiahnutými za vlasy.

„Takže podľa teba, keby v našej rodine neexistovalo tajomstvo dvojičiek, ja by som neabsorbovala vlastné dvojča v bruchu a Carnot by si vybral niekoho iného? To je príšerná debilina!“

„Nehovorím to, je to oveľa komplikovanejšie... Len ťa žiadam, aby si sa zajtra nešla pozrieť na Carnota. Pod' som mnou za tou ženou. Otvorí ti oči a ty sa pozrieš tvárou v tvár minulosti.“

„Nič z toho nedáva zmysel.“

„Odmietaš pomoc.“

„A ty hľadáš vysvetlenia tam, kde nie sú. Ja to vidím len ako nešťastné náhody. Bola som policajtka, viem, ako vyzerá smrť. Nie je v nej nič magické ani prekliate. Je to čistá biológia a chémia, mami. A teraz, ak dovolíš...“

Lucie s povzdychom zamierila k Juliettinej izbe s pocitom absolútneho prázdna.

Kancelária na kriminálke...

Keď sa za ním zatvorili dvere, ocitol sa komisár pred dvomi mužmi Bertrandom Manienom a Marcom Leblondom, jeho pravou rukou. Jeden sedel rovno, vystretý a druhý nonšalantne opretý o okno, z ktorého bol výhľad na Seinu. Napätá atmosféra uprostred nábytku z iného storočia.

„Posaď sa, Franck.“
Sharko mlčky poslúchol. Posadil sa na jednoduchú drevenú stoličku. Ubolené svaly, vyčnievajúce kosti. Bol chudý, priveľmi chudý. Obyčajne v tejto miestnosti, ktorá bola navrhnutá ako „open space“, pracovalo pred svojimi počítačmi päť až šesť poručíkov. Takže, buď sú v teréne, alebo ich poprosili, aby láskavo pracovisko opustili, kým sa s komisárom „porozprávajú“. Marc Leblond prešiel k Manienovi a posadil sa. Vysoký chlap, tiež chudý, asi štyridsiatnik, ktorý všade chodil v kovbojských čižmách a s balíčkom dobrých cigariet. Vyzeral ako jašter, úzke oči sa mu zákerne leskli. Kým prišiel na kriminálku, odkrútil si päť rokov na mravnostnom, chytal štetky, prípadne zabezpečoval pozáručný servis. Sharko ho nikdy nemal rád a táto nevraživosť bola vzájomná.

Blonďatý jašter začal ako prvý. Chrapľavým hlasom, ktorý nepripúšťal odpor, sa v situácii vyžíval.

„Porozprávaj nám o Frédéricovi Huraultovi.“

Frédéric Hurault... Telo, ktoré sa našlo v aute vo Vincenneskom lesíku. Sharko pred dvomi policajtmi zaujal uvoľnený postoj. S prekríženými rukami sa trochu natiahol na stoličke. V konečnom dôsledku bol predsa na svojom starom mieste.

„Čo by ste radi počuli?"

„Ako si ho našiel? Kedy?“

Komisár zvraštil obočie. Chcel sa postaviť, ale Bertrand Manien sa nahol cez stôl a chytil ho za plece.

„Počkaj, komisár, prosím. Už dva dni sa hrabeme v tom prípade. Nemáme ani svedkov, ani zjavný motív. Hurault nebol zákazníkom prostitútok, dokonca si ani nemohol vrznúť po tom, čo do neho napchali na psychiatrii. Mal tam stretnutie? Priviedlo ho tam nejaké náhle nutkanie? Ale prečo práve tam, tak ďaleko od všetkého? Sme v slepej uličke, nateraz.“

„Vyhodil si ma z tímu. A teraz chceš, aby som ti pomáhal?“

„Tým, že som ťa vyrazil, som ti spravil službu, nie? Bol to, ako sa to povie... dobrý obchod? Počúvaj, vrah nie je žiadny začiatočník. Pýtame sa ťa len na to, čo nám môže pomôcť pohnúť sa ďalej. Kedysi si vypátral Huraulta, zatkol si ho. Poznáš ho. A nielen jeho.“

„Máte celý spis.“

„Spisy sú ťažké a zaprášené. Neexistuje nič lepšie ako ľudský kontakt. Chceli by sme, aby si nám poskytol dôležité informácie. Čoskoro aj tak všetci moji ľudia skončia na vyšetrovaní tej opice a ja potrebujem týmto prípadom pohnúť skôr, než sa zosmiešnim, chápeš?“

Sharko sa upokojil.

„Neviem, či vám poviem niečo nové. Bolo to niekedy po roku 2000. Hurault sa práve rozviedol po desiatich rokoch manželstva na žiadosť svojej manželky. Bol to veľmi ťažký rozvod, Hurault nezvládol byť sám. Mal po tridsiatke a pracoval ako robotník vo Firestone. Býval v malom byte v Bourg-la-Reine. V deň tej tragédie boli u neho na víkend jeho dcéry.“

Policajt preglgol, nadýchol sa, snažil sa zachovať si neutrálny tón v hlase, ktorý by neprezrádzal žiadne emócie. Napriek tomu však nikdy nedokázal zabudnúť na hrôzy, ktoré v ten deň videl na štvrtom poschodí klasického obytného domu.

„Dievčatá objavila v nedeľu večer ich matka. Boli v pyžamách utopené vo vani. Treba opisovať celú scénu?“

„To stačí.“

„Na základe pohybov na bankovom účte sme Huraulta chytili o pätnásť dní neskôr v Madride vo všivavom hoteli. Povedal, že vo chvíli svojho skutku stratil súdnosť a že si na chvíľu, keď deti zabil, nespomína. Podľa znalca v oblasti psychiatrie, bol v krátkom psychotickom záchvate, ktorý vyvolal stres z rozvodu. Keď uvidel utopené telá vo vani, spanikáril a ušiel. Jeho právnici použili paragraf 122 odsek 1 trestného zákonníka týkajúci sa nezodpovednosti za skutok. Nakoniec ten zdĺhavý a komplikovaný proces, pri ktorom sa vystriedalo množstvo psychiatrov, vyhrali. Huraulta poslali do Psychiatrickej liečebne svätej Anny na dobu neurčitú. Pokiaľ ide o matku... Viackrát sa pokúsila o samovraždu... Nikdy sa z toho nespamätala.“

Manien sa pohrával s perom bez toho, aby sa na Sharka pozrel. Jeho gestá boli strohé a nervózne.

„A ty, ty si čo myslíš? Myslíš, že bol nepríčetný?“

„Nie je dôležité, čo si myslím. Urobil som si svoju prácu. Do zvyšku ma nič nie je.“

„Nič ťa do toho nie je? Ľudia ťa predsa videli v súdnej sieni. Na procese si sa podieľal tak poctivo, akoby sa ťa týkal.“

„Často som chodil na súd dôležitých prípadov, ktoré som vyšetroval. A vtedy som mal dovolenku.“

„Ja keď mám dovolenku, tak chodím na ryby a na turistiku do kopcov.“

Obrátil sa k Leblondovi.

„A čo robíš ty?“

Jašter len roztiahol pery. Manien sa vrátil k Sharkovi s uvoľneným výrazom, ktorý bol takmer posmešný.

„A ty sa zjavne promenáduješ po súdoch... Dobre... No veď každému podľa jeho gusta. Mal ten Hurault nejakých nepriateľov?“

„Okrem všetkých rodičov vo Francúzsku?“

Nastalo ticho. Policajti si vymenili pohľady. Manien hodil pero na stôl a s rukami pod bradou sa naklonil ponad stôl.

„Vedel si, že ho pustili?“

Sharko s úprimnou odpoveďou ani na chvíľu nezaváhal:

„Áno. V uplynulých rokoch ho presunuli do Salpêtrière, kde ho mali pripraviť na prepustenie. Bol som tam na niekoľkomesačnej terapii. Asi viete akej.“

Leblond sa nepríjemne zaškeril.

„Stretli ste sa tam?“

„V miestnosti s čalúnenými stenami, chceš povedať?“

„Neber si to tak. Vyzeráš nejaký nervózny.“

Sharko si utrel čelo. Slnko pálilo cez okno celý deň, vlhkosť sa usadila na stenách ako náter. Staré vsiaknuté pachy sálali zovšadiaľ: cigarety, pot, rozpadnuté drevo. Páchlo to tam človečinou.

„Nie, čo myslíš?“ odpovedal jašterovi. „Umýval si sračky na vojne, keď som ja robil presne to, o čo sa snažíš teraz ty. Griloval som tu svedkov. Čo si myslíš, že som úplný debil? Chcete ma rozčúliť? Znechutiť mi život len preto, že som poznal obeť? Prečo? Pretože som urobil všetko preto, aby ma preradili?“

„Prestaň s tými paranojami. Chceme len, aby si nám trochu pomohol. Tu si medzi svojimi, komisár, nezabúdaj. Takže, stretli ste sa v Salpêtrière?“
„Niekedy. Naše oddelenia neboli ďaleko.“

„A videl si Huraulta aj potom, čo ho prepustili?“

„Pred dvomi dňami vo Vincenneskom lesíku. Nevyzeral práve najlepšie.“

„Ty tiež nevyzeráš dobre,“ povedal mu jašter. „Odkedy si prišiel o ženu a dcéru, vidíš skoro všade malé čierne motýle. Nechápem, prečo tu držia ľudí chorých na hlavu.“

Netrvalo ani sekundu, kým Sharko odkopol stoličku a vrhol sa na Leblonda. Dve masy mäsa a kostí sa hlučne zrútili na stôl a zhodili štós papierov. Stolička spadla na zem a Manienovi sa so zvraštenou tvárou podarilo mužov od seba oddeliť skôr, než sa začali biť päsťami.

„Upokojte sa, do riti! Čo to robíte?“

Nenávistné pohľady, pena na ústach, pulzujúce žily na krku. Nakoniec sa každý posadil na svoje miesto. Sharko cítil, ako mu v spánkoch pulzuje krv, ako v ňom kypí hnev. Leblond si šiel k otvorenému oknu zapáliť a Manien sa snažil upokojiť atmosféru.

„Prepáč mu. Všetko, čo o tebe povedal, je dobrý dôvod, aby si stratil nervy. Bol si komisár a zrazu si tu s nami a zbieraš sračky. Na tvojom mieste by som sa zachoval rovnako.“

„Nie si na mojom mieste.“

Manien jeho poznámku odignoroval a pokračoval si vo svojom.

„Takže, odkedy si odišiel z nemocnice, Frédérica Huraulta si nevidel až do nedele.“

„Pokiaľ ma pamäť neklame, tak nie. Ale vieš, Bourg-la-Reine, L'Haÿ-les-Roses sú blízko. Je možné, že som ho niekedy stretol bez toho, aby som o tom vedel. Sám si to predsa povedal. Zabúdam, kde som si nechal pištoľ.“

Manien sa otočil k Leblondovi a pobavene si ho chvíľu premeriaval a potom sa opäť obrátil. Takmer sa usmial.

„Bez toho, aby si si to všimol... Dobre. Prejdime k praktickým veciam a skutočnému dôvodu, prečo sme ťa sem zavolali. Vieš, že na oblečení obete sme našli mihalnicu?“

„Nie, neviem. Nie je to môj prípad.“

„Naozaj je také zložité nekontaminovať miesto činu so všetkou tou technikou, čo máme? Povedal by som, že je to temer nemožné. Myslím, že ani ty. Pokožka, pot, lupiny, odtlačky...“

„A teda?“

„DNA z mihalnice sme porovnali v Národnej automatizovanej genetickej databáze. A dostali sme výsledok. Keby sme sa spoliehali len na vedu a zabudli na spôsoby našich policajtov, povedal by som, že tu máme podozrivého.“

„Nie je to náhodou moje DNA?“

Sharko videl, ako sa Manienovi stiahlo hrdlo a začalo mu mykať kútikom oka.

„Presne preto sme sa zaregistrovali do databázy,“ dodal. „Kontaminujeme miesto činu. Stáva sa to stále a bude to tak aj v prípade s tou opicou, na ktorom robím. Bude tam DNA zásahového policajta, šimpanza, kŕmiča, primátologičky. Množstvo odtlačkov prstov na mreži. Bože, a ty ma tu z niečoho obviňuješ. To preto si ma zavolal? O čo ti ide? Aby som vyhodil z okna tých niekoľko rokov, čo mi zostáva?“ Manien na chvíľu zaváhal a potom sebavedomo odpovedal:

„To s tým nesúvisí. Problémom je, ako si sa na mieste činu zachoval. Posúvaš obeť, stúpaš po stopách. Urobil si to, pretože si nechcel, aby sme našli vraha? Alebo preto, aby si ma nasral a ja som ťa vyhodil? Vážne, komisár, sme tu na jednej lodi, nezabúdaj.“

„V tú noc som nespal. Myslel som na sto vecí zároveň. Okno na aute bolo otvorené, chcel som sa pozrieť na chlapa, čo sa tam premáva uprostred noci. Naklonil som sa dovnútra a nemyslel som na žiadne opatrenia, posral som to.“

Na konci miestnosti Leblond potichu vydychoval dym z okna a jednou nohou sa opieral o stenu. Manien sa vrátil k Sharkovi:

„Vieš, ten človek, čo ho chladnokrvne zavraždil, pravdepodobne nemal kuklu... Určite chcel, aby mu Hurault videl do tváre vo chvíli, keď mu vrazí nôž do hrude. Pretože... Ja neviem... pretože mu chcel ukázať, že nezabudol a že je zodpovedný za svoje konanie? Vďaka tomu, že ho vyhlásili za nepríčetného, strávil Hurault deväť rokov na psychiatrii, keby prijal zodpovednosť za ten čin, hnil by vo väzení dvakrát toľko. My, policajti, takých ľudí neznášame, pretože máme pocit, že naša práca je zbytočná. Čo si o tom myslíš?“

Sharko pokrčil plecami. Manien pokračoval.

„Ešte pred rokom si bol analytikom správania zločincov. Mal by si poznať odpoveď na takéto otázky.“

„Existujú aj iní analytici, čo sa tomu venujú. Zájdi za nimi.“ Sharko sa pozrel na hodinky a tento raz sa pokojne postavil. „Mám za sebou takmer tridsať rokov na polícii. Tridsať skurvených rokov dobrej a lojálnej služby, keď som zatýkal chlapov desaťkrát horších než Hurault. Naťahoval som sa s nimi viac, ako si ty vôbec dokážeš predstaviť. A ty si sa teraz rozhodol, že ma potopíš, zničíš ma ako toľkých predo mnou. Okrem DNA, ktoré kontaminovalo miesto činu, proti mne nemáš ani prd. Vysral som sa na miesto činu, prečo si nezavolal inšpekciu? Pretože ťa nemajú radi? Pretože máš ťažké srdce na priveľa podozrivých a aj na vlastných kolegov? Viem, že sa v tom neprestaneš vŕtať, si horší ako červotoč. Nezačína ťa to nudiť?“ Oprel sa o stôl, jeho tvár bol pár centimetrov od Manienovej. „Hovorím ti to raz a dúfam, že naposledy: s Huraultovou smrťou nemám nič spoločné. Som policajt ako ty. Na kriminálku som sa vrátil, pretože som sa nudil vo svojom kresle v Nanterre, je to také jednoduché. A ak o tom ešte pochybuješ, dám tebe aj tvojmu poskokovi radu: dávajte si pozor, do čoho pcháte nos.“

„Ty si tiež daj pozor... Potrebujem podozrivého, a to rýchlo. Ubezpečujem ťa, že ho nájdem.“

Keď sa Sharko odtiahol, dodal:

„Nateraz je to len medzi nami. Nikto o tom nevie. Pokiaľ ide o DNA, áno, je to kontaminácia, ako si povedal. Je to v poriadku a nechcem, aby si nás tým otravoval. Vidíš, že sa o tvoju malú riť dobre staráme.“ Sharko vyšiel, buchol dverami a prešiel k nápojovému automatu na konci chodby. Po poslednej čiernej káve s kofeínom bol veľmi smädný.

S pohárom chladeného džúsu v ruke zahol do svojej kancelárie a posadil sa k Levalloisovi. Vonku lúče zapadajúceho slnka vytváralo mozaiky na strechách domov. V tom neznesiteľnom dusne Sharko odložil svoj teraz teplom zohriaty nápoj a zviezol sa vyčerpane do kresla. Celý ten deň plus napodobenina výsluchu ho pripravili aj o posledné zvyšky energie.

Obrátil sa k zoznamu s dovolenkami.

„Podaj mi jednu žiadanku, zoberiem si deň voľna.“

„Nie je ti dobre? Čo chcel Manien?“

„Ale nie. Len potrebujem spať a spať a ešte raz spať...“

Levallois mu podal formulár, ktorý Sharko nedbalo vyplnil. Jeho šéf Bellanger ho nájde na stole večer, keď sa vráti, alebo zajtra ráno, pravdepodobne mu vynadá, ale čo už. To bola jeho najmenšia starosť.

„Nejaké novinky o Loutsovej?“ opýtal sa komisár.

„Prišiel som od Robillarda, ktorý sa tomu od rána venuje. Dal mi zoznam väzníc, ktoré študentka navštívila. Bola za viac ako jedenástimi väzňami, väčšinou za odsúdencami na dlhé tresty.“

Sharko s povzdychom podpísal žiadanku o dovolenku a natiahol ruku. Levallois mu podal zoznam.

„Vieme, prečo sa s nimi stretávala?“

Poručík stál a v ruke držal prázdnu termosku.

„Ešte nie, Robillard to preskúma zajtra. Treba ešte prejsť jej účtami, faktúrami. Robillard v tom celkom dobre pokračuje. Dobre, musím sa vrátiť domov ešte pred ôsmou. Maj sa. Uvidíme sa teda až v stredu... Vyspi sa.“

Zmizol so zabuchnutím dvier. Sharko privrel oči a na chvíľu si užíval pokoj, ktorý v kancelárii zavládol. V spánkoch mu hučalo, za viečkami mu tancovali zákerné tváre Maniena a Leblonda. Boli ako dvaja besní psi zahryznutí do jeho tenisiek, ktorí mu chceli znepríjemňovať život. Ak sa rozhodnú šíriť informácie, klebety sa začnú roznášať po chodbách a neskôr prídu pohŕdavé pohľady. Sharko, bývalý schizofrenik. Sharko, pravidelný návštevník psychiatrie, ktorý to v hlave nemá v poriadku. Chráni komisár niekoho, alebo naozaj niekoho dobodal? Šiblo mu, preplo na sklonku kariéry? Takéto zrútenie sa nebývalo nezvyčajné. Koľko policajtov sa dopracovalo k alkoholizmu, depresii, utápaniu sa v sračkách, ktoré prežili?

Z posledných síl otvoril oči a rýchlo preletel zoznam väzňov. Pozeral sa naň bez toho, aby čítal. Nebol schopný sa sústrediť, držať sa rytmu vyšetrovania. Príliš ho bolela hlava, bol príliš unavený, príliš všetko.

Jediné riešenie bolo odísť. Natiahnuť sa na posteľ. Pokúsiť sa zaspať na hodinu, možno na dve, predtým než ho zobudia nočné mory o tretej ráno. Ako každú noc.

Keď už chcel papier položiť späť na stôl, oči mu pritiahol jeden riadok na zozname. Posledný. Dátum Evinho stretnutia s väzňom: piatok 27. augusta 2010, teda pred desiatimi dňami.

Keď si prečítal názov väzenia a meno väzňa, krv mu stuhla v žilách.

Väznica vo Vivonne. — Grégory Carnot.

Ten údaj náhle všetko zmenil.

Už nepripadalo do úvahy vrátiť sa domov. Eva Loutsová sa desať dní pred smrťou stretla s Grégorym Carnotom. Mužom, ktorý všetko zničil.

Sharko prehltol ďalšiu kávu. V hrdle pocítil pachuť hnedej hliny.

Poháňaný adrenalínom a kofeínom sa teraz prechádzal po takmer opustených chodbách kriminálky. V túto hodinu tam už zostávali len tiene ponorené do naliehavých prípadov. Poručíci, ktorí mali službu, chlapci z drogového, ktorí nikdy nespali a dohliadali na narkomanov v celách predbežného zadržania, alebo takí, čo sa jednoducho nechceli vrátiť domov, pretože ich pohltila práca. Na vŕzgajúcej podlahe sa odrážalo už len umelé svetlo, ktoré dokonale poznal. Mal rád toto prostredie, prázdne chodby, vôňu starého nalešteného dreva. Počas tridsiatich rokov sa tu takmer nič nezmenilo. Dnes, keď sa blížil koniec jeho kariéry, tadiaľto prechádzal ako kajúcny prízrak, ktorý pred svojim vychudnutým, unaveným telom tlačí obrovský balvan výčitiek.

Vošiel do prázdnej Robillardovej kancelárie. Poručíka poverili prehliadkou počítača Evy Loutsovej a rôznych záznamov: faktúr, útrat za rôzne veci, predplatného. Za ním sa za svetlíkom strácal v noci Paríž. Akoby odtiaľto kriminálka dohliadala na mesto s nevysloveným prísľubom: Spite dobre, drahí obyvatelia, dávame na vás pozor.
Sharko sa pustil do práce: zrekonštruovať chronológiu udalostí, poznačiť si zvláštnosti v životnom stereotype obete. Pred ním ležali dva štósy papierov: tie, ktorými už Robillard prešiel, a ďalšie. Začal prvým, už zanalyzovaným. Veľmi skoro si Sharko všimol rezervácie leteniek, ktoré vydala cestovná agentúra Air France. Pred viac ako dvomi mesiacmi, 16. júla 2010 letela Eva Loutsová druhou triedou na medzinárodné letisko Abrahama Gonzálesa v Ciudad Juárez v Mexiku, kde zostala päť dní a 21. júla sa vrátila.

Potom 29. júla 20l0, o osem dní neskôr, odletela z parížskeho letiska Orly do Manausu v Brazílii. Spiatočný let z Manausu do Paríža absolvovala 5. augusta, teda o týždeň neskôr.

Sharko sa šúchal po brade a premýšľal. Skôr než nastúpila do centra primátológie, dvakrát cestovala do Latinskej Ameriky. A zjavne nešlo o dovolenku. Komisár z počutia poznal Ciudad Juárez: bolo to jedno z najnebezpečnejších miest na svete. Prípad „vrážd žien zo Ciudad Juárezu“ prispel k neslávnej reputácii šiesteho najväčšieho mesta v Mexiku. Od roku 1993 do roku 2005 zmizlo takmer päťsto žien a tri štvrtiny z nich sa našli zavraždené tým istým spôsobom: mučenie, znásilnenie, znetvorenie, udusenie. Išlo o jeden z najhroznejších prípadov všetkých čias, ktorý nikdy nebol vyriešený.

Čo robila dvadsaťpäťročná študentka biológie, ktorá mala pozorovať, ktorou rukou jedia opice, v tomto pekle na zemi?

Sharko odložil papiere a začal sa prehŕňať vo faktúrach. Poručík Robillard už niektoré informácie podčiarkol: dokazovali, že v Mexiku bývala Loutsová v jednom hoteli Las Misiones v centre mesta a že v ňom aj večeriavala, pravdepodobne v hotelovej reštaurácii.

V Brazílii to však bolo inak. Študentka použila svoju medzinárodnú Gold kartu v bankomate v Manause, kde si vybrala veľký objem hotovosti - viac ako štyritisíc reálov, čo je približne dvetisíc eur - pravdepodobne nimi zaplatila za hotel, za jedlo a iné výdavky, pretože nezanechala žiadne elektronické stopy.

Robillard našiel aj inú zvláštnosť: mala naplánovanú ďalšiu cestu do Manausu. Išlo o rezerváciu, ktorú spravila minulý týždeň, s odletom naplánovaným o dva dni neskôr.

Eva Loutsová sa tam chcela vrátiť.

Paríž - Ciudad Juárez - Paríž uprostred júla 2010. Päť dní v Mexiku.

Paríž - Manaus - Paríž, koniec júla 2010. Sedem dní v Brazílii.

A znovu trasa Paríž - Manaus - Paríž naplánovaná medzi 8. a 15. septembrom 2010. Cesta, ktorú študentka nikdy nepodnikla.

Sharko si pritom spomenul na slová primátologičky Clémentine Jasparovej: „Eva sa mi zdôverila, že našla niečo veľké.“

„Áno, ale čo presne?“ opýtal sa policajt nahlas. „Existuje nejaké spojenie medzi tými cestami a tvojou smrťou?“

Zapol počítač a s pomocou máp si vygooglil mapu Brazílie. Krajinu, dvadsaťpäťkrát väčšiu než Francúzsko, delila od Mexika Bolívia. Policajt nevedel, kde presne sa nachádza Manaus. Keď sa pozrel na mapu, zistil, že Manaus sa ukrýva na severe krajiny a je hlavným mestom štátu Amazonas.

Z wikipédie sa zasa dozvedel, že Manaus leží na sútoku riek Negro a Solimôes, ktoré neskôr tvoria Amazonku. Obrovské mesto, v ktorom žijú takmer dva milióny obyvateľov, dlho žilo z vývozu kaučuku a dnes sa prispôsobovalo západnému životnému štýlu: cesty sa zaplnili autami a priemyselnými budovami, McDonaldmi a Carrefourmi, v prístave kotvili nákladné lode. Išlo o jedno z najobľúbenejších turistických miest v Brazílii.

Sharko si pošúchal oči. Pálili ho, ale nezaujímalo ho to. Tá informácia mu zaťala do živého a chcel zistiť čo najviac, chcel prísť na všetko. V každom prípade sa túto noc asi nevyspí.

Prešiel na ďalšiu kopu, ktorú Robillard ešte neroztriedil. Znovu našiel výpisy z účtu. Rýchlym pohľadom prebehol čísla. Nič konkrétne. Výbery, malé výdavky... Ďalší hárok a ďalší... A potom ho zrazu zaujal jeden riadok - Eva Loutsová použila svoju kartu v bankomate v jednom francúzskom meste - Montaimonte a číslo 73 bolo v úvodzovkách. Savojsko... Dvesto eur o 21:34 v nedeľu 28. augusta 2010.

Deň predtým sa stretla s Grégorym Carnotom.

Policajt sa oprel dozadu a uhladil si vlasy. Z Vivonne sa Eva Loutsová vybrala do srdca Álp. Viac ako sedemsto kilometrov. A čo ak študentka po niečom pátrala? Aký neviditeľný závan ju posunul z miesta Latinskej Ameriky k najvyšším vrcholom Európy? A pritom mala len od stola skúmať pravákov a ľavákov. Ako ju mohla obyčajná štúdia laterality prinútiť toľko cestovať a predovšetkým doviesť k takej hroznej smrti? Ako to, že sa dostala tak blízko k vrahom takého rangu, akým bol Carnot? A prečo sa chcela vrátiť do Brazílie?

Carnot... Sharko ho nenávidel najviac na svete a zrazu mal vďaka svojmu prípadu možnosť stretnúť sa s ním tvárou v tvár. Chcel to pre neho a pre seba samého...

Zaťal zuby a hodil výpis z účtu na stôl. Nohami sa odrazil od zeme a na stoličke na kolieskach prešiel dozadu.

(11)

Obloha mala smútočný nádych.

Pršalo, keď auto s číslom 59 prišlo do Vivonne v regióne Poitou-Charentes. Čierny dážď ako roj múch skoro dvadsať kilometrov narážal na predné sklo Peugeotu 206 a vytváral beznádejný dojem, že krajina nikde nekončí a nezačína.

Lucie zastavila len raz, aby vypila horkú kávu na odpočívadle a zjedla niekoľko keksov. Celú noc a celú cestu myslela na to, čo jej povedala matka. Z príbehov o prekliatí jej naskakovala husia koža.

Pozrela sa na hodinky. Presne o štvrtej toho hajzla pochovajú na obecnom cintoríne v Ruffigny, desať kilometrov od Poitiers. Bolo to mesto, kde Carnot prežil väčšinu svojho života ako obyčajný robotník. Lucie túžila potom, aby videla, ako sa rakva vnára do zeme, mala živočíšnu potrebu to vidieť. A ak to jej matka nechápala, mohla si za to sama.

Najskôr však potrebovala odpovede na zopár otázok. A k tomu malo dôjsť za vysokými múrmi obohnanými ostnatým drôtom, ktoré boli skľučujúco sivé a týčili sa priamo pred ňou. V ultramodernom väzení, kde Grégory Carnot spáchal samovraždu.

Vivonne.

Veliteľ Kashmareck ju nesklamal a všetko pripravil. Po vstupnej kontrole, kde odovzdala kľúče, mobilný telefón a peňaženku, ju strážnik nasmeroval k väzenskému psychiatrickému oddeleniu. Nachádzalo sa v oddelenom krídle väznice a jeho úloha spočívala v odhaľovaní psychických ťažkostí a poskytovaní psychofarmák najslabším z väzňov. Počas niekoľkých rokov sa z francúzskych väzníc stali skutočné inkubátory duševných ochorení.

Lucie mlčky prešla chodbou s izolačkami, ktoré boli čisté, moderné a obývané väzňami natiahnutými na posteliach alebo sediacimi na linoleu. Bolo to viac-menej pokojné prostredie a na to, že bolo gangrénou šialenstva, sa výkriky či monotónne šepkanie ozývali len zriedka. Premeriavali si ju znudené oči, niektorí z väzňov prešli až k mrežiam, aby sa na ňu pozreli a pripomenuli si, ako vyzerá žena. Za jej chrbtom si nepríjemne šepkali, pokrikovali nadávky, jazykom si prechádzali po perách vysušených od sedatív. Lucie ich pohľady znášala, ako najlepšie dokázala. Jeden z takých ako oni jej zobral dieťa a dopustil sa strašného zla. Nech už boli ich zločiny akékoľvek, okolnosti ich väzby ju nezaujímali - hnusili sa jej všetci. Všetci bez výnimky si zaslúžili zhorieť v pekle.

Náhle sa zastavila pred prázdnou celou. Žalúdok sa jej stiahol. Pomaly sa k nej priblížila, dlaňami zovrela chladné mreže. Obraz naopak, ktorý namaľoval Carnot, bol naživo pôsobivejší ako na fotkách. Mal poldruha metra na šírku. Bola to naozajstná freska namaľovaná s precíznosťou hodinára. More, pena na vlnách, slnko... Lucie sa po prvýkrát zamyslela nad tým, či tento hajzel v záchvate skazenosti nenamaľoval pláž v Sables-d’Olonne. Strážnik vložil kľúče do veľkej zámky na ťažkých dverách oproti.

„Lekár mu dovolil dokončiť obraz. Nikdy sme sa tu s niečím podobným nestretli. Dokonca sa ani nenakláňal, keď to maľoval naopak. Nie, pre neho to bolo prirodzené... Čoskoro to prídu zamaľovať, všetko dajú na poriadok. Chceme na to zabudnúť, zabudnúť na Carnota čo najskôr.“

Stál tam, ale Lucie sa ani nepohla.

„Dobre, pôjdete so mnou, pani?“

Lucie sa ešte chvíľu pozerala na prázdnu posteľ, umytú podlahu nemocničnej bielej farby. Bolo ľahké predstaviť si tam Carnota, obrovskú konštrukciu s malými čiernymi sadistickými očami. Bolo jednoduché vidieť ho tu, na niekoľkých metroch štvorcových, ako drží štetec, smeje sa a zabáva sa.

„Plakal Grégory Carnot často?“

„Neviem, pani. Prečo sa pýtate?“

„Len tak.“

Lucie sa pomaly pohla. Prešli malou chodbičkou, bezpečnostné dvere sa za nimi zamkli. Ten zvuk sa ozýval ešte veľmi dlho a niesol sa až na koniec nekonečných chodieb. Pred ňou sa ťahali kancelárie, všetky rovnaké. Zastavili sa pred dverami, ktoré patrili Francisovi Duvettovi, jednému z psychiatrov, ktorý sa staral o duševné zdravie väzňov. Mal tesne po štyridsiatke, holú hlavu, bol bledý a mal vpadnuté líca. Jeho kancelária bola plná šanónov a dokumentov. Štósy nikde nekončili, tak ako ani radosť z francúzskej administratívy. Duvett vo svojom bielom plášti Lucie pozdravil a ponúkol jej stoličku.

„Nikdy sme sa nestretli, slečna Henebellová. Predovšetkým by som vás chcel ubezpečiť, že sa nijakým spôsobom nesnažím svojho pacienta zbaviť zodpovednosti za skutky, ktoré vykonal. Grégory Carnot však trpel duševnými poruchami a mojou povinnosťou bolo prísť na dôvody toho utrpenia.“

Lucie sa nervózne vzpriamila na stoličke. Pred tým, ako došlo k tragédii, si nesmierne vážila tých lekárov, psychiatrov a psychológov, ktorí zasvätili svoj život tomu, aby zlepšili životy iných a tých, čo boli viac väzňami samých seba než skutočnými väzňami. No potom sa jej pohľad na nich úplne zmenil: najradšej by bola, keby takíto ľudia vôbec neexistovali.

„Akého utrpenia?“ opýtala sa.

„Utrpenia schizofrenikov počas záchvatov. Silné halucinácie, agresívne nekontrolovateľné správanie, ktoré môže vyústiť do toho najhoršieho. Nepochybne sa práve preto zabil. Veľmi dobre si ťažobu svojho utrpenia uvedomoval a sťažoval sa na neskutočné bolesti hlavy.“

„Carnot bol schizofrenik?“

„Práveže si to nemyslím, a to je zvláštne. Môj pacient nemal žiadne skúsenosti s depersonalizáciou, pri ktorej obyčajne človek pociťuje, že jeho telo sa delí na kúsky. Nemal ani halucinácie, nevidel neexistujúcich ľudí. Diagnóza, ktorú som mu stanovil, nesúhlasí celkom so schizofréniou, skôr so sériou záchvatov šialenstva. Napriek všetkému som presvedčený, že jeho skúsenosti s ,videním sveta naopak' boli skutočné a neboli to halucinácie. Jeho obrazy sú na to príliš detailné, príliš prepracované. Skúste nakresliť len strom naopak a pochopíte, aké ťažkosti to spôsobuje.“

„Ak to teda neboli halucinácie, vysvetlite mi, prosím, o čo šlo.“

„Neviem. Takéto symptómy sú, pokiaľ viem, vo svete medicíny neznáme a neopísané. Musel by som urobiť magnetickú rezonanciu aktívneho mozgu. Možno šlo o nejakú organickú poruchu na úrovni zrakovej kôry alebo optickej chiazmy, teda v prekrížení optických nervov v mozgu. Neurológovia sa už stretli s poruchami, ako je hemianopsia, keď pacient vidí len polovicu obrazu, ale nikdy nie s takýmto prípadom.“

„Neurobili ste pitvu?“

„Na moje veľké poľutovanie, nie. Samovražda je nepopierateľná. A viete, vo väzení sú pravidlá trochu iné. Carnot bol odsúdený na tridsať rokov, z toho dvadsaťpäť nepodmienečne. Už neexistoval. Pokiaľ ide o jeho adoptívnych rodičov... Nepožiadali o vyšetrenie jeho úmrtia.“

Zobral si list papiera a nakreslil jej obrázok.

„Oko funguje ako šošovka. Obraz, ktorý sa premieta na sietnicu je obrátený. Potom mozog, konkrétne na úrovni zrakovej kôry, obrázok otočí v smere gravitácie. Môžeme predpokladať, že Carnotov mozog naozaj na neurologickej rovine nefungoval práve v tejto oblasti a jeho porucha sa prvýkrát prejavila pred viac ako rokom.“

„Teda skôr než mi uniesol deti.“

„Áno. Údajne aj predtým už maľoval obrazy naopak. Teda skôr, ako vám uniesol deti. Kreslil ich však na papier, a to je dosť jednoduché, pretože list stačí otočiť, a tak ťažko povedať, či hovoril pravdu. V každom prípade je nepopierateľné, že jeho stav sa v posledných týždňoch veľmi zhoršil.“

„A to... videnie sveta naopak mohlo nejakým spôsobom súvisieť s jeho agresiou voči iným? S tým barbarstvom?“

Zdalo sa, že Duvette váži každé slovo, čo vysloví:

„Predpokladám, že o Carnotovej minulosti viete to, čo ja. Mal adoptívnych rodičov, ktorí boli katolíci a ľúbili ho. Bol dieťaťom, ktoré prežilo normálne detstvo. V škole bol priemerný, ale bezproblémový. Neobjavili sa u neho ani psychické problémy, ani sklony k agresii. No vzhľadom na jeho telesnú stavbu ho nikto neotravoval. Už v trinástich mal meter osemdesiat a silu od prírody. Keďže sa narodil bez mena, nemohol som vyhľadať žiadne údaje do rodinnej biologickej anamnézy. Je to jediné biele miesto v jeho zložke. Vieme len, že Carnot bol alergický na laktózu: nemohol vypiť ani kvapku mlieka bez toho, aby nedostal hnačky a nevracal. Niekedy sa stalo, že niektorí spoluväzni mu pridali mlieko do jedla, len aby sa zabavili, a pozorovali ho, ako trpí.“

„To, či trpel, ma vôbec nezaujíma.“

Lucie sa sem neprišla uvoľniť. Dlaňami sa šúchala po stehnách. Určite ju znervózňovalo prostredie väznice, všadeprítomnosť smrti a šialenstva. Ona si tiež preverila minulosť vraha svojej dcéry. Narodil sa bez mena v Remeši 4. januára 1987 a hneď na to si ho adoptovala miestna dvojica, dobrí katolíci, ktorí mali v tom čase okolo tridsiatky, a neskôr sa presťahovali za prácou do Poitou. Carnot po škole začal pracovať v továrni na výrobu škatuliek na zmrzlinu v Poitiers. Bezúhonný človek, ktorý chodil do práce načas, ktorého si všetci vážili, až kým nespáchal ten nezvratný skutok.

Lucie sa vrátila späť do reality, hrýzla si vnútornú časť líca. Vždy, keď si spomenula na vzorovú minulosť toho vraha, mala chuť vyskočiť a kričať. Nechcela, aby sa jeho zodpovednosť zmierňovala. A hoci bol mŕtvy, stále chcela, aby niesol váhu svojich činov a aby ho priviedli do pekla.

„Jedinci s ukážkovým detstvom často môžu skončiť ako najväčší úchyláci,“ povedala sucho. „A to sa už prejavilo. Netreba na to ani anomáliu mozgu, ani rodinnú anamnézu. Dokonca ani nemusel týrať zvieratá, keď bol malý. Niektorí z tých vrahov sú dobrí susedia, ktorým sa bez problémov zdôveríme s čímkoľvek.“

„Veľmi dobre to viem. Ale vzhľadom na momentálny stav vecí, môžem už len konštatovať. Carnot dostával záchvaty obrovskej agresivity, rovnako ako mával obdobia, keď sa u neho prejavovali problémy s videním a strata rovnováhy sprevádzané bolesťami hlavy. V poslednom čase sa oboje znásobilo. Nie je vylúčené, že jedno nesúviselo s druhým. Mozog je stroj, ktorého tajomstvá ešte vôbec nepoznáme.“ Rezignovane zdvihol kôpku papierov a zarovnal ich do tehličky. „Všetko to bolo veľmi zjavné. Carnot trpel niečím, čo sa zo dňa na deň zhoršovalo, postupne ako rakovina. Nepochybne vonku existovalo viacero riešení, spôsobov. Nepochybne mal Carnot právo na magnetickú rezonanciu a na správnu diagnózu. Ale tu, viete, tu sa všetko spomaľuje týmito hlúpymi papierovačkami a zúfalým nedostatkom prostriedkov. A teraz je môj pacient mŕtvy.“

Lucie buchla rázne päsťou do stola.

„Pýtam sa vás takto tvárou v tvár: myslíte si, že Grégory Carnot mohol spáchať také zverstvá z dôvodu nejakého problému niekde v mozgu? Myslíte, že je možné rok po jeho odsúdení spochybniť jeho príčetnosť? Myslíte si, že dvanásť členov poroty, ktorí ho považovali za vinného, sa mýlilo?“

Muž sa poškriabal na krku. Na chvíľu uhol pohľadom a potom sa Lucie opäť zadíval do očí.

„Nie. V tom čase si plne uvedomoval, čo robí.“

Lucie sa zamrvila na stoličke s jednou rukou na perách. Odpoveď ju neuspokojila. Jeho hlas nebol presvedčivý. Nebola v ňom žiadna záruka. Klamal jej, aby nespochybnil verdikt a aby mohla pokojne odísť. Bola si tým istá.

„Vtedy... Nehovoríte to len preto, aby ste ma upokojili? Ste si tým istý?“

Začal sa hrať s papiermi, akoby si upratoval na stole. Všemožne sa snažil vyhnúť jej pohľadu.

„Stopercentne istý. Hovorím vám to tak isto, ako som to povedal policajtovi, ktorý tu bol pred vami. Carnot bol za svoje skutky zodpovedný.“

Lucie zvraštila obočie.

„Policajtovi, ktorý tu bol predo mnou? Kedy?“

„Asi pred dvomi hodinami. Prišiel skoro ráno. Z kriminálky na ulici Orfèvres. Vyzeral ako človek, čo nespal už dve storočia. Mám tu jeho vizitku. Aha, toto... Ak by sme to mohli tak nazvať. Skôr je to kúsok papiera.“

Zo zásuvky vytiahol biely obdĺžnik a podal ho Lucie.

Mala pocit, že jej do brucha udrela päsť.

Na kartičke bolo perom napísané meno: Franck Sharko.

„Je vám dobre, slečna Henebellová?“

Lucie mu vrátila navštívením trasúcou sa rukou. Číslo na Francka Sharka nemala už ani vo vlastnom mobile. Už pred veľmi dlhou dobou ho vymazala spoločne s citmi, ktoré by k policajtovi mohla prechovávať. Aspoň tomu verila. Keď však videla jeho meno, tam v tej chvíli, tak náhle a za takých okolností...

„Kriminálka? Ste si istý?“

„Úplne.“

Nastalo ticho. Lucie tomu stále nemohla uveriť.

„A čo chcel? Prečo sem Franck Sharko prišiel?“

„Poznáte ho?“

„Poznala som ho.“

Bola to strohá odpoveď, ktorá neposkytla priestor na ďalšie otázky. Psychiater nenaliehal a vrátil sa k téme:

„Pýtal sa ma na Evu Loutsovú, študentku, ktorá prišla navštíviť Grégoryho Carnota pred desiatimi dňami. Komisár mi povedal, že bola zavraždená.“

Lucie sa v hlave začalo všetko pliesť. Carnot bol mŕtvy, ale jeho ducha cítila veľmi blízko. Premýšľala o Franckovi Sharkovi. Takže predsa len pracoval, z Nanterre odišiel na kriminálku... Prečo nenechal to debilné povolanie, ako jej hovoril predtým, než dvojičky zmizli? Načo je to dobré - zlodeji, ulica, krv a návrat do terénu?

Z návalu týchto nečakaných správ sa musela spamätať. Zhlboka sa nadýchla. Musí postupovať pokojne, metodicky. Ako policajtka, ktorou kedysi bola...

Najskôr sa opýtala na okolnosti zločinu. Psychiater jej povedal všetko, čo mu bol ochotný sprostredkovať aj komisár: Evu Loutsovú našli zavraždenú v centre pre primátológiu neďaleko od Paríža. Na tvári mala stopy po zuboch, informácie z jej bytu boli odcudzené. A skutočnosť, že požiadala o možnosť navštíviť rôznych násilných zločincov v celom Francúzsku. Lucie sa snažila tie informácie nejako triediť, sústrediť sa na fakty. Napriek tomu, že sa pokúšala o opak, sa jej mozog bývalej policajnej poručíčky spustil na plné obrátky spoločne s niektorými reflexmi.

„Prečo? Prečo sa Eva Loutsová chcela stretnúť s týmito zločincami?“

„Pretože všetci boli ľaváci.“

Všimol si, ako táto informácia Lucie rozrušila. Dodal:

„Niežeby všetci zločinci boli ľaváci, ale Loutsová si vyberala len ľavákov. A tých najagresívnejších zločincov, ktorí zabíjali za veľmi nejasných okolností a sami neboli schopní svoje motívy vysvetliť.“

„Ale... ale prečo? S akým cieľom to robila?“

„Predpokladám, že šlo o jej dizertačnú prácu. Keď prišla sem, chcela detailne vyšetriť Grégoryho Carnota, bol však nebezpečný, a tak som im robil prostredníka. Chcela vedieť, či jeho rodičia boli ľaváci... Či ho v detstve nútili k tomu, aby používal pravú alebo ľavú ruku. A ešte kládla množstvo iných otázok, ktorými len dopĺňala štatistiky a formulovala hypotézy. Vedeli ste, že Carnot bol väčšinu času pravák?“ „Nezaujíma ma to.“

„Jedol a kreslil pravou rukou, pretože jeho adoptívni rodičia ho nútili, aby bol pravák, aspoň to mi povedala Loutsová. Ľaváctvo sa odjakživa považovalo za poruchu, či dokonca prekliatie a znamenie diabla, najmä v stredoveku. Carnot bol falošným pravákom vzhľadom na výchovu, ktorú mu dali jeho katolícki rodičia.“

Lucie ho mlčky pozorovala a premýšľala.

„A napriek tomu... Moju dcéru dobodal ľavou rukou. Šestnástimi ranami nožom, bez mihnutia oka.“

Duvette sa postavil a nalial jej kávu do miniatúrneho plastového pohárika. Lucie rozmýšľala nahlas:

„Akoby bol vždy ľavákom a nikdy na to nezabudol...“

„Presne tak. A takéto veci Evu Loutsovú veľmi zaujímali. Možno je sklon k ľaváctvu daný geneticky a v niektorých prípadoch výchova proti génom nič nezmôže. Myslím si, že práve na tejto téme študentka pracovala, keď prišla k nám.“

Lucie pokrútila hlavou, pohľad upierala do neznáma.

„Nič z toho neospravedlňuje vraždu.“

„Samozrejme, že nie. Ale ešte by som vám mal povedať dve veci. Prvá je, že Loutsová si chcela za každú cenu urobiť fotografie Carnotovej tváre, aby si ho vedela 'pripomenúť', ako sama vyhlásila, keď bude písať svoju dizertačnú prácu. Dal som jej fotky z Carnotovho spisu, nie sú tajné. A ďalšia: či už ide o nejaké prepojenie s lateralitou, to neviem, ale keď Loutsová objavila tú maľbu v jeho cele, jej správanie sa zmenilo. Začala sa ma vypytovať na pôvod toho obrazu. Kedy to Carnot namaľoval? Prečo? Existovalo nejaké vysvetlenie? Zdalo sa, že je... nadšená tou freskou.“

„Viete prečo?“

„Nie. Ale jej pohľad na Grégoryho Carnota sa zmenil. Potom, čo zbadala obraz, sa na môjho pacienta dívala s... s akousi fascináciou v očiach...“

Lucie zamrazilo. Ako môže niekto pociťovať fascináciu niečím takým monštruóznym?

„... odišla a nič mi nevysvetľovala, odvtedy som ju nevidel. A dnes som sa dozvedel, že je mŕtva. Všetko to je veľmi zvláštne.“

Lucie mlčky dopila kávu, zmätená zo všetkých tých informácií. Už nebolo čo povedať ani urobiť. Výsluch sa skončil. Po niekoľkých rutinných otázkach, z ktorých sa nič nedozvedela, Duvettovi poďakovala, odišla z väznice a niekoľko minút sedela v aute a pohrávala sa s poloautomatickou pištoľou, ktorú si uložila do priečinka na rukavice spoločne s párom ľanových rukavíc a niekoľkými cédečkami, ktoré aj tak nikdy nepočúvala. Zbraň v jej rukách ju uisťovala. Chlad hlavne, ubezpečujúca tiaž zásobníka...

Prišla si sem po odpovede a odchádzala s otázkami. Čo tej Eve Loutsovej šlo hlavou? A Grégorymu Carnotovi? A Clare vo chvíli, keď sa na ňu ten stokilový hajzel vyrútil? Toľko neznámych, ktoré pravdepodobne zostanú neznámymi navždy.

Odložila pištoľ. Zadovážila si ju, pretože niekde v hĺbke duše dúfala, že ju raz použije proti vrahovi svojej dcéry. Prepašovať si ju na súd. Zabila by toho hajzla guľkou do hlavy. Nikdy však nemala na to, aby to spravila. Pretože mala Juliette a povinnosť ochraňovať ju.

Keď naštartovala, pozrela sa do spätného zrkadla a uvedomila si, že má slzy na krajíčku. Zabrzdila a vytočila číslo mobilného telefónu, ktorý ležal niekde na dne Juliettinej školskej tašky. Nezáležalo jej na tom, či má hodinu alebo nie. Musela vyrušiť učiteľku uprostred výkladu, porozprávať sa s dcérou, počuť jej hlas, ubezpečiť sa, že všetko je v poriadku.

Bohužiaľ, ozval sa záznamník. Nechala jej dlhý, láskyplný odkaz...

Franck Sharko sa vydal do silného dažďa prostovlasý. Zdvihol sa vietor, studený severák, ktorý štípal na tvári. Vytiahol si golier svojho priveľkého pršiplášťa k brade a s rukami vo vreckách sa vybral k cintorínu.

Procesia zastala pred šiestym radom hrobov. Zástup čiernych nehybných siluet, ktoré bojovali s búrkou a snažili sa uchrániť svoje dáždniky pred vetrom. Pravdepodobne tam boli adoptívni rodičia Grégoryho Carnota, jeho strýkovia a tety. Ľudia, ktorí sa na tohto vraha ešte stále dívali ako na človeka. Osoby, túžiace po odpovediach, ktoré nikdy nedostanú. Premoknutí pohrebáci práve spúšťali do zeme drevenú rakvu.

Kým sa mu chlad zarýval pod nechty, všimol si Sharko ďalšiu strnulú postavu, ktorá, rovnako ako on, stála opodiaľ, na druhej strane cintorína. Nemala dáždnik, len veľkú kapucňu, ktorá jej zakrývala takmer celú tvár okrem nosa. Ten človek urobil všetko preto, aby zostal v mŕtvom uhle ku Carnotovmu hrobu. Aby videl a nebol videný. Prečo?

Komisára to zaujalo, a tak sa vybral k nemu, ale chcel ho prekvapiť. Skontroloval, či má svoj Sig na hrudi, a nenápadne sa preplietol pomedzi hroby, obišiel náhrobné kamene, aby sa k tomu človeku dostal odzadu. Vietor a dážď prekryli vržďanie jeho krokov na štrku. Ráznym gestom položil svoju ťažkú ruku na pozorovateľovo pravé plece a ten sa strhol a otočil.

Sharko mal pocit, že stratil zem pod nohami.

Tvár sa pred ním zjavila v pološere ako halucinácia, ale hneď ju spoznal.

„Lucie?“

Lucie zlomok sekundy trvalo, kým si uvedomila pred kým stojí. Bol to naozaj on? Ten dobre stavaný chlapík, ktorého vlani spoznala? Kde zmizli obliny z jeho tváre, impozantná veľkosť postavy? Rozprávala sa s tieňom alebo to bol naozaj on?

„Franck? Si... si to ty?“

Zmĺkla, pretože do hrdla sa jej vkradlo niečo úzkostné a ťaživé. Bože, čo ho mohlo natoľko zmeniť? Clarina smrť? Ich brutálny rozchod? Akým peklom prešiel? V hĺbke očí videla, že nesie vinu celého sveta, utrpenie, ktoré vyčnievalo ako jeho kosti. Pod očami mal tmavé kruhy. Mechanicky, bez premýšľania ho objala a rukou mierne pohladila po chrbte. Počula, ako mu bije srdce, pod prstami pocítila jeho kosti. Potom sa prudko odtiahla. Kapucňa jej skĺzla dozadu a vykĺzli spod nej dlhé svetlé vlasy. Sharko sa na ňu nežne pozeral. Bola stále veľmi pekná. A jemu bolo tak zle, tak veľmi zle. Rana sa otvorila.

„Nemal som sem chodiť.“

Pomaly si strčil zmáčané ruky späť do vreciek a otočil sa. Ďakoval dažďu, že ukrýva jeho smútok, jeho príliš viditeľné pocity. On, ktorý v živote tak málo plakal. Pohol sa, keď v tom zaznelo to slovo, slovo, ktorého sa bál rovnako, ako si ho želal počuť:

„Počkaj.“

Zastavil sa, zaťal päste. Prišla k nemu a nevšímala si vodu.

„Pred rokom nás Carnot rozdelil a dnes nám umožnil stretnúť sa, netuším prečo. Ale mám pocit, že by sme sa mali porozprávať. Ak teda chceš.“

Nastalo dlhé ticho. Pridlhé, pomyslela si Lucie. Prečo? Nad čím premýšľal? Nenávidel ju za to, ako ho opustila? Nakoniec sa ozval jeho chrapľavý hlas:

„Dobre... ale len na chvíľu.“

Lucie sa k vzdialenému Carnotovmu hrobu otočila chrbtom. Voda jej stekala po tvári, pery sa jej triasli, bolo jej neskutočne chladno.

„Musím vidieť, ako sa nad ním zavrie zem.“

Sharko prikývol a ani sa nepohol. A tak dodala hlasom tvrdým ako mramor na hrobke:

„Sama.“

.

Počkal na ňu v tmavom kúte podniku neďaleko od cintorína a rukami objímal veľký hrnček kávy, z ktorej sa parilo.

Obrovské kvapky dažďa zúrivo bubnovali na okno a izolovali tak toto miesto od zvyšku sveta. Pri výčape stáli dvaja či traja muži, stáli zákazníci, ktorí prišli minúť posledné peniaze na bar. Samotné farby vybledli do unavenej sivej, ošúchanej čiernej, koža na sedačkách sa potrhala. Všetko sa rútilo do bezodnej jamy, v ktorej sa strácal hlboký smútok. V šere si Lucie všimla jeho premočené sako, osušila si topánky na rohoži a podišla k osamelému mužovi. Pritiahla si stoličku a posadila sa oproti nemu, vreckovkou si zároveň utierala vodu, ktorá jej ešte stále stekala po čele a lícach.

Dlho sa sledovali plachými pohľadmi. Obaja otvorili ústa v tej istej chvíli ako ten druhý, slová zostali na prahu pier a nakoniec toto trápne mlčanie prerušila Lucie.

„Stáva sa mi, že na teba myslím, Franck, aj potom... potom, čo sa stalo. Predstavujem si ťa v dokonalom oblečení, silného, so strohým a sebaistým výrazom v tvári.“ Pokývla smerom k cintorínu, ktorý odtiaľ takmer nebolo vidieť. „Predstavovala som si ťa tak ďaleko od tejto špiny. Myslela som si, že si možno zabudol.“

Sharko sa nešťastne usmial a Lucie z toho prišlo veľmi smutno. Medzi akými tieňmi sa potácal?

„Čím viac času prejde, tým je rana väčšia. Akoby som mohol zabudnúť?“

Lucie mala pocit, že rezignoval a že je zničený. Vojak, ktorý odišiel z bitky. Nebolo nutné pýtať sa ho, ako sa má a čo počas uplynulých mesiacov robil, všetko to mal vryté do kostnatej tváre, prázdnych očí, v ktorých sa už neligotala žiadna hviezda. Jedno bolo isté, prežíval prípad od prípadu, pomáhalo mu to ustáť dni a noci. Ponoril sa do práce, do krvi. Nejakým spôsobom sa otupiť, už nemyslieť, presne ako ona v call centre. Lucie sa snažila odmyslieť si tú zžieravú bolesť, zostať vecná a dostať sa k tomu, prečo sa s ním chcela porozprávať.

„Bola som vo vivonnskom väzení a psychiater mi všetko povedal. O tvojej návšteve aj o vyšetrovaní prípadu istej Evy Loutsovej. Musíš mi o tom porozprávať, povedať mi všetko, čo vieš.“

Sharko potlačil svoju radosť. Musel ju upokojiť, donútiť ju, aby sa vrátila na sever a na všetko rýchlo zabudla.

„Grégory Carnot je mŕtvy, Lucie. Mŕtvy a pochovaný. Už tu nemáš čo robiť. Vráť sa domov. Zabudni na to všetko, raz a navždy, a snaž sa žiť ďalej.“

„Zdá sa, že teraz si na kriminálke. Kde máš partnera? Prečo si prišiel sám? Je to neoficiálne, však? Prečo?“

Sharko mimovoľne prešiel prstom po okraji hrnčeka. Nedokázal sa na ňu už ani pozrieť.

„Vidím, že si vôbec neprišla o svoj pozorovací talent.“

„Prečo, Franck?“
Komisár hľadal nejakú výhovorku, ale nedarilo sa mu to. Desaťkrát lepšie si počínal pred Leblondom a Manienom. Tvárou v tvár Lucie sa všetky jeho vnútorné obranné múry rúcali. Stratil sa v príliš dlhom mlčaní, kým jej povedal pravdu:

„Prišiel som sem, aby som sa porozprával s Carnotom. Aby som videl, čo sa s tým hajzlom stalo. Ale je mŕtvy...“

Lucie sa snažila potlačiť mrazenie, ktoré jej prechádzalo telom. Zamilovala sa do tohto muža, myslela si, že ho nenávidí najviac na svete, a dnes sa jej istoty rozsýpali ako domček z karát. Takže Franck Sharko na ne nikdy nezabudol, na ňu, Čiaru a Juliette. Žil s ich duchmi v hĺbke svojho srdca a rozožieralo mu to vnútornosti ako neliečiteľná choroba. Lucie naznačila servírke, že si nič neobjedná a vrátila sa ku komisárovi.

„Sám na to nikdy neprídeš. Dovoľ mi, aby som ti pomohla. Aj ja to musím vedieť. Ja... musím niečo spraviť!“

„Už nie si policajtka.“

„Stále som, niekde v hĺbke som. Nemôžeme poprieť to, kým sme, aj keby sme sa o to neviem ako snažili. Niečo, Franck. Len jednu stopu. Dívam sa ti do očí a prosím ťa o to. Daj mi stopu. To, že si tu, je dôkazom, že Carnot ešte nie je mŕtvy, a ty to vieš.“

Sharko si priložil päsť k ústam, akoby od jeho rozhodnutia závisel niečí osud. Aká prekliata náhoda ich mohla dnes spojiť v tomto hnusnom daždi tak ďaleko od domova? Prosila ho, žobrala.

„Nie, je mi to ľúto. Je to príliš riskantné. Moji kolegovia zavolajú do jedenástich väzníc, ktoré sú na zozname, aby sa informovali o tom, čo tam Loutsová robila. Zavolajú do Vivonne a všetko sa dozvedia.“

„Nedozvedia, ak im povieš, že do Vivonne si zavolal sám a oni už nemusia.“

Sharko pôsobil neoblomne. Lucie bolo vidieť na tvári, že sa hnevá. Postavila sa.

„Takže ma necháš odísť? Len tak? Bez možnosti dostať sa k odpovediam? A čo poviem Juliette, keď bude väčšia? Ako jej vysvetlím, čo sa stalo?“

Zamierila k vešiaku, Sharko ju so zatajeným dychom pozoroval. Svet okolo neho sa rozkrútil, tvár si ukryl do dlaní.

„Bože...“ pošepol.

Myšlienky mu vírili hlavou. Keď už chcela vyjsť, zakričal:

„Tak dobre.“

Zachmúrené tváre sa obrátili k nemu. Lucie si znovu prisadla. Postavil sa, prešiel k baru a vrátil sa s papierom a ceruzkou.

„Môžeš si vziať dovolenku? Bolo by to tak na dva-tri dni.“

Lucie cítila ako sa v nej niečo pohlo, niečo, čo pokladala za dávno stratené: nebezpečné vzrušenie, ktoré mlelo na prach všetky jej sľuby. Najmä ten, že sa postará o Juliette, že ju nikdy nenechá samu, že bude pri nej každý deň, vždy, že ju odvedie do školy, bude na ňu večer čakať a že ju bude držať za ruku vo chvíli, keď sa tá obrovská čierňava roztiahne a všetok smiech stíchne. Že bude plniť svoju úlohu matky. Predátor, o ktorom si myslela, že je mŕtvy, v nej musel niekde driemať a dnes sa prebudil.

„Áno.“

„Dúfal som, že mi povieš nie.“

„Ja tiež, ale povedala som áno.“

Nastalo ticho. Posledné zaváhanie, ktoré mohlo všetko zmeniť...

„V tom prípade ma dobre počúvaj. Väčšiu časť noci som strávil na 36, kde som sa prehrabával vo faktúrach, bankových výpisoch, výpisoch z karty Evy Loutsovej. Našiel som niečo veľmi zvláštne. Pohyb na účte z 28. augusta naznačuje, že Loutsová si vybrala peniaze v Montaimonte neďaleko od Val-Thorens v Savojsku. Večer predtým sa akoby náhodou stretla s Grégorym Carnotom a väzenským psychiatrom.“

Komisár pokračoval. Radšej vynechal časť týkajúcu sa dvoch ciest do Latinskej Ameriky. Bolo to priďaleko, priveľmi komplikované a práve v tejto chvíli nepochopiteľné. Lucie stačilo, keď dostane len základné informácie o vyšetrovaní. Aby mala pocit, že pracuje, že je užitočná...

„Bolo už neskoro a vybrala si dvesto eur. Montaimont je bohom zabudnutá diera. Použila tie peniaze na hotel? Vzhľadom na tú sumu tam mohla stráviť len víkend, pretože inak by si jej neprítomnosť všimli v centre pre primátológiu. Prečo sa tak zrazu vybrala do Álp? Čo je ešte zaujímavejšie a rozprával som sa o tom aj s psychiatrom: ani on, ani Carnot tento región nespomínali.

Názov dediny napísal na papier a posunul ho k Lucie.

„Pôjdeš tam len na otočku. Komunikovať budeš len so mnou. Nikto, vôbec nikto, sa nesmie dozvedieť, že na tom robíme spolu. Nepoznáme sa.“

„Dobre.“

„Tak, ako si navrhla, kolegom poviem, že som volal do Vivonne, pretože som chcel vedieť, po čom pátrala Loutsová... Ty sa budeš snažiť zistiť, čo tam robila a budeš ma informovať, keď sa vrátiš do Lille. Súhlasíš?“

„Samozrejme. Hory budú príjemnou zmenou prostredia, už mi je z tej práce zle. Celý rok som si nezobrala dovolenku, pretože sem-tam robím na dohodu. Možno je najvyšší čas. Pôjdem tam hneď, nejaké veci na prezlečenie mám v taške.“

„A už nie si policajtka, nezabúdaj.“

„Ďakujem za pripomenutie. Máš nejakú fotku obete?“

Policajt vybral fotografiu z registra trestov z pršiplášťa a posunul ju k nej.

„Loutsová bola veľmi pekné dievča, takmer dieťa. Bola samotárska ako ty a ako ty veľmi túžila žiť. Venovala sa bungee jumpingu, šermovala, tvrdo pracovala a chcela to dotiahnuť ďaleko. Chcem nájsť toho hajzla, čo to spravil. A dať mu to vyžrať.“

Lucie trochu zamrazilo. Oči jej spoločníka boli pochmúrne, jeho hlas taký cudzí... Sharko hodil drobné na stôl a Lucie podal tri stoeurové bankovky, ktoré zvinul do trubičky.

„Na benzín. Je to môj prípad, nemáš prečo za to platiť.“

Lucie chcela peniaze odmietnuť, ale strčil jej ich do dlane a zatvoril jej päsť.

„Zober si ich... Nie sú to peniaze, čo mi chýba, veď vieš.“

Postavil sa. Chcel sa jej toho toľko opýtať, chcel by vedieť viac o tom, ako sa má Juliette, ale nemohol sa pýtať. Musel si udržiavať odstup. Zostať čo najďalej od Lucie, za každú cenu sa zbaviť toho nebezpečného citu, ktorý ho už teraz premáhal.

Zobral si svoj premočený pršiplášť.

„Dobre. Vraciam sa späť. Zajtra znovu pracujem. A opakujem ti, že výlet do Vivonne zostáva len medzi nami.“

Lucie zostala sedieť. Vybrala peniaze a potom ukazovákom prešla po fotke Evy Loutsovej.

„Ešte tvoje telefónne číslo, Franck. Už ho nemám.“

Dal jej ho a zapol si sivý pršiplášť až ku krku. A predsa si nedokázal pomôcť a musel sa tichým hlasom opýtať:

„Povedz mi, čo ti hovorí Juliette, Lucie. Hovorí ti niekedy o tom, čo sa dialo počas tých trinástich dní, čo ju väznil? Budí sa niekedy v noci? Odpustila ti to? Je k tebe veľkorysá?“

Lucie váhala s odpoveďou.

„Juliette je môj anjel. Nech povie alebo urobí čokoľvek, vždy ju budem ľúbiť.“

Sharko svoje otázky oľutoval, ľutoval aj to, že Lucie zatiahol do svojho prípadu. Mala sa vrátiť domov, odpočinúť si. Chcel si ten papier zobrať späť, ale Lucie ho zakryla otvorenou dlaňou.

„Prečo, Franck?“
Sharko neodpovedal a len rozlúčil pozdravom. Tá náhla psychická slabosť ho znechucovala.

„Zavolaj mi len, ak niečo zistíš,“ povedal nakoniec. „A potom sa vráť domov.“

Zamieril k východu a cestou si nabral za hrsť arašidov. Hrmelo a obzor osvetľovali blesky. Policajt mal pocit, že sa prírode neoplatí vzpierať. Keď sedel sám vo svojom aute, tichým hlasom povedal: „Prečo? Pretože obaja sme prekliati, Lucie.“
(14)

Pocit jazdy do ničoty.

Odkedy minula Chambéry okolo polnoci, sa Lucie spoliehala už len na inštrukcie svojho GPS. A podľa prístroja jej ešte zostávalo päťdesiat kilometrov.

Sama, cudzia, unavená z cesty a nekonečných zákrut sa Lucie cítila stratená v hviezdnej prázdnote. Mala len jednu obavu, aby sa jej nepokazilo auto. Pretože okolo nej sa rozprestierala apokalyptická krajina, ktorú žiadne nebeské svetlo neosvetľovalo. Hory možno boli za dňa nádherné, ale v noci budili dojem rozhnevaných titanov. Monštier usadených na ľadových podstavcoch, ktoré trhali obzor a vsakovali akýkoľvek lúč jasu. Lucie si predstavila Evu Loutsovú v rovnakej situácii, keď ju nejaká sila zahnala toľko kilometrov na koniec sveta a všetkých tieňov.

Uprostred hôr v údolí sa nachádzala dedinky duchov Notre-Dame-du-Cruet, ktorou prešla za niekoľko minút. Atmosféra smrti, nikde sa nepohol ani tieň. Človek by si myslel, že jej obyvatelia odpočívajú v hroboch. Lucie vždy premýšľala o tom, čo asi tak ľudia robia v takýchto dierach, od ktorých bola najbližšia nemocnica vzdialená najmenej päťdesiat kilometrov a kde mali veľké domy rozlohu parížskej garsónky.

O štvrť hodinu neskôr konečne dorazila do Montaimontu. Mala unavené oči, bolela ju sánka a krk jej úplne stuhol. Na palubnej doske mala vyloženú fotku Evy Loutsovej. Pekná usmievavá žena v rozkvete mladosti. Pri fotke bola prázdna fľaška, obal zo sendviču, ako aj telefónne číslo na mobil Francka Sharka. Videla jeho vychudnutú postavu v tieni krčmy. Vyzeral ako narkoman, ktorému už niet pomoci. Zo žraloka sa stal starý morský vlk, krehký a zraniteľný. Ako sa mu darilo každé ráno vstať z postele a nájsť silu ísť do práce? Chcem nájsť toho hajzla, ktorý to spravil. A dám mu to vyžrať, povedal chladným, bezcitným hlasom. Všimla si aj bankovky v jeho peňaženke. Bolo ich veľa, minimálne dvetisíc eur odhadovala. Vedela, že zo životnej poistky svojej dcéry a manželky dostáva veľmi veľa peňazí. Mohol pokojne odísť do dôchodku, niekde do tepla, ale on namiesto toho brázdil ulice s vreckami plnými peňazí. Prečo sa každý deň vystavoval utrpeniu?

Cesta sa znovu zúžila. Bývalo tu ani nie päťsto ľudí, roztrúsených po úbočiach hôr. Pouličné svetlá blikali a svietili len slabo. Omietka z fasád na domoch opadávala. Pri ceste stálo niekoľko áut. Osada odrezaná od všetkého, akoby ju tam z neba zhodila nejaká ruka vyššej moci, zopár chatiek doprostred Álp.

GPS jej hovorilo, že prišla na ulicu, kde stál bankomat. Pred reflektormi jej auta sa objavilo niekoľko úbohých výkladov v centre mestečka. Loutsová musela prísť presne ako ona, neskoro, vybrala si hotovosť, aby mala za čo niekde prespať. Lucie pomaly prechádzala uličkami. Po desiatkach minút blúdenia jej pozornosť pritiahla svetelná tabuľa. Bol na nej trochu gýčový svišť. Vitaj, tradičná kultúra.

Hotel U desiatich svišťov stál trochu ďalej od cesty na druhom konci dediny. Jednoduchá budova s bielou fasádou, drevenými balkónmi, dvojkrídlovými dverami. Vnútri sa ukrývala asi desiatka izieb. Lucie zaparkovala na provizórnom parkovisku a keď konečne vystúpila, natiahla sa. Studený, ostrý vzduch sa jej hneď dostal pod kožu, a tak si narýchlo zapla bundu. Nakoniec z kufra vybrala svoju malú batožinu. Rifle, dve tričká, spodná bielizeň...

Keď zastala pred recepčným, boli takmer dve hodiny ráno. Chlapík mal asi šesťdesiat rokov, bol oblečený v turistickom a mal veľkú bradu horala, šedivé vlasy a čierne oči. Pozeral dokumentárny film o zvieratách na stanici Rai Uno, ak sa teda táto činnosť dala nazvať pozeraním.

„Dobrý večer. Máte ešte nejakú voľnú izbu?“

Premeral si návštevníčku a potom sa otočil k skrinke, kde visela viac ako polovica kľúčov. Nedalo sa povedať, žeby hotel praskal vo švíkoch.

„Si, signora. Osmička. Ako sa voláte?“

Bol to Talian s ľahkým prízvukom a výrazným r. Lucie zaimprovizovala:

„Amélie Courtoisová.“

Do knihy si zapísal meno a priezvisko.

„Koľko noci zostanete?“

„Jednu alebo dve. Ešte neviem.“

„Prišli ste na výlet do hôr?“

Lucie po pulte posunula fotku Evy Loutsovej.

„Táto žena tu pravdepodobne prišla pred desiatimi dňami. V sobotu 28. augusta, presne. Spoznávate ju?“

Pozrel sa na snímku, potom na Lucie a tváril sa ustarostene. V jeho očiach si všimla pochmúrny záblesk: pokojný chlapík, ktorý vôbec nestál o problémy.

„Ste z polície?“

„Nie, Eva je moja nevlastná sestra. Odišla do zahraničia bez toho, aby nechala adresu. Snažím sa ju nájsť. Viem, že tu pravdepodobne bola, vo vašom hoteli. Ste tu sám?“

„Áno.“

Skepticky si nasadil okuliare a fotku preskúmal pozornejšie. Potom otvoril knihu návštev, otáčal stránky a ukazovákom sa zastavil na riadku napísanom malým písmom.

„Tu to je. Eva Loutsová, áno.“

Lucie zaťala ruky v päste, podarilo sa jej to. Teda prvá časť. Muž mlčal, akoby sa prehrabával v pamäti. Znovu sa pozrel na fotku. Oči sa mu trošku roztiahli. Niečo mu napadlo, Lucie si tým bola istá. Naliehala na neho:

„Premýšľajte... Stála tu, kde ja. Spomeňte si.“

Zovrel pery, ktoré sa takmer stratili v jeho brade. Ukázal na číslo mobilného telefónu, ktoré bolo napísané pod menom mladej ženy.

„To je Evino číslo?“ opýtala sa Lucie.

Z vrecka si vybral mobil, pričom sa škrabal po hlave.

„Pazienza, pazienza. Mám pocit, že to číslo, mám... mám vo vlastnom mobile. Curioso...“
Na krátky okamih Lucie zabudla na únavu, starosti, práve sa vydala na cestu za mladou ženou, ktorú ani nepoznala. Z vyšetrovania ju šteklilo v žalúdku. Boli to chvíle, keď človek zabudol na najhoršie.

„Aha. Je to tu. Telefónne číslo.“

Ukázal jej displej svojho mobilu a ukazoval na meno: Marc Castel. Lucie cítila, ako sa jej zovrelo hrdlo.

„Kto to je?“

„Marc je to... horský vodca. Odporúčam ho turistom, ktorí sa chcú vybrať hore do hôr. Číslo som jej tam napísal, aby ho nezabudla.“ Lucie zvraštila obočie.

„Kam chcela ísť Eva Loutsová s týmto vodcom? A prečo?“

„Neviem. Všetko, čo vám môžem povedať, je to, že podľa knihy zostala dve noci a odišla skoro ráno v pondelok... Najlepšie je opýtať sa Marca. Býva vo Val-Thorens. Ukážem vám, ako sa tam dostanete.“ „Super.“

„Choďte k nemu skoro ráno. Najneskôr o siedmej. Pretože potom Marc chodí hore a Vracia sa až neskoro večer.“

Nakreslil jej plánik, dopísal adresu a papier podal Lucie spolu s kľúčom. Lucie sa poďakovala a dodala:

„Nedali by ste mi radšej šestku? Podľa vašej knihy v nej spala aj Eva.“

*               *               *

Izba číslo šesť bola príjemná, ale nesmierne malá. Vo vani by ste sa dolámali, úzka posteľ a televízor veľkosti jedného zväzku Harryho Pottera. Z jediného okna bol výhľad na niečo čierne a nekonečné, nepochybne horské úbočie. Lucie sa posadila na posteľ ako stará chromá starenka a s úľavou si vyzula topánky. Dlho si zamyslene masírovala chodidlá. V mysli si prechádzala obrazy - Sharko, Loutsová, Carnot. Pekelná trojica bez spojenia. A predsa... Čo by ich mohlo spájať? Náhoda, zhoda okolností, osud? Alebo ešte niečo mocnejšie?

Z vrecka na rifliach vytiahla opatrne priesvitný medailón a vložila si ho pod perinu. Bol oválneho tvaru z plastu s malým krúžkom, aby sa dal zavesiť. Mala v ňom poslednú spoločnú fotku dvojičiek. Žijúca naľavo, mŕtva vpravo. Takýchto medailónikov si vyrobila desiatky a mala ich všade. V aute, doma, po vreckách. Jej deti ju sprevádzali všade, kam sa pohla.

Budú s ňou do poslednej chvíle.

Lucie desať minút písala dlhú esemesku svojej dcére. Juliette si ju nájde zajtra pri raňajkách, keď si bude ukladať telefón do novej školskej tašky.

Keď sa umyla, prezliekla a nastavila budík na mobilnom telefóne, posadila sa na posteľ a prezerala si svoju pištoľ - zberateľský kúsok, zbraň značky Mann. Hladila ho po rukoväti a s tlčúcim srdcom prechádzala prstami po spúšti. Prostredníctvom nej si spomínala na pachy polície - čiernu kávu, atrament na čerstvo vytlačených správach či cigaretový dym. Odkedy si nespomenula na túto časť života? Zbraň bola nabitá, stačilo uvoľniť bezpečnostnú klapku. Potom by sa prezliekla do svojej uniformy a zahrala by svoju úlohu. Napriek tomu však dúfala, že ju nikdy nebude musieť použiť. Pretože by musela zabíjať.

Minulosť...

Pištoľ odložila na nočný stolík a s rukami za hlavou sa natiahla na posteľ a hľadela do stropu. Táto ponurá izba priam vyzývala na samovraždu. Všade bolo ticho, len z času na čas sa ozvala voda a vzduch v stúpačkách. Lucie cítila, ako hora dýcha. Skormútené pľúca so žulovými cievami, ktorý z nej vyťahoval všetok vzduch. Obrátila sa na bok, zhasla svetlo a schúlila sa do klbka ako dieťa.

Absolútna tma.

Premýšľala o Eve Loutsovej. O tom úbohom dievčati nič nevedela. Videla do tváre svojho vraha? Pochopila v posledných chvíľach, prečo musela umrieť? Clara tomu nerozumela. Odišla z tohto sveta kričiac: „Mama! Mama! Mama!“

A jej mama tam nebola... mama tam nikdy nebola.

Ale Juliette to vynahradí. Za ne za obe.

Smutným a krehkým hlasom zašepkala do noci:

„Prečo si sem prišla? Čo si hľadala v tejto potkanej diere, Eva? Čo si našla tam vysoko v horách?“

Zatvorila oči zmáčané slzami, pripravená poddať sa nočnej more, ktorá ju mučila od tragédie.

Všetky tie spálené telá, poskladané vedľa seba ako náhrobky...

Napriek tlaku v hlave a strachu zo spánku si nakoniec pod veľkou teplou perinou predsa len odpočinula.

Lucie bola unesená krásou krajiny, ktorá ju obklopovala.

Pred chatou Marca Castela, stojacou na vrchu Val-Thorens, sa kochala panoramatickým výhľadom na národný park Vanoise. Pred ňou sa až za obzor tiahli zasnežené vrcholky hôr. Ostré výbežky, ktoré sa hrdo týčili ku krištáľovej oblohe. Trochu bližšie, až mala pocit, že stačí natiahnuť ruku a dotkne sa ich, boli menšie zelené, červené, žlté kopčeky, ktoré sa už kúpali v slnečnom svetle. Príroda skoro ráno odhaľovala všetky svoje krásy, ale zároveň s tým prichádzal aj mráz. Lucie vo svojej tenkej bunde a čiernych ľanových rukaviciach v nadmorskej výške dvetisíc metrov doslova mrzla.

Muž, ktorý jej otvoril, nemal prírode čo závidieť. Oči mal prenikavo zelené, husté hnedé vlasy a anjelské pery, vďaka ktorým pôsobil ako Indiana Jones. Bol od Lucie o hlavu vyšší a pod tielkom mal svalnaté telo horolezca. Severanka ho zjavne vytiahla z postele.

„Prepáčte, že vás budím, ale... majiteľ hotela U desiatich svišťov mi povedal, aby som za vami zašla skôr než odídete do hôr.“

Prezrel si ju od hlavy po päty, akoby prišla z inej planéty.

„Viete, koľko je hodín? Ešte ani sedem! Kto ste?“

Lucie znovu zahrala scénku s fotkou, ktorú k nemu otočila. Hovorila autoritatívnym tónom. Vzhľadom na agresivitu tohto týpka sa rozhodla kašľať na ohľady.

„Volám sa Amélie Courtoisová a som z parížskej kriminálky. Potrebujem vedieť, čo tu to dievča chcelo.“

Mechanicky sa natiahol za fotkou, pričom nespúšťal pohľad z Lucie.

„Poďte do vnútra. Mrznem tu.“

Lucie vošla do dreveného príbytku a zatvorila za sebou dvere. Interiéry veľkých horských chát sa jej veľmi páčili. Rôzne odtiene medovej farby, vŕzganie drevených podláh a neotesané trámy. Výhľad na vonkajšiu scenériu cez obrovské okno v obývačke bol ako z pohľadnice. Muselo byť veľmi príjemné prebúdzať sa tu každé ráno s hlavou v oblakoch, ďaleko od špiny veľkých miest, smogu, trúbenia klaksónov.

Muž si ju premeral spýtavým pohľadom.

„Kriminálka? A čo chce od Marca?“

„Čože? Vy nie ste Marc?“

„Len jeho priateľ.“

Lucie zaťala zuby, to jej nemohol povedať skôr? S povzdychom si prezrela veľké obrázky zavesené na stene. Veľké fotografie svišťov, muflónov, zábery na hory strácajúce sa v hmle. Všetka krása toho druhého sveta, vyčleneného len pre hŕstku vyvolených.

„Chcela som sa ho len opýtať na jednu z jeho klientok. Kde je?“

Muž kývol bradou k vrcholkom hôr za oknom.

„Hore... Nevšimli ste si tie helikoptéry?“

„Áno. Povedali mi, že lietajú tam a späť s veľkými balíkmi.“

„Už od pol siedmej. Marc sa jednou z nich vyviezol hore. Už niekoľko dní pomáha pri obaľovaní najcitlivejších častí ľadovca Gébroulaz, aby sa budúce leto neroztopil. Helikoptéry tam vozia ľudí a materiál.“

„Teraz obaľujete ľadovce?“

„Len ich malú časť. Globálne otepľovanie v poslednom období rozpúšťa ľadovce na celom svete, ale predovšetkým tie alpské. V priebehu sto rokov niektoré z nich prišli o 80 percent objemu. Tento rok skúšame jeden postup a uvidíme, či sa nám podarí aspoň spomaliť roztápanie Gébroulazu. Vlani sa to podarilo v Andermatte vo Švajčiarsku. Obalili šesťtisíc metrov štvorcových ľadu do dvoch vrstiev rôznej fólie v hrúbke štyri milimetre, aby ho uchránili pred UV žiarením, teplom a dažďom.“

Kravina obrovských rozmerov, pomyslela si Lucie. Človek bol za tie katastrofy zodpovedný a namiesto toho, aby z toho vyvodil dôsledky a urobil všetko pre odvrátenie konca sveta, venuje sa nejakým kozmetickým úpravám. Ukázala na fotku.

„Takže, to dievča?“

„Mňa sa na ňu nepýtajte, som tu len pár dní.“

„A kedy sa vráti Marc?“

„Večer. Obeduje na ľadovci. Je mi ľúto.“

Lucie schovala fotku a zamyslela sa. Mala dve možnosti: poslušne počkať alebo...

„Zoberte ma k helikoptéram.“

(16)

Vo výťahu bytového domu Sharko stlačil tlačidlo s nápisom poschodie 1, kde sa nachádzala súkromná garáž. V noci

nezažmúril oko, premýšľal o Lucie. Tak veľmi sa o ňu bál, až si nemohol pomôcť a o 3:10 ráno jej poslal esemesku: „Je všetko v poriadku?“ Odpovedala okolo šiestej jednoduchým: „Všetko je ok.“

Vo výťahu sa pozrel do zrkadla. Prvýkrát po sto rokoch si učesal postriebrené vlasy a začesal si ich dozadu. Gél nepoužil už tak dlho, že zaschol v tube. V rannom návale energie dokonca vytiahol aj svoj antracitový oblek, ktorý ho v minulosti sprevádzal vo všetkých dôležitých kriminálnych prípadoch. Každý policajt mal nejaký fetiš - fajku, dúhovú guľôčku pre šťastie, medailón. Pre neho to boli tieto handry, sám nevedel prečo. Aby mu nohavice nespadli, musel si do čierneho opasku vyraziť novú dierku pomocou kancelárskeho dierkovača, pretože skrutkovač nenašiel. V saku sa topil, rukávy mu padali z pliec. Akoby si Hardy požičal Laurelove šaty, ale na tom nezáležalo. V tomto obleku s dobrým strihom sa cítil hneď trochu lepšie.

Keď prišiel k miestu, kde stál jeho Renault 21, strhol sa. Spoza skladiska nepotrebných vecí, konkrétne množstva miniatúrnych koľajníc a polyuretánových dekorácií, pri vchode do garáže sa vynoril tieň. „Bože... vystrašil si ma!“

Tieň patril Bertrandovi Manienovi. Divý výraz v kombinácii s očami krtka. Do úst si strčil cigu a pohrával sa so svojím zapaľovačom. Škrtnutie sa ozývalo betónovou miestnosťou a jej kamenné múry na chvíľu sfarbilo na jantárovo. Zo všetkých veliteľov kriminálky mal Manien nepochybne najtemnejšiu, najchaotickejšiu minulosť. Robil takmer vo všetkých jednotkách od mravnostného po drogové, poznal všetky parížske nory. Nelegálne bordely, sadomasochistické backrooms, pochybné podniky, kde ho vraj niektorí stretli aj mimo službu. A samozrejme, dlhé pôsobenie na oddelení boja proti obchodu s ľuďmi. Oddelenie, z ktorého nevyšiel nikto bez ujmy, zverskosť prípadov - ktoré sa často týkali aj detí - bola nepredstaviteľná.

Nikto okrem Bertranda Maniena. A on sa dokonca svojimi prípadmi chválil.

„Máš dobrý oblek. Pekný účes. Niečo sa zmenilo, Sharko? Konečne si si našiel nejakú babu?“

„Čo chceš?“

„Práve sa vraciam z bytu Frédérica Huraulta. Ten chudák odtiaľto býval necelé tri kilometre. To ste boli skoro susedia. A tak som si povedal, že sa zastavím.“

Odkedy tu čakal? Ako sa dostal do vnútra? Prečo bol sám? A prečo sa ho pýtal na ženu? Sharko chcel otvoriť dvere, ale Manien mu v tom zabránil tak, že ich zachytil dlaňou.

„Len chvíľočku. Prečo sa vždy ponáhľaš?“

Komisárovi zovrelo hrdlo. Ak sa sem Manien dostal, niekto iný ho včera mohol pokojne sledovať až do Vivonne alebo mu prevrátiť byt hore nohami. Neexistovalo nič odpornejšie a zákernejšie ako policajt, ktorý ide po krku druhému policajtovi.

„Čo chceš?“

„Slušné parkovacie miesto pre takú starú rachotinu. Nevedel som, že dvadsaťjednotky ešte existujú. Prečo ho nenecháš spať vonku?“ „Pretože je tu táto garáž a je moja.“

Manien sa pohrával s odmlkami, s pohľadmi. Prešiel rukou po kapote, premeral si auto, akoby ho plánoval rozmontovať.

„Môžeš mi povedať, kde si bol minulý piatok večer?“

Sharko sa kývnutím hlavy pozdravil so susedom a počkal, kým sa dostatočne vzdiali. Tichým hlasom povedal:

„Takže neprestaneš. Si tu sám, u mňa, ani nie o ôsmej ráno. Robíš z toho veľmi osobnú vec, nezdá sa ti? Prečo nejdeš vypočúvať štetky a feťákov, čo sa tam v tú noc ponevierali? Prečo si dokelu nerobíš svoju policajtskú robotu?“

„Práve naopak, usilovne pracujem. Predpokladám, že si bol doma. Vo svojom byte v ten nešťastný piatok okolo polnoci?“

„Pred tebou človek nič neukryje.“

„A nemáš nikoho, kto by ti to potvrdil?“

„Pred tebou človek nič neukryje.“

S posmešným úsmevom si Manien vybral malý zápisník.

„Vieš, čo sa tu skrýva?“

„Netuším. Adresa nejakej tvojej novej konkubíny? Kto to je teraz? Nejaká osemnásťročná Rumunka?"

„Nebuď nechutný. Vieš, že som sa ocitol v nepeknej situácii, keďže si mi naschvál zničil miesto činu. Pomyslel som si: Počkať, a keby som sa pokúsil zistiť, kto naozaj je tento komisár s takou čiernou minulosťou? A Huraultov prípad mi poskytol skvelú príležitosť preveriť si ťa.“ „No, ak nemáš inú robotu, tak je to dosť smutné.“

„Ale kdeže. Zobral som si to k srdcu. A trošku som sa pozhováral s vrátnikom tuto v dome. A povedal mi niečo veľmi zaujímavé.“ Odmlčal sa v nádeji, že v Sharkovi prebudí zvedavosť, a tak odhalí jeho slabosť. Komisár však neustúpil. Bolo to ako nemý súboj medzi kobrami, ktoré sa v tichosti pozorujú pred posledným útokom. Vyšetrovateľ teda pokračoval vo vysvetľovaní.

„Odkedy ťa pozná, videl ťa ten dobrý vrátnik vždy parkovať vonku pred domom, niekoľko metrov od okien jeho domovníckeho bytu. Keby si mal nejaké BMW, pochopil by som, že si ho skrývaš pod strechu pred rôznymi delikventami a počasím. Ale toto...“

Manien sa sklonil a chrbtom dlane prešiel po brúsenom betóne na podlahe.

„Je to tu ako nové. Tvoj sused z vedľajšieho parkovacieho miesta mi potvrdil, že tu bolo vždy voľné miesto, a tak sem vtiahol vždy krížom, pretože mal dosť pľacu. Ale minulý týždeň si za ním zašiel, aby si mu povedal, že teraz tu už parkovať budeš, aby ti nezaberal priestor...“ Jeho hlas sa v podzemnej garáži ozýval. Ruch ulice, krik detí bol od nich ďaleko. Ľudia odchádzali do práce. Sharko znovu pocítil, ako napätie rastie.

„A teraz čo?“ povedal. „Chceš výsledky môjho posledného vyšetrenia? Vzhľadom na svoj fyzický stav by som nemal nosiť ťažké a kartóny s vodou či s mliekom sú ťažké, nie? Obzri sa, je tam výťah, ktorý ma vyhodí pred dverami do bytu. Keby som šiel predným vchodom, musím prejsť dvesto metrov a mnoho schodov, aby som sa vôbec dostal ku vchodu. Priznávam, že mám trošku problém sledovať ťa, v každom mojom pohybe hľadáš zámienku, aby si ma mohol potopiť."

Manien vydýchol dym, požiarne detektory kúsok od nich sa mohli kedykoľvek spustiť. Ten chlap bol šialený a nebezpečný. Sharko videl, ako podozrivých mlátil hadicou po lýtkach.

„Vrátnik si je istý, že počas vražednej noci sa tvoje auto z garáže ani nepohlo.“

„To je logické, keďže som bol doma.“

„Vyrobil si si perfektné alibi. Ešte aj teraz parkuješ tu dole. Si úžasný, naozaj úžasný. Že vieš takto meniť svoje zvyky. Otvárať garáž diaľkovým ovládaním, počkať, preštrikovať sa úzkymi cestičkami s tamtou loďou, ktorá nemá ani parkovacieho asistenta. Kedy si plánoval toto malé predstavenie ukončiť a začať znovu parkovať hore na čerstvom vzduchu?"

Sharko konečne otvoril dvere. Zachoval si pokoj, hlas mal sebaistý.

„Nepočul si, čo som ti práve povedal, ale nevadí. Možno sa mýlim a vôbec nechápem, v čom spočíva práca policajta, ale robia nevyvrátiteľné alibi z niekoho automaticky podozrivého?“

Manien to nevzdal. Bol horší ako vyhladovaný pes, ktorému podhodili kosť.

„Vincenneský lesík je dosť ďaleko, nie? V noc vraždy si tu auto nechal, takže si si musel zobrať taxík alebo si šiel nedajbože autobusom alebo metrom. A v metre sú kamery.“

„Áno. Choď si pozrieť záznamy z celého mesta, to ťa na chvíľu zabaví.“

Manien si potiahol z cigarety a postavil sa doprostred výjazdovej cesty. Potom ohorok palcom a ukazovákom odstrelil pod zadné koleso Renaultu 21.

„Nemusíš ísť so mnou, cestu nájdem. Každopádne sa vidíme na 36. A nestrachuj sa. Celé to zostane medzi nami. Uvoľnil som aj Leblonda, ten vám teraz bude pomáhať s vyšetrovaním tej opice. Niekoľko dní, myslím. Predovšetkým nechcem, aby moje malé predpoklady narušili tvoje také... chaotické renomé.“

Zvuk jeho krokov sa odrážal od betónových stien, až kým úplne nezanikol.

Sharko zostal hodnú chvíľu bez pohnutia... S pocitom, akoby mu niekto plnou silou vrazil päsťou do nosa.

Zašiel na cintorín ako každú stredu a postál tam pred hrobmi svojej rodiny. Nepodarilo sa mu potlačiť myšlienky na to, čo sa stane s Manienom.

O polhodinu neskôr našiel v kaviarni na rohu bulváru Palais a Radu Marché-Neuf Jacquesa Levalloisa. V takýto čas to tam vrelo. Ľudia, autá, hordy motoriek smerovali do práce. Mladý poručík sa tu vždy pred službou zvykol zastaviť. Sedel na terase v tenkej béžovej bundičke a do malej čiernej kávy si sypal cukor a pozeral sa na nákladné lode na Seine. Jeho obrovský skúter s dvestopäťdesiatkovým motorom a dvojitým kolesom vpredu parkoval na chodníku. Sharko si objednal kávu a džús a posadil sa oproti svojmu partnerovi, ktorý sa na neho prekvapene pozrel.

„To odkiaľ máš ten oblek?“ opýtal sa Levallois. „Si si nevšimol, že ti je trochu veľký?“

Sharkov pohľad zamestnávali policajné autá, ktoré začali krúžiť okolo Justičného paláca, ktorý bol kúsok od 36. Uniformovaní policajti, sudcovia v talároch, obžalovaní v putách. Nekonečné pojednávania, kilá a kilá papierov, ktoré treba preskúmať, rozhodnúť a zaradiť do archívov. Preplnené väznice, rastúca a čoraz násilnejšia kriminalita. Aké bolo riešenie? Sharko sa vrátil do reality, keď v zornom poli zazrel ruku. Levallois sa nakláňal ponad stôl.

„Máš fakt problém. Je osem ráno a ty už zaspávaš po stojačky. Robillard mi včera večer povedal, že si ho už kontaktoval. A tiež, že si obvolal väznice, teda tie posledné zo zoznamu. To je dobré, najmä, keď si mal dovolenku...“

Sharko si odpil z kávy. Za každú cenu musel zobudiť ten stroj vo vnútri, mozog.

„Potreboval som zistiť, čo chcela z väzňov vytiahnuť naša obeť. Čo máme nové v Loutsovej prípade?“

„Takže... informatici sa pustili do počítačov. V tom, čo mala v centre, nebolo nič zaujímavé. Ale podarilo sa im vytiahnuť dizertačku z jej domáceho. Súbor na pevnom disku bol síce fragmentovaný, ale nič sa nestratilo, pretože náš vrah ho nesformátoval. Kompletnú kópiu sme dali primátologičke Clémentine Jasparovej.“

„Super. Mal si čas sa na to pozrieť?“

„Ani nie, má to viac ako sto strán s tabuľkami a nezrozumiteľnými biologickými úvahami. Dnes doobeda sa mám stretnúť s Jasparovou, aby mi vysvetlila, o čom to celé je. Dali sme jej ju včera na obed.“

„Naučil si sa delegovať, dobre. A vidím ti na očiach, že to nie je všetko.“

Levallois sa na neho usmial tak, že by si okamžite získal každú ženu. Sharko premýšľal, ako asi vyzerá jeho manželka. Má deti? Čo robí vo voľnom čase? Čo má rád? Kam chodí na dovolenku? Komisár sa ho na nič nepýtal, pretože sa nechcel už s nikým zbližovať. Čím menej vedel, tým lepšie.

Mladý prečítal pár poznámok z malého zápisníka.

„Evini známi... Nemáme takmer žiadne informácie. Ako sme videli, bola samotárka. Jej susedia si nič zvláštne nevšimli, priatelia ju dlhší čas nevideli. Niekedy vlani sa odrezala od sveta, aby sa mohla naplno venovať práci. Jej školiteľ nám nič prevratné, čo by sme nevedeli, nepovedal. Práve naopak, keď sme mu povedali o jej cestách do Latinskej Ameriky, takmer odpadol. O ničom vôbec netušil. A pokiaľ ide o jej rodičov... Vieš si to predstaviť. Sú úplne zdrvení a ničomu nerozumejú. Eva Loutsová bola ich jedinou dcérou.“

Sharko si smutne povzdychol.

„Prišli o všetko a len veľmi ťažko sa s tým vyrovnávajú. A oni vedeli o jej cestách?“

„Nie, vôbec. S dcérou sa vídavali raz, dvakrát do mesiaca. Loutsová bola samotárska, veľmi nezávislá. A vďaka rodičom nemala o prostriedky na účte núdzu. Mohla si svoje zahraničné výlety dovoliť.“

Znovu sa pozrel do poznámok.

„Pokiaľ ide o väznice, už si sa rozprával s Robillardom, takže vieš...“

„Áno. Loutsová bola za násilnými zločincami, ktorí boli všetci mladí, dobre stavaní a ktorí vraždili deti, útočili nožom a celkovo mali vražedné sklony, ktoré sa nedali vysvetliť. Vždy sa ich pýtala to isté: používali ľavú ruku, pretože sa to naučili, zdedili po rodičoch alebo boli odučenými ľavákmi a tak ďalej.“

„Pokúšala sa tiež zistiť, či skutočnosť, že boli ľaváci nejako ovplyvnila ich život a konanie... Väzňa si vždy odfotila. Tvrdila, že to potrebuje, aby si neskôr vybavila rozhovor, ale aj tak je to zvláštne. Tie fotky sme nenašli. Pravdepodobne ich zobral vrah.“

„A čo biologické analýzy?“

V Levalloisových očiach sa zrazu zaiskrilo.

„Včera neskoro večer mi volali z laboratória. Ide o takmer neviditeľný úlomok skloviny, ktorý sa našiel v rane na tvári obete. Analýza DNA potvrdila, že ide o sklovinu šimpanza obyčajného.“

Levallois si zobral servítku, aby na ňu niečo napísal.

„Máš rád hádanky?“

„Nie skoro ráno.“

Servítku posunul ku komisárovi. Sharko si s prekvapením prečítal, čo napísal.

„2000? Čo to je?“

„Vek úlomku zo skloviny.“

Sharko, ktorý sa chystal dopiť svoju kávu, sa na pol ceste zastavil a šálku rýchlo položil na stôl.

„Chceš povedať, že ide o...“

„Fosíliu, áno. Vrah pravdepodobne vstúpil do centra primátológie z lebkou šimpanza pochádzajúcou z iného obdobia, zabil obeť, zbil ju ťažidlom na papier a potom vytvoril na jej líci ranu, ktorá mala vyzerať ako uhryznutie šimpanza. Potvrdilo sa to, keďže špecialisti nenašli žiadne stopy po slinách, ktoré by sa s Loutsovej krvou pomiešali.“ Sharko si šúchal bradu. Scéna ako z hororového filmu, ktorá dokazovala, že mali dočinenia s precíznym, organizovaným a nechutne perverzným vrahom.

„Preto Shery hovorila o ,monštre',“ dedukoval. „Hrozivá šimpanzia lebka, ktorá sa postupne zalievala krvou Evy Loutsovej.“

Levallois prikývol.

„Určite. Vrah sa snažil svoj zločin zamaskovať tak, aby to vyzeralo ako útok opice, a pravdepodobne tu urobil chybu. Mal k dispozícii, možno doma, čeľuste, lebku alebo hoci aj celú kostru prehistorického šimpanza. Nenechal žiadne odtlačky prstov, ale kúsok skloviny ho prezradil. Takže ide o človeka, ktorý sa venuje paleontológii. Možno je archeológ, zberateľ, výskumník alebo zamestnanec múzea. Myslím, že tu máme tak tridsaťšesť inštitúcií, na ktoré sa môžeme sústrediť. V každom prípade sú kostry staré dvetisíc rokov dosť zriedkavé.“

„Národné prírodno-historické múzeum...“

„Presne tak, v Botanickej záhrade. Chcem tam zájsť hneď, ako otvoria, len čo si dám kávu. Tam sa mám stretnúť aj s Clémentine Jasparovou. Po živých opiciach v centre primátológie sa popozerám po fosíliách mamutov v múzeu.“

Sharko rozhodne začínal mať rád tohto chlapca, o ktorom nič nevedel. Dopil kávu a hlavou ukázal smerom k motorke.

„Konečne niečo konkrétne. Dúfam, že máš prilbu aj pre mňa.“

.

Alpy pôsobili z vrcholu ešte majestátnejšie. Vyzerali ako lístky z hliníka naskladané na sebe a divoko pospájané dokopy. Agresívne ruly, drobiaca sa bridlica, rozptýlená vegetácia uchytávajúca sa na tých najvyšších výčnelkoch. Obrovský, titanský hrebeň, ktorý sa zo zeme vynoril pred stovkami miliónov rokov. Lucie sa nechala unášať výhľadom na túto nekonečnú krajinu, na túto krásu, v ktorej sa kedysi zrodil život.

Helikoptéra, na ktorej prišla, bola žltočervená EC145 civilnej ochrany. Nepristávala, krúžila nad ľadovcom a spúšťala špeciálnu fóliu. Aby na ňu mohla nasadnúť, riskovala, pretože normálne by v rámci vyšetrovania zločinu potrebovala povolenie od parížskeho štátneho prokurátora a potvrdenie, že Marca Castela musí čo najrýchlejšie vypočuť. Trvala teda na svojej falošnej identite a vystupovala ako Amélie Courtoisová. Mala šťastie. Nikto sa od nej neodvážil pýtať žiadne papiere a nikto si jej vyhlásenia neoveroval. Priviezli ju sem spolu s materiálom a to bolo všetko.

Jordan, pekný chalan so zelenými očami, ju zobral do obchodu so športovým oblečením jedného kamaráta, ktorý jej požičal páperovú bundu, nohavice a lezecké topánky, pričom nezabudol na rukavice, okuliare, ochrannú prilbu a kakaovú pomádu na pery. Z mestskej ženy sa za okamih stala športovkyňa. Táto fyzická premena ju vytrhla z nudy všedných dní a urobila jej veľmi dobre

Ľadovec Gébroulaz sa objavil priamo pred nimi ako obrovský ľadový jazyk vinúci sa pomedzi žulu. Vyzeralo to, akoby sa čas zastavil, akoby niekde nejaká sopka vychrlila studenú lávu, ktorá za zachytila na skalách v dôsledku klimatickej náhody. Na jeho nepoškvrnenej tvári sa mihali farebné siluety, ťahali celtu a nosili materiál. Ešte ďalej, na druhej strane sa črtal Val-Thorens, smiešny sivý vrcholok uprostred jazera zelene.

Asfalt sa kľukatil na východ a končil asi dvadsať metrov nižšie na relatívne rovnej časti. Dole čakali na rolky pevné ruky, ktoré ich odhaľovali. Masy fólie padali do snehu a s ráznym zadunením vírili jeho najvyššiu prachovú vrstvu. Keď vyložili materiál, povedal druhý pilot niečo do vysielačky a potom Lucie pripevnil na navijak. Keď ju oboznámil s niekoľkými technickými detailmi a na topánky jej pripevnil oceľové štuple, podal jej konečne čierne lano, ktoré si mala sama odvíjať.

„Veľa šťastia! Uvidíme sa o chvíľu!“

Musel kričať. Helikoptéra hučala, vzduch jej pískal v ušiach. Lucie stlačila skobu a jej zostup sa začal. Malé ženské telo, bezvýznamné v porovnaní s okolím, sa pomaličky spúšťalo do prázdna. Lucie sa zo závrate cítila opitá, zmáhal ju chvíľkový pocit slobody. Výšku cítila na svaloch, v dýchaní a orgánoch, suchý vzduch jej pálil pľúca, mala však pocit, že zažíva stav neuveriteľnej blaženosti. Keď bola takto odrezaná od sveta, jej problémy a démoni sa zdali strašne vzdialení.

Dopad na ľad bol tvrdý - predovšetkým pre kolená a členky - a nebol veľmi odlišný od dopadu parašutistu. Zachytili ju čiesi ruky a zrazu len pred očami uvidela koniec lana so skobou, až úplne zmizli a helikoptéra začala znovu stúpať. Hučanie sa stratilo v ničote.

„Zdá sa, že ma hľadáte.“

Pozerala sa na ňu opálená tvár. Tvár vysušená slnkom s perami nahrubo natretými bielym krémom a s očami ukrytými za lesklými čiernymi okuliarmi. Lucie si chcela zložiť vlastné slnečné okuliare. V zlomku sekundy však pocítila, že sa jej zreničky pália a zatvorila oči.

„Nikdy si neskladajte okuliare. Nikdy ste nechodili v zasneženom kopci? Hovoria vám niečo slová solárna reflexia?“

„U nás má sneh obyčajne farbu uhlia.“

Jej zreničkám chvíľu trvalo, kým si znovu privykli. Postupne sa vracali farby a obrysy.

„Mám tentoraz už tú česť zoznámiť sa s Marcom Castelom?“

„Osobne.“

Lucie sa otočila, snehové kryštáliky pod jej nohami praskali, ľadovec dýchal, pulzoval ako živá žila.

„Radšej by som sa s vami stretla za menej adrenalínových podmienok. Na severe máme trochu rovinatejšiu krajinu než tu.“

„Na severe? Do vysielačky mi povedali, že ste z Paríža. Amélie Courtoisová z Paríža.“

Lucie zaimprovizovala.

„Pracujem v Paríži, ale bývam na severe. Prišla som sa s vami porozprávať o...“

Zahryzla si do rukavice, stiahla si ju zubami a vložila do vrecka.

„Eve Loutsovej,“ dokončil Castel.
Lucie sa nenamáhala vyťahovať fotku, radšej si ruku rýchlo schovala do neoprénovej rukavice.

„Aký zločin spáchala, že ste prišli až sem?“ opýtal sa Castel.
„Je mŕtva. Zavraždili ju.“

Horský vodca sa zastavil. Trochu nadvihol plavé obočie. Po dlhej chvíli strnulosti vytiahol fľašu s vodou a napil sa. Za ním sa muži pustili do odhaľovania a strihania fólie obrovskými nožnicami.

„Ako? Prečo?“

„Pokiaľ ide o spôsob, povedzme, že k tomu došlo za pomerne desivých okolností, ušetrím vás ich detailov. A pokiaľ ide o dôvod, tak ten je cieľom mojej návštevy. Povedzte mi o nej niečo.“

Vodca sa vybral smerom hore. Bol vysoký, dobre stavaný. Zvláštne, že sa Lucie nejavil ako homosexuál. V každom prípade, Jordan mohol byť len naozajstným „priateľom“.

„Poďte tadiaľto. Je to tu dosť klzké, snažte sa vždy zaboriť štupľami do ľadu. Ono sa to nezdá, ale zrak vás tu ľahko oklame.“

Lucie urobila, čo povedal. Mala pocit, že jej topánky vážia tonu. Sťažka dýchala. Marc Castel sa s ňou rozprával so znervózňujúcou ľahkosťou. Chlapec vytesaný z kameňa, odchovaný na čistom kyslíku.

„Bola to zaujímavá baba. Maličká, nervózna, samotárska a strašne chutná. Poslal ju za mnou Mário.“

„Recepčný U desiatich svišťov...“

„Presne tak. Mala celé vybavenie - topánky, najnovší typ ruksaku a dokonca aj foťák na krku. Canon EOS 500, veľmi dobrý aparát. Povedala mi, že je výskumníčka a venuje sa štúdiu neandertálcov.“ „Štúdiu... neandertálcov? Toto... toto vám... povedala?“

Kráčal ráznymi dlhými krokmi. Lucie nevládala, ťažko sa jej dýchalo. V nadmorskej výške viac ako tritisíc metrov začína vzduch rednúť a každý pohyb je nesmierne náročný.

„Áno. Snažila sa zistiť, prečo táto ľudská rasa pred tridsaťtisíc rokmi vyhynula a prečo sa Homo sapiens naďalej vyvíjal a prežil. Zdalo sa, že je v tom naozaj dobrá a vedela o tom dosť.“

Lucie si možno všetko dobre nezapamätala, ale nespomínal Sharko dizertáciu o latéralité? Ľavákov a pravákov? Čo to má s neandertálcami? Castel hlavou ukázal na nekonečnú serpentínu, ktorá sa ťahala pred nimi.

„Jediné, čo odo mňa chcela, bolo, aby som ju zaviedol tamto hore, k priesmyku Soufre, kde sa nabaľuje ľad. Tam je totiž jaskyňa, ktorú objavili pred pol rokom. Priehlbina, ktorá sa objavila, keď sa drasticky posunul ľad, pre...“

„Globálne... otepľovanie... Viem...“

Premeriaval si ju spoza slnečných okuliarov s úsmevom, pri ktorom odhalil svoje žiarivé zuby. Chýbala už len malá hviezdička a bol by ako z reklamy na zubnú pastu.

„Vyšli sme tam rýchlo. Mala skvelú kondičku. Bola síce maličká, ale liezla po ľade ako gazela.“

„Povedzme, že... že to nie je môj prípad.“

„Viem, že niekde vo vnútri máte plno energie. Spoločne sa tam dostaneme tak za hodinku aj s náročným prechodom ponad jaskyňu. Bude to v pohode?“

Lucie sa zastavila a nabrala dych. Cítila, ako ju mrazivý vzduch páli v nozdrách. Bolo to, akoby mala vyjsť na Eiffelovu vežu bez zastávky. Naozaj bola na to až tak zle?

„Áno... idem... idem za vami. Ale... nechoďte veľmi... rýchlo. A v tej... jaskyni... je čo?“

„Šetrite si kyslík. Porozprávame sa hore. A kráčajte v mojich stopách. Športujete trochu? Prechádzate sa aspoň?“

„Áno... športovala som... a znovu... začnem.“

„Dobre. Čaká nás dlhá cesta.“

Potom, čo Marc Castel informoval svojich kolegov a zobral časť materiálu, pripútal sa k Lucie a dal jej základné inštrukcie ako liezť po ľadovci. Vysvetľoval jej to s istotou hraničiacou s prísnosťou. Tu bolo jeho územie, jeho kyslík, jeho kamene.

Výstup začal. Lucie dostala do ruky čakan, okolo pása mala sedačku a laná a začala k životu preberať svoje zaspaté svalstvo. Lad praskal. Slnečné lúče hrali na jeho povrchu priezračnou modrou. Potom, čo prešli po ľadom pokrytých častiach, narazili na rulu, priestor okolo sa zužoval a pôsobil nekonečne. Všetko bolo také obrovské, že ľudská bytosť musela pokorne skloniť hlavu: uprostred obrov strácala akákoľvek forma života na význame.

Pri takom úsilí Lucie veľmi rýchlo stratila pojem o čase. Jej myšlienky sa rozptýlili a celé telo sa sústredilo na jediné - vytiahnuť sa do výšky, zachytiť sa na klzkom ľade, v puklinách kameňa. Neschopná ponosovať sa, preliezala žľabmi, prevismi a úzkymi prechodmi nad hlbokými údoliami. Telo jej fungovalo na adrenalíne... na kyseline v svaloch... ktorá pálila.

Kráčanie sa stalo takmer nemožným, Lucie preto myslela na Juliette, svoje malé dievčatko, ktorému ráno napísala správu, aby jej zapriala pekný deň. Predstavovala si, čo bude Juliette v stredu robiť. Mama ju určite zoberie do ZOO v Lille a na kolotoče. Juliette zbožňovala autodráhy. Tie myšlienky jej dodávali silu. A úsilie bolo o čosi menej bolestivé.

Nakoniec pred sebou zbadali akúsi prírodnú priehlbinu v ľade. Horizontálny polmesiac vyrazený do kopca. Kým Lucie pila vodu, vytiahol Marc z ruksaka dve baterky.

„Tu to je.“

Lucie sa vydýchala s rukami na kolenách. Na tomto mieste mala pocit, že vládne svetu a jeho vertikálnosti.

„Ako sa... Eva dozvedela... o tejto... jaskyni?“

„Vo vedeckých časopisoch vyšlo niekoľko článkov, keď jaskyňu objavili.“

Vodca prešiel k vchodu do rokliny. Zakrývali ho vrstvy ľadu, ktoré sa strácali v temnote. Marc ukázal na tmavú značku na kameni nad spodnou časťou jaskyne, ktorá bola ešte zavalená ľadom.

„Vidíte túto linku? Potiaľto siahal ľadovec. Experti usúdili, že je asi pol storočia stará. Ešte pred päťdesiatimi rokmi bola jaskyňa, do ktorej vstupujeme, úplne pokrytá ľadom, a teda nedostupná.“

„To je dosť rýchly postup.“

„Povedal by som priam katastrofický. Ľadovce sú teplomermi našej planéty. A naša planéta má horúčku.“

Marc odpojil lano, ktoré ich spájalo a zvinul ho do ruksaku. Lucie sa obozretne pozrela na vrcholky. Oproti nej boli žľaby, ktoré nikde nekončili, oblaky mala na dosah ruky a jasná modrá oblohy sa bránila oslepujúcej bielobe reliéfov. Mladý muž sa k nej obrátil:

„Chápem, že oproti Parížu či severu je to zmena, ale mali by sme ísť.“

„To má tiež svoje čaro - horizont z panelákov.“

Marc ju pritiahol k sebe, až k temnému ústiu.

„Jedným asi metrovým skokom sa dostaneme pod ľad. Potom prejdeme ešte pár krokov po ľade a nakoniec nás čaká rovinka z kameňa. Upozorňujem vás, že vo vnútri je neskutočná zima. A predtým, keď sa sem nedostalo žiadne svetlo, to bolo ešte horšie. Myslím, že to pochopíte, keď vám poviem, že táto jaskyňa denné svetlo nevidela viac než tridsaťtisíc rokov.“

„Tridsaťtisíc?“

„Čoskoro prístup do nej obmedzia alebo zakážu, takže si užime ten čas, kým sa miestni politici hádajú, komu vlastne patrí.“

Šiel ako prvý. Posadil sa na ľad a vkĺzol do vnútra. Oblečenie sa šúchalo o sneh. Zdola k nej natiahol ruku.

„Poďte!“

Teraz Lucie skočila do stroja času. Okolo nej boli modrasté vrstvy ľadu, ktoré sa tu storočia zbierali a tlačili na seba, že vyzerali ako vrstvy v ceste na krémeši. Chlad sa jej hneď nalepil na tvár, krk, každý kúsok kože, ktorý nemala chránený oblečením. Oblaky, ktoré jej sálali z úst a celého tela, sa strácali v pološere. Marc si zložil okuliare. Mal jasné modré oči, ktoré boli ešte žiarivejšie ako tie Luciine. V intímnosti toho miesta mimo času sa ich pohľady po prvýkrát stretli.

„Vždy som si policajtky predstavoval trochu... škaredšie a zanedbanejšie.“

„A ja som si vždy horských vodcov predstavovala s modrými očami. A vy nie ste výnimkou.“

„Ale vy áno, našťastie. Ako sa z takých chutných dievčat stávajú policajtky?“

„Len chcú využívať služby horských vodcov zadarmo a chodiť na miesta, kde nikto iný nemôže.“

Úprimne sa na ňu usmial.

„Dobre, vráťme sa k práci. Táto svätyňa sa tu objavila skôr ako ľadovec. Ide o miesto, kde moderný človek nikdy nebol.“

Napriek vrstvám oblečenia sa Lucie triasla. Pokožku na tvári mala tvrdú ako skala, aspoň sa jej to zdalo.

„A napriek tomu sme tu,“ povedala. „Dobývaniu sveta už nič neujde.“

Marc prikývol a potom nasmeroval svoju baterku do tieňa.

„Jaskyňa je dosť veľká. Do hĺbky má asi tridsať metrov. Práve tamto talianski skialpinisti objavili ľadových mužov.“

Lucie zavrela oči. Dobre počula?

„Ľadových mužov? Koľkých?“

„Štyroch. Neskutočne mumifikovaných a zachovaných vďaka mrazivým teplotám. Z toho, čo mi povedali, usudzujem, že v tejto mrazničke strávili tridsaťtisíc rokov.“

„To je dosť.“

„Boli to evolučné nepodarky.“

„Čo však nebráni...“

Odpil si z fľaše. Lucie ho ukradomky pozorovala. Tento chlapík, odseknutý od sveta vo svojich horách, bol úžasný. Keď si utrel ústa, pokračoval vo vysvetľovaní.

„Vďaka suchému vzduchu sa voda z ich tiel úplne odparila, oči im zmizli, ale svaly sa úplne stiahli, vysušili a sčerneli. Absencia kyslíka zabránila rozkladu ich tiel. Majú zvyšky vlasov, kožušín, nástrojov... Povedzme, že vyschli ako hrozienka.“

„Ak si dobre spomínam na dejepis, muselo ísť o kromaňoncov?“ Lad a kondenzovaný dych okolo nich na zemi vytvorili jemnú vrstvu. Trblietavé zrniečka krúžili v lúčoch svetla a poskytovali surrealistické predstavenie. Marc sa pomaly vybral dopredu a Lucie ho nasledovala. Chodba sa zúžila a museli sa prikrčiť. Kráčali popod horu, vstupovali do jej hrdla s búšiacim srdcom.

„Je to oveľa komplikovanejšie. Nie som odborník, a navyše som tu pri tom objave nebol, ale paleontológovia, ktorí sem prišli, takmer so stopercentnou istotou určili, že ide o kromaňonca a rodinu neandertálcov, pozostávajúcu z jedného muža, ženy a dieťaťa. Bohužiaľ, viac vám neviem povedať. Výskumníci boli rýchli a diskrétni, celú oblasť uzatvorili, aby nepoškodili múmie. Viem, že pri tých ľuďoch sa našli zvyšky odevu, nástroje, ktoré starostlivo zabalili a prepravili v zvláštnych teplotne upravených škatuliach do paleontologického laboratória na univerzite v Lyone. Na analýzy, predpokladám.“

„To je dosť ďaleko, prečo to neposlali do Chambéry alebo Grenoblu?“ „Ako jediní vo Francúzsku majú vhodné vybavenie, myslím, že majú najnovšie prístroje. Vedci to tu odfotili, môžete si ich tam pozrieť.“ Jeho slová sa zvláštne odrážali od stien jaskyne. Lucie mala pocit, že preniká do vnútra stiesnenej hrobky, že narúša svätyňu predkov,

pohltených ľadom v srdci kopca. Žlté lúče dopadali na úzku chodbu. Podlaha bola tvrdá, kameňom sa prehrýzali oceľové žily. Lucie sa vôbec necítila príjemne. Do akého pekla to vošla? Snažila sa atmosféru trochu zmierniť slovami.

„Už si to presne nepamätám, či skôr vôbec netuším, že kromaňonci žili spoločne s neandertálcami."

„Áno, niekoľko tisíc rokov. Neandertálci vyhynuli, zatiaľ čo Homo sapiens sa vyvíjal ďalej. O okolnostiach ich vyhynutia toho veľa nevieme, existuje viacero teórií. Napríklad, že nemali takú schopnosť prispôsobiť sa chladu. Eva Loutsová však mala vlastné teórie. Bola presvedčená o tom, že k vykynoženiu neandertálcov výrazne prispeli kromaňonci.“

„Vykynoženiu? Chcete povedať, že šlo o nejaký druh genocídy?“

„Presne tak.“

Genocída... Pojem, ktorý sa zrazu objavil aj v tomto novom prípade. Výraz ľudského šialenstva, s ktorým sa Lucie opäť stretávala, o rok neskôr. Potlačila množstvo spomienok, ktoré jej náhle prišli na myseľ, a snažila sa sústrediť.

„Prehistorická genocída... A je to pravdepodobné?“

„Je to teória, ako každá iná, ktorú presadzujú niektorí paleontológovia. Loutsová si myslela, že kromaňonci boli fyzicky silnejší, väčší, agresívnejší. A silnejšie gény sa šíria ľahšie, pretože eliminujú všetkých nepriateľov, keď na to dostanú príležitosť.“

Lucie neodpovedala, premýšľala o mláďatách žraloka kladivohlavého a ich boji o prežitie odohrávajúcom sa v maternici, ktorého jediným cieľom bolo zabezpečiť reprodukciu tých najsilnejších. Myslela aj na naše strachy a fóbie z hadov a pavúkov. Odkiaľ pochádzajú tie predátorské inštinkty či pud zachovania rodu? Sú vpísané do genetického dedičstva od počiatku ľudstva?

Prešli okolo malých kôp popola, ktoré vyzerali tak, že ich rozfúka najjemnejší závan vetra. Ostatky ohňa, ktorý vyhasol už pred tisícročiami. Lucie si predstavovala červené, takmer opičie tváre, telá divochov pokryté kožou zvierat, ako sedia okolo plameňa a vydávajú hrdelné zvuky. Videla, ako sa z ich tiel vyparuje ťažký pot a ako sa ich tiene predlžujú na stenách jaskyne. V úzkostnej chvíli sa vrátila do reality: jasná stena z ľadovca zmizla a s ňou aj všetko svetlo. Naozaj sa ocitla v dávnoveku. Jej predstavivosť pracovala na plné obrátky. A čo ak padne lavína, a oni tu zostanú uzavretí? Už nikdy neuvidí svoje dievčatko? A čo ak...

Pridala do kroku, aby dobehla svojho spoločníka, ktorý získal riadny náskok. Musela sa s niekým rozprávať, uvoľniť to napätie.

„Prepáčte, Marc, ale tie múmie tu už zjavne nie sú.“

„Samozrejme, že nie.“

„A čo tu potom robíme? Prečo sem merala takú dlhú cestu Eva Loutsová? Len aby sa pozrela do prázdnej jaskyne?“

Marc sa obrátil a pozrel sa jej do očí. Z jeho úst vychádzali malé obláčiky pary.

„Práve preto, že táto jaskyňa nie je úplne prázdna.“

Lucie pocítila, ako jej prúd vzduchu naplnil hrdlo a každú žilu v tele. Pripadalo jej, že vdychuje malé čepele, ktoré sa jej zarezávajú do slizníc a kolujú v krvi. Trochu sa jej zakrútila hlava. Fyzická námaha, nadmorská výška, malý priestor... Povedala si, že tam zostane maximálne desať minút, pretože sa jej začínala zmocňovať klaustrofóbia. V ušiach sa jej ozývali Clarine výkriky. Clara, Clara, Clara... Mama tam nebola. Zhlboka sa nadýchla, oprela sa o stenu. Netúžila po ničom inom, iba vrátiť sa k Juliette, objať ju. Marc si všimol, že má problémy.

„Ste v poriadku?“

„Áno, áno... poďme ďalej...“

Konečne prišli na koniec. Bol to veľký, okrúhly priestor, pripomínajúci dóm. Vodca namieril baterku do rohu.

Lucie zaostrila.

Na stene boli odtlačky dlaní. Desiatky veľkých dlaní, ktoré boli desivo kontúrované červeným a okrovým pigmentom. Marc prešiel k stene a svoju ruku prirovnal k stope na stene.

„Toto Eva Loutsová urobila ako prvé, keď sme sem prišli.“

„Pravé ruky... Množstvo pravých rúk...“

„Presne tak. Prehistorickí ľudia priložili pravú ruku na stenu a cez tubu na ňu fúkali pigment a tú trubičku držali vo svojej dominantnej ruke. Všetci boli ľaváci...“

Lucie si prezerala nástenné maľby s nosom v golieri bundy a prekríženými rukami, aby sa zohriala. Predstavovala si tých ľudí z doby kamennej, primitívnych praľudí, ktorí túžili prenechať svoje vedomosti ďalším generáciám, ako aj svoju kmeňovú kultúru, po ktorej chceli zanechať stopu. Kolektívnu pamäť, ktorá siahala tisíce a tisíce rokov do minulosti.

„Loutsová si spravila len niekoľko fotiek. Ale toto je len ochutnávka, povedal by som. To, čo ju naozaj zaujalo, je za vami, na druhej stene.“

Lucie sa otočila.

Kužeľ jej baterky odhalil niečo nepredstaviteľné.

Na nástennej freske bolo stádo zubrov. Dvanásť bežiacich zvierat v červených, čiernych a žltých farbách, ktoré akoby utekali pred lovcom. Linky boli presné a jemné, zďaleka nepripomínali nedokonalé tvary, ktoré sa často prehistorickým umelcom pripisujú.

A zubry boli namaľované naopak.

Presne ako v cele Grégoryho Carnota.

Zarazená Lucie pristúpila bližšie a prstami prešla po hladkom kameni. Tie primitívne bytosti, ktoré boli na stupienku vývoja na opačnom konci, jej zrazu pripadali nesmierne blízke. Akoby jej šepkali do ucha.

„Kedy ste hovorili, že objavili túto jaskyňu?“

„Bolo to počas lyžiarskej sezóny. V januári tohto roku. Je to zvláštna maľba, celá hore nohami, nie? Ako mohol mať nejaký kromaňonec či neandertálec - celkom to nerozoznám - takú prenikavú jasnú myseľ? A potom, prečo to namaľoval naopak? Aký mal na to dôvod?“

Lucie usilovne premýšľala. Jaskyňu objavili v januári 2010... Grégoryho Carnota zatvorili v septembri 2009. A podľa psychiatra už vtedy maľoval naopak. Nemohol teda vedieť o existencii tejto fresky.

Dôkazy hovorili jasnou rečou. Dvoch ľudí, ktorých od seba delilo viac ako tridsaťtisíc rokov, postihli rovnaké symptómy. A obaja boli už na prvý pohľad ľaváci.

Bol to zvláštny prípad, s ktorým sa neurológovia nikdy nestretli, ako hovoril psychiater. Lucie objavila dva prípady počas dvoch dní. Dva prípady vzdialené tisíce a tisíce rokov.

Cítila sa nepríjemne, pretože mala pocit, že vtrhla na pohrebisko. Čo sa udialo v tejto jaskyni? Prekvapil tých ľudí, čo tu našli, náhly chlad, búrka, nedostatok potravy? Čo robil kromaňonec a rodina neandertálcov uprostred hôr? Žili tieto dva druhy ľudí spoločne, napriek hypotézam o genocíde? Miešali sa aj napriek genetickým rozdielom? Boli dôsledkom ich párenia monštrá? Máme niekde v bunkách zvyšky neandertálca?

Lucie myslela na Evu Loutsovú, ktorá chcela tie obrazy vidieť na vlastné oči, napriek tomu, že fotografie možno zahliadla v nejakých odborných časopisoch. Možno chcela cítiť tie bytosti z iného veku. Pochopiť ich spôsob života a význam malieb.

Čo v nej vyvolala informácia o objavení tejto jaskyne? Čo z toho usúdila? Malo to nejaký súvis s jej vraždou?

S množstvom otázok sa obrátila na Marca.

„Eva Loutsová vám už nič nepovedala?“

„Nie. Odfotila si tie maľby a potom sme sa vrátili. Zaplatila mi a šla ďalej. A už som ju nikdy nevidel.“

Lucie niekoľko sekúnd premýšľala, snažila si predstaviť seba na mieste mladej študentky. Vrátila sa priamo do Paríža? Nebola zvedavá a nevybrala sa do paleontologického laboratória, aby sa na tie prehistorické bytosti pozrela? Navyše, Lyon mala po ceste domov.

Študentku zjavne pohltila temnota, keď stála tvárou v tvár štyrom bytostiam z inej doby, ktoré k nej prešli večnosťou, skryté v tieni jaskyne, ktorá nepochybne nikdy nemala byť objavená.

Na okraji piateho obvodu, v Botanickej záhrade sú septembrové rána čarovné. Ryšavé svetlo, ktoré oznamuje koniec leta, dopadá na korene obrovských storočných cédrov a odráža sa od ich listov. Bežci sa strácajú na cestičkách, ktoré po včerajšom daždi ešte nestihli vyschnúť, záhradníci začínajú strihať stromy a pripravujú ich tak na chladnejšie mesiace. Všetko navodzuje pocit pokoja a odpočinku. V tomto ročnom období ešte parížske školské skupiny celkom neovládajú park a múzeum.

Sharko a Levallois vošli do predsiene Veľkej galérie venovanej evolúcii - masívnej budovy z inej éry. Strešné okno nad ich hlavami prepúšťalo dovnútra oranžovo sfarbené svetlo, ktoré sa rozlievalo po troch poschodiach - pavlačiach obkolesujúcich hlavnú expozíciu. Bez toho, aby človek vstúpil do múzea, videl okolo seba zvláštne kostry, naturalizované hlavy žiráf, stovky vitrín s rôznymi druhmi zvierat. Tu sa život odhaľoval viac ako kdekoľvek inde.

Clémentine Jasparová čakala pred pokladňou s hrubým obalom v ruke. Primátologička mala na sebe hnedé nohavice a kaki košeľu s veľkými vreckami a pôsobila tak ako sprievodkyňa v lese či turistka stratená uprostred hlavného mesta.

Policajti ju pozdravili. Sharko sa na ňu úprimne usmial.

„Ako sa má Shery?“

„Stále nedokáže dobre rozprávať. Chvíľku jej to potrvá, keďže už nie je najmladšia. A šimpanzy nemajú psychológov.“

Rýchlo mu však nahrala späť.

„A vaše vyšetrovanie?“

„Ide celkom dobre. V tejto chvíli stále zbierame materiál, aby sme mohli dospieť k nejakým konkrétnym záverom.“

Komisár ukázal na obal.

„Predovšetkým počítam s tým, že mi porozprávate, o čom je tá dizertačka.“

Jacques Levallois, ktorý stál obďaleč, poklepal svojho kolegu po pleci.

„Idem pohľadať riaditeľa alebo niekoho iného, kto mi o tej fosílii povie viac. O chvíľu som späť.“

Jasparová pozorovala, ako odchádza, a potom sa otočila k turniketom.

„Poďme do galérie. Čo vy na to? Myslím, že neexistuje lepšie miesto na to, aby som vám vysvetlila, o čo ide.“

Kým si Sharko vyberal peňaženku, aby si kúpil vstupenku, podala mu jednu do ruky.

„Mám tu isté privilégiá. Je to trochu môj druhý domov.“

Komisár sa jej poďakoval. Býval tu už viac ako tridsať rokov, ale nikdy do tohto múzea nevkročil, rovnako ako do väčšiny parížskych múzeí. Jeho druhým domovom boli skôr väznice, súdy, psychiatrické liečebne. Mŕtvolný kruh zariadení, ktoré udávali rytmus jeho života.

Prešli turniketom a vstúpili do galérie. Ocitli sa medzi modelmi žralokov, sloních tuleňov a raji obrovských v životnej veľkosti. Najfascinujúcejšou bola obrovská kostra veľryby visiaca zo stropu, ktorá bola zosobnením tajomstva prírody. Akým zázrakom sa jej podarilo vytvoriť také gigantické stavce, ktoré sú takmer rovnako ťažké a veľké ako človek? Skrýval sa za toľkou dokonalosťou nejaký zámer?

Jasparová vyšla po niekoľkých schodoch na prvé poschodie venované pozemským živočíšnym druhom. Uprostred sa asi stovka zvierat žijúcich v džungli snažila uniknúť pred neexistujúcim ohňom. Muflóny, levy, hyeny, antilopy zamrzli v pohybe. Primátologička prešla popri niekoľkých vitrínach a potom sa zastavila pred motýľmi. Pred stovkou druhov okrídleného hmyzu, prišpendlených na mieste, očíslovaných, precízne označených: ríša, čeľaď, trieda, druh, poddruh. Posadila sa na lavičku a Sharkovi naznačila, aby si k nej prisadol. Otvorila veľký zelený obal.

„Vraciam vám kópiu Evinej dizertačky. Urobila som do nej poznámky.“

Rozprávala veľmi vážne. Mala unavené, napäté črty. Sharko by dal ruku do ohňa za to, že celú noc nespala a čítala. Okolo nich si skupinka študentov sadala na zem, rozkladali papiere a zošity. Prišli sem na hodinu kreslenia pravdepodobne z niektorej z parížskych výtvarníckych škôl.

Sharko sa pozrel na svoju spoločníčku.

„Povedzte mi, na čo prišla Eva Loutsová.“

Jasparová sa zamyslela. Hľadala najlepší spôsob, akým by začala rozprávať o tejto obzvlášť komplexnej téme.

„Prišla na spojenie medzi lateralitou a agresivitou.“

Agresivitou.

To slovo vybuchlo v komisárovej hlave ako petarda. Aj vlani sa jeho vyšetrovaním vinul motív násilia a agresivity. Náhle sa mu pred očami vybavila tvár Grégoryho Carnota... Spomenul si aj na Ciudad Juárez, krvavé mesto, v ktorom sa agresivita a násilie prejavovali v najbrutálnejšej podobe. Žeby sa spojitosť medzi mexickou aglomeráciou a Carnotom ukrývala práve v tom? V násilí?

Násilie, všade, vo všetkých formách, ktoré sa na neho zvláštne lepilo ako smola.

Primátologička ho vrátila do reality:

„Aby ste pochopili podstatu Evinho výskumu, mala by som vám najskôr ozrejmiť niektoré zaujímavé fakty z evolúcie. Musíte ma veľmi pozorne počúvať.“

„Budem sa snažiť.“

Clémentine Jasparová rukou ukázala na živočíšne druhy, ktoré obývali túto úžasnú galériu. Ryby, chrobáky, kôrovce, cicavce.

„Fakt, že tieto druhy dnes žijú na našej planéte, skutočnosť, že malá vážka, ktorá vyzerá tak krehko, existuje, je výsledkom toho, že sa prispôsobila životu oveľa lepšie ako dinosaurus. Pozrite sa na tie zvieratá, na rôzne výčnelky, tvar ich panciera, chvosta, farbu. Sú to jasné príklady prispôsobenia sa prostrediu a sú vždy funkčné: slúžia na útok, obranu, maskovanie...“

Pozrela sa smerom k jednej vitríne.

„Vidíte tie živočíchy oproti? To je piadivka brezová. Dobre sa na ňu pozrite. Čo vidíte?“

Sharko sa s rukami zloženými za chrbtom presunul bližšie 1c vitríne.

„Dve úplne identické mole, z ktorých jedna má krídla viac biele a druhá trochu černej šie.“

„Viete, že v devätnástom storočí bola v Anglicku rozšírenejšia tá bledšia? V tom čase sa biele piadivky prostredníctvom farby ukrývali na kmeňoch briez, čo im zabezpečovalo prežitie. Preto ich bolo viac: predátori ich nevideli. Poviete mi, že čierne piadivky nebolo vidieť v noci, ale to ani biele, pretože bola tma.“

„To je pravda. Takže výhodnejšie to bolo pre biele piadivky...“

„Áno. Keby sa nič nezmenilo, čierne piadivky by nakoniec vyhynuli, pretože sa neprispôsobili prostrediu, sú zraniteľnejšie, geneticky slabšie, a tak by padli za obeť prirodzenému výberu.“

„Moje slávne krívajúce kačice...“

„Presne tak. Dnes si však všímame, že bledé piadivky sú čoraz zriedkavejšie a že začína prevládať tmavšie sfarbenie. Počas sto rokov sa pomer úplne obrátil.“

Postavila sa vedľa Sharka. Oči sa jej leskli svetlom z vitríny.

„Aký tlak zo strany prirodzeného výberu mohol spôsobiť takú radikálnu zmenu?“

„To mi musíte povedať vy.“

„Ten tlak vytvoril človek, komisár. S priemyselnou revolúciou sa v Anglicku začal problém so znečistením vzduchu. Znečistenie zmenilo farbu kmeňa briez z bledosivej na tmavšiu sivú. Svetlejší druh piadivky sa stal ohrozenejším, pretože mu maskovanie nepostačovalo, na rozdiel od jeho tmavšieho bratranca. Toto je príklad prirodzeného výberu, ktorý ovplyvnila ľudská kultúra: prispôsobenejší jednotlivci sa rozmnožili a bledší druh začal vymierať. A to všetko bolo zapríčinené ľudským konaním.“

„Takže človek, industrializácia majú schopnosť meniť prirodzený výber. Či dokonca ho vedome ovplyvňovať.“

„Presne tak a ide to od deviatich k piatim. Prvýkrát od vzniku ľudstva genetická evolúcia zaostáva za evolúciou ovplyvnenou kultúrou a priemyslom. Ideme rýchlejšie ako príroda. Prečo si myslíte, že dnes je medzi nami toľko alergikov, keď pred päťdesiatimi rokmi boli alergie viac-menej zriedkavé? Pretože imunitný systém, ten veľký športovec, ktorý nás chráni desiatky miliónov rokov, už nemá čas trénovať vzhľadom na očkovacie látky, antibiotiká, nadužívanie liekov, ktoré berieme každý deň. Takže, keby sme to zjednodušili, vytvoril si alergie, aby mal čo robiť a aby zachoval svoju funkčnosť pre prípad neznámeho útoku vírusov...“

Otočila sa ku krivke demografického rastu populácie. Za niekoľko storočí sme sa dostali od miliónov ľudí k niekoľkým miliardám.

Akoby planétu zachvátil vírus menom ľudstvo. Sharkovi z toho behal po chrbte mráz.

„Ďalšia dôležitá informácia, na ktorú by ste nemali zabudnúť, je, že každá ľudská bytosť, ktorá dnes existuje, je výsledkom evolúcie. Ste stvorenie, ktoré je nesmierne dobre prispôsobené svojmu prostrediu, rovnako ako aj ja, ako je Afričan v nejakej dedine napriek neľútostným podmienkam, v akých žije.“

„Nemám pocit, že by som bol až taký prispôsobený.“

„A napriek tomu ste, za to vám ručím. Skutočnosť, že žijete, znamená, že žiaden z vašich predkov neumrel skôr, než sa stačil zreprodukovať, a to od úplného dávnoveku. Viac než dvadsať tisíc generácií, komisár, ktoré zasadili malé semienko, aby sa dostali až sem k vám.“

Sharko si premeriaval tú rôznorodosť foriem, veľkostí, farieb. Obklopený prejavom skutočnej moci matky Prírody sa nemohol ubrániť pokore. Pomaly si začínal uvedomovať, o čom hovoria niektorí biológovia, chápať ich posadnutosť: snažili sa pochopiť dôvody a spôsoby života rovnako, ako sa on snažil preniknúť do mysle vraha.

Jasparová, ktorá sa v tejto oblasti cítila ako ryba vo vode, pokračovala:

„Vaši predkovia prežili vojny, hladomory, prírodné katastrofy, epidémie, záplavy a vždy sa im narodili deti, ktoré vyrástli a ktoré ďalej šírili svoje výnimočné gény, ukryté v bunkách, až k vám. Uvedomujete si, aký neviditeľný boj museli vybojovať minulé generácie, aby sme sa tu dnes my dvaja mohli rozprávať? A je to prípad každého zo siedmich miliárd ľudí, ktorí obývajú túto planétu. Sú to nesmierne prispôsobivé bytosti...“

V tomto prostredí vyznievali jej slová presvedčivo. Policajt cítil, že sa ho dotýkajú. Myslel na svoju dcéru Éloise, ktorá zahynula pri dopravnej nehode. Jej krv, gény, tisícky rokov úsilia jej predkov náhle skončili. Aj on umrie bez toho, aby tu niekoho zanechal, bez toho, aby predĺžil svoju rieku života. Bol nepodarkom, neprispôsobeným jednotlivcom, vyčerpanou možnosťou a príroda, náhoda či zhoda náhod rozhodli o tom, že bude lepšie vyhodiť ho do koša?

Snažil sa pozorne počúvať primátologičku, vrátiť sa k svojmu prípadu. Jedine chuť krvi, pach lovu ho ešte dokázali upokojiť, prinútili ho zabudnúť na ostatné.

„Kam tým smerujete?“

„K Loutsovej dizertačnej práci. Existujú dôvody, prečo niektorí ľudia píšu ľavou rukou, rovnako ako existujú dôvody pre sfarbenie krídiel piadivky brezovej. A Eva tento dôvod našla. Prvú stopu našla, keď sa dívala na jednu fotku, ktorú mala zavesenú doma na stene. V oblasti športu, ktorému sa sama intenzívne venovala - v šerme. Dôkazy máme väčšinou priamo pod nosom.“

Komisár si spomenul na rámik, ktorý pri prehliadke bytu zvesil zo steny. Dve šermiarky, ktoré proti sebe stáli s fleretmi. Ľaváčky... Jasparová sa pohla smerom k expozícii venovanej polárnej oblasti. Chlpaté biele zvieratá v snehu nevidieť a kožuch ich chráni pred chladom, rovnako ako cicavce hrubá tuková vrstva... Boli to očividné príklady prispôsobenia sa prostrediu.

„Eva Loutsová vypracovala veľmi presné štatistiky s odkazmi na zdroje s doplňujúcimi informáciami. V jej dizertácii je množstvo časových údajov - v kontaktných športoch, kde zápolenie možno považovať za istý druh boja, dosahuje počet ľavákov takmer 50 percent. Či už je to box, šerm, džudo. Čím viac sa protivníci jeden druhému vzďaľujú, tým je počet ľavákov nižší. Ich podiel je vysoký v pingpongu, ale klesá pod priemer v tenise a kolektívnych športoch s obmedzenou interaktivitou.“

Jasparová otvorila prácu. Otočila niekoľko strán a našla fotografiu rúk namaľovaných na stene nejakej jaskyne.

„Eva vychádzala z týchto údajov a snažila sa preskúmať lateralitu v rôznych obdobiach histórie. Zistila, že väčšinu nástenných malieb z obdobia paleolitu alebo neolitu urobili ľaváci. Odtlačky dlaní na stene, vytvorené pomocou fúkania pigmentu, patria v 179 prípadoch pravákom a v 201 prípadoch ľavákom, čo predstavuje takmer štyridsaťpercentný rozdiel. Z čoho je zrejmé, že v dávnoveku bolo oveľa viac ľavákov ako dnes a inokedy v ľudských dejinách. Evolúcia ich nepotrebovala, rovnako ako čierne piadivky.“

Listovala v práci ďalej. Našla ďalšie fotografie.

„Potom Eva navštívila múzeá, archívy a zhromaždila množstvo dokumentov z dávno vzdialených dôb týkajúcich sa vlády Gótov, Vikingov, Mongolov. Národov povestných svojou krvilačnou agresivitou... Pozrite sa na fotografie ich nástrojov, zbraní. Loutsová sa zamerala na ich formu, smer otáčania vrtákov, známky opotrebovania ako odtlačky zubov na drevených lyžiciach a zisťovala, či používali na ich ovládanie ľavú alebo pravú ruku...“

Prstom prechádzala po charakteristických znakoch.

„Po preskúmaní týchto zbierok dokázala odhadnúť podiel ľavákov v týchto násilných národoch a uvedomila si, že ich medzi nimi bolo oveľa viac ako u iných národov z toho istého obdobia. Eva Loutsová urobila obrovský kus práce, ktorá si vyžadovala tony dokumentov, hodiny štúdia, stretnutí a najmä inteligencie. Kto iný by si dokázal spojiť množstvo informácií z rôznych odborov do takého celku? Eva nemohla veľmi veľa spať a teraz už rozumiem, prečo nevypĺňala tabuľky pre svojho školiteľa. Prišla na niečo veľké, spravila veľký objav pre evolučnú biológiu."

Sharko nastavil ruku a Jasparová mu podala niekoľko strán. Prezeral si schémy, čísla, fotografie. Ako otáčal stránky, Jasparová vysvetľovala.

„Tu je ďalšia veľká tabuľka, ktorá je rovnako zaujímavá a mapuje výsledky Evinej práce od prehistórie až dodnes. Aby dospela k novým záverom, vychádzala z počtu vrážd za uplynulých päťdesiat rokov v meste, ktoré sa považuje za najnásilnejšie na svete - Ciudad Juárez v Mexiku. Inak, netuším, ako sa k týmto informáciám dostala, vyzerá to tak, že musela kontaktovať priamo register mexickej polície.“ Sharko si priložil dlaň k ústam. Záhada cesty do Mexika sa pravdepodobne vyriešila.

„Odcestovala tam asi týždeň predtým, ako nastúpila k vám do centra, v polovici júla,“ priznal jej. „Našli sme rezervácie leteniek.“ Jasparová zostala na niekoľko sekúnd prekvapená.

„Cestovať tak ďaleko za informáciami? Bola naozaj výnimočná.“

„A čo hľadala v registroch? Aj tam pátrala po ľavákoch?“

„Presne tak. Chcela zistiť, aké percento ľavákov bolo medzi nesmierne agresívnymi zločincami, ktorí žili vo veľmi násilnom prostredí. Je ich tam toľko ako v barbarských časoch? Alebo ich zastúpenie zodpovedá štatistikám, ktoré tvrdia, že dnes je ľavákom každý desiaty človek?“

Sharko prechádzala množstvo strán s údajmi, pozorne si ich prezeral a prerušil ju vo vysvetľovaní.

„Prosím vás, povedzte mi, tí športovci, praľudia, barbari... Boli určite ľaváci a bolo ich viac. A čo teda? Rozprávali ste o agresivite. Akým spôsobom s tým súvisí?“

Prechádzali na poschodie venované evolúcii v pravom slova zmysle. Za sklom v jednej polici stáli knihy od Lamarcka, Joffrina a Darwina, ktorého dielo O pôvode druhov bolo otvorené. Papier bol zažltnutý a písmo nádherné. Jasparová pred tou otvorenou knihou ožila. Pohladila sklo a potom sa vrátila k rozhovoru.

„Eva zistila, že v agresívnych spoločenstvách, kde je boj dominantným prvkom, predstavuje ľaváctvo obrovskú výhodu v boji o prežitie.“

Jasparová nechala Sharkovi chvíľu čas, aby tú informáciu strávil, a potom pokračovala:

„Podľa toho, čo napísala, sa domnievala, že ľaváci prežili vďaka tomu, že sú v boji lepší. Počas súboja využívajú strategickú výhodu, ktorou je moment prekvapenia. Ľavák je vo výhode, pretože je zvyknutý brániť sa pravákovi, zatiaľ čo pravák je zaskočený útokom niekoho, kto používa ľavú ruku alebo nohu. Doslova nevidí prichádzajúci úder. Je to preto, že ľavákov je menej a sú záhadnejší.“

Ukázala mu obrázok dvoch mužov stojacich tvárou v tvár oproti sebe s dýkami v rukách.

„Pozrite sa napríklad na tento obraz. Ide o reprodukciu starého obrazu zo stredoveku. Počas vlády vojvodov de Richelieu sa v predvečer duelu v 18. storočí jeden z účastníkov vyjadril: ,Je to ľavák, nemám žiadnu šancu'.“

Otočila pár strán a ukázala na reprodukciu hrubej tváre Vikinga.

„Ak sú ľaváci vo výhode, majú väčšiu šancu vystúpiť po rebríčku hierarchie, získavať si ženy, plodiť deti, a tak rozširovať svoje gény.

Evolúcia takýmto spôsobom podporuje túto asymetriu a umožňuje geneticky túto vlastnosť prenášať.“

„V rámci DNA, myslíte?“

„Presne tak. Možno to vyzerá jednoducho, ale takto funguje príroda: všetko, čo prospieva šíreniu génov, čo je silnejšie sa prenáša, zvyšok je eliminovaný. Samozrejme, že to trvá niekoľko desiatok rokov, či dokonca celé storočia, kým sa takáto informácia zapíše do DNA.“ Sharko sa pokúsil jej slová zosumarizovať.

„Takže podľa vás sa agresivita spoločnosti zvyšuje priamo úmerne s podielom ľavákov v nej?“

„V skutočnosti ide o evolučný fenomén, na ktorý poukazuje Eva. Vlastnosť ľaváka sa šíri prostredníctvom génov v agresívnych spoločenstvách a postupne mizne z iných, kde je čoraz viac pravákov.“ „Poznám ľavákov. Nie sú ani športovci, ani agresívni. Ak teda príroda naozaj eliminuje všetko, čo je zbytočné, prečo nie sú praváci ako všetci ostatní?“

„Kvôli genetickej pamäti. Ich dávni predkovia museli mať dôvod na to, aby boli ľavákmi. Mohli to byť bojovníci, rytieri, vrahovia... ľaváctvo sa dedí geneticky, ale v každej generácii slabne, keďže v dnešných časoch už nepredstavuje výhodu pre prežitie. Naša moderná kultúra ho nakoniec eliminuje, rovnako ako biele piadivky...“

Hlavou pokývla k dizertačnej práci.

„Práve preto Eva nenašla medzi násilnými zločincami v mexickom meste viac ľavákov ako inde. Zjavne ju toto zistenie sklamalo, samozrejme: dnes stačí stlačiť spúšť revolvera, aby ste niekoho pripravili o život, a je úplne jedno, či tak spravíte ľavou alebo pravou rukou, keďže nejde o priamy fyzický kontakt. Postupne sa genetická základňa ľavákov vyčerpá. Jedného dňa v moderných spoločenstvách už ľaváci nebudú, a to bez ohľadu na ich mieru agresivity.“

Sharko chvíľu premýšľal. Všetko sa mu zdalo veľmi logické a zaujímavé. ľudská kultúra menila prostredie, ktoré sa riadilo výberom najprispôsobivejších... Napadlo mu pár otázok:

„Týždeň potom, ako sa vrátila z Mexika, šla Eva Loutsová do Manausu, hlavného mesta Amazonie v Brazílii. Spomína ho vo svojej práci?“

Jasparová prižmúrila oči.

„Brazíliu? Nie, nie... Nič z toho nenaznačuje, že by tam bola. Žiadne štatistiky, žiadne údaje. Manaus je tiež mestom násilia?“

„Nie viac ako ktorékoľvek iné. Každopádne po tom malom neúspechu v Mexiku, Eva zjavne pokračovala vo veľmi podrobnom výskume. Píše vo svojej práci aj o rozhovoroch s francúzskymi väzňami? Napríklad o Grégorym Carnotovi?“

„Nie, ani to sa tam nespomína.“

Sharko kládol jeden list papiera na druhý a skepticky si ich prehliadal. Nič o Brazílii, nič o Grégorym Carnotovi ani o návštevách väzníc. Od cesty do Manausu sa Loutsová začala postupne rámcu svojej práce vzďaľovať. Komisár sa pokúsil o rekonštrukciu.

„Do väzníc chodila v čase, keď mala pracovať v centre. Práve preto chcela, aby jej pracovná doba začínala o piatej popoludní, chcela, aby o návštevách vo väzniciach nikto nevedel. Rozprávala sa s väzňami, fotografovala si ich... Čo si myslíte potom, ako ste si prečítali jej prácu? Prečo chodila za väzňami, ktorí boli všetci ľaváci, mladí a dopustili sa brutálnej vraždy alebo zabitia?“

Chvíľku premýšľala.

„Hmm... Zdá sa, že jej postup sa zmenil v porovnaní s tým, ktorý použila v Mexiku. Nehľadala ľaváka za zločinom, ale zločin za ľavákom. Možno si položila otázku, či existuje spojitosť medzi lateralitou a násilím v jednotlivých izolovaných prípadoch, v prípadoch ľudí, ktorí žijú v civilizovanom prostredí... Spájalo tých ľavákov niečo? Existoval dôvod, prečo sa ocitli uprostred pravákov? Jedine takto to vidím... je mi ľúto, že pre vás nemôžem viac urobiť.“

To Sharkovi veľmi nepomohlo. Videl, ako sa k nim blíži Levallois a berie schody po dvoch. Primátologičke položil poslednú otázku: „Je v tej práci ešte niečo, čo by som mal vedieť?“

„Nemyslím si, ale mali by ste si ju prečítať, či už kvôli vyšetrovaniu alebo z osobného záujmu. Okrem pár matematických modelov a niekoľkých komplikovaných grafov je napísaná veľmi pútavo. Eva napísala veľmi vyváženú a štruktúrovanú štúdiu. Je to práca, ktorá by vo vedeckom svete spôsobila rozruch. A možno aj spôsobí, ak sa jedného dňa dostane medzi vedcov.“

Mladý poručík naberal dych na poslednom schode. Zbadal Sharka, zakýval na neho a zapozeral sa na plagát, ktorý opisoval spôsob šírenia vírusu. Komisár primátologičke srdečne poďakoval.

„Počas vyšetrovania si to, prosím, nechajte pre seba.“

„Môžete s tým počítať. Dajte mi vedieť, ako vyšetrovanie pokračuje. Môžete mi zavolať kedykoľvek, aj v noci. Spávam veľmi málo. Naozaj by som vám chcela pomôcť.“

„Ďakujem vám.“

Placho sa na neho usmiala, podala mu ruku a odišla. Sharko sa za ňou chvíľu pozeral a potom zamieril k svojmu kolegovi.

„Takže, čo je to za fosíliu?“

„Nie je od nich. Z jednoduchého dôvodu - nemajú tu žiadnu fosíliu šimpanza z tej doby.“

„Takže nič.“

„Práve naopak, máme stopu. Riaditeľ ma informoval, že od minulého týždňa do zajtra prebieha výstava minerálov a fosílií v Drouote. Aukcia kostier cicavcov starých niekoľko tisíc rokov sa konala minulý štvrtok. Niet pochýb o tom, že dražili aj opice. Mám meno človeka, ktorý predaj organizuje. Dnes večer bude na Montaigneovej avenue na ďalšej aukcii o deviatej.“

„A môžeme sa s ním stretnúť?“

„Zavolal som tam, ale nestihol som ho. Ale vždy chodí asi pol hodinu pred aukciou.“

Sharko zamieril k schodom.

„V takom prípade máme program na večer.“

„Ale... ja už niečo mám.“

„Už si tento týždeň v kine bol. Netreba tam chodiť pričasto.“ Levallois zobral jeho poznámku s humorom, potom zvážnel.

„No a ty si sa čo dozvedel?“

„Dosť vecí. Poviem ti to v kancelárii.“

Kým vyšli von, teplota stúpla. Sharko strčil dizertačnú prácu do rúk kolegovi.

„Mohol by si mi ju položiť na stôl? Chcel by som sa na ňu pozrieť.“

Zamieril doľava, smerom k záhrade.

„Motorku mám na druhej strane, Franck."
Sharko sa obrátil.

„Viem, ale idem pešo, musím sa zastaviť u holiča. A potom, myslím, že ak som pochopil, o čo evolúcii ide, máme nohy a treba ich používať, inak nám už o chvíľu nemusia narásť vôbec.“

(19)

Lucie sa vydala na cestu po obede. Sympatický taliansky majiteľ hotela U desiatich svišťov jej urobil úžasné savojské rizoto, z ktorého bola sýta až do večera. Vôbec neľutovala, že strávila niekoľko hodín za volantom. Zostup z ľadovca bol bolestný, pretože dostala do lýtka strašný kŕč, ktorý dobrých päť minút nevedela rozdýchať. Ale ten výlet stál za to. Lucie vedela, že na niečo prišla, na nejakú prehistorickú bizarnosť, ktorá v nej zapaľovala stovky malých iskričiek.

Postupne sa krajina okolo rozširovala, kopce sa zmenšovali, údolia zväčšovali a Alpy jej nakoniec zostali za chrbtom. Okolo cesty sa ťahali polia, lúky a rieky. V podvečer sa pred ňou Lyon objavil ako čierna skala na kope horiacich uhlíkov: žijúce, pulzujúce mesto. Ľudia sa vracali z práce domov a zapĺňali predmestia. Život naplánovaný na milimeter. Každý z tých ľudí sa vráti domov, povenuje sa niekoľko hodín manželke, deťom, internetu a so starosťami o zajtrajšok si ľahne spať. Lucie trpezlivo stála v zápche a čas využila na to, aby zavolala svojej matke. Vedela, že Juliette je v hudobnej škole. Druhý rok sa učila solmizačné stupnice. Marie požiadala, aby ju za ňu pobozkala a odkázala jej, že ju veľmi ľúbi. Stará sa o Klarka? Povedala jej, ako sa má, a viac nevysvetľovala. Musela vyriešiť jeden starý problém a rýchlo položila. Ešte ďalšiu polhodinu jej trvalo, kým sa odlepila z obchvatu a prišla do siedmeho mestského obvodu.

Kúsok od cieľa cesty si všimla novú správu na mobile. Písal Sharko, ktorý sa pýtal na to, čo zistila. Bola to už minimálne štvrtá správa.

Trochu ostro mu odpísala, že sa má dobre a že ešte potrebuje niečo zistiť bez toho, aby uvádzala ďalšie detaily.

Lucie obišla slávny štadión Gerland, kde sa už stretávali fanúšikovia s vlajkami so znakom klubu Olympique Lyonnais. Uvedomila si, že je streda a že sa pravdepodobne chystá prvoligový zápas. Čoskoro uzatvoria ulice. Našla si malé miesto na ulici profesora Curiena v blízkosti univerzity. Po ľavej strane videla, ako Saôna vlieva do Rhôny a spoločne vytvárajú polostrov. Uprostred priehľadných budov, v srdci moderného dizajnu sa prechádzali študenti. Na rozdiel od Lille, ktoré ťažili domy z červených tehál, pôsobil Lyon dojmom organizovaného chaosu, reliéfom aj živými farbami.

Počas cesty sa Lucie podarilo dovolať na sekretariát Inštitútu funkčnej genomiky a dohodnúť si pod falošnou policajtskou identitou stretnutie s Arnaudom Fécampom, výskumníkom z Národného vedecko-výskumného centra, ktorý sa ľadovcovým múmiám venoval. Pracoval v rámci platformy Palgene, jedinej v Európe, a špecializoval sa na štúdium fosílnej DNA. Po telefóne Lucie potvrdil, že Eva Loutsová ich laboratórium navštívila pred desiatimi dňami.

Prešla Nádvorím Reného Descartesa a vstúpila do fascinujúcej štvorposchodovej kocky betónu a skla, v ktorom boli umiestnené zariadenia určené na skúmanie života z oblasti biológie, molekulárnej fylogénie, postnatálneho vývoja... Na konci vstupnej haly vpravo sa do výšky niekoľkých metrov týčili dve modro-červené špirály predstavujúce štruktúru DNA. Lucie si matne spomínala na hodiny biológie v poslednom ročníku na gymnáziu, konkrétne na názvy štyroch typov „mriežok“ na tom obrovskom špirálovitom rebríku, mriežky tvorené písmenami G, A,T, C: guanin, adenin, thymin, cytosin. Štyri nukleové bázy, ktoré majú všetky živé tvory spoločné, z ktorých umelých kombinácií medzi génmi a chromozómami vznikajú modré oči, ženské pohlavie či genetické ochorenia. Lucie si prečítala nápis pod touto zvláštnou sochou: DNA sa milióny rokov ukrýva v každej jednej z našich buniek. Postupne ho odkrývame.
Všetko bolo čisté, jasné, dokonalé: Lucie mala pocit, že sa ocitla v scéne z vedecko-fantastického filmu a že tu namiesto ľudí pracujú biele roboty. Arnaud Fécamp sa však našťastie na žiadneho androida neponášal. Dalo by sa povedať, že bol naozaj z mäsa. Strácal sa síce vo svojom plášti, bol nižší než Lucie a mal nakrátko ostrihané ryšavé vlasy. Okrúhlu tvár mal hladkú napriek niekoľkým vráskam na čele. Zošúverené ruky mu pokrývali červené škvrny. Bolo ťažké odhadnúť, koľko môže mať rokov, ale Lucie si myslela, že určite viac než štyridsať.

„Amélie Courtoisová?“

„Áno.“

Podal jej ruku.

„Moja šéfka je na stretnutí, a tak sa s vami budem rozprávať ja. Ak som to správne pochopil, chcete sa porozprávať o tej študentke, ktorá tu pred krátkym časom prišla.“

Kým sa viezli v ultramodernom výťahu, v ktorom im ženský hlas oznamoval číslo poschodia, na ktorom sa nachádzajú, objasnila mu Lucie presné dôvody svojej návštevy: vraždu Evy Loutsovej, jej návštevu na ľadovci a cestu do Lyonu... Fécampom tieto informácie zjavne otriasli. Červené líca sa mu triasli, ako sa výťah hýbal.

„Úprimne verím, že vraha nájdete. To dievča som vôbec nepoznal, ale ľudia nemajú na také veci právo.“

„Aj my v to veríme.“

„Často pozerám televízne seriály. Staré veci, Maigreta a tak. Ak to riešia na ulici Orfèvres číslo 36, musí to byť veľmi vážne.“

„Je.“

Lucie schválne odpovedala vyhýbavo, vecne. Nechcela veľmi o prípade hovoriť a každopádne mala k dispozícii len veľmi málo informácií: nebola policajtkou viac než on sám.

„Porozprávajte mi o Eve Loutsovej.“

„Ako mnoho výskumníkov alebo študentov evolúcie života sa sem prišla pozrieť na slávne ľadovcové múmie, urobiť si pár záberov a poznámok.“

„A viete, z akého hľadiska sa o ne zaujímala?“

„Myslím, že robila výskum o neandertálcoch. Klasický. Myslím, že odo mňa sa už viac, bohužiaľ, nedozviete.“

Loutsová opäť raz použila ako dôvod svojej návštevy výskum neandertálcov. Prečo maskovala svoju skutočnú motiváciu? Bola veľmi opatrná, pomyslela si Lucie, a vedela byť nenápadná. Dvere výťahu sa otvorili na dlhej chodbe pokrytej modrým linoleom. Vznášali sa tam rôzne pachy dezinfekčných prostriedkov.

„Môžeme zájsť do kancelárie mojej šéfky, ak chcete. Budeme tam mať pokoj.“

„Bola by škoda, keby som sa nepozrela na múmie, keď už som tu. Veľmi rada by som videla, ako vyzerajú ľudia, ktorí sú našimi predkami.“

Fécamp sa na chvíľku zamyslel a potom sa usmial. Mal neuveriteľne biele a veľké zuby.

„Dobre, máte pravdu. Bola by škoda nevyužiť takúto príležitosť. S ľuďmi vo veku tridsaťtisíc rokov sa nestretávame každý deň.“

Zašli do šatne, kde boli na poličkách naskladané vo fóliách zabalené plášte. Výskumník podal Lucie jeden balík.

„Rozbaľte ho, veľkosť by vám mala sedieť. Pôjdeme do bieleho, preskleného priestoru vo veľkosti sto metrov štvorcových, kde sa vzduch päťkrát filtruje a teplota sa udržiava na 22 stupňoch. Podlahy sa denne viackrát dezinfikujú.“

Lucie poslúchla. Aby zdôraznila svoje maskovanie a spravila dojem, vytiahla z bundy pištoľ.

„Môžem si ju tam zobrať? Nie je tam detektor kovov alebo niečo podobné?“

Fécamp prehltol a uprene hľadel na malú zbraň.

„Nie je. Je nabitá?“

„Čo myslíte?“

Lucie si strčila poloautomatickú pištoľ do zadného vrecka riflí spolu s mobilným telefónom.

„Dokonalé vybavenie policajta,“ povzdychol si Fécamp. „Pištoľ, telefón. Neznášam mobilné telefóny. Nasilu sa snažíme predbehnúť prírodu a zmeniť svoje správanie kvôli tým sprostým skrinkám, zaplatíme za to veľmi krutú daň.“

Aj to je spôsob, ako rozdávať životné múdrosti, pomyslela si Lucie. Natiahla si plášť, nohavice a papierové návleky, latexové rukavice, masku a chirurgickú čiapku.

„Čomu sa presne venuje paleogenetika?“

Zdalo sa jej, že Fécamp sa oblieka so znechutením. Presne vypočítanými pohybmi, ktoré musí opakovať každý deň, donekonečna.

„Analyzujeme genómy tvorov z minulosti a vytvárame tak mapu génov na základe DNA z fosílií, z ktorých majú mnohé aj stovky miliónov rokov. Vďaka organickým častiam, ktoré sa nachádzajú v kostiach a zuboch a zachovávajú sa celé storočia, sa môžeme vrátiť v čase a pochopiť, odkiaľ pochádzajú rôzne druhy a aké sú medzi nimi vzťahy. Aby som uviedol nejaký konkrétny príklad. Vďaka paleogenetike vieme, že Tutanchamón umrel pred tritisíc rokmi na maláriu, ktorá sa skomplikovala ochorením kostí. Jeho DNA nám odhalila, že nebol synom Nefrititi, ale Achnatonovej sestry, teda sestry svojho otca. Bol teda potomkom incestu.“

„To by sa páčilo bulváru. Ak som to správne pochopila, vďaka novým technológiám vám nechýba veľa k tomu, aby ste oživili dinosaurov. Odoberiete to slávne DNA z kostí a pancierov, klonujete ho a je to, nie?“

„Od toho nás ešte delia svetelné roky, pretože DNA fosílií je vo veľmi zlom stave a väčšinou v malom množstve. Čo urobíte s puzzle, ktoré má tisíc kúskov a vám chýba deväťstodeväťdesiat? Ku každému novému objavu sa dostávame tŕnistou cestou. V prípade ľadovcových múmií sme však mali neskutočné šťastie, pretože boli vo vynikajúcom stave, oveľa zachovalejšie než egyptské múmie či Ötzi, slávny sapiens sapiens, ktorého našli v ľade pri talianskych Dolomitoch v roku 1991. Fakt, že jaskyňa bola hermeticky uzatvorená a čiastočne chránená pred prísunom kyslíka zabránil množeniu baktérií a múmie chránil pred teplotnými výkyvmi a zmenami klímy. Samozrejme, DNA je stabilná molekula, ale nie je večná. Jej znehodnotenie začína už smrťou jednotlivca. Štiepi sa a niektoré písmená, ktoré tvoria genetickú informáciu, postupne miznú.“

„Slávne G, A,T, C.“

„Presne tak. Mriežky na rebríku sa lámu. Napríklad z kombinácie T G A A C A zo začiatku vlákna DNA sa veľmi rýchlo stane T G G A C A, a tak sa mení nielen genetický kód, ale aj jeho čítanie. Rovnako ako v jazyku, keď nahradíte jedno písmeno druhým. 'Vyrušovať' a 'vzrušovať' napríklad. V horších podmienkach by stačilo desaťtisíc rokov na to, aby sa rozpadla aj posledná molekula DNA. Náš prípad však prekonal všetky očakávania. Vďaka výnimočnej kvalite zachovaných tiel sme získali prvotriednu DNA a podarilo sa nám takmer do posledného detailu zmapovať ich genóm.

Keď sa prezliekli do bieleho - či skôr modrého odevu, zamierili do laboratória, ktorého vchod pôsobil ako plavebná komora v ponorke.

„Pocítite nepríjemný tlak v ušiach. V laboratóriu je vzduch pod tlakom, aby sme sa vyhli akejkoľvek kontaminácii DNA. Nebolo by nič horšie ako stráviť niekoľko týždňov analyzovaním DNA, o ktorej by sme nakoniec zistili, že je naša. Preto sa prezliekame do sterilného odevu. Stále chcete ísť ďalej?“

„Samozrejme.“

Výskumník si kartičkou otvoril dvere. Lucie zabolelo v ušiach, potom jej v nich zaľahlo, akoby bola vo vlaku, ktorý vošiel do tunela. Štyria výskumníci sa skláňali nad výkonnými mikroskopmi, vyprázdňovali pipety alebo tlačili rady DNA a návštevníkom nevenovali žiadnu pozornosť, zahĺbení do práce na výskume nemožného. Vo vystlaných škatuliach ležali rôzne predmety s etiketami: očný zub z jaskynného medveďa, živica z obdobia Rímskeho impéria, exkrementy aepyornisa z Madagaskaru. Lucie sa zastavila pred jednou presklenou skrinkou...

„... mláďa mamuta?“

„Presne tak. Volá sa Ľuba, našiel ju v ľadovej pokrývke na Sibíri chovateľ sobov. Má štyridsaťdvatisíc rokov.“

„Vyzerá, akoby umrela včera.“

„Je výnimočne zachovalá.“

Lucie pohľad na zviera, ktoré videla len ako ilustráciu v knižke, zobral dych. Toto miesto boli Ali Babovou jaskyňou minulosti. Arnaud Fécamp pokračoval vo vysvetľovaní:

„Vo všeobecnosti pomelieme kosti, zuby alebo tkanivo na prášok, ktorý vysypeme na tampón, čo uľahčuje rozklad zvyškových látok, akými sú vápnik alebo rôzne parazitické bielkoviny. Na tampóne potom zostane čisté DNA. Keďže je obyčajne rozdrvená na mikroskopické čiastočky, aby ju naše stroje mohli zanalyzovať, robíme akési kópie týchto čiastočiek v miliardách vzoriek, a to vďaka technike zväčšovania takzvanej polymerázovej reťazovej reakcie, aby sme s nimi mohli ľahšie manipulovať.“

„Niečo podobné som už videla v policajnom laboratóriu. Vyzeralo to jednoducho.“

„A v skutočnosti je to nesmierne komplikované. Patríme k najvyspelejším laboratóriám v tejto oblasti.“

„Kritizujete mobilné telefóny, a pritom tu máte stroje s oveľa dokonalejšou technikou. To nie je veľmi ekologické...“

Zdalo sa jej, že sa za maskou usmial, a potom sa vybral smerom ku kovovým dverám.

„Živočíšne druhy sú výsledkom tri a pol miliardy rokov výskumu a vývoja, ktorý vedie naša matka Príroda, teda dlhej evolúcie, ktorá eliminovala všetko, čo bolo nedokonalé a optimalizovala to, čo fungovalo. Genóm prežíva storočia, je kolektívnym dedičstvom ľudstva, niečím, čo by sme mali zachovať pre budúce generácie. Mobilný telefón je efemérnou hračkou.“

Otvoril.

Lucie na lícach zaštípal mráz.

Mraznička.

Vo vnútri roztvorila doširoka oči a pocítila, ako sa preniesla do inej doby. Nikdy by si nepredstavovala, že múmie sa chladom môžu zachovať v takom dokonalom stave. Traja členovia rodiny neandertálcov ležali vedľa seba mierne pokrčení, úplne nahí, zabalení v priesvitnej fólii. Maličké stvorenie sa ukrývalo medzi ženou a mužom. Zdalo sa, že z jeho veľkých očných jamiek ide výkrik. Najvýraznejšie boli ich široké čelné oblúky, na temene vypuklá lebka a dovnútra vpadnuté čeľuste. Kosti mali masívne, končatiny krátke a územčistý, zavalitý trup. Na zuboch bolo vidieť známky opotrebovania, niektoré boli zlomené, iné čierne. Lucie prešla bližšie a naklonila sa dopredu. Prižmúrila oči. Na vyschnutých mŕtvych bruchách si všimla veľké hlboké ryhy, ktoré pripomínali zúrivé ústa. Ani dieťa nebolo ušetrené.

„Myslíte, že ich rozdriapali?“ opýtala sa spoza rúšky.

Výskumník hlavou pokývol smerom k ďalšiemu stolu, ktorý mala Lucie po ľavej ruke.

„Áno, kromaňonec ich zmasakroval tamtým nástrojom.“

Lucie pocítila, ako jej stuhlo svalstvo a ako sa do jej krvi dostala dávka adrenalínu.

Masaker.

Táto rodina bola obeťou masakra. Teraz sa jej to zdalo zrejmé. Rán bolo veľa a boli hlboké. Rany na vysušených telách hovorili jasnou rečou. Lucie to musela priznať: stála tvárou v tvár jednému z najstarších zločinov v dejinách ľudstva. Príval násilia z najdávnejších dôb, ktorý sa za tisícročia nezmiernil.

Arnaud Fécamp jej ukázal vražednú zbraň, ktorú pozorne preskúmala. Nebola dlhšia ako jej predlaktie, ale bola veľmi ostrá.

„Ide o šíp zo sobej kosti s ostňami, ktoré trhajú vnútornosti. Je veľmi pevný a prenikne do hrubých vrstiev kože alebo tuku. Pokiaľ ide o jeho účinnosť... tá je nespochybniteľná, ako vidíte.“

Lucie si prezerala jemne zaostrenú zbraň, ktorá bola vyrobená s jediným cieľom - násilne vraždiť. Bol to dôvod, ktorý sem priviedol Evu Loutsovú po jej návštevách vo väzniciach? Prejavy násilia v histórii? Eva sa predsa najskôr nevenovala sériovým vrahom, ani zločincom, ani násiliu. Študovala lateralitu, aspoň tak jej to povedal Sharko.

Lucie táto praveká agresivita rozrušila, a tak sa opýtala:

„Kde je kromaňonec?“

Arnaud Fécamp odstúpil od stola a zložil si rúšku. Pri každom výdychu mu z úst vystúpil obláčik pary. Sťažka si povzdychol, akoby nechcel prezradiť tajomstvo.

„Ukradli ho.“

„Prosím?“

„Zmizol, vyparil sa, rovnako ako aj výsledky analýzy jeho genómu. Nič tu nezostalo. Ani jediný údaj. Je to katastrofa, pretože po prvýkrát

sme mali v rukách takmer kompletnú sekvenciu génov nášho predka spred tridsaťtisíc rokov, Homo sapiens sapiens. Sekvenciu A, T, G, C, ktorú už stačilo len prečítať a spočítať gény.“

Lucie si prekrížila ruky, pretože umierala od zimy. Ako pokračovala vo vyšetrovaní, množili sa záhady. Mala množstvo otázok.

„Prečo ste mi hneď všetko nepovedali?“

„Snažíme sa to utajiť. Dúfame, že médiá sa o tento prípad nebudú zaujímať. Nechceme, aby z toho bol škandál. Preto počítam s vašou diskrétnosťou.“

„Ako sa sem zlodej dostal?“

„Mojou kartou.“

Fécamp si zložil čiapku, odtiahol niekoľko červených prameňov a ukázal jej lebku. Lucie si všimla jazvu.

„V jeden večer, keď som sa vracal domov, ma prepadli dvaja maskovaní chlapíci. Prinútili ma, aby som ich zobral sem a ukázal im všetky vzorky, ktoré máme v oddelení sapiens. Zobrali všetko: pevné disky, zálohy, zoznamy a dokonca aj múmiu. Potom ma uspali a nechali umrieť.“

„Nemáte bezpečnostné kamery? Strážnikov?“

„Máme kamery a alarmy. Kamery nahrávajú stále, ale alarm sa deaktivuje kartičkou, aby ste mali voľný prístup do laboratória, pretože niekedy pracujeme aj v noci. Tých dvoch na záznamoch kamier vidno, ale sú to len dve maskované hlavy, takže sa z toho veľa usúdiť nedá.“

„Kedy sa to stalo?“

Arnaud Fécamp si nasadil čiapku späť na hlavu.

„Asi šesť mesiacov potom, čo objavili jaskyňu. Zavolali sme políciu, spísali zápisnicu.“

„A stopy?“

„Žiadne. Spis je archivovaný.“

Lucie sa vrátila k neandertálcom. Zdalo sa, že ju prázdnymi očnými jamkami pozorujú. To dieťa malo také malé ruky. Mohlo mať sedem, možno osem rokov. Vyzeralo ako stvorenie z vosku, nahlodané, pokrivené zubom času. Rovnako ako jej dcéra Clara aj ono bolo zavraždené. Lucie si spomenula na to, čo jej povedal horský vodca o teórii Evy Loutsovej : kromaňonec bol zodpovedný za genocídu neandertálcov. Mala pred sebou jasný dôkaz masakra, ktorý jej pripadal úplne nelogický.

„A prečo tí zlodeji nezobrali aj ich?“

„Možno preto, že nie sú predkami moderného človeka. Nemajú k nášmu druhu priamy vzťah, ich genóm nie je až natoľko zaujímavý. Ale je to len predpoklad. Vôbec neviem, čo bol skutočný dôvod.“

„Eva Loutsová o tej krádeži vedela skôr, než sem prišla?“

„Nie, bola rovnako prekvapená ako vy.“

Lucie sa začala prechádzať hore-dole a šúchala si lakte, aby sa ohriala.

„Prepáčte, nepochopila som ešte celkom všetky nuansy, ale... aký by mohol mať kto dôvod na to, aby ukradol genóm kromaňonca?“

„Ide o nesmierne dôležitú súčasť pochopenia tajomstva života a evolúciu Homo sapiens sapiens, nášho druhu.“

Prešiel k múmiám a pozoroval ich so zvláštnou nehou.

„Uvedomujete si to? Máme DNA našich predkov. Stovky miliónov sekvencií génov, v ktorých sa skrývajú tajomstvá prehistorického života. DNA je fosílna mapa evolúcie, je ako čierna skrinka v lietadle. Aké gény mal kromaňonec, ktoré my už dnes nemáme. Ktoré z nich za tisícky rokov zmutovali, ktoré zostali nedotknuté? Akú mali funkciu? Obsahovala múmia známe či neznáme infekčné látky, na základe ktorých by sme vedeli povedať, aká bola zdravotná úroveň v danej dobe, napríklad, alebo by sme vďaka nim mohli objaviť prehistorický vírus, ktorý sa tiež zachoval v DNA. Porovnaním nášho genómu s genómom kromaňonca písmeno po písmene by sme boli schopní lepšie porozumieť stratégii evolúcie za posledných tridsaťtisíc rokov.“

Lucie v tej chvíli nechápala všetky nuansy tohto vysvetlenia, napriek tomu však videla, že z hľadiska vedy ide o veľa. Chcela sa však porozprávať o konkrétnych otázkach.

„Rada by som vedela, čo presne tu robila Eva Loutsová... Aká bola jej reakcia, keď sa pozrela na tieto múmie neandertálcov? Čo presne skúmala?“

Fécamp prstami prešiel prstami po ranách ukrytých pod fóliou.

„Bola to len študentka, ktorú zjavne fascinovala agresivita. Zaujímalo ju predovšetkým extrémne násilie. Tento objav bol výborným prostriedkom na to, aby sa obnovila jedna z teórií o vyhynutí neandertálcov.“

„Teória, že ich vyvraždili kromaňonci. Razila ju aj Loutsová.“

Fécamp prikývol a potom sa pozrel na hodinky.

„Áno. Ale ja k týmto ľuďom nepatrím. Považujem to za prehnanú logickú skratku. Z jedného prípadu sa nerobia zovšeobecnenia. Povedzme, že sa prišla pozrieť na vynikajúci materiál pre svoju prácu. Bohužiaľ, už vám asi veľmi nepomôžem. Ako som vám už povedal, urobila si pár poznámok, niekoľko fotografií rán, zbrane, získala príbeh do svojej dizertácie, za ktorú by dostala dobrú známku, a potom odišla. Títo úbohí neandertálci boli zabití brutálnym spôsobom, to je smutné...“

„Spomínala nástenné maľby, ktoré boli namaľované naopak? Hovorila vám o Grégorym Carnotovi? O väzňoch? O ľavákoch?“

Fécamp pokrútil hlavou.

„Pokiaľ si spomínam, tak nie. Dobre, je tu dosť zima... Chcete si tiež niečo odfotografovať v rámci vyšetrovania?“

Lucie sa so smútkom v očiach dívala na popravenú rodinu. Ten pohľad dokazoval, že človek, rovnako ako všetci predátori, v sebe nosil vražedný inštinkt. Zjavil sa tu s touto hroznou tiažou, ktorú si so sebou nesie celé storočia.

Lucie sa obrátila na svojho hostiteľa.

„Nie.“

Fécamp otvoril dvere, Lucie odstúpila od stola a nerozhodne stála uprostred miestnosti. Nedokázala sa odhodlať na to, aby odišla bez odpovede. Ale odtiaľto odíde s prázdnymi rukami, jej vyšetrovanie nemalo zmysel. Napriek netrpezlivosti výskumníka sa obrátila k múmiám.

„Ste vyšetrovateľom minulosti, dni trávite tým, že sa snažíte zrekonštruovať prehistorickú realitu. Povedzte mi, čo sa v tej jaskyni pred tridsaťtisíc rokmi stalo.“

Vedec k nej pristúpil s povzdychom.

„Bohužiaľ, ale...“

V tej chvíli sa ozval ďalší hlas - ženský a tvrdý:

„Ja vám to poviem, ale najskôr mi ukážte svoj policajný preukaz.“

(20)

Vo výklenku mrazivej miestnosti stála žena. Bola obrovská.

Na tvári mala okuliare so štvorcovým rámom. Mala len

rukavice a rúšku. Premeriavala si Arnauda Fécampa, ktorý si zložil ruky na bruchu.

„Keď sem prídu návštevy, rada by som o tom aspoň vedela.“

Fécamp zaťal zuby.

„Myslel som si, že budete na stretnutí až do večera a...“

„Nemysli, Arnaud."
Výskumník sa na chvíľu ani nepohol. Na čele mu vystúpila malá pulzujúca žila. Správa sa k nemu ako ku psovi, pomyslela si Lucie. Pozrel sa na ženu so zovretými perami ešte raz a odišiel. Keď stála oproti veľkej tmavovlasej žene sama, snažila sa nestratiť sebaistotu.

„Kto ste?“

„Ludivine Tassinová, vedúca tohto laboratória. Ale to by som sa mala pýtať ja vás. Kto ste?“

„Amélie Courtoisová. Kriminálne oddelenie parížskej polície.“

Tassinová si zložila rúšku. Vyčkávala s rukami v bok. Vyžarovala z nej antipatia a autorita. Podčiarkovali ich jej hrubé črty, veľké okrúhle hnedé oči, široké lícne kosti. Pôsobila trochu ako prísna učiteľka. Lucie vytiahla z vrecka pištoľ a potom aj mobilný telefón. Ukázala jej adresár, cez ktorý prechádzala prstom v rukavici.

„Policajný preukaz som nechala v hoteli. Môžete však zavolať na číslo 36 na ulici Orfèvres. Odvolajte sa na komisára Francka Sharka.“

Moment pravdy. Lucie cítila, ako jej srdce prudko tlčie v krku. Impozantná dáma nakoniec abdikovala.

„Dobre. Odložte zbraň, prosím vás. Čo presne chcete?“

Lucie jej vysvetlila dôvody svojej návštevy a po chvíli znovu nadobudla pokoj a istotu.

„Veľmi rada by som sa dozvedela, čo presne sa v tej jaskyni pred tridsiatimi tisícmi rokov stalo, pretože sa domnievam, že to nejako súvisí s našim vyšetrovaním.“

„Dobre. Ale poďme preč skôr, než zamrzneme.“

Ludivine Tassinová pokývla Lucie, aby ju nasledovala. Vyšla ráznym krokom ako šéfka v plnej nádhere. Arnaud Fécamp stál zhrbený pred obrovským prístrojom. Lucie ho v tichosti pozorovala a vďaka lesklému povrchu prístroja si mohla všimnúť, že sa na ňu pozrel, keď prechádzali okolo. Bol to zvláštny pohľad, ktorý bývalú policajtku niečím zvláštnym zaujal.

Ženy prešli cez galériu a zamierili do kancelárie vedúcej laboratória. „Váš zamestnanec mi ukázal jazvu. On...“

Lucie sa odmlčala, pretože sa zrazu zarazila. Prečo to vlastne Fécamp urobil? Bolo to zvláštne gesto. Akoby jej musel niečo dokazovať. Lucie dodala:

„... zdá sa, že mu po tej lúpeži veľmi ublížili.“

„Pravdupovediac, veľmi sa nebránil.“

„On zavolal políciu?“

„Z laboratória. Prišli sme o strašne veľa. Už nikdy nenájdeme takú zachovalú múmiu kromaňonca. Keď som sa to dozvedela, mala som pocit, že mi zobrali ruku. Neviete si to ani predstaviť.“

V kancelárii vybrala z príručnej skrinky balík fotiek.

„V deň, keď jaskyňu objavili, som šla na ľadovec. Ako centrum, ktoré sa tejto problematike venuje, nás hneď informovali.“

Pozerala sa na snímky, ktoré musela vidieť už niekoľko stokrát, potom ich posunula Lucie. Oči sa jej leskli ako oči piráta, keď nájde poklad.

„Aký úžasný objav! Svätý grál pre každého vedca, ktorý sa venuje biológii. Celá rodina neandertálcov a jeden Homo sapiens v stave, ktorý prekoná všetky očakávania. Zo začiatku sme si mysleli, že ide o montáž, pretože to bolo také neuveriteľné. Výsledky testov a analýz však potvrdili, že ide nepochybne o originál. Pozrite sa...“

Lucie rozložila fotografie z prvých hodín nasledujúcich po objavení jaskyne. V širokom zábere boli traja neandertálci, schúlení na jednej strane na zemi s otvorenými čeľusťami, akoby kričali. Na druhej strane sedel o stenu opretý kromaňonec pod freskou namaľovanou naopak. Napriek tomu, že telá boli vyschnuté, bolo jasne vidieť rozdiely v ich tvare. Kromaňonec mal tiež vypuklé čelo, ale dlhý a úzky nos, plochú tvár a nižšie posadený očnicový oblúk: dokonale zodpovedal modernému človeku.

„Sapiens a neandertálec žili súčasne osemtisíc rokov a obdobie, v ktorom žili títo jedinci, sa prekrýva s poslednou fázou života neandertálca. To, čo tu vidíte, sú, dalo by sa povedať, poslední zástupcovia tohto druhu. Vďaka rôznym prvkom a podrobným analýzam sa nám podarilo zrekonštruovať posledné hodiny ich života...“

Lucie pozorne počúvala a takmer neverila vlastným ušiam. Vedúca laboratória jej plánovala opísať miesto činu staré tridsať tisícročí. Moderná forenzná polícia by to nespravila lepšie.

„V prvom rade nám testy fosílneho DNA potvrdili, že ide skutočne o rodinu neandertálcov. Otca, matku a syna, v ktorého DNA boli genetické prvky dvoch ľudí po jeho boku. Muž mal približne tridsaťtri rokov, čo bola v tom období horná hranica.“

„Tridsaťtri rokov? Zomierali takí mladí?“

„A veľmi skoro mali deti. Väčšinou medzi pätnástym a dvadsiatym rokom. Vzhľadom na to, že biologická evolúcia zabezpečuje...“

„... prežitie génov najprispôsobivejších, ak som to správne pochopila. A teda sa museli množiť skôr než umreli.“

„Presne tak. V tom čase bolo veľmi málo jednotlivcov, ktorí sa dožili viac ako sedem rokov. Životné podmienky boli nesmierne drsné - každá choroba, každý úraz mohli byť a často boli smrteľnými. Prirodzený výber nebol nikdy taký nekompromisný. Vo vzorke každého neandertálca sme našli stopy krivice, artritídy, dentálnych abscesov, mnohých zlomenín, ktoré im však nezabránili prežiť. Boli veľmi silní. Analýza fosílie peľu, ktorý sme našli v brušnej dutine, dokazuje, že šlo o peľ buka. Tento výsledok sme spojili s analýzou izotopov, a tak vieme určiť, na akom mieste táto rodina strávila väčšinu svojho života. Bolo to konkrétne na juhu Álp, pri talianskej hranici. Domnievame sa, že migrovali, lebo bola zima. V tom čase zmena klímy zredukovala zaľudnenie v Európe a jednotlivé kmene sa rozpŕchli. Táto rodina sa chcela nepochybne dostať do klimaticky prijateľnejšieho regiónu - najskôr na sever Álp a potom na rovinu, ak by našli silu a odvahu. Boli vyzbrojení, mali zásoby jedla, vaky, ktoré sa používali pri dlhých cestách, odevy z koží zvierat. V jaskyni bývali niekoľko dní, ako dokazujú mnohé ohniská, exkrementy, kosti zvierat. Muž prístrešie využil na výrobu nástrojov a lov. Čakali na lepšie počasie, aby mohli v ceste pokračovať... Až kým neprišiel nevítaný hosť.“

„Kromaňonec.“

„Presne. Náš budúci moderný a civilizovaný človek Homo sapiens sapiens.“
Jej hlas mal teraz trpký tón.

„Neviem, prečo sa tento jedinec objavil na tomto izolovanom mieste. Sledoval stopy v snehu? Tiež sa presúval alebo pred niečím utekal? Vyhnali ho z jeho kmeňa? Prinútili putovať? V každom prípade, nemal toho veľa, na rozdiel od neandertálcov.“

Jej výraz sa opäť zmenil. Rozprávala vášnivo a príbeh prežívala. Lucie si vedela scénu veľmi dobre predstaviť: drsné klimatické podmienky, zhrbené stvorenia bojujúce s vetrom a snehom. Lovcov, ktorí často umierali od hladu alebo zimy, ak ich nezabili zranenia a infekcie. Muselo to byť peklo na zemi. A napriek tomu to tí ľudia zvládli, hnaní reprodukčným pudom, vďaka ktorému tu dnes žijeme aj my.

„Prilákal ho oheň, vôňa sušeného mäsa alebo rýb. Keď vošiel do jaskyne, neandertálec sa postavil a zobral si zbraň. Bál sa o rodinu. Kto to narušil jeho teritórium? Najnovšie štúdie z oblasti paleontológie a paleoantropológie dokazujú, že neandertálec nebol taký zaostalý a komický, ako sa predpokladalo. Pochovával svojich mŕtvych, spieval, kultivoval istú formu primitívneho umenia. Nebol nevyhnutne ani agresívny a násilný. Nemyslíme si, že zaútočil. Pravdepodobne došlo k výmene znakov, zvukov, výkrikov, ktorým jasne kromaňoncovi naznačil, aby šiel svojou cestou.

Tassinová ukázala na rôzne široké zábery na telá.

„Traja neandertálci, vrátane dieťaťa, mali na predlaktí známky toho, že kládli odpor. Príchod kromaňonca ich neprekvapil, bránili sa a potom podľahli. Doslova ich brutálne zavraždil. Svedčí o tom množstvo bodných rán na rukách, stehnách, nohách. Všade, kde dočiahol.“

Lucie zvraštila obočie a potom si rukou chytila hlavu. Celú tú scénu videla pred sebou. Rodinka sedí okolo ohňa. Priblíži sa k nim tieň so zbraňou v ruke. Potom ich zmasakruje. Je to krátky okamih brutálneho násilia. Zabije najskôr muža, potom ženu. Vystrašené dieťa sa krčí v kúte. Tieň sa k nemu priblíži, zahalený v kožiach zvierat špinavých od krvi, zaženie sa a bodá a bodá bez milosti.

Lucie zatvorila oči. Vrátili sa jej obrazy z opakujúcich sa nočných mor. Obrovská pitevňa... Stovky spálených tiel...

Tassinová si všimla, že jej nie je dobre, a naklonila sa ponad stôl.

„Všetko v poriadku, slečna?“

Lucie otvorila oči a prikývla. Ruky sa jej začali triasť, a tak si ich vložila medzi kolená. Najradšej by vypila pohár vody, nadýchala sa čerstvého vzduchu a dívala sa na malý priesvitný medailón, ktorý mala vo vrecku.

„Áno, áno. Pokračujte, prosím.“

„Pokiaľ ide o kromaňonca, ten nemal na tele takmer žiadne známky súboja. Evidentne bol v súboji dominantný. Neandertálci však neboli slabosi. Muž mal meter šesťdesiat, osemdesiat kíl svalov. Boli výnimočnými lovcami. Boli veľmi silní, najmä v nohách a rukách. Zjavne ich však zabil ešte väčší jedinec. Príbeh pokračuje udalosťou, ktorú si nevieme vysvetliť. Ide o tú nástennú maľbu naopak.“

„Takže ju namaľoval kromaňonec?“

„Pravdepodobne po masakri. Použil pigmenty a pokojne vytvoril svoje dielo, kým mu pri nohách chladli telá. Nikdy v živote som takú maľbu nevidela. Ide o vedeckú kuriozitu, ktorá vyvolala vášnivé diskusie. A nikto dnes nepozná žiadnu odpoveď, nemá vysvetlenie.“

„Namaľoval ju ľavák.“

Tassinová naklonila hlavu do strany.

„Eva Loutsová povedala to isté. A teraz aj vy.“

„Snažím sa uvažovať ako ona, aby som mohla vo vyšetrovaní pokračovať.“

„Môžem vám potvrdiť, že šlo o ľaváka, čo dokazujú aj odtlačky namaľované na stenách jaskyne. Kromaňonec si chcel jaskyňu privlastniť. Potom sa domnievame, že prišla lavína, ktorá ho tam uväznila a on zmrzol, čo dokazoval aj rozklad DNA. Vrstvy ľadu, ktoré zavalili vchod do jaskyne, sú rovnako staré ako múmie. Kromaňonec buď zamrzol alebo umrel od hladu v temnote, uprostred mŕtvol, ktoré pripravil o život z nejakého dôvodu, ktorý nepoznáme, ale ktorý dokazuje, že vôbec nebol mierumilovný a pokojný, ako niektorí tvrdia. Objasňuje to niektoré skutočnosti v teórii, že neandertálci vyhynuli kvôli Homo sapiens.“
Povzdychla si a zarovnala hŕbu papierov.

„Aspoň vieme, na čom sme. Ak sa aj mnohé vlastnosti vyvinuli, agresivita zostala počas tisícročí nedotknutá. Akoby prežívala vertikálnym spôsobom.“

„Vertikálnym, teda genetickým? Ide o ten slávny gén násilia, ktorý sa prenáša z otca na syna?“

Výskumníčka zareagovala, akoby počula bohorúhačstvo.

„Povedala som ,akoby'. Gén násilia je klamstvo, ktoré presadzujú niektorí šialenci. Taký gén neexistuje.“

Lucie o géne násilia počula napríklad ako o syndróme XYY: v päťdesiatych rokoch prišli výskumníci s hypotézou, že množstvo zločincov, páchateľov brutálnych činov, malo navyše chromozóm Y. Zjavne šlo len o špekuláciu o genetickej anomálii, ktorú iné výskumy spochybnili. Odvtedy sa všetky teórie o géne násilia zamietali.

Lucie si pozorne prezerala fotografie. Šlo o miesto brutálneho činu. Prehistorický vrah, ktorý neušetril ani ženu, ani bezbranné dieťa. Masaker bez zjavného motívu. Zvláštna maľba naopak. Lucie sa nevedela zbaviť obrazu Grégoryho Carnota, ktorý mala hlboko v mozgu. Jeho čiernych očí, prameňa vlasov prilepeného na čele, jeho pohľadu šialenca. Skutočnosť, že bol tiež ľavák, ju znepokojovala. Videla toľko styčných bodov s tragédiou, ktorá sa odohrala tak dávno. Zdvihla svoje modré oči k vedúcej laboratória.

„Naznačila vám Eva Loutsová, že obraz naopak už videla na stene väzenskej cely?“

„Áno, rozprávala mi o tom. Inak, bol to podľa všetkého dôvod, prečo navštívila naše laboratórium. Tiež chcela vysvetlenie, ktoré som vám práve dala. Znepokojovala ju predovšetkým brutálnosť toho činu a zvláštnosť celého miesta, kde k nemu došlo. Chýba tomu logika.“ Lucie si spomenula na Carnotovu celu. Na hrôzu, ktorú prežívala, keď sa dívala na ten obrátený obraz.

„Keď ide o zločiny, nič nemá logiku. A... a váš zamestnanec Arnaud Fécamp bol pri tom, keď rozprávala o tom obraze naopak?“

„Áno. Boli sme s ňou obaja. Loutsová bola nesmierne zvedavá. O objave chcela vedieť všetko, dokonca si nás aj nahrávala na diktafón. Bola naozaj nádejnou výskumníčkou. Rovnako ako vy.“

Lucie sa oprela o stoličku. Fécamp jej klamal. Najskôr o obrátených obrazoch, o ktorých vraj nič nevedel, a potom aj o tom, že Loutsová sa o príbeh nezaujímala. Prečo? Čo skrýva? Lucie si spomenula na všetko, čo sa stalo, odkedy prišla do laboratória. Výskumník ju počkal, chcel, aby rýchlo zariadenie navštívila, poskytol jej pár čisto vedeckých informácií, aby odviedol jej pozornosť, dokonca bez toho, aby jej ponúkol možnosť pozrieť sa na múmie. Možno nečakal, že desať dní po návšteve Evy Loutsovej sa v jeho kancelárii objaví policajtka.

„Arnaud Fécamp mi povedal, že výsledky týkajúce sa kromaňonca boli ukradnuté skôr, ako ste ich stihli zanalyzovať. Je to tak?“

„Áno. Krátko potom, ako sme urobili sekvenciu jeho genómu.“ „Inak povedané, zlodeji prišli v pravej chvíli.“

„Ja by som povedala, že v tej najnesprávnejšej.“

Lucie na to nič nepovedala, ale v hlave jej skrsla myšlienka. Postavila sa a rozlúčila sa s vedúcou laboratória. Pred odchodom sa ešte opýtala:

„Kedy sa končí pracovná doba vašich zamestnancov?“

„Nemajú stanovenú pracovnú dobu, ale obyčajne o siedmej, pol ôsmej večer. Prečo?“

„Len tak.“

Zostávala jej ešte hodina, ktorú mala stráviť v aute... Ak Fécamp niečo skrýval, pravdepodobne začne konať.

„Ešte jedna vec. Mohli by ste mi prosím odkopírovať fotografie z miesta činu, ak to môžem tak povedať? Chcela by som si ich zobrať.“

Žena prikývla a zamierila ku kopírke.

O niekoľko minút neskôr sa Lucie ocitla na chodbe a zistila, že nemusí čakať do siedmej.

Na druhom konci sa do výťahu veľmi rýchlo tlačil nízky ryšavý muž bez bieleho plášťa.

Zdalo sa, akoby mal samotného diabla v pätách.

Sopka v momente výbuchu.

Vo vzduchu viali modré a červené vlajky. Šály v podobných farbách svietili pod množstvom hláv. Muži, ženy, deti kráčali po úzkych chodníkoch jedným smerom. Postupne sa všetky chodníky vedúce k štadiónu zaplnili. Na ceste bola zápcha, trúbili klaksóny, kričalo sa: úbohí automobilisti mohli len trpezlivo čakať.

Arnaud Fécamp sa rýchlym krokom predieral davom. Lucie sa ho úporne snažila sledovať, najskôr šiel s davom, potom si musela cestu prebíjať v protismere. Okolo nej kričali cudzie ústa, z ktorých razil alkohol a leskli sa oči červené vzrušením. Zápas sa zjavne ešte nezačal.

Výskumník náhle prešiel cez Ulicu Jeana Jaurèsa, keď zrazu semafor preskočil na zelenú. V okamihu zmizol vo vstupe do metra pri štadióne Gerland, z ktorého sa valili davy fanúšikov. Lucie pomedzi ne kľučkovala, bežala až k ceste, pomedzi autá a vypočula si nadávky od nervóznych šoférov.

Lakťami sa predrala davom dolu schodmi, každému sa ospravedlňovala. Ľudia kričali, vykrikovali, pískali a vôbec si jej prítomnosť nevšímali. Pretlačila sa do úzkej chodby. Ryšavý jej zmizol. Za podobných okolností ho nemala šancu nájsť. Lucie sa zmätene obzerala a nakoniec zamierila k mape. Zhodou náhod sa ocitla na konečnej linky B. Fécamp teda mohol čakať na metro len na jednom nástupisku, z ktorého vyrážali vlaky v smere Charpennes. Lucie sa bezmyšlienkovito pritlačila k staršej pani pri turniketoch a podarilo sa jej prejsť bez lístka. Úzke dvierka z plexiskla sa jej zabuchli za chrbtom. Rozbehla sa.

Ryšavec stál pri koľajisku. Keď prišlo metro, vstúpil do vagóna ako prvý a posadil sa na sedadlo. Lucie si vydýchla a vbehla do vedľajšieho vagóna a nespúšťala ho z očí. Potajme ho pozorovala spoza skiel a všimla si, že má ustarostenú tvár. Díval sa do zeme prázdnym pohľadom a zatínal zuby.

Vystúpil na stanici Saxe-Gambetta a presadol na linku D smerom na Vaise. Vlak bol preplnený, za čo Lucie v tejto chvíli ďakovala nebesiam. S buchotom sa vrútil do tunela a zrýchlil na horúcich oceľových koľajniciach. Páchlo to tam ostrým potom a spálenou gumou.

O šesť zastávok neskôr sa ocitli na ďalšej konečnej. Vaise bola jednou zo šiestich lyonských železničných staníc. Fécamp vystúpil a opäť sa správal, ako človek, ktorý sa veľmi ponáhľa. Lucie ho sledovala. Na pokojných uliciach ho nechala trochu ujsť, aby si ju náhodou nevšimol. Keď zabočil do niektorej z uličiek, rozbehla sa a na rohu počkala a znovu mu dala náskok. Lucie začala napriek adrenalínu pociťovať únavu. Pot jej tiekol po chrbte. Ľadovec, cesta, beh ulicami Lyonu... Bol to náročný deň a svaly už odmietali poslúchať. Za posledné dva dni sa jej život otočil o stoosemdesiat stupňov.

Kam mal ryšavec namierené? Toto miesto nemalo s tým, ktoré Lucie pred pol hodinou navštívila, nič spoločné. Na obzore sa týčili žeriavy. Budovy boli ošumelé, monotónne a ak mali balkóny, stáli na nich práčky a bicykle. Neboli tam už takmer žiadni ľudia. Priamo pred ňou stál múr obkolesujúci nájomné byty. Lucie pochybovala o tom, že výskumník býva v tejto smradľavej diere.

Arnaud Fécamp sa vybral po Bulvári Duchère popri sivých králikárňach, ktoré pôsobili depresívne. V malých skupinkách tam postávali mladí vo veľkých teniskách. Šiltovky, kapucne, veľké bundy raperov... Bez toho, aby zdvihol hlavu, vybehol ryšavec po schodoch a stratil sa v chodbe jedného z činžiakov. Lucie pridala do kroku a vstúpila do kráľovstva chudoby. Na chodbách smrdeli cigarety a tráva. Prechádzali okolo nej tiene, ktoré popiskovali alebo nadávali. Inštinktívnym pohybom si skontrolovala zbraň vo vrecku. Napätie narastalo a Lucie prekvapovalo, ako dlho jej trvá, kým chytí dych, a premýšľala, či by nebolo lepšie vrátiť sa domov k mame a dcére. Prepadla ju minulosť policajtky, ktorú sa snažila pochovať.

Ocitla sa pred rozpadnutým výťahom. Nad dverami sa napoly rozbité diódy rozsvecovali po štvrté poschodie. Lucie sa rozbehla k schodisku a začala brať schody po dvoch. Pálenie v lýtkach sa vrátilo.

Keď prechádzala posledných pár metrov, doľahli k nej mužské hlasy. Snažila sa ovládnuť svoje dýchanie, potichu našľapovala a opatrne sa pritlačila k stene, opäť na konci s dychom.

Potom, keď buchli dvere, vyšla na chodbu.

Číslo 413.

Na zemi bola dlažba z popraskaného linolea. Špinavé steny, narýchlo pomaľované dvere, neónky, ktoré úzkostlivo blikali. Mizéria sama. Lucie začula odniekiaľ detský plač. Potom smiech a búchanie dverí. Šla ďalej. Vybavovala si obrazy, spomienky. Skrývanie sa, pasce, prenasledovanie. Chudobu a rozklad predmestí. Ľudí, ktorí sa zabíjajú kvôli peniazom, alkoholu, nevere a stávajú sa štatistikami oddelenia vrážd.

Pri byte číslo 413 jasne počula kričať dvoch mužov. Jednotlivé slová v nej spúšťali varovné signály: vražda... Loutsová... policajtka...

Zrazu jej srdce prestalo biť. Výkrik, rinčanie skla.

Bitka.

Inštinkt policajtky ešte zosilnel. V tej chvíli Lucie vytiahla pištoľ z vrecka, namierila ju na dvere, ktoré otvorila kopnutím.

Zbraň držala pred sebou.

Arnaud Fécamp ležal na zemi uprostred chodbičky s črepmi skla vo vlasoch. Nad ním stál muž, ktorý zvieral hrdlo fľaše v ruke. Na sebe mal tepláky, od pása nahor odhaľoval holé, potetované telo. Mohol mať tak dvadsať a bol vytočený.

„Polícia! Ak sa pohneš, strelím! Odhoď fľašu!“

Lucie za sebou zavrela nohou dvere. Chlap sa na ňu pozeral veľkými okrúhlymi očami. Z chudého krku mu vystupovali žily. Prekvapený odhodil zbraň a ruky zdvihol k hlave. Na kokaínovo bledom tele nemal jediný chlp. Samozrejme, že sa holil.

„Čo? Čo je to za pičovinu?“

Lucie sa snažila v úzkej chodbičke ovládnuť strašný stres. Modlila sa, aby sa prestala triasť. Na útek bolo neskoro. Ráznym krokom k nemu pristúpila, chytila chladné telo a mladého pritlačila k stene. „Sadni si.“

Chlapec jej vzdoroval pohľadom a neposlúchol.

„Čo tu, kurva, chceš?“

Lucie bezmyšlienkovito zdvihla revolver a hlaveň mu priložila k pravému spánku. Ozvalo sa duté buchnutie. Mladý sa zviezol popri stene a rukami si zakryl tvár. Lucie sa rýchlo poobzerala po ostatných miestnostiach. Boli špinavé, bol tam strašný bordel. A zrejme tu nebol nikto iný.

„Mám ti to zopakovať? Vidíš tú pištoľ, debilko? Poloautomatický Mann, model 1919, kalibru 6,35 milimetra v úžasnom stave. Maličká, ľahká, ani si ju nevšimneš, ale hlavu ti rozpučí ako hrozno. Kúpila som si ju u zberateľa, aby som nemusela používať služobnú. Som tu sama. Bez kolegu. Nikto mi nehovorí, čo mám robiť.“

Chalan vydal chrapľavý vzlyk a potom začal hovoriť jasnejšie.

„Čo chceš?“

„Ako sa voláš?“

Zaváhal. Lucie mu nohou prešla pod pazuchu.

„Tak ako?“

„Dávid Chouart.“

Odstúpila, sklonila sa k Fécampovi. Skúsila mu krčnú tepnu. Omráčila ho rana fľašou od whisky. Chouart z toho tiež nevyšiel najlepšie. Potetovaný chlapec vyzeral obstojne otlčený. Podliate oči, tvár divocha.

„Poriadne si ho udrel. Prečo?“

Mladý si šúchal spánky a uškieral sa. Začala sa mu robiť podliatina. „Už som tomu chujovi povedal, že zle dopadne, ak sem príde.“

„Na to existujú aj iné spôsoby. Poznáš Evu Loutsovú?“

„Nikdy som to meno nepočul.“

„Ja som ho začula na chodbe, kým ste sa hádali.“

Chouart sa nenávistné pozrel na ležiaceho muža.

„Ten chlap je chorý. Príde si sem a obviní ma z vraždy. S tými pičovinami nič nemám.“

„Možno mal na to dobré dôvody. Ako sa poznáte? Kde ste sa stretli?“

„Nič nepoviem.“

Lucie sa postavila a hlavou kývla k nehybnému telu.

„On mi to určite povie.“

Vybrala mobilný telefón.

„Za menej ako päť minúť zalarmujem celú lyonskú políciu. Bude lepšie, ak to zostane medzi nami dvomi, nie?“

Chouart vyceril zuby ako zviera, ktoré sa snaží zastrašiť nepriateľa.

„To poznám. Aj tak ich nakoniec zavoláš.“

Lucie zalovila vo vrecku a potom mu ukázala plastový medailón.

„Prišla som sem z osobných dôvodov."

Chouart sa díval na medailón, fotografiu vo vnútri, potom ho hodil Lucie k nohám so zákerným úsmevom na perách.

„Tvoje dcéry? Kto si? Matka, čo chce spravodlivosť? Na to ti šeriem.“

V tej chvíli ho Lucie pritlačila k stene a hlaveň mu pritisla doprostred čela. Sťažka dýchala, tvár sa jej zvraštila, palec sa jej triasol. V pohľade mladíka sa zrazu objavil strach. Schúlil sa a zaťal zuby.

„Dobre! Dobre, poviem ti to! Prestaň!“

Lucie chvíľu počkala a potom sa od zblednutej tváre odtiahla. Točila sa jej hlava. Takmer stlačila spúšť. Naozaj. Ešte nikdy nezažila podobný pocit, ani počas tých najtemnejších vyšetrovaní. Čo ju to posadlo? Odstúpila. Ruka sa jej ešte triasla. Mladému takmer vyliezli oči z jamôk.

„Si úplne drbnutá, do riti!“

„Čo máš s múmiou kromaňonca?“

Mladý bol mimo. Vedel, že za ním neprišla normálna policajtka, ale časovaná bomba.

„Ukradol som ju.“

„Narafičili ste to? Spolu s Fécampom?“

„Mal nás zaviesť do laboratória a my sme potom mali nafingovať bitku.“

„A kto bol ten druhý?“

„Môj kamoš, čo sa vyzná do kompov. Robil to, čo som mu povedal. Inak nič nevie.“

Lucie ustúpila, ale nespúšťala ho z očí. Chouart sa nepohol ani o milimeter. Bola si istá, že jej bude hovoriť už len pravdu.

„Fécamp ti zavolal?“

„Nie, Fécamp bol len sprostredkovateľ. Zákazník najskôr oslovil jeho a on potom prišiel za mnou. Potom sme sa v jeden večer všetci traja stretli v parku Villerurbanne, aby sme si to prešli. Bolo to ľahké. Fécamp dostal veľa peňazí za to, že ma v správnej chvíli doviedol k múmii. A ja som dostal prachy za to, že som ju ukradol. Desaťtisíc každý. Musel som si nájsť ďalšieho týpka, aby mi pomohol. Bola to hračka. Fécamp nám všetko vysvetlil: ako funguje kartička, kde je labák, počítače s údajmi a zálohy.“

Obrátil sa k výskumníkovi.

„Nenávidí svoju šéfku. Teší sa ako decko vždy, keď sa stará sťažuje, že múmia zmizla. Myslím, že by to spravil aj zadarmo.“

„A meno zákazníka.“

„Neviem.“

Lucie k nemu priskočila. Mladík si hlavu zakryl oboma rukami. Postavil medzi nich vytetované orly a hady.

„Prisahám! To je všetko, čo viem. Potom som už o tom nič nepočul. Do dnešného večera, keď sa ma ten debil prišiel opýtať, či som nezabil nejakú študentku. Loutsovú, či ako. Do piče, ani neviem, ako sa volá! Jeho sa pýtaj!“

Lucie sa strašne potila. Rukávom si utrela čelo. Bola strašne napätá. Potrebovala meno, stopu, smer, ktorým by sa vydala. Odísť s prázdnymi rukami nepripadalo do úvahy. Bez zaváhania sa naklonila k Fécampovi a prefackala ho.

„Poďme, vstávajte!“

Po minútke výskumník zastonal a sťažka otvoril oči. Rukami si chytil hlavu. Prsty sa mu pomaly zakrvavili. Krv zmiešaná s alkoholom. Preplazil sa k stene, o ktorú sa oprel chrbtom. Lucie mu ani nedala čas otvoriť ústa.

„Máte desať sekúnd na to, aby ste mi povedali, kto vám za krádež múmie zaplatil.“

Fécamp zovrel pery, akoby sám sebe bránil vysloviť čo i len hlásku. Lucie nohou posunula odbité hrdlo fľaše k Chouartovi.

„Ak mi to nepovie, podrežeš ho.“

So zdesením v očiach sa Fécamp pozrel na potetovaného a v spánku mu búšilo. Mladý váhavo chytil kus ostrého skla.

Výskumník sa pozrel na Lucie.

„Zbláznili ste sa?“

„Tri sekundy.“

Ticho. Čas plynul. Potom spadli posledné zábrany.

„On... on mi znovu volal, asi dva týždne po krádeži... Aby sa ubezpečil, že polícia to uzavrela. Keď som mu povedal, že to odložili, že nemajú žiadne stopy, mi... mi povedal, ako sa volá. Stéphane Terney. Asi šesťdesiatročný Parížan.“

Lucie zalialo teplo. V také odhalenie ani nedúfala.

„Vyhláskujte mi to.“

Poslúchol. Lucie si meno zapamätala.

„Načo mu bola múmia?“

Výskumník sklonil hlavu ako kajajúce sa dieťa. S jeho výrazom by mu človek dal rozhrešenie aj bez spovede. Zjavne sa zaplietol do niečoho, na čo nestačil. Bol obeťou, človekom plným zlosti, ktorý sa nechal kúpiť.

„Neviem. Prisahám, že neviem. Videli sme sa len krátko a on vždy povedal, kde sa stretneme.“

„Prečo by vám povedal svoje pravé meno? V takom prípade? To by dosť riskoval, nie?“

„Dal mi aj svoje telefónne číslo. Chcel, aby som ho kryl. Mal som mu zavolať vždy, keď by sa niekto prišiel pýtať na jaskynnú maľbu, na kromaňonca alebo ľavákov. A presne mu zopakovať, čo tí ľudia chceli.“

„Zavolali ste mu, keď prišla Eva Loutsová. Dali ste mu všetky jej údaje. Meno, dokonca aj adresu, predpokladám.“

„Áno, áno... Ja neverím, že by... že by mal niečo s vraždou.“

„Prečo?“

„Pretože je to lekár a renomovaný vedec. Najskôr som ho nespoznal, ale Terney je veľký odborník na problémy spojené s tehotenstvom. Napísal knižku, ktorá mala veľký ohlas, pred tromi či štyrmi rokmi.“ „Akú knižku?“

„Kľúč a zámky. Vedecká kniha o kódoch ukrytých v DNA.“

Lucie spracovávala informácie. Ten Terney podľa ryšavcovho opisu naozaj nemal zločinecký profil. Prečo by potom niečo kradol? A na čo by si najímal spojku?

„Čo vám presne povedal?“

„Že Eva Loutsová sa o tú maľbu zaujímala, pretože podobnú zvláštnosť videla vo väznici. Rovnako to bolo vraj aj s ľavákmi. Skrátka, povedal som mu pravdepodobne to isté, čo povedala Tassinová vám.“ Lucie premýšľala. Klbko záhady sa možno začalo rozpletať. Ryšavý bez toho, aby to vedel, naložil Loutsovej na plecia veľmi veľké nebezpečenstvo, keď o nej rozprával Terneyovi. Jeho jej výskum znepokojil, a tak ju rýchlo zneškodnil. Zostávalo síce množstvo ďalších otázok, ako napríklad tá, na čo Eva Loutsová prišla, že musela zomrieť? Čo sa skrývalo v DNA kromaňonca, že ho museli ukradnúť? Aké tajomstvá skrýval? Vedel Terney o kresbách Grégoryho Carnota? Stretli sa tí dvaja niekedy?

Lucie si vypýtala číslo na Terneyho, ktoré si tiež zapamätala. Ak kedysi bývala vynikajúcou vyšetrovateľkou, vďačila za to aj svojej pamäti. A hoci sa dostala zo športovej formy, reflexy policajtky v nej zostali.

No a teraz čo s týmito úbožiakmi? Lucie stála rovnako mimo zákon ako oni. Predstierala, že je policajtka, promenádovala sa s nabitou pištoľou a útočila na všetkých, čo jej prišli do cesty. Spôsobuje si vážne problémy a nepochybne ohrozuje aj svoj vzťah s Juliette. Presne v tom okamihu si uvedomila, že zašla priďaleko. Pokúsila sa však so všetkou vážnosťou dohrať svoj part:

„Mám vaše mená a adresy. Sme dohodnutí, viete, ako to funguje. Zájdem za Terneym, vyrovnám si osobné účty a pokúsim sa vás z toho vynechať. Povedala som, že sa pokúsim. Predovšetkým mu nevolajte. Ak urobíte nejakú kravinu, čaká vás pár pekných rokov v base.“ Ryšavca ešte skopala do nôh.

„Poďme, vypadnite! Vráťte sa do labáku a analyzujte si medvedie zuby z jaskýň alebo čo a tvárme sa, že toto sa nikdy nestalo.“

Fécamp viac nepotreboval. Trochu sa zatackal a prešiel k dverám bez toho, aby sa obrátil. Lucie sa sklonila, zdvihla medailón a neubránila sa pohľadu na fotku svojej dcéry skôr, než si ho strčila do vrecka.

Potom zacúvala k dverám ona a jemne ich za sebou zatvorila.

V hlave mala jediné.

Stéphana Terneyho...

.

S dizertačnou prácou a dátumami, ktoré mal, sa Sharkovi postupne začali črtať závery. Popoludní mu Levallois a celý Bellangerov tím v stiesnenej kancelárii na čísle 36 pomáhali zrekonštruovať študentkin život z posledného mesiaca pred smrťou.

V lete roku 2009 začala Eva Loutsová pod vedením Oliviera Solersa pracovať na dizertačnej práci. Výskum mal trvať asi rok. Jednou z tém, ktoré v práci rozoberala, bola lateralita u ľudoopov, najmä u človeka. Mala robiť pozorovania, vypĺňať tabuľky, podľa možnosti dospieť k záverom. Banálna práca pre študentku končiacu doktorandské štúdium evolučnej biológie.

Prvé dva roky štúdia boli bezproblémové. Loutsová sa z pokoja svojho domova odvolávala na evolučnú teóriu a prirodzený výber. V práci uvádza jasné a ľahko pochopiteľné príklady evolúcie: široké hrudníky Indiánov v Andách, ktoré zvyšujú kapacitu pľúc vstrebávať kyslík. Štíhly tvar tela južných Sudáncov, prispôsobený na rozptýlenie tepla, naopak pevnejšie tvary Inuitov na uchovanie teploty. Úzky tvar očí severných Ázijcov, ktorý ich chráni pred mrazom a ostrým svetlom odrážajúcim sa od snehu...

Neskôr opisuje ľudské správanie, lateralitu mozgu, ktorý sa delí na ľavú a pravú hemisféru. Vypočítava ťažkosti, s ktorými sa určuje lateralita jedinca: kultúrny vplyv, odučení ľaváci, obojruční ľudia, nezabúdajúc na ľudí, ktorí píšu pravou rukou, ale jedia ľavou. Opisuje už zdokumentované prípady iných zvierat: ropúch, sliepok, potkanov, mačiek, rýb, žubrienok. Čísla, matematické údaje, ktorými zaplnila strany a dlhé mesiace tak uspokojovala požiadavky profesorov.

Potom šla do terénu. Na začiatku obišla asi stovku materských škôl, aby mohla vypracovať štatistiky: tridsať rokov učitelia systematicky vypĺňajú tabuľky o schopnostiach každého žiaka, ktoré sa potom archivujú. Konkrétne sa tam uvádzajú aj zjavné sklony k latéralité. Pre študentku to bolo zaujímavé územie, pretože ak vzdelávací systém a rodičia donútia dieťa k zmene laterality, môže sa tak stať len počas niekoľkých rokov v materskej škole. Počas prvých rokov života je lateralita určovaná predovšetkým geneticky. Loutsovej to umožnilo získať skutočné údaje o latéralité jedincov. Študentka dospela k záveru, že v populácii Francúzov je okolo desať percent ľavákov.

Skrátka, pracovala na klasickej dizertačnej práci bez výstredností a zvláštností.

Vtedy do jej života zasiahla náhoda. Na jar roku 2010 si ľaváčka Eva Loutsová všimla na stene fotografiu, na ktorej sa pripravuje na šermiarsky súboj, a zaujala ju skutočnosť, že jej protivníčka je tiež ľaváčka. Náhoda alebo nie? Študentka preskúmala štatistiky v rôznych športoch a všimla si v porovnaní s desiatimi percentami ľavákov v celkovej populácii, disproporcie, najmä v interaktívnych disciplínach. Prečo? A prečo sa v športoch, kde sa kontakt medzi protivníkmi zmenšuje, počet ľavákov znižuje? Vydedukovala z toho, že skutočnosť, že je niekto ľavák, sa nespája s typom športu, ale s blízkosťou protivníkov.

Vtedy Loutsová pochopila, že prišla na niečo dôležité: mohlo ľaváctvo nejakým spôsobom súvisieť s fyzickým kontaktom, či skôr násilím? Aby si svoju teóriu overila, začala skúmať históriu, konkrétne civilizácie, ktoré sú preslávené svojou agresivitou, prinútené používať ruky a zbrane na prežitie. Prehistorické kmene, Vikingovia, Góti, Barbari... Bytosti, ktoré kvôli lovu alebo ničeniu útočili a zabíjali. Mnohí z nich, ako dokázalo štúdium ich nástrojov, umenia, boli ľaváci. Loutsovej teória sa potvrdila.

V júni a v júli 2010 vzťahy medzi Evou Loutsovou a vedúcim jej práce ochladli. Študentka zamlčiavala informácie, nosila len zbytočnosti, čím chránila svoje odhalenia. Šla si vlastnou cestou, rozhodla sa svoj výskum ešte prehĺbiť a odišla teda do najnásilnejšieho mesta v Mexiku - Ciudad Juárezu. Chcela zistiť, či aj tam, podobne ako v agresívnych spoločenstvách v histórii, bolo viac ľavákov, ako je priemer. Bohužiaľ, prišla na to, že v dnešnej dobe to už neplatí. Pokrok civilizácie, riadiacej sa zákonom, vývoj zbraní - najmä strelných, pri ktorých nie je fyzický kontakt nevyhnutný - zredukovali počet ľavákov. Bola sklamaná, keď sa jej potvrdila táto evolučná logika? Nepochybne. Napriek tomu nerezignovala: rozhodla sa zájsť do Brazílie, z neznámych, ale dostatočne významných príčin na to, aby tam pobudla týždeň. Čo robila tak dlho v tom veľkom Manause? Stretávala sa aj tam so zločincami? Pátrala po inom druhu násilia? Šla za niekým konkrétnym? Nebolo to ako zistiť, polícia mala k dispozícii len záznam o tom, že si v Manause vybrala dosť vysokú sumu peňazí.

Po návrate do Francúzska si nič nezaznamenala: stránky týkajúce sa Brazílie zostali prázdne. Neúspech? Alebo práve naopak, objav taký významný, že si ho radšej ani nikde nepoznamenala? Keď sa vrátila, požiadala o povolenie navštíviť násilných zločincov, ktorí boli všetci ľaváci. Administratívne kroky chvíľku trvali, ale 13. augusta sa stretla s prvým väzňom a 27. augusta bola za Carnotom. O deň na to bola v horách. Ani nie o týždeň neskôr si rezervovala novú letenku do Manausu...

*               *               *

Keď kráčal po Levalloisovom boku po Montaigneovej ulici, začalo v Sharkovi narastať presvedčenie: čosi naznačovalo, ako sa všetko skončí. Cestu do Brazílie sa Loutsová rozhodla podniknúť na základe niečoho, čo ju mimoriadne zaujalo na francúzskych vrahoch... Na ľavákoch s mohutnou stavbou tela, mladých mužoch, ktorí zabíjali agresívnym spôsobom. Až kým sa nestretla s Grégorym Carnotom.

Čo sa udialo v hlave mladej študentky? Čo objavila v Latinskej Amerike, čo ju zaviedlo do hôr? Čo hľadala v týchto kútoch sveta? A prečo sa chcela vrátiť do Manausu?

Sharko sa vrátil do reality. Pred ním sa v celej kráse trblietala Montaigneova ulica. Parížsky ôsmy obvod v celej nádhere. Pred palácmi, luxusnými butikmi prestížnych značiek - Cartier, Prada, Gucci, Valentino - parkovali mercedesy. Naľavo Seina a v pozadí Eiffelova veža. Pohľadnica, ktorá mala prilákať bohatých.

Komisár si pritiahol uzol na kravate karamelovej farby a potiahol si rukávy na saku. Pozrel sa do výkladu na svoj odraz. Nový účes, strih, aký vždy nosil, sa mu páčil a vrátil mu výraz policajta. Už musel len pribrať na to, aby starý Sharko kompletne vstal z popola.

Vstúpili do domu číslo 15, luxusného príbytku z bieleho mramoru. Aukčná sieň Drouot bola najstaršia verejná aukčná sieň na svete. Múzeum efemérnych kúziel, kde sa dalo kúpiť čokoľvek, čo si ľudská a prírodná myseľ dokázala predstaviť. Väčšinou výstavy predmetov spojených konkrétnou témou, obdobím alebo krajinou trvali niekoľko dní. Osemstotisíc kusov tovaru prešlo každoročne z jedných rúk do druhých, dokopy to predstavovalo tritisíc dohôd o predaji. Obchod, ktorý kríza nezasiahla.

Sharko a Levallois sa chceli stretnúť s odhadcom Ferdinandom Ferraudom skôr, ako vojde do siene. Na recepcii im potvrdili, že vždy chodieva s polhodinovým predstihom, aby sa pripravil na večer.

Kým na neho čakali, prechádzali sa pomedzi siene a prezreli si aktuálnu výstavu s názvom: Keby naše dni boli zrátané. Tiché prostredie s tlmeným svetlom, pokoj ako v kostole. Dvojice držiace sa pod pazuchami sa potichu prechádzali pomedzi štyristo päťdesiatimi umeleckými predmetmi, ktoré boli starostlivo očíslované a mapovali veľkú ľudskú epopeju od pôvodu až po dobytie vesmíru. Levallois zamieril do časti označenej Meteority, uprostred ktorej stál kúsok vážiaci jeden a pol tony. So záujmom si ju prezeral podobne ako mnohí iní elegantní návštevníci, ktorí sa ešte Poslednýkrát prišli pozrieť na veci, čo si možno zadovážia.

„Povedz mi, vieš si predstaviť, že máš uprostred obývačky meteorit?“

„Neprešiel by vchodovými dverami. Ale keby som ním chcel rozpučiť niekomu hlavu, bol by fajn.“

„Máš na mysli niekoho konkrétneho?“

Sharko s rukami za chrbtom neodpovedal a zamieril k minerálom. Malachit v tvare stalaktitu, geóda chakedónu, guľaté minerály z mezolitu... V sieni oproti sa týčili kostry „nosorožca srstnatého“, ako sa písalo na plagáte, jaskynného medveďa z Uralu a najmä kompletná kostra dospelého mamuta. Dokonale nainštalovaného, osvetleného s jednou nohou na piedestáli a dominantným chvostom.

„Pochádza z Ruska,“ ozval sa hlas za ním. „Povedali mi, že sa so mnou chcete stretnúť.“

Sharko sa otočil. Stál pred ním chlapík zapnutý do tmavého obleku s červenou kravatou na dlhom krku. Ferdinand Ferraud, stopercentne. Sharko čakal vyschnutého starčeka typu profesora Kalkulusa, ale tento odhadca bol mladý a celkom dobre vyzeral. Policajt sa porozhliadol a upozornil tak na ostatných ľudí.

„Mohli ste ísť za kýmkoľvek. To vyzerám naozaj ako policajt?“

„Na recepcii mi povedali, že ide o nakrátko ostrihaného štíhleho muža vo veľkom saku.“

Sharko mu ukázal svoj preukaz a zoznámil ho s Levalloisom, ktorý sa k nim pridal. Potom prešiel k veci.

„Prišli sme kvôli predaju, ktorý sa uskutočnil minulý štvrtok. Šlo o kosti cicavcov z obdobia spred...“ vytiahol leták, ktorý si zobral na recepcii, „desiatich tisícov rokov do dnešných dní.“

,„Noemova archa.' Výstava a predaj mali veľký úspech. Darwinov rok nám veľmi pomohol. Ľudia sa začali zaujímať o prehistorické umenie a návrat k prírode. Trh s fosíliami sa stal rentabilný, že sa zapojili aj Čína a Rusko.“

„Chceli by sme nahliadnuť do zoznamu nákupcov z toho dňa.“

Odhadca sa pozrel na hodinky.

„Dobre. Bohužiaľ, nemám veľmi veľa času, aukcia sa o chvíľu začne.“

Ferraud im naznačil, aby ho nasledovali. Konečne našli človeka, čo sa nevzpieral a otvoril im dvere dokorán. Sharko si pomyslel, že odhadca má pravdepodobne skúsenosti s vyšetrovateľmi z Oficiálneho úradu pre boj proti krádežiam kultúrneho dedičstva alebo z colného. Nelegálny obchod s umením bol prekvitajúcim biznisom.

Prechádzali pomedzi vypchané zvieratá, ktoré boli jedno čudnejšie než druhé. Člnozobec kráľovský, daman... Odhadca im porozprával niektoré fakty, akoby chcel dokázať svoju odbornosť.

„Ak vývoj prebiehal miliardy rokov, môžeme skonštatovať, že len za päťtisíc rokov ho človek ovplyvnil desivým spôsobom a aktívne prispieva k vyhynutiu druhov. To, čo tu vidíte, čoskoro nájdete len v múzeách a súkromných zbierkach. Viete, že existuje asi deväťtisíc druhov vtákov a odhaduje sa, že jedno percento z nich vyhynulo za uplynulých šesťsto rokov z dôvodu ľudskej činnosti?“

„Jedno percento za šesťsto rokov, to nie je koniec sveta,“ povedal Sharko.

„Je to dvestokrát rýchlejšie ako prirodzené vyhynutie.“

„Ale aj tak.“

Ukázal na obrovské zábery na skupinu nosorožcov, ktoré zachytil slávny fotograf.

„Zabíjame nosorožce a hovoríme si, že aj tak na nič neslúžia. V dôsledku toho vyhynie stovka druhov rýb. Prečo? Pretože výkaly nosorožcov vyživujú vody riek na stovkách kilometrov, čím zvyšujú tvorbu planktónu, a teda aj rýb. Každý prvok má v rámci ekosystému svoju úlohu, svoj dôvod bytia... Nič nie je zbytočné a všetko je až neuveriteľne krehké.“

Sharko si spomenul na úbohé biele piadivky a na schopnosť človeka škodiť. Na zničené lesy, úbytok koralov, narušenie ekosystému, ozónovú dieru, obchod so slonovinou, pytliactvo, úniky ropy do oceánov. A ten zoznam nekončil. Nivočenie tisícov a miliónov rokov evolúcie. Boli to veci, na ktoré nechcel myslieť, inak by umrel od strachu.

Prešli na schody, z ktorých videli siene zhora a predovšetkým sa z nich mohli dostať do kancelárií. Ferraud vošiel do jednej z nich, otvoril presklenú skrinku a vytiahol príslušný obal. Naslinil si prst.

„Čo presne hľadáte?“

Levallois, ktorý chcel poukázať na svoju prítomnosť, začal.

„Totožnosť kupca alebo kupcov fosílie šimpanza, ktorej vek sa odhaduje na dvetisíc rokov.“

Muž prechádzal zoznamom zarážajúcou rýchlosťou. Zrazu sa jeho oči zastavili. S úsmevom sa pozrel na policajtov.

„Mali sme len jeden kus z toho obdobia, takže máte šťastie.“

„A predali ste ho?“

„Áno.“

Policajti si vymenili krátky pohľad.

„Spomínam si aj na kupca, vášnivého zberateľa. Nechal tu šek na dvanásťtisíc eur. Kúpil po kuse z každého ľudoopa, ktorého sme ponúkali. Štyri kostry vo vynikajúcom stave, v ktorých sa zachovalo viac ako dvadsať percent pôvodnej kosti.“

Sharko sa zamračil. Odhadca vysvetlil:

„Viete, fosílie nie sú skutočné. Mamut, ktorého ste videli dole, nemá ani päť percent z pôvodných kostí. V pôvodnej podobe nikoho nezaujímal, pretože bol príliš rozpadnutý a neestetický. Zvyšok kostí je syntetický a dodáva ho spoločnosť, ktorá sa špecializuje na exhumáciu, prípravu a dovoz fosílií so sídlom v Rusku. Saint Petersburg Paleontological Laboratory, ktorej cieľom je urobiť z vykopávok naozajstné umelecké predmety.“

Ferraud zakrúžkoval meno na zozname a podal ho policajtom.

„V piatok ráno mu ich zaviezli domov naši zamestnanci. Máte tam jeho adresu. Také veci sa nevymýšľajú. Ešte nejaké otázky?“

Montmartre v noci. Mihajúce sa tiene v unavenom svetle pouličných lámp. Úzke uličky vykladané mačacími hlavami, vysoké oblúky, ktoré sa lámu vo výškach, pretkané nekonečnými schodiskami. V bludisku uličiek sa skrýval jej Minotaurus - Stéphane Terney.

Lucie zaparkovala na ulici Lamarck pri vstupe do metra, ktorého schody sa ako vývrtka zarezávali do zeme. Malé kaviarne a bary, ktoré boli ešte otvorené, vítali ojedinelých návštevníkov. Vzduch bol ťažký, lepkavý. Atmosféra z konca leta, preplnená vlhkosťou a elektrinou, akoby sa schyľovalo k búrke. Celá štvrť pôsobila ako hradba,

ostrovček ochránený hustou hmlou pred ruchom Champs-Élysées či námestia Bastily.

Adresu človeka, ktorý si objednal krádež kromaňonca, Lucie zistila veľmi jednoducho. Zavolala na informácie. V hlavnom meste a na okolí existovali tri osoby tohto mena, ale názov ulice, na ktorej jedna z nich bývala, ju presvedčil, že našla správneho Terneyho.

Darwinova ulica.

Charles Darwin... Otec evolučnej teórie a autor knihy O pôvode druhov, spomenula si Lucie na hodiny biológie. Zvláštna zhoda náhod.

Od návratu z Lyonu žila v bubline. Keď odišla z bytu mladého potetovaného muža v štvrti Duchére, rozbehla sa do kníhkupectva, aby si kúpila knihu Stéphana Terneyho: vedecká publikácia s príkladmi a matematickými dôkazmi, ktoré pôsobili nezaujímavo. Potom zavolala svojej mame, aby jej povedala, že sa vráti buď po polnoci alebo až nadránom, sadla do auta a nemyslela na nič iné než na svoj prípad. S nohou na plyne netúžila po inom len sa stretnúť s človekom, ktorý by jej mohol vysvetliť krádež múmie a jej nejasnú súvislosť s Grégorym Carnotom.

Dlhými krokmi prešla okolo radu domov a ocitla sa oproti tomu, kde býval Terney, ktorý mal nabielo namaľovanú betónovú fasádu. Dvojposchodový dom s vlastnou garážou a pevnými kovovými dverami, vďaka ktorým pôsobil ako obrovský trezor. Bolo takmer jedenásť večer a v oknách na prvom poschodí sa nesvietilo. Bolo príliš neskoro na to, aby zabúchala na dvere a nebola podozrivá. Lucie predsa o Terneyovi nič nevedela a kráčala po tenkom ľade: podľa ryšavca to bol človek s množstvom titulov a autor knihy o DNA a možno bol veľmi nebezpečný.

V tejto ťažkej situácii sa poobzerala po okolí a zašla do slepej uličky o niekoľko metrov ďalej, ktorá sa ponárala do obytného bloku. Úzka pasáž viedla do ďalšej, rovnobežnej ulice a najmä k terasám a dvorom za domami. Stačilo vyliezť na cementový múr a človek ich mal ako na dlani.

Lucie si navliekla ľanové rukavice a snažila sa vytiahnuť hore na múr. Podarilo sa jej to až po niekoľkých pokusoch a odrela si pri tom lakte a predlaktia. O chvíľu na to spadla sťažka do trávy. Potichu zastonala. Nič sa jej nestalo, ale toto malé cvičenie jej opäť raz dokázalo, že vyšla z pôvodnej formy.

Teraz jej bolo všetko jasné. Ak boli fasády domov anonymné, dvory vyjadrovali všetky extravagancie ich majiteľov. Terasy, šesťuholníkové priečky, japonské záhrady s bohatou vegetáciou. Buržujský Paríž ukrytý pred závistlivcami.

Na Darwinovej ulici si Lucie spočítala, koľko domov delilo pasáž od Terneyovho vchodu. Nenápadne prešla štyri záhrady a odhadla, že sa ocitla na správnom mieste.

Rýchlo zhodnotila situáciu: nemohla vojsť zdola, pretože tam stála veranda s dvojitými sklami. Na poschodí si však všimla pootvorené okno. Možno to bola Terneyova spálňa. Podliezla popod okná, zamierila k verande, chytila sa odkvapovej rúry a vyskočila na nádrž z plexiskla. Obzrela sa - v okolitých oknách si nikoho nevšimla. Ľudia pospávali pred telkou, milovali sa alebo spali.

Keď sa dostala k oknu, vytiahla z vrecka pištoľ. V hlave sa jej rojili myšlienky - nezákonnosť, nebezpečenstvo, opletačky, ktoré ju čakajú, ak vstúpi bez povolenia. A čo ak niekoho zraní? Na niekoľko sekúnd zaváhala a potom, nútená silou, ktorá v nej ešte vždy bola, vhupla dovnútra.

Ohmatala posteľ. Bola prázdna. V izbe okrem nadýchaných vankúšov nič nebolo. Rohy izby boli tmavé. Počkala, kým si jej oči privyknú na pološero. Srdce jej prestalo biť, keď si všimla papuče a župan nedbanlivo pohodené na dlážke.

Terney tam niekde musel byť.

V dome.

Lucie prebudila svoje svaly a zmysly. Tiché vŕzganie podlahy pod jej nohami jej pripadalo ohlušujúce. Muž, ktorý žil medzi týmito stenami, možno zavraždil študentku a nezaváha, ani keď pôjde o ňu. Bol to skutočný predátor, ktorý mal výhodu známeho terénu. Lucie si pomyslela, aká je hlúpa a nezodpovedná. Prečo nedala vedieť Sharkovi? Prečo sa vystavovala takémuto riziku, keď na ňu doma čakala dcéra? Čo má v hlave, keď sem prišla sama, priamo do jamy levovej?

Snažila sa upokojiť. Končekmi prstov potlačila do dverí a prešla na chodbu. Priestor osvetľovali pouličné lampy. Oproti nej bolo hliníkové zábradlie, ohnuté do dvojitej špirály ako molekula DNA. Vinulo sa zhora nadol do obývačky. Lucie začula hlasy, smiech, ktoré zanikli vo vlhkom vzduchu vonku. Nadýchla sa a pritlačená k stene šla ďalej. Dole si všimla telefónny záznamník, na displeji ktorého svietila veľká sedmička.

Sedem odkazov... Lucie si trochu vydýchla, Stéphane Terney určite nebol doma. Zdalo sa, že odišiel dosť dávno.

Šla ďalej. Obrovská miestnosť ju zaujala. Mala dojem, že sa ocitla v brlohu zberateľa príšerností. V prítmí číhali kostry pripravené na útok. Prehistorické fosílie v perfektnom stave, rôzne zvieratá všetkých veľkostí, ktoré odhadla na repliky dinosaurov. Vo vitrínach boli minerály, skameneliny, anatomické fragmenty. Stehenná kosť, lakeť, zuby, pazúry. Doktor si vytvoril vlastné múzeum evolúcie.

Zovrelo sa jej hrdlo. Na konci bola inštalácia s piatimi kostrami. Vedľa nich visel nápis na plátne „Päť ľudoopov“. Spoznala kostru človeka a tiež kostru šimpanza, ktorá bola menšia, zhrbenejšia a ktorej chýbala vrchná časť: lebka a čeľuste.

Krk ju bolel, keď sa otočila a všimla si vytrhnuté dosky z podlahy. Pod nimi bola prázdna komora. Niekto to tu prehľadával?

Nakoniec vyšla. Terney nebol len obdivovateľom evolúcie, žil v jej srdci. Nie náhodou býval na Darwinovej ulici. Všade boli umelecké predmety, maľby súvisiace s DNA, nepostrehnuteľným a maličkým čarom prírody. Popreplietané vlákna, zväčšené bunky, farebné fraktály. Chodba vyzerala nekonečná. Koľko priestoru v dome zaberala?

Náhle ju prekvapil pach. Smrad, ktorý veľmi dobre poznala, zmes rozkladajúceho sa mäsa a črevných plynov. Zovrela svoju pištoľ ešte silnejšie. Špičkou nohy potisla posledné dvere pri schodoch a vstúpila do tienistej kobky. Zamierila do všetkých temných kútov a päsťou buchla do vypínača.

Zjavila sa pred ňou scéna z hororu.

Stéphane Terney ležal na zemi na pravom boku vedľa prevrátenej stoličky.

Nahé telo bolo obalené v lepiacej fólii, ruky vpredu, nohy priviazané k stoličke. Telo pokrývali obrovské rany na hrudníku, stehnách. Vyzerali ako čierne strnulé úsmevy, ktoré sa zahryzli do mäsa. Kúsok pásky, v ktorej bolo telo obalené, sa z líca obete odliepal. Muž spadol zo stoličky na bok, ale ukazováky na oboch rukách mierili dopredu, akoby chcel na niečo ukázať. Lucie sa otočila ich smerom. Stála tam knižnica so stovkami kníh, týčiaca sa do výšky niekoľkých metrov. Papierová krypta. Na ktorú knihu presne ukazoval?

Snažila sa byť opatrná, aby nenarušila miesto činu, a pokúšala predstaviť si konanie vraha. Potrebovala jeho profil, siluetu, aspoň tieň, aby sa dokázala do prípadu ponoriť a pochopiť človeka, ktorý za sebou zanechával mŕtvoly. Bol tu vrah. V tejto miestnosti. Určite tu zo seba niečo nechal, niečo zo svojej osobnosti v tejto chladnej a nevľúdnej kobke.

Terneyho zmrzačil a metodicky mučil bez toho, aby spanikáril. Na podlahe sa povaľovali ohorky s cigariet. Jedna z cigariet bola zahasená na pleci obete a ohorok sa prilepil na jej pokožku. Nadvihnutá fólia naznačovala, že Terney prehovoril. Čo chcel jeho kat počuť?

Lucie sa chystala odísť, keď začula tichý zvuk z druhého konca miestnosti. Boli tam ešte jedny dvere.

Znovu. Bum, bum... Niečo búchalo do steny. Či skôr niekto.

Lucie šla za zvukom so stiahnutým hrdlom. Zadržiavala dych, zbraň držala pred sebou. Stisla kľučku a prudko otvorila.

Na zemi sedel muž v čiernom pyžame s knižkou medzi kolenami. Pomaly otáčal stránky - ktoré vydávali ten zvláštny zvuk - a evidentne bol stratený vo vlastnom vesmíre. Ani nezdvihol hlavu. Nemal ani dvadsať rokov.

Lucie nemala čas spamätať sa, ani zareagovať, pretože od vchodových dverí sa ozvalo hlasné búchanie.

„Polícia! Otvorte!“

Vážny, agresívny hlas. Lucie v pomykove ustúpila. Sediaci muž nereagoval a ďalej obracal strany. Bože, bolo to nepochopiteľné. Prečo neušiel? Kto to bol? Lucie musela premýšľať a rýchlo. Ak ju tu nájdu, je po nej. Veľkými krokmi vbehla do chodby a prevrátila sochu, ktorá stála na vrchole schodiska. Zaťala zuby, pretože sa jej nepodarilo zachytiť ju. Bez toho, aby sa rozbila, sa socha s hrmotom skotúľala po schodoch.

Bola kovová.

„Stéphane Terney! Otvorte!“

Prišlo ešte silnejšie búchanie. Hlasy, krik. Lucie sa rozbehla k spálni. Búchanie sa zmenilo na lámanie dreva. Poriadkové zložky použili silu. Vchodové dvere sa rozbili vo chvíli, keď Lucie doskočila do záhrady. Nestíhala dýchať a rozbehla sa cez živý plot. Okolo nej sa začali rozsvecovať okná, ktoré pretínali noc ako zvedavé oči. Hluk prebudil susedov a za oknami sa začali pribúdať tiene. Lucie sa potkýnala, padala, bežala, do rúk a do tváre jej šľahali konáre. Šlo o sekundy. Neotáčala sa. Policajti práve našli telo, zatýkajú chalana, prechádzajú po izbách a temných kútoch. Možno už o niekoľko minút zasvietia do záhrady silnými reflektormi. Dorazila k veľkému cementovému múru. Rozbehla sa oproti nemu. Telo jej sťažka narazilo do steny, vyšvihla sa nahor a spadla do trávy. Pristátie nebolo najhladšie, ale jej kolená to zvládli. Vo chvíli, keď sa postavila, pocítila chlad na tvári.

K spánku mala priložený revolver.

„Nehýb sa!“

Nebol schopná pohnúť jediným svalom. Pevná dlaň jej chytila ruku za chrbtom a úplne ju znehybnela. Nahlas dýchala nosom, ústa kŕčovito zvierala. Chytili ju. Sledovali všetky únikové cesty. Bol s ňou koniec. Hneď si spomenula na svoju dcéru Juliette a videla medzi nimi väzenské mreže.

Zdalo sa jej, že čas sa zastavil. Zrazu sa tlak uvoľnil. Muž si ju k sebe otočil a ich pohľady sa stretli.

„Fra... nck?“

V tieni nad ňou stála vychudnutá Sharkova tvár. V tom svetle vyzeral ako policajt z noirového filmu. Ostré lícne kosti, zbraň štíhla ako silueta a výraz tváre človeka, čo videl všetko, všetkým si prešiel. Rýchlo sa obzrel a rozprával pološeptom.

„Do riti, Henebellová! Čo tu hľadáš?“

Lucie jachtala, neschopná nabrať dych.

„Je... je... mŕtvy... Mučil... a... niekto... je... je v izbe... v pyžame...“

Sharko zložil zbraň, nemohli tam zostať. Pozrel sa na ulicu a potom na Lucie. Okná domu, kde býval Terney, sa rozsvietili svetlom bateriek.

Komisár sa chytil za hlavu. Musel premýšľať a rýchlo.

„Videl ťa niekto?“

Lucie pokrútila hlavou, rukami sa opierala o kolená a vracala čistú žlč. Silno ju chytil za zápästie.

„Ako si sa sem dostala?“

„Ne... chaj... ma... odísť... pro... sím...“

Sharko sa ani nemusel zdráhať vlastnému policajtskému svedomiu. Boli rovnakí, obaja. Zlomení ľudia, zranení zvnútra, stojaci mimo zákon. Konečne povolil zovretie.

„Vypadni. Zmizni. Máš päť sekúnd. A hlavne mi nevolaj, nech sa nikto nedozvie, že sme sa stretli. Zavolám ti ja.“

Odtlačil ju tak silno, že takmer neudržala rovnováhu. Narovnala sa a obrátila, aby mi poďakovala kývnutím hlavy, ale už bol ďaleko. Nadýchla sa a rozbehla ako utečenka, až kým sa nestratila v tieňoch na vŕšku Montmartre.

Dobre stavaný Levallois narazil do Sharka na rohu slepej uličky a Darwinovej ulice. V mladom policajtovi to vrelo, telo mal napäté vzrušením a pachom stopy.

„Niekto ušiel cez záhradu! Nevidel si nikoho?“

Sharko sa obrátil k cementovému múru.

„Z tamtej strany nič. Kto ušiel? Čo sa stalo?“

Levallois sa obzeral okolo. Potom sa vrátil k Sharkovi.

„Na spálni bolo otvorené okno. Odtiaľ sa dá prejsť len do záhrad. Mal som pocit, že som ťa začul kričať.“

„Sprostá mačka. Si si istý, že si niekoho videl?“

„Neviem. Nezdá sa mi to tam. Idem sa pozrieť...“

Levallois sa otočil, pridal do kroku, preskočil palisády a zmizol v záhradách. Keď Sharko osamel, vydýchol si. Odľahlo mu. Lucie by už mala byť dosť ďaleko, aby jej niečo hrozilo.

Každopádne mu dlžila dôležité vysvetlenie.

Vydal sa smerom k domu. Muži z neho násilím vyvádzali nejakého muža. Spútaný kričal, vydával nosové vzlyky. Nohami kopal do všetkých strán. Zvládli ho až traja policajti. Šéf policajnej skupiny Bellanger sa smutne na mladého chlapca pozeral.

„Čo je to za cirkus?“ opýtal sa udýchaný Sharko.

„Neviem. Terney je mŕtvy. Tento chlapec nehovorí, pokojne sedí na podlahe a otáča strany v knihe, zatiaľ čo tri metre od neho hnije mŕtvola.“

„Správa sa zvláštne... Tie vzlyky... Je duševne zaostalý?“

„Veľmi zaostalý, povedal by som. Na obale jeho knihy je napísané 342 a strany sú očíslované od 1 po 300, ale sú prázdne. Ten chalan nemá žiadny preukaz totožnosti, nič. Tým oknom vošiel isto on. Zhodil nejakú kovovú sochu, keď nás počul. Buchot ho vyľakal, a tak sa zavrel do izby vedľa tej, v ktorej došlo k vražde...“

Sharko prikývol.

„V záhradách som nič nevidel. Levallois má nejaké vidiny.“

Dokonca aj zo zavretého policajného auta bolo počuť, ako tento chlapec kričí. Vo vedľajších domoch sa začali v oknách rozsvecovať svetlá. Ľudia vychádzali na ulicu.

„Podám výpoveď, ak ten chalan nezdrhol z psychiatrického ústavu alebo nemocnice,“ povedal Bellanger vážnym hlasom. „Ale načo sem prišiel?“

*               *               *

O polhodinu neskôr vošli do bytu. Pred nimi ho prehliadli technici. Muži v bielych plášťoch obsadili všetky miestnosti.

„Prídem na miesto činu za tebou,“ povedal Sharko. „No najskôr sa poobzerám po byte.“

Komisár fungoval na čistej káve nabitej kofeínom. Dvadsaťtri hodín vkuse. Telo mal nabité ako baterku. Nechať pôsobiť adrenalín a životobudiče nebolo asi rozumné. Možno skončí tak, že jedného dňa zaspí a bude spať, až kým na to neumrie.

Levallois na prízemí s telefónom pri uchu zhromažďoval informácie o obeti. Sharko zatiaľ prechádzal z miestnosti do miestnosti a stretával sa s unavenými, nepokojnými, zamračenými pohľadmi kolegov. Obývačka, pracovňa, izba s biliardom, súkromné kino... Všetko bolo neuveriteľne usporiadané a čisté ako operačná sála. Podľa predbežných informácií bol Stéphane Terney renomovaný pôrodník a imunológ s praxou v Neuilly. Mal šesťdesiatpäť rokov a údajne bol posadnutý upratovaním a poriadkom. Dokonca aj bielizeň v šatníku bola uložená s vojenskou presnosťou. Nepochybne šlo o profesionálnu úchylku: hra s pipetami, ihlami a privádzanie detí na svet si vyžadovali prísnosť.

Odkazy na záznamníku boli rôzne. Volali dve rôzne ženy-milenky? - ktoré znepokojovalo, že sa neozýva. Kolegovia z práce Terneya, ktorý sa mal vrátiť z trojtýždňovej dovolenky, otravovali administratívnymi záležitosťami.

V tej istej izbe pristúpil policajt k veľkému kozubu a čupol si k nemu. Technici z popola vybrali zvyšky videokaziet - podlá predbežných odhadov ich bolo päť či šesť, ktoré úplne obhoreli. Zo záznamov zostal prach v škatuľkách, ktoré sa roztopili v ohni. V dome sa nenašiel žiaden videoprehrávač, ale policajti zistili, že z podlahy v miestnosti s fosíliami boli vytrhnuté lišty. Pravdepodobne tam už veľmi dlho tieto videokazety skrýval. Vrah ich vybral a spálil.

Sharko sa nakoniec vybral aj na poschodie do veľkej miestnosti, v ktorej bola uskladnená súkromná zbierka fosílií a minerálov. Musela byť nesmierne hodnotná. Jednotlivé kúsky boli starostlivo vystavené. Zvieratá na seba útočili. Keď sa otočil, všimol si v rohu vytrhnuté lišty z podlahy.

Komisár prešiel do knižnice, kde už bol Bellanger. Len o niečo starší ako Levallois mal Nicolas Bellanger všetky schopnosti viesť vyšetrovací tím. Slobodný, inteligentný športovec. A navyše ambiciózny. Vzťahy medzi nimi neboli ani dobré ani zlé. Pracovali spolu, to bolo tak všetko.

Jacques Levallois na druhej strane skúmal rady kníh, na ktoré obeť ukazovala. Paul Chénaix, súdny lekár, ktorý pitval Evu Loutsovú, sa postavil a stiahol si rukavice. Malým obrúskom si vyčistil okuliare.

„Očné buľvy sú v procese vodnatenia, mierne škvrnitá brušná oblasť a telo je mŕtvolne strnulé. Ešte nie je úplne zelený. Povedal by som, že umrel tak pred štyrmi, maximálne ôsmimi dňami. Dôkladnejšia prehliadka nám snáď povie viac.“

Sharko spracúval informácie. Únava zmiešaná s kofeínom mu spôsobovala zvláštne stavy-mal pocit, že jeho vedomie pláva ako po niekoľkých pohároch vína. Každopádne sa mu však darilo logicky myslieť:

„Eva Loutsová bola zavraždená pred tromi dňami. Terney umrel skôr... Takže Terney ju nezabil.“

Bellanger si pozorne prezeral miestnosť a sám pre seba si niečo hovoril. Bol vysoký s očami čiernymi ako káva a hnedými vlasmi.

„Táto hypotéza sa opiera o skutočnosť, že v tomto malom súkromnom múzeu sme nenašli lebku šimpanza. Vrah najskôr prišiel sem, mučil Terneyho, potom ho zabil a na druhý deň sa šiel postarať o Evu Loutsovú, pričom si zobral lebku ako vražednú zbraň. No, nezdá sa mi, že by bol ten chlapík v pyžame schopný dvoch takýchto zločinov. Podľa toho, čo mi oznámili zo stanice, si búcha hlavu a kričí. Keď mu vrátili knihu, hneď sa upokojil. Obracia prázdne strany ako tu a nepovie ani slovo.“

Sharka v tej miestnosti zaujímalo všetko. Police kníh sa týčili až po strop, niekoľko metrov do výšky. Vzácne drevo, bizarné umelecké diela, drahá technika a akási morbídna originalita.

„Našiel si niečo?“ opýtal sa Levalloisa.

„Nič. Videl si tie knihy? Je ich tam strašne veľa, nedá sa zistiť, na ktoré ukazoval.“

Duchom trochu neprítomný komisár sa obrátil k telu, ktoré ležalo pri ňom. Popálené, znetvorené pravdepodobne reznými ranami nožom. Súdny lekár ho otočil na chrbát. Sharko ukázal na hlbokú ranu v slabinách.

„To ho zabilo?"

„Áno. Ľavá vonkajšia bedrová tepna bola rozrezaná. Tá tepna slúži ako riečisko. Obeť spadla zo stoličky, vykrvácala a o niekoľko sekúnd na to umrela...“

„Nezvyčajný spôsob, ako niekoho podrezať. Možno mal vrah nejaké lekárske vzdelanie. No nepochybne anatómiu ľudského tela poznal. Chcel, aby najskôr trpel. Potom, keď mu povedal, čo chcel, mu asi ukázal, kde sú schované videokazety, jednoducho ho zabil a odišiel skôr, než Terney naposledy vydýchol. Čistá, zvládnutá robota. Rovnako ako v prípade Loutsovej, ani tu vrah nepanikáril.“

„Na jazyku a ďasnách má stopy po tabaku. Vrah ho nepochybne donútil vyfajčiť cigarety, ktorými ho potom popálil.“

Lekár kúsok odstúpil a ukázal na telo.

„Pozrite sa mu na brucho. Popáleniny od cigariet majú tvar dvoch písmen. X a Y...“

„X a Y... Označujúce mužské pohlavie, nie?“

Súdny lekár prikývol.

„Presne tak. Na dvadsiatich troch pároch chromozómov, ktoré má každý človek, sa líši len jeden podľa pohlavia - XX alebo XY. Novorodenci majú vždy chromozóm X od matky, ale otec im poskytne buď svoj chromozóm X - v takom prípade ide o dievča - alebo chromozóm Y.“

Sharko začal premýšľať. Vrah sa so svojou obeťou kruto hral. Na druhej strane im naschvál alebo mimochodom nechal stopu. Komisár sa zamyslene presunul k trom obrazom zaveseným na stene. Na prvom bol namaľovaný vták v plameňoch na pozadí červenej oblohy: mýtický vták fénix. Na druhom bola ľudská placenta, aspoň to pripomínal obraz priehľadnej gule popretkávanej žilami. Krvavo červené žilky vyzerali ako cudzokrajné hady a obraz tak pripomínal obrovského pavúka. Na treťom obraze bola zväčšenina fotografie múmie prehistorického človeka, vyschnutého a ležiaceho na stole, akoby čakal na pitvu. Komisár sa prizrel lepšie na druhý obraz.

„Buď neviem nič o umení alebo mal tento Terney veľmi zvláštny vkus.“

Podišiel k nemu Nicolas Bellanger. Pod obrazom s fénixom a placentou bol podpis umelkyne: Amanda P.

„Videl si ako ja, že všetko v tomto dome má nejakú súvislosť s DNA, zrodom alebo biológiou. Dokonca aj tvar nábytku. Zarámovať si fotku nejakej odpornej múmie, to je čo už... Ešte aj býva na Darwinovej ulici.“

„Oddaný vede až do smrti. Až kým neskončil s X a Y vypálenými na bruchu... Pekný podpis od vraha.“

Súdny lekár sa s nimi pozdravil a odišiel, mal ešte dosť práce. Zamestnanci z márnice bez slova telo zabalili do čierneho vreca. Zapínanie veľkého zipsu sa ozývalo celou miestnosťou. Bellanger so Sharkom osameli, a tak sa vybrali do priľahlej izby.

„Tu sedel ten chalan v pyžame. Bol zatvorený so svojou knihou. Tristo starostlivo perom očíslovaných prázdnych strán. Videl si už niekedy niečo také?“

„Áno, často... Stačí zájsť do cvokárne.“

Sharko sa s povzdychom vybral za Levalloisom. Veľmi rýchlo zistil, že knihy sú uložené tematicky: veda, história prírody, geografia. A v rámci každej z tém boli knihy radené abecedne podľa autora.

„Terney bol puntičkár. Ak tento priestor sám navrhol, musel byť skutočne výnimočný. Hľadám aspoň jednu knihu, ktorá by bola naopak alebo nejako vyčnievala z radu.“

Sharko si všimol niekoľko kníh so zaujímavými názvami: Povolenie ukončiť život, ktorý nestojí za to, aby sa žil, Eutanázia, Riešenia problému starnutia populácie... Boli tam desiatky kníh venovaných eugenike a čistote rasy. Napravo bola zbierka diel o virológii a imunológii. Nič potešujúce.

Levallois vyšiel po rebríku a díval sa pritom na jednu policu. Rukou v rukavici vybral knihu.

„Bingo! Kniha o DNA uprostred geografickej sekcie. Volá sa Kľúč a zámky. A hádaj čo!“

„Povedz!“

„Napísal ju sám Terney.“

Sharko natiahol ruku a Levallois mu knihu podal a pritom si prezeral jej obálku. Bola na nej kresba Leonarda da Vinciho - nahý stojaci muž v kruhu a štvorci. Pod titulom bol krátky vysvetľujúci text: „Kódy ukryté v DNA.“

„Vitruviovský človek,“ vysvetľoval mladý poručík. „Predstavuje proporcie ľudského tela v prírode, ako aj súmernosť ľudskej anatómie. Človek s rozpaženými rukami zapadá aj do kruhu, aj do štvorca. Vedeli ste, že Leonardo da Vinei bol ľavák?“

„Mohol by si nám povedať, na čo nám táto informácia poslúži?“

„Na nič. Všeobecný prehľad.“

Keď Sharko čítal už štvrtýkrát text z obálky, naklonil sa k nemu Bellanger.

„O čom to je?“

„Nerozumiem ani zhrnutiu. Počúvaj: ,Prečo celkovú harmóniu vzťahov medzi miliardami kodónov ľudského genómu určujú a usporadúvajú čísla 26 a 13 a sú najčastejšie sa opakujúcim kodónom zo 64 typov? Prečo v rámci troch miliárd báz tvoriacich jediné vlákno DNA má každý kodón zrkadlový kodón? Prečo ľudský genóm ako celok zodpovedá proporciám zlatého rezu? Odborníci alebo všeobecná verejnosť sa vďaka tejto publikácii dozvedia odpovede na otázky týkajúce sa dokonalosti prírody pri tvorbe života.'“

Bellanger mlčal. Sharko si listoval úvodné stránky.

„Vyzerá to zložito. Celé strany sekvencií DNA, samé matematické vzorce, diagramy, málo textu... Prečo by nám Terney ukazoval túto knihu?“

„Je to v názve: kód ukrytý v DNA... Spomeňte si na X a Y na bruchu obete. Možno má tá kniha väčší význam, ako to vyzerá na prvý pohľad?“

Bellanger si chvíľu starostlivo knižku prehliadal, potom ju zamyslene zabalil do priesvitného vrecka.

„Pošlem to biológom do laboratória. Nech nad tým pokojne strávia celú noc, ak treba. Potrebujem vedieť, do akých sračiek sme sa dostali.“

Keď sa Sharko vrátil na číslo 36, zašiel k celám predbežného vyšetrovania. V kúte sedel chalan v pyžame a ľahostajne obracal jednu stranu knihy za druhou. Oči mal živé, žiarila v nich malá iskra, akoby niečo na tých prázdnych stranách hľadal. Mal okolo dvadsať rokov, strapaté plavé vlasy, kostnaté dlhé ruky s prstami smerujúcimi mierne do strán. Perami nehlučne vyslovoval slová, ktoré Sharko nedokázal rozoznať.

„Kto si?“ opýtal sa policajt. „Čo si to opakuješ pomedzi zuby? A čo hľadáš na tých bielych stranách?“

Mladý muž nezdvihol hlavu. Sharko sa so zaťatými zubami postavil a zamieril do malej konferenčnej miestnosti na treťom poschodí. Tváre kolegov boli unavené, črty povädnuté. Na starom stole stáli prázdne poháre a v popolníku sa kopili ohorky. Bola hodina po polnoci a nikto už nemal chuť hovoriť. Pascal Robillard bezmyšlienkovito naťahoval gumu na plastovom obale, Jacques Levallois neprestával zívať a Nicolas Bellanger vydával posledné rozkazy:

„Prioritou je zistiť, kto je ten chalan v pyžame. Musíme ho prinútiť rozprávať, vysvetliť nám, čo tam robil. Pascal... obvoláš psychiatrické liečebne a miestne komisariáty, zistíš, či niekto neutiekol... Preklepneš aj Terneyho. Chcem vedieť, kto to bol, s kým pracoval a či mal nepriateľov. Možno niekto spozná aj toho týpka, možno je z rodiny. Nejaký synovec, decko, o ktoré sa z nejakých dôvodov staral... Sharko, ty preveríš jeho profesionálny a ľúbostný život. Vypočuješ jeho kolegov na klinike v Neuilly a priateľov. Odkazy na záznamníku mu nechali ženy a muž. Skontaktuj sa s nimi. Prípad sa rozrastá, nikdy ho sami nevyriešime. Takže od zajtra k nám prídu aj ľudia z Manienovho tímu, aby nám pomohli. Potrebujeme čo najviac mysliacich hláv.“ Sharko zaťal zuby.

„Neriešia náhodou Huraultov prípad?“

„Huraultov prípad? Sú na plytčine. Ani náznak stopy. Preto vedenie uprednostnilo náš prípad a dalo nám k dispozícii viac ľudí.“

„Manien bude nadávať.“

„Je mi to fuk.“

Bellanger sa pozrel na Levalloisa.

„Jacques, postaráš sa o pitvu. Začne o hodinu. Si pripravený nespať?“

Mladý poručík prikývol.

„Niekto to spraviť musí.“

„Dobre. Tvoje číslo na mobil som dal aj vedúcemu laboratória, aby ťa informoval o tej knihe o DNA, Kľúč a zámky. Dúfam, že ti v noci zavolá s dobrými správami.“

„Už je noc."

Bellanger sa usmial, potom si premeral policajtov a prešiel rukou po bielom stole za sebou.

„Poďme... Čakajú ma asi tri tony papierov, ktoré musím do rána prejsť. Tak zatiaľ.“
*               *               *

Sharko zúril a bol nepokojný. Sediac za volantom svojho auta sa pokúšal márne dovolať Lucie. Bolo neskoro, to áno, ale prečo do riti, nedvíhala? Nestalo sa jej nič? Na Montmartri či na úteku? Nemala nehodu? Prefrčal na červenú, ktorú si nevšimol. Tá Severanka sa mu znovu dostala pod kožu a on z nej šalel. Dvere, ktoré sa v sebe snažil zamknúť na dva zámky, sa roztvorili dokorán a prílivová vlna so sebou strhla všetky zábrany.

Keď unavený, vyprázdnený, zdrvený čiernymi myšlienkami vyšiel na poschodie, na ktorom bol jeho byt, postavil sa tieň sediaci pred jeho dverami.

Lucie Henebellová držala v jednej ruke mobilný telefón a v druhej Terneyho knihu a čakala na neho s neskrývanou netrpezlivosťou. Postavila sa a pozrela mu do očí:

„Prosím, povedz, že ma neodhalili.“

(25)

Sharko nechal Lucie vojsť a zamkol za sebou dvere. Chytil ju za zápästie a voviedol do obývačky, potom sa poponáhľal

pozrieť z kuchynského okna.

„Videl ťa niekto vchádzať? Hovorila si s niekým?“

„Nie.“

„Prečo si mi nedvíhala telefón?“

Lucie sa poobzerala okolo. Prvýkrát bola v tomto byte pred viac ako rokom. Vtedy spala na gauči a on na posteli v spálni. Pohovka tam stále bola, ale množstvo fotografií jeho manželky a dcéry zmizlo zo stien. Žiadna spomienka na minulosť, žiadne dekorácie, drobnosti. Prečo mala Lucie ten chladný dojem, že vstúpila do bytu bez života, bez duše, akoby jeho majiteľ umrel? Pozorovala Sharka, ako si odopína služobnú zbraň. Koľko rokov opakoval tento pohyb každý večer? Napriek tomu, že sa ostrihal, mal veľké kruhy pod očami a lícne kosti mu vyčnievali ako zlej soche. Únava ho požierala ako droga.

Lucie zostala stáť.

„Chcela som ti to vysvetliť osobne, nie po telefóne.“

Na chvíľu zmĺkla. Hrdlo sa jej zovrelo. Nervózne sa v rukách pohrávala s Terneyho knihou.

„Chcela som ti tiež poďakovať za to, čo si pre mňa spravil. Vystavil si sa nebezpečenstvu, a to si nemusel.“

Sharko si šiel otvoriť pivo. O druhej ráno mal pocit, že sa musí nejako uvoľniť, snáď alkohol pomôže. Lucie odmietla pohár, ktorý jej ponúkal.

„Poďakovania si môžeš nechať,“ povedal sucho, „čo sa stalo, stalo sa.“

„Nemusíš sa so mnou baviť týmto tónom. A teraz mi povedz, ten chalan v pyžame... Kto to je? To on zabil Terneya?“

„Nateraz o ňom nič nevieme. Vzhľadom na jeho duševný stav a fyzický vzhľad pochybujeme, že by bol schopný takého zverstva. Videl ťa?“

„Nie.“

„Povedz mi, ako si sa z Álp bez informácií, bez ničoho, dostala k Terneymu pred pätnásťčlenným komandom z kriminálky?“

Snažil sa zbaviť akýchkoľvek citov, ale srdce mu krvácalo. Lucie sa nakoniec posadila na okraj pohovky a rukou si uhladila vlasy dozadu.

Po celom dni, toľkých kilometroch, čo prešla a strávila za volantom, sa už nedokázala držať na nohách. Pomaly začala rozprávať: „Niekoľko týždňov pred stretnutím s Carnotom si Eva Loutsová prečítala jeden článok vo vedeckom časopise a všimla si fotografiu nástennej maľby nakreslenej naopak. Išlo o fresku s mamutmi z jednej prehistorickej jaskyne. Výnimočný prípad, ktorý neprenikol do médií a ktorý v tom čase Loutsovou tiež veľmi nepohol. Ale o desať dní na to videla obraz Grégoryho Carnota v jeho cele, a tak sa hneď vybrala do jaskyne, aby sa na maľbu pozrela sama.“

Lucie vysvetľovala pokojne a nezabudla na žiadny detail. Rozprávala mu o rodine neandertálcov, ktorých pozabíjal sapiens. O preprave múmií do centra v Lyone. O krádeži kromaňonca. O ryšavom vedcovi Arnaudovi Fécampovi, ktorý sa jej zdal podozrivý. Porozprávala mu aj o tom, ako ho po Lyone sledovala a ako zasahovala v byte v štvrti Duchère a nakoniec aj o tom, ako sa dostala na Montmartre s jedinou myšlienkou v hlave - túžbou pochopiť. Počas jej rozprávania Sharko vraštil čelo. Zúrivo sa postavil a premeral si Lucie prísnym pohľadom. „Mohli ťa zabiť! Čo to do teba vošlo?“

„Moju dcéru zabili. Nie mňa. Nešťastie, náhoda? Nerozčuľuj sa. Záleží len na tom, že som teraz tu a pýtam sa ťa, ako budeme pokračovať.“ Nastalo ticho. Svaly sa napli, šije ich boleli od nervóznej únavy. Nakoniec sa Lucie postavila a prešla do kuchyne.

„Pivo je v chladničke?“

Sharko prikývol. Pozeral, ako odišla, otvorila pivo a vrátila sa. Neprišla o žiadnu zo svojich policajných schopností, mala živého ducha, bola vnímavá a inteligentná. Niečo v jej hlave ju muselo ochrániť pred absolútnou ničotou, ktorú mohla spôsobiť smrť jej dcéry.

Z myšlienok ho vytrhol jej hlas.

„Našli ste niečo z kromaňonca a jeho genómu v Terneyovom byte?“ „Nie. Nemal ani tajný labák ani nič podobné. Celý dom bol čistý. Tú múmiu si ale odfotil a zavesil ju na stenu v knižnici k obrazu fénixa a placenty. Pokiaľ ide o genóm... Nenašli sme u neho žiadne digitalizované údaje. Nepochybne to vrah už vybielil.“

„A čo mladý?“

„Postupujeme, zajtra budeme vedieť viac. On bol zjavne pôrodník, ktorý sa špecializoval na problémy novorodencov a napísal knihu, čo držíš v rukách. Renesančný človek.“

„Povedz mi, čo všetko ste našli. Povedz mi, ako ste sa k nemu dostali.“

„Odíď, Lucie.“

Prebodla ho pohľadom a plechovku s pivom prudko položila na stôl.

„Chod do riti, Sharko. Ak ma chceš vyhodiť, budeš ma musieť vyniesť.“

Sedela vzpriamene oproti nemu. Sharko sa zaboril do kresla.

„Dopi si pivo a upokoj sa...“

Lucie naraz vypila dve tretiny plechovky a na Sharka urobila grimasu. Musela sa za každú cenu trochu uvoľniť. Alkohol by mohol pomôcť. Komisár v dlaniach stlačil svoju malú fľašu.

„A teraz počúvaj.“

Zhrnul jej hlavné línie vyšetrovania. Povedal jej o dizertačnej práci o latéralité a jej vzťahu s agresivitou. O výskume, ktorý študentka robila medzi športovcami, násilnými národmi, o jej ceste do Mexika a potom aj o nevysvetliteľnom výlete do Manausu. O tom, ako po návrate z Brazílie požiadala o návštevy väzníc, kde sa chcela stretnúť s násilnými zločincami, pričom Grégory Carnot bol jedným z posledných. Pripomenul jej, že cesta do Brazílie vo výskume Evy Loutsovej niečo zmenila a že sa tam mala vrátiť. Vysvetlil jej, že úlomok skloviny, ktorý sa našiel na Loutsovej tele, ich priviedol až k Terneymu, ktorý v tejto chvíli predstavoval posledný článok reťazca.

Napriek tomu, že všetko nestihla stráviť, že jej chýbali detaily, pachy, obrazy, ktoré za sebou zločin zanechá, nechala sa Lucie viesť jednoduchou dedukciou:

„Grégory Carnot, ktorý bol ľavák, začal kresliť naopak predtým, ako u neho prepukol záchvat agresivity. O jeho predkoch nič nevieme. Rodičia ho opustili po narodení, bezdetná dvojica si ho osvojila, nemal žiadne problémy, okrem intolerancie laktózy.“

„Aj tak sa to dá zhrnúť.“

„Tridsaťtisíc rokov predtým kromaňonec, ktorý je tiež ľavák, zavraždí celú rodinu a tiež maľuje naopak. Túto podobnosť si všimli dvaja

ľudia a dali si to dokopy. Na jednej strane to bol Stéphane Terney, parížsky výskumník a lekár, ktorého, ako sa zdá, zaujímal predovšetkým genóm kromaňonca, a to až do tej miery, že ho ukradol. Na druhej strane je tu Eva Loutsová, študentka biológie, ktorú viac menej zaujímala najmä jej dizertačka a objavy o spojení laterality a agresivity, ak som to správne pochopila.“

„Presne tak.“

„A obaja sú mŕtvi, pričom ich pravdepodobne zavraždil ten istý človek. Ona hľadala vzťah medzi lateralitou a agresivitou a on sa snažil ukryť niečo v genóme kromaňonca. Vrah považoval za nutné zabiť ich obidvoch, takže tieto dve veci musí niečo spájať...“

„Eva Loutsová sa vrátila z Brazílie... a hneď šla do väzníc za zločincami, ktorí sú ľaváci. Zozbierala štatistiky, urobila si fotky... A potom sa chcela vrátiť do Brazílie... Akoby...“

„Akoby ju niekto touto úlohou poveril. Zozbierať údaje a priviezť ich späť.“

„Presne.“

Lucie prevrátila Terneyovu knihu, ktorú mala na stole pred sebou.

„Ľaváci, genóm kromaňonca, DNA, táto knižka, ktorá hovorí o skrytých kódoch... Vyzerá to tak, že všetko je spojené.“

„Ale nám to prepojenie chýba.“

Lucie si odpila z piva a utrela si ústa. Vnútornosti sa jej už začínali zohrievať.

„Premýšľajme. Čo mohlo spôsobiť, že dvaja ľudia, ktorých delia tisíce rokov, mali rovnaké črty?“

„DNA? Gény?“

Lucie prikývla s presvedčením.

„To z vyšetrovania vyplýva už od začiatku. Musí tam byť spojitosť s tou hlúpou molekulou DNA. Ale napriek tomu mi riaditeľka výskumného centra v Lyone povedala, že agresivita sa neprenáša geneticky. Slávny ,gén násilia' je len mýtus. A potom, bolo by úplne hlúpe, keby sme si mysleli, že medzi Carnotom a prehistorickým človekom existuje nejaké pokrvné spojenie. Delia ich od seba tisícky generácií.“

„Prečo by to bolo hlúpe? Neliahneme sa z vajíčok a kromaňonci musia byť predkami niektorých z nás. Každopádne si myslím, že Terney niečo vedel. Niečo, čo presahuje čas, a preto mu to vrah zakázal odhaliť.“

„Podobne ako Loutsovej... Dve rozdielne cesty vedúce k rovnakému cieľu.“

„Smrti...“

Sharko sa pozrel na knihu.

„Mala si čas pozrieť sa na tú knihu?“

„Áno, zbežne som ju prelistovala. Mne pripomína kuchárske recepty v časopise. Zoberieš si ľudské chromozómy, rozdelíš ich na DNA a položíš ich k sebe. Vyjde ti z toho séria asi troch miliárd písmen A, G, T, C, ktoré sa vzájomne viažu a predstavujú naše genetické dedičstvo, slávny ľudský genóm. Na základe toho potom spravíš štatistiky, výpočty, hľadáš výnimky, ktoré potom interpretuješ ako tajné správy...“

„Zdá sa, že sa vyznáš.“

Lucie si utrela dlane do nohavíc. Vzdychla si a potom povedala to, čo ju ťažilo:

„Nevedela som o tom veľmi veľa, ale vlani som si odobrala vzorku vlastného DNA, aby sa mohlo porovnať s DNA tela, ktoré zhorelo v lese.“

Sharko sa v kresle vystrel. Lucie hovorila pomaly a jej slová na neho dopadali ako ťažké tehly.

„Sledovala som každú etapu procesu, ktorý viedol od molekuly až k totožnosti. Dni a noci som trávila s technikmi v labáku, s rúškom na ústach a v rukaviciach, až kým sa tá sprostá sekvencia písmen A, T, C, G môjho DNA neporovnávala s tou... ktorá...“

„Patrila dievčatku v lese.“

„Áno. Viem ti ten proces opísať do najmenších podrobností.“

Sharko mal nepreniknuteľný výraz, snažil sa okolo seba vytvoriť neviditeľnú stenu. Napriek tomu sa mu do žíl pomaly dostával jed. Poznal Luciine dcéry, počul ich smiech, vŕzganie piesku na pláži pod ich nohami. Zvuky, vône nikdy nezmiznú. V ten deň na pláži v Sables-d’Olonne Lucie kvôli Sharkovi nešla s dievčatami k zmrzlinárovi, pretože jej práve rozprával o svojich pocitoch. Stačila jediná minúta...

Minútka a Claru a Juliette uniesli. Všetko bolo zlé.

Lucie premýšľala. Nakoniec sa pozrela smerom k počítaču.

„Chcela by som sa pozrieť na toho Stéphana Terneyho. Napísal knihu, bol renomovaným odborníkom, na internete určite niečo nájdem.“

Sharko sa uchýlil k pivu. Alkohol mu prudko stekal dolu hrdlom. Myšlienky sa mu rozbiehali na všetky strany. Pokývol k hodinám.

„Sú takmer tri ráno. Skúšaš na mňa presne to isté, čo vlani. Mala by si si na chvíľu odpočinúť.“

„Ty tiež.“

Sharko si povzdychol a opýtal sa:

„Chodíš k nejakému psychoterapeutovi? Niekomu, kto ti... pomáha trochu sa z toho spamätať?“

Lucie zaťala zuby a potom sa napriek svojej vôli k Sharkovi naklonila a chytila mu ruky. Jemne ho hladkala a preplietla si svoje prsty medzi jeho.

„A ty? Videl si sa, aký si strhaný? Čo sa tebou deje, Franck? Ja by som mala vyzerať tak ako ty, nie...“

Prerušil ju:

„Ja už nemám nič, nikoho.“

Zrak upieral na podlahu s prázdnym pohľadom, náhle sa postavil a už vtedy oľutoval svoje slová.

„Do riti. Nemám právo sa tu ľutovať. Je mi dobre tak, ako mi je, Lucie, nech si už myslíš čokoľvek. Mám svoje malé zvyky a prácu, ktorá mi bráni myslieť na iné. Čo viac môžem chcieť?“

Zamieril k svojmu počítaču, posadil sa na stoličku a zapol hlavný zdroj. Lucie šla za ním s plechovkou v ruke.

„Predtým, ako sme sa opäť stretli, sa mi stávalo, Franck, že som ťa nenávidela.“

Obrátil sa k nej. Videla, ako sa mu chvejú plecia. Zdal sa jej taký krehký, akoby bol pod fasádou policajta z porcelánu. Lucie si na to

dobre spomínala. Niekoľko hodín potom, čo dvojičky uniesli, všetku svoju nenávisť a bezmocnosť zamerala na Sharka. Všetci naokolo, policajti komisára žiadali, aby sa stratil a od Lucie sa držal čo najďalej.

„V skutočnosti mám pocit, že neprejde jediný deň bez toho, aby som nezúrila. Stále niekoho nenávidím. Bývalého šéfa, matku, dokonca aj moju dcéru, moju malú Juliette.“
Pokrútila hlavou a slzy mala na krajíčku.

„Nerozumieš tomu, však? Myslíš si, že som chorá, zúrivá a šialená matka?“

„Nesúdim ťa, Lucie.“

„Neustále, znovu a znovu sa mi hlavou preháňajú tie isté myšlienky. Prečo Clara a nie Juliette? Prečo mi policajti doniesli z Carnotovho domu len jednu? Prečo ju nezabil? Toľko otázok, ktorých sa nezbavím, ani keď Grégoryho Carnota pochovajú päť metrov pod zem.“

Vzdychla si.

„On stále žije, Franck. Grégory Carnot žije v tom človeku, čo zabil Terneyho a Evu Loutsovú. Nerobí žiadne kompromisy. Nechápeme, čo sa dialo v Carnotovej hlave, ale tí ľudia to vedeli, som si tým istá. Chcem, musím nájsť toho vraha. Závisí od toho Juliettino zdravie, jej budúcnosť, budúcnosť jej detí. Matka mi povedala, aby som konflikty riešila, aby som im čelila, aby som ich nepochovávala. Všetko sa musí skončiť vysvetlením.“

Prehltla. Dlane sa jej potili. Tá trocha alkoholu jej stúpla do hlavy. Sharkom jej slová otriasli a sám mal tiež slzy na krajíčku. Závisí od toho Juliettino zdravie, jej budúcnosť, budúcnosť jej detí. „Máme to tu znovu, Franck. Násilie... Presne tak ako vlani... len s tým rozdielom, že teraz je prítomné tu a teraz. Zvláštne je, ako sa nás to obidvoch dotýka. Akoby...“

„Nás prenasledovalo.“

Nastalo ticho. Nepríjemne ťaživý pocit.

„Sme si podobní, Lucie. Musíme sa za každú cenu vždy dostať na koreň veci.“

Sharko vypol obrazovku. Už si ani nepamätal, čo si chcel pozrieť na počítači. Každopádne najskôr to bola zámienka na to, aby sa vyhol jej pohľadu.

„Ja už som zaplatil, je mi ľúto... Všetko sa už dávno skončilo.“

„Nič sa neskončilo, pretože tu teraz stojíš oproti mne napriek bolesti a hnevu.“

„Nevieš, aký je môj hnev.“

„Cítim ho. Nevrátim sa však domov bez vysvetlenia. Dovoľ mi vyšetrovať s tebou. Dovoľ mi byť ti nablízku.“

Sharko zostal neoblomný, prstami zvieral myš a nebol schopný rozhodnúť sa. V tomto tichu, počas nekonečného čakania sa Lucie zrazu spravilo nevoľno, dostala závrat, akoby sa brnenie, ktoré považovala za nezničiteľné, ktoré ju uchránilo pred toľkými ranami, rozpadlo pri nepatrnom závane vetra. Pomaly sa otočila a zamierila k dverám. Hlava sa jej točila, videla rozmazane. Doľahla na ňu únava, vypätie, cesta...

„Prepáč, že... že som ťa vyrušovala,“ hlesla nakoniec.

Sharko vyskočil zo stoličky a rukou chytil kľučku. Naklonil sa, aby ju podoprel a ona si zaborila tvár do jeho pleca a konečne sa rozplakala. Celá sa triasla. Bola na konci so silami.
*               *               *

Keď ju Sharko položil na pohovku, už spala schúlená do klbka. S povzdychom ju pohladil po tvári a myslel pri tom na všetky výčitky.

Potom zaťal zuby a odišiel do spálne.
*               *               *

Zdalo sa mu, že spal jednu či dve hodiny. Blúdil medzi realitou a nočnými morami. Zmyslami stále vnímal obrazy, hlasy, otupujúce myšlienky. Z pomyslenia na to, že Lucie je tak blízko, že je taká krehká, mu prichádzalo zle. Zovrel päste. Mal dojem, že sa rozpadne na dve časti, že opäť prežíva vlastný príbeh, utrpenie a nepokoj.

O pol ôsmej ráno, keď sa díval do stropu, celý natiahnutý na posteli, akoby čakal, kedy ho odnesie pohrebná služba, mu zavolal Pascal Robillard.

Poručík zistil, kto bol chlapec v pyžame.

Volal sa Daniel Mullier.

Ušiel zo špecializovaného domova v štrnástom parížskom obvode.

Autista...
(26)

Sharko vyšiel z domu potichu, aby Lucie neprebudil. Rýchlo sa osprchoval, napísal odkaz na kus papiera a odišiel. Neuvaril si kávu, nezapol rádio, nerobil hluk. Pohľadom prešiel po žene, zmárala ho bolestná túžba objať ju a keď zabuchol za sebou dvere, mal pocit, že mu pukne srdce. Tak veľmi si prial, aby ju už nikdy nevidel, tak veľmi si prial, aby tam bola, keď sa vráti. Možno by jej vedel dať trochu tepla. Možno by jej vedel otvoriť oči, aby sa vedela pozrieť do budúcnosti. Alebo skôr ona mohla pomôcť jemu.

Nepríjemná cesta, všade zápchy, hluk a množstvo otázok v hlave. Nedostatok spánku, mozog sa mu už začínal variť. Komisár zaparkoval pred Špecializovaným domovom Félicité. Šiel za kolegom, ktorý tam hneď ráno prišiel. Levallois fajčil cigaretu opretý o kapotu svojho auta. Mal opuchnuté oči.

„Tak čo si sa dozvedel na pitve?“ opýtal sa komisár, keď mu podával ruku.

„Vrah mučil obeť asi dve hodiny, vypaľoval cigaretami do brucha písmená a potom ju podrezal. Obeť na mieste neumrela, smrť sa dostavila po niekoľkých sekundách. Zvyšok sú súdno-lekárske podrobnosti, ktoré veľa neosvetľujú. Strávil som noc v pekle. Nech žije polícia!"

Zdalo sa, že ho to naozaj zobralo. Sharko mu položil ruku na plece a potľapkal ho. Muži stáli pred budovou v haussmannovskom štýle, ktorú od ulice delil nízky plot a príjemne rozkvitnutá záhrada. V štrnástom obvode sa nachádzali psychiatrické ústavy, predovšetkým slávna Nemocnica svätej Anny.

„A čo Terneyova knižka?“

„Dnes v noci sa jej venovali viacerí biológovia. Tú knihu poznali. Okrem štatistík, matematických vzorcov a eugeniky si nateraz nič zaujímavé nevšimli. Tá kniha má viac ako dvesto strán, myslím, že potrebujú čas. Navyše, ani nevedia, čo presne hľadajú.“

„Hovoríš, že je o eugenike? A matematických modeloch?“

„Vedúci labáku sľúbil, že sa u nás zastaví, ak by sme chceli vedieť viac. Nemal dobrú náladu.“

„Ale by sme chceli vedieť viac? Terney na tú knihu pred smrťou ukázal, samozrejme, že chceme vedieť viac!“

Muž, ktorý Sharka s Levalloisom prijal, sa volal Vincent Audebert. Bol riaditeľom centra, v ktorom sa starali o štrnástich dospelých autistov, neschopných žiť samostatne. Vzhľadom na duševný stav Daniela Mulliera ho sem polícia priviezla ešte v noci. Jedno bolo isté, nebol vinný. Riaditeľ centra hovoril, že ich štrnásti zverenci sa vrátili z týždňového výletu do Bretónska pred dvomi dňami, teda po smrti Stéphana Terneyho.

Vincent Audebert sa otočil k jednému z okien na prízemí.

„Danielova izba má výhľad do dvora. Už raz predtým ušiel, asi pred dvomi alebo tromi rokmi.“

„A čo ho viedlo k úteku?“

„Stéphane Terney sľúbil, že si ho vyzdvihne. Mal prísť včera a zobrať Daniela na konferenciu o DNA. Poznali sa niekoľko rokov. Vídavali sa raz za mesiac, niekedy častejšie. Lekár svoj sľub vždy dodržal, pretože Danielovi na tých stretnutiach záležalo. Ale teraz...“

Odmlčal sa.

„... takže, aby nám dal najavo, že sa hnevá, začal Daniel počítať zrnká ryže, ktoré sa zmestia do kilového vrecka. Obyčajne ho necháme v izbe, kde mu počítanie trvá tak štyri hodiny. Iné riešenie neexistuje.“

„A v tú noc ste si nevšimli, že zmizol?“

Vložil si veľkú obruč s kľúčmi do vrecka a potom si povzdychol.

„Nie sme väznica. Nerobíme nočné obchôdzky alebo neohlásené razie v izbách, ak to nie je nevyhnutné. Daniel vyšiel cez okno, preliezol cez plot a stratil sa v meste. U Stéphana Terneyho už predtým bol, a tak poznal cestu.“

„Máme nejakú šancu, že sa s nami Daniel bude rozprávať a prípadne nám povie, čo počul a videl? Vedel by nám vysvetliť, aký mal k Terneymu vzťah?“

„Absolútne žiadnu. Vôbec nerozpráva, nepíše nič iné len zoznamy rôznych písmen, čísiel a výpočtov. To je jediný jazyk, ktorým sa vyjadruje. Nerozumie svojim emóciám a už vôbec nie emóciám druhých ľudí. Práve preto je také ťažké preniknúť cez bariéru, ktorú si autisti okolo seba budujú. Ale Terneyovi sa to podarilo. Našiel si spôsob, ako s Danielom komunikovať. Prostredníctvom matematiky.“

„Akou formou autizmu Daniel trpí?“

„Jednou z najťažších foriem. Nechcem vás zaťažovať zbytočnými podrobnosťami, ale v podstate nedokáže vôbec komunikovať ústne, má ťažkosti so sociálnym vývojom a je nesmierne uzatvorený. Paradoxne napriek týmto závažným hendikepom je Daniel geniálny. Okrem fenomenálnej pamäti má aj výnimočné schopnosti v oblasti štatistickej analýzy matematických údajov a písmen. Prekoná akékoľvek vaše predstavy. Ukážem vám miestnosť, ktorú sme pre neho zariadili. To vám napovie viac, ako všetky moje vysvetlenia.“

Prešli dovnútra budovy, ktorá pripomínala školu. Skrinky a vešiaky na chodbách, obrázky na stenách, prázdne triedy so stoličkami okolo okrúhlych stolov. Z priestoru vyžaroval neskutočný dojem poriadku a čistoty. Obyvatelia centra ešte určite spali v izbách v zadnom krídle. Na chodbách vládol pokoj, hodvábna prikrývka šialenstva.

„Ako sa Daniel spoznal so Stéphanom Terneyom?“ opýtal sa Sharko.

„Bolo to v roku 2004. Lekár sem prišiel. Vedel o Danielových schopnostiach analyzovať obrovské množstvá čísel a písmen. Chcel sa s ním stretnúť, pretože plánoval napísať knihu o DNA. Knihu, v ktorej by šlo predovšetkým o čísla a štatistiky. Myslel si, že Daniel by mu mohol pomôcť objaviť niečo v molekule a tak mu pomôcť.“

„Viete niečo konkrétnejšie?“

„Šlo o matematické rovnice, pravidlá, ktorým podlieha nekonečná sekvencia písmen A, G, C a T. Terney hľadal v celom tom chaose nejaký systém.“

Riaditeľ otvoril dvere do veľkej bielej polkruhovej miestnosti s vysokými stropmi. Sharko a Levallois v údive zastali. Okolo nich boli stovky, tisícky rovnakých kníh poukladaných na policiach, ktoré sa ťahali pozdĺž stien. Terneyova knižnica pôsobila v porovnaní s touto smiešna. Na chrbtoch boli knihy očíslované 1,2,3 a tak ďalej.“

„Tie knihy sa podobajú na tú, ktorú si Daniel listoval u Terneya," pošepol Levallois.

Uprostred miestnosti sedel za stolom Daniel. Pred sebou mal otvorenú knihu a v ruke pero. Oproti mal škatuľu s desiatkami rovnakých pier, ako aj zapnutý počítač. Daniel sa na nich ani nepozrel. Bol plne zaujatý svojou prácou. Bez ustania písal malými rýchlymi pohybmi. Sharko prevrátil oči; všimol si kúsok červenej handričky, ktorá bola medzi zväzkom číslo 341 a 343 naľavo. Spomenul si, že Daniela u Terneyho našli so zväzkom číslo 342.

Riaditeľ ukázal na knihy a tichým hlasom pokračoval:

„Je tu presne päťtisíc kníh, z ktorých má každá tristo strán. Ani o jednu viac či menej. Pre Daniela ich dal vyrobiť Terney. Tie, ktoré nasledujú za zavesenou handričkou, ešte treba vyplniť. Inak povedané, takmer všetky.“

Levallois vytreštil oči.

„Vyplniť? Daniel... chcete povedať, že ich...? Ale, čo do nich píše?“ Riaditeľ centra siahol po zväzku číslo 1 a otvoril ho.

„Zapisuje sem kompletný genóm moderného človeka... Všetky tri miliardy písmen A, C,T a G, z ktorých pozostáva DNA našich štyridsiatich šiestich chromozómov. Píše veľkú encyklopédiu života. Najväčší návod na použitie, v ktorom sa nachádzajú opisy našich orgánov, trápenia našich predkov, inštrukcie, ktoré malí Champollionovia v našom organizme čítajú už tisícky rokov, aby vedeli, ako vyrobiť bielkoviny, vďaka ktorým žijeme.“

Levallois neveriacky listoval v knihe. Mal pocit, že sa mu sníva. Tisícky písmen natlačených malým písmom vedľa seba - AAGTTTACC... - na každej strane, v každej knihe, na každej polici.

„V ruke držíte sekvenciu prvého chromozómu,“ vysvetľoval riaditeľ. „Daniel začal pred šiestimi rokmi. Denne pracuje desať hodín a napíše okolo stotisíc písmen. Denne to predstavuje päťdesiat strán.“

Sharko si premeral nekonečné rady papiera, množstvo práce, ktorú nie je ani možné dokončiť.

„Dobrý bože...“

„Dá sa to povedať aj tak. Je to cesta bez konca. Takýmto tempom by túto prácu dokončil o viac než sto rokov, aj napriek neuveriteľnej rýchlosti, s akou píše, aj keby pracoval tristošesťdesiatpäť dní v roku. Už teraz vieme, že to bude robiť do konca života... Písať, písať, písať...“ Policajti sa na neho s údivom pozreli.

„Ale... Prečo?“ opýtal sa Sharko.

„Prečo? Pretože to je jeho svet, ktorý nám takto predstavuje. Nemá iný spôsob, akoby sa vyjadril, žiadnu inú možnosť prejaviť to množstvo energie, ktorá sa mu varí v mozgu. Všetky schopnosti, ktoré mu chýbajú, všetko to svetlo, ktoré okolo seba nevidí, sa skoncentrovali do jedinej úlohy. Pre nás je nepochopiteľná, ale pre neho je veľmi dôležitá. Daniel... našiel svoju cestu.“

S povzdychom sa pozrel na počítač.

„Daniel má na obrazovke dva rôzne genómy moderného človeka, ktoré sa dajú stiahnuť na stránke Génoscope. Vysvetlím vám to, ale sledujte, ako Daniel pracuje: zobrazí si najskôr obsah prvého genómu, zapamätá si ho a potom ho prepíše, potom klikne na tlačidlo ,Ďalej'. Genóm sa totiž zobrazuje na milióne obrazoviek!“

„Prečo si zobrazuje dva genómy, keď odpisuje len jeden?“

Riaditeľ ukázal na podčiarknuté písmená v knihe. Nebolo ich veľa, maximálne jedno až dve na strane.

„On neodpisuje len sekvenciu genómu. Vždy podčiarkne písmeno, v ktorom sa dva genómy, ktoré má na obrazovke, líšia.“

„Chcete mi povedať, že medzi dvomi genómami, a teda dvoma bytosťami existuje tak málo rozdielov?“

„Presne tak... Vaša DNA je na viac ako 99,9 percent totožná s DNA aborigénov z Austrálie, černochov z Afriky, Číňanov, Mongolov. Geneticky máte k týmto ľuďom bližšie ako dva šimpanzy odchytené v tej istej džungli. Práve preto hovoríme o ľudskom genóme, a nie o ľudských genómoch a práve preto na internete nenájdete toľko genómov ako ľudí. V skutočnosti tam nájdete len dva, keďže v tom čase sa viedli dva paralelné výskumy. Ľudské genómy sú celkovo rovnaké, až na malé povedzme odchýlky, prostredníctvom ktorých sa mení napríklad farba očí. Z troch miliárd báz A, T, C, G, ktoré tvoria DNA v každej bunke, sú len tri alebo štyri milióny umiestnené inde, a tak tvoria originálne prepojenie, ktoré sa od človeka k človeku líši. Vaša vlastná encyklopédia života, komisár, je takmer totožná s Danielovou alebo mojou, až na niekoľko podčiarknutých písmen.“

Sharko bol ohromený, ale na druhej strane veľmi súcitil s mužom, ktorý mal celý život pred sebou a mal ho stráviť odpisovaním sekvencií, ktoré je počítač schopný zostaviť za niekoľko sekúnd.

„O čom je presne Terneyho kniha? Prečo do jej písania zapojil Daniela?“

„Na začiatku sa chcel v publikácii venovať výlučne štatistike. Stéphane Terney sa zabával hrami so slávnymi A, T, C a G a robil rôzne výpočty na základe ich umiestnenia, opakovaní, početnosti v dlhej reťazi DNA. Napríklad delil celkový počet sekvencie ATA sekvenciou CCC - takéto kombinácie troch písmen voláme kodóny - a získaval tak významné celé čísla, napríklad 13 alebo 7, ale čísla, ktoré by neboli celé, hľadal len veľmi ťažko. A Daniel mu v tom pomáhal... Terney píše aj o zlatom reze, pozoruhodných matematických výsledkoch... Dospel teda k záveru, že mágia prírody sa prejavuje v DNA, a to prostredníctvom skrytých kódov.“

„Preto je na obálke kresba vitruviovského človeka. Ľudská dokonalosť ukrytá v DNA.“

„Presne. Ja som však dosť skeptický voči tým ,objavom'. Keď hľadáte niečo v takom množstve písmen a čísel, vždy niečo nájdete...“

Zaškeril sa.

„Tá kniha mohla skončiť ako Da Vinciho kód v DNA, ale domnievam sa, že to nebolo cieľom. Terney ju využil na to, aby dospel k eugenickým myšlienkam: obhajobe eutanázie, systematickým potratom v prípade istých embryí, odmietnutiu starnúcej populácie, ktorú považoval za vírus na planéte. Terney zastáva... teda zastával čistotu a mladosť ľudstva. Podľa neho niektoré ,rasy‘, niektoré genetické choroby narúšali dokonalú matematickú rovnováhu, ktorú s Danielovou pomocou objavil v ľudskom genóme...,Votrelci', ako sa vyjadril, neboli hodní toho, aby figurovali v genetickom dedičstve, ktoré tu zanecháme budúcim generáciám. Použil Daniela na... na to, aby vytváral predsudky voči presne takým istým ľuďom, ako je Daniel. Považujem to za neľudské.“

Sharko premýšľal o tých najslabších jedincoch v húfoch rýb. Terney sa pokúšal povedať to isté, ale z genetického hľadiska.

„Ale napriek tomu ste mu dovolili stretávať sa s Danielom,“ povedal.

„Snažil som sa ich vzťah ukončiť, na začiatku. Ale Daniel bol nešťastný, jeho krízy sa zhoršovali. Terney mu skutočne niečo dával, poskytoval mu možnosť komunikovať prostredníctvom čísel a písmen. Myslím si, že v hĺbke duše ho mal naozaj rád. DNA bolo kľúčom k zámke od väzenia, v ktorom je Daniel, a Terney mu ten kľúč podal. Takže som sa do toho nemiešal, ale verte mi, že som Terneya nemal rád. Teraz, keď tu nie je, som trochu smutný, pretože neviem, ako to Daniel zvládne...“

Sharko sa pozeral na mladého autistu, ktorý sa postavil, položil pero na stôl a zo škatule si vybral nové. Premeriaval si police plné prázdnych kníh, z ktorých väčšina sa nikdy nezaplní. V tomto nelogickom priestore mu zrazu niečo napadlo.

„Čítal Daniel Kľúč a zámky?“
„Je to jeho milovaná kniha. Číta si z nej každý večer...“

Sharko a Levallois si vymenili krátky pohľad, zatiaľ čo riaditeľ pokračoval:

„... teda, čítať si nie je to správne slovo, ale rozumiete mi. Nechápe eugenické názory, ani výroky. Je veľmi ťažké rýchlo vám vysvetliť, akým spôsobom premýšľa, ale... povedzme, že všetky knihy, ktoré mu padnú do rúk, vníma ako sekvenciu písmen. Aby som to zjednodušil, povedal by som, že sa mu pri letmom pohľade na text v hlave rozsvietia spoje a vyznačia sa celky. Je schopný napísať, že na strane sa písmeno e nachádza päťdesiatkrát bez toho, aby vedel, o čom text je.“

Sharko zovrel ruku v päsť.

„Rád by som videl jeho výtlačok.“

Riaditeľ prikývol.

„Je dôkladne uložená v jeho izbe, vždy na tom istom mieste. Vrátim sa.“

Stratil sa v chodbe.

„To je strašidelné...,“ šepol Levallois „A to my sa stále sťažujeme. Ten chalan nemá ani dvadsať a strávi svoj život tu, celý.“

„Duševné ochorenie je pomalý jed.“

Sharko pristúpil k Danielovi. Mladý muž vycítil prítomnosť druhej osoby za chrbtom a trochu nahrbil plecia, ako mačka, ktorá sa bráni, ale neprestával písať. Palec a ukazovák na pravej ruke mal zdeformované, mozoľnaté. Pero držal tak, ako sa drží skrutkovač. Komisár ho chcel upokojiť, položiť mu ruku na plece, ale nakoniec nič nespravil.

Audebert sa vracal. Sharko si zobral kópiu Kľúča a zámkov a pozorne si ju prelistoval. Celé strany, ktorých obsah nedával zmysel, predstavovali sekvencie DNA, z ktorých Terney robil štatistiky, kreslil grafy, dospieval k záverom. Daniel si do knihy nespravil žiadne poznámky, ale Sharko si všimol, že niektoré strany čítal častejšie ako ostatné. Napríklad strana 57. Hore bolo napísané: „Pozrime sa, napríklad, na túto sekvenciu DNA.“ Nasledovali stovky písmen A, T, C a G, ktoré tvorili daný rad. Komisára nešokoval text, ktorý nedával zmysel, ale skutočnosť, že všetky písmená bez výnimky Daniel podčiarkol rovnako ako v zväzku číslo 1 encyklopédie života. Stránku ukázal Vincentovi Audebertovi.

„Viete, prečo to spravil?“

Audebert prižmúril oči.

„Nikdy som si to nevšimol... Ale... Zvykne podčiarknuť všetko, čo sa líši od referenčného genómu. Vďaka počítaču vie genóm skúmať... Možno túto sekvenciu hľadal na stránke Génoscope a nenašiel ju? A preto všetko podčiarkol?“

Sharko listoval ďalej. A znovu. Strany 141,158,198,206,235 a potom 301... Stránky sa začínali vždy tou istou vetou: „Pozrime sa, napríklad, na túto sekvenciu DNA.“ A všetky písmená boli podčiarknuté. Daniel bol vytrvalý.

Levallois zamieril k zväzku číslo 2, otvoril ho, prelistoval a pokrčil plecami...

„Nechápem... Vidíme predsa, že z času na čas sa vyskytne nejaký rozdiel medzi dvomi ľuďmi. Rozdiel sa nachádza na každom tisícom alebo dvojtisícom písmene. Akože Daniel podčiarkol toľko rozdielov, ktoré nasledovali za sebou?“

„Stéphane Terney si možno celé sekvencie vymyslel. Alebo nie?“

Riaditeľ vyzeral zmätený. Chvíľu premýšľal a potom náhle luskol prstami.

„Alebo mám iné vysvetlenie.“

Zobral si knihu a chvíľu ju skúmal.

„Kvôli Danielovi a Stéphanovi Terneyovi som musel naštudovať veľa materiálov o DNA, aby som to celé pochopil. Viem, na ktorých miestach v molekule sa vyskytuje toľko za sebou nasledujúcich zmien. Ide o takzvané mikrosatelity.“

Pozrel sa smerom k encyklopédii života.

„Daniel jedného dňa zapíše strany, kde budú stovky, tisícky písmen nasledujúcich za sebou podčiarknuté ako tu a potom sa to opäť vráti do normálu... Budú to mikrosatelity. Technici z forenzného laboratória na polícii ich používajú vo svojich analýzach DNA, pretože fungujú ako odtlačky prstov. U každého človeka sú iné a vždy sa nachádzajú na rovnakom mieste v genóme.“

Sharko a Levallois sa znovu na seba zarazene pozreli.

„Takže mikrosatelity sú genetickými odtlačkami?“ opýtal sa komisár.

Riaditeľ presvedčivo prikývol.

„Presne tak. Páni, myslím si, že v tejto knihe je sedem genetických odtlačkov ukrytých uprostred bezvýznamných informácií. Sedem čiarových kódov siedmich jedincov, ktorí možno žijú na tejto planéte.“
(27)

Dvaja policajti vleteli do budovy forenznej polície na Nábreži Orloja. Priestory boli rozdelené podľa zamerania technikov na toxikológiu, balistiku či analýzu písomností. Koncentrovala sa tu technológia, drahé prístroje, ktoré analyzovali krv, ohorky, výbušniny, vlasy. Priznania sa vynucovali prostredníctvom vedy.

Jean-Paul Lemoine, riaditeľ laboratória molekulárnej biológie forenznej polície v Paríži, ich čakal v malej kancelárii. Štyridsiatnik mal krátke, plavé vlasy, takmer šedivé a husté obočie. Nevýrazné črty ničím nezaujali, ale ani nedráždili. Jeho práca spočívala v obsluhe obrovských strojov, ako napríklad prístroj na zväčšovanie polymerázovej reťazovej reakcie, sekvenčné prístroje, ktoré fotografovali, rozdeľovali a analyzovali jednotlivé časti DNA.

Trochu rozmrzene ponúkol policajtom stoličky.

„Ten človek mal pravdu... V mase informácií, ktoré kniha obsahovala, boli ukryté mikrosatelity. Možno nájdeme aj totožnosť ich nositeľov, ale neviem ako dlho to potrvá. Koľko dní či týždňov.“

Zahľadel sa na knihu, ktorú mal otvorenú pred sebou. „Každopádne, z jeho strany bolo nesmierne rozumné, že do vydanej knihy vložil genetické kódy. Je to najlepší spôsob, ako zabrániť zničeniu tajomstva. Treba ho uložiť na veľmi veľa miest, najlepšie do všetkých domácností... Poznám tú knihu. Keď vyšla, Stéphane Terney ju zadarmo rozoslal na univerzity, do laboratórií a výskumných centier. Eugenika sa medzi matematickými modelmi stratila. Podobnú metódu použil jeden turecký autor vo svojej knihe Veľký atlas stvorenia, aby spochybnil darvinizmus a presadil kreacionizmus. Turecká publikácia bola nádherná, prepracovaná a veľmi dobre vyrešeršovaná a vydavateľ ju poslal vedcom a intelektuálom na celom svete.“ Posunul knihu k Sharkovi.

„Čo by ste ešte chceli? Presný postup, ktorým sa riadime pri tvorbe genetického profilu?“

„Nie tak celkom. Prišli sme sa opýtať, či by ste mohli nájsť tých sedem genetických odtlačkov v databáze.“

Sharkovi to hneď napadlo. FNAEG bola národná databáza genetických odtlačkov. Od roku 1998 do nej boli zaznamenávané údaje o každom človeku, ktorý sa dopustil sexuálneho násilia a od roku 2007 sa rozšírila na takmer všetkých zločincov, ktorých zatkla štátna alebo miestna polícia. V databáze stačilo nájsť zhodnú vzorku so vzorkou z miesta činu a vyšetrovatelia našli podozrivého.

Lemoine sa zatváril skepticky.

„Uff... Musel by som prepísať kód z knihy do počítača, pretože všetko je zautomatizované. Obyčajne dostaneme vzorku slín, kus odevu so spermiami a prístroj ju spracuje do čiarového kódu. Tu však nemáme vzorku, ale len... len papier. Pozrite sa na to, vidíte rovnako ako ja, že genetický odtlačok môže obsahovať aj, ja neviem, tisíc písmen? Potrvá hodiny, kým to prepíšeme, a budeme si musieť dávať pozor, aby sme nespravili jedinú chybu. Vyžaduje si to obrovské sústredenie a nielen raz, ale sedemkrát. Ja mám za sebou nočnú, už teraz som na to príliš unavený.“

Pokrčil plecami, vyzeral, že je mu to všetko nepríjemné. Zjavne sa chcel len jednoducho vrátiť domov.

„Viete, komisár, v databáze je asi poldruha milióna genetických profilov, čo je menej ako dve percentá populácie Francúzska. Francúzska, komisár, nie celého sveta. A potom, kde máme istotu, že genetické odtlačky v knihe patria skutočným ľuďom? Terney si ich mohol...“

„Umreli pre to ľudia,“ prerušil ho Sharko. „Tie odtlačky patria reálnym ľuďom, dám za to ruku do ohňa. Terney ich zaznačil do svojej knihy a spojil sa s geniálnym autistom, aby sme jedného dňa mohli pochopiť, prečo sa to stalo. Aj keby Daniel Mullier nebol na mieste činu, dostali by sme sa k nemu nejakým spôsobom. Je ako... ako kľúč k zámke. Urobte to, prosím vás.“

Vedec po chvíľke premýšľania položil na stôl prázdny pohár a s povzdychom prikývol.

„Dobre. Pokúsim sa. Potrebujem, aby mi to niekto diktoval.“

Podal knihu Sharkovi, ktorý ju posunul Levalloisovi.

„Ideš. Ja som dobre nespal, pália ma oči.“

Levallois zaškrípal zubami.

„No počkaj, a ja som akože spal?“

Poručík si s povzdychom sadol k Lemoinovi. Vedec ho varoval:

„A predovšetkým, neurob žiadnu chybu. Ukážem vám, kde začneme, aby sme to mohli zadať v správnom formáte.“

Zakrúžkoval jedno písmeno, ktoré nasledovalo po rade identickom vo všetkých encyklopédiách života.

„Poďme pomaly, ale isto.“

Levallois začal diktovať...

„AATAATAATAATGTCGTC...“

... a Lemoine zapisoval. Po dvadsiatich minútach si Levallois vydýchol: „Koniec!“ a biológ stlačil klávesu ENTER. Počkal niekoľko sekúnd, kým sa prvý genetický odtlačok porovná s viac než miliónom záznamov uložených na zabezpečenom serveri, ktorý sa nachádzal v Écully.

Na obrazovke sa objavilo slovo: NEGATÍVNE. Na tvárach troch mužov sklamaný výraz.

„Prvý odtlačok je neznámy. Povedal by som, že vaša teória nefunguje, komisár. Končíme?“

„Pokračujeme.“

Začali znova. Druhý odtlačok: negatívny. Dali si kávu, Levallois si zapálil, Sharko sa poprechádzal. Tretí odtlačok: negatívny. Štvrtý odtlačok... Procesor hučal, zapol sa ventilátor. Levalloisove oči sa rozšírili.

„To nie je možné. Máme ho. Neverím.“

Sharko si pritiahol stoličku k obrazovke. Lemoine nahlas prečítal informácie z obrazovky. Meno, priezvisko a dátum narodenia.

„Grégory Carnot. Narodený v januári 1987.“

Sharko mal pocit, že dostal ranu do brucha. Levallois sa znova pozrel na obrazovku, akoby neveril vlastným očiam.

„Dobrý bože, čo to chce povedať?“

„Poznáte ho?“ opýtal sa vedec.

Mladý poručík prikývol.

„Dievča, ktoré zavraždili a ktorého zabitie sme začali vyšetrovať ako prvé, ho bolo navštíviť vo väzení. Zdá sa mi, že úplne na konci.“

Pozrel sa Sharkovi do očí.

„Mám pravdu, Franck? Eva Loutsová bola za Grégorym Carnotom, však? Jeho meno bolo na tom jej zozname, nie?“

Sharko, ktorý bol znepokojený, mu položil ruku na plece.

„Choď si natiahnuť nohy, teraz budem diktovať ja.“

„Máš oči ako veverička. Nesmieš sa pomýliť ani v jednom písmene. Zvládneš to?“

„Považuješ ma hádam za zdochliaka?“

Nakoniec mu Levallois prepustil svoje miesto. Komisár sa posadil a zahľadel sa na genetický profil Carnota. Prečo Terney ukryl totožnosť tohto vraha do svojej knihy? Čo tých dvoch mužov spájalo? Sklonil hlavu, sústredil sa na písmená, ktoré vyzerali ako veľká krížovka. Na otázky bude čas neskôr.

„Ideme na to?“ opýtal sa biológ.

„Poďme...“

Sharko začal recitovať sériu písmen, pričom si ich starostlivo označoval ukazovákom. Vo vnútri zvádzal boj s vlastným telom, aby sa vydržalo koncentrovať. Lemoine v tichosti písal. Čas plynul. Telo sa mu nabilo elektrinou, dlane sa mu potili.

Piaty profil bol neznámy. Levallois sa vrátil s troma pohárikmi kávy z automatu. Kofeín prekĺzol do krvného obehu a podráždil neuróny. Bohužiaľ, ani zo šiesteho profilu sa nič nové nedozvedeli. Muži si odpočinuli. Sharko zazíval, pretrel si oči, Lemoine si pukal prstami.

„Poďme, toto je posledný, kým nám mozgy úplne nevypovedajú službu.“

Vrátili sa k práci. Písmeno po písmene vytvárali jedinečnú identitu jedného zo siedmich miliárd ľudí na planéte.

Biológ stlačil klávesu ENTER.

Siedmy a posledný profil našiel pár v databáze.

POZITÍVNY

Softvér však nenašiel ani fotku, ani totožnosť. Lemoine klikol na klávesu, po stlačení ktorej sa na obrazovke objavili podrobnosti vyhľadávania.

„Tento záznam bol vymazaný na žiadosť polície. Píše sa tu, že k tomu došlo len pred tromi dňami. Čo znamená...“

Sharko sa nadýchol a dlaňami si prešiel po tvári a potom dokončil: že ide o DNA odobraté na mieste činu, ale človek sa stále nenašiel. Rovnako to môže znamenať, že tento človek sa dopustil prvého vážneho trestného činu, a preto sa jeho identita nezobrazuje. Myslím, že odpoveď poznám, ale povedzte mi, o aký trestný čin šlo.“

Biológ odpovedal bezvýrazným hlasom:

„Vraždu.“

(28)

Lucie pláva v slnečnom svetle. Kráča, avšak jej nohy sa nedotýkajú zeme, akoby ju posúval božský, chladný a tichý dych. Snaží sa otočiť hlavu, ale bráni jej v tom nejaký golier s veľkými ušami. Jej nepokojný pohľad sa nakoniec zastaví na malom štvorci svetla, ktorý presvitá nocou. Zúri búrka, zem sa trasie a o chvíľu sa z oblohy spustí spŕška ťažkých predmetov. Váz... Tisícky navlas rovnakých váz sa rozbíjajú okolo v apokalyptickom bese. Zázračne ju žiadna z nich netrafí, akoby ju niečo chránilo. Neviditeľný dych je prudký, Lucie sa zohne a potom opäť postaví, aby vstúpila do oslepujúceho svetla. Cíti bolesť v očiach, zatvorí ich a postupne sa jej opäť vráti zrak. Teraz letí ponad stovky pitevných stolov usporiadaných do vodorovných a zvislých radov. Aj mŕtvoly, ležiace na nich, sú identické. Malé, nahé, nespoznateľné. A spálené... Ich tváre pripomínajú niečo, čo by sa dalo nazvať zhmotnením utrpenia. A ich telá? Sú vyschnutou krajinou...

Presne uprostred všetkých mŕtvol si Lucie všimne dieťa, ktoré neleží v rovnakej polohe. Namiesto toho, aby ležalo rovno, má ruky zložené na sopečnom bruchu a niečo v nich drží. Lucie sa skloní a snaží sa preletieť bližšie. Keď klesne nižšie, pocíti pach spáleniny. Oči dieťaťa sa prudko otvoria a Lucie zbadá dve desivé čierne diery. Kričí, ale žiadny zvuk jej z úst nevychádza. Snaží sa otočiť, ale jej telo sa nekompromisne rúti do očí dieťaťa. Konečne rozoznáva predmet, ktorý dieťa drží. Je to váza, presne taká istá ako tie, čo padali z oblohy. Čierna diera ju vťahuje ako vír. Lucie nie schopná sa vzoprieť. Dieťa jej podáva vázu, ktorú chytí vo chvíli, keď ju diera pohltí... Padá a kričí...

Lucie sa prebudila spotená s výkrikom na perách. Otvorila oči. Steny, strop, minimálna dekorácia... Niekoľko sekúnd netušila, kde je, potom sa rozpomenula. L'Haÿles-Roses, Sharko, ich nočný rozhovor... Po ktorom prišla čierna diera.

Pokrčené oblečenie... Strapaté vlasy... Ponožky pohodené na zemi... Lucie sa malátne posadila. Tie mŕtve deti ju strašili už dlho. Vždy a všade to bolo rovnaké. Vždy spadla do očnej jamky. Vedela, že ten sen sa jej snaží niečo povedať. Vázy pravdepodobne súviseli s malou škvrnkou, ktorú mala Clara na dúhovke, ten dážď váz jej naznačoval, aby otvorila oči a dávala pozor na vázy. Ale prečo?

„Franck? Si tu?“

Ticho. Pozrela sa na hodinky. Bolo takmer deväť hodín ráno, bože. Panicky začala hľadať mobilný telefón. Odkazy. Jej matka sa začínala báť. Hneď jej zavolala, aby ju ubezpečila, že všetko je v poriadku.

Počas telefonátu mala ťažkosti nájsť správne slová, ktorými by vysvetlila, prečo sa hneď nevráti bez toho, aby mamu rozrušila či nahnevala. Z druhej strany sa na ňu valili tvrdé slová: Ako sa mohla znovu namočiť do vecí, ktoré jej zničili život? Carnot bol mŕtvy, mŕtvy a pod zemou, prečo to odmieta pripustiť, prečo toho hajzla tiež nepochová? Prečo sa naháňa za prízrakmi? Kde spala? A tak ďalej a tak podobne. Trvalo to celých päť minút.

Lucie sa opýtala, ako sa má Juliette. Zaniesla ju do školy? Páčia sa jej noví spolužiaci?

Marie odpovedala úsečne, jednoslovne a potom položila.

Lucie si pomyslela, že jej matka má v podstate pravdu. Nebola schopná vytvoriť si stabilný a napĺňajúci vzťah s dcérami. Dávať im lásku, skutočnú materinskú lásku. Kedysi jej práca slúžila ako príčina a výhovorka, na to, aby svoje deti milovala, potrebovala pocit, že im chýba, vyhľadávala to najhoršie, naháňala najhorších hajzlov, aby sa úplne vyčerpaná vrátila z práce a uvedomila si, aké má šťastie, že má milujúcu rodinu.

Ale od tragédie sa Lucie konfrontovala s inou pravdou, ktorá bola neznesiteľnejšia - nikdy Claru tak veľmi nemilovala. A keď sa v jej očiach Juliette zmenila na Claru, dávala jej všetku lásku. Ale, keď bola Juliette sama... Niekedy ju Lucie ľúbila a niekedy...

Radšej o tom viac nepremýšľala. S povzdychom zamierila do kuchyne. Na stole ju čakal odkaz: Sprav si kávu. V skrini v spálni sú ešte Tvoje veci. Odíď ešte dnes večer, prosím. So zaťatými zubami zbalila papier do guľôčky, odhodila ju do koša a vybrala sa do spálne. Úžasná železnička s miniatúrnymi vláčikmi bola rozmontovaná, koľajničky ledabolo nahádzané v plastovom vreci čakali na vyhodenie. V spálni neboli žiadne dekorácie, ustlaná posteľ uprostred, zatiahnuté závesy, človek by si myslel, že je v izbe umierajúceho. Dokonca tam nebola ani malá lokomotíva Ova Hornby typu O s vagónikom na drevo a uhlie, ktorú si Sharko predtým nosieval všade.

Na dne komody našla svoje oblečenie z minulého leta. Veci boli starostlivo poskladané, zabalené v plastovom vrecku a navrchu boli dve tuby s naftalínom. Sharko vyhodil vláčiky, ktoré mu boli blízke, ale nie šatstvo ženy, s ktorou sa už nikdy nemal stretnúť...

Zobrala si balík a zarazilo ju zistenie, že za Sharkovými svetrami zbadala škatuľku s nábojmi a revolver. Išlo o Smith & Wesson, kalibru 357 Magnum. Lucie po zbrani siahla. Väčšina policajtov mala náhradnú služobnú zbraň doma, aby mohli trénovať streľbu alebo pretože zbrane zbierali. Zo zvedavosti otvorila zásobník. Keď v ňom objavila jeden náboj, prešiel jej mráz po chrbte. Správne umiestnený náboj, ktorý by vyletel z hlavne, keby stlačila spúšť. Azda ho tam zabudol? Bol Sharko schopný dopustiť sa takejto chyby? Radšej sa vyhla myšlienkam na to, čo asi zamýšľal so zbraňou urobiť, a vrátila ju na miesto.

Z balíku vylovila čierne džínsy, čistú spodnú bielizeň, béžové tričko s krátkymi rukávmi. Zamierila do kúpeľne. Na papieri prilepenom na stene bol graf s klesajúcou krivkou komisárovej hmotnosti. Zdalo sa, že dosiahol hranicu sedemdesiatich kilogramov. Lucie pocítila úzkosť. Umyla a obliekla sa čo najrýchlejšie v hrobovom tichu pred priveľkým zrkadlom, v ktorom stále videla Sharka blúdiaceho svojou samotou, každé ráno, každý večer, každú noc. Krížová cesta odsúdenca na život, ktorý sa snažil ju dobojovať do konca. A ak by sa jedného dňa zlomil, má tu zbraň, hneď pri posteli, aby mu pomohla...

Keď vypila kávu a umyla hrnček, všimla si obálku pri počítači. Zdalo sa jej, že večer ju tu nevidela. Žeby si ju Sharko priniesol v noci? Alebo ju tam nechal naschvál, aby sa pozrela?

Lucie ju otvorila. Boli v nej fotografie z miesta Terneyovej vraždy: široké zábery na knižnicu, múzeum fosílií, tri čudné obrazy - Lucie sa pri pohľade na placentu a kromaňonca usmiala - a zábery na telo z rôznych uhlov. Pokrčila nos. Starého muža vrah mučil a dôkladne trápil. Jeho oči sa dívali do prázdna, akoby hľadali konečnú odpoveď na otázku, ktorú si kladú všetky obete pred smrťou: Prečo?

Zapla počítač, otvorila internetový prehliadač a zadala do vyhľadávania slová „Stéphane Terney“. O sekundu mala plnú stránku odkazov a prvý výsledok ju odkázal na stránku wikipédie. Lucie na ňu klikla a prekvapila ju dĺžka samotného článku. Vyzeralo to ako riadna novinárska práca. Pomyslela si, že internet je predsa len geniálny, a začala čítať: „Stéphane Terney sa narodil 8. marca 1945 v Bordeaux.“

Na fotke v pravom rohu stránky mal asi päťdesiat rokov. Tmavý oblek, prísne a štíhle črty, ani náznak úsmevu.

„V mladosti bol Terney predovšetkým športovec ako jeho otec, ktorý bol svojho času majstrom Francúzska v prekážkovom behu na štyristo metrov. Stéphane Terney trénuje šesťkrát do týždňa a vo veku štrnásť rokov sa zúčastňuje regionálnych majstrovstiev Akvitánska v disciplíne beh na desať kilometrov, nikdy sa mu však nepodarí umiestniť na prvých troch priečkach. Školu opúšťa a v šestnástich je naverbovaný do 57. pechotného pluku, v ktorom sú samí vynikajúci bežci na dlhé trate. Terney exceluje, dosahuje výsledky, spĺňa očakávania nadriadených, ale zároveň sa musí vzdelávať v oblasti vojenského zdravotníctva. Na druhej strate Stredozemného mora zúri Alžírska vojna a Terney, ktorý sa v športovom tíme cíti nenahraditeľný, si situáciu neuvedomuje. Francúzsko ho však ako tisíce iných posiela do veľkého mesta Oran na severovýchode Alžírska. Infiltrácia Frontu národného oslobodenia a Organizácie tajnej armády medzi obyvateľstvo vyvolala násilné nepokoje. Rytmus života v moslimských aj európskych štvrtiach začali diktovať únosy, útoky a celkový chaos. Terney sa staral o ranených so všetkých svojich síl. Nespočetné množstvo odtrhnutých končatín, všadeprítomný teror a mladý ošetrovateľ, ktorý nebol zvyknutý na prítomnosť násilia v živote, mal problém psychicky zvládnuť situáciu. Ľudia mu v náručí kričali a plakali.

Bod zlomu nastal 5. júla 1962. Civilisti, vyzbrojení malými strelnými zbraňami a nožmi, sa vrhajú na budovy Európanov, vykopávajú dvere bytov, strieľajú v reštauráciách, vraždia, unášajú, škrtia každého, kto im príde pod ruku. Des a násilie nemá žiadne hranice. Francúzska armáda dodržiava mierové zmluvy, a tak zasahuje neskoro. Keď sa Terney dostáva do ulíc, má pocit, že prišiel do iného sveta. Dva výjavy sa mu zarývajú pod kožu. Prvým je pohľad na muža sediaceho pri múre, ktorý žije a v rukách drží svoje vnútornosti. Usmieva sa. Šialenstvo a smrť. A druhý...“

*               *               *

Lucie sa nepríjemne pomrvila na stoličke. Toľko strašných detailov... Bolo zrejmé, že autor hesla na wikipédii Terneyho stretol a rozprával sa s ním. Vedec mu povedal o svojich najintímnejších spomienkach, pekelných mukách, aby ich opísal všetkým. Považoval to za očistný rituál? Potrebu uznania?

Striaslo ju a pokračovala v čítaní: „Druhý obraz... Terney s lekárskym kufríkom v ruke postupuje spolu s jednotkou. Uprostred mŕtvej ulice sa ozývajú rázne zvuky vojenských krokov. Náhle sa zvnútra jedného bytu začnú ozývať vysoké, takmer nepočuteľné výkriky. Ošetrovateľ si najskôr myslí, že ich vydáva mačiatko, ale vzápätí si uvedomí, že ide o novorodenca. Otvorí dvere, stúpi do kaluže hustej čiernej krvi. Uprostred izby nájde mŕtvu ženu, nahú a znetvorenú. Medzi nohami jej plače dieťa v bledej kaluži na dlážke. Dieťa je s matkou spojené pupočnou šnúrou. Terney sa rozbehne k dieťaťu a prestrihne šnúru nožnicami. Ulepené a zakrvavené dieťa náhle zmĺkne a umiera. Vojaci nájdu Terneyho v kúte s mŕtvym dieťaťom v náručí.

O týždeň neskôr ho posielajú do Francúzska a zbavujú vojenskej povinnosti. Príčina? Veľká psychologická nestabilita.

Vo veku devätnásť rokov sa už Terney na svet nedíva rovnako: zrazu veľmi presným spôsobom meria cenu ľudského života a pociťuje potrebu urobiť ,niečo významné pre svojich spoluobčanov'. Rozhodne sa študovať a stať lekárom. Skrývalo sa to v ňom po celý čas? Išlo skutočne o konečné poslanie? V každom prípade Terney v štúdiu medicíny exceloval a na parížskej fakulte sa špecializoval na pôrodníctvo. V budúcnosti mal dohliadať na tehotné ženy a asistovať pri pôrodoch.

Fascinovala ho mechanika vývoja života od chvíle splynutia vajíčka so spermiou až po narodenie dieťaťa, ako aj všetky procesy, ktoré sa odohrávajú v tele matky. Akým spôsobom vzniká takáto alchýmia, takýto komplikovaný proces? Ako môže byť príroda taká dokonalá? Postupne sa špecializuje na imunitný systém, konkrétne na postupy a mechanizmus obrany, ktorý zabezpečuje prežitie embrya a plodu. Prečo imunitný systém, ktorý útočí na všetky cudzie telesá a odmieta dokonca aj implantáty, dovolí, aby sa v tele matky vyvíjal organizmus, ktorého polovica genetického materiálu pochádza z cudzieho tela? Aké tajomstvá evolúcie umožňujú narodenie in vivo, vo vnútri ľudského tela?

Terney sa venuje štúdiu týchto veľkých otázok života a zameriava sa jednak na gynekologickú-pôrodnícku prax a jednak na výskum. Ešte pred dovŕšením tridsiatky publikuje v odborných časopisoch. Od roku 1982, keď má tridsaťsedem, sa stáva svetovou kapacitou na preeklampsiu - zvýšený krvný tlak, ktorým trpia tehotné ženy. Ide o nevysvetliteľný, záhadný jav, ktorý sa vyskytuje v piatich percentách tehotenstiev, pričom deti takýchto matiek sa rodia malé a slabé a len málo z nich prežije.“

*               *               *

Lucie zažívala a odtiahla sa od obrazovky. Množstvo linkov odkazovalo na súvisiace články na wikipédii. Imunológia, preeklampsia, pôrodníctvo... Bolo to desaťkrát prepracovanejšie než policajná správa. Postavila sa a šla si spraviť druhú kávu. Pozrela sa pritom z kuchynského okna. Videla odtiaľ až na stromy v parku Roseraie, kde sa Sharko rád prechádzal. Premýšľala, či tam ešte stále raz za týždeň zájde na hodinu alebo dve, aby si posedel na starej drevenej lavičke. Chodieva ešte každú stredu k hrobom svojej manželky a dcéry? V diaľke cez sivý smog rozoznávala aj Eiffelovu vežu a nekonečné more domov.

Pomaly sa vrátila do obývačky. Terney sa jej zdal byť brilantným, neskutočne inteligentným človekom, ktorý uprostred alžírskeho

násilného zmätku našiel zmysel života. Ale aké jazvy na ňom zanechal ten pobyt v pekle? Aké pocity ho zmáhali vždy, keď privádzal deti na svet? Mal pocit, že sa zaceľuje jeho rana? Spravodlivosť a rovnováha sa vracajú do sveta?

Posadila sa a s hrnčekom v ruke sa znovu začítala: „Počas štúdia DNA, príčin preeklampsie a písania článkov, sa Terney dostáva k prvým eugenickým názorom. V tom čase veľa cestuje, stretáva sa s mnohými výskumníkmi v oblasti imunológie a nenápadným spôsobom prezentuje svoje postoje prostredníctvom príkladov: sociálne a hygienické nedostatky - tuberkulóza, syfilis, alkoholizmus - vrodené chyby, ktoré sa dedia a spôsobuje ich čoraz vyšší vek rodičov, oslabenie ,genetického poolu' ľudstva. Jeho prvými cieľmi sa stali sociálne opatrenia na ochranu sociálne slabších a chorých. Otvorene vystupuje proti kresťanskej solidarite. Vo svojej gynekologicko-pôrodníckej praxi, kde je jeho arogancia vyvažovaná odbornosťou, využíva Veilovej zákon a nezdráha sa odporučiť potrat pacientkam s rizikovým tehotenstvom bez ohľadu na veľkosť daného rizika. Pre dobro všetkých.
Terney pokračuje v prednáškovom turné, stretáva sa s vedcami, odborníkmi, študentmi a neustále predkladá pozoruhodné príklady. Počas konferencií žiada stovky ľudí v publiku, aby zdvihli ruku, ak ich priatelia alebo príbuzní trpia rakovinou. Potom položí tú istú otázku týkajúcu sa cukrovky a sterility. Ruky sa stále sa dvíhajú. Terney nakoniec požiada všetkých, ktorí zdvihli ruku viac než raz, aby tak urobili znova. Zdvihnú sa takmer všetky ruky. Publikum je šokované slovami vedca na pódiu: ,Naša populácia je stará a genetické zdroje sa vyčerpávajú. Generácia našich detí je prvou, ktorá je na tom zdravotne horšie ako generácia ich rodičov.“

Lucie prestala čítať, tento odsek ju zarazil. Aj ona by zdvihla ruku - jeden z jej bývalých kolegov na polícii bol cukrovkár, jej strýko umrel na rakovinu hrtana, keď mal päťdesiatdva rokov. Spomenula si na Alzheimerovu chorobu a alergie všetkého druhu. Čoraz častejšie ochorenia, ktoré ešte pred sto rokmi neexistovali. Terney mal vlastne pravdu. S deťmi čakáme do vysokého veku a tie sa rodia s problémami, ktoré ich rodičia nepoznali.

Táto skutočnosť ju rozrušila. Čítala ďalej: „Osobný život: V roku 1980 sa vo veku tridsaťtri rokov zamiloval a oženil. O šesť rokov neskôr sa rozvádza. Jeho manželka Gaëlle Lecoupetová, advokátka v parížskej komore, sa s ním odmieta odsťahovať z mesta. Terney sa ešte v tom roku stáva primárom na gynekologicko-pôrodníckom oddelení nemocnice Colombe, asi päťdesiat kilometrov od hlavného mesta.“

Lucie náhle vyschlo v krku.

Meno mesta, kde Terney v rokoch 1986 až 1990 pôsobil, jej v hlave zasvietilo ako maják.

Remeš.

Mesto, kde sa v januári 1987 narodil Grégory Carnot.

Lucie si pretrela tvár rukami. Bola to veľmi, veľmi veľká zhoda náhod. Remeš... Bolo by možné, že Terney pracoval v nemocnici, v ktorej sa Carnot narodil? Schytila svoj telefón a zavolala na matriku do Remeša. Po niekoľkom prepojení sa dozvedela názov pôrodnice, v ktorej sa narodil Grégory Carnot.

Bola to nemocnica Colombe.
Lucie zložila.

Uvedomila si, že je v kúte izby, čelo si opiera o stenu ako malé potrestané dievčatko.

Nadobudla neuveriteľné presvedčenie, že Stéphane Terney určite pomáhal na svet Grégorymu Carnotovi v roku 1987.0 dvadsaťtri rokov neskôr mužov opäť spojilo policajné vyšetrovanie. To nemohla byť náhoda. Nemohla.

Lucie sa mohla snažiť, ako chcela, premýšľať a lámať si hlavu, stále nechápala. Azda Terney nestrácal Carnota z očí? Sledoval ho? Chcel ho priviesť na svet? Ale prečo?

Lucie rýchlo dočítala článok:

„Po návrate z Remeša sa o Terneyovi už veľa nehovorilo. Vrátil sa do Paríža v roku 1990, opäť sa oženil a rozviedol, pričom to zopakoval niekoľkokrát a striedal milenky ako košele. Nikdy nemal dieťa. Prax vykonával v nemocnici v Neuilly, kde sa venoval najmä štúdiu preeklampsie, imunológie. Pôrodníctvo vykonával už len zriedka. V roku 2006 napísal svoju slávnu knihu Kľúč a zámky, ktorú v tisíckach kusov rozoslal do škôl a niektorým vybraným jednotlivcom, čím obnovil na istý čas aj svoju reputáciu a eugenické postoje. Potom ruch okolo ustal a všetko sa vrátilo do zabehnutých koľají.“

Lucie vypla počítač a zahľadela sa na kľúče od auta, ktoré ležali na konferenčnom stolíku. Mala názov pôrodnice a dátum narodenia. Aj keby matka Grégoryho Carnota svoje meno neuviedla, museli tam byť záznamy, ľudia, s ktorými Stéphane Terney spolupracoval, ktorí by jej možno vedeli porozprávať aj o lekárovi aj o jeho matke či dokonca o samotnom pôrode. Možno sa im to prekliate dieťa, jeho matka, otec vryli do pamäti. Možno sa meno biologickej matky objavuje niekde v záznamoch.

Mala pocit, že to stojí za pokus, že musí preskúmať rôzne stopy, aby pochopila, čo by mohlo spájať Terneyho s vrahom jej dcéry. O necelé dve hodiny môže byť v Remeši.

Lucie sa ešte zamyslela. Vedela, že riskuje, keď sa objaví v takom byrokraciou regulovanom prostredí, akým je nemocnica. Nebude stačiť len predstierať, že je policajtka. Potrebovala falošný policajný preukaz. Nemusel to byť priam dokonalý falzifikát, kúsok papiera by stačil. V konečnom dôsledku aj tak nikto poriadne nevedel, ako taký preukaz vyzerá.

V peňaženke našla svoju fotku a Sharko mal dobrú farebnú tlačiareň.

Lucie sa pripojila na internet a hneď našla niekoľko stránok so vzormi falošných papierov „pre zábavu“. Vodičské preukazy, diplomy, sobášne listy... O štvrťhodinu neskôr tlačiareň vypľula falošný policajný preukaz na bielom tvrdom papieri. Znovu použila meno Amélie Courtoisová. Zachová si anonymitu. Opatrne kartičku vystrihla, Pošúchala ju, aby vyzerala používane a prilepila na ňu fotku z preukazu do videopožičovne. Vložila si ju do sivého plastového obalu v peňaženke.

Pôsobila nenápadne a jej skúsenosti a odvaha zabezpečia zvyšok.

Tentoraz sa opäť stala policajtkou, vyšetrujúcou v paralelnom priestore, kde by ju nikto nehľadal, dokonca ani Sharko. Pretože nikto nepoznal Grégoryho Carnota tak dobre ako ona - spojenie medzi týmto vrahom, narodeným v Remeši, a klinikou, kde Stéphane Terney pred dvadsiatimi rokmi pôsobil, nebolo možné vypátrať.

Zobrala fotky z miesta činu, bundu a s buchnutím dverí za sebou vyšla.

Nevšimla si muža sediaceho za volantom auta stojaceho pred domom. Potom, čo odišla, si Bertrand Manien zapálil cigaretu a s úsmevom sa vybral na ulicu Orfèvres.

(29)

Služobný Peugeot 407, ktorý šoféroval Levallois, sa práve napojil na diaľnicu A6a smer Fontainbleu. Krátko pred obedom bola premávka plynulá - čo je v Paríži iba relatívny pojem - a policajti nemuseli použiť sirénu, aby si uvoľnili cestu.

Sharko predtým zašiel na číslo 36 informovať tím o svojich zisteniach a poveriť svojich kolegov výsluchom najbližších a spolupracovníkov Stéphana Terneyho.

Dvaja policajti mali teraz namierené do La Chapelle-la-Reine, chudobnej diery na juhu Fontainebleauského lesa. Mali dohodnuté stretnutie s kapitánom policajnej stanice Claudeom Lignacom, ktorý držal v rukách opraty obzvlášť nešťastného prípadu: dvojitej vraždy, ku ktorej došlo v lese a ktorú spáchal človek, ktorého DNA bolo v knihe, čo Terney napísal v roku 2006. Miestna polícia musela nakoniec v takomto zvláštnom a komplikovanom prípade prenechať vyšetrovanie prestížnemu stredisku vo Versailles.
Okrem poručíkov na čísle 36 zjavne nikto nevedel, že genetický kód páchateľa dvojitej vraždy spred šiestich dní figuruje na stránkach inak nezaujímavej knihy, ktorá vyšla pred štyrmi rokmi pod názvom Kľúč a zámky. Aby sa zabránilo únikom, najmä do médií, museli policajti aspoň nateraz udržiavať vyšetrovanie v tajnosti. Oficiálne sa o tento zločin zaujímali preto, lebo mal súvislosť s jedným z ich prípadov, o ktorom sa nemohli vyjadrovať.

Sharko preladil rozhlasovú stanicu, na ktorej hrali pesnička od Cranberries Zombie. Levallois sa na neho usmial.

„V posledných dňoch sa nejako snažíš dobre vyzerať. Oblek... Účes... A pritom vyzeráš tak smutne. Je v tom nejaká žena?“

„Prečo sa na to všetci pýtate, do riti?“

„Počul som, že od smrti tvojej manželky, si v tejto veci toho veľa nepodnikol. Tak som len...“

„Nechaj si svoje dohady. Bude to lepšie.“

Levallois pokrčil plecami.

„Sme kolegovia. A kolegovia si také veci hovoria. Niekto by si pomyslel, že robím s robotom. Nikto naozaj nevie, čo si robil v Nanterre. A prečo nikdy nehovoríš o inom, len o prípadoch? Prečo sa ma nikdy neopýtaš na... na môj život?“

„Pretože je to tak lepšie. Robota ti zasahuje do súkromia viac než dosť, nedovoľ, aby ti súkromie zasahovalo do práce. Nechaj svoju ženu, deti, ak nejaké máš, pred dverami čísla 36...“

„Deti ešte nemám, ale...,“ zaváhal, „moja žena je tehotná. Budeme mať dcéru.“

„Dobre.“

Suchá, chladná odpoveď. Levallois neveriacky pokrútil hlavou a sústredil sa na cestu a na prípad. Vyšetrovanie ho pohlcovalo čoraz viac a každý deň sa domov vracal neskôr. Prekvapilo ho, že pociťuje isté vzrušenie, napriek tomu, že zatiaľ len tápali. Dopadne aj on ako Sharko? Radšej sa vrátil do reality a nahlas zopakoval posledné závery.

„Stéphane Terney knižku napísal pred štyrmi rokmi, v roku 2006. Už vtedy mal genetický kód Grégoryho Carnota a vraha z La Chapelle-la-ine, a to ešte neboli v národnej databáze. Genetický odtlačok nemáme napísaný na čele, takže sa s nimi musel stretnúť, odobrať im vzorku DNA z krvi, vlasov, slín alebo čo aj viem čoho. V každom prípade však musel použiť nejaký z tých strojov, čo máme na forenznom oddelení, aby vytvoril ich genetický profil a potom ho skopíroval do knihy.“

Sharko prikývol.

„V knižke je sedem genetických profilov. Dva z nich sme našli v národnej databáze. Je tam jeden chladnokrvný a nemilosrdný vrah. Ďalších šiestich nepoznáme a behajú si na slobode. Telá v lese vo Fontainebleau dokazujú, že jeden z nich je aktívny. Pokiaľ ide o ostatných, sú časovanými bombami, ktoré čoskoro vybuchnú.“

„A možno už vybuchli... Možnože títo ostatní už niekoho zabili, ale svoje DNA nenechali na mieste činu. Alebo sú v inej krajine. Čo ja viem.“

Po jeho slovách nastalo ticho a obaja policajti premýšľali. Kto tvoril túto armádu tieňov? Čo v týchto ľuďoch spúšťalo záchvaty agresivity a viedlo ich k páchaniu takých neľudských zločinov? Sharko si oprel čelo o okienko spolujazdca a diskrétne zazíval. Dokonca aj za týchto okolností sa spánok vracal ako kyselina a rozpaľoval mu vnútornosti. Pred nimi sa ťahali biele čiary a ubiehala krajina. Domy deprimujúco sivej farby nahradili farebné polia a nakoniec les Fontainebleau. Zelené monštrum pohlcovalo asfalt a svetlo a vracalo prírode jej silu.

Kým Sharko pospával a strhával sa zakaždým, keď mu hlava spadla dopredu, auto zišlo zo Slnečnej diaľnice a o desať minút bolo v La Chapelle-la-Reine. Tritisíc obyvateľov žilo uprostred polí a pod lesom, vzdialeným ani nie desať kilometrov. Budova polície sa strácala v administratívnej zástavbe. Betónová stavba označená trikolórou a nápisom „Polícia“. Monotónna, deprimujúca. Na parkovisku spali dve nešťastné tmavomodré služobné autá.

Levallois zaparkoval a Sharka prebudil zo strnulosti.

„Úprimne,“ začal mladý, „nechápem, načo sme sem prišli. Riešia to predsa vo Versailles a tam majú aj všetky spisy. Prečo sme nešli rovno tam?“

„Máme sa stretnúť s Claudeom Lignacom, ktorý je veľmi nahnevaný, že mu ten prípad zobrali. Stavím sa, že vie viac, ako ktokoľvek iný. A navyše, nebude sa nás na nič pýtať. A ja mám ľudí, čo sa veľa nepýtajú, rád.“

„Šéf chcel, aby sme šli do Versailles. A my sme ho neposlúchli. Nepáči sa mi to.“

„Povedali by nám tam len pár vecí, čo myslíš? Vojna medzi oddeleniami polície nie je len legenda. Musíš sa naučiť obchádzať pravidlá a dôverovať svojej intuícii.“

Vystúpili z auta a zamierili k vchodu. Privítal ich mladý policajt, ktorý mal na sebe sveter v námorníckej modrej a na nášivkách odznak poddôstojníka, a odviedol ich do kancelárie Claudea Lignaca. Asi tridsaťpäťročný muž mal malé okuliare s okrúhlym rámom, úzke jemné fúziky a nesmierne žoviálny výraz na tvári - pôsobil ako skutočný anglický detektív. Potom, čo sa predstavili a stručne vysvetlili, prečo sa štátna kriminálka o tento prípad zaujíma, zobral kľúče od auta a jeden spis.

„Chcete ísť čo najrýchlejšie na miesto činu, ak tomu dobre rozumiem.“

„Keď nás tam zoberiete, môžeme sa porozprávať priamo tam. Sledujete, čo sa s tým prípadom deje vo Versailles?"
Policajt pokrčil plecami.

„Samozrejme. Chlapci vo Versailles to síce začali vyšetrovať, ale tu som doma ja. A všetko, čo sa tu deje, sa ma týka.“

Išiel ako prvý. Sharko žmurkol na kolegu. Claude Lignac nastúpil do auta, naštartoval, Levallois ho nasledoval. Asi o päť minút sa ocitli v lese. Odbočili z okresnej cesty, ktorá sa tiahla cez Fontainebleau, na menšiu neupravenú cestičku, po ktorej šli ešte dobrých päť minút, a nakoniec autá odstavili pri turistickom chodníku. Dvere sa zabuchli, pod nohami im pukali vetvičky. Sharko si zapol sako, pretože teplota výrazne klesla, akoby mu chcela pripomenúť obludnosť tragédie, ktorej svedkami boli len tieto stromy. V lese spievali vtáky a ševelilo lístie.

Claude Lignac ich požiadal, aby ho nasledovali. V rade za sebou kráčali po vlhkej zemi pomedzi húštinu, buky a gaštany. Kapitán zabočil na miesto, kde sa uprostred hustého porastu skrývala čistinka porastená machom.

„Tu ich našiel jazdec na koni. Carole Bonnierová a Éric Morel, dvaja mladí ľudia z Malesherbes, z mestečka, ktoré je odtiaľto asi dvadsať kilometrov. Ich rodičia nám povedali, že sem prišli kempovať na tri dni a potom chceli liezť po skalách.“

Sharko si čupol. Stopy po krvi boli ešte viditeľné na spodných listoch kríku. Striekajúca krv zaschla a podávala svedectvo o šialenstve, s akým bol zločin spáchaný. Lignac vytiahol fotky z obálky a podal ich Levalloisovi.

„Zobral som ich zo spisu. Toto im ten bastard urobil.“

Drsnosť týchto slov Sharka prekvapila. Levalloisova tvár stuhla a Lignac pokračoval vo vysvetľovaní:

„Vyšetrovatelia potvrdili, že vrah ich najskôr prudko udrel do tvárí, potom do brucha. Pravdepodobne ich tým úplne omráčil. Pri pitve sa našli podkožné hematómy, ako aj trhliny niektorých žíl, ktoré dokazujú silu úderov.“

„Použil nejaký nástroj? Palicu?“

„Nie, najskôr ich bil holými rukami. Až potom použil ich horolezecké čakany, ktoré mali v ruksakoch, aby svoju prácu, takpovediac, dokončil. Nikdy v živote sme tu niečo také nevideli.“

Levallois podal fotografie komisárovi so zovretými perami. Sharko si ich starostlivo prezrel jednu po druhej. Široké zábery na miesto činu, detaily rán, tvárí, poškodených končatín. Jatky.

„Všetko odviezli,“ povedal policajt znechutene. „Súdny lekár v Paríži našiel štyridsaťsedem rán čakanom na jeho tele a... A päťdesiatštyri na jej tele. Udieral všade bez rozmyslu a s neuveriteľnou silou. Zdá sa, že keď narazil na kosť, dokonca ju zlomil.“

Sharko mu vrátil fotografie a chvíľu sa pozeral na zem. Dve nerozoznateľné monštrá - Carnot a tento vrah - síce zabíjali na iných miestach, ale takmer rovnakým spôsobom a strašne násilne. Dve divé zvieratá, o ktoré sa Terney zaujímal už v roku 2006.

Dvaja zo siedmich... Siedmich profilov, ktoré a fortiori patria rovnakému druhu vrahov. Preto Sharko položil zvláštnu otázku:

„Viete, či bol vrah ľavák?“

Táto otázka, ako Sharko očakával, policajta trochu zarazila. „Ľavák? No... to sa musíte opýtať vyšetrovateľov, ale ak si dobre spomínam, v pitevnej správe sa to nespomínalo. Vražedná zbraň je symetrická, a tak sa to nedá zistiť z analýzy rán. Prečo sa pýtate?“ „Pretože tento vrah je pravdepodobne ľavák. A tiež je asi vysoký, silný a má tak dvadsať až tridsať rokov. Tie stopy v machu patria jemu?“ „Áno. Veľkosť topánky 45. Ale, ako...“

„Je to vysoký chlap, minimálne meter osemdesiatpäť. Podarilo sa vám zrekonštruovať okolnosti činu?“

Sharko si starostlivo premeriaval okolie, najmä pne stromov. Hľadal vyryté nápisy. Možno podobne ako Carnot alebo kromaňonec aj on nakreslil niečo naopak. Napriek úsiliu však žiaden obrazec nenašiel.

„Viac-menej áno,“ odpovedal policajt. „Čas smrti sa odhaduje na ôsmu hodinu ráno pred šiestimi dňami. Prišli sme sem asi pätnásť minút potom, čo nám okolo 9:30 zavolal jazdec. Na plynovom variči bol kotlík, z ktorého sa vyparila voda. Domnievame sa, že obete si robili raňajky. Oblečené mali športové tričká a krátke nohavice. Stan bol ešte zložený a ležali v ňom spacáky. Terénne bicykle boli zamknuté o stromy.“

Kapitán vykročil dopredu a odkopol lístie.

„Obete sa našli tu, pri stane. Nemali čas utiecť alebo sa o to ani nepokúsili. Vrah určite prišiel tou istou cestou ako my. Je to relatívne vyťažený chodník, po ktorom chodia ľudia, cyklisti aj jazdci na koňoch. Zišiel z chodníka, preliezol húštinou. Priblížil sa a udrel. Mal nejaký motív, prečo napadol práve ich? Alebo ich sledoval? Vyšetrovatelia netušia.“

Sharko si pomyslel, že ten chlap má čuch. Sledoval vyšetrovanie, čo pre neho predstavovalo spôsob, ako si dokázať, že je stále pánom svojho teritória, a predovšetkým ho to vytrhlo z každodenného stereotypu.

„Nemáme žiadnych svedkov?“

„Žiadnych. Na prechádzku bolo ešte skoro a ľudia obyčajne neschádzajú z chodníka. O okolnostiach vraždy sa písalo v miestnom denníku, sám som sa o to postaral, pretože poznám ľudí. Vydali aj výzvu pre prípadných svedkov.“

„Veľmi dobre. A ozval sa niekto?“

„Nie, nikto. Vrah mal šťastie.“

„To väčšinou mávajú. Kým ich nezatknú.“

Sharko obišiel korene stromov a vrátil sa na chodník. Hlasno zakričal.

„Odtiaľto staň nemohol vidieť, nie?“

Policajt si posunul malé okuliare.

„Máte pravdu. Mladí museli vedieť, že v lese sa stanovať nesmie, a tak sa ukryli do húštia pred zrakmi okoloidúcich. Ako ich vrah našiel, ak tadiaľto šiel náhodou? Možno šiel za zvukom hlasov, pretože sa určite rozprávali. A nezabúdajte, že sa tu varila voda a v rannom opare z nej musela stúpať para. Nebolo ťažké nájsť ich.“

Ten policajt mal zmysel pre detail. Sharko si šúchal bradu a pozeral sa po okolí. Porast bol hustý, nebolo vidieť viac ako na desať metrov. Levallois si pošúchal ruky, akoby mu bola zima.

„Máte nejakú predstavu o profile vraha?“ opýtal sa.

Lignac prikývol a poponáhľal sa s odpoveďou, aby preukázal svoje schopnosti.

„Mal turistické topánky veľkosti 45. Chromozóm Y vo vzorke DNA dokazuje, že šlo o muža... Veľmi vysokého a silného vzhľadom na hĺbku stôp. Ako ste vraveli, je meter osemdesiatpäť vysoký. Nič neukradol, ani nezničil. Obete sexuálne nezneužil a s telami po smrti nehýbal. Všetko zostalo nedotknuté. Rovnako sa však nesnažil ani zahladiť stopy. Ide o veľmi chaotický zločin...“

Presne ako v Carnotovom prípade, pomyslel si Sharko.

„... vyšetrovatelia majú digitálne odtlačky topánok, DNA, ktoré sa našlo na telách, na vražednej zbrani a v ruksaku, z ktorého čakan vybral. Bolo to rýchle, nikto nič nevidel. Vrah urobil niekoľko chýb. Podľa súdneho lekára boli rany chaotické, nepresné. Prišiel a zabíjal pravdepodobne s neuveriteľnou zúrivosťou. Tá dvojica mala to nešťastie, že mu skrížila cestu.“

Sharko a Levallois sa na seba pozreli. Podobne ako v Carnotovom prípade, aj tu vylúčili vraha, ktorý by svoje obete dlho sledoval, poznal dokonale ich zvyklosti a miesta, na ktoré chodia. Mladí ľudia boli v nesprávnom čase na nesprávnom mieste.

Komisár kútikom oka sledoval vtáka, ktorý si sediac na konári obtieral zobák zalepený od živice. Márne sa ho snažil rozoznať. Lignac určite vedel, o aký druh ide. Ten chlap bol dobrý, šikovný a vedel používať sedliacky rozum, ako to, že skončil v takejto diere na miestnej

polícii? Sharko šiel ďalej a od miestneho policajta dostal viac, ako by získal od oficiálnych vyšetrovateľov vo Versailles.
„Myslíte si, že vrah je odtiaľto?“

Policajt zašiel do húštiny a zastavil sa pri jednom strome.

„Áno, som si tým istý. Ide o jednu veľmi dôležitú vec, o ktorej som vám ešte nehovoril. Poďte...“

Policajti šli za ním. Lignac ukázal na zem.

„Tu pri tomto pni sme našli asi desať spálených zápaliek spolu so škatuľkou zápaliek so značkou alkoholu pre mladých Vitamín X. Vyšetrovatelia si myslia, že vrah sa tam po spáchaní činu posadil a začal škrtať jednu zápalku po druhej, pričom sa pozeral na telá. Väčšina zo zápaliek bola dolámaná, čo dosvedčuje, že vrah bol veľmi nervózny a napätý. Určite sa mal potrebu posadiť, uvoľniť, možno sa cítil zle. Možno si uvedomil svoju nepríčetnosť. No opakujem, že nešlo o precízneho vraha, ktorý by za sebou zahladzoval stopy.“

Obrátil sa k miestu činu a vzdychol si. Týmto lesom sa už nikdy nebude prechádzať bez toho, aby si nespomenul na tú krvavú scénu. A už nikdy svojim deťom nedovolí, aby sa hrali samé, ani v jeho vlastnej záhrade. Tragédia ho poznačí na celý život.

„Tie zápalky sú darom z nebies, pretože boli jeho. Mladí mali zapaľovač. Vyšetrovatelia zo škatuľky vyčítali dôležité informácie. Tento typ zápaliek sa bežne nepredáva, išlo o promoakciu, ktorá sa konala asi pred mesiacom na jednej z diskoték vo Fontainebleau - Blue River. Vrah sa ukrýva v tomto meste a nepochybne chodieva do tohto nočného klubu.“

„Mohol by byť aj zo susedných miest, nie?“

Lignac pokrútil hlavou.

„Bola to špeciálna akcia vyhradená výlučne pre miestnych.“

Sharko si s Levalloisom vymenil krátky pohľad. Ani nedúfali, že sa dozvedia tak veľa.

„A... vyšetrovatelia z Versailles majú nejaké informácie o tej diskotéke? Nejakých podozrivých?“

„Nateraz nie. Promoakcia pritiahla strašne veľa ľudí, prakticky všetkých mladých z mesta. Praskalo to tam vo švíkoch, prišlo viac ako

tisícpäťsto ľudí. Jedinou ich stopou je DNA vraha. Možno nakoniec otestujú mužov s veľkosťou topánky 45. To však môže trvať veľmi dlho a stáť veľmi veľa...“

„Najmä, ak tam vrah zašiel len raz...“

Sharko sa začal prechádzať hore-dole a rukou si šúchal bradu. Policajti hľadali prízrak, monštrum konajúce bez zjavnej motivácie, ktoré možno dnes sedí zavreté doma a vychádza len na základe vražedných pohnútok. Okrem veľkosti topánky nemali nič. Nevedeli, ako vyzerá, ani čo ho k spáchaniu skutku priviedlo. Nevedeli ani, že sa vrah podobal na Grégoryho Carnota. Bolo potrebné, aby využili údaje o vrahovi Čiary Henebellovej na to, aby chytili tohto anonymného vraha.

Kým pozoroval vtáka kŕmiaceho svoje mladé v hniezde, napadlo mu niečo zvláštne, šialené. Nepochybne mu to zaberie celé popoludnie, ale stálo za to, aby to skúsil. Eva Loutsová ho prostredníctvom svojej dizertačnej práce možno privedie na stopu.

Snažil sa svoje nadšenie maskovať:

„Dobre. Myslím, že sme zistili všetko, čo sme potrebovali.“

Kým kráčali 1c autám, poďakoval Claudeovi Lignacovi a počkal, kým sa vzdiali. Natiahol ruku k Levalloisovi.

„Kľúče... Šoférujem ja.“

Sadol si za volant. Levallois prejavil svoju skepsu.

„DNA všade, škatuľka zápaliek, nie je to čudné? Akoby sa chcel nechať chytiť.“

„Možno. Možno chce, aby sme ho našli, pretože sám nerozumie svojim činom. Vie, že je nebezpečný a že sa to môže stať znova.“

„Prečo sa potom sám neprihlási?“

„Nikto nechce zhniť vo väzení. Na jednej strane sa chce priznať a na druhej sa chce zbaviť viny: ,Ak budem znovu vraždiť, bude to vaša vina, pretože ste ma nedokázali zastaviť.“1
Keď vyšli na okresnú cestu, Sharko zamieril do Fontainebleau. Mladý poručík zvraštil obočie.

„Môžeš mi povedať, o čo tu ide? Čo chceš urobiť? Zájsť na diskotéku a zopakovať si to, čo už vyšetrovatelia spravili? Bez tak máme čo robiť.“

„Vôbec nie. My dvaja sme sa práve rozhodli nájsť poklad. Máme pred vyšetrovateľmi z Versailles obrovskú výhodu - vieme, že Grégoryho Carnota a neznámeho vraha spája Terneyova kniha. Obidvaja vybuchli, obaja boli mladí, vysokí, silní a dám ruku do ohňa za to, že boli obaja ľaváci.“

„Ako to môžeš vedieť?“

„Je to tu od začiatku. Loutsová chodila po väzniciach a stretávala sa s ľavákmi, až kým nenarazila na Carnota. Zabili ju kvôli výskumu ľavákov. Potrebuješ ešte nejaké iné vysvetlenia? Tak poďme, nech to rozlúskneme. Požičiaš si auto a zájdeš za všetkými lekármi vo Fontainebleau.“
Poručík vypleštil oči.

„To akože fakt?“

„Vyzerám tak hádam? Budeš hľadať muža, mladého, silného, ktorý je nevyrovnaný a v niektorých chvíľach vidí svet naopak. Možno to tak neopisuje, možno sa sťažuje na problémy so zrakom či silné bolesti hlavy. Skrátka, halucinácie, duševné poruchy.“

„Veď to je šialené... prečo?“

„Grégory Carnot, ktorý bol na zozname Loutsovej väzňov posledný, mal tieto problémy. Z času na čas videl svet naopak. Obyčajne to netrvalo dlho, ale stačilo to, aby stratil rovnováhu. A súviselo to aj s jeho agresivitou.“

Levallois zvraštil obočie.

„Prečo si nám to nepovedal všetkým?“

„Pretože to nebolo dôležité.“

„Nebolo dôležité? Žartuješ?“

„Neber to v zlom.“

Levallois sa na neho mlčky pozeral. Bol frustrovaný.

„Dobre teda. Čo budeš robiť ty, kým ja obehám doktorov? Sadneš si na pivo?“

„Si nejaký drzý. Ja sa ponorím do minulosti a priblížim sa k hniezdu nášho vtáčika. Vrátim sa do detstva nášho vraha. Dúfam, že býva a vždy býval vo Fontainebleau. Skrátka, tak ako Eva Loutsová sa

vyberiem do materských škôl, aby som zistil, či si nespomínajú na nejakých z toho mála ľavákov.“

(30)

Lucie pocítila, ako jej zovrelo srdce, keď zaparkovala oproti nemocnici Colombe, pri poliklinike v Remeši. Všetky pôrodnice vyzerajú rovnako. Napriek zjavnému chladu dlhých betónových múrov s identickými oknami v nich dýcha život. Ľudia do nich vstupujú ako manželia a vychádzajú ako otcovia a matky, zodpovednejší, pyšnejší, šťastnejší. Narodilo sa im dieťa pomiešané z ich chromozómov a neuveriteľná alchýmia zrodu ich navždy zmenila.

Lucie si spomenula na svoju skúsenosť v pôrodnici. Pred deviatimi rokmi... Väčšina spomienok na to obdobie vybledla, nie však spomienky na príchod dvojičiek. Pamätala sa, ako jej mama panikárila, keď jej uprostred noci odtiekla voda. Počas búrky ju zaviezla na polikliniku v Grande-Synthe na severe krajiny a tam sa o ňu postarali sestričky. Počula, ako jej píska monitor pri hlave, videla tvár svojej matky, hľadala jej ruku svojou, zatiaľ čo sa personál zhŕkol okolo jej obrovského brucha. Pôrodná asistentka, ošetrovateľka, sestrička, lekár... Clara sa narodila prvá, Lucie si ešte aj dnes vedela vybaviť jej plač. Spomínala si na to množstvo slz, čo vyplakala, kým jej pôrodná asistentka vložila do náručia dve identické bábätká, fialové od plaču s pokožkou takmer olivovej farby. Sestrička doniesla náramky s menami a opýtala sa Lucie, ktorá je Clara. Hlavou pokývla doľava, kde ležala jej prvorodená dcéra.

Osud Čiary sa spečatil.

Dnes už nežila. Zabilo ju monštrum, ktoré sa narodilo v tejto pôrodnici. Prežila ju Juliette.
Ten bastard sa narodil pred dvadsiatimi tromi rokmi.

Lucie zabuchla dvere auta a hlavou jej vírili otázky. Prečo sa ocitla sama, tak ďaleko od domova, na tomto symbolickom mieste, kde sa takmer na deň presne pred rokom musela dostaviť do márnice? Kto takto morbídne spájal život so smrťou? Prečo, preboha, pátrala v minulosti, prečo ju prenasledovali tiene? Spomínala si na slová svojej matky, ktoré jej povedala pred pár dňami. Hovorila o akomsi prekliatí, ktoré postretlo ich rodinu, o tragédiách a mŕtvych dvojčatách. O prekliatí, ktoré sa dedilo z generácie na generáciu. Stalo sa hádam niečo podobné v rodine Grégoryho Carnota? Zmenilo Carnota na vraha detí nejaké neviditeľné zlo, prenášajúce sa z otca na syna? Hádam sa narodil s predurčením vraždiť? Kde sa zobralo toľko agresivity v civilizovanom človeku? Kto bol za to zodpovedný? Kultúra? Spoločnosť? Či nejaká genetická pamäť, ktorá aj ju viedla k tomu, aby v matkinom bruchu pohltila svoje dvojča?

„Nie som ako oni,“ pošepla Lucie. „Oni berú život...“

S obálkou s fotografiami z miesta činu Terneyovej vraždy zamierila k recepcii a rýchlo ukázala falošný policajný preukaz, len aby zdôraznila svoje oficiálne poslanie pred recepčnou.

„Poručíčka Courtoisová z kriminálneho oddelenia parížskej polície. Chcela by som sa porozprávať s primárom pôrodníckeho oddelenia.“ Takýto druh sebaprezentácie, vyslovený sebaistým hlasom, nasledovaný požiadavkou, zastavil akékoľvek podozrenia v zárodku. Stačilo, aby ľudia počuli slovo „kriminálny“, a už brali do rúk slúchadlá a urobili všetko, o čo ste ich požiadali. Asistentka niekoľko sekúnd hovorila do telefónu, potom zložila s úzkostlivým úsmevom.

„Na gynekologicko-pôrodníckom oddelení vás čaká doktor Blotowski. Jeho kanceláriu nájdete na druhom poschodí, hneď naľavo. Na dverách má meno.“

Lucie jej poďakovala a pomaly vyšla po schodoch. Deväť rokov nevkročila do pôrodnice. Stratila sa v mužskom prostredí a informácie o pôrodoch dostávala len z druhej ruky. Keď sa niektorý z kolegov stal otcom... Manželka iného čakala druhé dieťa... Občas jej prišla správa od niektorého z kamarátov, na ktorú stačilo odpovedať „Gratulujem a prajem všetko dobré.“ Prečo ju to nezasiahlo bližšie? Prečo sa natoľko vzdialila tomuto šťastiu, ktoré je súčasťou života ženy? Prečo sa uzavrela do toho odporného povolania do tej miery, že zanedbávala vlastné deti, vzťahy s mužmi, s priateľmi?

Zmätene kráčala dlhou chodbou s polootvorenými dverami. Bábätká plakali a s plným nasadením využívali jediný nástroj prežitia, ktorý im príroda pri narodení dala. Lucie niekde počula, že detský krik je porovnateľný s hlukom zbíjačky a u matky vedie k tvorbe mlieka. Rozhodne sa nič nevyrovnalo tým záhadným mechanizmom zabudovaným do našich génov.

Zaklopala a vošla do primárovej pracovne. Lekár mal asi tridsaťpäť, štyridsať rokov. Mal oholenú hlavu a sivú koziu hriadku, ktorá zvýrazňovala jeho modré oči. Lucie ponúkol stoličku, rýchlo sa predstavil a prešiel k veci:

„Počúvam vás.“

Lucie - Amélie Courtoisová s rovnako modrými očami - si položila obálku s fotkami na kolená. Dlane, ktoré sa jej potili, si utrela do nohavíc a s relatívne sebaistým hlasom začala rozprávať.

„V prvom rade by som sa chcela opýtať, či ste poznali Stéphana Terneyho. Bol tu primárom ako vy, v rokoch 1986 až 1990.“

„Funkciu som pred šiestimi rokmi prebral od doktora Philippa, ktorý bol Terneyho nasledovníkom. Poznám ho len po mene. Napriek svojim zvláštnym názorom a niekedy spiatočníckym predstavám priniesol tejto nemocnici veľmi veľa. Jeho práce o preeklampsii sú veľmi dobré a používame ich pri liečbe tohto ochorenia v celom Francúzsku. Vaše vyšetrovanie sa ho nejako dotýka?“

„Trochu áno. Bol zavraždený.“

Lekár sa oprel na stoličke a neveriacky sa na ňu pozeral. Tá správa ho zjavne zobrala.

„Bože dobrý, a ako?“

„Ušetrím vás od detailov. Prišla som sem preto, lebo 4. januára 1987 sa tu neznámej matke narodil syn menom Grégory Carnot. Viem, že novorodenca zobrali do detského domova v Remeši, kde si ho ako trojmesačného adoptoval bezdetný pár. K vôli svojmu vyšetrovaniu však potrebujem vedieť pravdu o jeho narodení. V prvom rade by som sa rada dozvedela, kto bola jeho biologická matka. Chcela by som sa s ňou porozprávať o pôrode, jej vzťahu k doktorovi Terneyovi. Zistiť, nakoľko sa poznali. A samozrejme, dozvedieť sa čo najviac o jej synovi.“

Doktor pôsobil zmätene. Začal sa hrať s kúskom papiera, ktorý vytiahol z vrecka plášťa.

„Pôrody neznámych matiek sú chránené francúzskymi zákonmi. Vo všeobecnosti môže o odhalenie identity matky požiadať len samotné dieťa po dovŕšení plnoletosti. V takom prípade dostane prístup k zapečatenému trezoru, kde nájde list, v ktorom matka odhaľuje svoju totožnosť a rôzne informácie, ktoré by malo dostať, o rodine, o otcovi a dôvodoch, prečo sa rozhodla pre adopciu. Tieto trezory zostávajú často prázdne, keď sa matka rozhodne, že žiadnu stopu nezanechá. A často sa k nim nikto neprihlási. Takže asi tak. Napokon, pochopte, že vás k takémuto trezoru nemôžem pustiť bez súdneho príkazu, v ktorom sa jasne vysvetľujú motívy vášho vyšetrovania.“

Hovoril zvučným hlasom a díval sa Lucie priamo do očí. Bol v ňom didaktický tón človeka, čo nič neponecháva na náhodu a dodržiava postupy. Neuhýbala pohľadom a po každej lekárovej vete prikývla. Ak nechce odísť naprázdno, musí ho presvedčiť.

„Na súdnom príkaze sa už pracuje a verte mi, že do dvoch-troch dní ho dostanete. Súdy sú preťažené a viete rovnako dobre, ako ja, koľko trvá, kým sa byrokratický aparát pohne. Avšak policajti v teréne musia konať rýchlo a riešiť podstatné veci. Väčšinu času totiž ide o ľudské životy, trpiacich ľudí. Viete si to predstaviť.“

„Rozumiem vám, samozrejme, ale...“

Pohľad na fotografie, ktoré mu Lucie podržala pred očami, mu zobrali dych.

„Chceli ste vedieť, za akých okolností umrel Stéphane Terney. Za takýchto.“

Primár si zobral fotky a znechutene si ich prezeral.

„Ako niekto môže spraviť takéto niečo?“

„Šialenci sú všade. Mučiteľ ho nechal trpieť niekoľko hodín, pálil ho a rezal. Pokiaľ ide o Grégoryho Carnota, to úbohé dieťa, čo sa narodilo neznámej matke, ten si minulý týždeň podrezal hrdlo vo svojej cele. A viete, prečo bol vo väzení?“

„Nie.“

„Šestnástimi ranami nožom zabil osemročné dievčatko, potom jej telo spálil v lese. To dievčatko bola moja dcéra.“

Lekár položil fotky pred seba. Lucie ho zavalila hroznými podrobnosťami a po prvý raz v živote sa cítila odhalená. Rýchlo sa pozrel na fotku svojho syna, ktorú mal položenú vedľa počítača.

„Je mi... Je mi to úprimne veľmi ľúto.“

„Radšej mi pomôžte. Jediná osoba, ktorá sa o trezor mohla zaujímať, umrela v jednej z väzenských dier. Na slobode pobehuje brutálny vrah. Hľadáme ho, doktor, a nemôžeme si dovoliť čakať na papierovačky. Preto vás poslednýkrát prosím. Ukážte mi ten trezor.“

Blotowski ešte niekoľko sekúnd váhal a potom zdvihol slúchadlo.

„Idem do archívu,“ povedal sucho druhej strane.

Položil, kúsok papiera si strčil do vrecka a postavil sa.

„Poďte so mnou. Archív je pod zemou.“

S povzdychom úľavy pozbierala fotografie a nasledovala ho. Vďaka Blotowského kľúču sa dostali do podzemia označeného ako podlažie -1. Vystúpili do úzkej chodby osvetlenej neónkami. Po stranách čiernych múrov sa ťahalo potrubie. Ventilácia hučala ako motory v podpalubí.

„Podzemnými chodbami sa dá prechádzať na rôzne oddelenia polikliniky. Tadiaľto posielame z pôrodnice vzorky krvi do laboratórií. Konkrétne potrubím, ktoré vidíte nad hlavou. Máme tu aj archívy, kde ukladáme chorobopisy pacientov za uplynulých tridsať rokov. Onedlho sa to všetko, chvalabohu, zdigitalizuje.“

Rozprestieral sa pred nimi skutočný labyrint. Ľudia ním prechádzali, bežali a plášte im pritom viali v modrom neónovom svetle. V pravidelných intervaloch sa na svetelných paneloch objavovali inštrukcie na cestu do najbližších budov, keďže stratiť sa tu bolo vskutku ľahké. Chodbami ako krv v žilách prúdil podzemný život.

Ešte raz odbočili. Blotowski ďalším kľúčom otvoril kovové dvere, ktorými vstúpili do archívu pôrodnice. Zažal, blikajúce neónky osvetlili desiatky metrov šanónov-fosílií života z atramentu a papiera - starostlivo naukladaných vedľa seba na viacerých úrovniach. Lekár sa tu zrejme vyznal, keďže sebaisto zamieril k správnemu radu na konci skladu. Veľké štítky označovali rok a mesiac. Lucie sa cítila maličká, pokorná. Toľko narodení, nových duší, tiel pripravených na dobrodružstvo života naplnilo všetky tieto zložky.

„Január 1987, tu je to. Dobre... Písmeno C.“

Ukazovákom prechádzal po chrbtoch šanónov, až kým sa nezastavil.

„Od de Bracheta po Debiena. Dobre... Tu by sme mali nájsť, čo hľadáme. Správne dokumenty, tehotenské správy, rodný list aj priebeh pôrodu.“

Vybral šanón, v ktorom bolo viacero zložiek a prehrabával sa v ňom, až kým nenašiel meno, ktoré hľadal.

„Tak tu je. Grégory Arthur Tanael Carnot. Narodený 4. januára 1987.“

Veľkú zložku vytiahol z kovových krúžkov. Na prednej strane bola menovka. Lucie sa dívala na tie tri mená Grégory, Arthur, Tanael... Prečo práve tie? Boli to mená jeho otca a starého otca, čo mu dali, ako bolo zvykom v niektorých francúzskych rodinách? Možno si Carnot vo svojej anonymite zachoval prostredníctvom krstných mien stopu minulosti, predkov, tak ako to chcela jeho matka. Napriek tomu, že ho kruto opustila z dôvodov, ktoré Lucie túžila spoznať.

Vo vnútri zložky, ktorú lekár držal, sa nachádzal ten slávny trezor. Vyložil ho a prechádzal lekárskymi správami. Neónky osvetľovali chladné tóny vyblednutého starého papiera. Vládla tu nekonečná mrazivá noc.

Pôrodník čítal nahlas takmer s odporom.

„Takže... Matku prijali na oddelenie 29. decembra 1986. Prijímal ju doktor Terney. Podľa záznamov bol aj jej gynekológom a od piateho mesiaca tehotenstva k nemu chodila do poradne. Okrem toho...“

Preskúmal priehľadné vrecko.

„Počkajte, to je zaujímavé... Kde je jej tehotenská knižka? Ultrazvuk, testy? Mali by tu byť spolu so všetkým ostatným.“

„Ste si tým istý?“

Prehrabal sa v zložke ešte raz.

„Nie, nič tu nie je. Možno to zabudli priložiť. Možno si niekto zložku prezeral a tehotenskú knižku do nej nevrátil. Bohužiaľ často sa stáva, že v byrokratickom procese sa niektoré zo starších materiálov stratia.“

„Často. No, aj tak sa to dá povedať.“

V Lucie silnelo presvedčenie, že je na správnej stope. V minulosti Stéphana Terneya sa ukrývalo niečo záhadné a zvláštne. Pokývla hlavou k zložke, ktorú držal lekár.

„Držíte v rukách prijímaciu správu tej ženy. Musí tam byť jej totožnosť. Možno by sme ani nemuseli otvárať tú zapečatenú obálku.“

Otočil správu k Lucie. V kolónkach na meno a priezvisko bolo uvedené „pani X“.

„Všade ju tak označujú. Ide o zachovanie anonymity, ako to chcela.“

Lucie zaťala zuby. Našťastie mali ešte zapečatenú obálku. Na jazyk sa jej tlačilo tisíc otázok.

„Prečo ju prijali týždeň pred pôrodom? Mala nejaké problémy?“

Blotowski listoval v zložke. Bolo tam všetko. Infúzie, ich zloženie, odbery krvi, srdečný rytmus, meno sestričky, ktorá mala na starosti jej izbu. Z tohto hľadiska bola transparentnosť zachovaná, Stéphane Terney nič neskrýval.

„Podľa toho, čo sa tu píše, jej Terney diagnostikoval preeklampsiu. Pacientka mala zostať na pozorovaní v nemocnici.“

Preeklampsia, na ktorú sa Stéphane Terney špecializoval, spomenula si Lucie.

„Aká je to vlastne choroba?“

„Ide v podstate o vaskulárnu nedostatočnosť systému placenty a plodu. Nedokrvená placenta vedie vo všeobecnosti k nízkej pôrodnej hmotnosti novorodenca. U matky to spôsobuje viacero problémov, najmä však zvýšený krvný tlak, ako aj proteinuriu, teda výrazný pokles bielkovín v moči. Obvykle sa budúce matky počas prvého trimestra sťažujú na prudké bolesti hlavy, hučanie v ušiach. Ide o teoretické ochorenie. Hoci mu dnes vieme predchádzať, nepoznáme jeho príčiny. Doktor Terney v tejto oblasti pôsobil, zaoberal sa najmä génmi, ktoré by mohli viesť k preeklampsii a nedostatočnému prekrveniu placenty. Už vám je to jasnejšie?“

„Trochu áno.“

Pôrodník obracal listy v zložke.

„Dobre. Takže... Zdravotný stav matky, nič významné, okrem toho, že nebola schopná stráviť laktózu.“

„Presne ako jej syn.“

„Logické. Ide o genetickú dedičnú poruchu.“

Šuchotanie papiera v priestore s takouto akustikou znelo zlovestne.

„Dieťa sa narodilo o 2:34 ráno v sále číslo 3. Boli tam prítomní Terney, pôrodná asistentka, anestéziológ a ošetrovateľka. Doktor poznačil, že pacientka dostala kontrakcie, prudko sa jej zvýšil tep. Ach jaj...“

„Čo?“

Doktor si sťažka povzdychol. Pozrel sa Lucie do očí.

„Matka Grégoryho Carnota umrela na pôrodnej sále na krvácanie. Aby som bol presný, vykrvácala.“

Lucie tá informácia šokovala. Napriek všetkému nedokázala nemyslieť na slová svojej matky o psychogenealógii a prenose zla. Carnota si predstavovala ako prekliate dieťa, démona, ktorý zabil vlastnú matku len preto, aby prišiel na svet. Predstavila si jeho zakrvavenú tvár, ohlušujúci krik v pôrodnej sále a jeho umierajúcu matku.

Lucie nebola schopná zakryť sklamanie. Zdalo sa jej, že jej stopa sa tu končí, v archíve v podzemí.

„A dieťa?“

„Grégory Arthur Tanael Carnot... Narodil sa cisárskym rezom. Vážil štyri kilogramy a päťsto gramov a meral päťdesiatpäť centimetrov? Ale to... nie je normálne. Väčšina novorodencov, ktorí sa narodia matkám trpiacim preeklampsiou má nižšiu pôrodnú hmotnosť vzhľadom na nedostatočné prekrvenie placenty. Nuž, zjavne dochádza aj takýmto prípadom.“

„Často?“

„Zriedka. Nepoznáme však celý proces preeklampsie, dôležitý je vzťah medzi telom matky a plodu, ktorý sa nedá preskúmať. Rovnako tam mohli zaúradovať genetické predispozície. Skrátka, je to komplikované.“

Nebol teda novorodencom ako každý druhý, pomyslela si Lucie. Zabil svoju matku, vymykal sa štatistikám preeklampsie...

Lekár prechádzal po stránke ukazovákom.

„Na svet prišlo podlá všetkého úplne zdravé dieťa. Poznámky, čo tu vidím, sa píšu pri každom pôrode.“

Doktor vybral zložku z novorodeneckého oddelenia a rýchlo ju prelistoval.

„Priberanie, testy... Všetko v norme. Ale doktor Terney novorodencovi veľmi často bral krv.“

„Vieme prečo?“

Pokrútil hlavou.

„Nič sa tu nepíše. Dieťa v nemocnici zostalo deväť dní a potom ho zobral detský domov. Aj tu je všetko štandardné.“

Vrátil sa k priesvitnému obalu, odkiaľ vybral rodný a úmrtný list. Bolo zvláštne vidieť tie papiere vedľa seba. Matka a syn. Jej život skončil, kým jeho začínal.

„Dátum a vypísanie rodného listu: hneď po pôrode. Totožnosť matky a otca: prázdne miesta, čo je u detí na adopciu normálne. Aby ste vedeli, keď si dieťa niekto adoptuje, dostane kópiu rodného listu a do príslušných kolónok sa vpíšu mená adoptívnych rodičov. Ale my v archíve si nechávame pôvodné rodné listy, ktoré hneď po narodení vypĺňajú službukonajúci lekári.“

Zobral druhý list.

„Úmrtný list vystavil službukonajúci lekár doktor Terney:,Príčina úmrtia: preeklampsia a krvácanie/ Hodina, dátum, prítomní svedkovia. Všetko v poriadku.“

„Čože? To je všetko? V nemocnici umrie žena a nespraví sa ani pitva ani vyšetrenie smrti?“

„Nie, ak o to nepožiada niektorý z príbuzných. Čo sa v tomto prípade asi nestalo, pretože tu žiadne iné dokumenty nevidím. Viete, v prípade úmrtia matky sa vždy zvolá porada so službukonajúcim lekárom a vedie sa vyšetrovanie - občas aj s pitvou - ale to len v prípadoch, keď nie je jasná príčina smrti. Študujeme záznamy, aby sme pochopili, čo sa stalo. Ubezpečujem vás, že smrť v nemocnici, najmä keď ide o smrť pri pôrode, sa nikdy neberie na ľahkú váhu.“

Lucie si prekrížila ruky, pretože z tých správ jej bolo zima. Mala pocit, že jej chýba to najdôležitejšie. Vzťah, aký mala pacientka s doktorom Terneyom, dôvody, prečo svoje dieťa chcela opustiť...

Čím viac premýšľala, tým bola nervóznejšia. Vedela, že má odpovede na dosah ruky, ale nedokázala sa k nim dostať. Keď sa dívala na zložku, zrazu jej to došlo, Carnotove tri krstné mená napísané veľkými písmenami na obale.

„Grégory Arthur Tanael Carnot. Dobrý bože...“

Nastalo dlhé ticho, počas ktorého Lucie stála ako soľný stĺp. Lekár si všimol, že sa roztriasla.

„Čo sa stalo?“

Lucie nedokázala hovoriť.

„To... To meno mu dal kto?“

„Pravdepodobne matka, ktorá meno vyberá pred pôrodom. Po narodení pôrodník alebo asistentka toto meno zapíše do rodného listu. Ak by matka meno a priezvisko neuviedla, boli by tie kolónky prázdne a úradník na matrike by vybral tri krstné mená, pričom to posledné by sa používalo namiesto priezviska. Síce ,Carnot' nie je krstné meno v pravom slova zmysle, matka si ho vybrala... Prečo sa pýtate?“

Lucie chytila šanón do ruky a ukazovákom prešla popod začiatočné písmená mena vraha svojej dcéry.

„Jeho iniciály sú G A T C. Základ molekuly DNA.“

Lekár zvraštil obočie.

„Máte pravdu. Ako ste na to prišli?“

„Povedzme... že som sa s tou molekulou nedávno stretla.“ Blotowski zarazene vybral z obalu malú hnedú zapečatenú obálku. „V každom prípade je to zvláštna zhoda náhod.“

„Nie je to náhoda. To meno mu nevybrala matka, ale Terney.“

„Ale prečo by také niečo robil?“

„Neviem. Ale zvláštnym spôsobom mi to pripomína značkovanie dobytka, aby sme ho mohli potom sledovať. Bolo nutné ho odlíšiť, nie?“ Blotowski neodpovedal. Premýšľal. Všetko, čo mu tá žena hovorila, sa priečilo postupom. Lucie kývla smerom k obálke, ktorú držal v ruke. „Otvoríte ju?“

Doktor rozlomil pečať. Lucie si pomyslela, že táto tajná história na dne obyčajnej obálky bola symbolická. Hocijaký zamestnanec, ktorý mal kľúč od archívu, sem mohol prísť a pozrieť sa na totožnosť matky.

Otvoril obálku a otočil ju smerom k Lucie.

„Je prázdna. Matka chcela zostať v anonymite. Je mi to ľúto.“

Lucie bola sklamaná. Nie je možné, aby odišla s prázdnymi rukami. Grégory Carnot sa tu predsa narodil. Ľudia, o ktorých sa v tej zložke písalo, sa o neho starali, kŕmili ho a umývali od prvej minúty jeho života. Museli o tom dieťati niečo vedieť. Vo chvíli, keď lekár zakladal obal do šanónu, ho Lucie zastavila.

„Počkajte.“

Zobrala si prijímaciu správu a rýchlo sa pozrela na meno ošetrovateľky, ktorá bola pri pôrode. Táto sestrička sa o matku starala od začiatku do konca jej pobytu na pôrodníckom oddelení. Určite sa spolu rozprávali. Táto sestrička bude o vzťahu matky a Terneya vedieť viac. „Pierrette Solènová, ošetrovateľka. Pracuje tu ešte?“

„Nikdy som o nej nepočul.“

Lekár založil šanón do police a usmial sa na ňu.

„Aby som zmiernil vaše sklamanie, pozriem sa do archívu zamestnancov a dám vám jej domácu adresu, na ktorej bývala, keď tu pracovala. Možno tam stále je. Môže byť? A potom vás pozývam na kávu, slečna Courtoisová.“

(31)

Keď Lucie zaklopala na dvere Pierrette Solènovej, bolo už po jednej popoludní. Okrem kávy, ktorú si dala s Blotowskim v nemocnici, pričom ju lekár začal otvorene baliť, od odchodu z Paríža nič nezjedla. Po návšteve pôrodnice sa musela ísť najesť. Dobiť baterky, aby neskončila v priekope vyčerpaná za volantom prevráteného auta. Za dva dni najazdila viac kilometrov ako za celý rok.

Ošetrovateľka bývala v jednom z malých lacných lepenkových domov s bielou fasádou v tichej štvrti na okraji mesta. Podľa informácií, ktoré Blotowski našiel v archíve, mala dnes šesťdesiatosem rokov a z nemocnice Colombe odišla pred ôsmimi rokmi do právom zaslúženého dôchodku.

Pierrette Solènová pootvorila dvere a štrbinu zastala telom. Bola oblečená jednoducho, v dlhých kvetovaných šatách a čiernych lodičkách z inej doby. Vrásky jej na čele a lícach vytvárali rôzne geometrické štruktúry. Na hnedej šnúrke jej viseli veľké okuliare s tučnými šošovkami.

„Je mi ľúto, ale nech už predávate čokoľvek, nemám o váš tovar záujem.“

„Nič nepredávam. Som z polície.“

Lucie tento raz vytiahla kartičku na dlhšie. Nedôverčivá Pierrette Solènová si je starostlivo prezerala s mierne prižmúrenými očami. Lucie sa ju snažila ubezpečiť o svojich dobrých úmysloch:

„Nebojte sa, nejde o nič hrozné. Vyšetrovanie môjho prípadu ma priviedlo do nemocnice Colombe. Podľa vašej osobnej zložky ste tam pracovali viac ako tridsať rokov. Chcela by som sa vás opýtať na pár vecí, ak môžem.“

Pierrette pozrela do chodby a na Luciino auto zaparkované pri chodníku.

„A kde máte kolegu? Policajti v televíznych seriáloch chodia vždy po dvoch. Prečo ste prišli sama?“

Lucie sa na ňu slušne usmiala.

„Môj kolega vypočúva ďalších zamestnancov nemocnice. A pokiaľ ide o seriály... Nemali by ste veriť všetkému, čo v nich vidíte, realita policajtského života je dosť iná.“

Po chvíľke váhania, dôchodkyňa Lucie nakoniec vpustila do bytu. O päť minút neskôr už sedela na pohovke prekrytej ľanovou prikrývkou a v ruke držala hrnček čiernej a sladkej kávy. K nohám sa jej túlila mačka. V televízii šiel práve nejaký americký seriál o vášni a láske. Pierrettina tvár sa rozžiarila, keď ju Lucie požiadala, aby jej porozprávala o Stéphanovi Terneyovi.

„Bol mi šéfom celé štyri roky, čo bol v Colombe. Bol to dobrý lekár, ktorý chcel vždy všetko urobiť.“

„Ako to myslíte?“

„Bol skrátka všade - na pôrodnici, gynekológii, imunológii. Všetko, čo súviselo so zrodom života, ho zaujímalo. Nikdy si nepočítal hodiny, v nemocnici bol vlastne stále. Svojich ľudí vždy riadil železnou rukou. Nepáčilo sa mu, keď sme si brali dovolenky. Práca, najdôležitejšia bola predsa práca.“

„Často asistoval pri pôrodoch?“

„Áno. Napriek tomu, že pôsobil ako tvrdý chlap, veľmi rád privádzal deti na svet. Na sálach sa zastavil minimálne raz do dňa, aby prestrihol pupočnú šnúru či pozdravil mamičky, ktoré k nemu chodili na gynekológiu. A robil to bez ohľadu na dennú či nočnú hodinu. Nikdy som nezažila primára, ktorý by sa o pacientov takto staral. Bol na nás prísny, ale mali sme ho radi.“

Lucie si spomenula na článok z wikipédie. Terney ako vojenský ošetrovateľ našiel na zemi dieťa spojené pupočnou šnúrou s matkou. V skutočnosti na Alžírsko a traumy vojny nikdy nezabudol. Pierrette sa s hrnčekom pri perách náhle smutne zahľadela na Lucie, akoby pochopila dôvody jej návštevy.

„Stalo sa niečo doktorovi Terneyovi?“

Lucie jej oznámila hroznú správu a dala jej čas, aby sa spamätala zo šoku. Pierrette veľké oči za okuliarmi uprela na podlahu. Určite si spomínala na dobré aj zlé časy v nemocnici, ktoré mali zrazu iný nádych. Jeden z ich predstaviteľov umrel a ona sa musela vyrovnávať s jeho smrťou. Lucie využila príležitosť:

„Porozprávajte mi o noci 4. januára 1987. Bola zima a doktor Terney priviedol na svet chlapca, ktorého pomenoval Grégory Carnot. V tú noc ste mali službu na sále číslo 3. Matka umrela pri pôrode na masívne krvácanie spojené s preeklampsiou. Spomínate si na to?“

Ošetrovateľkina tvár bola bezvýrazná. Horná pera sa jej začala triasť a žena si ústa zakryla dlaňou. Položila hrnček, ktorý zacinkal o malý porcelánový tanierik. Lucie zaťala ruky v päste, ešte aj o dvadsať rokov neskôr v nej spomienka na tú noc vyvolávala hrôzu. Napriek všetkým očakávaniam sa bývalá sestrička postavila a povedala:

„To všetko bolo už veľmi dávno. Už si nespomínam, je mi ľúto.“ Lucie sa tiež postavila a prešla k nej.

„Nemohli ste na to zabudnúť. Z čoho máte strach?“

Pierrette na niekoľko sekúnd zaváhala.

„Môžete mi sľúbiť, že z toho nebudem mať problémy?“

„Ručím vám za to.“

Nastalo ticho. Ošetrovateľka premýšľala. Lucie si pomyslela, že vie o nejakom ťaživom tajomstve a že Terney ju možno zaviazal k tomu, aby si ho so sebou odniesla do hrobu. Teraz bol mŕtvy a ona už v nemocnici nepracovala.

Pierrette vypla televízor. Okolo žien sa rozhostilo hrobové ticho. Lucie začala rozprávať, pretože mala pocit, že bývalú sestričku by bolo dobré viesť:

„Kým tá žena bola v nemocnici, starali ste sa o ňu, nosili jej jedlo a pripravovali ju na pôrod. Pamätáte sa, ako sa volala? Pre vyšetrovanie je to nesmierne dôležité.

„Samozrejme, že sa pamätám. Volala sa Amanda Potierová.“

Lucie sa uľavilo, konečne mala meno k tej prázdnej tvári ženy, ktorá umrela pri pôrode, pravdepodobne v obrovských bolestiach. Nepožiadala ani o papier a pero, aby si to poznačila, nechcela ju prerušovať. Rozhovor musel plynúť uvoľnene, pomaly. Lucie si však vrývala do pamäti každé jedno slovo.

Sestrička pokračovala:

„Bola veľmi mladá, mala dvadsať, možno dvadsaťjeden rokov. Pekné dievča s dlhými čiernymi vlasmi a tmavými očami.“

„Prečo sa rozhodla dať dieťa na adopciu?“

„Nechcela ho a na potrat už bolo neskoro... Jej priateľ ju opustil niekoľko týždňov pred tým. Mala pocit, že ho nedokáže vychovať sama.“

Lucie zaťala zuby. Mladá budúca mamička, ktorú opustil ten, ktorého milovala a ktorý jej asi sľuboval všetko možné a ona tomu naivne verila. Zrazu sa ocitla uprostred jej osobného príbehu. Rany jej minulosti sa otvárali jedna za druhou, toto prekliate vyšetrovanie jej rezalo do živého. Snažila sa udržať svoje emócie pod kontrolou, odosobniť sa od bolestí ženy a matky. Musela byť silná a sústredená.

„Porozprávajte mi, na čo si spomínate. Pokojne, máte čas.“

Pierrette na dlhú chvíľu zatvorila oči, potom ich otvorila.

„Amanda Potierová bola maliarka, ktorá žila z predaja svojich obrazov, a veľmi sa jej nedarilo. Bývala v malom byte na okraji Remeša, pri Neuvillette, pár kilometrov odtiaľto. S doktorom Terneyom sa poznala ešte skôr, než prišla do nemocnice. Kúpil od nej pár obrazov na vernisáži, aby ju podporil. Zdalo sa mi, že ho má rada. Dokonca si u nej aj nejaké obrazy objednal. Kresby súvisiace s DNA a narodením, ktoré si chcel zavesiť doma. Zdôverila sa mi, že má naozaj bizarný vkus, ale platil dobre.“

Lucie si spomenula na obraz, ktorý zahliadla v Terneyovej knižnici a na fotografiách z miesta činu. Akúsi placentu a podpis Amanda P. v rohu. Matne si spomínala, že to meno zahliadla na snímkach.

„... Amanda hovorila, že niekedy zašli na večeru, aby sa porozprávali o umení. Jedného dňa sa téma zvrtla na jej tehotenstvo. Doktor ju presvedčil, aby zmenila ošetrujúceho lekára a prešla 1c nemu. Chodila k nemu štyri posledné mesiace tehotenstva.“

Lucie sa snažila premýšľať. Stéphane Terney sa zámerne s Amandou zoznámil a chcel byť v kontakte aj s jej dieťaťom. Alebo si ju možno vyhliadol. Sledoval ju, kým dostal príležitosť zoznámiť sa s ňou? Kupoval jej obrazy len preto, aby si získal jej dôveru? Lucie sa opýtala prvé, čo jej napadlo.

„Viete prečo sa doktor presťahoval v roku 1986 do Remeša? Prečo prišiel do tejto pôrodnice? V Paríži mal skvelé miesto, pracoval na výskume, veľa cestoval, prečo sa teda stiahol na vidiek?“

Pierrette pokrčila plecami.

„Asi len využil príležitosť. Myslím si. Jeho predchodcovi doktorovi Grayetovi chýbali ešte tri roky do dôchodku. Odstúpil, keď si doktor Terney podal žiadosť.“

Lucie akoby niekto udrel päsťou do brucha.

„Podal výpoveď tri roky pred dôchodkom? Plánoval to tak?“ Ošetrovateľka pokrútila hlavou so zovretými perami.

„Grayet nám o tom nič nepovedal, a my by sme sa nepýtali. Ale viete... Myslím, že si chcel ešte užiť. Z nemocnice odišiel diskrétne, bez fanfár a ohňostrojov.“

„Ako presne sa ten doktor volá?“

„Robert. Robert Grayet. Ale už nežije. Pred piatimi rokmi zomrel na Alzheimerovu chorobu, bola som mu na pohrebe. Je to smutná smrť.“

Lucie sa snažila spracovať všetky informácie. Bolo možné, že Terney podnietil odchod svojho predchodcu, aby ho nahradil, a tak sa dostal k Amande Potierovej a stal sa jej lekárom? Lucie sa z toho takmer krútila hlava. Pripadalo jej to neuveriteľné. A napriek tomu, dátumy sedeli. Terney odišiel z Paríža v roku 1986, presťahoval sa do Remeša, keď Amanda otehotnela... Začal sa o ňu starať, a pripravoval ju na pôrod na začiatku januára 1987. Lucie sa vrátila ešte trocha späť - Paríž v roku 1986. Podľa článku na wikipédii sa Terney rozviedol niekoľko týždňov pred odchodom. Spôsobila jeho rozchod vari nejaká konkrétna udalosť? Možno jeho prvá manželka vedela o niečom, čo súviselo s Amandou Potierovou alebo Robertom Grayetom.

Lucie pokračovala:

„Mala Amanda Potierová nejakých príbuzných? Chodil za ňou niekto do pôrodnice?“

„Ale áno, samozrejme. Rodičia boli z Villejuif, podporovali ju. Jej matka bola veľmi pekná, ešte mladá žena. Veľmi sa na seba podobali. Budúca stará matka, ktorá mala štyridsať rokov...“

Ošetrovateľka prešla ukazovákom po hrnčeku s kávou. Spomínanie ju bolelo, ale Lucie musela túto príležitosť využiť.

„Ako sa k nej správal doktor počas hospitalizácie?“

„Bol stále s ňou. Vo dne v noci. Zastupoval dokonca aj nás, sestričky. Spomínam si na testy, odbery krvi. Amanda bola extrémne vyčerpaná, mala obrovské brucho. Pamätám si, že strašne veľa jedla. Ovocie, keksy, všetko, čo jej prišlo pod ruku.“

„Mala s doktorom nejaký blízky vzťah?“

Zaťala zuby.

„Asi nie natoľko blízky, aby doktor plakal, keď umrela počas pôrodu.“

Lucie bola čoraz nepokojnejšia. Už si bola istá, že Grégory Carnot nebol dieťa ako každé iné. Niečo na ňom doktora zaujalo. Niečo, čo možno doktora Terneyho prinútilo rozviesť sa, presťahovať a prispôsobiť svoj život tomuto dieťaťu. Priečilo sa to všetkej logike. „Povedzte mi, ako prebiehal pôrod?“

Pierrette Solènová sťažka prehltla.

„V noci 4. januára začali všetky prístroje, ktoré mala Amanda napojené, hlásiť krízový stav. Mala veľmi vysoký krvný tlak a pulz. Do termínu jej zostával ešte týždeň, ale dieťa bolo nutné vybrať za každú cenu. Doktor ihneď zavolal anestéziológa, pôrodnú asistentku a zaviezol ju do pôrodnej sály.“

Hlas sa jej triasol, zmáhali ju emócie.

„Potom sa všetko zbehlo veľmi rýchlo. Pacientka dostala kontrakcie, začala krvácať. Nepodarilo sa nám ju stabilizovať. Doktor spravil sekciu. Bolo to... hrozné. Prišla takmer o liter krvi. Akoby sa jej telo vyprázdňovalo, unikala z neho energia... nepochopiteľne.“

Lucie dostala husiu kožu.

„Amanda Potierová ani nezažila pôrod svojho syna. Za tridsať rokov som na pôrodnej sále videla umrieť tri ženy. Vždy to bolo traumatizujúce, neľudské a neprajem to nikomu.“

Lucie si vedela predstaviť atmosféru na sále. Všade krv, rovná čiara na encefalograme, zhrozené tváre. A nedôstojný pocit zlyhania.

„A dieťa?“

Pierrette sa zatvárila zhnusené.

„Zdravé, plné života, zatiaľ čo z jeho matky život vyprchával. Oveľa väčšie ako normálni novorodenci. Pri preeklampsii ojedinelý prípad.“

Z jej tváre bolo cítiť zatrpknutosť a akýsi odpor.

„Mali ste možnosť to dieťa sledovať?“ opýtala sa Lucie.

„Nie. Poslali ho na novorodenecké. Vlastne som sa nikdy nedozvedela, čo sa s ním stalo. Myslím, že som... Že som už o tom nechcela ani počuť. Jeho matka mi umrela pred očami, a to dieťa zatiaľ žiarilo zdravím.“ Zamračila sa. „A potom, čo ste mi povedali dnes... ma to hnevá ešte viac...“

Luciina predstavivosť pracovala na plné obrátky, mala pred sebou hrozné výjavy. Nemohla sa ubrániť obrazu obrovského dieťaťa pokrytého krvou a hlienmi, ktoré kričí. Pierrette si rukami trela tvár. Zdalo sa, že váha. Povzdychla si a nakoniec povedala:

„Vtedy som tam niečo videla. Niečo, o čom som nikdy nikomu nepovedala. Niečo, čo poprelo diagnostiku preeklampsie, o ktorej hovoril doktor."

Lucie sa naklonila. Mala pocit, že sa skláňa nad okrajom priepasti. Ošetrovateľka pomaly pokračovala:

„Išlo o prekrvenie placenty.“

Lucie si znovu spomenula na obraz v Terneyovej knižnici. Ošetrovateľka mala problém vysloviť slová, ktoré pravdepodobne predtým nikdy nevyriekla.

„Viete preeklampsia spôsobuje, že placenta je veľmi málo prekrvená. Ide o systémovú poruchu. Keď však vybral toto dieťa, placenta zostala v maternici. Pôrodná asistentka ani anestéziológ si nič nevšimli, pretože sa venovali dieťaťu a pacientke, ktorú bolo treba stabilizovať a zastaviť krvácanie. Ale ja som ju videla.“

Nastalo ticho. Lucie hltala jej slová.

„Čo ste videli?“

„Placentu, ktorá bola cievami pretkaná ako pavúčou sieťou. Za tridsať rokov na pôrodnici som niečo také nevidela. Práve preto bolo dieťa také veľké a ťažké. Malo k dispozícii všetko potrebné na rast a vývoj.“ S nervami na pokraji sa Lucie postavila.

„Dajte mi chvíľočku...“

Rozbehla sa k autu, odkiaľ sa vrátila s hnedou obálkou, v ktorej boli fotografie z miesta činu. Vylovila z nej tú, na ktorej bol odfotený obraz placenty, a podala ho ošetrovateľke.

„Vyzerala takto nejako?“

Pierrette znechutene prikývla.

„Presne. Bolo tam veľmi veľa ciev. Ale... Odkiaľ máte tú fotku?"

„Z doktorovho bytu. Požiadal Amandu, aby mu ju namaľovala.“ „Amanda namaľovala vlastnú placentu. Ach bože, to je hnusné...“ „Z čoho vyplýva, že doktor vedel o prekrvenej placente a že ho to veľmi zaujímalo.“

Ošetrovateľka vrátila fotografiu Lucie a oprášila si dlane.

„Všetko je to zvláštne. Vedel to z ultrazvuku?“

„Myslím si, že áno.“

Nastalo ticho. Každá z nich sa to snažila nejako pochopiť. Lucie jej ukázala aj obraz fénixa, ale ošetrovateľka nevedela, čo by to mohlo znamenať.

Pierrette nakoniec povedala:

„Pravdepodobne mi nebudete veriť, ale keď... Keď doktor vybral placentu, videla som, ako sa mu zalesklo v očiach. Akoby bol fascinovaný. Netrvalo to dlho, ale ten pocit, ktorý som pri tom mala, som zapamätala navždy.“

Pošúchala si predlaktia.

„Neklamem vám, ešte dnes mám z toho husiu kožu. Keď si všimol, že sa naňho pozerám, surovo na mňa zazrel. Pri oživovaní sa na mňa bez slova díval. Pochopila som, že musím mlčať... O minútu neskôr bola matka mŕtva.“

Lucie premýšľala. Ošetrovateľkine slová ju vyviedli z miery. S čím súvisel tento príbeh o placente? Čo mal znamenať záblesk radosti v Terneyových očiach, zatiaľ čo mu pacientka umierala na stole? Obetoval matku, donútil ju porodiť to dieťa za každú cenu?

A stále sa jej vracala tá istá otázka: Prečo muselo prísť na svet? Pierrette monotónnym hlasom pokračovala, pevne rozhodnutá povedať úplne všetko.

„O niekoľko hodín po pôrode sme mali poradu s riaditeľom nemocnice, doktorom Terneyom, anestéziológom a pôrodnou asistentkou. Vypracovali sme správu. Oficiálnou príčinou úmrtia Amandy Potierovej bola preeklampsia. Terney mal všetky údaje, výsledky vyšetrení, dôkazy o proteinurii, vysokom tlaku, dokonca aj štatistiku o deťoch, čo sa narodili matkám trpiacim preeklampsiou a mali normálnu pôrodnú váhu. Nemocnica neniesla žiadnu zodpovednosť a jej rodičia sa tak či tak nechceli súdiť.“

„A vy? Vy ste nespomenuli to, čo ste videli?“

Pierrette pokrútila hlavou ako dieťa, ktoré nechce priznať chybu.

„Čo by sa zmenilo? Bolo to moje slovo proti slovu lekára. Placentu zničili. A matka bola mŕtva. K lekárskemu pochybeniu nedošlo. Vykrvácala bez toho, aby sme mohli zasiahnuť. Nechcela som prípad skomplikovať, ani ohroziť svoje pracovné miesto:“

Zdrvene si povzdychla.

„Chcete vedieť, ako sa cítim dvadsaťtri rokov potom? Choroba, na ktorú zomrela Amanda Potierová, sa podobala na preeklampsiu, takto

bola diagnostikovaná, pretože niektoré z príznakov neklamali, ale nebola to táto choroba. Som presvedčená, že doktor vedel, o čo ide. Ten odporný obraz je toho jasným dôkazom.“

Oprela sa v kresle a ruky si vyložila na opierky.

„Myslím si, že už vám k tomu neviem viac povedať. Všetko je to už minulosť. Je neskoro vracať sa k prízrakom. Doktor je mŕtvy, nech mu pánbožko hriechy odpustí...“

„Nikdy nie je neskoro. V minulosti sa ukrývajú odpovede.“

Lucie sa postavila z pohovky. Nepricestovala sem márne, hoci mala ešte veľa otázok. Jedno však bolo isté - lekár pomaly ale iste utkal plátno, ktoré viedlo k zrodeniu monštrá.

Napriek tomu, že sa nemala čoho chytiť, vedela, že jej vyšetrovanie napreduje. Amanda Potierová, Stéphane Terney a jeho predchodca na oddelení Robert Grayet boli mŕtvi a svoje hrozné tajomstvá si zobrali do hrobu. Lucie nemala na výber, musela zájsť za prvou manželkou Stéphana Terneyho.

Za tou, s ktorou sa rozviedol krátko pred príchodom do Remeša. Bola jednou zo stôp, ktorá ju mohla doviesť k pravde.

(32)

Sharkovi napadla jasná a úplne šialená myšlienka - rovnako ako Eva Loutsová vo veľkom, sa aj on vydá spočítať ľavákov vo Fontainebleau. Zašiel na radnicu a vyžiadal si zoznam materských škôl v meste. Dokopy ich bolo sedem.

Pozbieral zvyšky energie a zamieril na prvú adresu na zozname: škôlka Lampain na východe mesta. Ponorený do úvah prešiel jednotlivými štvrťami a neobzeral sa. Samozrejme, že premýšľal o krutých vraždách a nešťastných prípadoch, ale myslel predovšetkým na Lucie Henebellovú. Pozrela sa na tie fotky, ktoré nechal pri počítači? Zostala u neho alebo išla domov? Racionálne si uvedomoval, že druhá možnosť by bola lepšia, ale v hĺbke duše dúfal, že zostala. Tieto protirečenia, boj rozumu s citom ho vyčerpávali a trápili natoľko, že jej musel zavolať, len aby to zistil.

Zdvihla po treťom zazvonení. Sharko zo zvukov v telefóne pochopil, že šoféruje. Sklamanie ho zabolelo.

„Ahoj... šoféruješ, asi by som ti mal zavolať neskôr.“

„Nie, je to v poriadku, mám zapnutý odposluch.“

Nič viac nepovedala. Prečo sa nič nepýta? Prečo sa neopýtala na vyšetrovanie?

„Si na ceste do Lille?“
Lucie zaváhala, nečakala, že jej zavolá. Má mu povedať pravdu a riskovať, že jej nejako zabráni pokračovať vo vyšetrovaní? Rozhodla sa klamať.

„Áno. Našla som si tvoj odkaz na stole v kuchyni. Nepáči sa mi, že ma takto vyhadzuješ, ale chápem, že asi to tak chceš.“

„Nechcem, Lucie... Nikdy som nechcel.“

Ticho. Sharkovi prudko bilo srdce. Zastal na červenej a nakrátko zatvoril oči. Z telefónu sa ozval ženský hlas.

„Nezamkla som, pretože nemám kľúč. Je mi to ľúto.“

Sharko rýchlo premýšľal. Bol mierne skeptický. Niečo mu však na tom celom nesedelo. Žeby sa vzdala bez boja len pre obyčajný odkaz, čo jej nechal? Lucie Henebellová, ktorú poznal?

„Prečo si odišla až tak neskoro?“

„Mal si ma ráno zobudiť. Chvíľu mi trvalo, kým som zistila, kde som, keď som sa prebrala. Čo sa stalo včera večer? Už si nespomínam.“

„Bola si vyčerpaná. Uložil som ťa na pohovku ako... ako vlani. Je to zvláštne, ako sa veci opakujú. Nikdy... by som si nemyslel, že je to možné.“

Ticho medzi ich slovami bolo nekonečné. Sharko bol nervózny a rozpačitý. Neubránil sa otázke:

„Ešte som v noci pracoval, nechal som zapnutý počítač. Skúšala si niečo zistiť o Stéphanovi Terneyovi, skôr než si odišla?“

„A načo? Pochopila som, že ty si vyšetrovateľ a máš všetky prostriedky na to, aby si prípad uzavrel. Čo zmôžem ja?“

Sharkovi sa tlačili slzy do očí. Vzdychol si čo najďalej od mikrofónu. Tak takto vyzerá koniec. Náhoda, ktorá im opäť skrížila cesty, bola len epizódou. Lucie sa od neho vzďaľovala na ceste k vlastným tieňom. Na jednej strane sa mu uľavilo, na druhej strane mal pocit, že mu roztrhne srdce.

GPS mu oznamovalo, že prišiel na miesto.

„Dobre. Musím ísť. Ak tento prípad vyriešim, zavolám ti. Tak zatiaľ, Lucie.“

„Jedna vec, len jedna vec, Franck. Ten chalan v pyžame...“

„Nič. Slepá stopa. Autista, s ktorým sa Terney stretával. Bol na nesprávnom mieste v nesprávnom čase.“

Položil so zaťatými zubami skôr, než stihla odpovedať. Zostal ešte päť minút sedieť v aute, aby sa pozviechal. Mal pocit, že mozog sa mu topí v čiernom, blatistom močiari.

Potlačil svoje pocity a sklamanie a zamieril k malej budove pastelovej farby s veľkým ihriskom obohnaným zeleným plotom. Vládla tam atmosféra mladosti, nevinnosti, začínajúceho sa života. Vstupná brána bola zamknutá. Sharko sa roztriasol po celom tele. Vždy, keď sa priblížil k nejakej škole, sa mu vrátili spomienky na dcéru Éloise. Opäť ju videl, ako sa hrá s drevenými kockami alebo sa naháňa s kamarátkami. Všetko sa mu miešalo v mysli - tváre, obrazy, pocity. Spomenul si na svoju schizofréniu. Na časy, keď s ním chodievala imaginárna malá Eugenie, aby sa s ním rozprávala, dávala mu paradoxný pocit bezpečia, ale aj ho preklínala. Na tomto dvore by sa určite rada pohrala. Chvalabohu, že Sharkovi vyfučala z hlavy vo chvíli, keď konečne zatvoril dvere za trúchlením a smútkom.

Eugenie bola tým smútkom...

Zazvonil a predstavil sa. Riaditeľka Justine Brevardová ho privítala vo svojej kancelárii. Bola to sympatická žena plnších tvarov, okolo päťdesiatky, ktorá musela v deťoch vzbudzovať dôveru. Zjavne o dvojnásobnej vražde v lese vedela, ako napokon všetci v meste.

„Príšerná tragédia. No ako vám môžem pomôcť?“

Sharko si odkašlal.

„No... Vďaka vyšetrovaniu sa nám podarilo vytvoriť celkom presný profil vraha. Domnievame sa, že má dvadsať až tridsať rokov, je vysoký, pravdepodobne mohutný, býva v meste a najmä, že je ľavák. Viem, že učitelia v škôlkach vypracúvajú správy o deťoch a ich vývoji, alebo sa mýlim?“

„Nie, nemýlite. Robíme si poznámky o vyrovnanosti dieťaťa, jeho schopnosti vyjadrovať sa, o tom, ako sa zúčastňuje na živote triedy. A ešte o množstve iných vecí.“

„Napríklad o latéralité, nie? Zapisujete, či je dieťa pravák alebo ľavák.“

V riaditeľkiných očiach sa zaiskrilo.

„Presne tak. Viem, kam mierite. Myslíte si, že vrah tu mohol chodiť do škôlky, však? A tie záznamy by mohli pomôcť pri jeho identifikácii.“

„Mohol chodiť do tejto alebo inej škôlky v meste. Jednoducho len hľadám dieťa, ktoré mohlo svojou výškou a stavbou tela vytŕčať spomedzi ostatných chlapcov. A samozrejme, používalo dominantne ľavú ruku, to je to najdôležitejšie kritérium. Mohli by sme sa pozrieť do archívu? Ročníky, ktoré ma zaujímajú, sú asi od roku 1985 do 1995. A dúfam, že máte všetky záznamy, našiel by som človeka, ktorý má dnes od dvadsať do tridsať rokov.“

Postavila sa.

„Máme všetky záznamy aj s fotografiami. Poďte za mnou...“

Prechádzali okolo tried s otvorenými dverami. Deti maľovali, prezerali si knižky, hrali sa a spievali. Niektoré z nich sa zahľadeli veľkými očami na policajta. Sharko im nenápadne kývol na pozdrav a oni sa na neho usmiali.

Zamierili k miestnosti s policami, na ktorých boli nalepené štítky s rokmi. Riaditeľka vybrala šanóny z príslušných regálov. Obsahovali dokumentáciu, fotku triedy, ako aj záznamy o jednotlivých deťoch. Mierne zažltnutý papier obsahoval viac údajov, akoby Sharko čakal, a v každom zázname bola v pravom hornom rohu aj fotka dieťaťa.

Justine Brevardová začala vysvetľovať:

„Tieto záznamy aktualizujeme každé tri mesiace, aby sme zhodnotili vývoj dieťaťa a jeho schopností v triede. Pozrite, tu je časť venovaná latéralité aj s miestom na poznámky učiteľa. Tam môže dopísať, či má dieťa nejaké zdravotné problémy, obmedzenia vo výžive, alergie.“

Naslinila si ukazovák a prechádzala jednu zložku za druhou. Jednu vybrala a položila na stôl.

„Tu je jedna ľaváčka.“

„Môžete ju vyradiť. Podľa testov DNA vieme, že ide o muža.“

Listovala ďalej, až kým nedošla na koniec šanónu.

„V ročníku 1985 som nič nenašla, okrem tej jednej ľaváčky.“

„To je dobre, čím menej ich bude, tým lepšie.“

„Prejdime k ďalším.“

Sharko jej pomáhal. Spoločne vytriedili všetkých chlapcov ľavákov. Vždy to boli maximálne dvaja-traja chlapci v triede, a tak im nakoniec zostala asi dvadsiatka záznamov.

Sharko skúmal tváre, stavbu tela na triednych fotkách. Našiel chlapcov s plavými aj hnedými vlasmi, v okuliaroch, plachých aj sebaistých, rôznej výšky, ktorí sa usmievali spomedzi svojich kamarátov. Niektorí z nich boli malí a subtílni a nezodpovedali profilu, ktorý komisár vrahovi vytvoril, ale Sharko mal isté pochybnosti o tom, či ich vyradiť. Nebolo hádam možné, že narástli neskôr? Prešlo predsa toľko rokov. Keď si to policajt uvedomil, pochopil, že jeho úloha bude ešte ťažšia, ako čakal. A navyše, nemal žiadnu istotu, že to niekam povedie. Vrah mohol bývať vo Fontainebleau len krátko a narodil sa niekde úplne inde. Keď videl rozsah a neurčitú povahu tejto práce, pochyboval čoraz viac. Napriek tomu však požiadal o kópie všetkých záznamov, ktoré našli, poďakoval sa riaditeľke a trochu sklamane odišiel zo škôlky.

Jediným pozitívom bolo, že celá operácia netrvala ani polhodinu.

V aute sa pokúsil záznamy ešte raz pretriediť, nájsť niekoľko detí, ktoré by nejakým spôsobom mohli zapadať do profilu. Povyberal najvyšších, najurastenejších chlapcov. Potom výber zúžil: niektoré z detí mali dnes tridsať rokov. To bol už trochu vysoký vek na to, aby chodili na diskotéky. Vytvoril si preto novú kôpku. Nakoniec mu v rukách zostalo deväť záznamov. Štyri až päťročné deti sa na neho usmievali z fotografií. Bolo nemožné, aby z nich jedno vybral. Žiadne z nich nemalo diabolský výraz, ani jednému v očiach nehrali čierne plamienky. V tých tvárach sa zračila jedine nevinnosť.

Sklamane pokračoval vo vyšetrovaní, pričom si povedal, že vyšetrovatelia vo Versailles môžu zájsť po vzorku DNA ku každému z nich a porovnať ju s tým, čo sa našlo na mieste činu. Niekedy sa stalo, že sa vzorky DNA odoberali masovo. Bolo to drahé, ale cena za pravdu nikdy nie je privysoká.

Materské školy, ktoré navštívil, síce sídlili v rôznych budovách, ale ich vnútorná štruktúra bola vždy rovnaká. Záznamy boli uložené, očíslované a ľahko dostupné. V tomto smere sa ministerstvo školstva naozaj posnažilo. Sharko zbieral záznamy, eliminoval to, čo mohol, no nič ho zvlášť neupútalo. Dúfal, že sa mu v hlave rozsvieti, že ho intuícia privedie k správnej tvári. Ale nič, absolútne nič sa nedialo... Deti boli primalé a v ich tvárach prevažovali detské črty: veľké líca a veselé pohľady. Ako z nich vybrať vraha? Presne ako povedal Levallois, genetický odtlačok nemáme napísaný na čele.

Zastavil sa v kaviarni, aby dobil baterky kávou. Po telefonáte svojmu kolegovi, ktorý tiež nič nezistil, zhltol bagetu a zaspal v aute. O pol hodinu neskôr sa prebral a so suchom v ústach naštartoval.

Predposledná škôlka zo zoznamu sa volala Materská škola víťazstva. Sharko si pomyslel, že možno dostal znamenie. Zazvonil, stretol sa s riaditeľkou, vysvetlil jej, o čo mu ide, a zašli spolu do archívu. Procedúra, ktorú poznal už naspamäť.

Znovu sa pred ním objavili police s ročníkmi a kôpka záznamov sa zvýšila. Sharko bol fascinovaný tým, ako presne si príroda vyberala ľavákov v pomere, ktorý bol na tej najnižšej úrovni úplne rovnaký ako vo všeobecnom meradle. Žiadny alebo len jeden-dvaja ľaváci v triede dvadsiatich detí. Bolo to také presné, predvídateľné, akoby tieto triedy zostavovala príroda sama. Spomenul si na vysvetlenie primátologičky, na údaje, ktoré Loutsová zozbierala v svojej dizertácii, naznačujúce, že o niekoľko stoviek či tisíc rokov v našej spoločnosti žiadni ľaváci nebudú. V niektorých materských škôlkach si tento jav už začali všímať.

Znovu sa pred ním odhaľovali tváričky, mená a postavy detí. Ako tak mechanicky prechádzal záznamami a odkladal nabok všetky, ktoré patrili ľavákom, zrazu pocítil zvláštne chvenie v žalúdku.

Trasúcimi prstami držal zložku, ktorú sa práve chystal položiť.

Bola z roku 1992. Dieťa sa narodilo v roku 1988 a dnes mal tento muž dvadsaťdva rokov.

Volal sa Félix Lambert. Ľavák. Mal svetlohnedé vlasy, modré oči, tmavšiu pokožku a bol dosť veľký, dokonca na triednej fotke bol najvyšší. Na prvý pohľad na ňom nebolo nič výnimočné, Sharko sa už s podobnými typmi stretol, keď prechádzal záznamy z iných škôlok.

A keby mu pohľad neskĺzol na miesto vyhradené pre „poznámky učiteľa“, asi by tú zložku položil na hŕbu ďalších profilov.

Ale práve na tom mieste bolo veľkými písmenami napísané: „Žiadne mliečne výrobky. Intolerancia laktózy.“

Grégory Carnot trpel rovnakou poruchou.

Sharko skúmal pohľad dieťaťa, ktoré sa na neho usmievalo z fotky. Prstami prešiel po jeho anjelskej tváričke.

Policajt si bol takmer istý, že má v rukách identitu vraha dvoch turistov. Totožnosť človeka, ktorého Stéphane Terney ukryl do svojej knihy a zakódoval do písmen A G T C pomiešaných v dlhých náhodných sekvenciách.

Komisár už ďalej nepátral a zavolal Levalloisovi, aby prestal so svojím vyšetrovaním. Poďakoval sa riaditeľke a rýchlo vyšiel z materskej školy. O päť minút neskôr už listoval mestským telefónnym zoznamom na pošte, ktorá práve zatvárala. Vo Fontainebleau našiel dvoch Lambertovcov-Félixa a Bernarda. Dokonca aj ich telefónne čísla. Pravdepodobne šlo o otca a syna...

Levalloisa vyzdvihol pred požičovňou áut a vydal sa na presnú adresu.

Na konci cesty ich čakal vrah.

Podľa údajov z informácií bývala Gaëlle Lecoupetová, prvá manželka Stéphana Terneyho, v Gouvieux, pokojnom mestečku neďaleko Chantilly. Od návratu z Remeša Lucie stratila veľmi veľa času v zápchach na cestách okolo hlavného mesta a zámok v Chantilly, dostihovú dráhu a golfové ihrisko míňala až v podvečer. Po niekoľkých kilometroch zaparkovala na príjazdovej cestičke k veľkej vile za terénnym modelom Audi a kabrioletom značky Mercedes.

Pristúpil k nej prešedivený muž, ktorý strihal ruže. Keď mu Lucie ukázala svoj falošný preukaz a vysvetlila, že by sa chcela stretnúť s pani Lecoupetovou vo veci týkajúcej sa jej prvého manžela, ju bez slova nasmeroval k domu. Lucie z jeho mlčania usúdila, že sa ani on, ani jeho manželka o Terneyovej smrti nedozvedeli. Jednak sa bývalým partnerom smrť neoznamuje a jednak policajti z čísla 36 pravdepodobne vo vyšetrovaní ešte nedospeli tak ďaleko. Vypočúvať ženu, ktorej bývalý manžel sa stal obeťou sadistického vraha, čo zabil aj študentku, dvadsaťpäť rokov po rozvode pravdepodobne nebolo ich prioritou.

Majiteľka sídla bola na rozľahlej verande, obklopená vysokými rastlinami a desiatkou mačiek všetkých farieb. Zvieratá sa jej obtierali o nohy, pretože ich kŕmila.

„Zlatko, je to policajtka!“ zakričal muž so šedivými vlasmi. „Prišla kvôli Stéphaneovi Terneyovi...“

Gaëlle Lecoupetová zostala nepohnuto stáť a uprela na Lucie prekvapený pohľad. Bola to žena ladných kriviek, krásna aj bez mejkapu, oblečená v starom tričku a rifliach, ktoré veľmi neladili s atmosférou jej domu. Na plecia jej padali dlhé, upravené sivé vlasy. Nakoniec položila vrecko s granulami pre mačky na stôl, utrela si ruky do obrúska a pristúpila k Lucie. Skôr než jej podala ruku, pozrela sa na svojho partnera a naznačila mu, aby ich nechal osamote. Muž ju s nepresvedčivým výrazom poslúchol a vrátil sa k záhonu ruží. Gaëlle zatvorila presklené dvere, mačky zostali na verande a potom sa obrátila k Lucie.

„Má môj bývalý manžel nejaké problémy?“

Policajtka ju informovala o jeho násilnej smrti a realitu sa nesnažila nijako zmierniť. Chcela, aby Gaëlle pochopila, akému odpornému prípadu sa venuje, a spôsobila jej malý šok.

Podarilo sa jej to, pretože Lecoupetová sa zviezla do kresla s hlavou v dlaniach.

„Panebože! Vražda... Neverím vlastným ušiam.“

Lucie zostala stáť a rýchlo zvážila situáciu. Šesťdesiatničku správa očividne zasiahla. Rozhodla sa preto nechodiť okolo horúcej kaše a začala priamymi otázkami.

„Zostali ste po rozvode v kontakte?“

Gaëlle Lecoupetová smutne pokrútila hlavou a chvíľu jej trvalo, kým zo seba dostala slová.

„Prerušili sme všetky kontakty. Netelefonovali sme si, nepísali, nič. Dozvedala som sa o ňom len z článkov vo vedeckých časopisoch.“

„Domnievame sa, že jeho vražda súvisí s jeho minulosťou, konkrétne s udalosťami roku 1986, keď pôsobil v Remeši. Viete mi povedať, prečo pred dvadsiatimi piatimi rokmi tak náhle odišiel, keď sa mu v Paríži tak darilo?“

Na túto otázku odpovedala až podozrivo rýchlo.

„Bola to pre neho príležitosť. To, že odišiel z Paríža, mu umožnilo venovať sa gynekológii a pôrodníctvu, ktoré ho nadovšetko fascinovali. Vždy uprednostňoval priamy kontakt s pacientkami, budúcimi mamičkami, novorodencami. V Paríži bol v jednom kole - konferencie, vedecké články, rozhovory. Chcel sa od toho odstrihnúť a vrátiť sa ku koreňom - k praktickej medicíne.“

Takáto typická, príliš pekná a uhladená odpoveď Lucie neuspokojila. Gaëlle Lecoupetová ju už musela opakovať viackrát pri iných príležitostiach, keď sa musela obhájiť. Ani na chvíľu sa nezamyslela. Bývalá policajtka sa rozhodla pátrať hlbšie v samotnom vzťahu manželov. Naučila sa, že odpovede sa skrývajú v mŕtvom uhle spätného zrkadla. Preto sa pýtala na banality, bezvýznamnosti, ktorými chcela ženu upokojiť. Nič nové sa nedozvedela: Stéphane Terney bol geniálny, ambiciózny, oddaný veci... Mal rád, keď sa o ňom hovorilo, poskytoval množstvo rozhovorov a rád rozprával o svojej práci. Bol to napohľad ideálny manžel, ktorý svoj život trávil štúdiom medicíny a biológie a pre ktorého rodina veľa neznamenala. Nechcel mať deti „zo strachu, že by vyrástli do sveta odsúdeného na zánik“. Jeho vízia budúcnosti bola pesimistická a fatalistická.

Potom, čo si vypočula tieto hlúposti, sa Lucie rozhodla zaútočiť.

„Chcela by som vám položiť osobnú a priamu otázku - súvisel váš rozvod s jeho odchodom do Remeša?“

Šesťdesiatnička zvraštila obočie.

„Ako hovoríte, je to veľmi osobná vec. Neviem, akoby vám takáto informácia mohla pomôcť pri vyšetrovaní, pani...?“

„Poručíčka Amélie Courtoisová... Váš bývalý manžel bol zavraždený, snažíme sa preskúmať všetky stopy, pochopiť motiváciu vraha, ktorý ho bezpochyby veľmi dobre poznal. Všetky informácie o minulosti Stéphana Terneyho, ktoré sa nám podarí získať, sú veľmi dôležité. Preto vás prosím, aby ste mi povedali, či váš rozvod súvisel s jeho odchodom do Remeša.“

Pani Lecoupetová zaváhala a nakoniec naliehaniu vyšetrovateľky podľahla.

„Nechcela som začínať od nuly. V Paríži som si vybudovala advokátsku kanceláriu a práve v tom čase sa mi začalo dariť. V meste, kde je obrovská konkurencia. Odmietla som ísť s ním. Paríž mám rada. Bolo to jednoduché.“

„Hovorí vám niečo meno Robert Grayet?“

„Vôbec nič.“

„Napriek tomu by malo. Bol primárom na oddelení v Remeši, kde ho vystriedal váš bývalý manžel. Predpokladám, že vám o ňom rozprával. Jeho odchod do Remeša teda predsa len súvisí s vaším rozvodom, nie?“

„Bolo to... Je to už veľmi dávno. Už si nespomínam. Môj manžel sa stretával s mnohými ľuďmi. A áno, možno o ňom rozprával. Ale skutočne vám nie som schopná povedať, v akej súvislosti.“

Lucie cítila, ako jej pulzuje krv v spánkoch, ale snažila sa zachovať pokoj. Bola presvedčená, že táto žena pred ňou niečo tají a že napriek všetkému chráni muža, ktorého nepochybne veľmi milovala.

„Dobre ma počúvajte, pani Lecoupetová. Vášho bývalého manžela ohorkami z cigariet a nožom mučil nejaký odporný človek. Opakujem vám, že skutočnosť, že som sem prišla, súvisí s tým, čo sa stalo pred dvadsiatimi tromi rokmi v pôrodnici v Remeši. Niekoľko týždňov po tom, čo váš bývalý manžel nastúpil do nemocnice Colombe, prijal pacientku menom Amanda Potierová. Umrela na pôrodnej sále 4. januára 1987 pred jeho očami.“

Lucie sa na pár sekúnd odmlčala a pozorovala ženu. Nevedela o tom. Bývalá policajtka preto pokračovala jasným a sebaistým tónom:

„Myslím si, že vás nerozdelila len vzdialenosť a kariéra. Som si istá, že váš manžel miesto v nemocnici prijal len preto, aby mohol sledovať túto pacientku a priviesť na svet jej dieťa za každú cenu. Odchod primára Roberta Grayeta zaručili určite peniaze. A tie peniaze odniekiaľ museli prísť. Takže teraz by som vás, pani Lecoupetová, chcela poprosiť, aby ste zabudli na svoje uhladené frázy a povedali mi, čo sa naozaj stalo. Prečo chcel váš bývalý manžel za každú cenu odísť do Remeša?“

Žena si jednou rukou chytila tvár a povzdychla si. Potom sa postavila.

„Počkajte ma tu, musím ísť do podkrovia.“

Keď sa Lucie ocitla sama, začala sa prechádzať hore-dole s rukami prekríženými na hrudi a pozorovala mačky. Mala plno energie a istým spôsobom bola na seba hrdá, že to dotiahla až sem. Dokazovalo to, že žila a že bola schopná aj iných vecí, než len zdvíhať telefóny v odpornom call centre. Na druhej strane túžila menej myslieť na malú Juliette, na matku či dokonca na Klarka. Najmä počas uplynulých dní. Avšak teraz bolo toto nemožné vyšetrovanie najdôležitejšie na svete. Šlo predsa o dobro celej jej rodiny. Šlo predsa o to, aby sa prelomilo mlčanie, odhalili tajomstvá a zvrátili prekliatia, raz a navždy. Začať od nuly, s čistým štítom...

Gaëlle Lecoupetová sa vrátila s malým priehľadným, trochu zaprášeným vreckom v rukách. Bola v ňom stará čierna kazeta VHS bez nálepky, ktorú vložila do videoprehrávača. Našla ovládanie a prešla k oknu s výhľadom do záhrady. Prudko zatiahla závesy a zamkla vchodové dvere.

„Nechcem, aby to Léon videl... Netuší, že tá kazeta existuje.“

Prešla k Lucie a požiadala ju, aby sa posadila do jedného z kresiel. Zaťala zuby a zovrela ovládanie.

„Máte pravdu. Nerozviedli sme sa ani pre moju kanceláriu, ani pre klientov. Rozviedli sme sa, pre... niečo, čo mi Stéphane tajil.“

Nastalo ticho. Lucie sa snažila priviesť ju k rozprávaniu prvým, čo jej napadlo.

„Súvisel váš rozvod s jeho eugenistickými názormi?“

„Nie, nie, vôbec nie. Poznala som ich ešte skôr, ako som sa za neho vydala. Vtedy som s niektorými dokonca súhlasila.“

Gaëlle Lecoupetová zachytila prekvapený pohľad policajtky a považovala za vhodné to vysvetliť:

„Nie je dobré, ak eugeniku považujete za obludnú teóriu či nacistickú propagandu. Povedzme, že sociálna ochrana, alkohol, drogy, starnutie obyvateľstva idú proti prírode a bránia našej spoločnosti v rozkvete. Ide o spôsob ako každý iný, ktorým za to prijímame zodpovednosť, ako aj za ekologický holokaust, v ktorom pokračujeme.“ Nežne sa pozrela na svoje mačky, z ktorých väčšinu našla na ulici, a potom sa obrátila späť k Lucie.

„Asi dva roky pred rozvodom začal Stéphane chodiť na tajné schôdzky. Mne hovoril, že chodí na bridž, ale náhodou som zistila, že klame. Myslela som si, že si našiel milenku, a tak som ho sledovala. Prišla som však na to, že sa nestretával so ženou, ale s dvomi mužmi. Párkrát do mesiaca mávali schôdzku pri dostihovej dráhe vo Vincennes, kde sme vtedy bývali. Môj muž nikdy neuzatváral stávky na kone. Tak čo tam robil s tými dvomi cudzími mužmi?“

„Zistili ste, kto boli tí muži?“

„Nikdy som sa to nedozvedela. Ani meno ani priezvisko, Stéphane nezanechal ani stopu. Nepochybne išlo o vedcov alebo antropológov.“ „Expertov na civilizácie? Ako ste na to prišli?“

„Keď si pozriete tú kazetu, pochopíte.“

„A mohli by ste mi tých mužov opísať?“

Pokrútila hlavou.

„Nie, bolo to veľmi dávno. Stále som sa držala obďaleč, a tak som si ich nemohla poriadne prezrieť. Zhruba by som vedela povedať, že jeden z nich mal hnedé vlasy, strednú postavu, nijako zvlášť tučný ani chudý a bol asi vo veku môjho manžela. A ten druhý... Neviem.

Možno mal svetlé vlasy. Ale čo viac povedať? Za dvadsaťpäť rokov sa ľudia veľmi zmenia a spomienky blednú. O Stéphanovi by som vedela rozprávať, to áno. Vždy, keď sa vrátil z dostihov - či z bridžového klubu, ako mi vravel - sa mi zdal zmenený a čoraz tajomnejší. Často sa vo svojej pracovni zamykal.“

„A vy ste sa s ním nikdy o jeho stretnutiach a správaní nerozprávali?“ „Nie. Chcela som vedieť, k čomu to povedie. Tie stretnutia trvali rok. Stéphane začal trpieť paranojami a všetkým zakázal vstupovať do svojej pracovne počas jeho neprítomnosti. Vždy, keď odchádzal z domu, zamkol ju. Netuším, kde tie kľúče schovával, starostlivo sa snažil všetko ukrývať. Nič nenechával na náhodu.“

Pohľad jej potemnel, zreničky sa rozšírili. Dvere do minulosti sa otvorili.

„Často sa však snažíme ukryť to, čo je najviditeľnejšie. Pochopila som, že v tej pracovni ukrýva niečo dôležité, zásadné. A chcela som vedieť čo. Jedného dňa - odišiel na celý deň - som zavolala zámočníka, aby mi tie dvere otvoril. Pokiaľ šlo o dvere, nebol to problém. Ale v miestnosti bola veľká kovová zamknutá skriňa, ktorú si Stéphane kúpil pred pár rokmi.“

„Keď sa prvýkrát stretol s tými mužmi...“

„Asi v tom čase, áno. Za každú cenu som chcela vedieť, čo v nej je. Zámočníka som požiadala, aby mi otvoril prvú z desiatich zásuviek. Problém bol, že to nebola jednoduchá zámka, a ten debil, čo sa tváril ako odborník, všetko pokazil. Áno, zásuvka bola otvorená, ale ja som vedela, že Stéphane si hneď všimne, že som sa v nej prehrabávala. A nedalo sa to nijako opraviť. Necítila som sa dobre.“

Smutne kývla hlavou k prehrávaču.

„V tej zásuvke bola videokazeta. Jedna z tých, ktoré mu nepochybne dal niektorý z mužov na dostihoch.“

„Bolo tam viac kaziet?“

„V tých ostatných zásuvkách. Určite, o tom nepochybujem. Bohužiaľ, nikdy som nemala príležitosť si ich pozrieť. Toto je kópia, ktorú som si spravila a ukryla pred jeho príchodom. Originál mal etiketu s názvom Fénix č. 1, čo dokazuje, že ich bolo viac.“

Pri zvuku toho zvláštneho názvu sa Lucie stiahlo hrdlo. Spomenula si na obraz ohnivého vtáka, ktorý visel v Terneyovej knižnici naľavo od obrazu placenty. Fénix... Vedela, že odhalila niečo veľké, nečakané, ale nebola vôbec schopná pochopiť čo.

Z myšlienok ju vytrhol vážny hlas Gaëlle Lecoupetovej.

„Teraz si ju môžeme pozrieť. Chce to silný žalúdok.“

Lucie sa na ňu pozrela so vzrušením v očiach.

„Mám žalúdok policajtky, ktorý je silný.“

Žena stisla tlačidlo play.

Pred dvomi diváčkami sa objavila čierna obrazovka. Potom dátum 9/6/1966 v spodnej časti a sivé plochy. Listy, stromy. Džungľa. Obraz bol čiernobiely. Film bol v dobrej kvalite, natočený na amatérsku kameru. Okolo človeka, čo držal kameru boli palmy, liany, papradie. Na zemi pod jeho nohami praskali popadané konáre a kôra stromov. Oproti nemu sa rozostupovala stena vegetácie, pomedzi ktorú bolo vidieť chatrče. Vzhľadom na šero, ktoré človeka s kamerou obklopovalo, musel natáčať neskoro večer alebo skoro ráno. Možno bola džungľa taká hustá, že neprepúšťala denné svetlo.

Kamera zaostrila do húštiny na asi päťdesiat metrov štvorcových veľkú čistinku z čiernej a vlhkej hliny, ktorá postupne zarastala zeleňou. Bolo počuť zvuk krokov, ševelenie okolitých stromov. Kameraman zacielil objektív na zvyšky ohniska. V popole ležali obhorené kosti, kamene poukladané do kruhu, zvieracie lebky.

Lucie sa poškrabala na brade a nespustila oči z obrazovky.

„Vyzerá to ako opustená dedina nejakého kmeňa.“

„Áno je to dedina, ale opustená nie je ten správny výraz. Veľmi rýchlo to pochopíte.“

Čo tým chcela povedať? Bývala policajtka cítila, ako sa jej začali potiť dlane. Ticho začali prerušovať výkriky, kamera prešla na úroveň korún stromov. Tentoraz nepresvital ani kúsok oblohy. Bola tam len záľaha zelene. Asi tri-štyri metre nad zemou na konároch posedával húf opíc. Ich výkriky neprestávali. Kamera zaostrila na jedného z primátov s čiernym telom a svetlou hlavou, pravdepodobne bielou. Zviera vykríklo a zavesené na liane zmizlo z obrazu. Napriek tomu, že priestor bol obrovský, atmosféra filmu evokovala väzenie a útlak. Živé väzenie s mrežami z chlorofylu.

Kameraman si už opice nevšímal a zamieril smerom k chatrči. Obraz sa hýbal v rytme jeho pevných pomalých krokov. Strechy boli podlá všetkého zhotovené z vysušených palmových listov, ktoré podopierala konštrukcia z bambusu pospájaná lianami. Do primitívnych príbytkov sa zmestilo tak štyri až päť osôb, pričom pôsobili ako z iného storočia.

Pri vstupe sa hmýril oblak múch a komárov, čo pripomínalo pieskovú búrku. Lucie sa narovnala v kresle a vôbec sa necítila príjemne. Každú chvíľu čakala na nejaký desivý obraz.

Kameraman pomaly vstúpil do chatrče ako votrelec, strážiaci si každý pohyb. Zmizlo všetko svetlo, čierne škvrny splynuli. Zvukovou kulisou sa stalo bzučanie. Lucie si podvedome poškrabala zátylok.

Masa hmyzu... Bála sa najhoršieho.

Kužeľ svetla, vychádzajúci asi z lampy pripevnenej na kamere, preťal temnotu.

A pred nimi sa zjavil desivý obraz.

Vo svetle sa objavilo šesť tiel poukladaných vedľa seba na zemi. Evidentne to bola celá rodina. Všetky telá boli nahé. Pokrivené tváre s vysušenými očami, na ktorých sedel roj múch kladúcich vajíčka. Z nosov, úst a zadkov im vytekala krv, akoby vybuchli zvnútra. Črevné plyny im pravdepodobne nafúkli bruchá. Kameraman ich neušetril jediného detailu. Všetky telá mali čierne vlasy, schodené chodidlá a tetovania svojho kmeňa. V rozklade a smrti boli však nerozoznateľné.

Lucie mala pocit, že zabudla dýchať. Ľahko si dokázala predstaviť zápach v chatrči, ktorý spôsobili teplo a vlhkosť na rozkladajúcich sa telách. Šialenstvo zelených múch to dosvedčovalo.

Náhle sa jedno z tiel pohlo. Umierajúci otvoril oči a uprel temný a chorý zrak smerom do kamery. Natiahol ruku, akoby prosil o pomoc. Tenké čierne prsty ochabli a ruka mu mŕtvo klesla späť k zemi.

Živí... Niektorí z nich ešte žili.

Lucie sa rýchlo pozrela na svoju spoločníčku, ktorá v ruke žmolila vreckovku. Spomenula si na svoju nočnú moru, na zhorené dieťa, ktoré náhle otvorí oči, presne ako tu. Pozrela sa späť na obrazovku. Hrôza pokračovala. Kameraman jemne štuchal nohou do tiel, aby zistil či sú živé, alebo mŕtve. Bolo to neznesiteľné gesto. Lucie sa dokázala normálne nadýchnuť, až keď muž s kamerou odišiel z bitúnku. Vonku ešte stále boli kričiace a agresívne opice. Oddych však netrval dlho. V ďalších chatrčiach sa predstavenie zopakovalo - pozabíjané rodiny, umierajúci ľudia, ktorých natočili a nechali umrieť ako zvery.

Film sa končil širokým záberom na zdecimovanú dedinu, na desiatky chatrčí s mŕtvymi alebo umierajúcimi obyvateľmi, ktorý sa otáčal smerom do džungle.

Tma.

„Porozprávaj mi o intolerancii laktózy. Koho postihuje, v akej miere a prečo?“

Sharko šoféroval a pritom telefonoval so súdnym lekárom Paulom Chénaixom. Chcel si overiť príčiny a výskyt tohto ochorenia, aby sa ešte raz presvedčil, že na túto cestu sa nevydal nadarmo. Zapol hlasný odposluch, aby lekára počul aj Jacques Levallois.

Paul sa na chvíľu zamyslel.

„Pýtaš sa ma na veci, s ktorými som sa naposledy stretol na výške, ale pamätám sa, že to vysvetlenie bolo príliš bizarné na to, aby som naň nezabudol. Vtedy ma to dosť prekvapilo. Ide o prirodzený vývoj a evolúciu. Vieš o tom niečo?“

„Či viem? V tomto prípade som sa nestretol s ničím iným. Pokračuj.“

„Dobre. Predovšetkým treba spomenúť, že laktóza je špecifická zložka mlieka cicavcov. Rozdiel medzi toleranciou a intoleranciou laktózy je čisto genetický. Intolerancia sa prejavuje u ľudí, keď ich matka prestane dojčiť a dostanú kravské mlieko.“

„Dovtedy je všetko v normále?“

„Áno, až v tej chvíli si to vieme všimnúť. Počúvaj. Tolerancia laktózy, áno, povedal som tolerancia, sa v evolučnom rámci objavila relatívne nedávno, približne pred päťtisíc rokmi a vyskytuje sa len v ľudských spoločenstvách, ktoré domestikovali kravy s cieľom piť ich mlieko. U ľudí existuje gén tolerancie laktózy v miestach, kde sa u kráv nachádza gén na zvýšenú produkciu mlieka.“

„Takže... príroda zasiahla do DNA ľudí aj kráv, keď vytvorila gény, ktoré predtým neexistovali.“

Sharko si spomenul na Loutsovej dizertáciu: agresivita jedného národa viedla k vytvoreniu génu pre ľaváctvo. Kultúra ovplyvnila genetiku...

„Presne tak. Príroda vytvorila gén na zvýšenú produkciu mlieka u kráv a gén na toleranciu laktózy u človeka. Ak si dobre spomínam, hovorí sa tomu koevolúcia alebo spoločná obrana človeka a kravy. Prirodzený výber zariadil, aby človek, ktorý bol pôvodne lovcom a zberačom a živil sa výlučne mäsom a ovocím, mohol piť mlieko zvierat, ktoré domestikoval. Rovnako kravám umožnil zvýšenú tvorbu mlieka. Čím viac ho vyprodukovali, tým viac ho človek pil... Odtiaľ pochádza pojem spoločnej obrany. Dobré, nie?“

„Ak som ťa správne pochopil, dnešní ľudia, ktorí majú intoleranciu laktózy, nemajú tento ochranný gén, pretože ich predkovia nedomestikovali kravy?“

„Presne tak. Títo jednotlivci museli žiť ďalej od usadlostí a centier, kde sa hovädzí dobytok domestikoval. Čím ďalej od kráv, tým menšia je tolerancia laktózy u týchto ľudí. Keď som chodil do školy, odhadoval sa počet ľudí trpiacich intoleranciou laktózy v Európe na päť percent a v Číne na deväťdesiatdeväť. To znamená, že v priemere sedemdesiat percent svetovej populácie tento gén nemá. Daj sa napiť mlieka nejakému Ázijcovi a na mieste sa povracia. Zato priemerný Francúz, ktorého rodina tu žije už niekoľko generácií, môže piť mlieko do sýtosti. Odpovedal som na tvoju otázku?“

„Áno, ďakujem, Paul.“

Komisár položil. Príbehy o evolúcii sa priečili pochopeniu, ale vyzeralo to tak, že celé tisícročia sa príroda, človek a rôzne druhy navzájom prispôsobovali. Mal o čosi väčšiu istotu, že sa vydal správnym smerom. Levallois si zistenia sám pre seba zhrnul:

„Takže, ak som to správne pochopil, Grégoryho Carnota a Félixa Lamberta nespája len fakt, že sú extrémne agresívni a mladí. Existujú aj hlbšie genetické väzby. Na jednej strane ich vidíme - výška, stavba tela, uprednostňovanie ľavej ruky - a potom sú tie, čo nevidíme, ako je intolerancia laktózy.“

„Pochopil si to. Netuším, čo nás čaká, ale z biologického a medicínskeho pohľadu je to rozhodne zaujímavé.“

Auto prešlo na úzku cestu, popri ktorej sa z obidvoch strán ťahal rad stromov. Obloha nad ich hlavami sa stratila. Spoza hnedých kmeňov občas presvitali fasády pekných domčekov. V pološere sa komisár spoľahol na navigáciu GPS. Po chvíli zišiel na užšiu cestu a o niekoľko sto metrov zbadal veľký park so stromami a sídlo Lambertovcov - nádherný statkársky dvojposchodový dom z 19. storočia s bridlicovou strechou a bielym kamenným krovom. Celý bol obrastený brečtanom. Na príjazdovej cestičke bolo zaparkované športové auto a klasický Peugeot 207.

„Sú doma,“ povedal komisár. „Lambert, otec aj syn. A nemôžeme povedať, že by treli biedu.“

„Mali by sme zavolať posily.“

„Najskôr by som chcel preskúmať terén.“

Komisár zaparkoval obďaleč a niekoľko metrov k vstupnej bráne prešiel pešo. Brána bola zamknutá a celý pozemok o veľkosti niekoľkých hektárov bol obohnaný trojmetrovým tehlovým múrom.

„Asi im nezazvoníme,“ povedal komisár pološeptom. „Musíme využiť moment prekvapenia a zabrániť tomu, aby sa Félix Lambert na náš príchod pripravil alebo utiekol.“

„A vysvetlíš mi, ako sa dostaneme dovnútra?“

„Asi si dlho sedel v kancli, poď za mnou.“

„Čože? A nikomu nezavoláme? Vieš, že prekračujeme...“

Sharko sa vydal po obvode múru do lesa.

pravidlá,“ precedil mladý poručím pomedzi zuby.

Po chvíľke váhania sa vybral za kolegom, ktorý sa už strácal v húštine. Porast bol veľmi hustý, tvárou narážal do konárov, ktoré sa tlačili na múr, akoby chceli zvíťaziť nad človekom. Po niekoľkých metroch Sharko odstúpil, aby videl ponad múr, a zbadal východnú stenu domu.

„Nemá okná, zdá sa. Najlepšie miesto, odkiaľ sa tam dostaneme bez toho, aby nás niekto videl.“

Levallois zúril.

„To je šialenstvo. Do riti, ten chlap zmasakroval dve deti. Nevieme, kto nás tam čaká. A potom...“

Sharko prešiel k nemu, pozrel sa na neho pohľadom, ktorý rázne ukončil jeho tirády:

„Buď ideš, alebo tu zostaneš nadávať. Ale najmä už drž hubu, dobre?“

Komisár si prezrel strom, chytil sa spodného konára, vyšvihol sa hore a nohami sa zaprel o múr. Nemal telesnú konštrukciu na podobné akrobatické výkony a vyzeral ako dezorientovaný pavián. Na bolesti v oslabených končatinách mu však málo záležalo, dôležitý bol cieľ. Doskočil na trávnik v saku zašpinenom od zelených listov a v takmer roztrhaných mokasínach. Rozbehol sa k domu.

Levallois ho nasledoval. So zbraňou v ruke sa postavil k Sharkovi.

Komisár sa vydýchal. Okolo sa nič nehýbalo, okrem niekoľkých vtáčikov v konároch stromov. Vládlo tam až podozrivé ticho. Sharko mal pocit, že to neveští nič dobré. Rýchlo prešiel k druhej stene domu s kolegom za pätami. Plecom sa obtieral o brečtan. Opatrne sa pozrel do prvého okna. Bola to veľká miestnosť s vysokým stropom, z ktorého visel obrovský luster. Bezpochyby salón. Sharko započul nejaké zvuky. Zatvoril oči. Múrmi otriasali basy.

Bum, bum, bum...

„Televízor,“ pošepol Levallois. „Na plné gule.“

So Sig Sauerom v ruke postupoval komisár ďalej ku kuchynskému oknu. Levallois mu kryl chrbát a pozeral sa všetkými smermi. Všimol si, že komisár zbledol, a prudko sa od okna odtiahol.

„Čo tam je?“

Sharko sa naklonil k oknu. Prižmúrenými očami sa pozeral na dlážku.

Zrýchlil sa mu tep.

„Do riti. Toto nie je pravda...“

Vo vnútri sa od stoličky ťahali krvavé škvrny až do druhej miestnosti. Niekto ťahal brutálne doráňané telo, pravdepodobne za nohy. Sharka oblial studený pot, opatrne prešiel k ďalšiemu oknu.

Jedáleň. Hrôza. Ležalo tam telo s pohľadom upretým do stropu. Tvár malo čiernu, pokrytú zaschnutou krvou, rovnako ako aj oblečenie, roztrhané najskôr nožom. Na zmrzačenej hlave asi päťdesiatročného muža bolo pár sivých vlasov.

„Otec.“

Policajti sa pritlačili k múru. Plytko dýchali. Teraz bol bledý ako stena pre zmenu Levallois.

„Mali by sme odísť. Mali by sme zavolať posily.“

Prerývane dýchal. Sharko sa mu naklonil k uchu.

„Potrvá večnosť, kým prídu. Vo vnútri sa ukrýva vrah. Možno sú ohrození aj iní. Ideme dovnútra. Si v pohode?“

Levallois zaboril hlavu do brečtanu. Pozrel sa na oblohu. Potom bez slova prikývol. Sharko sa v tichosti vybral k dverám. Boli zamknuté. Bez zaváhania si vyzliekol sako a obmotal si ho okolo predlaktia.

„Posuň sa. Ideme. Pôjdeš po ľavej a ja po pravej strane.“

Prudko vrazil lakťom do okna. Sklo sa rozbilo na márne kúsky. Rýchlo si oprášil črepiny zo saka a zvnútra okno otvoril. O desať sekúnd už boli v jedálni. Múry vibrovali zvukom z televízora. Zapnutá bola hudobná stanica. Dom akoby už nedýchal. Z veľkých miestností bez života sa krútila hlava. Levallois zmizol vo vedľajšej izbe. O niekoľko sekúnd sa vrátil a pokrútil hlavou.

Zrazu obaja policajti ustrnuli bez dychu. Zhora počuli zvuk krokov. Pravidelných, ťažkých krokov. Trvalo to päť sekúnd. Obozretne prešli chodbou a zamierili k schodisku. Sharko šiel prvý a Levallois ho nasledoval. Zrazu sa ocitli po členky vo vode, ktorá stekala z poschodia. Po stenách boli na tapisériách odtlačky zakrvavených dlaní.

„Ľavá ruka... Do riti, čo sa tu stalo?“

Komisár vyšiel so zbraňou namierenou pred seba čo najtichšie hore po schodoch. Krv mu búšila v spánkoch. V ochabnutých svaloch cítil takmer každú cievku a videl, ako sa jeho telo pripravuje na nebezpečenstvo. Zasiahla ho zmes nepríjemných zápachov-výkalov, moču, krvi. Tapiséria bola roztrhaná, drevené schody zaliate vodou. Akoby vstupoval do nočnej mory.

Na poschodí zabočili policajti doprava a prešli okolo kúpeľne.

Kohútik na umývadle bol otvorený na maximum a voda striekala všade. Vo vani plávali špinavé šaty.

Prešli ďalej. Všetky dvere boli dokorán otvorené, okrem tých na konci chodby, ktorých kľučka bola od krvi. A viedli k nim aj odtlačky zakrvavených rúk. Monštrum bolo zalezené vo svojej nore.

Čakal.

Sharko sa postavil k dverám. Hlavňou pištole sa pokúsil otvoril, ale kľučka bola z druhej strany podopretá.

Policajt si pritlačil zbraň k lícu a vydýchol. Cítil Levalloisov teplý dych na krku.

„Polícia! Otvorte!“

Ticho. Policajti začuli zastonanie, vzlyky. Nevedeli, či bol vo vnútri muž alebo žena. Vari obeť, ktorú Lambert ušetril?

Vymenili si prestrašené pohľady. Sharko sa ešte raz pokúsil zakričať.

„Pomôžeme vám. Stačí otvoriť dvere a upokojiť sa... Je tam s vami niekto?“

Nič.

Sharko vyčkával, hral hru kto z koho. Ten vo vnútri mal určite zbraň, išlo však o nôž, inak by už vystrelil. Nastalo úplné ticho. Policajt už nedokázal čakať a rozhodol sa konať.

„Zostaň tu... Nechcem pripraviť tehotnú ženu o manžela.“

„Daj sa vypchať, idem s tebou.“

Sharko prikývol. Nehlučne sa postavili oproti dverám. Levallois namieril na zámok a vystrelil. Komisár vykopol dvere a vbehol do izby so Sig Sauerom pred sebou.

Hneď si všimol obrovského muža v kúte, ktorý tam stál s rukami pritlačenými k hrudi. Bol sám. Oči mal jasno žlté, horúčkovité, podliate tmavými kruhmi.

Z líc si zoškrabal kožu a díval sa Sharkovi priamo do očí. Komisár sa nenechal zastrašiť. Tento raz vykríkol Levallois:

„Ani hnúť!“

Félix Lambert nebol ozbrojený. Zatvoril oči, prsty si rozhrýzol do krvi a tvár sa mu zvraštila bolesťou. Ďasná mal rozodraté a pery suché ako pergamen. Z jeho tváre vyžarovalo šialenstvo. Niečo zákerné a neskutočné. Trasúc sa otvoril oči a rozbehol sa k oknu. Sharko ani nemal čas zakričať, keď vrah preletel sklom, hlavou dopredu.

Dopadol o desať metrov nižšie bez jediného výkriku.

.

Gaëlle Lecoupetová prehrávač vypla a s trochu sa trasúcimi rukami vybrala kazetu.

„Nevidela som ju už roky. Ale stále je to obludné...“

Lucie chvíľu trvalo, kým sa vrátila do reality. Videla dobre? Obsah filmu ju zarazil rovnako, ako jeho dokumentárna povaha: surovosť záberov, zvukov, ktoré neponechávali priestor žiadnym úpravám v strižni, žiadnej réžii. Stalo sa to niekde na svete pred štyridsiatimi rokmi. Niečo agresívne napadlo pôvodných obyvateľov džungle a človek, ktorý o tomto masakri vedel, prišiel zvečniť tento obraz na kameru. Sadistické monštrum natáčajúce utrpenie iných, pričom pre ich záchranu neurobilo nič.

Chlapi z dostihovej dráhy... Autori Fénixa č. 1...

Možno to bol vrah či vrahovia, ktorých Lucie hľadala.

Povzdychla si. Od začiatku vyšetrovania narážala len na tiene a tajomstvá, konfrontovala sa s vlastnou minulosťou, ktorá ju vyčerpávala, ale zároveň jej dávala silu pokračovať. Stretla sa v živote so zverstvami, ale týchto niekoľko minút vyzeralo ako vrchol všetkého násilia na svete.

Nikdy to neprestane.

Lucie sa upokojila a po chvíli sa otočila k svojej spoločníčke:

„Tá dedina bola úplne zničená. Neviem, bol to nejaký... vírus, epidémia?“

„Bezpochyby. Išlo o nejaký vírus, šíriacu sa nákazu.“

Lucie už túžila len po pochopení, po odpovediach.

„Čo viete o tejto reportáži?“

Gaëlle Lecoupetová zovrela pery a sama pre seba si otázku zopakovala, potom nahlas povedala:

„Viete si predstaviť, čo sa stalo, keď sa Stéphane v deň, keď som sa mu vlámala do pracovne, vrátil domov. On zistil, že som sa mu hrabala v skrini. A ja som od neho žiadala vysvetlenie toho nechutného filmu a stretnutí so záhadnými mužmi. V ten deň medzi nami všetko skončilo. Stéphane na niekoľko dní zmizol aj so svojimi tajomstvami, papiermi, kazetami, bez vysvetlenia, bez toho, aby mi čokoľvek povedal. Keď sa vrátil, oznámil len, že odchádza do Remeša, a podal žiadosť o rozvod.“

Sťažka si povzdychla, nepochybne bola veľmi rozrušená. Ešte aj o štvrťstoročie neskôr si spomínala na tú hroznú chvíľu.

„Bolo to také jednoduché a také kruté. Obetoval náš vzťah pre niečo... niečo, čo tajil. Nikdy som sa nedozvedela, ako sa tak rýchlo dostal do pôrodnice v Remeši. Mala som pocit, ako som vám hovorila, že chcel všetko nechať a vrátiť sa ku koreňom. Možno chcel odísť najďalej od tej špiny či tých dvoch čudných mužov, ktorí boli schopní natočiť také zverstvo. Zostala mi po ňom len tá strašná kazeta.“

Lucie zopakovala otázku:

„A... Pochopili ste niečo z toho filmu? Pokúsili ste sa zistiť, o čo šlo?“

„Áno, na začiatku. Kazetu som dala antropológovi. Nikdy v živote nič také nevidel. Vzhľadom na stav tiel a nedostatok informácií, nebol schopný identifikovať, o aký kmeň šlo. Jedinou indíciou boli opice.“

Pretočila kazetu a zastavila ju na zábere na primáta.

„Je to malpa kapucínska, ktorá žije výlučne v amazonskom pralese na hranici medzi Brazíliou a Venezuelou.“

Lucie mala pocit, že jej zmizla pevná zem pod nohami. Zrazu mala dôkaz. Cesta Evy Loutsovej viedla najskôr do Mexika a potom do Amazonie. Tam sa ešte chcela vrátiť. Mala ešte nejaké pochybnosti? Lucie si bola istá, že študentka odišla z Manausu do džungle, kde hľadala túto dedinu. Vysvetľovalo to, prečo si vybrala toľko peňazí, prečo tam šla na týždeň - bola to expedícia...

Gaëlle Lecoupetová pokračovala:

„Potom som pátrať prestala. Veľmi ma to bolelo. Náš brutálny rozchod a následný rozvod boli veľmi ťažké. Chcela som na všetko zabudnúť a začať odznova. Najprv som tú kazetu uložila na dno komody. A všetko som zablokovala, nechcem myslieť na to, čo som tam videla. V hĺbke duše to naozaj nechcem pochopiť.“

Pokrútila hlavou so sklopenými očami. Táto žena, ktorá mala všetko, aby bola šťastná, pod tým elegantným pozlátkom stále krvácala.

„Neviem, prečo som tú kazetu nevyhodila. Asi som si pomyslela, že jedného dňa budem schopná pátrať po pravde. Nikdy som to neurobila. Načo? Všetko je to minulosť. Dnes sa cítim dobre s Léonom, a to je najdôležitejšie.“

Vložila čierny plastový obal Lucie do rúk.

„Prišli ste až sem. Nájdete pravdu, vrátite sa až na začiatok. Zoberte si tú prekliatu kazetu, urobte s ňou, čo chcete, len ju vyneste z tohto domu. Už ju nechcem vidieť, ani o nej počuť.“

Lucie prikývla, no potom sa v nej ozvali policajtské reflexy:

„Skôr než odídem, mohli by ste mi jej obsah napáliť na DVD na vašom prehrávači?“

„Samozrejme.“

Nakoniec sa ženy rozlúčili. Bývalá policajtka ešte zdvorilo kývla hlavou smerom k Léonovi, keď nasadala do auta. Kazetu a DVD položila pod sedadlo spolujazdca a naštartovala. Hlavu jej šlo roztrhnúť.

Cesty, kazeta, muži z dostihovej dráhy... Na akú tajnú misiu sa Terney dal? Čo sa naozaj stalo obyvateľom tej dediny? Aké desivé významy sa ukrývali za slovom „Fénix“? Ako sa Eva Loutsová dokázala dostať až ku kmeňu v džungli? Koho hľadala? Strojcov tej masakry? Násilné bytosti, ktoré to natočili a ktoré možno spôsobili jej smrť?

Keď šla po diaľnici Al už niekoľko kilometrov, zamyslela sa, ktorým smerom sa vydať. Do Lille alebo do Paríža? Doľava alebo doprava? Za rodinou alebo vyšetrovaním? Vidieť znovu Sharka alebo na neho definitívne zabudnúť? Lucie cítila, že keď je s ním, dokáže sa roztopiť. Nikdy sa jej nestalo, aby aj po takej dlhej dobe bola schopná pocítiť niečo také k mužovi. Po tragédii jej duša aj telo umreli. Teraz sa však na povrch vynárali všetky pocity, o ktorých si myslela, že zmizli už dávno.

Paríž vpravo, Lille vľavo... Dva brehy obrovskej priepasti.

Na poslednú chvíľu sa rozhodla a zahla doprava.

Bolo treba vrátiť sa na začiatok, vstúpiť do tieňov. Jedna z jej dcér bola zavraždená v príjemnom prostredí Sables-d'Olonne pred viac ako rokom a ona dodnes nevedela prečo.

Dnes tušila, že v desivej húštine džungle vzdialenej tisícky kilometrov sa ukrývajú možno všetky odpovede.

Keď izolovaný statok Lambertovcov zaplavili policajné autá, slnko už zachádzalo za koruny stromov. Dodávka policajných technikov, fotograf miesta činu, automobily vedenia a prokuratúry. Vo štvrtok večer bolo teplo ešte ako v lete a muži nevedeli, kde skôr začať. Bol za nimi náročný začiatok týždňa, keď našli dve mŕtvoly v lese, a teraz pribudli ďalšie dve v dome, ktorý evokoval tie najdesivejšie scény z filmu Horor v Amytiville.
Sharko sedel pod stromom, chrbtom sa opieral o kmeň a držal si hlavu v dlaniach. Tiene mu dopadali na telo, akoby ho chceli pohltiť. V tichosti pozoroval prácu rôznych tímov, morbídny balet vlastný všetkým miestam činu. Hoci sa menilo prostredie, situácia a smrť si prezliekla kostým, jej tvár bola stále rovnaká.

Keď technici preskúmali telo, zakryli mŕtvolu Félixa Lamberta bielou plachtou a odviezli ho spoločne s telom jeho otca na súdnu pitvu. Podľa predbežných správ z obhliadky došlo k smrti Bernarda

Lamberta pred štyridsiatimi ôsmimi hodinami. Telo otca ležalo na dlážke v jedálni najmenej dva dni, utopené vo vlastnej krvi, zatiaľ čo z televízora hučala hudba a z poschodia tiekla voda.

Dobrý bože... Čo sa dialo v hlave Félixa Lamberta? Akí démoni ho posadli, že spáchal taký strašný zločin?

Sharko sa s povzdychom postavil. Triasol sa, cítil sa prázdne a vyčerpane z príliš dlhého dňa vyšetrovania, v ktorom nebolo nič jednoduché. Rýchlym krokom sa pridal k Levalloisovi a Bellangerovi, ktorí vášnivo diskutovali pri vchode. Napätie medzi kolegami sa dalo krájať. Čím viac času uplynulo, tým viac unavení muži podliehali tlaku. Hádali sa a na pár pohárikov po práci chodievali spolu najmä preto, aby zabudli.

Šéf vyšetrovacej skupiny dokončil rozhovor s Levalloisom a komisára si zobral nabok k veľkej modrej hortenzii.

„Už je lepšie?“ opýtal sa.

„Som stále trochu unavený, ale dá sa to. Vypil som termosku presladenej kávy, čo doniesli technici, a dodalo mi to trochu sily. Pravdupovediac som toho v poslednom čase veľa nezjedol.“

„Chýba ti spánok. Musíš si odpočinúť.“

Sharko pokývol hlavou smerom k priestoru obkolesenému páskou s nápisom „Štátna polícia“. Bolo to miesto, kde ešte pred niekoľkými minútami ležalo telo Félixa Lamberta.

„Odpočiniem si neskôr. Dali ste to vedieť rodine?“

„Ešte nie. Vieme, že staršia sestra Félixa Lamberta žije v Paríži.“

„A matka?“

„Zatiaľ ju neviem nájsť. Ešte toho musíme veľa stihnúť...“

Zničene si povzdychol. Sharko býval kedysi na jeho mieste. Pozícia šéfa kriminalistickej skupiny bola hniezdom frustrácií, miestom, kde vám dávali po hlave zhora aj zdola.

„Čo si o tom celom myslíš?“

Sharko pozrel hore na rozbité okno.

„Díval som sa mu do očí, skôr než vyskočil, videl som v nich niečo, čo som v živote v očiach ľudskej bytosti nevidel: utrpenie v čistej podobe. Zoškrabal si kožu z líc, pošťal sa ako zviera. Niečo ho Žralo zvnútra, až kým sa nezbláznil a úplne nestratil zmysel pre realitu. Zlo, ktoré ho prinútilo vykonať nepochopiteľne násilné skutky - zmasakrovať turistov a vlastného otca. Netuším, čo to je, ale čím ďalej tým viac som presvedčený o tom, že sa to ukrývalo v jeho organizme. Že to malo genetický pôvod. A Stéphane Terney vedel, o čo šlo.“

Nastalo ticho. Nicolas Bellanger si šúchal bradu a díval sa do prázdna.

„V tom prípade uvidíme, čo nám povie pitva.“

„Kedy je naplánovaná?“

Šéf mu hneď neodpovedal. Jeho myseľ musela vyzerať ako bojové pole po bitke.

„Čože... Aha, Chénaix začína o ôsmej večer. Najskôr otec, potom syn. Pripravili sme mu príjemný večer.“

Mladý policajt si odkašlal, vyzeral podráždený. Sharko si všimol, že niečo nie je v poriadku a opýtal sa:

„Čo sa deje?“

„Ide o Terneyovu knihu Kľúč a zámky... Genetické odtlačky upriamili našu pozornosť na Grégoryho Carnota, posledného z väzňov na zozname Evy Loutsovej. Robillard preto zavolal do väzenia vo Vivonne a predstav si...“

Sharko cítil, ako bledne. Takže už to... Keďže nepovedal ani slovo, Bellanger pokračoval:

„Zistil, že si im nevolal, ale že si išiel priamo do väznice, kým si mal dovolenku. Poznáš Robillarda, trochu sa v tom šprtal a zistil, že v ten istý deň tam bola ešte jedna osoba. Bola to matka dievčat, ktoré Carnot uniesol. Volá sa...“ vytiahol kúsok papiera. „Lucie Henebellová... Poznáš ju?“

Sharkovi zmrzla krv v žilách. Napriek tomu nestratil rozvahu.

„Nie. Šiel som tam, aby som sa porozprával s psychiatrom o väzňoch, ktorých mala Loutsová na zozname. To je všetko.“

„A nič si nám nepovedal. Najviac ma štve to, že vieš už dosť dávno, že Carnota našli mŕtveho v cele. Tak prečo si nám to nepovedal. Prečo nám nikto nepovedal o obrázkoch hore nohami, agresivite a intolerancii laktózy?“

„Sú to detaily. Nemyslel som, že s naším prípadom nejako súvisia. Loutsová ho šla navštíviť a kládla mu rovnaké otázky, ako ostatným väzňom, ktorých mala na zozname.“

„Detaily? Tie detaily ťa nakoniec doviedli sem! Klamal si, všetko si si sebecky nechával pre seba na úkor vyšetrovania a kolegov, ktorí s tebou pracujú. Urobil si si z toho súkromný prípad.“

„To nie je pravda. Snažím sa dostihnúť vraha a pochopiť jeho motív, ako ktorýkoľvek z nás.“

Bellanger rázne pokrútil hlavou.

„Už si to prehnal veľakrát, je toho priveľa. Vstúpiš si na súkromný pozemok, neinformuješ kolegov a nemáš ani povolenie. Je to postup, ktorý musíš dodržiavať, aby si neohrozoval celú našu prácu. Prídeš sem bez povolenia a ani nevieme ako, máme na krku dve mŕtvoly. Teraz to všetko budeš musieť vysvetľovať.“

„Ja...“

„Nechaj ma dohovoriť. Kvôli tebe si to teraz Levallois zlizne a odíde s pokarhaním. Ja si to celé odnesiem aj z jednej aj z druhej strany. Vo Versailles zúria a budú chcieť vedieť, ako a prečo si sem šiel. Prečo, preboha, si ich neinformoval?“

Bol strašne rozčúlený.

„A aby toho nebolo málo, obul sa do toho Manien.“

Sharko už len pri zvuku toho mena očervenel a mal chuť všetko rozkopať.

„Čo povedal?“

„Prišiel za mnou s tým, ako si sa správal na mieste činu, kde sa našla mŕtvola Frédérica Huraulta. Hovoril o tvojej nedbalosti, arogancii... Opakoval, že si chcel kontaminovať miesto činu, pretože sa nemáte radi.“

„Manien je obyčajný hajzel. Využíva tú situáciu na to, aby ma potopil.“

„Už sa stalo.“

Zadíval sa Sharkovi priamo do očí.

„Chápeš, že to nemôžem zamiesť pod koberec?“

Komisár zaťal zuby a vybral sa k domu.

„Uvidíme. Teraz tu máme prácu.“

Na pleci pocítil tlak, ktorý mu znemožnil otočiť sa.

„Zdá sa, že si to vôbec nepochopil,“ povedal Bellanger prísnym tónom.

Sharko striasol jeho ruku.

„Ale áno, pochopil som to úplne presne. Prosím ťa však, aby si ma nechal na prípade robiť ešte niekoľko dní. Mám pocit, že viem, kam to celé smeruje. Dovoľ mi ísť na pitvu, preskúmať nové stopy, ktoré odhalí. Musím to vyriešiť. Sľubujem, že potom urobím všetko, čo budeš chcieť.

Mladý šéf pokrútil hlavou.

„Keby to záviselo len odo mňa, nechal by som ťa. Ale...“

„Zase Manien, však?“

Nicolas Bellanger prikývol.

„Už vie o tom, čo sa stalo tu aj vo Vivonne. Podal sťažnosti na najvyššie miesta a nedal mi na výber.“

Komisár zaťal ruky do pästí, pričom pozoroval Manienovu pravú ruku, Marca Leblonda, ktorý kúsok obďaleč telefonoval a díval sa na nich.

„Jeho špióni ho informovali...“

„Možno. Musím prijať opatrenia, ktoré sa v takýchto prípadoch používajú, aby som ochránil vyšetrovaciu skupinu. Nechcem, aby sa potopili kvôli tebe všetci, najmä nie Levallois.“

Sharko sa smutne zadíval na svojho kolegu, ktorý sa s rukami prekríženými na hrudi prechádzal hore-dole so sklonenou hlavou. Musel premýšľať o svojej budúcnosti, ambíciách, ktoré sa mohli v sekunde premeniť na prach.

„Najmä on nie. Je dobrý policajt.“

„Viem... Ale ani pre teba nie je všetko stratené. Kolegovia sa za teba postavia. Budú brať do úvahy, čo všetko si urobil, prípady, ktoré si vyriešil. Koľko si toho pre kriminálku obetoval, keď si pracoval ako profiler.“
Sharko mykol plecom s nervóznym smiechom. „Tých päť rokov som strávil v kancli a občas som si odbehol na psychiatriu, kde ma sledovali kvôli schizofrénii. Každý pondelok, každý piatok, každý týždeň som sa ocitol u psychiatra, ktorý sa snažil pochopiť, čo mi v hlave nefunguje. Za to, že som dnes ešte tu, vďačím mužovi, ktorý na kriminálke už nepracuje. Nikto iný sa za mňa nepostaví. Som definitívne odpísaný.“

Bellanger k nemu natiahol otvorenú dlaň. Komisár do nej s povzdychom vložil svoj policajný preukaz a služobnú zbraň. Pukalo mu pri tom srdce. Díval sa na svojho šéfa a nesnažil sa svoj smútok ani skryť.

„Táto práca bola všetkým, čo mi zostalo. Ber to tak, že dnes si pochoval jedného muža.“

S týmito slovami odišiel cez park a ani sa neobrátil.

.

Sharko mal najskôr pocit, že sa mu sníva.

Bola tam, stála v kuchyni. Lucie Henebellová z mäsa a kostí. Policajt na chvíľu ochromený zastal vo dverách. Pohovka, konferenčný stolík, televízor ani ďalšie skrinky neboli na svojom mieste. V rohu miestnosti na malom podstavci trónila veľká zelená rastlina a všade rozvoniaval citrón. Zarazený Sharko sa pomaly vybral do kuchyne. Lucie sa na neho usmiala.

„Páči sa ti to takto? Povedala som si, že zmena nezaškodí. A potrebovala som sa niečím zabaviť, kým som na teba čakala. Tú rastlinu... tú som kúpila kúsok odtiaľto. Viem, že máš rád zeleň.“

Vyzerala, že sa chystá prestrieť na stôl. Vyberala taniere a príbory, akoby tu bývala odjakživa.

„Myslela som si, že budeš hladný, keď sa vrátiš.“

Otvorila chladničku a vybrala veľkú farebnú misu plnú jedla a dve plechovky piva.

„Nevedela som, kedy sa vrátiš, a tak som objednala japonské jedlo. Trochu zmena oproti cestovinám, ktoré máš naskladané v špajze. Taká Armáda spásy, povedala by som. Dobre, najedzme sa a potom sa pustíme do práce.“

Sharko sa na ňu pozeral s nehou, ktorú už nedokázal skrývať. Chcel hovoriť prísnejším tónom, ale nenachádzal silu:

„Pustíme sa do práce? Ale... Lucie? Čo tu robíš? Myslel som, že si sa vrátila domov.“

Prešiel k oknu a pozrel sa na ulicu. Lucie videla nepokoj v jeho očiach.

„Klamala som ti,“ povedala, „nechcela som, aby si mi bránil v tom, čo som chcela spraviť. No tak, posaď sa.“

Policajt zostal stáť opretý chrbtom o okno, ruky sa mu triasli a bol plný protichodných emócií. Nakoniec si dal dolu sako a prázdne puzdro, ktoré zavesil na vešiak. Tento detail Lucie neunikol.

„A tvoja zbraň?“

Pozrel sa na ňu so zovretými perami.

„Oni... oni ťa zbavili...?“

Pochopila to a objala ho.

„Bože, to nie je pravda... Je to moja chyba.“

Sharko ju s povzdychom pohladil po chrbte. Cítil sa tak dobre, keď sa s ňou objímal, a bol by strašne rád, aby ich nemuseli spájať vždy len nejaké prípady a vyšetrovania.

„Nie je to tvoja chyba. Trošku som to v poslednom čase prehnal.“

„Áno, ale vedia aj o Vivonne, nie?“

Sharko zatvoril oči.

„Nevedia o tom, že Loutsová šla do Montmaison a že Terney si dal ukradnúť kromaňonca.“

„Čo ťa teda trápi?“

Sharko sa trochu odtiahol a začal si masírovať spánky.

„Môj bývalý nadriadený Bertrand Manien mi ide po krku už od začiatku vyšetrovania a urobí všetko preto, aby mi znepríjemnil život. Naše stretnutie vo Vivonne ho zneistilo. Je to červ, prevŕta sa všetkým, aby sa dozvedel, čo sa medzi nami stalo. Zistí, že som sa zaoberal Carnotovou minulosťou. Zistí, že sme spolu boli, čo sa stalo dvojičkám.“

Lucie prudko bilo srdce z viacerých príčin.

„Chápem. Je to veľmi osobné a nechceš, aby to vedeli. Ale naozaj by bolo také hrozné, keby sa nakoniec všetko dozvedeli?“

Policajt odsunul stoličku, posadil sa a otvoril pivo. Sako aj košeľu mal pokrčené. Tento deň bol príliš dlhý.

„Dnes... sme našli ďalšie dve telá.“

Lucie sa zatvárila prekvapene.

„Dve telá? Porozprávaj mi o tom.“

Komisár vydýchol, aby sa zbavil stresu posledných hodín, kým Lucie rozbaľovala sushi a do malých mištičiek nalievala sójovú omáčku.

„Stalo sa veľmi veľa vecí... Aby som to zjednodušil-všetko sa týka Terneyovej knihy Kľúč a zámky. Na jej stranách sa ukrýva sedem genetických odtlačkov. Prišli sme na to vďaka Danielovi - mladému mužovi, ktorý bol na mieste činu. Dva z odtlačkov sme našli v databáze. Jeden patril vrahovi... Čiary.“

Čakal, že v Luciiných očiach uvidí väčšie prekvapenie, ale bola pokojná a upila si z piva.

„A druhý?“

Sharko jej vysvetlil, ako sa dostal k Félixovi Lambertovi. Porozprával jej o rozhovore s policajtom Claudeom Lignacom, svojej výprave do materských škôl a o intolerancii laktózy. Lucie si všimla, že sa úplne uvoľnil, už si nestaval hranice, už netriedil, ktoré informácie jej povie a ktoré zamlčí. Mala pocit, že čím viac rozpráva, tým väčšmi v ňom spoznáva muža, ktorého vlani stretla. Vonkajšok sa zmenil, ale podstata zostala. Rozprával jej o svojich pocitoch, o utrpení, ktoré videl v Lambertových očiach, o hroznom tušení, že telo mladého muža zvnútra zožieralo zlo. Podobný pocit mu opisoval psychiater, ktorý sa staral o Grégoryho Carnota, predtým, ako v cele spáchal samovraždu. Napriek tomu, že u Lamberta žiadne obrazy naopak nevidel, mal pocit, že obaja muži trpeli tým istým nepochopiteľným zlom.

Keď si ho Lucie vypočula, zašla po hnedú obálku s fotkami z miesta činu vraždy Stéphana Terneyho, videokazetu a DVD. Vybrala fotku obrazu fénixa, placenty a múmie kromaňonca, ktoré mal zavraždený lekár zavesené v knižnici a podala ich Sharkovi.

„Teraz ja. Tiež som celkom pokročila.“

Komisár si zobral paličky a začal jesť sushi. Pozrel na Lucie s náznakom úsmevu. Bolo to prvýkrát, čo ho Lucie videla usmiať sa.

„Akože ma to vôbec neprekvapuje?“ opýtal sa. „Si neskutočná.“ „Predovšetkým som matka pripravená urobiť čokoľvek preto, aby som zistila pravdu.“

Pozrel sa na fotku, kým Lucie zjedla jedno sushi.

„Prečo mi ukazuješ tie obrazy? Nechutnú placentu?“

„Chceš vedieť, ako sa Terney dostal ku Carnotovmu genetickému odtlačku? Pred dvadsiatimi tromi rokmi to zariadil tak, aby ho priviedol na svet. Potom mu bral krv toľkokrát, že pokojne mohol jeho DNA preskúmať. Veľmi jednoduché.“

Lucie začala rozprávať, čo od rána zistila. Ako bola v Remeši, kde sa narodil Carnot a kde pôsobil Terney. Hovorila o svojej návšteve pôrodnice, stretnutí s ošetrovateľkou, ktorá ju presvedčila o tom, že Terney všetko zariadil tak, aby mohol byť ošetrujúcim lekárom Amandy Potierovej. Nezabudla ani na prekrvenú placentu a iskričku v doktorových očiach v momente, keď ju po pôrode uvidel... Ukončila to príbehom lekárovej prvej manželky, ktorá jej rozprávala o zvláštnom správaní svojho bývalého manžela a dala jej túto podivnú videokazetu.

Sharko si zachmúrene prezeral plastový obal.

„V Terneyovom kozube sme našli spálené videokazety. Boli ukryté pod podlahou. Vrah po ne prišiel, preto ho mučil. Bohužiaľ, nič z nich sa nepodarilo zachrániť.“

„Nepochybne šlo o originály. Toto je kópia.“

„Čo je na nej?“

„Možno kľúč k celému prípadu. Na originálnej kazete bola etiketa s názvom Fénix č. 1, aspoň to mi povedala jeho bývalá žena.“

Sharko ukázal prstom na fotku.

„Fénix... Vták, ktorý vstáva zo svojho popola...“

„Presne tak. Trochu som sa v tom hrabala. Fénix je v podstate nesmrteľný. Symbolizuje cyklus smrti a zmŕtvychvstania. Podľa legendy neexistujú samičky, preto svoje potomstvo zabezpečí tento vták tým, že v momente smrti zapáli vlastné hniezdo, aby sa z jeho popola mohol narodiť nový fénix. Čo mi pripomenulo Amandu Potierovú a Grégoryho Carnota. Zomrela, ale z jej útrob sa narodilo dieťa, akoby zo zničeného hniezda...“

Sharko premýšľal nad významom Luciiných zistení. Preskúmala paralelnú stopu, na ktorú ju pravdepodobne naviedli materinské inštinkty. Oni zostávali stále na stope vrážd, skúmali všetko, čo im mohli poskytnúť informácie z miesta činu. Oni prechádzali priestorom, Lucie časom...

„Zdá sa, že každý z tých obrazov dáva zmysel,“ povedal Sharko. „Najskôr projekt Fénix... potom placenta Amandy Potierovej... a zostáva nám už len pochopiť, čo má znamenať fotka múmie kromaňonca zavesená hneď vedľa. Možno v nej sa skrýva podstatná informácia... Akoby Terney na týchto troch obrazoch odhaľoval svoje tajomstvá, ale nikto im nerozumie.“

Lucie zobrala DVD.

„Poď si to pozrieť.“

Vošla do obývačky a disk vložila do počítača.

„Poviem ti, že to bolo natočené v Amazónii.“

„V Amazónii? Tam predsa cestovala Eva Loutsová... Nehovor mi, že si zistila, prečo sa to dievča vybralo do Brazílie!“

„Celkom nie. Ale blížim sa. Film trvá desať minút. Priprav sa naň.“ Sharko sa ponoril do ponurého sveta filmu. Tiež sa párkrát natiahol na stoličke a roztvoril oči doširoka. Bolo toho strašne veľa, príliš veľa zla, tieňov, utrpenia.

Keď sa reportáž skončila, komisár sa s povzdychom postavil a vrátil sa do kuchyne a v tichosti sa tam začal pohrávať s kazetou. Zdalo sa, že to robí mechanicky, díval sa do prázdna. Lucie k nemu podišla. „Na čo myslíš?“

Bol mimo.

„Nemáme žiadnu istotu, Lucie. Okrem toho, že je to v Amazónii, nič Evu s domorodcami nespája. Ten film je veľmi starý. Natočený v roku 1966? Uvedomuješ si, že tu nie je žiadne jasné prepojenie?“

V nepríjemnom mlčaní do seba hádzal jedno sushi za druhým bez toho, aby si uvedomoval, akú má chuť. Lucie bola zneistená. Nervózne sa posadila pred neho.

„Ale áno, máme istotu! Bola by to príliš veľká náhoda, aby tieto dve udalosti nesúviseli. Máme všetko, čo potrebujeme, aby sme mohli vo vyšetrovaní pokračovať, chýba nám však to najdôležitejšie - identita toho kmeňa.“

„A keby sme ju aj mali, kam to povedie?“

„Pochopili by sme, prečo sa tam Loutsová chcela vrátiť s menami a fotkami, ktoré zozbierala vo väzniciach. A množstvo ďalších vecí.“

Sharko si všimol posadnutosť, ktorá na chvíľu prebleskla jej pohľadom, a striaslo ho. Mal pocit, že je schopná vydať sa do tej džungle. Pokúsil sa dostať ich rozhovor pod kontrolu; bol to nebezpečný a klzký terén.

„Dobre, zabudnime na tú kazetu a prejdime si to pokojne celé od začiatku.“

Vybral papier a pero. Luciine správy ho zarazili tak, až takmer zabudol, že ho pred hodinou vyhodili. Vyšetrovanie ho fascinovalo a požieralo. A on sa nebránil.

„Pekne po poriadku. Takže, čo presne máme? Potrebujeme základ, od ktorého sa odvíja celé vyšetrovanie.“

„Terney.“

„Áno, Terney. Sústreďme sa na neho... Skúsme si jeho život zrekonštruovať a nájsť styčné body medzi tvojimi a mojimi zisteniami. Určite nájdeme niečo nové. Takže, čo vieme o jeho minulosti?“

Lucie začala rozprávať, energicky a konštruktívne. Sharko si robil poznámky.

„Mám pocit, že náš príbeh sa začína v roku 1984. Vtedy sa Terney začal stretávať s mužmi na dostihovej dráhe. Jeden z nich, a možno obaja, sú autormi reportáže z kazety. Nepochybne dnes ešte žijú a sú v približne rovnakom veku ako Terney. Jeden z nich alebo obaja sú NAŠI muži.“

„Pokojne, dobre? Nerob unáhlené závery a pokračuj, prosím.“

„Dobre. V 1984 a 1985 sa traja muži často stretávajú. Terney sa uzatvára do seba, je tajomný a paranoidný. Potom mu dvaja muži dávajú viaceré kazety. Prvá sa volá Fénix č. 1. Začiatok série.“

„Prečo mu dávali tie kazety?“

„Aby mu odhalili svoje zistenia? Upozornili ho na existenciu nejakého... výskumného programu? Obludného výskumu, ku ktorému by mohol prispieť? Fénix č. 1 bol len... len začiatok. Úvod do niečoho ďalšieho.“

„A ako sa tí traja našli?“

Lucie bez rozmýšľania odpovedala.

„Terney bol renomovaný vedec. Tí dvaja si ho našli.“

„To je dosť možné. Pokračuj...“

„V roku 1986 sa rozvádza, odchádza do Remeša. Ihneď sa kontaktuje s mladou tehotnou ženou Amandou Potierovou. Stáva sa jej ošetrujúcim lekárom. V januári 1987 privádza na svet Grégoryho Carnota, matka umiera pri pôrode. Jej placenta je príliš prekrvená, čo protirečí diagnóze preeklampsie. Terney dieťaťu odoberá krv. V nej sa ukrýva DNA. A to DNA niečo skrýva? Žeby fénixa?“

„Sekundu, sekundu... Dobre.“

„V roku 1990 sa Terney vrátil do Paríža na Neuillskú kliniku. O jeho pôsobení tam nemám žiadne informácie.“

„To riešia na čísle 36. Jeho vzťahy s kolegami, priateľmi. Bohužiaľ, tam sa už nedostaneme.“

„To nie je teraz podstatné. Poďme ďalej.“

Sharko prikývol.

„OK. Dostávame sa k mojej časti. V roku 2006 Terney vydal Kľúč a zámky s pomocou mladého autistu, ktorý sa však v jeho knihe nikde neuvádza. Terney do knihy ukryl sedem genetických odtlačkov. Carnotov, Lambertov... A päť ďalších ľudí, ktorí by pravdepodobne mohli mať rovnaké morfologické a geneticky podmienené vlastnosti.“

Na chvíľu zmĺkol a potom dodal:

„Nepochybne šlo o sedem ľavákov, vysokých a dobre stavaných mladých mužov. Trpiacich intoleranciou laktózy. Schopných brutálnych činov, ktoré sú v ich mladom veku nepredstaviteľné a neočakávané. Ako môže byť sedem ľudí natoľko podobných?“

„Prostredníctvom genetickej manipulácie? Sedem matiek podstúpilo počas tehotenstva istý druh,liečby‘.Amanda Potierová a Terney si boli blízki. Bol jej lekárom a ona bola opustená a sama. Pokojne jej mohol podávať čokoľvek. Prečo rovnako nezasiahol aj u iných matiek? On alebo iný lekár... budia, s ktorými sa stretával na konferenciách o preeklampsii a eugenike? Nezabúdaj, že Terney svoje názory hovoril všade a nahlas. Možnože majú aj nejakú sektu, čo ja viem.“

Sharko presvedčene prikývol.

„Až na tú sektu to sedí.“

„Áno, keď spojíme tvoje aj moje závery, dáva to zmysel. Možno sa Terneyovi nepodarilo priviesť všetky deti na svet, ale v každom prípade sa stretol s ich matkami. On alebo iní jemu podobní.“

Sharko sa spýtal.

„Ešte niečo?“

„Áno a dôležité. Začiatok roku 2010 a krádež kromaňonca a jeho genómu z Lyonu.“

Komisár sa pozrel na fotku troch obrazov. Zameral sa na zväčšeniu fotografie prehistorického človeka ležiaceho na stole.

„To je pravda. Aký je skutočný dôvod tej krádeže? O tom sme ešte nepremýšľali.“

„Predovšetkým sme na to ešte nemali čas. Tak to skúsme.“ Vybrala fotografie z lyonského centra a rozložila ich na stôl. „Takže tu je miesto činu spred tridsiatich tisícov rokov. Kromaňonec, bezpochyby ľavák vo veku dvadsať až tridsať rokov, zmasakroval troch neandertálcov. Terney kromaňonca ukradol, potom si ho odfotil a zavesil na stenu.“

Sharko si pozorne prezeral snímky.

„Ja by som chcel vedieť, kde tá múmia je.“

„Nepripomína ti toto prehistorické miesto činu niečo iné?“ opýtala sa Lucie.

„Presne takto to vyzeralo dnes u Lambertovcov.“

„Alebo vlani medzi Carnotom a Čiarou.“

Sharko chvíľu premýšľal a nakoniec povedal:

„Rovnako nevysvetliteľná agresivita. Násilná explózia.“

Lucie prikývla.

„Je isté, že v prehistorickej dobe Terney na mieste činu nebol. Kromaňonca na svet nepriviedol.“

Usmiali sa jeden na druhého. V uvoľnenej atmosfére Lucie pokračovala.

„Vráťme sa k tým siedmim profilom v knihe. Z nejakých dôvodov, ktoré nepoznáme, Terney v osemdesiatych rokoch pozoroval skupinku detí s istými spoločnými genetickými charakteristikami, napríklad intoleranciou laktózy. Skupinku detí, ktoré mali a priori predpoklady k agresívnemu správaniu v dospelosti. V tom čase Terneyho zaujímala ich krv a DNA, v ktorých hľadal niečo konkrétne.“

Sharko zjedol sushi s lososom.

„Slávny násilný gén?“

„Už sme sa o tom bavili, neexistuje.“

„Dnes to vieme. Ale v osemdesiatych rokoch tej teórii verili, nie? A nemáme náhodou dočinenia s takmer spontánnym a nepochopiteľným výbuchom agresívneho správania u týchto jednotlivcov? Túto otázku si môžeme rovno položiť.“

Lucie ho chvíľu zamyslene pozorovala a potom pokračovala.

„Aby som pravdu povedala, neviem. Ale... nechaj ma rozmýšľať. Predstav si, že sa nedávne objavenie jaskyne, prehistorického masakru dostane k lekárovi. Hneď si to spojí - čo ak to, čo si všimol u detí, ktoré sledoval alebo umelo vyvolal u ich tehotných matiek, sa v prírode vyskytovalo už dávno, u kromaňonca pred tridsiatimi tisícmi rokov. Možno s pomocou tých chlapov z dostihovej dráhy, možno sám skontaktoval biológa v lyonskom centre, počkal, kým vedci dešifrujú genóm, a v najpríhodnejšej chvíli zorganizoval krádež všetkých materiálov a nezanechá pri tom žiadne stopy.“

Lucie zdvihla ukazovák. Oči sa jej leskli.

„Predstav si, aký mal ten genóm pre Terneyho význam. Z rovnakých dôvodov, pre ktoré dešifroval DNA siedmich detí, mal zrazu pred sebou molekulu DNA predka starého niekoľko tisícročí. Predka, čo zmasakroval celú rodinu a zjavne zapadal do profilu, ktorý Terney študoval.“ „V istom zmysle to bol ďalšie z ,jeho detí'.“

„Presne tak. Bol to pre neho zásadný obludný objav. Pravdepodobne OBJAV jeho života."

„Kam tým smeruješ?“

Prezerala si fotografiu kromaňonca zavesenú v ráme na stene.

„Gynekológ bol nesmierne obozretný človek, dôkladný, ba priam paranoický. Chránil svoje zistenia a vysielal signály svetu: genetické odtlačky v knihe, obraz fénixa, placenty, kazety, ktoré si zamykal do kovovej skrine v pracovni, tiež zamknutej.“

„A tie potom skryl pod podlahu.“

„Presne tak. Nemyslíš si, že nejako podobne mohol zanechať niekde aj informácie o genóme kromaňonca? Že si ich chránil ako všetko ostatné?“

„Presne preto jeho vrah zobral všetok počítačový materiál.“

Lucie pokrútila hlavou.

„Nie, nie. Terney by sa neuspokojil s obyčajnou digitálnou zálohou, bolo to príliš očividné a ľahké ukradnúť. Vždy sa bojíme, že sa nám do počítačov nabúrajú piráti, nič nie je nikdy isté, aj keby sme urobili všetky ochranné kroky. Počítače sa kazia, pevné disky sa občas zavíria bez príčiny. Bol oveľa šikovnejší. A extravagantnejší.“

„Myslíš ten tretí obraz, však? Fotku kromaňonca?“

„Presne. Ale... Ako to pochopiť? Zdá sa, že to má istú logiku.“

Po chvíli sa Sharko prudko postavil a potiahol si prsty na rukách, až zapraskali.

„Dobrý bože, jasné! Kľúč a zámky!“

Lucie zvraštila obočie.

„Ako to? Kľúč a zámky?“

„Myslím, že som na to prišiel. Si pripravená na výlet do Paríža?“

*               *               *

Sharko ľahko odplomboval vstupné dvere do Terneyovho bytu. Lucie na neho čakala na ulici a dohliadala, aby ich nikto neprekvapil. Vybehol po schodoch do knižnice. V rukaviciach zložil zo steny fotku kromaňonca v ráme, vybral ju z neho a zroloval. O dve minúty neskôr bol vonku...

Zamierili do štrnásteho obvodu.

*               *               *

Daniel Mullier mal na sebe iné tričko, ale v porovnaní s predchádzajúcim razom, keď ho Sharko videl, sa takmer ani nepohol. Vedľa neho ležala škatuľka s perami, ten istý zapnutý počítač a kniha číslo 342. Sharko upozornil Lucie, aby sa pripravila na menší šok, keď uvidí tú miestnosť, kde sa život jedného človeka zredukoval na kilometre papiera. Stála na prahu dverí a mlčky si prezerala interiér, zatiaľ čo riaditeľ Vincent Audebert kráčal k Danielovi. Sharko ho nechal ísť samého.

Audebert sa postavil pred mladého muža a povedal mu pár slov, aby upútal jeho pozornosť, potom pred neho posunul fotku kromaňonca a prázdne listy papiera. Daniel prerušil svoju nezmyselnú prácu. Trochu nešikovným gestom sa natiahol po zväčšenine fotky a pozorne sa na ňu zahľadel. Pomaly, akoby všetko malo naozaj svoj stanovený poriadok a logiku, si zobral list papiera, no nepozrel sa naň, nové pero a spontánne začal písať sériu písmen.

Auderbert sa diskrétne vzdialil, pričom si prstami prechádzal po brade.

„Neverím, ono to funguje. Fotka je spúšťačom. Stéphane Terney použil Daniela ako...“

„Živú pamäť...“ dokončil Sharko. „Anonymný autista, stratený v dome sociálnych služieb. Kľúč, ktorý otvorí zámky.“

Spoločne s Lucie ho pozorovali, ako červeným perom plní papier, Daniel bol precízny a rýchly. Asi po polhodine, odtisol fotku a listy papiera nabok a vrátil sa k svojej práci.

Riaditeľ ich zobral a podal Sharkovi.

„Sekvencia DNA,“ pošepol, „múmie v perfektnom stave. Chcete mi povedať, že ide o DNA nášho prehistorického predka?“

„Myslíme si to,“ odpovedal Sharko. „Vám to niečo hovorí?“

„No, ide o sekvenciu písmen, ktorá nevyzerá ako genetický odtlačok. Netuším, o čo by mohlo ísť. Musíte sa na to opýtať nejakého genetika.“

Lucie si so záujmom prezerala papiere.

„Možno je to ten slávny kód DNA. Kľúč k nášmu celému príbehu.“

Poďakovali sa riaditeľovi, ktorý ich odprevadil k dverám.

„Dovidenia, Daniel,“ pošepla Lucie a chvíľu s mladým autistom zostala sama.

Daniel, uzavretý vo svojej bubline, však jej pozdrav nepočul. Lucie potichu zatvorila dvere.

Keď prišli na parkovisko, Sharko si s nepokojným výrazom na tvári prezeral papiere.

„Trošku sme sa zamotali, Lucie. Máme tieto údaje, ale... čo s nimi? Už nemáme prístup k žiadnym informáciám v spise.“

„Lebo ťa vyhodili? No a čo? Ja viem, viem, že je to ťažké, tak som to nemyslela... ale vôbec ti to nebráni pokračovať. Vyšetrovať môžeme aj bez nich. Máme túto sekvenciu DNA, kazetu z Amazonie, zajtra ich zveríme nejakým odborníkom. Genetikovi sekvenciu a antropológovi kazetu.“

„Ale aj tak, Lucie...“

„Nevzdávaj sa, máme ďalšie stopy. Félix Lambert a jeho otec sú mŕtvi, ale majú rodinu. Vypočujeme matku, opýtame sa jej na tehotenstvo, pobyt v pôrodnici. Budeme sa snažiť zistiť, či podstúpila počas tehotenstva nejakú liečbu, čokoľvek. Ak ju dokážeme spojiť s Terneym, tak to bude veľká vec. Možno nám pomôže dostať sa k mužom z dostihovej dráhy. Ktovie?“

Lucie sa vážne zadívala na tri tajomné listy papiera.

„Musím pochopiť, čo to má spoločné s fénixom. Zájdem tak ďaleko, ako budem môcť, či už s tebou alebo bez teba.“

„Pôjdeš až do džungle a budeš riskovať život? A načo? Aby si dostala odpovede?“

„Nie. Aby som svoju dcéru už konečne oplakala. Raz a navždy.“ Komisár si povzdychol.

„Vrátime sa. Doješ sushi a naberieš silu. Budeš ju potrebovať.“ Lucie sa na neho usmiala.

„Takže je to v pohode? Ideš do toho so mnou?“

„Nemala by si sa usmievať, Lucie. Na tom, čo riskujeme, nie je nič smiešne. Umierajú ľudia.“

Pozrel sa na hodinky.

„Dobre, ideme do bytu, trochu si odpočinieme a o desiatej vyrážame.“ „Teraz? O desiatej večer? A kam?“

„Zájdeme si po zopár odpovedí do inštitútu súdneho lekárstva.“
(39)

Parížska štvrť pri Nábreží Rapée sa pomaly ukladala na spánok. Na loďkách na rieke sa hojdali malé svetlá. Oranžové odlesky tancovali na vode, strácali sa, objavovali ďalej a neustále unikali. Obvyklý pokoj štvrte narúšalo trúbenie nákladnej lode a pískanie brzdiaceho vlaku: pár cestujúcich z metra linky päť sa vracalo domov alebo odchádzalo do nočného mesta.

O pol jedenástej Jacques Levallois, Nicolas Bellanger a jeden uniformovaný policajt vyšli z budovy inštitútu. Sharko a Lucie, schovaní v dvestošestke niekoľko metrov od nich, si všimli červené svetielka z ohorkov cigariet, ktoré preleteli tmou ako svätojánske mušky.

„Sú s policajtom z oddelenia výskumu,“ pošepol Sharko. „Oni mali vyšetrovať vraždu vo Fontainebleau a my sme im to vyfúkli spred nosa. Muselo ich to naštvať.“

Traja muži sa rozprávali pod neónkou, prechádzali sa hore-dole a zjavne boli veľmi nervózni. Asi o päť minút nasadli do svojich áut a odišli. Bývalý komisár a Lucie sa v aute prikrčili, keď prechádzali okolo nich. Pozreli sa na seba so sprisahaneckým výrazom, ako dvaja puberťáci, ktorým sa podarilo oklamať rodičov.

„Čo som schopný pre teba urobiť,“ pošepol starý policajt. „Mám pocit, že som našiel stratenú mladosť.“

Lucie sa nepokojne pohrávala s mobilným telefónom. Volala do Lille pred hodinou, ale Juliette už spala. Jej matka takmer hneď položila, pretože bola nahnevaná, že je preč tak dlho.

Chvíľu počkali a potom vyšli do noci. Sharko mal tašku na plece, v ktorej niesol tri listy papiera popísané Danielovým písmom. Budova inštitútu pred nimi stála ako Moby Dick, ktorý prehltne všetky mŕtvoly v okolí desiatich kilometrov. Hlavný vchod sa otváral ako tlama pripravená prežrieť a stráviť v žalúdku plnom morbídnosti - tiel z nehôd, samovrahov, obetí vrážd. Lucie náhle zastala. Nervózne si šúchala hánky prstov a hľadela na prísnu budovu. Komisár k nej podišiel.

„Si si istá, že je to v poriadku? Za celú hodinu si takmer neprehovorila. Ak ti to robí problém, povedz mi to, prosím.“

Lucie sa zhlboka nadýchla. Nepochybne bola na správnom mieste, ak chcela poraziť starých démonov a vyrovnať sa s bolesťou. Urobila krok dopredu.

„Poďme.“

„Zostaň pri mne a nič nehovor.“

Prešli vchodovými dverami a teplota náhle poklesla. Cez hrubé múry z červených tehál dovnútra neprenikalo nič a už vôbec nie nádej. Sharkovi sa uľavilo, keď spoznal nočného vrátnika, s ktorým sa tu často stretával. Nebude musieť používať tú hlúpu kartičku, čo mu Lucie vyrobila za niekoľko minút.

„Dobrý večer,“ povedal neutrálnym hlasom. „Bola tu dvojitá pitva... Neviete v ktorej sále?“

Muž sa pozrel na Lucie a potom prikývol bez ďalších rečí.

„V dvojke.“

„Ďakujem."

Dvaja bývalí policajti sa spolu vydali do temných sporo osvetlených chodieb. Budova bola obrovská, ich cesta nekonečná. Od stien sa odrážali zvuky ich krokov, pach mäsa sa nad nimi vznášal spolu s oblakmi amoniaku. Ocitnúť sa v tejto budove uprostred noci ukrývalo v sebe niečo dramatické. Keď si Lucie všimla malý kužeľ svetla vychádzajúci z okienka na dverách, náhle ju niečo vtiahlo späť do veľkej čiernej turbíny. Žlté svetlo jej náhle pripomenulo okno izby, ktoré videla v noci, na prvom poschodí Carnotovho domu, keď sa pred ním ocitla spolu s policajtmi. Lucie videla samú seba, ako vstupuje do dovnútra a za ňou bežia policajti, ktorí kričia. Spomínala si na pach síry, akoby tam niekto pálil zápalky. Videla, ako muži zhodili Grégoryho Carnota na zem, ako sa metal a kričal. Ona...

Zrazu počula nejaký hlas. Niekto ju zľahka fackoval.

„Lucie, Lucie. Pozviechaj sa!“

Lucie pokrútila hlavou. Uvedomila si, že sa opiera o stenu a drží si čelo dlaňou.

„Pre... prepáč. V hlave... sa mi stalo niečo čudné. Videla som sa, ako vstupujem do Carnotovho domu a idem po Juliette."
Sharko sa na ňu mlčky pozeral a naznačoval jej, aby sa pohli.

„Zvláštne je, že ja si vôbec nepamätám, ako som sa do toho domu dostala.“

„Čo sa vlastne stalo?“

Jeho oči vyzerali ustarané.

„Muži išli ku Carnotovi, ja som prišla neskôr s druhou jednotkou. Povedali mi, aby som zostala dolu, zakazovali mi vojsť dovnútra. Boli to najdlhšie minúty v mojom živote. Potom sa jeden z mužov objavil na prahu s Juliette na rukách. Pustil ju a ona sa plačúc rozbehla ku mne.“

Lucie si prstami pritlačila na spánky, prižmúrila oči.

„To je zvláštne. Mám... mám pocit, že som prežila dve rôzne reality. Bolo to veľmi traumatizujúce.“

Sharko ju jemne chytil za zápästie.

„Poď, zoberiem ťa do auta.“

Vytrhla sa mu zovretia.

„Nie, to je v pohode. Nechaj ma.“

„Prečo sa takto týraš? Si celá bledá. Zájdem tam sám a potom ti o tom poviem.“

„Nie. Nie, prosím.“

Sharko pred toľkým odhodlaním rezignoval a pustil jej zápästie. Vedel, že ide až na dno svojich síl a utrpenia a zašla by až na kraj sveta, aby zahliadla aspoň časť pravdy. Kráčal pred ňou a do sály vošiel ako prvý.

Paul Chénaix stál medzi dvomi prázdnymi pitevnými stolmi a lial vodu z hadice na dlážku. Ďalší súdny lekár, ktorého komisár už párkrát videl, lepil etikety na skúmavky a banky s odbermi. Ľahostajne ich pozdravil kývnutím hlavy a unaveným „Dobrý večer“. Po troch hodinách práce museli byť obaja muži vyčerpaní na smrť.

Chénaix prestal čistiť a pozrel sa prekvapene na návštevníkov. Potom pohliadol na hodinky.

„Franck? Tvoj šéf mi povedal, že dnes večer neprídeš.“ Pozrel sa na Lucie. „Existujú aj romantickejšie miesta. Nevyzeráte, že sa vám tu páči, slečna.“

Lucie mu mechanicky podala ruku.

„To je v poriadku. Som...“

„Kamarátka a kolegyňa z Lille,“ prerušil ju Sharko.

„Z Lille?“
Milo sa usmial.

„Moja prvá žena bola z Lille. Veľmi dobre poznám to mesto.“

Sharko hneď zmenil tému, aby Lucie nedal šancu odpovedať.

„Chcel by som, aby si mi povedal, čo si zistil pri pitve Lambertovcov.“

„Prečo sa nespýtaš kolegov? Práve odišli.“

Sharko sa rýchlo zamyslel. Bellanger zjavne o jeho vyhadzove nehovoril.

„Isto sa už vrátili domov k ženám a deťom,“ povedal komisár. „Tebe to potrvá niekoľko minút. Vieš najlepšie, čo je dôležité. Chcem na tom ešte robiť dnes v noci.“

Chénaix odložil hadicu a pozrel sa na kolegu.

„Idem do márnice, vrátim sa.“

V plášti, ktorý bol ešte od krvi zamieril k poličke so skúmavkami.

„A beriem si toto.“

Zobral si banku naplnenú priehľadnou a jemne žltou tekutinou. Sharko zatvoril oči - skúmavka obsahovala niečo, čo sa podobalo na ľudský mozog.

Doktor Chénaix šiel prvý. Kým schádzali po schodoch, šepkal Sharkovi do ucha:

„Môžem pred ňou hovoriť?“

Sharko mu priateľsky položil ruku na plece.

„Musíš pre mňa niečo spraviť, Paul. O našej návšteve nesmieš nikomu povedať. Kvôli porušeniu postupu, už na prípade nerobím. Nechcel som ti to hovoriť pred tým druhým lekárom.“

Paul Chénaix zvraštil obočie.

„V tom prípade som sa ocitol v nepríjemnej situácii. Chceš, aby som...“

„Viem. Ale keby sa ťa na to pýtali, tak im povieš, že som ťa oklamal. Aspoň dúfam.“

Nastalo krátke ticho.

„Dobre.“

Chénaix sa už na nič nepýtal, pretože vedel, že tak to bude lepšie. Prišli do podzemia. Lekár stlačil vypínač, neónky zapraskali. Nebolo tam žiadne okno, len stovky kovových zásuviek poukladaných na seba. Morbídna knižnica. V rohu bolo vrece z oblečením, topánky, s ktorými nikto nevedel čo robiť, a tak ich posielali do spaľovne. Lucie, ktorá bola za nimi, si prekrížila ruky a Pošúchala plecia. Bola jej zima.

Lekár položil banku na stôl pri stene, zamieril k jednej zásuvke a potiahol. Objavilo sa pred nimi mierne nafúknuté telo. Vyzeralo, akoby bolo mokré, z latexu a žily na povrchu ho chceli opustiť. Všetky rezné rany od krku až po brucho boli pozošívané. Ak si ho rodina vyžiada, musí byť v prezentovateľnom stave. Sharko prešiel bližšie, takmer sa opieral o koľajničky, ktorými sa zásuvka posúvala. Zápach rozkladajúceho sa tela bol silný, ale dal sa zniesť. Chénaix ukazoval na niektoré časti tela a vysvetľoval:

„Otec bol dobodaný kutáčom na viacerých miestach. Týmto nástrojom boli zasiahnuté aj životne dôležité orgány. Mal zlámané aj rebrá, jeho vrah preukázal nepredstaviteľnú silu. Bolo to brutálne, násilné a trvalo to niekoľko sekúnd. Presnejšie detaily o umiestnení rán nájdete v pitevnej správe, ktorú dám zajtra tvojmu šéfovi. Ak si ju chceš prečítať, dohodni sa s ním. Nemôžem odtiaľto pustiť žiadnu kópiu, je mi ľúto...“

Sharko sa ešte chvíľu díval na telo a potom prikývol.

„Zaobídem sa aj bez toho. A syn? Ten ma zaujíma viac.“

Chénaix nechal telo telom a prešiel k druhej zásuvke. Félix Lambert mal poškodenú tvár, bledú pokožku mierne žltkastého odtieňa. Jeho veľké telo zaberalo takmer celý priestor. Pôsobilo ako kus ľadu.

„Podobajú sa,“ skonštatoval Sharko. „Rovnaký nos, rovnaký tvar tváre.“

„Otec a syn. Pokrvní príbuzní, o tom niet pochýb.“

Lucie sa trošku triasla, ale napriek tomu pristúpila bližšie. Toto miesto bolo naozaj jedným z najhorších na svete. Boli tu len vyhasnuté duše, telá v rozklade. Vo vzduchu nebola žiadna energia, teplo, ktoré by pripomínalo ľudskú bytosť. Veľmi rada by sa privinula k Sharkovi, aby ju upokojil, zohrial, ale jeho pohľad bol temný, nepreniknuteľný, pohltený prípadom. Keď si lekár všimol, že k nim pristúpila, urobil jej miesto, aby lepšie videla.

„Príčina úmrtia je fraktúra krčnej chrbtice. Aj v jeho prípade šlo o rýchly koniec.“

„Môžem to potvrdiť. Bol som tam. Vyskočil z okna pred mojimi očami.“

„Napriek tomu, že je príčina úmrtia zjavná, musíme dodržiavať postupy a vykonať kompletnú pitvu. A niekedy natrafíme na perly, ako aj v tomto prípade.“

„A to?“

Prstom ukázal na lebku. Hoci si kožu zodrel črepinami, všimli si pravidelnú ružovú jazvu, ktorú na lebke zanechala pílka Streker.

„Práve tam som to našiel. Keď som lebku otvoril, všimol som si, že mozog v čelovej a kôrovej oblasti bol v strašnom stave. V týchto častiach bol takmer ako špongia s malými dierkami. Nikdy v živote som nič podobné nevidel.“

Zašiel po svoju banku. V tekutine plávala biela hmota.

„Pozrite sa...“

Obaja si všimli, že mozog bol poškodený. Akoby celý orgán ohlodali maličké myši. Prekvapivá bola aj podoba so špongiou.

„O čo ide?“ opýtala sa Lucie s neskrývaným nepokojom.

„Povedal by som, že o infekciu, ktorá začala rozožierať mozgovú kôru, až sa dostala do tohto štádia. Zanalyzoval som ľavú hemisféru, aby som zistil, čo sa dialo na hlbšej úrovni. Domnievam sa, že poškodenie má niekoľko mesiacov, možno rokov. Postupná choroba, ktorá sa dostala až sem. Takéto poškodenie mozgu spôsobuje Creutzfeldt-Jakobova choroba, slávna choroba šialených kráv. V tomto prípade však netuším, o akú chorobu ide. Zvyšok tela je dokonalo zdravý.“

Nastalo ticho. Lucie sa dívala na dve telá so zovretými perami. Myslela na Grégoryho Carnota, ktorý si podrezal krčné tepny. Mal aj on takto prežraný mozog?

„Myslíte si, že Félix Lambert mohol zabiť dvoch turistov a svojho otca v dôsledku tejto... choroby?“

„Zdá sa mi veľmi pravdepodobné, že tieto dve veci sú spojené. Časti v mozgu, kde sa podľa všetkého spracúvajú emócie a afekty, boli veľmi poškodené. Napadnuté je lepšie slovo. A trvalo to niekoľko mesiacov.“ Lucie si dýchla do dlaní. Toto zistenie spochybňovalo zodpovednosť Grégoryho Carnota za jeho skutky. Možno ho táto choroba, degenerácia, prinútila konať tak, ako konal, bez ohľadu na jeho vôľu a svedomie. Otázky jej vírili hlavou. Ako dostal Félix Lambert túto „chorobu“? Zaujímalo to Stéphana Terneyho? Ale ako to potom súviselo s placentou, narodením, skutočnosťou, že gynekológ sa o Carnota zaujímal ešte predtým, ako sa vôbec narodil? Možno to spôsobovali lieky, procedúry, ktoré užívali a podstupovali matky. No ako s tým potom súvisela tá hlúpa džungľa?

Súdny lekár pokračoval vo vysvetľovaní:

„...oblasti, v ktorých sa spracúvajú emócie, obyčajne využívajú neurotransmiter serotonín, ktorý funguje ako inhibítor agresivity. Pre neschopnosť využívať serotonín a funkcionality v tejto oblasti sa jednotlivec uchyľuje k primitívnemu správaniu, ktoré mu umožňuje naplnenie základných potrieb nevyhnutných na...“

„... prežitie,“ dokončil Sharko.

Lekár prikývol.

„Je to zvláštne, že to hovoríš, pretože popoludní sme sa rozprávali o intolerancii laktózy a v obidvoch prípadoch ide o čisto evolučné pojmy, vďaka ktorým som si spomenul na množstvo vecí, čo sme mali na škole.“

„Povedz nám viac.“

„Ale nie, sú to hlúposti. Tvojim kolegom som o tom nehovoril a...“ „Ale my si to chceme vypočuť.“

Na chvíľu zaváhal a potom spustil:

„Hneď na začiatok by som mal povedať, že keď som ten mozog uvidel, pýtal som sa sám seba, ako ten chlapec mohol vôbec žiť, jesť a spať. Žil s pätinou mozgu v hroznom stave a keby som sa opýtal niektorého z neurológov, určite by si vylámal na tejto otázke zuby. Spomenul som si však na Phineasa Gagea, predáka na stavbe železnice, ktorý žil v 19. storočí vo Vermonte v Spojených štátoch. Jeho prípad je opísaný vo všetkých učebniciach neurológie. Po explózii mu lebku prerazila kovová tyč, ktorá vnikla do mozgu na temene a vyšla ľavým okom. Zničila mu viaceré čelové laloky mozgu, ale Gage to prežil. Avšak z čestného, lojálneho a pracovitého muža sa stal agresívny a cholerický darebák, ktorý však neprišiel o schopnosť samostatne prežiť.“ Chénaix sa oprel o stôl.

„Na mozgu Félixa Lamberta je zaujímavé najmä to, že špongiovité časti sa nachádzajú v oblasti neokortexu a čelového laloku. Archipallium, teda zjednodušene povedané základný mozog, ktorý sa nachádza v zadnej časti, zostal úplne neporušený. Ani v Gageovom prípade sa tyč tejto časti mozgu nedotkla.“

„Archipallium, čelový lalok... Prosím ťa, čo to znamená?“

„Vo všeobecnosti sa vedci zhodujú na teórii o troch častiach mozgu. Spočíva v tom, že ľudský mozog sa počas tisícročí vyvíjal v troch fázach. Na seba sa uložili tri mozgové štruktúry, aby tak vytvorili veľký inteligentný a výkonný mozog. Vysvetľuje to aj zväčšenie lebky od štádia prvých primátov. Prvý mozog, najstarší a vlastný väčšine živých tvorov sa volá archipallium. Je dobre chránený v spodnej časti lebky a jeho štruktúra je najodolnejšia napríklad voči zraneniu. Zabezpečuje naše prežitie a naplnenie základných potrieb: jedenia, spánku a reprodukcie. Zodpovedá aj za isté druhy primitívneho správania, akými sú nenávisť, strach, násilie. Druhý mozog je čelový. Zodpovedá za pamäť a emócie. Tretí sa nazýva neokortex, čiže mozgová kôra, ktorá sa vyvinula ako posledná a pokrýva mozog. Zodpovedá za intelektuálne schopnosti, akými sú jazyk, umenie, kultúra. Predstavuje myslenie, svedomie.“ Sharko si zamyslene prezeral chorý mozog. Evolúcia sa tu objavovala znovu, aj v márnici a v orgáne, ktorý je asi tým najfascinujúcejším na ľudskom tele. Bola to azda náhoda či zvláštna zhoda okolností?

„Dobre... Snažíš sa mi povedať, že choroba, ktorá napadla jeho mozog, ušetrila časti, ktoré zabezpečujú prežitie? Že viedla k prejavom brutálnych inštinktov, ktoré ovládajú dve zvyšné časti mozgu, ktoré vlastne zničila?“

„Z teoretického hľadiska áno. Z hľadiska patológie a anatómie je to oveľa zložitejšie. Vieme, že tieto tri časti mozgu sú prepojené a že milimetrová lézia na nesprávnom mieste, či už v čelových lalokoch alebo na mozgovej kôre, môže človeka priviesť do šialenstva alebo spôsobiť smrť. Félix Lambert mal vo svojom nešťastí asi šťastie, že prežil tak dlho. V skutočnosti, že táto, hovorme jej infekcia, nenapadla archipallium, dokazuje inteligenciu samotného ochorenia. Myslím, že to bola len otázka času. Vzhľadom na ničivú silu bol tento človek odsúdený na smrť.“

Lucie a Sharko sa na seba mlčky pozreli a obaja si uvedomovali, že sa blížia k niečomu obludnému. Evu Loutsovú a Stéphana Terneyho zavraždili preto, aby sa nikto nedostal záhade na koreň. Čo to bolo za chorobu? Dala sa nejako preniesť, zdediť, spustiť?

„Nič podobné si nenašiel v mozgu otca?“ opýtal sa Sharko.

„Nič. Zdravý mozog, ak to tak môžem povedať.“

„Môže táto choroba spôsobiť poruchy videnia? Napríklad, že človek vidí svet hore nohami?“

„Áno. Zdá sa mi, že bola zasiahnutá aj optická chiazma. Problémy s videním a strata rovnováhy sú prvými príznakmi... Potom prichádzajú na rad agresívne výpady a utrpenie. Lambert a Carnot sa zabili preto, že už nemohli vydržať bolesť, ktorá im pulzovala v lebke. Tam vo vnútri to vyzeralo ako v Hirošime.“

Jedným ráznym gestom lekár zasunul kovové stoly späť. Telá sa stratili v mrazničke. Keď sa kovové dvere zatvorili, Lucie sa roztriasla a oprela sa o komisára. Súdny lekár si zložil latexové rukavice, odhodil ich do koša a pošúchal si dlane. Potom vytiahol z vrecka fajku.

„Obe mozgové hemisféry idú na biologickú analýzu spolu s ďalšími vzorkami. Ten prípad mi nedá spať a dúfam, že odborníci nám čo najskôr povedia, o čo ide.“

Zašiel k vypínaču, ale Sharko ho predbehol s DVDčkom v ruke.

„Dofajči. Pokojne, daj si načas. Ešte by som ťa chcel potom poprosiť o tvoj názor na jeden film. Na názor lekára.“

„Film? Aký film?“

Sharko sa ešte Poslednýkrát pozrel na mozog utopený v tekutine, ktorý slabo osvetľovali neónky na chodbe. Pomyslel si, že päť ďalších ľudí, ktorí sú niekde na ulici, v meste, sami alebo s rodinou, má v lebke rovnakú časovanú bombu, ktorá možno už niekde vybuchla. Monštrá schopné vraždiť deti, rodičov či kohokoľvek, kto im skríži cestu.

Čas bol vzácny.

Cítil závan chladu na krku a nakoniec odpovedal:

„Film, ktorý ti nedá spať.“

(40)

Kancelária doktora Chénaixa na poschodí vyzerala ako ambulancia. Kostra pospájaná kovovým lankom stála v rohu, dve dlhé police sa prehýbali pod knihami o patológii, súdnom lekárstve, antropológii a všeobecnom lekárstve. Na stenách viseli plagáty s anatómiou ľudského tela. Chýbal už len vyšetrovací stôl. Jediným osobným prvkom boli rodinné fotografie, ktoré si lekár vyložil na poličky: žena a dve deti, ktoré ešte nemali desať rokov. Spôsob, akým si pripomenúť, že život nie je iba smrť.

V
miestnosti sa miešal zápach tabaku s ostrejším pachom mŕtvol. Súdny lekár sa posadil za stôl, zapol počítač a vložil do neho DVD. Lucie so Sharkom mlčky sedeli oproti nemu. Žiadny z nich nemal chuť rozprávať sa. Obraz poškodeného mozgu, ktorý nútil človeka páchať tie najbrutálnejšie činy, im neschádzal z myslí. Lucie premýšľala aj o tom, čo ich posledné zistenia znamenajú a že im podsúvajú smutný dôkaz: Grégory Carnot bol možno len nešťastným produktom niečoho oveľa horšieho, ukrývajúceho sa pod názvom Fénix. Bol to projekt, test, výskumný program? Nezáležalo na tom. Napriek tomu, že jej dcéru zabil vlastnými rukami mladý čiernovlasý muž, skutoční vinníci boli inde a na slobode. Aj oni zabili Claru. Aj oni sa musia zodpovedať za svoje činy.

Doktor si pozorne pozrel desaťminútový film. Ako každá normálna ľudská bytosť, aj on sa pri scéne v chatrči striasol. Vo všeobecnosti sa však na jeho tvári neobjavili ani známky nechuti, ani žiadnej výraznej emócie, a tak policajti nevedeli odhadnúť jeho reakciu. Smrť vo všetkých podobách bola jeho povolaním, zvykol si na ňu a díval sa na ňu ako murár na stenu, čo postavil.

Až potom, ako reportáž dopozeral, prejavil živý záujem.

„To je výnimočný dokument. Viete, odkiaľ je?“

Sharko pokrútil hlavou.

„Nie, toto je kópia. Bol natočený v Amazónii.“

„Amazónia... Ten kmeň skolila epidémia osýpok.“

Lucie nadvihla obočie. Čakala, že po tom, čo videli dole, to bude niečo stokrát horšie. Niečo strašné ako ebola alebo cholera. Alebo niečo, čo postihlo aj Lainberta. Osýpky boli pre ňu obyčajnou detskou chorobou. Osýpky, rubeola, mumps...

„Iba osýpky? Ste si istý?“

„Nehovorte ,iba osýpky'. Je to veľmi agresívny vírus, ktorý kedysi ničil celé národy a ktorý spôsobuje neskutočné utrpenie tým, ktorí naň umierajú. Som si istý, že to boli osýpky... Povedal by som na 95 percent. Príznaky tomu zodpovedajú. Vyrážky sú zjavné, hoci ich prítomnosť na koži nie je taká zarážajúca, zaslzené oči sú tmavé, pretože boli začervenané. Jednou zo základných charakteristík osýpok je, že vyvoláva vnútorné krvácanie. A to sme videli - tým ľuďom vytekala krv z nosa, uší a ritných otvorov. Sila tej choroby je neskutočná, ručím vám za to, že tento kmeň sa s vírusom nikdy predtým nestretol. Ich imunitný systém nebol schopný zareagovať. Ani ho nespoznal.“ Pozrel sa vážne na Sharka.

„Spomínaš si na príbeh o kravách a ľuďoch, čo pijú mlieko? Tu je to podobné, vždy ide o rovnaký princíp. Vírus osýpok, kiahní, mumpsu či záškrtu sa najskôr vyvinul u domácich zvierat. Neskôr zmutoval a bol schopný útočiť na ľudský organizmus. Pre víry to bolo výhodné, a teda podporené prirodzeným výberom. Dostala ich veľká časť obyvateľov a rozšíril sa aj v novom aj starom svete. V tom istom čase si ľudia vyvinuli imunitnú obranu voči týmto vírom. Vírus a človek sa spojili pre vzájomnú ochranu. Povedal by som, že sa takmer vzájomne podporovali a prežili spolu storočia.“

„Takže vírus, ktorý zdecimoval túto osadu, pochádzal od civilizovaného' človeka, ak by som to tak mohol povedať?“

„O tom niet pochýb. Dnes je jediným nositeľom osýpok človek. Vírus drieme v jeho organizme, rovnako ako aj vo vašich telách. Ibaže vy o tom neviete, pretože váš imunitný systém funguje a ste zaočkovaní, a tak je vírus úplne neškodný.“

Chénaix vybral DVD a vrátil ho komisárovi.

„Pokiaľ viem, žiadna podobne silná a smrteľná epidémia osýpok nebola nikdy nafilmovaná. Začiatkom šesťdesiatych rokov bolo nemožné nájsť spoločenstvá, hoci aj medzi primitívnymi národmi, v ktorých by si dospelí nevytvorili protilátky a kde by vírus spôsobil také jatky. Myslel by som si, že predtým, ako bol natočený ten film, sa tento kmeň nikdy nestretol s moderným človekom, a tak sa k nim osýpky nedostali celé tisícročia. Kameraman bol možno prvým cudzincom, ktorý ich za celé storočia navštívil. Ide o nesmierne izolovaný kmeň.“ Nakoniec sa súdny lekár postavil a policajti urobili to isté. Vypol obrazovku.

„To je všetko, čo z toho dokážem vytiahnuť.“

„Aj to je veľmi veľa. Nepoznáš náhodou Jeana-Paula Lemoina, ktorý pracuje na molekulárnej biológii v policajnom laboratóriu v Paríži?“ „Samozrejme. Väčšinou robil analýzy tkanív a vzoriek, ktoré tu odoberáme. Oni budú analyzovať Lambertov mozog. Prečo?“

Sharko otvoril tašku a podal mu tri listy papiera, ktoré spísal Daniel. „Mohol by si ho požiadať, aby sa na to pozrel?“

„Sekvencia DNA? Čoho?“

„To je práve tá otázka.“

Lekár si povzdychol.

„Zneužívaš ma, uvedomuješ si to?“

Sharko mu s úsmevom podal ruku.

„Ešte raz ďakujem. A nezabudni...“

„Nezabudol som. Keby niečo, nebol si tu.“

(41)

Keď vyšli z budovy, Lucie a Sharko sa poriadne vydýchali, akoby sa práve vynorili nad morskú hladinu. Nikdy ich zvuky okoloidúcich áut tak nepotešili. Všetko ich ťažilo na pleciach, dokonca aj vzduch. Sharko s rukami vo vreckách zamieril k Seine a pozeral, ako ho zdravia jantárové odblesky na vode. Paríž sa kúpal v svetlách. Toto mesto miloval rovnako mocne, ako ho nenávidel. Lucie prešla k nemu a opýtala sa:

„Na čo myslíš?“

„Na veľa vecí. Najmä však na evolúciu a boj o prežitie. Na gény, ktoré sa chcú za každú cenu šíriť a niekedy zabíjajú svojich nositeľov.“ „Ako samčeky modlivky nábožnej?“

„Modlivky, hrozno, lososy. Dokonca aj parazity, vírusy sa riadia touto logikou, kolonizujú nás, aby prežili, a to s nesmiernym dôvtipom. Vieš, myslím na boj o prežitie a pripomína mi to pasáž z druhého dielu Alice v Krajine zázrakov. Poznáš Lewisa Carrolla?“

„Nie, nečítala som to. Bohužiaľ, vždy som čítala temnejšie veci.“ Ich plecia sa takmer dotýkali. Sharko sa díval za obzor, zreničky sa mu rozšírili. Mal pokojný, príjemný hlas, ktorý kontrastoval s brutalitou, s ktorou sa neustále stretávali.

„Alica a Srdcová kráľovná sa pustia do šialeného behu. Alica sa po chvíli opýta: ,Ale, Srdcová kráľovná, to je čudné, bežíme tak rýchlo a krajina okolo sa vôbec nemení?“ a kráľovná odpovie:,Bežíme, aby sme zostali stáť na tom istom mieste“.“

Chvíľu kráčali mlčky, potom sa Lucie pozrel priamo do očí.

„Sme ako ktorýkoľvek iný druh, akýkoľvek iný organizmus - robíme všetko preto, aby sme prežili. Ty a ja, antilopy na savane, ryby v oceáne, chudobní, bohatí, černosi, bieli, všetci sa od začiatku ženieme za prežitím. Nech nás postihne akákoľvek tragédia, vždy sa pozbierame a rozbehneme sa krajinou, ktorá sa okolo nás mihá prirýchlo. A keď konečne dobehneme ten náskok, to prekliate okolie ešte zrýchli, núti nás prispôsobiť sa a ešte pridať. Ak sa nám to nepodarí a naša myseľ si nenájde miesto, ktoré by ju tlačilo ďalej, náš boj sa končí a my umierame, eliminovaní prirodzeným výberom. Také je to jednoduché.“

V
jeho hlase bolo toľko emócií, že Lucie cítila, ako sa jej tlačia slzy do očí. Myslela na dvojičky vo svojej rodine. Na zúrivý boj o prežitie, ona sa zachovala ako mláďa žraloka, absorbovala svoju dvojičku v matkinom bruchu, pretože možno tu bolo miesto len pre jednu, pre tú súťaživejšiu. Spomenula si na sestru svojej matky, ktorá umrela pri výbuchu, zatiaľ čo Marie Henebellová prežila, a dokonca porodila aj ju...

Toľko záhad, na ktoré možno nikdy neprídeme.

Lucie sa mlčky privinula k Sharkovi.

„Pretrpeli sme si podobné straty, Franck, a bežíme ďalej spolu. A to je to najdôležitejšie.“

Odtiahla sa. Sharko jej prstom utrel slzu, ktorú nedokázala zadržať. Potom jednoducho dodal.

„Viem, načo šla Eva do Brazílie, Lucie... Pochopil som to hneď, ako som začal pozerať ten film.“

Lucie sa na neho s úžasom pozrela.

„Ale prečo si...“

„Pretože sa bojím, Lucie! Bojím sa toho, čo nás na konci tejto cesty čaká, chápeš?“

Otočil sa prešiel k zábradliu, akoby sa pripravoval na skok do rieky. Dlho sa mlčky pozeral na Seinu. Potom sa nadýchol a povedal.

„A predsa... Ťahá ťa to tam, Lucie. Aby si sa konečne dozvedela pravdu.“

Vybral mobilný telefón a našiel v ňom číslo. Na druhej strane niekto zdvihol. Sharko si odkašlal a začal:

„Clémentine Jasparová? Pri telefóne komisár Franck Sharko. Viem, že je neskoro, ale povedali ste mi, že vám môžem zavolať kedykoľvek. Potreboval by som sa s vami porozprávať.“

(42)

Sharko cestou nepovedal ani slovo. Lucie ho pozorovala a videla, ako sa mu pod pokožkou hýbu svaly na tvári, keď zatínal zuby. Vedela, na čo myslí. Na odpovede, ktoré ich čakali u primátologičky. Slová, o ktorých obaja vedeli, že im objasnia Evine cesty, ktoré viedli tak ďaleko. Až na miesta, ktorých sa Sharko tak bál.

Clémentine Jasparová bývala niekoľko kilometrov od Centra pre primátológiu, v domčeku na okraji Meudon-la-Forét. Aj keď domček nebol veľmi veľký, pozemok, na ktorom stál, sa rozprestieral na niekoľkých tisíckach hektárov. Malé solárne lampy osvetľovali stromy svetlom, ktorým sa nabili počas dňa. Clémentine Jasparová si zrejme chcela vytvoriť prostredie, ktoré by jej pripomínalo vzdialené krajiny.

Primátologička ich privítala vo farebnej tunike na veľkej stroho osvetlenej terase s nábytkom z tíkového dreva. Lucie sa posadila a s prekvapením sa pozrela na opicu, ktorá otvorila sklenené dvere a prišla k nej.

„Ach, bože!“

Shery si veľkými šikovnými rukami zobrala zo stola pohár ľadového čaju a rýchlo ho vypila cez slamku. Clémentine Jasparová sa neisto pozrela na Sharka, ktorý tento výjav pozoroval ako dieťa v cirkuse.

„Zatvorila som dvere, ale aj tak... Inak, počítam s vašou diskrétnosťou, pokiaľ ide o Shery u mňa doma. Viem, že je to zakázané, ale odkedy sa to stalo, ju nechcem nechávať v centre samú.“ „Neznepokojujte sa. My budeme tiež radi, keď sa o našej návšteve nikomu nezmienite. Povedzme, že sa stretávame neformálne. Oficiálne vyšetrovanie sa vydalo iným smerom, ale my dvaja sme presvedčení, že odpovede sa ukrývajú inde.“

Clémentine chápavo prikývla. V rekordnom čase vypila svoj pohár a zaviedla Shery do záhrady, kde sa posadila k jednej z lámp ako meditujúci Budha. Na návštevníkov sa dívala s veľkou múdrosťou v očiach.

„Zajtra bude pršať,“ povedala Jasparová. „Shery toto robí vždy v predvečer búrky. Je najlepší barometer.“

„Veľmi by sa páčila mojej dcére,“ priznala Lucie pobavene.

„Shery deti zbožňuje. Príďte sem niekedy aj s dcérou. Môžu sa celý deň spolu hrať.“

„Naozaj?“

„Naozaj.“

Jasparová im ponúkla ľadový čaj. Lucie ju pozorovala, ako sa pohybuje a vymieňa si sprisahanecké gestá so svojím zvieraťom. Pomyslela si, že na tejto planéte neexistuje tvor, ktorý by chcel žiť sám, ľudia sa vždy k niekomu alebo niečomu pripútajú - k priateľovi, psovi, opici či miniatúrnym vláčikom...

Mlčky pila čaj a myslela na dcéru, ktorej už určite chýbala. Premýšľala, či jej vôbec volala, odkedy odišla z Lille. Teraz po zvuku jej hlasu zatúžila.

Vonku bolo ešte stále príjemne, jesenný vánok jej hladil unavené viečka. Primátologička sa spýtala, ako napreduje vyšetrovanie, a Sharko jej odpovedal.

„Pomaly sa to vyjasňuje, ale budeme potrebovať vaše znalosti. Nechcel som to riešiť po telefóne.“

Trochu sa naklonil, oprel sa rukami o stôl.

„Takže, teraz vieme, že Eva Loutsová sa venovala násiliu na celom svete, v rôznych historických obdobiach. Zašla do najnebezpečnejších miest na planéte, aby v archívoch skúmala zločincov, stretávala sa s vrahmi-ľavákmi, ktorí zabili svoje obete brutálnym spôsobom. Prostredníctvom dokumentov a fotografií skúmala barbarské národy, ľudí, ktorí neustále prelievali krv. Študovala tieto extrémne prípady s jediným cieľom - aby zistila koreláciu medzi lateralitou a násilím.“ Jasparová, ktorú Sharkovo rozprávanie zaujalo, prikývla. Komisár pokračoval a sám bol prekvapený svojimi znalosťami evolučnej biológie, o ktorej pred niekoľkými dňami veľa nevedel.

„V botanickej záhrade ste mi povedali, že v dnešnej dobe už neexistuje pre ľavákov výhoda pri agresívnom správaní, pretože sme vymysleli strelné zbrane.“

„Áno, k tomuto vysvetleniu dospela aj Eva.“

„... a to bolo jej sklamaním v Mexiku, kde to zistila, nie?“ „Predpokladám. Ako všetci vedci, aj ona snívala o tom, že svoje zistenia podloží dôkazmi z pozorovania väčšej vzorky ľavákov. Že na vlastné oči uvidí, ako jej hypotéza funguje v praxi, a potom ju predloží svetu. Bohužiaľ, mexickí násilníci neboli ľaváci.“

„Eva sa však nevzdala. V Mexiku neuspela, a tak šla hľadať inde. Do panenskej prírody Amazónie...“

Nastalo ticho. Dve ženy sa na neho nedočkavo pozerali.

„Hneď, ako som uvidel tú kazetu, som pochopil, že do džungle šla hľadať násilie v jeho najčistejšej podobe. Násilie odrezané od všetkej civilizácie, ľudského vplyvu. Prehistorickú agresivitu, ktorá stále existovala v srdci jedného z primitívnych kmeňov. Chcela zistiť, či tam nájde svojich ľavákov.“

Lucie si rukou zakryla ústa, akoby jej to celé zrazu došlo. Jasparová zamyslene pila a potom presvedčene prikývla. Oči sa jej leskli.

„Máte pravdu, hoci nemám rada pojem,primitívny kmeň“, keďže tieto národy sú rovnako vyvinuté ako my. Domorodé kmene neznečisťujú“ moderný svet svojimi fabrikami, vojnami, technológiou. Stromy sa nesfarbujú nečistotami a nepochybujem o tom, že mory nemusia prispôsobovať farbu svojich krídel. Potvrdí vám to ktorýkoľvek etnológ - štúdium týchto národov je cestou v čase, pretože ich genóm sa vyvinul inak a má bližšie k prvým ľudom ako k nám. Pravdepodobne si zachovali aj prehistorické gény a nevyvinuli si žiadne nové.“

Lucie so Sharkom sa na seba pozreli - obom naraz sa im v hlavách zrazu rozsvietilo. Konečne sa kontúry vyšetrovania začali črtať v troch pilieroch. Prvým bol kromaňonec, druhým Carnot a Lambert. A medzi tými dvomi prírodné národy ako skutočné prepojenie prehistórie s dneškom. Ľudská reťaz medzi minulosťou a prítomnosťou.

Komisár rozhodným gestom vybral DVD a položil ho na stôl.

„Tu je presne to, čo hľadáme - amazonský kmeň, ktorý objavili na začiatku šesťdesiatych rokov. Niektorí z jeho členov podľahli epidémii osýpok. Ide pravdepodobne o kmeň, ktorý so svojimi susedmi bojoval holými rukami alebo bodnými zbraňami, aby prežil a získal nové územie. Kmeň, ktorý bol v minulosti a možno ešte aj dnes, známy svojou agresivitou, krvilačnosťou a brutalitou v celej Amazónii, teda na celom svete. Preto šla Eva Loutsová do Latinskej Ameriky hľadať svojich ľavákov.“

Podal jej DVD, vysvetlil, že obsah je brutálny, a dodal.

„Loutsová vedela, že toto spoločenstvo existuje, a vedela, kde ho hľadať. Ide o to, že tieto národy musia byť niekde zmapované. Vedeli by ste nám s tým pomôcť?“

Primátologička sa postavila, zobrala si pero a papier a poznačila si informácie, ktoré jej dal komisár.

„Veľa o tom neviem a nebudem vám vedieť ani odpovedať, ale mám priateľa antropológa. Hneď zajtra ráno mu zavolám a dám vám vedieť.“

„Dobre.“

Dopili čaj a rozprávali sa o vyšetrovaní a o tom, čo Eva mohla dokázať vo svete, v ktorom by neexistoval zločin.

Ale taký svet sa ešte nezrodil.

Nakoniec sa postavili a rozlúčili sa s hostiteľkou.

Keď vychádzali zo záhrady, Lucie sa zadívala na opicu, na jej nesmiernu múdrosť, keď sa dívala na hviezdy, akoby tam hľadala tie svoje. Pomyslela si, že ľudia sú jedineční, pretože majú vlastnosti, ktoré iným druhom, dokonca aj opiciam, chýbajú, ale rovnako jedineční sú aj svojou schopnosťou správať sa brutálne - vyhladzovať iných ľudí a zvieratá, mučiť ich. Mohlo to dobro niekedy vyvážiť všetku zlobu, ktorej sme schopní?

Kým nastúpili do auta, položila Sharkovi ruku na plece.

„Ďakujem za všetko.“

Na krátko sa na ňu usmial.

„Nechcel som sa dostať až sem, nechcel som, aby si sa pustila do vyšetrovania. Teraz je však Pandorina skrinka otvorená. Viem, že ťa to tam ťahá, že tam musíš ísť za každú cenu. No ak to musíš urobiť, idem s tebou. Pôjdem s tebou do Brazílie. Pôjdem s tebou až na kraj sveta.“

Objala ho.

Zatvoril oči a pobozkal ju.

Ich tiene dopadali medzi stromy ako tiene prekliatych milencov.

Ten náskok krajiny dobehli.

Pretože obaja chceli prežiť.

A žiť.

Prežiť smrť, ktorá ich rozdelila.

Ležiac si v náručí v posteli užívali si Lucie a Franck každú minútu po milovaní, pretože vedeli, že o chvíľu sa čas zase zrýchli. Bolo treba . vstať ako v Alici v Krajine zázrakov a bežať, bežať bez dychu a nepozerať sa späť. Bežať, a možno sa už nikdy nezastaviť.

Tešili sa s nežných dotykov, strácali sa v pohľade toho druhého, usmievali sa, akoby v tom krátkom čase mohli dobehnúť všetko, čo zameškali. Čo je to minúta v ľudskom živote? Každá minúta je však čarovná svojou jedinečnosťou.

Lucie konečne prehovorila. Pohyby jej nahého tela boli pomalé.

„Chcem, aby sme spolu už zostali, nech sa stane čokoľvek. Už ťa nechcem nikdy opustiť.“

Sharko sa pozrel na čísla hodín na rádiobudíku. Ukazovali 3:06. Vytiahol rádio zo zástrčky, aby už nikdy tie prekliate čísla nevidel, aby ho nemátali noc čo noc. Už nikdy viac 3:10, už žiadne výkriky v hlave. Za minulosťou bolo treba spraviť čiaru. Postaviť sa na nohy.

S ňou.

„Aj ja si to prajem. Bola to moja najhlbšia túžba, ale ako tomu ešte veriť?“

„Vždy si tomu veril. Preto si moje šaty odložil do skrine a vložil do nich dve ampulky naftalínu. Zbavil si sa vláčikov, ale nie môjho oblečenia.“

Hladila ho po tvári, po lícnych kostiach, ktoré mu vystúpili, pretože bol zúfalý. Hladila ho na brade, na krku, na hrudi.

„Ja som zničený zvonku, ale u teba zhorelo vnútro. Tiež ti pomôžem pozbierať sa, Lucie...“

Lucie si povzdychla a ľahla si na jeho hruď tam, kde počula srdce.

„Vieš, keď som sledovala toho biológa v Lyone a keď som sa ocitla pred tým chalanom, čo na mňa vytiahol hrdlo rozbitej fľaše, nedokázala som ho zabiť, pretože sa zaškľabil nad fotkou mojich dcér. Priložila som mu hlaveň na spánok a bola som pripravená stlačiť spúšť.

Pripravená opustiť Juliette len preto, aby som mu strelila guľku do hlavy.“

Sharko sa ani nepohol, nechal ju rozprávať.

„Myslím, že som si na ňom vybila zlosť na Carnota. Ten úbohý chlapec bol len katalyzátor, náhradník. Tá agresivita a hnev ma úplne posadli, vyplávali z toho najprimitívnejšieho mozgu, o ktorom hovoril doktor. Všetci to máme v sebe, pretože sme všetci lovci ako kromaňonci. Pochopila som, že... niekde hlboko vo vnútri mám niečo z predkov, niečo animálne.“

„Lucie...“

„Priviedla som dievčatá na svet, vychovávala som ich najlepšie, ako som mohla, ako ktorýkoľvek druh žijúci na zemi som šírila život. Ale neľúbila som ich tak, ako dokážu ľúbiť len ľudské bytosti. Mala som byť neustále s nimi. Nie sme tu len preto, aby sme bojovali, nenávideli jedných alebo druhých alebo chytali vrahov. Sme tu aj preto, aby sme sa ľúbili... Teraz chcem Juliette ľúbiť. Chcem si ju k sebe privinúť a tešiť sa na budúcnosť, už nechcem premýšľať o minulosti.“

Sharko zaťal zuby, musel nejako ovládnuť emócie, ktoré ho zaplavili. Lucie si všimla, ako sa mu pod kožou pohybujú kosti. Snažil sa niečo povedať, ale nedokázal. Lucie cítila jeho nepokoj a opýtala sa: „Znepokojuje ťa to, čo rozprávam? Máš zo mňa strach?“

Nastalo dlhé ticho. Sharko nakoniec pokrútil hlavou.

„Chcel by som ti niečo povedať, ale nedokážem to. Nepýtaj sa ma už, prosím. Len mi povedz, či by si dokázala žiť s niekým, kto si stráži svoje tajomstvá. S niekým, kto chce nechať všetko, čo prežil, za sebou. S niekým, kto chce konečne zahliadnuť aspoň jeden lúč svetla. Potrebujem to vedieť. Je to pre mňa dôležité.“

„Všetci máme svoje tajomstvá. Ja to viem a prijímam to tak, ako to je. Franck, vieš, keď sme sa vlani tak strašne rozišli... To som nebola ja. Zmizli mi dcéry a... Je mi veľmi ľúto, že som ťa poslala preč takým spôsobom.“

„To je v poriadku...“

Pobozkal ju. Potom sa obrátil nabok a zhasol lampu.

Keď znovu zapol rádiobudík, hodiny na ňom ukazovali 3:19.

Zatvoril oči, a hoci sa cítil dobre a pokojne, nepodarilo sa mu zaspať.

Stále cítil na pokožke na tvári odporný povlak džungle,

Lucie sa prebudila na vôňu teplého mlieka a croissantov.

Dlho sa naťahovala v posteli, potom na seba niečo hodila a vošla do kuchyne, kde ju čakal Sharko. Mal na sebe peknú bielu košeľu, oblek a dobre voňal. Lucie ho pobozkala a sadla si k raňajkám, ktoré ju čakali.

„Tak dlho som nejedla croissanty,“ priznala sa.

„Už veľmi dlho som ich ráno nekupoval...“

Páčili sa jej tieto jednoduché gestá, na ktoré už takmer zabudla. Pečivo si namočila do mlieka, do ktorého si pridala trochu kakaa. Chcela si skontrolovať mobil, ale baterku mala úplne vybitú. Všimla si, že Sharko, ktorý stál oproti nej, sa nervózne pohrával so svojím mobilom. Pripravil si len kávu a sušienky.

„Čo sa deje?“

„Stretol som sa s kolegom z drogového, aby som dostal adresu Lambertových príbuzných.“

„A?“

„Mám adresu jeho sestry, býva v štvrtom obvode. Zavolal som jej, zdvihol to starý otec. Všetci sú šokovaní a starý pán sa so mnou nechcel rozprávať. Nechápe, prečo by mal, kolegovia tam boli včera a Lambertovci teraz potrebujú pokoj. Potom zložil.“

Lucie zahryzla do croissantu.

„Dobre. Najem sa, osprchujem a môžeme ísť.“

*               *               *

Na štvrtom poschodí haussmannovského domu neďaleko Île de la Cité bola vo veľkom byte asi desiatka smutných ľudí. Bol to veľmi štýlový priestor a nájomné muselo byť prehnané. Sharko a Lucie stáli na prahu oproti šesťdesiatpäť až sedemdesiatročnému mužovi s prešedivenými fúzmi, ktorý sa na nich prísne pozeral z čierneho

obleku. Za ním smútila rodina, šokovaná a nepochybne neschopná pochopiť, čo sa stalo v dome vo Fontainebleau. Pohliadol na nich pár červených opuchnutých očí.

Muž s fúzmi sa už so Sharkom rozprával v telefóne a oboril sa na neho aj vo dverách.

„Nechajte nás na pokoji! Aj keď ste z polície, čo nevidíte, že tu nemáte čo robiť?“

Už-už zatváral dvere, keď prehovorila Lucie:

„Pane, chápeme váš žiaľ, ale nezdržíme sa dlho. Domnievame sa, že váš vnuk nebol úplne zodpovedný za svoje činy, a chceli by sme sa o tom porozprávať.“

Lucie vážila slová. Predstavila si samú seba na mieste tohto muža a spôsob, akým by zareagovala, keby jej povedali, že Clarin vrah nebol za svoje skutky zodpovedný. Možno by tomu človeku hneď jednu vrazila. Na druhej strane tu bola situácia trochu iná - vrah jeho syna bol jeho vlastný vnuk.

„Nebol úplne zodpovedný? Čo tým myslíte?“

Hlas nepatril starému otcovi, ale osobe za ním. Vo dverách sa objavila mladá žena. Mohla mať tak dvadsať rokov a pôsobila veľmi zronené. Lucie si všimla, že je tehotná a čoskoro porodí.

„Nezaťažuj sa tým, Corali,“ povedal muž s fúzmi. „Ten pán a dáma už odchádzajú."

„Ale ja chcem vedieť, čo to hovorili. Nechaj ma, dedko.“

Muž zaťal zuby a ustúpil od dverí. Mladá žena sa musela oprieť o zárubňu, pretože sa trochu triasla. Starý otec ju podoprel a chladne pozrel na policajtov.

„Ani nie o dva týždne sa jej má narodiť dieťa, bože. Chcete ju vypočúvať? Zostávam však s ňou. V žiadnom prípade sa ju nesnažte traumatizovať.“

Mladá žena mala na krku retiazku s krížikom a na sebe tmavé šaty. Utrela si nos vreckovkou a slabým, takmer nepočuteľným hlasom povedala:

„Félix je... Félix bol môj brat.“

Lucie jej položila ruku na plece a odviedla ju do väčšieho priestoru pri schodoch, kde bolo niekoľko stoličiek. Sharko a starý otec zostali stáť pri dverách. Muž s fúzmi sa oprel o zárubňu s hlavou v dlaniach. Nahlas si povzdychol. Sharko si uvedomil, že tento muž bude čoskoro prastarý otec, a to nemal ani šesťdesiatšesť rokov.

Coralie Lambertová sa pomaly posadila na jednu zo stoličiek. Mechanicky sa pohrávala s krížikom na krku.

„Ako... Ako môžete tvrdiť, že Félix za svoje činy nebol zodpovedný? Zabil mi otca a chladnokrvne zavraždil dvoch mladých ľudí.“

Sharko stál ďalej a nechal to na Lucie. Mal pocit, že Coralie Lambertovej bude príjemnejšie rozprávať sa s inou ženou, ktorá pochopí jej utrpenie. Lucie si zase uvedomovala, že za žiadnych okolností nesmie hovoriť o pitve, ani o ich zisteniach. So Sharkom sa o tom po ceste rozprávali. Keby povedala priveľa, prilievala by len zbytočne olej do ohňa. Muž s fúzmi, ktorý na vnučku dozeral, by bol schopný zavolať vyšetrovateľom, lekárom a Sharko a Lucie by sa hneď odhalili. Museli byť neviditeľní.

„Je to len teória,“ povedala Lucie nakoniec. „Váš brat pôsobil vyrovnane a zdravo. Nikdy nemal problémy s agresivitou. Takéto kruté činy, nepochopiteľné násilie, môže mať niekedy psychické alebo neurologické príčiny zakorenené veľmi hlboko.“

„Nikdy sme nemali podobné pro...“

Sharko zastavil starého otca, ktorý chcel zasiahnuť.

„Nechajte to na moju kolegyňu a mlčte, prosím vás.“

Muž zaťal zuby a Lucie pokračovala:

„Musíme preskúmať všetky stopy. Mal váš brat nejaké zdravotné problémy?“

Lucie nevedela, kam smeruje, o živote Félixa Lamberta nič netušila, ale dúfala, že Coralie ju niekam predsa len zavedie.

„Nie. S Félixom som si vždy dobre rozumela, vyrastali sme spolu až do osemnástich rokov. Som od neho o rok staršia a môžem vás uistiť, že sme mali krásne a bezstarostné detstvo.“

Potom sa rozplakala.

„Félix bol vždy veľmi... vyrovnaný. To, čo sa stalo, je nepochopiteľné. Práve skončil školu. Študoval architektúru. Mal... Mal veľmi veľa plánov.“

„Vídavali ste sa často?“

„Tak raz do mesiaca, asi. Je pravda, že v poslednom čase som ho veľmi nevídala. Cítil sa... Necítil sa veľmi dobre a sťažoval sa, že je unavený, bolieva ho hlava.“

Lucie si spomenula na stav, v akom videli jeho mozog. Ako sa mohol vôbec cítiť inak?

„Býval s vašimi rodičmi?“

„Dom patril môjmu otcovi... Je... Bol obchodník, ktorý často vo Francúzsku nebýval. Práve sa vrátil z Číny, kde žil takmer rok.“

„A vaša matka?“

Coralie Lambertová si zrazu pohladila brucho malými presnými nevedomými pohybmi. Dotýkala sa bruška, krížika... Krížika, bruška... Lucie vedela, že dieťa a boh jej pomôžu dostať sa z tohto nešťastia. Coralie sa s nimi rozprávala, keď sa necítila dobre, a jeden z nich ju vypočul.

Po dlhom mlčaní sa neisto pozrela na starého otca. Napriek Sharkovým pokusom zastaviť ho jej prišiel na pomoc.

„Jej matka, moja dcéra, umrela pri pôrode."

Lucie sa postavila a prešla k mužovi.

„Pri pôrode vášho vnuka Félixa?“

Muž prikývol so zovretými perami. Lucie sa vážne pozrela na Sharka, potom začala jasne hovoriť.

„Je veľmi dôležité, ak nám poviete všetko, čo o tom pôrode viete.“

„Prečo?“ opýtal sa muž sucho. „Ako to s tým súvisí? Moja dcéra je dvadsaťdva rokov mŕtva a...“

„Prosím vás. Chceme preskúmať všetko. Príčiny správania vášho vnuka môžu viesť až k jeho narodeniu.“

„Čo chcete, aby som vám povedal? Nemám vám čo povedať. Je to veľmi osobné, a... uvedomujete si vôbec, čo práve teraz prežívame?“

Rukou ukázal na svoju vnučku.

„Poď, poď do vnútra...“

Coralie sa ani nepohla. V hlave jej vírili myšlienky a nebola schopná zareagovať.

„Otec mi o matke veľa rozprával,“ pošepla nakoniec. „Veľmi ju miloval.“

Lucie sa k nej otočila.

„Počúvam vás.“

„Chcel, aby tu s nami ďalej žila. Chcel, aby sme pochopili a prijali jej smrť... Z toho, čo mi hovoril, som pochopila, že jej lekári diagnostikovali preeklampsiu počas tehotenstva a tá potom spôsobila vnútorné krvácanie. Moja matka... vykrvácala na pôrodnej sále a doktori jej nedokázali pomôcť.“

Lucie sťažka prehltla. Amanda Potierová umrela rovnako.

„Hovorí vám niečo meno Stéphane Terney?“

„Nie.“

„Ste si tým istá? Bol to gynekológ a pôrodník.“

„Úplne istá. Nikdy som o ňom nepočula."

„A vy?“ otočila sa Lucie na starého otca.

Muž pokrútil hlavou. Lucie sa vrátila ku Coralie.

„Kde rodila vaša matka?“

„Na klinike v Sydney."
„V Sydney... V Austrálii?“

„Áno. Narodili sme sa tam obaja. Môj otec tam vtedy pracoval tri roky. Po tom, čo sa stalo, sa otec vrátil do Francúzska, do nášho rodinného domu vo Fontainebleau.“
Lucie sa postavila a nervózne si prstami prechádzala po perách.

„A... Váš otec vám rozprával o problematickom tehotenstve vašej matky? Dostávala nejakú špeciálnu zdravotnú starostlivosť?“

Coralie pokrútila hlavou.

„Otec mi vždy hovoril, že moja mama takmer nikdy v živote nebrala lieky. Bola zdravá, otec by vám to isto potvrdil. Bola proti liekom a akejkoľvek chémii, vedeckým výrobkom. Chcela porodiť prirodzene, vo vode, a odmietala akúkoľvek lekársku starostlivosť. Bola to jej voľba. Počas obidvoch tehotenstiev nevedela, či bude mať dievča alebo chlapca. Nezaujímala ju ani veda, ani pokrok v medicíne. Verila

v mágiu stvorenia, zrodu a vedela, že všetko dobre dopadne, pretože bola hlboko veriaca a dôverovala bohu...“

Zadívala sa do prázdna. Lucie nevedela, čo by sa mala opýtať, jej teórie sa tu končili. Ak sa Terney niekedy dostal k Félixovi Lambertovi, bolo to po jeho narodení, počas klasického vyšetrenia, odberu krvi alebo niečomu inému. Určite však nie predtým.

Coralie sa zo snívania prebrala, keď pocítila kopnutie v bruchu. Pokúšala sa vstať a starý otec jej pribehol na pomoc.

„Vidíš, potrebuješ si odpočinúť. Poďme dovnútra.“

„Ešte jedna vec,“ povedal Sharko. „Má niekto vo vašej rodine predkov v Latinskej Amerike? Vo Venezuele, v Brazílii alebo Amazónii?“ Starý otec prepichol komisára pohľadom.

„Vyzeráme hádam ako Indiáni? Sme Francúzi a vždy sme boli, bože. Ručím vám za to, že ešte o mne budete počuť.“

Lucie rýchlo napísala telefónne číslo na kartičku, ktorú mužovi vložila do vrecka na košeli.

„Budeme čakať.“

Dvaja Lambertovci zmizli v byte bez jediného slova. Dvere sa za nimi pomaly zatvorili.

„Životy začínajú a končia,“ povedala smutne Lucie. „A boh s tým nemá nič spoločné. Boh má ústa prelepené páskou a ruky zviazané za chrbtom.“

Sharko radšej neodpovedal. Lucie to povedala jasne. Vybral svoj telefón, ktorý vibroval.

„Terney nezmanipuloval narodenie Félixa Lamberta tak, ako to spravil v Carnotovom prípade. Toto monštrum nestvoril.“

„Zjavne sa toto monštrum stvorilo samo. A Terney sa pravdepodobne potešil, že ho našiel a mohol zaradiť na svoj zoznam.“

Sharko ukázal Lucie malú obrazovku na telefóne.

„Clémentine Jasparová.“

Komisár odstúpil do rohu chodby a zdvihol. O dve minúty sa vrátil. Lucie sa na neho spýtavo pozrela a on prikývol.

„Áno... Jej priateľ antropológ našiel kmeň.“

Lucie si s úľavou zatvorila oči. Sharko pokračoval:

„Chce sa s nami stretnúť vo Vémarse. Je to diera niekoľko kilometrov od letiska Charlesa de Gaullea, okolo jedenástej. Poďme.“

(45)

Keď prišli pred dom na okraji mesta neďaleko sýpky, popŕchalo. Pod zamračenou oblohou a sivými ťažkými oblakmi sa ťahali zelené a žlté polia, na pozadí ktorých pôsobil dom ako prikrčené ranené zviera. Záhrada bola zanedbaná, omietka opadávala a niektoré okná boli rozbité.

Bol to opustený dom. Sharko s Lucie sa na seba prekvapene pozreli.

Komisár zaparkoval na poľnej príjazdovej cestičke za starým Renaultom Super 5. Vystúpil z neho muž a išiel im v ústrety. Predstavili sa a podali si ruky.

Päťdesiatročný antropológ Yves Lenoir pôsobil ako jednoduchý muž. Bol oblečený v nemoderných šatách - v hnedých menčestrákoch, červenom vlnenom pulóvri a károvanej košeli - a na prvý pohľad vzbudzoval dôveru. Mal sivú bradu a rednúce vlasy. Pod svetlým obočím sa mu leskli zelené oči, akoby nasiakli farbou džungle, ktorej sa pravdepodobne venoval celý život. Podopieral sa palicou - kríval na ľavú nohu - a prešiel k dverám, ktoré neboli zamknuté a stačilo do nich potlačiť.

„Clémentine mi hovorila, aký je tento prípad pre vás dôležitý. Chcel som sa s vami stretnúť na mieste, kde žil Napoleon Chimaux. V skutočnosti patril tento dom najskôr jeho otcovi.“

„Napoleon Chimaux? Kto to je?“

„Antropológ. To on natočil film, ktorý ste doniesli Clémentine. On objavil kmeň, ktorý je na DVD.“

Lucie zaťala ruky do pästí. Zaujímalo ju len jediné.

„Ešte žije?“

„Podľa všetkých správ áno.“

Prešli do veľkej miestnosti, ktorá viedla do salónu, teda toho, čo kedysi ako salón slúžilo. Po nábytku a tapetách zostali už len prízraky

v podobe rámov z prachu na stenách a podlahe. Do domu sa nasťahovala vlhkosť a pleseň ho zožierala zvnútra. Na stenách neviseli žiadne obrazy, pár políc a skríň bolo otvorených a prázdnych. Vnútri bolo šero, akoby sa tu slnko rozhodlo zapadnúť skôr ako inde.

„Každý obyvateľ dediny sem aspoň raz za život musel vstúpiť. Zo zvedavosti. Poznáte ľudí.“

„Hlavne to tu poničili,“ odpovedal Sharko.

„No, to...“

Yves Lenoir prešiel k stolu v smutnom stave, fúkol do prachu a položil si naň svoju palicu a hnedú tašku, z ktorej vytiahol DVD.

„V prvom rade by som chcel, podľa možností, tento vzácny film použiť a predstaviť ho rôznym antropologickým nadáciám a spolkom, najmä brazílskym a venezuelským.“

Sharko začínal chápať stratégiu tohto milého pána. Ponúkal im návštevu do sveta Napoleona Chimauxa, ale mal aj svoje požiadavky. Komisár sa rozhodol pristúpiť na jeho hru.

„Samozrejme, je prednostne váš.“ V Lenoirových očiach sa zaiskrilo. „Ale žiadam vás, aby ste s ním zatiaľ nič nepodnikali, kým nevyriešime náš prípad.“

Antropológ prikývol a podal komisárovi DVD.

„Samozrejme. Dovoľte mi však... Chcel by som vedieť, ako ste sa k tomuto výnimočnému dokumentu, v ktorom je zaznamenaná taká neuveriteľná krutosť, dostali? Odkiaľ je? Kto vám ho dal?“

Sharko prehltol svoju nevôľu a v krátkosti mu vysvetlil, ako sa vo vyšetrovaní dopracovali až k filmu, zatiaľ čo sa Lucie prechádzala po miestnosti. Lenoir o Stéphanovi Terneyovi nikdy nepočul, ani o Eve Loutsovej a ani o Fénixovi.

„Teraz by sme chceli položiť niekoľko otázok vám,“ vložila sa do rozhovoru Lucie. „Aby sme tomu porozumeli, mohli by ste nám povedať, čo viete o Napoleonovi Chimauxovi a o tom kmeni?“

Ich hlasy sa ozývali a vonku na strechu dopadal dážď. Yves Lenoir sa na chvíľu zahľadel na oblohu.

„Kmeň, o ktorý sa zaujímate, sa nazýva Ururu. Ide o amazonský kmeň, ktorý je do dnešných dní najmenej preskúmaný.“

Z tašky vytiahol knihu a mapu, ktorú rozložil. Kniha bola používaná, obálka zošúchaná. Jej autorom bol Napoleon Chimaux.

„Napoleon Chimaux...,“ pošepol Lenoir.

Meno a priezvisko vyriekol s posvätnou úctou. Sharkovi podal kópiu čiernobieleho portrétu.

„Ide o jednu z mála nových fotografií, ktorú mám. Je z minulého roku nafotená na teleobjektív v džungli. Chimaux je francúzsky antropológ, ktorý ľudí z kmeňa Ururu objavil v najodľahlejších a najmenej zdokumentovaných častiach Amazonie v roku 1964. V tých časoch najhoršej brazílskej diktatúry nemal Chimaux ani dvadsaťtri rokov. Šiel po stopách svojho otca Arthura, jedného z najväčších objaviteľov minulého storočia, ale, bohužiaľ, málo uznávaného. Arthur sa z expedícií vracal práve sem do Vémarsu. Napriek všetkým zázrakom, čo videl, sa domnievam, že sa chcel vrátiť k jednoduchosti prostredia, ako je toto.“

Sharko si pozeral fotografiu. Napoleon Chimaux sa nedíval na fotografa. Stál na brehu potoka, oblečený v kaki maskáčoch ako vojak. Napriek tomu, že mal takmer sedemdesiat rokov, mal hnedé vlasy a jeho tvár pôsobila hladko ako oceľ. Sharko nevedel povedať, čo ho na tej fotke znepokojilo. Chimaux, ktorý mal dnes šesťdesiatdeväť rokov, na nej pôsobil o desať rokov mladší. V jeho pohľade bolo niečo temné, čo komisár nedokázal pomenovať.

Lenoir rozprával zvláštnym tónom, v ktorom sa miešal súcit s úctou.

„... Arthur Chimaux veľmi dobre poznal Amazóniu. Bol jedným z ústredných aktérov politickej hry na severe Brazílie a mal množstvo podporovateľov medzi zlatokopmi a úhlavných nepriateľov domorodcov. Zahynul dramaticky v roku 1963 vo Venezuele, rok predtým, ako jeho syn objavil kmeň Ururu. Nechal mu veľký majetok a veľa peňazí.“

Lenoir zobral knihu a podal ju komisárovi.

„Ako som objavil kmeň Ururu, krvilačný národ... je jediná kniha, ktorú Napoleon Chimaux napísal o Ururu v rokoch 1964 a 1965. Opisuje v nej svoju neuveriteľnú expedíciu, situácie, v ktorých takmer prišiel o život, des z prvého stretnutia s tými, ktorých opisuje ako ‘posledné žijúce spoločenstvo z doby kamennej’“. Evidentne ich označuje za žijúci

relikt prehistorickej kultúry, národ vyznačujúci sa bezprecedentnou agresivitou. Hovorí: ,Mám pred sebou neskutočný obraz toho, ako mohol vyzerať život v prehistorických dobách'.“

Lenoir vyzeral, že celú knihu pozná naspamäť. Sharko si ju prelistoval a pristavil sa pri čiernobielej fotografii úplne nahého domorodca. Bol vysoký, mohutný, v očiach sa mu zračila krutosť a do objektívu sa díval, akoby naňho útočil.

Chimaux fotografiu okomentoval.

„Ururovia majú svetlú pokožku, orieškové oči, Chimaux im hovoril bieli indiáni. Dokonca sem v roku 1965 priviezol fragmenty kostry, ktorá má belošské charakteristiky.“

„Ururovia teda pochádzajú z Európy?"

„Ako všetci pôvodní obyvatelia Južnej a Severnej Ameriky. Sú potomkami prvých paleolitických lovcov, ktorí prekročili Beringovu úžinu asi pred dvadsaťpäť tisíc rokmi. Napriek tomu sú jediným kmeňom, ktorý má morfologicky a kultúrne najbližšie ku kromaňoncom.“

Komisár podal knihu Lucie. Mlčky si vymenili znepokojené pohľady, v ktorých sa zračilo prepojenie: kromaňonec, kmeň Ururu, Carnot a Lambert...
Reťaz vekov.

Lenoir si zobral palicu a zamieril k schodisku, aby pokračoval vo výklade:

„Napoleon Chimaux vo svojej knihe veľa nehy tomuto kmeňu neprejavuje. Opisuje ich ako krvilačný národ, hordu vrahov, ktorí vedú nekonečné kmeňové vojny. Väčšina Ururov sú mladí, vysokí, mocní a agresívni muži. Praktikujú barbarské rituály s ľudskými obeťami. Chimaux opisuje ich násilné správanie, archaický a priamy spôsob, akým zabíjajú, a to už od skorého veku. Ak si pozriete obrázky, všimnite si, že používajú drevené alebo kamenné zbrane. V roku 1965 nepoznali kov.“

Sharko, ktorý si listoval knihou, sa zastavil pri fotografii štyroch Ururov so sekerami.

„Poď sa pozrieť, Lucie. Pozri sa, v ktorej ruku držia sekery.“

Lucie pristúpila k Sharkovi a skôr než sa pozrela, poznala odpoveď.

„Štyria bojovníci, z toho traja ľaváci... Píše o tejto zvláštnosti aj Chimaux?“

Antropológ sa pozrel na fotografiu, akoby ju videl prvýkrát.

„Ľaváci? Áno, máte pravdu. Nie, nepíše o tom. Je zvláštne, že ich je tam tak veľa.“

Zamierili na poschodie. Ich kroky sa ozývali na polorozpadnutých schodoch. Mali pocit, že rušia súkromie. Lenoir zapol baterku. Na stenách nechali puberťáci množstvo odkazov typu: „Marc + Caroline“ v srdiečku. Lucie sa v tomto tmavom dome bez duše necítila dobre. Vošli do malej izby s oknom s výhľadom na polia. Na zemi ležal matrac a vedľa neho kovová konštrukcia.

„Tu vyrástol Napoleon Chimaux so svojou matkou.“

V detskej izbe ešte zostali zvyšky tapiet s motívom lodiek a paliem. Predzvesť cestovania.

„...Napoleon Chimaux vo svojej knihe pomenúva paralely medzi štruktúrou spoločenstva Ururov a primátov. Napríklad paviány rozdelia osady na dve, keď dosiahnu istý počet členov. Podľa Chimauxa sa kmeň v tomto podobal na opice - amazonské primáty, ktorých úplná absencia morálky viedla k zabíjaniu a krvavým rituálom.“

Lucie si uprostred izby listovala v knihe a vždy, keď narazila na nejakú fotografiu, sa zastavila. Občas boli pomaľované tváre Indiánov hrozivé. Lucie si spomenula na film o kanibaloch, ktorý kedysi videla, a striaslo ju.

„A teraz?“ opýtala sa. „Kde je teraz Napoleon Chimaux?“

„Hneď sa k tomu dostanem, len čo dokončím toto. V rokoch 1964 a 1965 Napoleon obišiel celý svet, aby svoj objav zverejnil a napísal knihu. Chodil po univerzitách, výskumných ústavoch s fotografiami a artefaktmi. Mnohých vedcov jeho objav zaujal.“

„Vedcov? Prečo?“

„Pretože ‘trhová hodnota' domorodého kmeňa sa zvyšuje jeho vzdialenosťou od civilizácie a izoláciou. Pre vedcov, biológov, genetikov má krv takých kmeňov hodnotu zlata. Tá krv je totiž z inej doby a má jedinečný genetický charakter, chápete?“

„Chápem, veľmi dobre.“

„Ale či už počas ciest, alebo v knihe, Napoleon nikdy neodhalil, kde presne kmeň Ururu žije, a to napriek tomu, že mu nikto nie je schopný jeho kmeň ‘ukradnúť'. Len on a jeho výprava, obyčajní ľudia, zlatokopovia, ktorých zanovito bráni, je schopný nájsť ich... V roku 1966 Chimaux náhle z civilizácie zmizol. Podľa miestnych sa sem Vracia len zriedka, obyčajne na pár dní.“

„Rok 1966, vtedy bol natočený ten film,“ poznamenala Lucie.

Yves Lenoir prikývol s vážnou tvárou.

„Vieme, že počas tých rokov žil v najväčšej osade Ururuov, kde sa zjavne stal akýmsi náčelníkom. Viete, čoraz menšia časť sveta je nedotknutá. Dnes už neexistuje neprebádaný ani jeden kilometer štvorcový. Existujú satelitné snímky, lietadlá, expedície vybavené najlepšou technikou. Miesto, kde žije kmeň Ururu, je geograficky známe, nachádza sa pozdĺž horného toku rieky Rio Negro a dnes sa tam dostanete celkom ľahko. Ale Ururovia sú súčasťou šesťdesiatich indiánskych spoločenstiev, ktoré nemajú žiadny kontakt s vonkajším svetom. Dobrodruhovia sa veľmi dlho báli vydať sa za nimi pre krvilačnosť, ktorú Chimaux opísal vo svojej knihe. Ale chuť objavovať bola silnejšia. Vydávalo sa za nimi čoraz viac expedícií. Napriek tomu tých, čo tam prišli za štúdiom kmeňa, Ururovia vyhnali so slovami, aby sa už nikdy nevracali.“

Jeho slová boli ako otrávené šípy. A opisovali ľudí a región, ktorý pripomínal peklo. Lucie však bola presvedčená, že Eva Loutsová Chimauxa našla a že za ním znovu plánovala ísť.

Lenoir poklopal po stene palicou, až z nej opadol kus omietky.

„Antropológovia sa ako vždy pýtajú, ako sa Chimauxovi podarilo tak dokonale sa začleniť medzi týchto ľudí, dostať sa na vrchol ich hierarchie a vnútiť im svoje pravidlá. Váš film mi na to dal odpoveď, a preto je ten dokument taký zásadný. Nepochybujem o tom, že Chimaux sa tam v roku 1966 vrátil s vírusom osýpok v ruksaku.“

Ticho prerušoval len zvuk dažďa a vetra. Sharko pochopil Chimauxovu krutosť a šialenstvo.

„Chcete povedať, že... že ho tam priniesol vedome, v skúmavke alebo v čom, aby ich vykynožil?“

„Presne tak. Primitívne národy majú vlastnú vieru, bohov, mágiu. Niekto, kto má takúto zbraň, kto hrozí tým, že je schopný zničiť celý národ bez toho, aby sa kohokoľvek dotkol, sa stáva bohom, čarodejníkom, diablom... Odvtedy ho Ururovia museli velebiť rovnako, ako sa ho báli.“

„To je obludné,“ pošepla Lucie.

„Preto by tento dokument mali vidieť ľudia v antropologických nadáciách. Ľudia sa to musia dozvedieť, aby vedeli zareagovať. Dnes nevie žiadna nadácia, žiadna mimovládna organizácia, ako začleniť Ururov do spoločenstva Indiánov v Amazónii. Každý má strach priblížiť sa k nim.“

„Určite je to obludné, ale nevysvetľuje to nápis Fénix č. 1 na kazete,“ poznamenal Sharko. „Neexistuje len príbeh s osýpkami, Fénix naznačuje niečo rozsiahlejšie a ešte obludnejšie. Nákaza bol len začiatok niečoho...“
Lucie začala tam, kde Sharko skončil.

„Napoleona Chimauxa videli viackrát vo Francúzsku v rokoch 1984 a 1985 vo Vincennes v spoločnosti ďalšieho muža. Títo dvaja sa stretávali s gynekológom, ktorému dali viacero kaziet tohto typu. Hovorí vám to niečo?“

Antropológ sa na chvíľu zamyslel.

„Chimaux svoju džungľu opúšťal často. Videli ho v Brazílii, vo Venezuele, v Kolumbii, a dokonca aj tu. Udržiaval styky s Francúzskom, to je isté. V roku 1967 ho chytili vo Venezuele so zásielkou laboratórneho materiálu z Francúzska práve, keď chcel Uruom odobrať vzorky krvi. Nemal povolenie na takú zásielku, žiadne dokumenty. Tvrdil, že to potrebuje na to, aby svojim Indiánom pomohol, aby mohol študovať rôzne formy malárie, ktorá v tom čase sužovala celý región. Mal z toho problémy, ale dostal sa z nich, určite podplatil tých správnych úradníkov a nepochybne mu pomohla aj povesť, ktorú mal jeho otec vo Venezuele.“

Lucie chodila hore-dole. Chimauxov odchod z civilizácie v roku 1966, potom hneď film, v 1967 materiál na odbery...

Stéphane Terney v tom čase do toho ešte nemohol byť zapojený, vrátil sa z Alžírska pár rokov predtým a anonymne sa začal venovať gynekológii a pôrodníctvu. Akému čiernemu obchodu sa začal Chimaux venovať uprostred amazonského pralesa? Kto mu pomáhal? Kto mu dodal vírus osýpok? A kto mal analyzovať krv Uruov? Nejaký vedec? Biológ? Genetik?

Musel to byť ten druhý muž z dostihovej dráhy.

Tajomstvá Fénixa poznali tí traja muži.

Pôrodník Terney... Antropológ Chimaux a neznámy vedec.

„Vie sa, z ktorého francúzskeho laboratória bol ten materiál?“ opýtala sa Lucie nervózne.

„Ja to neviem. So zásielkou pristálo lietadlo z Francúzska, ale Chimaux nikdy nepovedal viac. Určite spolupracoval s nejakým laboratóriom, ale vedel chrániť svoje zdroje.“

Lucie sa oprela o podobločnicu. Za jej chrbtom do okna búšil dážď. Povzdychla si:

„Vtedy ho chytili, ale je zrejmé, že vo svojich obchodoch pokračoval. Čo robieval tu v tomto dome, keď sa vrátil?“

„Ani to nevieme. Ale odkedy sa ho pokúsili zavraždiť, definitívne sa stratil v džungli a nikto ho viac nevidel.“

„Pokúsili zavraždiť? Ako?“

„Bolo to v novinách, myslím, že v roku 2004, ak si dobre spomínam. Dosť som sa o to zaujímal, pretože Chimauxovu kariéru sledujem. Napoleona bodli nožom sem,“ ukázal na slabiny na ľavej strane. „V tú noc však u neho bola prostitútka, ktorá vraha v momente jeho útoku prekvapila. To mu zachránilo život. Bedrová žila nebola poškodená. Vrah utiekol a Chimaux mal neskutočné šťastie.“

Lucie a Sharko si vymenili pohľad. Vražedná metóda ich nenechala na pochybách: ten, čo zabil Terneyho tým, že mu prerezal bedrovú žilu, sa pokúšal zabiť Chimauxa pred štyrmi rokmi.

„Čo sa zistilo pri policajnom vyšetrovaní?“ opýtala sa Lucie.

„Nič. Chimaux tvrdil, že to bol zlodej. Len čo sa trochu pozbieral, odišiel do džungle a zostal tam so svojim kmeňom.“

Sharko mu chcel vrátiť knihu, ale odmietol.

„Môžete si ju nechať aj so Chimauxovou fotografiou. Vrátite mi to spolu s DVD.“

Pokrčil plecami.

„Všetko je to poriadne domotané. Dnes je zrejmé, že Uruovia sa čoraz viac dostávajú do kontaktu s civilizáciou, ktorá k nim postupne preniká. Už nie sú čistí a vedia, že svet je aj inde. Objavili kov, technológie, na oblohe videli lietadlá. Tým, že si ich ponechal pre seba, pripravil Napoleon Chimaux svet o zásadný objav, ktorým je história kmeňa, a teda aj prehistória sveta... Takže to je asi tak všetko, čo vám o ňom môžem povedať.“

V
tichosti prešli do salónu. Rozprávanie ich vyčerpalo. V tomto dome bývalo dieťa ako každé iné, ktoré vyrástlo a zmenilo sa na monštrum. Čo robil medzi Ururmi? Aké hrozné pravdy ukrývali kazety zo série Fénix? Koľko litrov krvi, vzoriek priletelo z džungle do Francúzska? A s akým cieľom?

Keď chcel Yves Lenoir vyjsť, Lucie ho zastavila.

„Počkajte... Chceli by sme sa tam ísť pozrieť rovnako ako Eva Loutsová. Povedzte nám, ako postupovať?

V
úžase roztvoril oči.

„Chcete ísť na územie Ururov? Vy dvaja?“

„My dvaja,“ povedal Sharko tónom, ktorý vylúčil akýkoľvek komentár.

Po chvíli váhania prešiel antropológ do miestnosti.

„Uvedomujete si, že to nie je také jednoduché?“

„Uvedomujeme.“

Vytiahol mapu severnej Brazílie z tašky a rozložil ju na stole. Sharko a Lucie k nemu pristúpili.

„Cesta do Brazílie nie je problém. Nepotrebujete ani víza, stačí pas. Ani očkovanie nie je povinné, ale odporúčam vám, aby ste sa dali zaočkovať proti žltej zimnici a brali antimalariká. Ak vaša študentka šla za Ururmi, odišla osemsto kilometrov na sever od hlavného mesta smerom k venezuelskej hranici. Určite v Manause nasadla na lietadlo do Säo Gabriel da Cachoeira, čo je posledné mesto v civilizácii. Z letiska Charlesa de Gaullea tam lietajú dve či tri lietadlá týždenne, pretože turisti odtiaľ chodia na Pico da Neblina, najvyšší vrchol Brazílie.“

„Zdá sa, že to poznáte.“

„Všetci antropológovia tam chodia, žije tam veľmi veľa indiánskych kmeňov. Niektorí dúfajú, že narazia na Ururov, samozrejme, je to márne prianie. Nekupujte si letenky samostatne, radšej zavolajte do agentúry, ktorá organizuje výlety pre turistov. Tak vám naplánujú let až do Säo Gabriela a ja sa vám postarám o povolenie od Národnej nadácie pre indiánske kmene. Policajti a vojaci na lodiach nie sú veľmi príjemní, preto je lepšie mať papiere v poriadku, aby ste mohli prejsť okolo Rio Negra. Keď tam budete, zaobstarajte si miestneho sprievodcu. Ľudia sú tam zvyknutí na cudzincov, nebudete s tým mať problém.“

Označil miesto na svojej podrobnej mape - skutočne to bola krajina nikoho.

„Odtiaľ musíte počítať s jednodňovou cestou loďou a jedným dňom peši, aby ste sa dostali na územie kmeňa Ururu. Sprievodcovia vás tam zavedú, ak im dobre zaplatíte. Nehovorím, že sa s takouto požiadavkou stretávajú často, ale stáva sa to. V každom prípade, pokiaľ viem, výsledky sú vždy rovnaké - Chimaux a Ururovia vyženú kohokoľvek, kto sa k ich dedine priblíži, a niekedy to má aj tragické následky.“

Lucie sa pozorne dívala na mapu. Nekonečné roviny, hory, obrovské rieky. Ďaleko, ďaleko od Juliette.
„Napriek tomu sa o to pokúsime.“

„Šiel by som s vami, keby som nemal chorú nohu. Džungľu poznám, nie je to les ako každý iný. Je to pohybujúci sa svet pozostávajúci z očných klamov a pascí, kde vás smrť čaká na každom kroku. Nezabúdajte na to.“

„Je to náš každodenný chlebíček.“

Rozlúčili sa a zapriali si veľa šťastia, potom v daždi odišli k svojim autám. Skôr než naštartoval, si Sharko ešte prezrel fotografiu Napoleona Chimauxa.

„Pokus o vraždu v 2004. V tom čase začal Stéphane Terney písať Kľúč a zámky, knihu, do ktorej ukryl genetické kódy. Určite sa začal báť a snažil sa chrániť. Ten vrah ho musel terorizovať.“

„Chimaux na polícii povedal, že šlo o zlodeja, aj on sa snažil chrániť. Nepochybne vraha poznal. Ale hovoril...“

„...bál sa kvôli Fénixovi. Mám dojem, že to vysvetľuje Loutsovej úlohu v celom prípade. Chimaux ju pravdepodobne používal ako... spojku, poštového holuba. Poslal ju po niečo.“

„Po mená, charakteristiky a portréty vrahov-ľavákov?“

„Možno áno. Portréty brutálnych vrahov-ľavákov vo veku dvadsať až tridsať rokov.“

Sharko naštartoval.

„Ešte si potrebujem overiť jednu vec.“

V centre primátológie kráčali Lucie a Sharko mlčky za Clémentine Jasparovou. Primátologička sa postavila oproti Shery a ukázala jej fotografiu Nicolasa Chimauxa. Pomocou posunkovej reči sa jej opýtala: „Poznáš toho muža?“

Ako akýkoľvek iný človek, zobrala Shery kópiu do ruky, prezrela si ju a pokrútila hlavou. Nikdy ho nevidela.

Lucie sa pozrela na Sharka a povzdychla si.

„Máme Terneyho, máme Chimauxa. Chýba nám tretí muž - vedec...“ „... ktorý s ľahkosťou zabíja všetkých, čo mu stoja v ceste. Ide o nesmierne nebezpečného človeka, zviera schopné urobiť čokoľvek preto, aby prežilo.

„A vzhľadom na stav vecí, existuje, bohužiaľ, len jedno miesto, kde by sme mohli zistiť jeho totožnosť.“

„U monštrá - Napoleona Chimauxa.“

(46)

Odlet do Manausu bol naplánovaný na pozajtra, na obed V J v nedeľu. Lucie tak mala čas pripraviť sa na cestu a najmä stráviť aspoň chvíľu so Juliette. Skôr než pred tromi hodinami odišla z Paríža, si od Sharka požičala mobil, pretože ten jej už bol vybitý, aby svojej matke oznámila, že príde okolo pol piatej.

Bolo trištvrte na päť. Hoci sa vyučovanie už skončilo, predsa len zaparkovala na bulvári Vauban a bežala až do školy. Brána však bola zatvorená. Rodičia odviedli svoje deti domov na víkend. Školský dvor bol prázdny. Lucie na tom nezáležalo, tú školu mala rada, sama do nej ako dieťa chodila. S radosťou v očiach sa zahľadela na antukové ihrisko.

Vrátila sa domov. Prvýkrát po veľmi dlhom čase bola naozaj šťastná, že vidí známe fasády, tehlové múry, tváre študentov, čo bývajú naokolo. Bolo to tak vďaka Sharkovi, vďaka dôvere, ktorá sa medzi nich vrátila? Pretože sa znovu cítila schopná ľúbiť a verila tomu, že všetko nie lož. Keď vošla do vnútra, zbadala Marie Henebellovú, ako sedí na pohovke a pozerá televízor. Po zemi boli stále porozhadzované hračky a zošity. Cítila tam detstvo, smiech, radosť.

Lucie sa zvítala s Klarkom, ktorý na ňu vyskakoval a oblizoval ju, potom prešla k matke, objala ju a pobozkala na líce.

„Ahoj mami.“

„Ahoj Lucie...“

Trochu strojene sa na seba usmiali.

„Vrátim sa, idem ešte...“ povedala Lucie.

Marie si všimla, že v ruke drží darček. Bola to nejaká hra. Lucie zamierila do izby svojej dcéry. Srdce jej prudko bilo... Otvorila dvere. Juliette sedela na posteli uprostred svojich plyšových medvedíkov. Pokojne sa hrala s farebnými perličkami, ktoré navliekala na dlhú nylonovú niť. Na zemi ich mala asi sto. Lucie skoro vyskočilo srdce, keď sa na ňu dieťa pozrelo a usmialo sa.

Celá šťastná sa hodila mame okolo krku.

„Najskôr spravím jeden pre teba a potom pre Claru.“

Objímali sa.

„Veľmi si mi chýbala,“ povedala Lucie a povzdychla si.

Podala jej darček.

„Môžeš vyrábať malé modely oblečenia. Páči sa ti?“

Juliette prikývla.

„Aj Clare by sa páčil, počkám na ňu, kým ho otvorím.“

„Dobre, zlatko.“

Lucie si všimla, že mobilný telefón, ktorý dcére kúpila, leží v kúte. Zdvihla ho a pozrela sa na obrazovku.

„Nepočula si, že ti odo mňa chodili správy? Ako to?“

Juliette sa vrátila k navliekaniu náhrdelníka a pokrčila plecami. „Babička mi neukázala, ako sa obsluhuje. Myslím, že o tom nechce ani počuť. Takéto veci ju znervózňujú.“

Lucie na ňu žmurkla.

„Babička je niekedy veľmi staromódna.“

Smiali sa a dlho sa rozprávali. O škole, nových kamarátkach, učiteľkách. Juliette jej toho rozprávala toľko, že Lucie ani nepočula, ako jej matka vošla do izby.

Marie mala na tvári prísny výraz.

„Prepáč, že ťa vyrušujem, ale dnes ráno tu bol nejaký policajt z Paríža. Nemyslíš, že by si mi to mohla vysvetliť?“

Lucie sa postavila a zvraštila obočie. Obrátila sa k Juliette:
„Hneď sa vrátim, zlatko. Urobíš mi ešte jeden náhrdelník?“

Vyšla z izby a zavrela za sebou dvere. Spolu s matkou sa vrátila do obývačky.

„Aký policajt?“ opýtala sa pološeptom. „Kto to bol?“

„Volá sa Bertrand Manien a pracuje v Paríži. Pýtal sa ma na teba a Francka Sharka. Na to, čo sa stalo vlani.“

Lucie si spomenula na to meno. Sharko jej o Manienovi hovoril. „Manien je bývalý nadriadený Francka Sharka. Prečo sem chodil?“ „Neviem, nič mi nepovedal. Len sa pýtal.“

„A ty si mu odpovedala? Hovorila si mu, že sme boli spolu... a o tom, čo sa stalo?“

„A čo si myslíš? Bol to policajt, navyše veľmi drsný. Najzvláštnejšie je, že sa pýtal na Claru a Juliette a na ich vzťah so Sharkom.“ „Dvojičky? Ale to nedáva zmysel. Bol sám?“

„Sám...“

Marie si zahryzla do pery.

„Stretla si sa s Franckom, však? Ako? Ako to?“

„Je to komplikované.“

„Vôbec si si nevšimla, že som sa s tebou chcela rozprávať? Stratíš sa na štyri dni a potom sa zavrieš do izby a nič mi nepovieš?“

„Mám predsa právo byť chvíľu aj so svojou dcérou, nie?“

Lucie nervózne začala vybaľovať veci z tašky. Manien sem prišiel z Paríža, bol tu, u nej v byte. Sám... Takže to bolo mimo vyšetrovania. Čo hľadá? Prečo sa zaujíma o dvojičky? A čo skrýva Sharko?

Keď jej hlava trochu vychladla, naliala si kolu. Porozpráva sa s ním o tom v lietadle. Nateraz sa pozrela, či sú dvere do detskej izby zatvorené, potom sa schúlila do kresla a začala rozprávať. Hovorila o tom, ako ju vyšetrovanie pohltilo a má pocit, že musí zájsť tak ďaleko, ako to bude možné. Marie počúvala a na tvári sa jej striedali rôzne výrazy. Viackrát mala chuť plakať, kričať, vyfackať svoju dcéru za tú bezohľadnosť, s akou sa slepo pustila do tejto bitky. Marie takmer vybuchla, keď jej Lucie oznámila, že v nedeľu odchádza.

„A kde chceš ešte ísť?“ opýtala sa jej zlostne. „Aké hlúpe miesto to bude tentoraz?“

„Amazónia.“

Marie sa postavila a chytila sa za hlavu.

„Zbláznila si sa. Načisto si sa zbláznila.“

Lucie sa ju zo všetkých síl snažila upokojiť.

„Nepôjdem sama. Ide so mnou Franck a skupinka turistov so sprievodcom. Je to veľmi vyhľadávaná destinácia. Okrem toho... budem mať zapnutú odkazovú schránku. Franck to zariadil. S ním budem v bezpečí. Pristaneme v Manause, zájdeme na stretnutie s jedným antropológom a vrátime sa. Nič viac.“

„Nič viac? Uvedomuješ si vôbec, čo hovoríš?“

Lucie zaťala zuby.

„Samozrejme, že si to uvedomujem. Ale môžeš kričať a rozčuľovať sa, nezabrániš mi tam ísť.“

Marie sa jej pozrela do očí.

„Ani to dieťa v izbe? Nezostaneš ani kvôli nej?“

Lucie smutne sklopila zrak.

„Je mi to ľúto, mami. Ale... Ešte sa o Juliette budeš musieť niekoľko dní asi postarať.“

Marie si povzdychla, ruky sa jej triasli. Na konci so silami ju premohli emócie. Rozplakala sa a z úst jej vychádzali slová, ktoré tak dlho strážila:

„Starať sa o Juliette? Ty si ešte stále nepochopila, že už viac než rok sa tu starám o teba? Že si to len ty a ty jediná, koho chránim pred... tvojou vlastnou hlavou?“

Lucie sa na ňu zahľadela s údivom.

„Čo tým chceš povedať?“

Marie sa na dlho odmlčala a hľadala slová.

„Chcem ti tým povedať, že v mysli ti práve ide vybuchnúť bomba, a neviem, či je to dobre alebo zle. A teda áno, možno tam musíš zájsť, aby si dostala odpovede. Možno je to naozaj cesta k vyliečeniu.“

„K akému vyliečeniu, preboha?“

Marie neodpovedala, zobrala si kabelku a topánky, ktoré vyložila pred dvere. Nos si utrela vreckovkou.

„Rob, čo musíš. Zbalím tu nejaké veci, ktoré sú v tomto byte už príliš dlho, a vrátim sa na chvíľu domov. Vrátim sa, aby som sa s tebou pred odchodom rozlúčila a postarala sa o... o tvojho psa.“

Na chodbe sa Marie opäť rozplakala. Zašla do izby, zobrala si kufrík na kolieskach a vložila do neho oblečenie zo skrine.

Lucie dlho stála pred zatvorenými dverami do Juliettinej izby. Sprostý mobil stále zvonil. Možno to bola odkazová schránka, ktorá sa neustále pripomínala.

Otvorila dvere dokorán.

Prešla popred posteľ a zobrala mobil. Vymazala všetky správy na odkazovači. Potom uložila miniatúrne šatôčky, ktoré ležali na zemi vedľa stále zabalenej školskej tašky a množstva nových hračiek: škatuľky s perlami, kolobežky kúpenej na Vianoce, nočnej košele, z ktorej visela cenovka.

V tej izbe nebolo dieťa.

Ani v byte, ani nikde inde.

.

Sobota večer.

Sharko si do rohu izby položil kožený zbalený kufor a pomyslel si, že teraz je už na dobrodružstvo v Amazónii pripravený. Celkom ho prekvapili služby cestovných agentúr. Stačilo zájsť na pár internetových stránok a hneď našiel ponuky „last minute“. Vďaka za krízu. Oficiálne šiel spolu s Lucie na výlet, na výstup na Pico da Neblina, ktorý stránky považovali za mierne náročný a označovali ho za „Výstup k oblakom“. Sprievodca sa ho ani nepýtal na ich kondíciu (chvalabohu) a poslal mu zoznam vecí, ktoré si majú zobrať. Sharko naplánoval expedíciu na desať dní, zaplatil poplatky, zabezpečil stravu a poistenie dvoch osôb. Poistky boli peniaze vyhodené do vzduchu, ale čo už.

Napriek krátkosti času sa snažil myslieť na všetko. Lieky, rôzne krémy, antiseptiká, hygienické potreby, vysoké topánky, hrubé nohavice, ruksak, čelovka, sieť proti komárom... Na nočnom stolíku mal pas a papier s číslom letenky. Lucie to poslal mailom spolu so zoznamom vecí, ktoré si má vziať so sebou.

Dodal, že na ňu myslí.

Odpísala, že ona tiež.

Mali sa stretnúť na druhý deň ráno o pol deviatej na letisku Charlesa de Gaullea. Odlet bol o 10:30. Agentúra mala výletníkov dopraviť až do Säo Gabriel, zabezpečiť im jednu noc v hoteli a potom sa vydať na plavbu po Rio Negro smerom k najvyššiemu vrcholu v Brazílii. Sharko s Lucie plánoval zostať v meste a najať si vlastného sprievodcu, ktorý ich zavedie na územie Ururov.

Je to len výlet do veľkého národného parku, povzdychol si.

Nakoniec si šiel ľahnúť, hoci vedel, že zaspí len s veľkými ťažkosťami. Okolo neho sa vznášali prízraky a tiene. Túžil zavolať Lucie, počuť jej hlas, povedať jej, ako mu chýba. Čakal na chvíľu, keď sa všetko skončí, keď sa o ňu bude môcť postarať.

A keď bude spať, spať, spať.

Dvaja prekliati milenci... pomyslel si a zaťal zuby. Zbavil sa malej imaginárnej Eugénie a Lucie tú svoju získala, akoby sa zlo prenášalo z jednej bytosti na druhú a nikde sa nezastavilo. Sharko veľmi dobre poznal kontúry tej podzemnej rieky. Eugenie s ním zostala tri roky a odolávala všetkým útokom. Na začiatku sa možno snažili Lucie povedať a vysvetliť, že malá Juliette neexistovala a neexistuje, že je len výplodom jej fantázie, ale nikam to neviedlo: jej myseľ sa zablokovala, vytvorila si vlastnú realitu a odmietala všetko, čo jej mohlo spôsobiť krízu, viesť k popretiu, odmietnutiu. A tak sa jej okolie, najmä matka, rozhodli pristúpiť na jej hru, obávajúc sa, čo sa stane vo chvíli, keď sa Lucie bude konfrontovať s pravdou.

Pravda bola taká, že Juliette a Clara boli mŕtve, obe, obidve ich zabilo Carnotovo šialenstvo.

Ale v Luciinej mysli jedna z nich žila.

Sharko od začiatku vedel všetko, čo sa stalo v noci na konci augusta 2009, sedem dní potom, čo sa našlo Clarino telo v lese. Vyšetrovanie bolo úspešné. Vďaka záznamom, svedectvám, portrétom sa Grégoryho Carnota podarilo vystopovať. Napriek pekelným mukám sa Lucie na vyšetrovaní podieľala. V ten večer vyšla na poschodie Carnotovho domu spolu s policajtmi a zamierila do izby, kde sa svietilo. Našla tam spálené telo na zemi, ktoré patrilo Juliette. O dva dni neskôr sa prebrala v nemocnici. Myseľ sa jej roztrieštila. Čiastočne stratila pamäť v dôsledku psychického šoku, čo bolo len jedno z poškodení... Postupne sa jej v hlave začala vynárať Juliette.
Bola to halucinácia. Fantóm, ktorý videla len Lucie v istých momentoch, keď si ju jej myseľ chcela pripomenúť. V jej detskej izbe, pri škole, na prechádzke.

Ale bol to len vietor...

Komisára vo veľkej posteli striaslo. Lucie, toto vyšetrovanie a jeho vlastní démoni... Predchádzajúci večer čítal knihu Napoleona Chimauxa, ktorý objavil agresivitu Ururov, ich barbarské neľudské rituály, Sharko z textu vycítil aj ambície mladého antropológa zmiešané s krutosťou. Čítal:

„Náčelník podnikne výpravu za ženami zo vzdialeného kmeňa. Prídu na miesto a ponúknu domorodcom, že ich naučia modliť sa pomocou výkrikov a gest. Keď muži pokľaknú a sklonia hlavy, odseknú im ich sekerami z vybrúseného kameňa, zoberú im ženy a odídu.“

Ako to tam vyzeralo dnes? Ako sa za štyridsať rokov vyvinul tento kmeň pod vedením francúzskeho objaviteľa? Google mu neposkytol žiadne výsledky, Ururovia spolu so svojím bielym náčelníkom boli tajomní, nedostupní, odkázaní na legendy a dohady. Znovu mu napadlo, že výlet za nimi bol čistým šialenstvom.

Ale jemu a Lucie už všetko zobrali.

Alebo skôr, už im nemali, čo vziať.

Stratený v myšlienkach, takmer spiaci si spomenul na film Francisa Forda Coppolu Apocalypse Now: na hlboké zákopy ľudského šialenstva, ktoré rastie spolu s tým, ako jeho predstavitelia prenikajú do džungle. Chimauxa si predstavoval ako plukovníka Kurtza, postriekaného krvou a vnútornosťami, kričiaceho na oblohu a sprevádzaného hordou barbarov. Počul ten prestrašný a šialený hlas z konca filmu, ktorý opakoval - hrôza, hrôza.
Hrôza.

Po chvíli sa mu obrazy a slová v hlave zliali. Bol neschopný povedať, či sa mu sníva, zaspáva alebo sa prebúdza. Keď však počul búchanie na dvere, vyskočil z postele. Pozrel sa na rádiobudík. Bolo presne šesť hodín. Ani 6:01 ani 5:59. Nie, presne šesť a Sharko cítil, ako sa mu zovrelo hrdlo. Táto hodina mala svoj význam pre každého policajta.

Takže to vie.

Postavil sa a v nohaviciach od pyžama a v tričku sa vydal smerom ku katastrofe. Pas a letenku schoval pod vankúš, kufor zavrel do skrine a pomaly sa vydal k dverám.

Keď otvoril, dve tmavé siluety ho mlčky chytili a pritlačili k stene. Naučeným, brutálnym pohybom mu prichytili ruky za chrbtom a nasadili putá. Pred nosom mu zamávali oznámením o predbežnom zadržaní s podpisom prokurátora.

Potom ho zobrali do zobúdzajúceho sa dňa.

Terminál 2 na letisku Charlesa de Gaullea... Tisícky elektrónov gravitujúcich okolo atómov ocele. Litre stresu, miliardy prepojených neurónov, kompaktný obraz sveta namaľovaný na obrovských elektronických tabuliach: Bangkok, Los Angeles, Peking, Moskva...

V tejto búrke ľahostajnosti sa Lucie nervózne dívala na hodiny za stolíkmi leteckých spoločností. Uviazla medzi dobrodruhmi všetkých druhov, väčšinou mladých, ktorí cestovali vo dvojiciach alebo sami. Dvadsaťdva ľudí, o ktorých sa staral sprievodca Maxime, vrátane nej a Sharka, na ceste na desaťdňovú expedíciu do džungle. Členovia skupinky sa už s Lucie pokúšali rozprávať, ale ona nemala náladu na zoznamovanie.

Postavila sa do radu, pretože lietadlo malo za necelú hodinu odletieť a Maxime ich už začal naháňať. Kde trčí Franck Sharko? Nedalo sa mu dovolať a nenechal jej žiaden odkaz. Mal niečo s telefónom? Boli na ceste zápchy? Lucie sa presviedčala, že každú chvíľu sa tu objaví. A tak, keď na ňu prišiel rad, položila batožinu spokojne na pás. Zamestnankyňa letiska jej skontrolovala letenku a pas a nalepila na nový ruksak etiketu. Jej majetok zmizol za plastovým závesom a smeroval ku kontrolórom.

Lucie sa odčlenila od skupiny. Bola rozrušená a nervózna. Onedlho sa z reproduktorov ozvalo: „Pasažieri letu do Manausu dostavte sa k bráne.“

Lucie v ruke rozpučila plastový pohár od kávy a po dlhom váhaní sa vybrala k bankomatu. Vybrala si maximálnu sumu, ktorú jej karta dovoľovala - dvetisícpäťsto eur. Prečerpala účet. Nervózne prešla bezpečnostnou prehliadkou. Stále sa otáčala, hľadala ho pohľadom, naťahovala krk. Nakoniec jej meno niekto zakričal, a tak sa vybrala k odletovej bráne spolu s ďalšími oneskorencami. Letuška kontrolovala palubné lístky a ľudia nastupovali do lietadla. Medzi nimi skupina dobrodruhov, turisti všetkých vekových skupín, Brazílčania vracajúci sa domov... Lucie si ešte pomyslela, že sa môže otočiť a na všetko sa vykašlať.

Dav ju však niesol dopredu a nakoniec letuške podala pas a palubný lístok.

Z reproduktorov sa ešte dvakrát ozvalo: „Pasažier Franck Sharko, dostavte sa čo najrýchlejšie k bráne číslo 43.“

Lucie ešte chvíľu čakala, dokonca sa mu pokúsila ešte zavolať.

Potom sa dvere lietadla zatvorili.

O päť minút neskôr sa Airbus A 330 rozbiehal po asfalte parížskeho letiska. Ani nie dvadsaťpäťročný chalan, ktorý vyzeral ako Tintin, si sadol na prázdne miesto vedľa Lucie. Hneď jej začal rozprávať o lezení po horách a kempingovom vybavení. Lucie mu slušne naznačila, že ju to nezaujíma.

S čelom pritlačeným na okienko si pomyslela, že v tomto sprostom živote sa jej nikdy nič zlé nevyhne.

Podobne ako Eva Loutsová, odchádzala na stretnutie s divochmi a na perách ju pálila jediná otázka: čo sa stalo Franckovi Sharkovi, že zmeškal jedno z najdôležitejších stretnutí vo svojom živote?

(49)

„Vyšetrovacie miestnosti“ na čísle 36 vôbec nevyzerajú tak, ako si ich ľudia predstavujú. Žiadne nepriehľadné sklo, žiadna technika, žiadny detektor lži. Nie, obyčajná kancelária v podkroví, ktorej strop na vás padá rovnako ako skrine so súdnymi spismi. Nedýchateľný vzduch vás chytá pod krk.

Sharko tam bol sám. Sedel na drevenej stoličke s rukami v putách oproti stene, na ktorej visel kalendár, za stolom s malou lampou. Manien a Leblond ho tam nechali sedieť niekoľko hodín ako leva v klietke. Bola nedeľa. Chodby boli prázdne a Manien si vybral kanceláriu na administratívnom poschodí pod kriminálkou, čím si zabezpečil pokoj. Nemal ani vodu, ani kávu, ani telefón. Tí hajzli nedodržiavali žiadne predpisy. Chceli, aby mu praskli nervy, aby bol pri výsluchu napätý. Policajná technika, ktorou sa docieli to, že podozrivý začne spochybňovať sám seba a možno sa aj prizná.

Komisár už nevládal. Bolo takmer poludnie. So spútanými rukami sedel v tomto kancli, kde to páchlo potom, už šesť hodín. Myslel na

Lucie a rozožieralo mu to vnútro. Určite mu tisíckrát volala na mobil, musela byť nepokojná a netrpezlivá. A nasadla na lietadlo do Manausu, Sharko si tým bol istý.

Vydala sa sama na cestu do temnôt, bez toho, aby chápala.

Tá myšlienka ho privádzala do šialenstva.

Konečne sa ukázali tí dvaja. Chodili tam hore dole, nič nehovorili a snažili sa mu dokázať, aký je bezvýznamný. Tentoraz niesol Manien hrubý spis. Na stôl položil CD a jednoducho sa opýtal:

„Rozprával si sa s Frédéricom Huraultom v Salpêtrière?“
„Rozhovor ešte z nikoho vraha neurobil.“

„Odpovedz na moju otázku.“

„Áno, rozprával.“

Manien odišiel a niečo šepkal svojmu kolegovi. Budú sa s ním hrať, využijú svojich dvadsaťštyri hodín na to, aby mu robili zle. Mnohí z tých, čo sa v tejto kancelárii ocitli, sa nakoniec priznali k zločinom, ktoré nespáchali. Narkomanovi zobrali heroín, alkoholikovi fľašu, matke dieťa. Vyhrážali sa, ponižovali, tlačili človeka k stene. Každá ľudská bytosť má psychologickú bariéru, ktorú možno preraziť vyhrážkami, nadávkami, ponížením.

Keď Sharko osamel, díval sa na cédečko na stole. Čo na ňom mali? Prečo sa ho pýtali na Salpêtrière? Prečo ho štátny prokurátor dal zatknúť? Asi o hodinu neskôr sa muži vrátili s ďalšími otázkami a znovu odišli. Psychologické obliehanie.

Ďalšia streľba. Tentoraz sa Manien posadil oproti Sharkovi a Leblond zostal stáť pri zatvorených dverách s rukami prekríženými na hrudi. Hral sa s gumičkou.

Manien zapol diktafón a potom hlavou kývol smerom k cédečku.

„Máme dôkaz, že si zabil Frédérica Huraulta.“

Sharko sa ani nepohol. Povedal by mu to ktorýkoľvek policajt či psychiater: aby ste prežili vypočúvanie, musíte popierať a vážiť slová. Predovšetkým neodpovedať otázkou ako „Aký dôkaz?“

„Nezabil som ho.“

Manien otvoril veľký spis a dal si pozor, aby Sharko nevidel, čo obsahuje. Komisár sa pozeral na kartónový obal spisu.

„Čo tam máš? Balík čistého papiera?“

Manien z neho vybral fotografiu a posunul ju ku komisárovi.

„Je čistý, ale nie je to papier. Pozri sa na to.“

Sharko zaváhal. Mohol odmietnuť spolupracovať, byť tvrdohlavý, ale poslúchol. Podľa všetkého mu Manien navrhoval duel. Obaja poznali pravidlá, obaja vedeli, že do dvadsiatich štyroch hodín jeden z nich odíde ako víťaz.

Keď sa pozrel na snímok, chcel od úzkosti vykríknuť a tvár sa mu zvraštila. Chcel kričať. Nedokázal sa netriasť.

„Vidím, že tomu rozumieš,“ povedal vypočúvajúci.

Sharko za chrbtom zaťal ruky do pästí.

„Ukazuješ mi fotku dvoch mŕtvych dievčat vo vani, do riti!“

Manien vyfúkol obláčik dymu, snáď aby vyzeral ešte zákernejšie.

„Spomínaš si, ako sme sa prvýkrát rozprávali o Frédéricovi Huraultov! v mojej kancelárii? Bolo to minulý pondelok.“

„Viem, čo sa dialo minulý pondelok.“

„Prečo si mi nepovedal, že jeho dcéry boli dvojičky?“

Sharko si dobre spomínal na ten apokalyptický výjav z nedeľného rána roku 2001. Na malé nahé telíčka, úplne identické, ktoré ležali s hlavami pod vodou. Snažil sa zachovať si chladnú hlavu, hoci to znamenalo, že mu každú chvíľu prasknú nervy. Manien našiel jeho Achillovu pätu, ranu, na ktorú môže pritlačiť a vŕtať sa v nej, kým nepotečie krv a hnis. Sharko si povedal, že to musí vydržať, len vydržať.

„Prečo o tom hovoríš? Bolo to dôležité? Naozaj si myslíš, že tak sa ti podarí nájsť ich vraha? Neverím, že to ešte stále riešiš.“

Manien fotografiu obrátil a posunul ju Sharkovi pod nos.

„Pozri sa na ne. Malé pekné dvojičky s plavými vlasmi, ani nie desaťročné. Ich otec im strčil hlavy pod vodu, obidvom naraz. Skús si to predstaviť... Nepripomína ti to niečo?“

Sharko cítil, ako mu v hlave začína vrieť, ale zostal ticho. Počul ozvenu slov. Máme dôkaz, že si zabil Frédérica Huraulta.
Manien pomaly predstavil svoje závery:

„Vrátime sa o rok späť. Je august 2009. Flirtuješ s kolegyňou z Lille Lucie Henebellovou, veľmi peknou šukačkou, gratulujem."

„Daj sa vypchať.“

„Má dve osemročné dcéry. Dvojičky. Unesú ich z pláže, zatiaľ čo ty sa pokojne rozprávaš s ich matkou.“

Medzi vetami robil dlhé pauzy a sledoval zmeny výrazu tváre svojho podozrivého.

„Prvé telo sa našlo o päť dní neskôr v lese, zhorené na uhoľ... Ani vlastná matka ho nespoznala. A druhé, ktoré sa našlo o sedem dní neskôr, postihol rovnaký osud v dome Grégoryho Carnota. Osem rokov po tom, čo si sa stretol s Huraultovou vraždou. Ibaže v tomto prípade sa ťa to dotklo oveľa, oveľa viac. Čudné, ako sa vie osud zamotať.“

Sharko sa mentálne izoloval. Jeho telo bolo ako z kameňa, ale vo vnútri mu všetko vrelo. Ako sa Manien dostal k toľkým veciam z jeho súkromného života? Kam až plánuje zájsť?

„... od tej chvíle sa v tom vezieš. Skončil si v Nanterre, vraciaš sa na kriminálku ku mne. Si úplne mimo, berieš všetko, čo príde, pretože už na nič iné nemáš. Henebellová ti nikdy neodpustí. Zobral si jej deti. A nemáš jej ich ako vrátiť...“

Sharko nedokázal odpovedať. Čo povedať? Čo robiť? Stačilo mu dívať sa na Maniena s odporom. Vyfúkol ďalší oblak dymu jeho smerom. Mal sivú nepreniknuteľnú tvár.

„Niekedy, keď niekomu niečo chceme vrátiť, to musíme zobrať inému človeku. A ty si to urobil, zobral si život. Život, za ktorý by si jeho majiteľ zaslúžil horieť v pekle. Život, ktorý sa ti zdal podobný tomu, čo mal Grégory Carnot. Odveta. Oko za oko, zub za zub.“

Sharko sa prudko nadýchol, potom sa postavil. Chvíľu chodil a naťahoval si krk. Zastavil sa pred mlčiacim jašterom a pozrel mu priamo do očí.

„Vyzerá to tak, že tu budeme ešte dlho, nemohol by si mi sňať putá?“

„Daj mu ich dole,“ prikázal Manien podriadenému. „Pozná pravidlá.“

Leblond vykonal, čo mu Manien prikázal, a Sharko sa prinútil usmiať sa.

„Si veľmi láskavý... Mohol by si mi zájsť po vodu a kávu?“

Skôr než odišiel, povedal len „nezneužívaj ma". Manien sa tiež postavil. Zamieril k oknu s rukami za chrbtom, zadíval sa na strechy domov a začal rozprávať.

„Vieš, že ma dlho trápila tá kontaminácia Huraultovho oblečenia tvojou DNA. Policajt ako ty, ktorý sa stane vrahom, by mal vedieť, ako nezanechať stopy na mieste činu. Zahral si to dobre, nasadil si si masku, prijal potrebné opatrenia.“

„Máš všetky odpovede. Mal by si hľadať niekoho iného.“

„Iba ak si to nespravil naschvál.“

Prudko sa obrátil a pozrel sa Sharkovi do očí.

„Zavraždil si ho, si policajt, takže niečo hlboko v tebe, niečo nevedomé ťa donútilo splatiť dlh. Skutočnosť, že by si zanechal dôkaz, by ťa zbavila zodpovednosti. Ten hlas ti hovoril, že ak ťa nechytíme, nebude to tak celkom tvoja chyba. Nechcel si však, aby to bolo jednoduché. Preto si miesto činu kontaminoval v deň, keď sme našli telo. Vedel si, že sa to bude riešiť tu, a chcel si robiť problémy. Skomplikovať nám prácu a nechať nás v pomykove, pokiaľ ide o tvoje DNA - naozaj tam zostalo až počas obhliadky alebo si si nedával pozor už v čase zločinu?“ „To je veľmi zaujímavá teória, ale nie som taký masochista. Kto už by len chcel splesnivieť vo väzení?“

Manien sa usmial. Zamieril k stolu a z jednej zásuvky vybral Sharkovu zbraň Smith & Wesson, zabalenú do priehľadného vrecka, a položil ju pred neho.

„A na to je tu toto riešenie... Vnútri bol len jeden náboj.“

Sharko mal chuť rozbiť mu hlavu jednou ranou. Manien pokračoval: „Kúpil si si ju vlani v marci v obchode so zbraňami v šiestom obvode. Zabiješ Huraulta a ak bude spravodlivosti učinené zadosť, ak ťa chytíme, zabiješ seba. Pretože v konečnom dôsledku túžiš umrieť, ale nemáš gule zabiť sa bezdôvodne. Preto ťa je treba zahnať do kúta ako divé zviera. Aby si nemal na výber.“

„Šibe ti.“

„Ale čo to? Henebellová sa Vracia a situácia sa mení, pretože už nechceš umrieť. Od tej chvíle sa z toho snažíš dostať.“

Sharko mykol plecom.

„Pokiaľ ide o zbraň, zapísal som sa do streleckého klubu. Choď si to overiť. Ten jediný náboj je tam z celej škatuľky, ktorú si zrejme tiež našiel v mojej skrini. Nevybral som ho, no a? Niekedy zabúdame, nie? Tvoje vysvetlenie je fascinujúce, ale pre žiadnym súdom by neobstálo. Nič na mňa nemáte, žiadny dôkaz, žiadneho svedka. Šliapete tu vodu, a preto robíte takéto hlúposti. Hráte sa tu na nátlak a riskujete porušenie postupov a vyhadzov. Chce to odvahu, trúfnuť si na policajta z 36...“

Sharko sa posadil na stoličku.

„Buď vy, alebo ja, prokurátor vám to určite povedal, nie?“

„Netráp sa tým, čo povedal prokurátor.“

„Ak budete ešte aj zajtra o šiestej ráno takíto trápni, tak vás môžem dať oboch vyhodiť.“

Manien zaťal zuby.

„Áno, je to v tvojej moci.“

Šéf skupiny vytrhol Leblondovi plastové poháre z rúk a zlostne ich položil na stôl. Polovica z ich obsahu sa rozliala komisárovi na kolená. Šéf si zobral svoj spis a vybral sa k dverám.

„Jedine, ak by si svoju moc nemohol využiť. Pretože na tom cédečku pred tebou máme dôkaz. A aby sme ti dokázali, že nepanikárime a sme si istí, prídeme až neskoro v noci, aby sme ti uštedrili ranu z milosti. Kým budeš čakať, dus sa vo vlastnej šťave.“

(50)

Letisko Eduarda Gomesa. Pondelok, 17:30 miestneho času.

Manaus alebo nekonečný kúpeľ vo vlastnom pote. Mesto s rovníkovou teplotou a vlhkosťou. Ortuť v teplomere neklesala ani v noci. Keď prešla sklenenými dverami, Lucie zaliala sprcha vlastného potu. Džungľa dýchala, vody Rio Negro sýtili vzduch a zahlcovali pľúca. Amazonský prales, ktorý odtiaľto nebolo vidieť, ukazoval svoju silu.

Lucie zašla do zmenárne a potom malá skupinka, ktorú viedol Maxime, nasadla na minibus a ten ich zaviezol na malé miestne letisko

Eduardinho. Boli tam dva asfaltové pruhy. V diaľke sa črtali betónové veže, veľké cesty, priemyselné zóny. Medzi palmami stáli bilbordy s reklamou v portugalčine. Ani stopy po pralese, civilizácia, ľudia ho vyklčovali, požrali, rozširovali húževnato svoje územie.

Maxime im rozdal fľaše s vodou, sendviče a neprestajne k nim hovoril, rozdával dobré rady turistom, na ktoré Lucie zvysoka kašlala. Manaus, mesto kaučuku... Koloniálne domy, postavené z materiálu dovezeného z Francúzska, a blablabla... Mobil sa jej automaticky prepol na brazílsku sieť Claro a ona sa zúfalo pokúšala dovolať Sharkovi. V Paríži bolo asi desať hodín večer. Stále od neho nemala žiadne správy. Bála sa a ľutovala, že sem letela, bola trinásť hodín cesty od domova. Okolo nej sa tešili ľudia fascinovaní novým svetom. Smutne sa pozrela na dvojicu šesťdesiatnikov, ktorí sa vydali za dobrodružstvom. Držali sa za ruky a zamilované na seba hľadeli. Ešte aj po toľkých rokoch sa mali o čo podeliť, objavovali spolu a tešili sa, pretože možno prežili nejaké nešťastie. Zo zlosti, závisti alebo len z potreby dokázať si, že existuje, napísala Lucie správu svojej matke a Juliette.
Do Säo Gabriel de Cachoeira lietala len jedna letecká spoločnosť Rico Linhas Aéreas. O 18:32 sedela skupinka na palube malého lietadla Embraer EMB. Pohľad na krajinu bol úchvatný, jej veľkosť bola ohromujúca, takmer zneisťujúca. Lucie videla Amazonku, rieku, do ktorej sa vlievali čierne vody Rio Negro a žlté vody rieky Solimôes. Na niektorých miestach bola široká aj štyridsať kilometrov. Poslednými stopami civilizácie bolo pár roztrúsených usadlostí. Slnko pomaly zapadalo za obzor. Hnedé planiny stúpali vyššie, kopce zarastala vegetácia. Lucie si predstavovala tajomný život, ktorý pod ňou pulzoval, milióny rôznych rastlín a zvierat bojujúcich o prežitie, množiacich sa, zachovávajúcich v tropickej horúčave svoje gény. Ururovia boli jedným z týchto druhov. Predátori temnoty, ktorí sa prebojovali storočiami, hnaní prehistorickou túžbou po násilí.

Zaspala. Prebudila sa o dve hodiny neskôr, keď sa kolesá dotkli pristávacej dráhy. Lietadlo zastavilo a ozval sa potlesk. Celé letisko pozostávalo z dvoch oplotených dráh a jednej rozpadajúcej sa budovy. Neboli tu žiadne pohyblivé pásy a ľudia si brali batožinu rovno z lietadla.

Bolo tam cítiť taviaci sa asfalt, ale najmä vodu z rieky, ktorá voňala po bahne a mokrom dreve. Prešli colnou a pasovou kontrolou. Všade bola vojenská polícia, ktorá sa na nich podozrievavo a prísne pozerala. Podlá Maxima išlo o zvyšky temných rokov, keď ťažobné spoločnosti prenasledovali a masakrovali domorodcov kvôli zlatu, olovu, volfrámu z regiónov na hornom toku Rio Negro. Dnes tými uniformovanými policajtmi boli muži z džungle, ktorí sa plavili na pirogách a kradli drevo, pašovali vzácne dreviny, liečivé rastliny, zvieratá. A samozrejme drogy. Hranice s Venezuelou a Kolumbiou boli najmenej dvesto kilometrov odtiaľto a Revolučné ozbrojené sily Kolumbie bojovali ďalej. Prvýkrát v živote bola Lucie šťastná, že necestuje sama. Nerozumela ani slovo po portugalsky - nebol to práve jazyk, ktorý sa učí na severe Francúzska - a chcela sa vyhnúť akýmkoľvek komplikáciám.

Odkedy vyšli z letiska, stále im niekto niečo ponúkal. Fotografie s leňochodom na rukách, s hadom boa okolo krku, mládaťom kajmana na kolenách. Niektorí mali reklamy v angličtine a ponúkali plavbu po rieke Rio Negro, návštevu indiánskej rezervácie, výlet do džungle. Okolo ich skupinky sa zhŕkli predavači a sprievodcovi...

Lucie napadla jedna vec, ktorá by všetko urýchlila. Trošku zaostala za turistami a z tašky vytiahla fotografiu Evy Loutsovej, ktorú si zväčšila a podala ju miestnym.

„Poznáte ju niekto?“ opýtala sa po anglicky. „Poznáte ju?“

Fotka kolovala z ruky do ruky, pokrčila sa a niekoľkokrát aj stratila, až kým k nej nepristúpil muž s dlhou čiernou bradou a zvráskavenou tvárou. Akoby sa v ňom miešal beloch a Indián, pomyslela si Lucie. Asi štyridsaťročný muž jej odpovedal po anglicky:

„Ja ju poznám.“

Za ním Maxime kričal, aby sa turisti presunuli na parkovisko k minibusu. Lucie sa na muža pozrela a zobrala ho ďalej od ľudí.

„Chcem ísť tam, kam šla aj ona... Je to možné?“

„Všetko je vždy možné. Prečo práve Ururovia?“

Vedel o nich, naozaj tam s Loutsovou bol. Jeho hlas bol vážny. Mal prepotenú polorozopnutú košeľu, spod ktorej mu trčali chlpy. Je obrovský, pomyslela si Lucie, ale nemala veľmi na výber.

„Aby som sa stretla s Napoleonom Chimauxom, tak ako ona. Koľko?“ Sprievodca sa na chvíľu zamyslel. Lucie sa na neho pozorne dívala. Bol vysoký, dobre stavaný, silný. Ruky mal veľké ako lopaty.

„Štyritisíc reálov. V tom je aj posádka, loď, materiál, jedlo. O všetko sa postarám a zavediem vás tam.“

Prešiel na francúzštinu, hovoril so silným juhoamerickým prízvukom, ale jeho slová boli zrozumiteľné. Lucie sa nesnažila cenu zjednávať. Tá suma zodpovedala tej, čo si Eva Loutsová vybrala v bankomate. „Dobre.“

Podali si ruky.

„Bývate v King Lodge?“ opýtal sa.

„Áno.“

Muž jej vrátil fotografiu.

„Zajtra ráno o piatej. Na koniec rieky sa dostaneme večer, prespíme tam a potom pôjdeme pešo. Zaplatíte mi naraz. Nezabudnite na povolenie a peniaze v hotovosti, ktoré budete potrebovať na lodi.“ „Povedzte mi, ako prebehla cesta s Evou Loutsovou. Prečo tam išla?“ „Zajtra. Inak, volám sa Pedro Possuelo.“

Stratil sa v dave tak nenápadne, ako sa z neho vynoril. Tieň medzi tieňmi...

*               *               *

Cesta do Sao Gabriela bola sama osebe vysokohorskou túrou. Nasadli do minibusu bez dverí a v dezolátnom stave. Aj keby bol mesiac v splne, Lucie by nič z mesta nevidela, ale odhadovala, že v ňom vládne obrovská chudoba. Polorozpadnuté betónové múry, plechové strechy, prašné cesty osvetlené zavesenými lampami. Títo ľudia nemali ani cestu, ktorou by odtiaľto odišli, obklopovala ich džungľa a dusila ich. Maxime, na ktorého tvári sa už zračili známky únavy, im napriek tomu stále rozprával, a tak hral svoju úlohu sprievodcu dokonalo. Po obsadení karmelitánmi do začiatku 20. storočia sa kaskády nad Sao Gabrielom stali posádkovou základňou. Veľké obchodné lode z Manausu nemohli zájsť ďalej do džungle pre prudké prevýšenie. Indiáni chodili z druhej strany na ľahkých pirogách. Nakupovali a predávali tovar, pričom z mesta spravili obchodné stredisko. Dnešní obyvatelia, ktorých tu nebolo ani dvadsaťtisíc, boli poväčšine Indiáni z pralesa, pestovatelia, obchodníci, remeselníci, ktorí si zachovávali kontakt s pôvodným obyvateľstvom a prírodou.

Sao Gabriel nebolo len mestečko v pralese, kde sídlilo niekoľko mimovládnych organizácií, ako Národná indiánska nadácia, Brazílsky inštitút pre životné prostredie a obnoviteľné zdroje či Národná zdravotnícka nadácia. Bolo aj mestom džungle.

Minibus ich zaviezol do malého hotela King Lodge, ktorý prevádzkovali belosi. Žiaril farbami, zo stropov viseli obrovské ventilátory a v hale stáli palmy. Maxime zobral povolenia od kolegu, ktorý tu býval. Každému z cestujúcich dal jeho povolenie. Povedal im, čo ich čaká na druhý deň - o desiatej ráno mali odísť na motorovom člne do táboriska asi desať kilometrov odtiaľto, noc mali stráviť v kempe a čakali ich aj špeciality miestnej kuchyne.

Po posledných slovách sa so všetkými rozlúčil a konečne odišiel.

Vyčerpaná Lucie zašla do svojej izby na prízemí a zapla ventilátor. Pozrela sa na mobilný telefón. Nebola tu žiadna sieť, došla na koniec civilizácie. Potom sa šla osprchovať. Pod vodou stála nekonečne dlho, túžila zo seba zmyť všetko, čo sa na ňu nalepilo, osviežiť si myseľ aj telo.

Obliekla sa do trička a krátkych nohavíc. Zišla do hotelovej haly, kde si už pri príchode všimla telefón. Muž čítal noviny na lavičke, mladí si dávali kokteily na bare a dvojica šesťdesiatnikov sa ruka v ruke vybrala do mesta. Pokúsila sa ešte raz zavolať Sharkovi. Vo Francúzsku museli byť tak tri ráno. Odkazovač. Bez veľkých nádejí naň nahrala číslo do hotela a položila.

Keď si líhala do postele, zarazilo ju, že v izbe nie sú žiadne sieťky proti komárom, a potom si spomenula, že Maxime im to vysvetľoval - kyslé vody Rio Negro odplašili všetok hmyz. Napriek tomu videla, že o sklo búcha veľký motýľ. Otvorila okno a vypustila ho. Potom sa zahľadela do noci. Nekonečná tma s niekoľkými svetlými bodmi na oblohe, s pukaním, praskaním, škriekaním. Lucie si spomenula na opice z filmu, malpy kapucínske s bielymi tvárami. Možno tu niekde sú, veľmi blízko. Naokolo sa hýbali konáre, ševelilo lístie a Lucie sa bála, že z nich na ňu vyskočí desiatka záhadných tvorov.

Skôr než zatvorila okno, zahliadla v temnote záblesk svetla. Boli to dve bodky.

Akoby sa miesiac v splne odrážal v...

V
dvoch zreničkách.
Lucie sťažka prehltla. Mohla sa mýliť? Mala halucinácie z únavy? Nie... Asi z tridsiatich metrov sa na ňu dívala nejaká tmavá masa z húštiny džungle.

Lucie bilo srdce až v hrdle. Snažila sa ovládnuť svoje emócie, zavrela okno, ktoré však nemalo kľučku. Zatiahla závesy, zhasla svetlo a prešla k oknu, nebadane pozorujúc okolie. Dívala sa do prázdna. Teraz už nepochybovala, že medzi stromami niekto je. Hýbal sa, ale nepribližoval.

Tieň vyčkával.

Čakal, kým Lucie zaspí.

V
záchvate paniky preskúmala izbu. Svetlo mesiaca presvitalo spoza závesov. Videla lampu na nočnom stolíku, vázu s tropickými rastlinami... Zo všetkých síl potiahla lištu na vstavanej skrini. Podarilo sa jej vytrhnúť asi polmetrový kus dreva so železnými klincami. Vankúše uložila pod prikrývku, aby vyzerali ako spiaci človek.

Potom sa ukryla do kúpeľne medzi oknom a posteľou.

Kto vedel, že tu je? Kto ju pozoroval? Miestni? Indiáni? Vojaci? Skončila tá fotka Evy Loutsovej v nesprávnych rukách? Spôsobila niečo? Mesto bolo malé, správy sa šírili rýchlo.

Lucie myslela na vraždu Evy Loutsovej a Stéphana Terneyho. Na pokus o vraždu Napoleona Chimauxa. Čas sa vliekol. Ventilátor hučal a víril ťažký teplý vzduch. Lucie načúvala svojmu dychu. Cítila sa ako uštvané zviera. Bolo hlúpe, že nezašla na recepciu, že nepožiadala o pomoc.

Ale chcela to vedieť.

Náhle začula buchnutie do okna a to sa otvorilo. Na koberec dopadli ťažké kroky. Potom počula tiché zaklapnutie krytu. Vedela, že od toho človeka ju delí len stena. Práve k nej bol otočený chrbtom. Pevne zovrela svoju zbraň, zdvihla ju nad hlavu a vybehla do izby.

Udrela vo chvíli, keď sa silueta skláňajúca sa nad posteľou chcela otočiť jej smerom. Drevo narazilo do lebky, chrbta, líca. Klince prešli pokožkou ako maslom. Lucie si všimla, že mal opálenú tvár a zelenú baretku - bol to vojak. Muž zastonal a poloomráčený sa zahnal päsťou. Lucie zasiahol do spánku a odhodil ju k stene. Dopadla k stolíku, váza sa rozbila. Nemala ani čas spamätať sa a muž už vyskakoval z okna. Chcela sa postaviť, ale popred nos jej prešiel veľký čierny tieň a pošteklil ju.

Pavúk.

Vychádzal z postele. Mal dlhé nohy, celý čierny a na brušku mal červený krížik.

Lucie sa oprela o ruky a vykríkla. Vybehla do hotelovej chodby, kde už stáli jej dvaja susedia, ktorých prebudil hluk.

Premohla ju úzkosť a hodila sa im do náručia.

Pondelok, tri hodiny ráno na čísle 36 na ulici Orfèvres.
Manien prefajčeným hlasom povedal.

„Nahrávka na cédečku, ktoré vidíš, je z psychiatrického oddelenia nemocnice Salpêtrière. Je zo 14. marca 2007 a dal nám ju doktor Faivre, ošetrujúci psychiater Frédérica Hurauluta. Hovorí ti niečo meno doktor Faivre?“

Sharko zatvoril oči. V malej kancelárii mu ostré svetlo stolovej lampy pálilo zreničky. Na police so spismi dopadali tiene a napĺňali miestnosť úzkosťou. Manien ho škvaril už dvadsať minút. Cez deň mu doniesol bagety, kávu, vodu, ale nedovolil mu telefonovať.

Leblond nebol v kancelárii, ale bol nablízku. Z času na čas sa z chodby ozval zvuk krokov.

„Poznám meno doktora Faivra,“ odpovedal Sharko.

„Je to príjemný chlapík s výnimočnou pamäťou. Položil som mu niekoľko otázok. Z toho, čo mi rozprával, som pochopil, že ste sa s Huraultom občas stretli, pretože ste boli internovaní na susedných oddeleniach. Spomínaš si?“

„Matne. A čo má byť?“

Manien sa pohrával s cédečkom.

„Vedel si, že na psychiatrii majú kamerový systém?“

„Ako všade, predpokladám.“

„Je nainštalovaný najmä na chodbách a pred nemocnicou, kde môžu pacienti chodiť na cigaretu a rozprávať sa. Na mieste, kde piješ kávu pred vyšetrením. Všetko archivujú z bezpečnostných dôvodov a na prípadné neskoršie použitie. Majú aj záznamy spred viac ako piatich rokov. Päť rokov, vieš si to predstaviť? Je to šialené, nie?“ Sharko mal pocit, že sa ocitol na strmom, klzkom kopci. Keby ho pripojili na nejaký prístroj, všimli by si, že napriek zjavnej sebaistote, ho ten tlak prehrýzol až na kosť a že sa začal nadmerne potiť. Celý deň aj noc boli pekelné. Nič nepovedal. Manien sa cítil byť na koni a pokračoval:

„Dobre vieš, že sme našli viacero záznamov, na ktorých si s Frédéricom Huraultom v družnej debate s pohárikom kávy v ruke. Zabralo mi to celé dva dni, kým som to našiel. Hodiny a hodiny som sa díval na maniakov a debilov v pyžamách.“

„No a?“

„No a? Pýtal som sa sám seba - čo by mohol vrah detí zbavený zodpovednosti za svoje skutky, ktorý vyviazol ,len‘ s deviatimi rokmi v ústave, rozprávať fízlovi, čo ho zatkol?“

„Nepochybne také niečo ako ,Ako tvoja schizofrénia? Ešte stále počuješ hlasy?' Banálna konverzácia dvoch bláznov. Ako si na to mám podľa teba spomenúť?“

Manien točil cédečkom na prste. Odrážalo sa od neho svetlo a vyzeralo ako zlovestný maják.

„K videám nie je žiaden zvukový záznam, ale vidno vám na pery - obom. Podarilo sa nám prepísať jeden z vašich rozhovorov vďaka špecialistovi na odčítavanie z pier.“

Manien si vychutnal Sharkov rýchly spýtavý pohľad. Prudko sa postavil a pôsobil spokojne.

„Aha, komisár. Máme ťa. Máme záznam!“

Nastalo ticho, potom sa Manien začal v otvorenej rane špárať.

„V ten deň ti Hurault povedal, že všetkých oblbol. Fízlov, sudcov, porotcov. Priznal sa ti, že si naplno svoj čin uvedomoval. Že bol príčetný, keď topil deti. A práve preto si ho o tri roky neskôr zabil. Aby si sa pomstil.“

Sharko sa natiahol po pohár s vodou. Prsty sa mu triasli, oči ho pálili. Postupne mu vypovedával funkciu celý organizmus. Pil pomaly, starostlivo prehĺtal. Samozrejme, mohol požiadať, aby mu to cédečko prehrali, ale nebol by to dôkaz, že pristúpil na ich hru? Jeho slová, reakcie boli nahraté, všetko odteraz mohlo byť použité proti nemu...

Pozeral na Maniena, dlho váhal. Zadíval sa na kalendár na stene.

Prehĺtal slová, ktoré sa mu drali z hrdla.

Oprel sa a v hlave počítal.

Potom si chytil tvár do dlaní.

„Blafuješ. Dobrý bože! Celý tento výsluch je totálna fraška!“

Manien na chvíľu zneistel. Sharko si pogratuloval. Chvíľu počkal a potom sa opýtal.

„Z akého dátumu je tá nahrávka. Myslím, že si to pred chvíľou hovoril.“

„Zo 14. marca 2007... Ale...“

Manien sa obrátil ku kalendáru, ktorý mu visel za chrbtom a nechápal. Keď sa otočil, komisár stál a päsťami sa opieral o stôl.

„Pred tromi rokmi. Ak som si to dobre vypočítal, bola to... streda. Do nemocnice som nikdy, nikdy nechodil v stredu. Vždy to bol pondelok a keď som mal ísť na kontrolu, tak v piatok. Ale nikdy nie v stredu. A vieš prečo? Pretože moja žena a dcéra zahynuli v stredu a v ten deň chodím na ich hroby. Bolo nemysliteľné, aby som v ten deň šiel do nemocnice, kde mi vyháňali z hlavy dieťa, čo sa podobalo na moju dcéru. Choroba mi to nedovoľovala, chápeš?“

Sharko sa zasmial.

„Chcel si ma omráčiť podrobnosťami, dátumami, miestami, aby som si myslel, že niečo máš. Príliš veľa detailov už nefunguje. Chytil si sa do vlastnej pasce... Nemáš žiadne video, na ktorom by som bol s Huraultom. To všetko si si len... myslel.“

Sharko urobil tri kroky dozadu. Ledva stál na nohách.

„Sú tri hodiny ráno. Už tu hnijem dvadsaťjeden hodín. Bitka sa skončila. Myslím, že by sme to mohli ukončiť, nie?“

Manien sa pozrel do stropu. Zobral cédečko a hodil ho do koša. Potom vypol diktafón, povzdychol si a rozosmial sa.

„Do piče s tebou... ty, chytrák!“

Postavil sa prešiel ku kalendáru, do ktorého udrel päsťou. „Nemôžeme obviniť niekoho za to, že zaparkoval v podzemnej garáži. Však, Sharko?“

„Nie, nemôžeme...“

„Chcel by som vedieť ešte jednu vec. Len medzi nami - ako sa ti podarilo Huraulta vylákať do Vincenneského lesíka a nezanechať jedinú stopu? Ani telefonát, ani stretnutie, ani žiadny svedok. Ako si to, do riti, spravil?“

Sharko pokrčil plecami.

„Prečo hľadáš moje stopy, keď ja som ho nezabil?“

Keď odchádzal, Manien ešte povedal.

„Choď si, Sharko. Nechám to tak. Spis zapadne medzi ostatné.“ „Mám ti poďakovať?“

„Nezabúdaj na to, čo som ti povedal: nikto o tom nevie. Prokurátor to robil načierno, tak ako ja. Nechce problémy.“

„A to znamená?“

„Ak ma udáš za to, čo sa tu dialo, čakaj, že sa ti na hlavu zosype kopa hovien. A medzi nami - urobil si dobre, že si toho hajzla zabil.“ Sharko sa vrátil do miestnosti, vzal si zo stola svoju zbraň a natiahol ruku k Manienovi, ktorý ju s úsmevom prijal. Sharko ju prudko potiahol a druhou rukou ho udrel priamo do nosa.

Jeho zapraskanie bolo počuť až na chodbe.

(52)

Keď sa vrátil do bytu, vypočul si Sharko odkazy na mobile.

Bolo ich šesť - Lucie z letiska Charlesa de Gaullea, Lucie z Manausu, Lucie zo Sao Gabriela. V jej hlase počul zúfalstvo, paniku a diaľku. Pri šiestom hneď položil a vytočil číslo hotela, ktoré mu nadiktovala. Operátori na linke, nekonečné čakanie. O päť minút neskôr sa im konečne podarilo spojiť. Sharkovi šlo puknúť srdce. Jej hlas bol slabý a bol tak veľmi ďaleko.

„Mal som problémy, Lucie. Problémy s Manienom. Nemohol som ti zavolať, bol som vo vyšetrovacej väzbe.“

„Vo vyšetrovacej väzbe? Ale...“

„Manien sa ma od začiatku snaží potopiť, vysvetlím ti to neskôr. Prepáč. Strašne ma mrzí, že som ťa v tom nechal samú. Skončilo sa to. Sadám na prvé lietadlo a idem za tebou. Chcem byť s tebou. Musíme tam ísť obaja. Lucie, prosím, povedz mi, že na mňa počkáš.“

Lucie stála sama v hotelovej hale pri kabínke telefónu. Ľavý spánok si prelepila. V hlave jej trešťalo.

„Chceli ma zabiť, Franck..."
„Kto?“

„Niekto vošiel do mojej izby a do postele mi vložil čiernu vdovu. Zdá sa, že je to najnebezpečnejší a najagresívnejší druh, aký tu žije. Keby som zaspala, nemala by som žiadnu šancu.“

Sharko prudko stisol mobil. Chodil hore-dole a hlavu si z času na čas schladil o múr.

„Musíš ísť na políciu! Musíš...“

„Políciu? Ten chlap bol fízel alebo vojak. Nepoznám to tu, nič o nich neviem a myslím si, že keby som niekomu niečo povedala, tak by sa všetko len zhoršilo. Je to diera uprostred ničoho. Ľuďom v hoteli som povedala, že som nechala otvorené okno, čo sa tu nesmie robiť. Vysvetlila som im, že som spanikárila, keď som pavúka uvidela a spadla. Veria mi.“

Lucie si všimla, že sa na ňu pozerá recepčný. Otočila sa k stene a rozprávala tichým hlasom.

„Ten podrbaný vrah vie, prečo som sem prišla, som si tým istá. Ale ako sa to dozvedel? Odkiaľ vie, ako vyzerám? Na letisku som im

ukázala fotku Evy Loutsovej, možno sa to dozvedel od ľudí, čo tam boli. Neviem. No určite chceli, aby moja smrť vyzerala ako nehoda. Malo to byť nenápadné.“

Sharko už sedel pri počítači a písal svoje údaje na let do Manausu.

„Do riti! Dva dni mi tam nič neletí!“

Ticho.

„Dva dni? To je príliš dlho, Franck."
„Nie, nie. Počúvaj ma. Zostaneš pekne v hoteli s inými ľuďmi a počkáš ma tam. Požiadaj, aby ti vymenili izbu, vždy s niekým buď a jedávaj v hoteli, v žiadnom prípade nechoď do mesta."

Lucie sa smutne usmiala.

„Dva dni to je strašne dlho. Ak... ak tu zostanem, je po mne. Vrah ma nenechá len tak, on... on sa vráti. Nemám zbraň, nemám sa ako brániť a neviem, ako moji nepriatelia vyzerajú. Počúvaj, našla som si sprievodcu. O piatej ráno odchádzam do džungle. Čím bližšie budem ku Chimauxovi, tým viac budem v bezpečí.“

Sharko si chytil hlavu do dlaní.

„Prosím ťa, počkaj ma.“

„Franck, ja...“

„Milujem ťa. Vždy som ťa miloval.“

Lucie bolo do plaču.

„Ja tiež. Ľúbim ťa. Zavolám... zavolám ti ešte.“

Položila.

Sharko udrel päsťou do zásuviek. Bol od nej tisícky kilometrov. A nemohol nič urobiť. V zúrivej bezmocnosti si otvoril pivo a napil sa. Potom druhé. Alkohol mu tiekol po brade.

Potom pokračoval s whisky. A lial ju do seba.

Rozmazane videl pred sebou svoj revolver Smith & Wesson položený na stole. Zobral ho a namieril na televízor.

O hodinu neskôr, úplne opitý zaspal.

Keď Sharko počul búchanie na dvere, mal problém postaviť sa z pohovky. Vodnatými očami sa pozrel na hodinky - bolo päť hodín poobede.

Spal takmer dvanásť hodín ťažkým, etylovým spánkom.

V
ústach mal sucho, pokrčenú košeľu. Točila sa mu hlava, keď sa postavil a pomaly sa dovliekol k dverám. Keď otvoril, stál pred ním jeho šéf Nicolas Bellanger s temným výrazom na tvári. Nechodil okolo horúcej kaše:

„Na čo sa to hráš s Chénaixom a Lemoinom?“

Sharko neodpovedal. Bellanger bez pozvania vstúpil dovnútra, všimol si prázdne fľaše na stole, revolver na zemi, rozbitý televízor.

„Do riti, Franck, to si naozaj myslíš, že si to nikto nevšimne? Vyšetruješ to na vlastnú päsť, nie?“

Sharko si masíroval spánky s privretými očami.

„Čo chceš?“

„Pochopiť, prečo chceš za každú cenu získať rozlúštenie sekvencie DNA. Pochopiť, kde si sa k nej dostal a ako. Kto ju napísal?“

Sharko zamieril do kuchyne a pozrel na telefón. Žiadny odkaz od Lucie. Už musela byť niekde v pralese. Do vody si hodil dva aspiríny a otvoril okno dokorán. Čerstvý vzduch mu spravil dobre. Obrátil sa k svojmu šéfovi.

„Najskôr mi povedz, na čo ste prišli vy.“

Bellanger pokývol hlavou smerom k Sharkovmu odevu.

„Prezleč sa, daj si škatuľku mentoliek a zájdeme do labáku. Hovoril si o tej sekvencii ešte s niekým? Kto o tom vie?“

V
jeho slovách bola vážnosť a naliehavosť.

„Čo myslíš?“

„Dobre. Nikto sa nesmie nič dozvedieť. Vyzerá to tak, že ide o štátne tajomstvo.“

Komisár zvraštil tvár, keď dopil.

„Prečo?“

Bellanger sa zhlboka nadýchol.

„Tie tri strany papiera, čo si doniesol... Je na nich genetický kód skutočného monštrá.“

Mladý policajt sa díval Sharkovi priamo do očí a dokončil:

„Je to kód prehistorického vírusu.“
(53)

Rieka bola kyslá a čierna, akoby vytekala priamo z pekla.

Voda farby tušu, v ktorej sa miešala trieslovina so zvyškami tráv, všade sa ťahali liany, čierne korene stromov. Rio Negro sa rozširovala a zužovala, obohnaná múrmi pralesa. Cez baldachýn zelene nad ich hlavami k nim denné svetlo sotva prenikalo. Liany priťahovali kolónie opíc, ktoré rozrušilo vrčanie motora. Loď hojdacia sieť menom Maria-Nazare pripomínala miniatúrny parník s kapacitou šesť ľudí. Lucie sa na nej plavila s tromi mužmi. So sprievodcom Pedrom Possuelom a Candidom a Silvériom, bratmi z indiánskeho kmeňa Baniwa, ktorí podľa Pedra žili v meste s dvanástimi ďalšími súrodencami...

Traja muži boli vyzbrojení puškami, mačetami, nožmi a sedeli uprostred lán, bandasiek s palivom, hrncov a zásob potravín. Poznala len ich krstné mená. Nebola si celkom istá, ale jej sprievodca pôsobil dôveryhodne. Prišiel po ňu do hotela, zdravil sa s personálom, rozprával sa s nimi a vysvetlil im, že sa o ňu postará. Miestni ho poznali a vedeli o ňom.

Na brehoch sa pravidelne objavovali veľké tabule, ktoré označovali indiánske územia: „Atençâo! Area restrita. Prohibido ultrapassar...“ Vyzeralo to ako colnice na vodnej diaľnici. Pedro si prisadol k Lucie na prove lode. Jedol placky z manioku - tu bolo všetko z manioku - a ponúkol aj ju. Chutili jej, boli krehké a slané. Musela niečo jesť.

„Evu Loutsovú som našiel na letisku, tak ako vás,“ vysvetľoval Pedro. „Povedal som jej, že ju môžem zobrať na hranice územia Ururov.“

„A čo sa dialo tam?“
Keď dojedol, umyl si ruky vo vedre s vodou a mokrými dlaňami si prešiel po tvári. Vzduch bol ťažký, mastný, vlhký a naznačoval, že po období dažďov prichádza čas sucha. Oproti vychádzalo slnko, ktoré vyzeralo ako rozpolený červený pomaranč.

„Prvýkrát som sa vybral na územie kmeňa Ururu asi pred pätnástimi rokmi. Chcel tam skúsiť šťastie jeden trochu excentrický antropológ-milionár. Priblížiť sa k nepriblížiteľnému.“

Ukázal jej jazvu na ľavej kľúčnej kosti a malé okrúhle vystupujúce jazvy na lýtkach.

„Guľky z pušky... Nechávam si ich ako suvenír z rokov bitiek proti drancovačom. Bol som mladý a smrti som sa nebál. Vtedy mi ten chlap zaplatil majetok za to, aby som ho tam zobral. Bolo to oveľa ťažšie než dnes. Horšie lode, žiadne GPS a Ururovia stratení v džungli. Dnes už žijú bližšie pri rieke. Niekoľko hodín potom, čo sme sa vylodili, nás Chimaux a jeho domorodci takmer na mieste zabili. On si však uvedomil, že získa viac, keď nás nechá nažive. Dnes nás, sprievodcov, používa na komunikáciu.“

Lucie nervózne podupkávala nohou vo vysokej turistickej topánke, pozorovala čierne škvrny, čo sa mihali na brehu. Predstavila si sivé tváre, ktoré ju pozorovali. Lukostrelcov. Videla ako z rieky vyskakujú obrovské hady. Z priveľa hororových filmov a západných hlúpostí získala falošný obraz o tomto stratenom svete.

„Na komunikáciu?“

„Privedieme mu na hranicu územia kmeňa Ururu všetkých zvedavcov, vedcov, odborníkov a nepýtame sa. Je mi jedno, prečo tam idete. Kým mi platíte, chápete?“

„Veľmi dobre.“

„Tým cudzincom naháňa Chimaux hrôzu. Skrýva sa v džungli, chodí okolo, niekedy je zamaskovaný. Niekedy im aj napadne, že by mali pochopiť, že toto teritórium patrí jemu. Celkom sa zbláznil.“

Lucie si vtiahla prsty pod rukávy. Pedro rozprával prirodzene, akoby smrť a peklo boli jeho každodenným chlebíčkom.

„Vždy nechá na náhodu, aby vybrala, aký osud jeho návštevníkov postihne. Každý dobrodruh vie, ako to chodí, pozná pravidlá, nebezpečenstvo, ale každý dobrodruh chce skúsiť šťastie, pretože v tom spočíva objavovanie. Každý chce odhaliť tajomstvo kmeňa Ururu. Kto sú tí ľudia? Odkiaľ prišli? Kde sa berie ich legendárna krvilačnosť? Chimauxova kniha mala presne opačný účinok, ako zamýšľal. Namiesto toho, aby odplašovala, láka, vzbudzuje vášeň. Ľudí, čo túžia prísť na koreň hrôzam, je na tejto planéte stále dosť.“

Pedro kývol hlavou k nedostupným brehom.

„Indiáni sú nebezpeční. Ešte pred niekoľkými rokmi to neboli značky so zákazmi, čo sme videli, ale odťaté hlavy. Domorodci sú všade okolo nás. Väčšina z nich nás nenávidí. Keď sa objavili belosi, začali vojny, konflikty, epidémie. Domorodcov pozabíjali, zotročili alebo im znásilnili ženy. Čas beží, ale rany zostávajú. Dnes si mierumilovní ľudia zo Západu myslia, že ich skrotia šiltovkami alebo MP3 prehrávačmi, ale nie je to tak.“

Lucie si uvedomila, aký je tento svet krehký, ako sa tu jemne posúvajú hranice, skoro ako v prírode. Pedro sa jej pozrel do očí.

„Rovnako ako to mladé dievča, ani vy nevyzeráte ako niekto, koho tam bežne vozím. Uvedomujete si, že nemáte žiadnu životnú poistku a že aj vás tam môžu zabiť?“

„Áno... Uvedomujem...“

Lucie sa ponorila do ticha a svetla brieždenia. Mala strach, nie však zo smrti, ale z toho, že by mala odísť bez rozlúčky s tými, ktorých milovala. Napriek tomu mala pocit, že práve tu v tejto mäteži zvukov, rastlín a vlhkosti ju čakal jej osud.

Motor zahučal a ona sa vrátila do reality. Uprostred rieky plával kmeň stromu, otáčal sa dookola ako ranený krokodíl.

„Podarilo sa Eve Loutsovej stretnúť so Chimauxom a Ururami?“

Prikývol.

„Keď prišla, niečo sa v džungli zmenilo. Neviem, ako sa jej to podarilo, ale dokázala to. Strávila so Chimauxom tri dni. Pokiaľ viem, nikdy nikomu nedovolil vstúpiť na jeho územie. Čakal som v táborisku so svojimi mužmi s puškou v ruke.“

Odpľul si do rieky.

„Počas spiatočnej cesty nám nič nepovedala. Vedela zachovať tajomstvo. Povedala mi však, že sa vráti a zavolá mi. Odišla priamo do Francúzska a odvtedy sme ju nevideli.“

Pedro Posuuelo sa otočil na signál, čo mu dal jeden z mužov. Spolu s Lucie prešli k nemu. Z motora sa dymilo. Brazílčan ukázal prstom na veľkú chatu na konci móla.

„Ideme do Národnej indiánskej nadácie. Kontrolujú všetkých. Nezabúdajte, že oficiálne ste prišli do indiánskych rezervácií,“ do rúk jej vložil fotoaparát. „Robíte fotoreportáž, dobre?“

„Ok.“

Nastavil ruku.

„Dvesto.“

Lucie mu podala bankovky, ktoré ju uchránili pred otázkami a čakaním. Motor zmenil režim, vychádzali z neho obrovské oblaky bielej pary. Postupne sa blížili k postavám na brehu. Boli to vojaci. Pomaly prechádzali po pontónovom moste, zatiaľ čo jeden z nich zostal v chatke s veľkým satelitným telefónom pri uchu. Maria-Nazare sa jemne búchala o bójky. Pedro vyskočil na most, podal si s vojakmi ruku - poznali sa. Vymenili si pár slov v portugalčine, skontrolovali doklady, bankovky prešli z ruky do ruky, pár pohľadov sa zastavilo na Lucie. Potom prišli na rad úsmevy, tľapkanie po pleci, ďakovanie. Dobre. Pedro naskočil na loď a ohlásil odchod.

Motor naštartoval...

V tej chvíli vyšiel zo strážnej búdky muž a postavil sa doprostred pontónového mosta s rukami za opaskom. Pozeral sa na Lucie s chladným úsmevom. Na lícach mal dve ešte čerstvé červené rany.

Lucie takmer zabudla dýchať. Bol to on. Chlapík, čo doniesol čiernu vdovu.

Keď loď odchádzala, videla ako si priložil ukazovák ku krku a urobil vodorovné gesto, pričom vyslovil nehlučne dve slová.

Lucie nemusela rozumieť po portugalsky.

Si mŕtva...
Jeho tieň zmizol v hmle. Lucie s nedôverou pozorovala Pedra, ktorý čistil ryby nožom. Vojak ich nechal prejsť. Prečo? Mala by sa báť svojich spoločníkov? Čo ich čaká na konci cesty?

„Kto bol ten muž v chatke?“ opýtala sa.

Pedro jej odpovedal bez toho, aby sa na ňu pozrel, a ďalej čistil rybu.

„Alvaro Andrades. Tu mu hovoríme pán rieky. Všimol som si, čo vám ukázal a povedal: ,Keď sa vrátiš, si mŕtva.' Čo sa s ním deje? V žiadnom prípade nechcem problémy.“

„Žiadne nebudú. Má nejaké kontakty so Chimauxom?“

Pedro sa postavil a zobral ryby a vedierko.

„Andrades kontroluje rieku. Hovorí sa, že Chimauxa hľadá. Prehliada všetky lode, ktoré sa vracajú do Sao Gabriela. Aj my to podstúpime pri návrate. A preto ma to jeho gesto desí. Čo s vami chce robiť?“

„Netuším, nepoznám ho.“

Zišiel do podpalubia a nechal Lucie s jej úvahami. Takže Chimaux bol v džungli uväznený. Potom, čo sa ho pokúsil zabiť, vrah podplatil vojakov a za hlavu antropológa vypísal určite peknú odmenu.

Potom sa čas začal vliecť. Všade naokolo bola džungľa. Krása ostrých hrebeňov Pico da Neblina prenechala miesto stromom, horizontu ťahajúcemu sa donekonečna. Listy, kaša zelene a tropických rastlín. Mala pocit, že loď sa už ani nehýbe, brehy naokolo vyzerali stále rovnako. Ako filmová slučka, ktorá sa točí dookola. Lucie premýšľala o obraze z Alice v Krajine zázrakov, o ktorom jej hovoril Sharko... O nemožnom, márnom behu nikam.

O jedenásť hodín neskôr loď spomalila... Medzitým sa najedli. Dali si rybu uvarenú v korenistom vývare, misku zemiakovej kaše a miestne pivo. A pred nimi sa ťahala široká rieka, priberajúca ďalšie menšie rieky, ktoré boli čoraz užšie. Niekedy sa na hladine niečo zalesklo - sľuda či zlato bláznov - alebo sa pod ňu ukryli hlavy kajmanov. Pedro neprestával Lucie prekvapovať. Akože sa dokázal zorientovať v tomto labyrinte lián, močiarov s hnijúcimi kmeňmi stromov? Chválil sa tým, že je jediný, kto sa sem dokáže dostať po tejto kratšej ceste. Momentálne sa nachádzali na hranici nemožného. Všetko zaberala vegetácia - vodu, zem, oblohu. Korene pili, zarezávali sa do zeme, rozrastali sa. Liany sa hojdali na vode ako nekonečné stalaktity. Bol to svet bez hraníc, neprívetivý k akýmkoľvek ľudským bytostiam.

Pedro otočil loď v tridsaťstupňovom uhle k brehu a potom vyhodil kotvu.

„Vždy kotvíme tu,“ povedal sprievodca. „O tri hodiny sa zotmie. Prespíme tu a zajtra sa vydáme na cestu.“

Z húštiny vyletel kŕdeľ vtákov vo farbách ohňa, Luciinu pozornosť však upútali malé čierne opice s bielymi hlavami. Malpy kapucínske z filmu Fénix č. 1, ktoré sa na nich dívali... Pedro sa díval do džungle.

Zaostril a siahol po svojej puške, aby sa pozrel, či je nabitá. Lucie sa pozrela smerom, kam sad díval aj on.

„Čo sa deje? Videli ste niečo?“

Sprievodca sa nenápadne pozrel smerom k listom banánovníka, ktoré sa hýbali najskôr doprava a potom doľava, nakoniec zastali.

„Myslím, že nebudeme musieť čakať do zajtra, ani chodiť ďaleko. Už sú tu.“
(54)

Vírus... To slovo neopúšťalo Sharkovu myseľ.

Vírus z inej doby, starý ako ľudstvo, ktorý určite napadol kromaňonca a priviedol ho do násilného šialenstva. Čo to bolo? Dostali to aj Grégory Carnot a Félix Lambert? Odkiaľ pochádzal? Ako sa šíril?

Komisár a šéf kriminálky dorazili do laboratória. Po ceste si vymenili len pár slov. Obaja premýšľali o vlastných problémoch. Sharko myslel na Lucie. Teraz už určite musela byť za hranicami poznaného, bezmocná a krehká. Ako to zvládne? A čo ak sa jej niečo stane? Čo ak sa zraní, či... Akoby sa niečo dozvedel?

V šatni pri laboratóriu sa muži prezliekli do sterilného odevu.

„Si si istý, že nič neriskujeme, ak tam zájdeme?“ opýtal sa Sharko nakoniec. „Chcem povedať... či ten vírus nedostaneme.“

„Neprenáša sa kvapôčkami ani dotykom, neboj sa. A potom, všetko tu majú pod kontrolou.“

Sharko si natiahol návleky.

„A čo vyšetrovanie? Kam ste sa dostali? Pokračujete?“

„Si pripravený? Poďme.“

Dvaja muži prešli cez vstupnú halu a vstúpili do laboratória molekulárnej biológie. V miestnosti boli mikroskopy všetkých druhov - na snímanie vzoriek elektronickými lúčmi, riadkovací tunelový mikroskop - obrovské prístroje umiestnené na antivibračných podstavcoch, stovky pipiet, rady Petriho misiek. Bolo takmer šesť hodín večer a v tomto vesmíre venovanom tomu najmenšiemu všetko vrelo, Ľudia sa rozprávali, prenášali veci, chodili hore-dole.

„Nesmú o tom, čo tu zistili, povedať nikomu,“ pošepol Bellanger. „Vedia, že to, na čo sa dívajú, je pravdepodobne objav storočia.“

Jean-Paul Lemoine vzrušene prešiel k nim. Sharkovi pevne stisol ruku.

„Vysvetli mu to,“ povedal Bellanger. „Aby pochopil, o čo tu ide.“

„Všetko? Aj to, čo sa týka Félixa Lamberta? Povedal si mi, že...“

„Všetko.“

Šéf laboratória sa poškrabal po brade, pravdepodobne premýšľal, odkiaľ začať. Zobral si Sharka nabok, kde bolo menej rušno.

„Hmm... no, nie je to jednoduché. Viete, čo je retrovírus?“

„Nie.“

„Je to napríklad HIV. Aby som to zjednodušil, retrovírus je malý záškodník, ktorý vďaka svojim nástrojom vkladá svoj genóm - svoje vlastné A T C G - do DNA buniek, ktoré kontaminuje a ukryje sa v nich. Imunitný systém ho tak nemá možnosť nájsť, a preto nie je schopný proti nemu bojovať. Vďaka bunkovým mechanizmom malý robotník, ktorý prechádza každým písmenom DNA, číta a analyzuje dobre ukrytý genóm vírusu. Tento malý robotník, ktorý netuší, že má dočinenia s votrelcom, urobí to isté, čo s každou prečítanou sekvenciou: zoberie si náradie a vyrobí bielkovinu, ktorá slúži ako stavebný prvok ľudských tkanív. S tým rozdielom, že tá bielkovina je v skutočnosti vírus, uvoľnený do organizmu, ktorý napadne ďalšiu bunku a bude sa šíriť presne tým istým spôsobom. A tak ďalej. Toto rozmnožovanie ide vždy na úkor ostatných buniek, v prípade HIV sú to lymfocyty, teda ochrana organizmu. Asi tak vo všeobecnosti a zjednodušene funguje retrovírus. A ešte posledný detail - retrovírus je endogénny, to znamená, že prechádza z generácie na generáciu. Skrýva sa v zárodku a prejaví sa, keď sa mu zachce, niekedy aj o dvadsať či tridsať rokov.“

Zárodok... Sharko si spomenul na katastrofické pôrody Lamerta a Amandy Potierovej, na smrteľné vnútorné krvácanie. Existovalo tam nejaké spojenie? Bellanger im doniesol kávu. Biológ si namočil pery do horúceho nápoja a pokračoval:

„Vráťme sa však. Ešte donedávna sme si mysleli, že 98 percent molekuly DNA na nič neslúži. Ešte aj dnes sa tejto časti molekuly hovorí kôš DNA. Naše genetické dedičstvo, tridsaťtisíc génov, vďaka ktorým máme modré oči, čierne vlasy, vysokú postavu, sa nachádza na štyridsiatich šiestich chromozómoch, a pritom sú užitočné len dve percentá. Zvyšok DNA by mal byť len... odpad.“

„Dve percentá... To by sme mohli... spáliť skoro celú encyklopédiu života a nespôsobiť žiadnu genetickú ujmu?“

„Presne tomu sme veľmi dlho verili.“

Sharko si predstavil obrovskú Danielovu knižnicu zredukovanú na jednu policu...

„Ale príroda nikdy netvorí zbytočné veci. Pri dekódovaní genómu sme si uvedomili, že dážďovka má takmer to isté množstvo génov ako my. A napriek tomu sme oveľa komplikovanejší. Práve v tom smetnom koši DNA sa ukrýva najviac tajomstiev. Dnes zisťujeme, že niektoré časti z tejto DNA zasahujú do fungovania organizmu v spolupráci s inými génmi. Sú kľúčom k množstvu zámok, ktoré bez nich nemožno otvoriť. Len veľmi nedávno sme prišli na to, že viac ako osem percent z tohto koša DNA pozostáva z genetických fosílií. Fosílií tisícky endogénnych retrovírov, ktoré sa nazývajú HERV - Human endogenous retroviruses.“
Sharko si povzdychol a utrel si čelo.

„Mám za sebou pekelnú noc. Mohli by ste hovoriť jasnejšie?“ Biológ sa potuteľne usmial.

„Jasnejšie? Dobre. V našom genóme sú tisícky votrelcov, komisár. Sú v nás, ukryté v našej DNA. Niečo ako HIV minulosti, prehistorické obludné epidémie, múmie mikroskopických vrahov, ktoré pred miliónmi rokov napadli našich predkov a potom prechádzali z generácie na generáciu, driemajúc v DNA každého zo siedmich miliárd ľudí, čo obývajú túto planétu.“

Sharko to tentoraz pochopil a pri tej desivej myšlienke sa striasol. Predstavoval si molekulu DNA ako vysávač, ktorý nasáva všetko, čo vidí bez toho, aby sa kedykoľvek vyčistil. Čiernu skrinku v lietadle, ktoré preletelo vekmi...

„Prečo sa tie retrovíry neprebudia? Prečo nás nenapádajú?"

„Je to komplikovanejšie. Vždy ide o rovnaký postup, infekcia sa nabúra do DNA bunky, to znamená aj do pohlavnej bunky, a potom sa prenesie na potomstvo ako ktorýkoľvek iný gén. Počas biologického času sa ľudský endogénny retrovírus mení - jeho písmená A, T, C, G mutujú a postupne prestáva byť nebezpečný. Spomeňte si napríklad na sopky v Auvergne, ktoré počas geologického času vyhasli.“

„Prečo retrovírus mutuje?“

„Pre evolúciu, človek a vírus si vytvárajú spoločnú obranu. Keby ľudským bytostiam ubližoval, keby spôsoboval viac problémov a neprinášal výhody, ľudská evolúcia by urobila všetko preto, aby sa ho zbavila, aby ho zabila. Teda, počas tisícročí vírus prichádza o svoju prvotnú úlohu, teda o šírenie sa z bunky do bunky s cieľom zničiť ich. Ale to neznamená, že je mŕtvy. Niektoré zo zmutovaných, zneškodnených retrovírov evolúcia skrotila a dnes zohrávajú úlohu v určitých psychologických procesoch. Napríklad zmutovaný retrovírus z kmeňa HERV-W sa veľmi aktívne podieľa na tvorbe placenty. Stéphane Terney patril medzi tých, ktorí potvrdili, že keby tento vírus nenapadol živé tvory, cicavce by nikdy neexistovali. Samičky - vrátane žien - by museli privádzať na svet mláďatá z vajíčok. Zmutované retrovíry sa podieľajú na evolúcii živočíšnych druhov.“

Sharko sa snažil pozorne počúvať. Pri niektorých slovách ako placenta, imunitný systém, Terney sa mu v hlave rozsvecovali červené žiarovky.

„Takže Terney retrovíry poznal?" opýtal sa.

„Ako imunológ a gynekológ áno. Evolúcia si napríklad skrotila cudzí prvok v tele aj v prípade drepanocytózy. Ide o dedičné ochorenie, ktoré je veľmi rozšírené medzi obyvateľstvo Afriky a ktoré evolúcia nezničila, pretože slúži ako ochrana pred maláriou. Táto výhoda sa považuje za väčší prínos, ako problémy spojené s chorobou.“

Lemoine položil pred komisára dve kôpky troch listov papiera. Tie naľavo napísal Daniel.

„Prejdime ku konkrétnym veciam. Naľavo leží záhadná sekvencia retrovíru, ktorú ste mi dali, a preto dúfam, že mi poviete, odkiaľ je.“ „Ako viete, že ide o retrovírus?“

„Všetky retrovíry majú rovnakú podobu, rovnaký starter na začiatku sekvencie. Keď vidíte nejaký revolver, tak viete, o akú značku ide, nie? Ja viem, o čo ide, keď vidím DNA.“

Ukázal na hŕbku napravo.

„Tu je sekvencia jedného z tisícov fosílnych retrovírov prítomných v koši DNA každého z nás. Vašej, mojej... Vieme, že tento retrovírus patrí medzi víry HERV-W. Nachádza sa niekde v prvej tretine druhého chromozómu. Až do dnes sme netušili, akú funkciu mohol plniť v uplynulých tisícročiach. Vedeli sme len, že táto sekvencia sa vyskytuje len u istej skupiny ľudí, pretože sa nenachádza v genóme žiadneho živočícha, rastliny či huby.“

„Ľudský vírus...“
„Zdá sa. Nič o ňom nevieme. Ani o jeho fungovaní, sile, ničivosti v minulosti. Ale prípad, na ktorom pracujete, je pre molekulárnu biológiu a genetiku prelomový. Dokonca znamená obrat v evolúcii ľudstva.“

Sharka tieto veľké slová ohúrili. Díval sa na hŕby papiera, pristúpil bližšie. Sekvencia napravo vyzerala ako sekvencia naľavo, okrem častí, ktoré biológ označil modrou. Rozdiel bol asi na každom stom písmene.

„Niektoré z týchto označených častí - nevieme ktoré - zneškodnili retrovírus,“ upresnil Lemoine. „Ide o odpad v DNA a nemá žiadny vplyv na organizmus.“

Rozložil tri listy papiera a uložil ich k sebe.

„Pozrite sa teraz na túto prostrednú sekvenciu.“

Sharko prižmúril oči. Nová sekvencia bola znovu identická s dvomi ďalšími. Ale bolo na nej oveľa menej modrých značiek - asi dvadsať na stranu. Išlo o sekvenciu blízku kromaňoncovi, ale nie identickú. Sharko sa na Lemoina vážne pozrel.

„To je retrovírus, ktorý napadol Lamberta, však? Toto ste našli v jeho mozgu?“

Biológ prikývol.

„Presne tak. Naľavo je sekvencia, ktorú ste nám priniesli... Uprostred tá, čo sme našli v Lamertových mozgových bunkách... A napravo sekvencia, ktorú máme všetci a je neškodná. Všimnite si, že zľava doprava stúpa počet modrých miest. A teraz sa pozrite do elektronického mikroskopu.“

Sharko poslúchol. Cez šošovky videl veľké čierne jadro obkolesené pavučinou ako drôtom s dvomi dlhšími chápadlami, vďaka ktorým to vyzeralo ako medúza. Pomaly si zlovestne plávala v olejovom mori. Sharkovi prešiel mráz po chrbte. Najmenší svet bol taký chladný, desivý.

„Predstavujem vám GATACU,“ povedal Lemoine. „Ide o dočasný názov patogénu, ktorý sme našli v Lambertových tkanivách. Ide o mierne zmutovaný retrovírus, pretože sú na ňom isté modifikácie, ako ste videli. Jeho genóm pozostáva presne z ôsmich tisícov a dvoch stoviek báz A T G C, je o čosi menší ako HIV. Samozrejme, zatiaľ nevieme, ani ako funguje, ani ako sa rozmnožuje. Vzhľadom na to, čo sme našli v organizme Félixa Lamberta, sa domnievame, že GATACA postupne napáda pomaly a neškodne bunky v ľudskom tele - najmä mozgové bunky - počas dlhých, dlhých rokov, podobne ako HIV. Agresívnym sa stáva, keď jeho nositeľ dospeje, povedzme okolo dvadsiatich rokov. Možno je spúšťačom vylučovanie hormónov, biologické hodiny alebo starnutie buniek. To ešte nevieme. V každom prípade práve v tej chvíli sa začne vírus veľmi rýchlo množiť: rozmnožuje sa vo veľkom v nervových bunkách mozgu, najmä na povrchu, a v organizme všetko naruší, podobne ako roztrúsená skleróza alebo Alzheimerova choroba. Zvyšok poznáte. Postihnutý má problémy s rovnováhou, stáva sa agresívnym a správa sa násilne...“

Sharko vypil svoju kávu. Mal sucho v hrdle.

„Je nákazlivý?“

„Neprenáša sa ani vzduchom, ani dotykom, ale možno pohlavne. Nevieme. Správa sa rovnako u mužov a žien? To je veľká neznáma. Nevieme ako a kedy sa GATACA dostala do organizmu Félixa Lamberta. Dostal tento vírus od niekoho pri pohlavnom styku? Podali mu ho? Kedy? Kde? A kto GATACU vytvoril? Ak máme veriť knihe

Stéphana Terneyho, Grégory Carnot bol nositeľom tohto vírusu, tak ako najmenej ďalších päť ľudí. Ale prečo oni? Potrvá týždne, možno mesiace, kým to pochopíme. Predstavte si to nešťastie, ak sa tento vírus prenáša sexuálnym stykom. Počet nakazených ľudí môže exponenciálne rásť."

S vážnou tvárou zobral listy papiera, ktoré mu poslal Sharko.

„Vaše objavy sú zásadné. Zdá sa, že táto sekvencia je pôvodnou nezmutovanou formou. Možnože je ešte brutálnejšia, agresívnejšia, možno sa šíri rýchlejšie. Dnes vieme vyrobiť, vypestovať vírus. Keď vidíme, akých škôd je schopná GATACA, viete si predstaviť tie obludnosti, ktorých by bol schopný človek, ktorý by mal návod - genetickú sekvenciu - takéhoto prehistorického vírusu?“

„Podával by ho ľuďom nevedomky? Spôsobil by nákazu?“

„Áno. A šírenie prostredníctvom pohlavného styku alebo endogénne, teda transgeneračne.“

„Z rodičov na deti...“

„U budúcich generácií by sa šíril veľmi rýchlo. Ľudia by umierali okolo dvadsiatich, tridsiatich rokov, šialení z agresivity. Povedzte nám, čo viete. Spojíme sa s ministerstvom zdravotníctva, spustíme mimoriadne výskumné programy. Mám pocit, že musíme konať veľmi, veľmi rýchlo. Čím viac času stratíme, tým viac riskujeme, že sa nám tento vírus vymkne spod kontroly.“

„Povedz nám to,“ povedal Bellanger. „Vysvetlili sme ti to. A teraz je rad na tebe.“

Sharko premýšľal. Musel si dávať veľmi veľký pozor. Bellanger, Lemoine, policajti netušili o Luciinom vyšetrovaní. O krádeži kromaňonca, kazete, Fénixovi, amazonskom kmeni, minulosti Stéphana Terneyho a o matkách, čo umreli pri pôrode. Kam až mohol zájsť, aby Lucie neohrozil? Na druhej strane, mohol si tie zistenia nechať pre seba? Boli v ohrození ľudské životy a len boh vedel koľko.

Pozrel sa na papiere pred sebou. Naľavo bol čistý vírus kromaňonca. Uprostred ešte aktívny Lambertov zmutovaný vírus a napravo zvyšok ľudstva s neškodnou formou.

Boli to tri rôzne formy, ktoré počas evolúcie zmenili štruktúru.

Tri rôzne obdobia. Ako to bolo možné, keď Lambert nemal ani dvadsaťpäť rokov?

Časová reťaz, napadlo mu náhle. Časová reťaz s tromi ohnivkami: kromaňonec, civilizovaný moderný človek a medzi nimi Ururu.

A zrazu to pochopil.

Chytil si tvár do dlaní a vzdychol.

„Félix Lambert či Grégory Carnot tento vírus nechytili,“ pošepol. „Nikto im ho ani nepodal. Nie. To svinstvo mali v sebe, už keď sa narodili. Zdedili to od svojich rodičov, ktorí...“

Zastavil sa a pozrel sa do očí svojmu šéfovi.

„Dajte mi ešte pár hodín, kým si niečo overím. Sľubujem vám, potom všetko vysvetlím.“

„Sharko...“

Nedal mu šancu odpovedať a obrátil sa na biológa.

„Táto sekvencia patrí kromaňoncovi starému tridsaťtisíc rokov. Zavolajte do Centra pre genóm v Lyone a tam vám všetko vysvetlia.“

Vybral sa preč, potom sa zastavil a otočil:

„Povedzte mi, môže tento vírus spôsobiť, že jeho nositeľ bude ľavák?“

Biológ sa zamyslel a zdalo sa, že pochopil.

„Lambert bol ľavák, ako aj Carnot, takže vy si myslíte...“ nastalo ticho. „Áno, je to možné. Najnovšie výskumy dokazujú, že existuje gén spojený s lateralitou, ktorý sa nachádza na druhom chromozóme v blízkosti týchto fosílnych retrovírov. V genetike sa často stáva, že vyjadrenie niektorých sekvencií DNA - v našom prípade ide o retrovírus - vo veľkej miere modifikuje ,správanie' susediacich génov. Vysvetľuje to okrem iného vznik istých druhov rakoviny, najmä leukémie a lymfómov. Aby ste to lepšie pochopili, musel by som vám vysvetliť, o čo ide pri chromozomálnej translokácii a...“

Sharko sa rozbehol a zmizol vo dverách.

Pedro rozumel jazyku džungle. Dokázal interpetovať pohyby, dekódovať formy, cítil nebezpečenstvo: hmyz, hady, pavúky, ktoré sa im objavili pri nohách ako pohybujúce sa bobule. Naučenými pohybmi presekával mačetou cestu. S Lucie a dvomi Indiánmi sa vydali do zeleného bludiska s puškami v rukách a s ruksakmi na chrbtoch. Všade okolo nich rozťahoval chápadlá prales. Nekonečné konáre sa preplietali, vrastali do iných, bambusy sa miešali s kaučukom a tíkom. Od lode museli prejsť močiarom, cesta vyzerala nepriechodná, často stáli až po kolená vo vode. Lucie bola premočená. Pot jej tiekol z čela aj dolu chrbtom. Každý nádych ju pálil v hrdle, čpavok jej žral pľúca. Pedro jej nožom vyrezal diery do kožených topánok, aby jej z nich mohla vytekať voda. Odsekol bambus, a z kmeňa si nalial vodu z neho do poľnej fľaše. Očami prechádzal po okolí, hľadal tiene. Ďalej ukázal na liany pri dlhých polenách.

„Čerstvo odrezané, pozrite.“

Prešiel ďalej a ukázal na ďalšiu čistinku. Pred nimi sa začal objavovať úzky chodník.

„Hovoríme tomu indiánska cesta - brázda džungľou... Niet pochýb o tom, že sú tu Ururovia.“

Lucie sa úzkostlivo poobzerala, ale nevidela ani na desať metrov. Dokonca aj obloha zmizla a všade bola len samá zeleň. Všetko bolo obrovské. Pedro si vodou oblial kučeravé vlasy a potom sa pozrel na GPS.

„Nebudeme sa vzďaľovať od lode. O dve hodiny sa zotmie. Poďme ešte kúsok rovno. Vrátia sa, kým padne noc... cítim to.“

Vrátili sa na cestičku. Pod nohami im praskali konáre. Lucie pripadala džungľa ako ľudský mozog - sieť poprepájaných prvkov, ktoré vysielajú signály, pridávajú sa jeden k druhému - spolupracujú alebo súťažia. Existujú tu aj symbióza, osmóza, ale aj predátori a parazity. Každý prvok bol jadrom, ktoré viedlo k väčšiemu jadru. Smrť prinášala hnilobu, hniloba baktérie, čo vyživovali pôdu. Z pôdy vyrastali rastliny, rastliny viedli k druhom, druhy tvorili ekosystém, krehký systém s desivým bohatstvom, v ktorom bola neustále zachovaná rovnováha medzi životom a smrťou, zánikom a veľkoleposťou.

Nakoniec sa dostali na malú čistinku, pri ktorej vyvieral prameň. Všetko páchlo vlhkosťou, dokonca aj živica zo stromov. Vlhkosť vzduchu v amazonskom pralese, neuveriteľných takmer sto percent, bola najhorším nepriateľom. Škodila chodidlám, šírila choroby, oheň sa takmer nedal rozložiť. Lucie sa trochu vydýchala. Jej telo trpelo. Čím bola rieka Rio Negro ďalej, tým viac na nich útočili komáre. Náhle mala pocit, že medzi stromami zahliadla siluetu.

Rýchlo a s ľahkosťou odskočila.

Konáre sa začali hýbať, liany sa hojdali. Vpravo, vľavo, oproti. Ticho, pohyb... Ticho, pohyb... Zrazu stáli okolo nich, akoby tancovali v pomalom rytme. Lucie si spomenula na hrozivé tváre v Chimauxovej knihe.

Boli okolo nej.

Pedro sa pozrel na Indiánov, ktorí zložili svoje zbrane k nohám a potom zdvihli ruky nad hlavu. Tiene začali naberať kontúry. Oči, nosy s kosťami, tváre sa objavili medzi bambusmi a potom zmizli ako pohybujúce sa masky. Potom sa ozvali výkriky, piskot, spev, ktorý odohnal opice. Pedro pološeptom povedal, aby sa v žiadnom prípade nehýbali a počkali, kým sa Napoleon Chimaux rozhodne vyjsť. Lucie sa snažila, ale triasla sa na celom tele. Jej život, budúcnosť - už jej nič nepatrilo.

Ako dlho to ešte vydrží? Netušila. Čas sa tu rozpúšťal, plynul vlastným tempom. Palmové listy sa nakoniec roztiahli. Pred nimi sa zjavil antropológ. Myslela by si, že je sám, keby okolo neho všetko nevibrovalo ako kompresor pripravený na výbuch. Bol veľký, silný s hrubými rukami a nohami. Na sebe mal kaki nohavice. Hlavu mal holú a veľké čierne oči podliate krvou. Čelo a líca mal pomaľované červenou farbou. V rukách držal sekery a roztiahol ich ako predátor kliesniaci si cestu za korisťou. Lucie si spomenula na obrazy z Fénixa č. 1: na nohu, ktorá štuchala do tiel v chatrčiach... Mala chuť zobrať pušku a tlačiť mu hlaveň na čelo, kým nevypľuje celú pravdu. No keby sa pohla, bola by na mieste mŕtva: tridsiatka sekier, šípov stála v pozore.

Hlboký Chimauxov hlas plynul ako jed:

„Povedzte mi, prečo by som vás nemal zabiť.“

Muž si vôbec nevšímal sprievodcov, díval sa priamo na Lucie. Zdvihla jednu ruku na znak mieru a druhú vložila pomaly a opatrne do náprsného vrecka. Fotografiu držala pred sebou.

„Tu je môj dôvod. Eva Loutsová.“

Hovorila suchým chrapľavým hlasom. Chcela byť silná, odvážna, pretože práve došla na koniec cesty. Na koniec vyšetrovania, na koniec sveta. Teraz sa malo všetko skončiť. Chimaux sa zákerne usmial. „Pristúpte, pristúpte... aby som sa na fotku lepšie pozrel...“

Lucie bez zaváhania poslúchla, vzdialila sa od sprievodcov. Stáli od seba asi dva metre. Chimaux natiahol ruku, aby jej naznačil, že má stáť. Potom prižmúril oči.

„Je to ona. Eva Loutsová... Ale čo viac, mladá dáma? Už mi nemáte čo povedať? Prebuďte moju zvedavosť.“

„Prebudiť vašu zvedavosť? Čakali ste na Evu Loutsovú, ale už sa nikdy nevrátila. Bola zavraždená.“

Lucie zasiahla do čierneho. Videla prekvapenie a potom zúrivosť na antropológovej tvári.

„Ako?“

„Dobili ju na smrť v klietke so šimpanzom. Stéphane Terney je tiež mŕtvy. Vrah mu prerezal bedrovú žilu. Nepripomína vám to niečo? Viem aj o matkách, čo umreli pri pôrode, o mozgoch, čo špongiovatejú a privádzajú ľudí do šialenstva. Videla som prvú kazetu Fénixa. Keď sem prišla Eva Loutsová, prijali ste ju, pretože vás prekvapila. Vedela, že Ururovia sú ľaváci a že sú násilní. Našla prepojenie, o ktorom žiadny iný návštevník netušil. A tak ste jej dovolili vstúpiť do vášho sveta. Prejavili ste jej dôveru a do Francúzska ste ju poslali s misiou - aby vám priniesla fotky a mená agresívnych vrahov-ľavákov odpykávajúcich si tresty. Hľadali ste tie prekliate deti, ktoré bezdôvodne vraždia, nie? Prečo? Pretože sú výsledkom Fénixa a váš vrah vám bráni vyliezť z džungle a pozrieť sa na ich tváre? Prišla som sem, pretože čakám odpovede. Dokončite to, čo ste začali s Evou.“

Chimaux naklonil hlavu na jednu a potom na druhú stranu. Mal doširoka roztvorené oči, akoby sa snažil v Lucie čítať. Vyzeral ako exotické zviera, ktoré sa zrazu pozrelo na odraz v zrkadle. Tvár, celé

telo mal zjazvené. Telo pod vojenskou bundou sa mu triaslo a nakoniec zo seba vydal surový výkrik. V tej chvíli sa zo stromov vynorila desiatka nahých postáv so sekerami v rukách a vrhla sa na Lucie. Nemala čas zareagovať. Skočil na ňu muž dvakrát väčší a ťažší ako ona. Ďalší roztvoril dlaň a do tváre jej fúkol nejaký biely púder. Lucie pocítila pálenie v nose a v tej chvíli jej oťaželi končatiny. Nedokázala sa ani pohnúť. Tlačila sa na ňu vlhká pokožka. Cítila pach rastlín a potu. Všetko okolo sa začalo točiť. Vedela, že ju zdvihli. Potom začula Chimauxov hlas:

„Chcete vedieť, čo je Fénix? Dnes večer nás čaká jedno narodenie. Budete v prvom rade. A potom, potom vám vypijem dušu...“

Zaniesli ju do džungle.

Palmové listy sa za nimi zavreli ako opona v divadle. Počula praskot konárov a potom nastalo ticho.

(56)

Vírus, ktorý sa prenáša z rodičov na deti, z generácie na generáciu. Monštrum ukrývajúce sa v DNA, ktoré ovplyvňuje lateralitu a čaká na príhodný čas, aby sa zobudilo, rozmnožilo v mozgu hostiteľského organizmu a aby ho veľmi rýchlo zničilo. Sharko o vírusoch a ich šírení nič nevedel, ale desať dní vyšetrovania mu zasadilo do hlavy obrovského chrobáka - hypotézu, ktorú si za každú cenu musel overiť.

Na štvrtom poschodí haussmannovského domu mu otvoril štíhly muž s unavenou tvárou. Sharko už na tieto dvere klopal spolu s Lucie a vypočúvali tu sestru Félixa Lamberta. Komisár sa predstavil a neukazoval svoj falošný preukaz. Stačil jeho rázny hlas a pevný pohľad.

„Kriminálna polícia Paríž. Chcel by som sa rozprávať s Coralie Lambertovou. Už sme sa stretli.“

„Massonová... Volá sa Coralie Massonová. Ja som jej manžel, už viac ako rok.“

Patrick Masson ešte nemal ani tridsať rokov. Pozval Sharka do rozľahlého bytu bez rečí. Mladá žena ležala na pohovke, pod hlavou mala vankúš a ruky na bruchu. Pozerala televízor. Chcela sa postaviť, keď zbadala policajta, ale Sharko ju hneď zastavil.

„Nie, nie, ležte, prosím. Neprišiel som nadlho.“

Komisár požiadal Patricka, aby ich nechal na chvíľu osamote.

„Idem si zapáliť,“ povedal mladý muž a zamával pred ňou mobilným telefónom. „Keby si ma potrebovala, zavolaj.“

Sharko si pritiahol k pohovke stoličku, aby na Coralie videl, a pozoroval jej okrúhle brucho, v ktorom sa hýbalo dieťa. Pošúchal si dlane a rozhodol sa byť priamy, ale za žiadnu cenu nepriznať to, čo sa dozvedel v laboratóriu.

„Bude to už čoskoro, však?“ povedal s úsmevom.

Coralie vypla televízor diaľkovým ovládaním. Oči mala namaľované perleťou. Bola taká mladá.

„Nemyslím, že ste sa sem prišli rozprávať o bábätku.“

Sharko si odkašlal.

„Máte pravdu. Otázka, ktorú vám položím, sa vám možno bude zdať zvláštna, ale chcel som sa opýtať, či rovnako ako váš brat aj vy trpíte intoleranciou laktózy?“

Mladá žena sa posadila, trochu zvraštila tvár a pohodlne sa usadila medzi vankúše. Členky mala opuchnuté v dôsledku vysokého štádia tehotenstva, v ktorom bola. Na tanieri na zemi boli zvyšky zemiakov, prázdne škatuľky od keksov a jahodový kompót.

„Áno, ale prečo sa pýtate?“

„Pretože, ako som vám hovoril minule, vyšetrovanie nás priviedlo k zdravotným otázkam, ktoré sa netýkajú len Félixa. Ide o oveľa širší problém, o ktorom vám teraz nebudem hovoriť, ale čoskoro sa to dozviete. Trpeli touto intoleranciou aj vaši rodičia?“

„Môj otec pil mlieko bez problémov, ale mama nie. Aj ona mala problémy s trávením laktózy.“

„Viete, že v Európe trpia intoleranciou laktózy najmä imigranti a ich potomkovia?“

„Nevedela som to. Ale čo sa mi snažíte povedať?“

„Že vo vašej rodine sa niekde musel vyskytnúť cudzinec a z jeho krvi sa potom na potomkov preniesla intolerancia laktózy a... hmm... ešte jedna nepríjemná vec. A mám pocit, že sa to nestalo v dávnych dobách.“

Coralie bola prekvapená. Jazykom si prešla po suchých perách. S ťažkosťami sa postavila, prešla 1c zásuvke, otvorila ju a 1c Sharkovi sa vrátila s fotoalbumom, ktorý mu podala.

„Nie sme imigranti, máme francúzsku krv už celé generácie. Viacerí členovia našej rodiny vypracovali rodokmene a podarilo sa im vypátrať predkov z 18. storočia. Na začiatku nájdete ich kópie.“

Sharko otvoril album. Na prvých stranách boli prilepené veľké poskladané listy papiera, na ktorých sa rozpínali konáre rodostromu.

„O pravdivosti týchto dokumentov, samozrejme, nepochybujem,“ povedal Sharko. „Chcem len povedať, že nejaké dieťa sa muselo narodiť mimo manželského zväzku, čo nemusí byť zaznačené v rodokmeni.“

Coralie mlčala a zvierala pery. Sharko veľmi rýchlo našiel vetvu s Coralie a Félixom Lambertovcami. Ich matka Jeanne umrela na pôrodnej sále a bola jedinou dcérou... Našiel jej starých rodičov... Dátumy, mená, miesta narodenia boli všetky francúzske. Jeanne Lambertová sa narodila v roku 1968 v Paríži. Pri tom dátume sa mu zrazu vynoril Fénix č. 1, nakrútený v roku 1966... Prevozy vzoriek z Amazonie do Francúzska v roku 1967...

Policajtovi to všetko začalo dávať zmysel. Hypotéza sa potvrdzovala. Pozrel sa Coralie do očí.

„Trpíte intoleranciou laktózy ako vaša matka, a váš otec nie. Takže ste ju zdedili po nej.“ Prstom ukázal na dve mená - Geneviève a Georges Nolandovci. „Trpia ňou aj vaši starí rodičia z matkinej strany?“

Coralie sa na chvíľu zamyslela.

„Môj starý otec pred pár dňami popíjal kávu s mliekom, presne tam, kde sedíte. So starou mamou sa rozviedli už veľmi dávno, ale aj ona pila mlieko. Nie... netrpia intoleranciou laktózy.“ Nastalo ticho. „To znamená...“

Sharko sa nedokázal udržať, mal pred očami genetický ,zlom‘ v rodinnej línii Félixa Lamberta. Prstami si prešiel po perách a uvedomil si rozsah svojich zistení a všetko, čo z toho vyplývalo.

„Sú tu nejaké fotky vašej matky a jej rodičov, Georgesa a Geneviève?“
Coralie si zobrala album a listovala v ňom, potom ho vrátila komisárovi.

„Tu je mama a moja stará matka. A tu je mama so starým otcom. Na fotke nikdy nie sú všetci traja, pretože sa rozviedli veľmi dávno. Na týchto fotkách má mama asi pätnásť rokov. Bola veľmi pekná... Keď mala devätnásť, narodila som sa ja a dvadsať, keď sa narodil Félix.“
Sharko si pozorne prezeral farebné fotografie. Coraliina matka bola tmavé dievča s výrazným obočím a v niečom sa výrazne podobala na svoju matku - napríklad nosom a úsmevom. Coralie povedala nahlas, čo si Sharko myslel.

„Moja mama sa vôbec nepodobá na starého otca, to si myslíte. To je... nepredstaviteľné!“

Sharko zovrel pery. Starý otec nebol jej otcom, bol si tým istý. Vyplývalo z toho len jediné - v súvislosti s kmeňom Ururu v Amazónii, pašovaním vzoriek, vírusom a evolúciou. Zdalo sa to šialené, ale stará matka Coralie a Félixa musela prísť do kontaktu so semenom vysokého, násilného Indiána trpiaceho intoleranciou laktózy. A v ňom bol aj vírus. V rokoch 1967 a 1968 sa začala hrôza, ktorá sa prenášala z generácie na generáciu.

Sharko bol v rozpakoch, zatvoril album a podal ho Coralie a všimol si do ktorej ruky ho chytila.

Do ľavej.

GATACA sa prezradila.

Srdce mu zovrelo. Zhlboka sa nadýchol, aby sa nerozkričal. Váhavým hlasom povedal:

„Povedzte mi, že vaše bábätko bude dievča.“

Coralie sa na neho zvláštne pozrela a pokrútila hlavou.

„Nie, bude to chlapec.“

Sharko sa snažil zachovať pokoj, ale vo vnútri sa rozpadal na tisícky kúskov.

„Chodíte... chodíte do poradne?“

„Áno, ale...“

„Aké sú výsledky ultrazvuku? Je všetko v poriadku?“

Coralie zneistil policajt, ktorý jej kládol otázky, ktoré s vyšetrovaním podľa nej nesúviseli.

„Samozrejme, že je všetko v poriadku! Dieťa je veľké, zdravé!“ Usmiala sa. „Stále kope! Nikdy v živote mi tak nechutilo jesť, stále niečo žujem, je to gurmán. Len placenta spôsobuje problémy, ale nie ve...“ „Hypervaskularizácia?“

„Ako viete? Čo to znamená?“

Sharkove obavy sa potvrdili. Coralie bola nositeľkou GATACY. Zničila jej matku, teraz sa Coralie narodí dieťa, vyrastie a prenesie retrovírus na svoje dieťa, až kým mu GATACA nezničí mozog a neurobí z neho brutálneho násilníka. Prekliaty kruh, ktorý sa bude opakovať donekonečna. Sharko bol stratený, schúlil sa a hľadal slová.

„Žije vaša stará matka z maminej strany?“

„Samozrejme. Ale čo sa deje? Povedzte mi to!“

Sharko celkom dobre nerozumel, ako vírus funguje: zdalo sa, že matky umierajú pri pôrode chlapcov, ale prežijú, ak ide o dievčatá? Prečo? Ako? Zase nezodpovedané otázky.

„Viem o určitých skutočnostiach, ktoré vám teraz nemôžem povedať, pretože nie sú potvrdené. Môžem vám len povedať, že medzi vašimi starými rodičmi z matkinej strany sa niečo stalo. Ide o genetickú záležitosť súvisiacu s narodením vašej matky. Odtiaľ pochádza ochorenie, ak to tak môžeme nazvať, ktoré viedlo až k vášmu bratovi Félixovi...“

Zmĺkol, aby sa nepreriekol a nepovedal jej, že ho má aj ona a že monštrum v tvare medúzy sa ukrýva v jej DNA a v DNA jej bábätka.

„... musím sa porozprávať s vašimi starými rodičmi. Potrebujem zistiť, ako prebehlo tehotenstvo vašej starej matky a ku ktorým lekárom a odborníkom chodila.“

„Povedali ste ochorenie? Aké ochorenie? Nikdy nám nikto nič o chorobe nehovoril. Môj starý otec by nám to predsa povedal. Je genetik a špecializuje sa na umelé oplodnenie. On bol odborník, ktorý dohliadal na tehotenstvo mojej starej matky. Však je jeho povolaním hľadať ochorenia a defekty, je na to špecialista.“

Sharko mal pocit, že dostal päsťou do brucha.

„Hovoríte... že je genetik?“

„A slávny! Nevyznám sa v tom, ale viem, že objavil nejaké dôležité gény a získal tým veľké meno. Roky riadi veľké laboratórium, kde chodia dvojice, čo majú problémy s počatím, trpia hormonálnou nedostatočnosťou. Pomáha im, aby mali deti. Čo od neho chcete? Čo sa deje?“

Sharko sa postavil a nebol si istý, či sa udrží na nohách. Zrazu bolo všetko jasné. Umelé oplodnenie.

Pochopil aj to, prečo sa Lucie pokúšali v Säo Gabriele zavraždiť. Georges Noland tu bol, keď sa Lucie rozprávala s Coralie. Sharko si spomenul, že sa opýtal na to, či v ich rodine niekto nemal predkov medzi pôvodným obyvateľstvom Latinskej Ameriky a Noland mu skočil do reči. Genetik si musel uvedomiť, ako ďaleko sa vo vyšetrovaní dostali a vedel, že nakoniec skončia v Brazílii. Lucie mu dokonca dala svoje telefónne číslo. Nevedomky ho tak dala vrahovi, ktorý využil svoje kontakty medzi vojakmi v Amazónii, aby ju nenápadne odstránil.

Komisár sa na mladú ženu pozrel so strachom, pretože nebol schopný odhadnúť, do akej miery je Georges Noland zvrátený. Ten človek podal vírus vlastnej manželke a preklial tak všetky generácie, čo mali prísť po nej. Zabil Loutsovú, zabil Terneyho. Vo svojom laboratóriu pravdepodobne umelo oplodňoval ženy, ktoré mali hormonálne problémy, podával im vírus, ktorý sa dostal až do DNA. Ako bola ľudská bytosť schopná niečoho takého?

Trasúcou rukou vybral papier a pero z vrecka.

„Chcel by som sa s ním porozprávať. Mohli by ste mi dať jeho adresu?“

Nastalo dlhé ticho. Coralie si povzdychla. Hladkala si brucho, aby sa upokojila.

„O takomto čase by mal byť ešte v laboratóriu. Môj starý otec stále pracuje. Spoločnosť sa volá Génomics, sídlo má vo Villejuif vedľa Inštitútu pre výskum onkologických chorôb.“

Sharko si poznačil všetky údaje so zaťatými zubami. Vo dverách stál manžel so zapaľovačom v ruke. Komisár zložil papier a potom jemne podal ruku mladej žene.

„Dávajte na seba pozor.“

Nechal ju tam, manžela si zavolal do chodby a pološeptom mu povedal.

„Rozprávala vám Coralie o svojej matke? Ako umrela na krvácanie počas Félixovho pôrodu?“

„Samozrejme.“

„Tak ma dobre počúvajte. Hneď teraz pôjdete do nemocnice, pretože to, čo sa stalo jej matke, sa veľmi pravdepodobne zopakuje. Lekárom povedzte všetko, čo o smrti Jeanne Lambertovej viete, povedzte im, že ak niečo nespravia, počas pôrodu dôjde k rozsiahlemu vnútornému krvácaniu. A všetko je to geneticky podmienené.“

Muž sa skoro zosypal. Sharko mu položil ruku na plece. „Pravdepodobne existuje spôsob, ako ju zachrániť, ak budete konať rýchlo. A prosím vás, zabezpečte, aby svojmu starému otcovi nevolala, že za ním idem do Villejuif. Všetko je to totiž jeho chyba.“

Zbiehal schody po troch a keď nasadol do auta, vytiahol revolver a nabil ho.

(57)

Lucie sa ocitla mimo času. Opuchnuté viečka takmer nedokázala otvoriť. Pred ňou horel oheň s takými vysokými plameňmi, že úplne presvetlili temnotu. Sedela na zemi a nevedela sa ani pohnúť, akoby jej ruky a nohy vážili tonu. Okolo nej mužské hlasy vydávali rytmické zvuky, bosými nohami dupali po hline. Bum, bum, bum... V zábleskoch svetla sa črtali zvláštne siluety. Lucie sa točila hlava, oči ju boleli a rezali ju v nich záblesky svetla. Kde bola? Už nedokázala rozmýšľať, všetko sa jej plietlo v hlave, akoby sa jej v mysli otvoril tunel do ničoty, kde sa jej spomienky prevrátili. Tváre... Jej matka, otec, Sharko. Točili sa, miešali, mizli pod atramentovou hladinou. Úplne na dne počula smiech svojich dcér a cítila piesok v očiach. Zo spálených tvárí postupne vystupovali črty Čiary a Juliette. Lucie naťahoval ruku, aby sa ich dotkla, ale rozpustili sa v noci. Úsmevy, potom slzy, Lucie sa chvela, hlava jej padala dozadu a slzy jej zalievali tvár. Mala pocit, že ju opustilo telo, a potom pocítila dotyk na šiji. Na uhlíky medzi kolenami dopadali zrniečka a prach z húb. Plamene jej oblizli tvár. V tej chvíli sa prebrala. Zachvátili ju pachy a vône ohňa, rastlín, koreňov.

Muži sa rozostúpili. Štyria z nich niesli ženu na podnožke z listov a konárov. Bola nahá a pomaľovaná. Položili ju k ohňu. Okolo nej poskakovali tiene, mala veľké brucho.

Chimaux sa posadil k Lucie a vdýchol hnedastý prášok.

„Prášok z rastlín, čo šnupeme, má nečakané účinky - liečia choré telo aj dušu. Vdýchnite ich, zhlboka a nechajte sa viesť...“

Na niekoľko sekúnd privrel oči. Keď ich otvoril, žiarili ako uhlíky.

Sharko zaparkoval pod značkou zákazu zastavenia a vybehol z auta s revolverom za pásom. Prebehol okolo obrovskej budovy Inštitútu Gustava Roussyho a ocitol sa pred ultramoderným domom zo skla a ocele, s automatickými dverami a kamerovým systémom, na priečelí ktorého bolo červeno-čiernymi písmenami napísané GÉNOMICS. Prešiel k recepcii, letmo ukázal svoj falošný preukaz a povedal, že sa chce ihneď stretnúť s Georgesom Nolandom. Recepčná chcela zdvihnúť telefón, aby svojho nadriadeného informovala, ale Sharko jej v tom zabránil.
„Nie. Zoberte ma rovno za ním.“
„Pracuje v,sterilnej sále' na podlaží -1. Máme tam uložené vzorky tkanív. Nemám tam prístup a..."
Sharko sa pozrel na výťah.
„Dá sa ním dostať dolu?"
„S preukazom áno. Inak sa tam nedostanete."
„V tom prípade mu zavolajte, ale v žiadnom prípade nehovorte, že ide o políciu. Povedzte mu, že za ním prišla vnučka.“
Recepčná urobila, ako jej povedal.
„Ide.“
Sharko zamieril k výťahu a čakal. Keď sa dvere otvorili, vbehol dovnútra, pritlačil Nolanda k stene a nenápadne mu pritlačil pištoľ k bruchu.
„Teraz pôjdeme dolu spolu.“
Dvere výťahu sa otvorili do chodby. Oproti nim sa za hrubým sklom rozprestierala obrovská miestnosť s ultramodernou technikou. Pred obrazovkami pracovali muži a ženy v sterilnom odeve a ovládali kryogénne prístroje. Sharko zabránil Georgesovi Nolandovi, aby vošiel do svojej pracovne. Zamkol dvere, pritlačil vedca k stene a udrel ho päsťou do spánku. Muž sa zlomil v páse a hlavu si chytil do rúk. Policajt mu pritlačil hlaveň k lícu.
„Dávam vám desať sekúnd, aby ste zavolali do Brazílie a zrušili objednávku vraždy Lucie Henebellovej.“
Georges Noland krútil hlavou.
„Neviem, o čom...“
Sharko mu schytil hlavu a otočil ju, hlaveň mu strčil do úst.
„Päť, štyri, tri...“
Nolanda naplo a rýchlo prikývol. Dlho vypľúval. Policajt ho prudko odtlačil k telefónu, celé telo sa mu v panike triaslo. Vytočil číslo, čakal... Potom slová v portugalčine. Sharko nerozumel, ale pochopil, že sa rozprávali o číslach, peniazoch. Nakoniec Noland položil a zviezol sa do kresla na kolieskach.
„Dnes ráno prešli po rieke. Alvaro Andrades, vojak, čo stráži prechod, ich pri návrate nechá prejsť.“
Sharkovi padol kameň zo srdca. Lucie žila. Prešiel k Nolandovi a chytil ho za golier na plášti, potom ho zatlačil aj s kreslom do kúta.
„Zabijem vás. Prisahám, že to spravím. Predtým mi však poviete o retrovíruse v tvare medúzy, o genetických profiloch a matkách, čo umierajú pri pôrode. Vysvetlite mi, aký máte vzťah k Chimauxovi a Terneyovi. Celú pravdu. Teraz!“
Napoleon Chimaux kývol hlavou smerom k budúcej matke z kmeňa Ururu, ku ktorej pristúpili ďalšie ženy a hladili ju na čele. Hlava Lucie padala dopredu, potom zas dozadu. Slová sa ozývali, prichádzali z veľkej diaľky:

„Všetka mágia, tajomstvo kmeňa Ururu je pred vami. Najfantastickejší model evolúcie, na aký antropológ môže natrafiť. Pozrite sa, aká je tá mladá tehotná žena pokojná. Napriek tomu, že vie, že umrie. Vládne tu úplný pokoj. Vidíte nejaké známky násilia?“

Oči sa jej obracali stĺpikom, zreničky mala rozšírené a na krku jej navreli žily.

„Ururovia vedia presne určiť pohlavie dieťaťa. V prípade chlapca matka veľa je, narastie jej obrovské brucho a posledné štyri mesiace tehotenstva je veľmi unavená. Plod z nej vysaje všetku energiu. Túži prísť na svet s najlepšími vyhliadkami na prežitie. Placenta sa prekrvuje viac, aby mu poskytla viac kyslíka a výživy. Dieťa bude veľké, silné, zdravé...“

Spev aj kroky zrýchľovali tempo. Lucie cítila, ako ju pot páli v očiach. Okrem nezreteľných siluet nedokázala rozoznať nič. Matne si spomenula... Loď, džungľa... Videla sa, ako leží na lístí a k tvári sa jej približuje Chimaux. Počula sa rozprávať, plakať, hovoriť... Čo jej spravili? Kedy sa to stalo?

Náhle z davu vyskočil muž s otesaným kameňom v tvare noža. Posadil sa pred tehotnú ženu.

Noland si mlčky utieral krv, čo mu tiekla zo spánku. Potom cez zaťaté zuby precedil.
„Veda potrebuje pokrok a pokrok si vždy žiada obete. Vy tomu však nemôžete rozumieť."
„Na takých hajzlov ako vy som už narazil. Osvietenci, čo si myslia, že všetko je dovolené a že nikto iný ako oni neexistuje. Netrápte sa tým, či to chápem alebo nie. Chcem pravdu.“
Genetik sa pohŕdavo zadíval Sharkovi do očí.
„Poviem vám ju na plné ústa. Ale ste istý, že ju chcete počuť?“
„Som pripravený na všetko. Začnite... Šesťdesiate roky, napríklad.“
Nastalo ticho. Nakoniec to Noland vzdal.
„Keď Napoleon Chimaux objavil kmeň Ururu, požiadal ma, aby sme v laboratóriu zanalyzovali vzorky krvi a posúdili, v akom je kmeň zdravotnom stave. Nebol v tom žiadny zlý úmysel, robí sa to vždy, keď sa objaví nejaký nový kmeň alebo národ. Bolo to v roku 1965. Vtedy napísal knihu a chodil po antropologických inštitútoch s pozostatkami Ururov. Privilégium pracovať s ním som mal len ja, pretože oceňoval moju prácu a súhlasil s mojimi myšlienkami.“
„Akými?“
„S názorom, že predlžovanie života nie je dobré, že nárast počtu starých ľudí je proti pôvodnému zámeru prírody.,Gerontokracia' spôsobuje len problémy, spúšťa ochorenia a zamoruje planétu. Staroba, deti v neskorom veku, všetky lieky, čo predlžujú život, sú zločinom proti prirodzenému výberu...“
Každé jedno slovo vyslovoval s nechuťou.
„...sme vírusom na Zemi, rozmnožujeme sa a nikdy nevyhynieme. Keď si Napoleon Chimaux uvedomil, že podobne ako v prehistorických dobách ani u Ururuov neexistujú starí muži a že ich spoločnosť si udržiava rovnováhu prostredníctvom úmrtí a tragických narodení, chcel vedieť, čo si o tom myslím. Pýtal sa, či Ururovia dodržiavajú rituály z kultúrnych dôvodov, ako kolektívnu pamäť, ktorá sa dedí z generácie na generáciu, alebo je to jednoducho genetika, ktorá im nedáva na výber. Spriatelili sme sa. Zobral ma tam, kde nikdy iný človek nebol, aby som na vlastné oči videl veľkých bielych Indiánov."
Chimaux si pokojne položil ruky na kolená. V rozšírených zreničkách mu blikotal odraz plameňov. Lucie ho takmer nepočula. Rôzne myšlienky jej vyskakovali z hlavy v rytme obrovského ohňa, ktorý pred ňou tancoval: videla roztopenú zmrzlinu na móle... auto, ktoré ide po diaľnici... spálené telo na pitevnom stole... Obrátila hlavu. Snažila sa počúvať Chimauxov hlas, ktorý bol len ďalším zo zvukov a výkrikov v jej hlave. Túžila pochopiť.

„Ten muž oproti vám vyberie dieťa a potom zabije matku.“

Mladý domorodec kľačal pred ženou. Potichu niečo rozprával a hladil jej stehná. A Chimauxov hlas k nej doliehal ako príboj - raz bol silný a blízky, inokedy vzdialený.

„Manžel sa zreprodukoval, jeho gény majú zaručenú budúcnosť, pretože jeho dieťa sa narodí silné, veľké a bude z neho dobrý lovec. Ten muž má dvadsaťosem rokov. Čoskoro si nájde iné partnerky, ženy z kmeňa. A znovu sa rozmnoží... O niekoľko rokov neskôr si vezme život počas iného obradu. Starešinovia mu povedia, ako sa zabiť bez

utrpenia, pričom bude dodržiavať tradície. Skúste si predstaviť, aký som bol zarazený, keď som kmeň Ururu objavil a zistil, ako žije. Eliminujú ženy, keď rodia synov, a nechajú ich žiť, keď ide o dievčatá. Zabíjajú mužov, ktorí nemajú ani tridsať rokov, ktorí však splnili všetko, čo od nich príroda žiadala: bojovať, keď treba, splodiť potomstvo a zaručiť tak pokračovanie kmeňa. Prečo takáto krutá a zvláštna kultúra práve v tomto kmeni? Akú úlohu tu zohrával prirodzený výber? Ako do toho zasahovala evolúcia?“

Vypil nejaký tmavý nápoj, zvraštil tvár a odpľul si.

„Predpokladám, že ste čítali moju knihu. Nemali ste to robiť, sú to len hlúposti. Agresivita a násilie u Ururov neexistujú, pretože nemajú čas prejaviť sa: dospelí muži sa obetujú hneď, ako spozorujú prvé symptómy nerovnováhy, obrátené videnie. Násilie týchto ľudí som si vymyslel a hovoril som o ňom na všetkých univerzitách. Bolo nutné, aby tento kmeň ľudí desil rovnako, ako ich mohol fascinovať, chápete? Ľudia sa museli báť prísť sem, postaviť sa týmto veľkým lovcom. Na celom svete ma mali za blázna, vraha, perverzného človeka posadnutého krvou, ale mne to len pomohlo. Potreboval som, aby sa nás báli. Tento kmeň je môj a ja ho nikdy neopustím.“

„Vrodené, získané... Kultúra a gény... Nekonečné diskusie. Vytvorila DNA Ururov ich kultúra alebo vytvorila ju, naopak, DNA? Chimaux presadzoval prvú hypotézu, samozrejme. Mal vlastnú, čisto darvinistickú, teóriu o spôsobe života tohto kmeňa: Ururovia boli ľaváci, aby sa mohli lepšie brániť a bojovať, a ich lateralitu bola daná geneticky, pretože predstavovala veľkú evolučnú výhodu. Chlapci sa rodili na úkor svojich matiek, pretože prežili a mohli sa ďalej rozmnožovať. Dievčatá svoje matky nezabíjali, pretože na jednej strane nebojujú, nelovia, a preto nemusia byť silné, a na druhej strane, preto, že matky môžu priviesť na svet ešte aj chlapca. Ururovia umierajú mladí, pretože sa mladí rozmnožujú, presne ako kromaňonci, a príroda ich už nepotrebuje. Matky umierajú staršie, pretože sa starajú o potomstvo... Chimaux naozaj veril, že kultúra Ururov modifikovala ich gény a vytvorila úžasný evolučný model. Ale ja, ja som bol presvedčený, že ide predovšetkým o genetiku, že genetické danosti si vyžiadali ľudské obety. Že Ururovia nikdy nemali na výber:
že museli zabiť matky, ktoré privádzali na svet chlapcov, ak sa na ne nechceli pozerať, ako krvácajú v hrozných bolestiach. Že nepochopiteľná agresivita, ktorou začínajú byť posadnutí pri dospievaní a ktorá ohlasuje koniec ich života, je čisto genetická, zakódovaná v ich bunkách a nie je výsledkom vplyvu prostredia alebo kultúry. Rituály boli maskovaním poverčivosti."
„A tak vám so Chimauxom napadla hrozná myšlienka, ako tieto dve teórie porovnať... Umelé oplodnenie.“
Noland zaťal zuby.
„Chimauxovo ego nepozná hraníc, vždy chcel mať pravdu, ale nebol schopný rozhodovať sa. Bol to môj nápad. Len môj. Ja som vždy robil najdôležitejšie rozhodnutia. Moje meno si majú ľudia zapamätať, a nie jeho."
„Zapamätáme si ho, o to sa nebojte."
Vedec zovrel pery.
„Jediné, čo Chimaux urobil, bolo, že sa stal náčelníkom kmeňa. Tak mi napadli osýpky... to bol môj nápad. Ja som tie telá natočil, nie on. Ja som urobil špinavú robotu, aby si on mohol privlastniť kmeň."
Na perách sa mu objavili kvapky slín. Sharko vedel, že stojí oproti najhnusnejšiemu príkladu ľudského šialenstva - pred človekom, ktorý svoju vysokú inteligenciu sústredí len na to, aby robil zlo. Postava šialeného vedca stála priamo pred ním.
„Potom som naozaj umelo oplodňoval ženy bez ich vedomia. Kryogény existujú už od tridsiatych rokov. Zmrazené spermie Ururov precestovali tisícky kilometrov v malých skúmavkách až sem. Dvojice počestných Francúzov za mnou chodili, pretože túžili po deťoch. Trpeli poruchami mobility spermií, nedostatočnosťou vajíčok... Vyšetril som ženy, niektoré chceli oplodnenie spermiami manžela. Nebolo nič ľahšie ako ich vymeniť. Bol som neviditeľný. Tí Indiáni sú bieli, deti, čo sa narodili, vyzerali ako Európania. Mohla to prezradiť len intolerancia laktózy, ktorá sa prenáša geneticky. A, samozrejme, aj fakt, že dieťa sa nepodobalo na otca. Ale aj v takých prípadoch si rodiny našli niekoho, na koho sa ich dieťa predsa len podobalo..."
Sharko zovrel pištoľ silnejšie. Ešte nikdy nemal takú chuť vystreliť.
„Ale vy ste umelo oplodnili aj vlastnú manželku."
„Nesúďte ma tak rýchlo. Pre vašu informáciu, svoju ženu som nikdy nemiloval. Nič o mne neviete. Vy neviete, čo znamená,vášeň' a,ambícia'."
„Koľko žien ste takto oplodnili?"
„Počítal som s niekoľkými desiatkami, ale nevychádzalo to. Technika nebola taká vyspelá a spermie sa prevozom alebo zmrazením znehodnotili. Nakoniec to vyšlo u troch žien...“
„U vašej... a starej matky Grégoryho Carnota, nie?“
„V skutočnosti sa každej z tých troch žien narodila dcéra."
„Jednou z nich bola Amanda Potierová, matka Grégoryho Carnota a druhou Jeanne Lambertová, matka Coralie a Félixa...“
Prikývol.
„Tri dievčatá s génmi Ururov, nositeľky vírusu, ktoré porodili sedem detí - troch chlapcov a štyri dievčatá...“
Generácia detí, ktorých genetické odtlačky boli v Terneyovej knihe.
„...týchto sedem detí bolo pre mňa generáciou pravdy. Félix Lambert... Grégory Carnot... a päť ďalších. Sedem vnúčat s génmi Ururov, ktoré sa narodili do dobrých rodín, kde dostali lásku a napriek tomu zopakovali vzorec, podľa ktorého žije tento kmeň. Ich matky umreli, keď rodili chlapcov a prežili, keď sa im narodili dievčatá. Mladí muži sa začali správať... agresívne. To začalo vlani. Grégory Carnot bol prvý, čo v sebe prejavil niečo, na čo som roky čakal. Carnot mal dvadsaťštyri... Lambert dvadsaťdva... Zdá sa, že v našej spoločnosti sa vírus začne šíriť o čosi skôr. U Ururov je to okolo tridsiatky. Nepochybne ide o kombináciu s európskymi génmi, ktoré... mierne modifikovali správanie môjho retrovírusu.“
Vzdychol si.
„Mal som pravdu: kultúra s tým nemala nič spoločné. Všetko bolo čisto genetické. Dokonca niečo viac než genetické, keďže dosť neskoro som sa dozvedel, že v skutočnosti šlo o retrovírus s neuveriteľne účinnou stratégiou, ktorý v takmer prehistorickom kmeni našiel ideálnych hostiteľov.“
Napriek napätej situácii sa mu neprestávali lesknúť oči. Fanatik, ktorý do konca života verí, že nemôže zhniť v žiadnom väzení.
„Akú úlohu v tom zohrával Terney?“ opýtal sa Sharko.
„Vtedy som nevedel, že existuje vírus. Nevedel som, čo presne zabíja matky, myslel som si, že ide o imunologický problém, že to súvisí s imunitným systémom a výmenou látok medzi plodom a telom matky počas tehotenstva. Terney bol fanatik, navyše trpel paranojami, ale bol to génius. Dokonale ovládal
genetiku a mechanizmy zrodu. Pomohol mi to celé pochopiť a práve on tam našiel retrovírus. Predstavte si, ako som sa cítil, keď som ho prvýkrát videl pod mikroskopom...“
Sharko si spomenul na odpornú medúzu plávajúcu v tekutine. Vrahyňu ľudí...
...ten retrovírus sme pomenovali rovnako ako projekt oplodnenia - Fénix. Vedel som, ako Terneyho nalákať, nemohol si pomôcť, chcel dozerať na matku, ktorá v sebe nosila výsledok čistej evolúcie. Informoval som sa o Amande Potierovej, vedel som, že je tehotná. Bola takmer stelesnením Terneyovho zmyslu života, jeho bádania, výskumu... Grégory Arthur Tanael Carnot, GA TA CA, bol aj jeho dieťaťom... S renomé a schopnosťami, ktoré mal, pre neho nebol problém získať vzorku krvi siedmich detí, zanalyzovať ju a pomôcť mi pochopiť Fénixa.“ „Ako funguje Fénix?"
.
Muž fúkol žene do tváre prášok a jej oči hneď sčerveneli. Potom jej dal zahryznúť do dreva. Chimaux pozoroval toto morbídne predstavenie s istou fascináciou v očiach.

„Novorodenca zveria inej žene a ona ho potom vychová. Je to kruté, ale tento kmeň tak žije už tisícročia. Skutočnosť, že existuje, je dôkazom, že niekde sa vytvorila evolučná, prirodzená rovnováha. Kmeň Ururu nezažil dekadenciu západnej spoločnosti. Nepociťuje potrebu odkladať rozmnožovanie na neskôr a zbytočne predlžovať život, žiť v rodinnom modeli, ktorý poznáme. Spomeňte si na to, čo sa deje v západnom svete - choroby, ktoré prepukajú každých štyridsať rokov. Myslíte si, že Alzheimerova choroba je nová? Nie, existovala vždy, len ľudia umierali mladší a ona sa prejavuje v neskoršom veku. Spala v našich bunkách a čakala na svoj čas. Dnes už každý môže svoj génom spoznať, zistiť, aké má predispozície, napríklad na rakovinu. Nechutné pravdepodobnosti, ktoré určujú našu budúcnosť... Privádzajú nás do šialenstva a k hypochondrii. Evolúcia už o ničom nerozhoduje.“ „Prečo Loutsová...,“ pošepla Lucie vo vedomej chvíľke.

„Loutsová sem prišla s úžasnou teóriou, na ktorú som mohol pred dvadsiatimi rokmi prísť sám: bojovná povaha nejakej spoločnosti,zapíše' do DNA ľaváctvo, čím vytvára aj potomkov-ľavákov, teda lepších bojovníkov... Kolektívna pamäť, ktorá modifikuje DNA... Vnímala evolúciu tak ako ja, presne ako ja.“

Stiahol si nohavice a ukázal na veľkú jazvu na slabine.

„Pred piatimi rokmi som takmer zomrel. Noland chcel zájsť priďaleko. Keď s Terneyom prišli na to, akým spôsobom sa správa istý vírus, začal hovoriť o veľkom projekte. Keby ste ho poznali, vedeli by ste, čo tie slová znamenajú, keď vychádzajú z jeho úst. Chcel som sa vzbúriť, pretože tu nešlo o niekoľko mŕtvych, ale o nainfikovanie živého vírusu do genetického dedičstva ľudstva. Hl V s desaťnásobnou silou, ktorý by spôsobil obrovské straty. Preto sa ma snažil zabiť. Odvtedy nevychádzam z džungle.“

Upravil si nohavice. Lucie sa snažila si jeho slová zapamätať. Vírus... Noland.... Musí bojovať, zmáhala ju temnota, hmla pohlcovala jej myšlienky, mazala jej spomienky.

„Keď za mnou prišla Eva, dostal som nápad. Chcel som vedieť, či... sa už prejavili prvé príznaky vírusu u mladých mužov. Či sa niektorí z nich začali správať agresívne a či sa potvrdili Terneyove a Nolandove hypotézy. A tak som ju poprosil, aby zašla do väzníc, aby našla násilných ľavákov, ktorí mali príznaky straty rovnováhy. Chcel som, aby mi doniesla zoznam mien a fotky, vedel som, že vnukov Ururov rozpoznám. Keď som sa jej nedočkal, vedel som, že zašla priďaleko. Že jej výskum a odhodlanie ju stáli život. Noland ju zabil...“

Lucie mala pocit, akoby sa brodila blatom. Všetko sa ponáralo do temnoty a ženské hlasy pri ohni kričali. Spomienky sa miešali s prítomnosťou. Policajti kričia. Vyrazia dvere, Carnota zhodia na zem... Premočená a trasúca sa Lucie vychádza po schodoch, cíti spáleninu. Dvere, izba a ďalšie telo s otvorenými očami.

Juliette tam leží pred ňou, mŕtva, s očami doširoka otvorenými. Lucie sa zvalila na bok. Dlaňami si chytila tvár a zakvílila.

Nechty zatínala do zeme, s ktorou sa miešali jej slzy. Pred ňou krvavé ruky dvíhali k oblohe novonarodené dieťa. V poslednom záblesku vedomia videla, ako sa nad ňou sklonil Chimaux a pošepol jej chladným hlasom:

„A teraz vdýchnem vašu dušu.“

Noland hovoril pokojne.

.
„Fénix vyšiel z brucha evolúcie a pred tridsaťtisíc rokmi nakazil generácie kromaňoncov. Myslím si, že istým spôsobom prispel k vyhnutiu neadertálcov, ktorých zmasakrovali nakazení kromaňonci, ale to je iný príbeh. Spoločná obrana vírusu a človeka v rodiacich sa západných spoločnostiach vždy uprednostňovala človeka: retrovírus sa počas storočí zneškodnil a v DNA zostal ako fosília. Napriek tomu však prežil v kmeni Ururu, kde zmutoval len mierne, v rytme pomalej evolúcie tohto izolovaného kmeňa, pochádzajúceho z prehistorickej doby. Na Západe kultúra napreduje rýchlo a riadi genetiku, je dominantnejšia než príroda. Nie však v džungli. Tam majú stále gény náskok pred kultúrou.“
„Ako funguje ten vírus?“
„Stačí jeden nositeľ - žena alebo muž - a dieťa sa nainfikuje. Fénix sa ukrýva na druhom chromozóme v blízkosti génov, ktoré ovplyvňujú lateralitu. Práve tento vírus spôsobuje ľaváctvo. Ale na to, aby sa prebudil a rozmnožil, potrebuje Fénix kľúč. Týmto kľúčom je ktorýkoľvek muž na planéte, ktorý ten kľúč má na pohlavnom chromozóme Y.“
.
Sharko si spomenul na Terneyovu knihu. Kľúč a zámky. Nepochybne šlo o odkaz na Fénixa.

„Keď som oplodnil zdravé matky pred štyridsiatimi rokmi, porodili nakazené dieťa - generáciu G1 - keďže vírus sa nachádzal v spermiách Ururov, a teda aj v genóme dieťaťa. Predstavme si, že je dieťa G1 dievča, ako napríklad v prípade Jeanne, Coraliinej matky."
Hovoril o nej, akoby to nebola jeho dcéra, pretože nemala žiadne z jeho génov. Bola pre neho cudzia, obyčajný výsledok experimentu.
„Jeanne je teda nositeľkou vírusu. Keď o dvadsať rokov otehotnela, náhoda rozhodla, či jej dieťa bude chlapec alebo dievča. Jeanne mala najskôr dcéru Coralie, potom chlapca Félixa. Dve nakazené deti druhej generácie G2. V prípade Coralie bol chromozóm jej otca X, a tak sa vírus neaktivoval a zámka zostala zatvorená. Čo však nebráni tomu, aby sa Fénix geneticky preniesol na Coralie na druhom chromozóme... V prípade Félixa je chromozóm otca Y, ktorý sa nachádza v placente. Vtedy sa zámka na druhom chromozóme otvorila. V tele matky sa tvoria bielkoviny, vírus sa rozmnožuje len s jediným cieľom - zabezpečiť svoje prežitie v inom tele. Vírus sa prejavuje prílišným prekrvením placenty a oslabením životných funkcií matky. Vírus získal všetko - zabil svoju hostiteľku a šíri sa prostredníctvom plodu, čím si zaručuje vlastné prežitie... Zvyšok poznáte. Félix vyrástol, dospel, pravdepodobne mal pohlavný styk. Vírus by preniesol v prípade, keby sa narodili deti. Potom sa udialo to isté, čo v organizme matky G1. U Félixa sa vírus rozšíril a zabil ho. V tomto prípade zasiahol mozog. Vzorec funguje v obidvoch prípadoch. Matka alebo otec sú nakazení, narodí sa syn alebo dcéra. Fénix používa stratégiu akéhokoľvek iného vírusu alebo parazita: prežiť, šíriť sa, zabiť. U Ururov prežil preto, že ľudia a vírus našli výhody, ktoré prevyšujú nevýhody. Ide o mladý, silný kmeň, v ktorom je evolúcia spomalená a jeho veľkosť sa reguluje sama. Kmeň nemá inú potrebu len prežiť a zabezpečiť pokračovanie. Zvyšok - a najmä starnutie - je... nepodstatné."
Vzdychol si pozrel sa na strop. Sharko ho mal chuť zaškrtiť.
„Všetko som zdokumentoval. Analyzované sekvencie zmutovaného Fénixa, potom nezmutovaného vírusu starého tridsaťtisíc rokov. Ani si neviete predstaviť, aké dôsledky malo objavenie kromaňonca v jaskyni. Osamotený jedinec, ktorý zabil neandertálcov... Obraz naopak... Bol tam dôkaz originálneho vírusu, o ktorom sme vedeli na svete traja a ktorého skúmaniu sme sa venovali celé roky. Stéphane Terney zabezpečil, aby sa k nám múmia a genóm dostali."
„Prečo ste neukradli len digitálne záznamy? Na čo vám bola aj múmia?"
„Nechceli sme ju nechať vedcom, ktorí by z nej získali genóm a mohli by na niečo prísť. Keby si porovnali genóm kromaňonca s naším, našli by môj retrovírus..."
Mľaskol jazykom.
„Terney si chcel kromaňonca za každú cenu nechať. Musel som ho trochu pritlačiť, aby sme sa ho zbavili. Potom sme preskúmali genóm. Išlo nám to veľmi dobre, najmä vďaka novým metódam v genetike. Až kým mi začiatkom mesiaca nezavolal prestrašený Terney a nepovedal, že nejaká študentka pchá nos do súvislostí medzi ľaváctvom a násilím. Eva Loutsová... Preskúmal som si ju a zistil, že odišla do Amazonie. Nepochyboval som o tom, že v tom má prsty Napoleon Chimaux. Preto som sa rozhodol ju odpratať, bolo to veľmi nebezpečné. Terney začal byť totálne paranoický a spanikáril. Zabil som ho, spálil som kazety s rituálmi kmeňa Ururu, záznamy o oplodneniach. Zmazal som všetky stopy. Mojou najväčšou chybou bolo, že som Terneyovi dovolil odfotiť kromaňonca a nezložil tri obrazy z jeho knižnice. Ale nikdy som si nemyslel, že si to naozaj spojíte."
Zovrel ruky do pästí.
„Chcel som... dať život skutočnému Fénixovi, zistiť, čoho je schopný, porovnať ho s tým v kmeni Ururu, kde zmutoval na medúzu, ale nemal som čas. Ani si neviete predstaviť, akú prácu som odviedol, obete, ktoré som priniesol. Vy, malý odporný fízel z ulice, ste to celé pokazili. Nepochopili ste, že evolúcia je výnimka a vymretie je pravidlo. Všetci sme odsúdení na zánik. A vy prvý.“ Sharko pristúpil a priložil mu hlaveň na čelo.
„Vaša vnučka Coralie vám umrie pred očami a vy to viete.“
„Neumrie. Bude hrať úlohu, ktorú pre ňu pripravila príroda. Príroda musí rozhodnúť, nie my.“
„Ste odporný fanatik. Len preto stlačím spúšť.“
Noland našiel toľko sily, že roztiahol ústa do chladného úsmevu. „Vystreľte. A už sa nikdy nedozviete totožnosť štyroch ďalších nositeľov. Alebo sa to dozviete, keď už bude zle a dôjde k tomu najhoršiemu. A vy viete, ako to vyzerá, komisár."
Sharko zaťal zuby a musel bojovať so svojimi najväčšími démonmi, aby nevystrelil. Zložil zbraň.
„Chcem vás živého, kurva. Pretože chcem, aby ste sa v tej najväčšej väzenskej diere deň a noc stretávali s najhnusnejším odpadom tej vašej satanskej evolúcie! A prisahám vám, že si vás nájdem!"
Lucie náhle otvorila oči. Krajina okolo nej plávala. Počula hučanie motora... Cítila vôňu limetky... Posadila sa, jednou rukou si chytila hlavu a chvíľu jej trvalo, kým si uvedomila, že je na lodi Marie-Nazare. Loď teraz plávala po prúde.

Prešla na palubu.

Čo sa stalo?

Lucie prišlo zle. Naklonila sa cez zábradlie a vracala. Vracala, pretože rovnako dobre ako videla krajinu okolo, videla aj zabalené hračky v detskej izbe... Seba pred školou v prvý septembrový deň, samú... Mobilný telefón v kúte... Svoje prechádzky s Klarkom, na ktoré chodila sama. Zvláštne pohľady jej matky, narážky, povzdychy... Sama, sama, stále sama sa rozprávala so psom, s prázdnou stenou.

Žalúdok sa jej znovu obrátil. Džungľa, drogy. Vďaka tým zistila, že jej dvojičky sú mŕtve. Viac než rok žila s prízrakom, halucináciou, ktorá jej dodávala silu, pomáhala prekonať traumu.

Ach, bože...

Trasúca sa Lucie pozrela hore na Pedra, ktorý stál nad ňou a žul tabak. Priamo pred nimi bola strážna búda. Ani sa ich nepokúsili zastaviť, muž so zjazvenou tvárou len pokývol, aby prešli. Díval sa na Lucie ľadovým pohľadom a potom sa otočil a vrátil sa do svojej búdky.

Sprievodca sa na ňu usmial.

„Vitajte späť."

Lucie sa sťažka nadýchla, potom si utrela slzy. Mala pocit, že sa vrátila zo záhrobia.

„Čo sa stalo? Spomínam si, ako sme šli... Na dym... Potom, čierna diera. Potom mám len obrazy, veľmi osobné. Ale... Kde je Chimaux? Prečo sa vraciame? Chcem sa tam vrátiť, ja...“

Pedro jej položil ruku na plece.

„Stretli ste sa so Chimauxom a jeho divochmi. Priniesli vás k lodi po troch dňoch.“

„Po troch dňoch? Ale...“

„Chimaux sa vyjadril jasne-nechce, aby sme sa tam vrátili. Nikdy. Ani vy, ani ja. Ale má pre vás odkaz. Požiadal ma, aby som vám ho odovzdal.“

Lucie si rukami zakryla tvár. Tri dni. Čo sa jej stalo? Ako je možné, že zrazu všetko vie?

„Tak mi to povedzte,“ povedala smutne.

„Povedal:,Mŕtvi môžu žiť ďalej. Stačí tomu veriť a oni sa vrátia'."

Vrátil sa do podpalubia.

O niekoľko hodín neskôr zakotvila loď v malom prístave v Sao Gabriele. Medzi miestnymi vyčnieval jeden Európan v peknej sivej košeli a v slnečných okuliaroch.

V okuliaroch, ktoré boli spojené lepiacou páskou.

Lucie sa rozbúchalo srdce. S povzdychom sa pozerala na svet okolo seba, v ktorom sa ukrývali tisícky živých bytostí. V tom najhlbšom smútku si uvedomila, že aj v najtemnejšej bolesti sa môže skrývať nádej na život.

.

EPILÓG

Zapadajúce slnko severu vrhalo tiene na náhrobné kamene. Lucie stála pred hrobom svojich detí, zdvihla si golier a oprela sa o Francka Sharka. Studený vietor sa pohrával s poslednými odpadnutými listami a oznamoval príchod novembra. Hovorilo sa, že zima bude mrazivá. Lucie a Sharko však zažili aj mrazivé leto.

Prešli veľkou alejou a pešo sa vybrali do centra Lille. Popoludní sa plnili nákupné centrá, bezdomovci hľadali teplé šaty alebo sa zohrievali pri kanalizácii, autobusy a električky vozili ďalších a ďalších ľudí, z ktorých mal každý vlastnú cestu, ale pritom mali všetci niečo spoločné.

Franck a Lucie plánovali zájsť na kávu na Hlavnom námestí, ale komisár zobral Lucie za ruku a zaviedol ju do uličiek v starom meste. Zašli do malej kaviarne Némo. Interiér bol vynovený, pretože miesto nedávno kúpil nový majiteľ. Sharkovi zovrelo srdce hneď, ako prešiel cez dvere. Vdýchol známu vôňu dreva horiaceho v krbe. Posadili sa do slabo osvetleného kúta. Sharko sa díval okolo seba a oči sa mu leskli.

„Tu som spoznal Suzanne. Bol som vojak. Veľmi dlho som tu nebol.“

Zobral Lucie ruku do svojej. Vrátili sa mu sily, prsty už nemal kostnaté.

„A chcem ti zopakovať, ako ťa ľúbim, Lucie.“

„Ja teba tiež, veď vieš...“

„Viem.“

Pozerali sa na seba bez slova, ako sa im stávalo často, potom si objednali dve horúce čokolády. Sharko prešiel ukazovákom po okraji hrnčeka.

„Včera som sa dozvedel, že si bola za svojím bývalým šéfom. Že si sa pýtala, či by ťa mohli preveliť na číslo 36 do Paríža... Kashmareck ťa má veľmi rád, urobil by pre teba čokoľvek. Prečo to chceš?“

Lucie pokrčila plecami.

„Chcem byť pri tebe. Chcem, aby sme stále boli spolu. Aby sme boli tím.“

„Lucie...“

„U Maniena vďaka tebe urobili poriadok. Sú tam voľné miesta. V Lille už nemám čo robiť... Je tu veľa spomienok.“

Smutne si povzdychla a dodala:

„Keď dáš výpoveď, dám ju aj ja."

„Nemôžem dať výpoveď. Nie teraz. Niekto zabil Frédérica Huraulta v blízkosti čísla 36, aby som to riešil ja. Našli moje DNA na jeho oblečení a som si celkom istý, že som ho tam nezanechal ja z nedbalosti. Hurault bol otcom dvojičiek. Som presvedčený, že niekto vedel o Clare a Juliette... Tá vražda bola pre mňa. Teraz, keď vidím jasnejšie, chápem, že to telo je správa.“

Lucie pokrútila hlavou.

„Vidíš jasnejšie, presne. Rovnako ako ja poznáš silu náhody. Je to náhoda, nič viac. Nikto ti nič neodkazuje. Ten zločin je len jeden z mnohých.“

„Možno. Ale teraz, keď som späť, neodídem bez toho, aby som nevyriešil posledný prípad.“

Lucie si nasypala do čokolády cukor a pomiešala si ju.

„V tom prípade urobím to isté. A chcem pracovať s tebou. Len s tebou.“

Sharko sa usmial.

„Ešte pred dvomi mesiacmi sme prisahali, že s tým prestaneme, bože!“

„Áno, ale krajina z Alice zase začala utekať. Nemáme na výber.“

„Nemáme na výber.“

Usmiali sa na seba a pobozkali.

„Myslíš, že sme dobrá dvojka?“ opýtal sa.

„Už sme to predsa dokázali, nie?“

Zmĺkli a popíjali čokoládu s pohľadom upretým do prázdna. Spomienky na posledné vyšetrovanie ich ešte celkom neopustili... Georges Noland nakoniec uviedol sedem ľudí, ktorých identita zodpovedala genetickým profilom v Terneyho knihe. Muži, ženy, deti podstúpili vyšetrenia, CT mozgu, pričom nič nechápali. Áno, Noland prehovoril, ale kto vedel, či nerobil iné pokusy, o ktorých nikto nevedel, ktoré neboli zdokumentované? A čo ak mal komplicov? Kam až siahalo jeho šialenstvo? Povedal policajtom všetko alebo si niečo nechal pre seba na dne svojho šialeného mozgu?

Pokiaľ šlo o Napoleona Chimauxa... Ten bol niekde v džungli. Vytiahnuť ho odtiaľ a donútiť ho priznať sa nebolo jednoduché.

Corali Lambertovú sa nepodarilo zachrániť. V čase hospitalizácie bolo jej telo napadnuté tisíckami medúz, GATACA sa šírila od prvých mesiacov tehotenstva a viedla k nezvratnej smrti. Dieťa prišlo na svet zdravé, ale v jeho útrobách drieme monštrum. Zostávalo len dúfať, že biológovia, virológovia a genetici prídu na spôsob, ako poraziť GATACU skôr, než sa nevinné dieťa zmení na Grégoryho Carnota alebo Félixa Lamberta.

Sharko zovrel pery. Vďaka evolúcii existovali nádherné veci, ale niekedy dokázala byť nesmierne krutá. Policajt často myslel na to, čo mu povedal Noland: Evolúcia je výnimka. Pravidlom je vyhynutie. Mal pravdu... Príroda robila neustále pokusy, testovala milióny, miliardy kombinácií, z ktorých len pár pretrvá tisícročia. V tejto alchýmii musia nevyhnutne vznikať obludnosti: HIV, rakovina, GATACA, pandémie, sérioví vrahovia... Príroda nerozoznávala dobro od zla, len sa pokúšala vyriešiť veľmi komplikovanú rovnicu. Nepochybne zariskovala, keď vytvorila človeka.

Do kaviarne vošla dvojica, ktorá sa držala za ruky a posadila sa k stolu vedľa. Placho sa na seba pozerali a Lucie si všimla, že sú spolu ešte krátko. Možno jedného dňa budú mať dieťa, ktoré bude mať modré oči ako on a plavé vlasy ako ona... Náhoda rozhodne, ktoré črty tváre dieťa zdedí po matke a ktoré po otcovi. Ich láska povedie k mysliacej, inteligentnej bytosti, schopnej krásnych vecí, čo dokazuje, že nie sme len strojmi na prežitie.

Lucie sa pozrela na Sharka a prekvapilo ju, že prvýkrát rozmýšľa, ako by asi mohlo vyzerať ich dieťa. Určite by v ňom bolo niečo z Čiary a Juliette.
Boli stále s ňou, v nej, nie tam niekde pod zemou. Stačila malá iskra, aby sa jej malé poklady vrátili.

A tou iskrou bol Franck Sharko.

.

SLOVO NA ZÁVER

Pri písaní tohto diptychu som mal príležitosť premýšľať o téme násilia. Kde sa násilie rodí? Aké sú jeho najhlbšie korene? Môže sa stať agresívnym ktokoľvek a kdekoľvek? Syndróm E sa zaoberá najmä témou násilia v modernej spoločnosti a spôsobom, akým sa môže šíriť od jedného človeka k druhému, pričom sa zámerne na problém nepozerá chronologicky. Povedal by som, že ide o „vertikálny“ prístup - rozpustenie sa v priestore, a nie v čase. V GATACE som sa vydal inou cestou, horizontálnou a chronologickou cestou, ktorá sa v čase rozprestiera na niekoľkých tisícročiach. Ako sa násilie vyvíjalo od čias prvého človeka až do dnešnej doby? Akým spôsobom sa šírilo? Genetickým alebo kultúrnym?

*               *               *

Príprava a písanie týchto dvoch príbehov bolo dobrodružstvo, v rámci ktorého som sa mohol venovať rôznym témam. Dúfam, že sa mi podarilo sprostredkovať vám svoju fascináciu antropológiou, paleontológiou, biológiou a rôznymi odvetviami, ktoré sú z nich odvodené a ktoré sú jedno zaujímavejšie než druhé.

Väčšina z vedeckých poznatkov, o ktorých píšem, je pravdivá. Hoci sa to zdá neuveriteľné, lateralita a agresivita sú prepojené. Nezabúdajte však, že ľaváci nie sú agresívni, len ich počet je vyšší v násilných spoločnostiach. Paleontológia mi umožnila opisovať múmie staré niekoľko tisíc rokov. Doteraz sa neprišlo na dôvody vyhynutia neandertálcov, ale teória o genocíde spôsobenej kromaňoncami nie je stále vyvrátená. Mamutie mláďa tuba, ktoré tu spomínam, skutočne existuje a zachovalo sa vo výnimočnom stave. Rovnako sú overené všetky informácie o DNA, najmä prítomnosť mnohých fosílnych retrovírusov v dlhej reťazi, ktoré predstavujú slávny kôš DNA.
Koevolúcia a spoločná obrana sú fascinujúce, existujú aj medzi parazitmi a ich hostiteľmi v oveľa zjavnejšej miere, ale táto téma by vystačila na samostatnú knihu. Pokiaľ ide o slávny amazonský kmeň, ako aj experimenty, ktorých obeťou sa mohol stať, odporúčam

knihu Patricka Tierneyho V mene civilizácie alebo internet, aby ste si mohli spraviť vlastný názor. Uvidíte, že realita a fikcia nie sú až také vzdialené.

Z literárnych dôvodov som zjednodušil vysvetlenia týkajúce sa komplexných mechanizmov fungovania ľudského tela, konkrétne pokiaľ ide o kódovanie bielkovín, správanie génov, spôsob šírenia retrovírusov. Ako píšem v knihe, GATACA disponuje stratégiou, ktorá funguje v každom prípade bez ohľadu na to, o ktorú generáciu ide. Vyžadovalo by si to dlhé vysvetľovanie, tak snáď budem mať možnosť niekedy sa k tejto téme vrátiť.

Pokiaľ ide o ľavákov, ktorí si tento román prečítali... Dúfam, že to vo vás vzbudilo pár zásadných otázok.

*               *               *

Tým, ktorých zaujíma evolúcia a záhady života, odporúčam knihy Jareda Diamonda (Tretí šimpanz), Yvesa Coppensa, Richarda Dawkinsa (najmä Sebecký gén) a, samozrejme, Charlesa Darwina, ktorého knihu O pôvode druhov vám už určite odporúčali všetci učitelia biológie. Trochu ľahším štýlom je napísaná kniha Michela Raymonda Ty, kromaňonec, v ktorej vysvetľuje základy evolučnej biológie. Práve pri čítaní tejto knihy mi napadla intolerancia laktózy.

*               *               *

Čitatelia, ktorí poznajú Lucie Henebellovú a Francka Sharka už niekoľko rokov, si všimli, že nemajú ľahký život (ak sa to dá tak povedať). Je tu však ešte niečo, čo je základnou hnacou silou pri písaní - vytváranie dobrých postáv je rovnako dôležité ako rozprávanie dobrého príbehu. Ako povedal jeden slávny odborník na evolučnú biológiu (!) - zajace utekajú rýchlejšie ako líšky jednoducho preto, že bežia o život. Aj Franck a Lucie bežia o život a v utrpení a v boji sa, paradoxne, prejavujú najlepšie. Tiež ich mám rád a chcem, aby ma sprevádzali.

Môžete s nimi rátať aj do budúcnosti. Pripravujem triler, ktorý vás zavedie do zákutí duše. Predstavte si, že sa jedného dňa prebudíte pripútaní k posteli, okolo vás samí cudzí ľudia a zistíte, že vás nikto nehľadá...

Z celého srdca ďakujem ľuďom, ktorí stáli pri mne a podporovali ma pri písaní tohto diptychu. V prvom rade je to evolučný biológ Sylvain Billiard, bez ktorého by tento príbeh nikdy nevznikol. Ďakujem profesorom Dubucquoivi, Filymu, doktorovi Renoufovi, doktorovi Tournellovi, ktorý je súdny lekár. Kolegovi spisovateľovi Hervému Jourdainovi, šéfovi oddelenia na čísle 36, ktorý mi vždy ochotne odpovedal na všetky otázky. Ďalšiemu spisovateľovi Laurentovi Guillaumovi za upresnenia v oblasti policajných postupov. Istému Laurentovi B. za informácie o medzinárodných konfliktoch. Veľká vďaka patrí aj tým, ktorí prispeli slovom či vetou. Vznikli z nich dve knihy...

A ďakujem rodine. To posledné slovo je venované im. 
K O N I E C

.


